
În memoria celor pe care i-am pierdut la 11 
septembrie 2001, a căror singură vină a fost 
dragostea pentru toleranţă şi libertate, şi care vor 
rămâne de-a pururi în inimile noastre. 


- JEFFERY DEAVER - 


Nota autorului 


Includ aici unele informaţii care ar putea fi utile 
cititorilor nefamiliarizaţi cu anumite aspecte ale vieţii 
chinezilor, descrise în această carte. 

GEOGRAFIA. Majoritatea chinezilor imigranţi ilegal în 
Statele Unite provin de pe coasta de sud-est a ţării, de 
regulă din două provincii: provincia Guangdong, situată 
mult la sud, unde se află şi Hong Kong, apoi, imediat la 
nord, provincia Fujian, al cărei oraş principal este Fuzhou, 
un mare centru maritim şi probabil cel mai mare punct de 
îmbarcare pentru imigranții ilegali care-şi încep călătoria 
spre alte ţinuturi. 

LIMBA. Limba chineză scrisă este aceeaşi pe tot 
cuprinsul ţării, însă cea vorbită prezintă mari diferenţe de 
la o regiune la alta. Principalele dialecte sunt cel cantonez, 
în sud, minnanhua în Fujian şi Taiwan, mandarin sau 
Putonghua la Beijing şi în nord. Puținele cuvinte chinezeşti 
folosite în cartea de faţă sunt în dialectul Putonghua, care 
este limba oficială a ţării. 

NUMELE. Prin tradiţie, numele chinezeşti sunt atribuite 
invers decât cele din SUA şi din Europa. De exemplu, în 
cazul lui Li Kangmei, Li este numele de familie, iar 
Kangmei, cel de botez. Unii chinezi din zonele mai 
urbanizate ale Chinei sau care au legături strânse cu 
Statele Unite ori alte culturi occidentale pot adopta un 
nume de botez occidental, care fie înlocuieşte, fie se 
adaugă la numele de botez chinezesc. În astfel de cazuri, 
numele anglicizat precede numele de familie, de exemplu 
Jerry Tang. 


J.D. 

I 
Capul-de-şarpe 


Marti, de la Ora Tigrului, 4.30 A.M., 
până la Ora Dragonului, 8 A.M. 


Cuvântul Wei-Chi constă din două 
cuvinte chinezeşti - Wei, care înseamnă 
„a încercui”, şi Chi, care înseamnă 
„bucată”. Cum jocul reprezintă o luptă 
pentru supravieţuire, el s-ar putea numi 
„jocul de-a războiul”. 


Danielle Pecorini şi Tong Shu 
Jocul Wei-Chi 

Capitolul 1 


Ei erau dispăruţii, ei erau nefericiţii. 

Pentru contrabandiştii de fiinţe umane - numiţi şi 
capete-de-şarpe - care-i cărau prin lume ca pe nişte 
baloturi de marfă stricată, ei erau ju-jia, purcei. 

Pentru agenţii americani ai INS!, care le opreau bărcile, 
îi arestau şi-i deportau, ei erau indivizii fără acte. 

Ei erau cei plini de speranţă. Cei care lăsau în urmă 
case şi familii şi o mie de ani de tradiţie pentru 
certitudinea aspră a unor ani de riscuri şi muncă grea pe 
viitor. 

Cei care aveau fie şi cea mai palidă şansă de a prinde 
rădăcini într-un loc în care familiile lor să poată prospera, 
un loc în care libertatea, banii şi fericirea erau, după cum 
mergea vorba, la fel de fireşti ca lumina soarelui şi ca 
ploaia. 

Ei erau marfa lui fragilă. 

Străduindu-se să-şi menţină echilibrul în condiţiile unor 
valuri furioase, înalte de cinci metri, căpitanul Sen Zi-jun 
îşi croi drum de pe punte până la două niveluri mai jos, în 
cala cea întunecoasă, pentru a duce vestea tristă că 
săptămânile de chinuitoare călătorie riscau să fie în zadar. 

Era o zi de marţi, luna august, chiar înainte de 
revărsatul zorilor. Căpitanul cel îndesat, ras în cap şi cu 
mustață stufoasă, tunsă cu migală, se strecură pe lângă 
containerele goale, prinse cu odgoane de puntea lungă de 
şaptezeci şi doi de metri a vaporului Dragonul din Fuzhou, 
drept camuflaj, şi deschise uşa grea de oţel a calei. Privi în 
jos la cei douăzeci şi ceva de oameni înghesuiți acolo jos, 
în spaţiul acela mohorât şi lipsit de ferestre. În apa care 
băltea sub paturile ieftine pluteau gunoaie şi jucării de 
plastic. 

În pofida valurilor puternice, căpitanul Sen - un lup de 
mare cu o vechime de treizeci de ani - cobori treptele 


1 Serviciul de Imigrare şi Naturalizare (n.tr.). 

metalice fără să se sprijine de balustradă şi păşi până în 
mijlocul calei. Verifică aparatul pentru măsurarea nivelului 
de dioxid de carbon, pe care-l găsi acceptabil, deşi aerul 
era îmbâcsit de duhoarea motorinei şi a corpurilor umane 
care  trăiseră îngrămădite laolaltă vreme de două 
săptămâni. 

Spre deosebire de mulţi alţi căpitani şi echipaje care 
lucrau pe „găleţi” - vapoare cu imigranţi ilegali - şi care, 
în cel mai bun caz ignorau pasagerii, dacă nu cumva se 
întâmpla chiar să-i bată sau să-i violeze, Sen se purta 
frumos cu ei. Era chiar convins că face o faptă bună 
transportându-i pe aceşti oameni dintr-un loc unde 
duseseră o viaţă plină de lipsuri spre altul care promitea, 
dacă nu certitudinea îmbogăţirii, cel puţin speranţa unei 
vieţi mai fericite în America, Meiguo în chineză, adică 
„Ţara cea Frumoasă”. 

Totuşi, în aceasta călătorie, majoritatea imigranţilor îl 
priveau cu neîncredere. Şi de ce n-ar fi făcut-o? Oamenii 
îşi închipuiau că era înţeles cu contrabandistul care 
închiriase vaporul - Kwan Ang, cunoscut de toţi sub 
porecla de Gui, Strigoiul. Din pricina vestitei violenţe a 
acestuia din urmă, eforturile căpitanului Sen de a înfiripa 
o conversaţie cu imigranții nu dăduseră roade, cu excepţia 
unei singure persoane, cu care se împrietenise. Chang 
Jingerzi - care prefera numele occidental de Sam Chang - 
fost profesor de colegiu în vârsta de patruzeci şi doi de 
ani, dintr-o suburbie a uriaşului oraş-port Fuzhou, din sud- 
estul Chinei. Acesta îşi ducea întreaga familie în America: 
soţia, cei doi fii şi pe tatăl său, rămas văduv. 

De vreo şase ori în timpul călătoriei, Chang şi Sen 
şezuseră în cală, sorbind din rachiul tare mao-tai, din care 
căpitanul avea pe vas provizii îndestulătoare, şi 
discutaseră despre viaţa din China şi din Statele Unite. 

Acum căpitanul Sen îl zări pe Chang aşezat pe un pat 
pliant, într-unul din colţurile îndepărtate ale calei. 
Bărbatul cel înalt şi liniştit se încruntă, drept răspuns la 
expresia din privirea căpitanului. Chang îi dădu fiului său 

adolescent cartea din care citise familiei şi se ridică să-l 
întâmpine pe Sen. 

Toţi cei din jur amuţiră. 

— Radarul ne arată un vas care se apropie în viteză ca 
să ne intercepteze. 

Cei care-l auziseră îl priviră cu chipuri îngrozite. 

— Americani? întrebă Chang. Paza de Coastă? 

— Aşa-mi închipui, răspunse căpitanul. Ne aflăm în 
apele teritoriale americane. 

Sen se uită la figurile înspăimântate ale imigranţilor din 
jurul lui. La fel ca în numeroase alte asemenea 
transporturi ilegale făcute de Sen, şi între aceşti pasageri 
- mulţi dintre ei întâlnindu-se aici pentru prima oară - se 
legase o relaţie strânsă de prietenie. Acum se ţineau de 
mâini sau şuşoteau între ei, căutând sau oferind vorbe de 
liniştire. Privirea căpitanului se opri asupra unei femei 
care ţinea în braţe o fetiţă de vreun an şi jumătate. Mama 
- cu faţa brăzdată de cicatrici de pe urma bătăilor încasate 
într-un lagăr de reeducare - îşi plecă fruntea şi începu să 
plângă. 

— Ce-i de făcut? întrebă neliniştit Chang. 

Căpitanul Sen ştia că Chang fusese disident activ în 
China şi că încercase cu disperare să fugă din ţară. Dacă 
era deportat de Serviciul de Imigrare din SUA, probabil 
avea să sfârşească într-una dintre temutele puşcării din 
vestul Chinei, ca deţinut politic. 

— Nu suntem departe de punctul de debarcare. 
Navigăm cu viteză maximă. Ar fi şanse să ajungem 
suficient de aproape ca să vă trimitem la țărm cu bărcile 
de salvare. 

— Nu, nu, protestă Chang. Cu valuri ca astea? Am muri 
cu toţii. 

— Mă îndrept către un port natural. Apa ar trebui să fie 
destul de liniştită ca să puteţi sui în bărci. Pe țărm vă 
aşteaptă camioane care urmează să vă ducă la New York. 

— Şi dumneata? întrebă Chang. 

— Eu am să mă pierd din nou în furtună. Până când 
valurile le vor permite americanilor să urce la bord, voi 
veţi goni deja în viteză pe şosele de aur, către oraşul 
diamantelor... Spune-le tuturor să-şi adune lucrurile. 
Numai lucrurile cele mai importante. la-ţi banii şi 
fotografiile. Renunţă la toate celelalte. Drumul până la 
țărm va trebui parcurs în mare grabă. Rămâneţi sub punte 
până când eu sau Strigoiul vă spunem să urcati. 

Căpitanul Sen urcă grăbit scara abruptă, îndreptându-se 
spre punte. În timp ce suia treptele, rosti o scurtă 
rugăciune pentru supraviețuire, adresată zeiței 
protectoare a marinarilor, Tian Hou, abia reuşind să se 
ferească de un zid de apă cenuşie care se prăvălea peste 
bordul vasului. 

Pe punte îl găsi pe Strigoi aplecat deasupra radarului, 
cu ochiul lipit de manşonul de protecţie. Stătea absolut 
neclintit, bine proptit pe picioare, ca să facă faţă 
zbuciumului mării. 

Unii contrabandişti se îmbrăcau ca nişte gangsteri 
cantonezi înstăriți din filmele lui John Woo, însă Strigoiul 
purta întotdeauna ţinuta clasică adoptată de majoritatea 
chinezilor: pantaloni simpli şi cămaşă cu mânecă scurtă. 
Era musculos, dar mic de statură, cu obrazul ras, cu părul 
ceva mai lung decât clasicul om de afaceri, dar niciodată 
dat cu gel sau spray. 

— Ne vor intercepta în cincisprezece minute, zise 
contrabandistul. 

Chiar şi acum, când se confrunta cu interdicţia şi cu 
arestul, rămânea la fel de impasibil ca un vânzător de 
bilete dintr-o staţie de autobuz provincială. 

— Cincisprezece minute? se miră căpitanul. Imposibil. 
Cu ce viteză înaintează? 

Sen se duse la masa cu hărţi, punctul central al oricărui 
vas care traversează oceanul. Pe masă se găsea o hartă 
nautică a zonei, emisă de Agenţia Topografică a 
Departamentului Apărării din SUA. Trebuia să determine 
poziţia relativă a celor două vase, bazându-se pe hartă şi 

pe radar. Din cauza riscului de a fi detectat, GPS-ul 
Dragonului, radioemiţătorul de urgenţa EPIRB? şi GMDSS3 
erau deconectate. 

— Cred că le trebuie cel puţin douăzeci de minute să ne 
ajungă, zise căpitanul. 

— Nu, am calculat distanţa pe care au parcurs-o de când 
i-am detectat. 

Căpitanul Sen aruncă o privire spre marinarul de la 
cârma vasului Dragonul din Fuzhou, năduşit, cu mâinile 
încleştate pe cârmă, în efortul de a menţine cât de cât 
cârma în ax printr-o parâmă înfăşurată în jurul unuia 
dintre cavilele timonei, adică aliniată cu coca vasului. 
Motoarele mergeau cu toată puterea înainte. Dacă 
Strigoiul nu se înşela în privinţa momentului în care 
cuterul avea să-i intercepteze, însemna că nu vor avea 
suficient răgaz să ajungă la adăpostul portului. Tot ce 
puteau spera era să se apropie la mai puţin de un 
kilometru de ţărmul stâncos - îndeajuns de aproape ca să 
lanseze bărcile la apă, la cheremul valurilor învolburate şi 
neiertătoare. 

— Ce fel de arme ar putea avea la ei? întrebă Strigoiul. 

— Nu ştii? 

— Nu mi s-a întâmplat niciodată să fiu întors din drum, 
răspunse Strigoiul. Spune-mi tu. 

Lui Sen i se întâmplase de două ori ca vase aflate sub 
comanda lui să fie oprite şi verificate - din fericire, în 
călătorii legale, nu când transporta imigranţi pentru 
contrabandişti. Totuşi, fusese o experienţă traumatizantă. 
Vreo doisprezece membri ai Pazei de Coastă năvăliseră 
înarmaţi pe vas, în timp ce un altul, rămas pe puntea 
cuterului, aţintea o mitralieră cu două ţevi asupra lui şi a 
echipajului. Ba chiar aveau şi un mic tun. 

Îi spuse Strigoiului la ce se puteau aştepta. 


? Emergency Position Indicating Radiobeacon - radiobaliza de indicare 
a poziţiei sinistrului (n.tr.). 
3 Global Maritime Distress and Safety System - Sistemul Global de 
Alarmă şi Siguranţă Maritimă (n.tr.). 

Acesta încuviinţă din cap. 

— Trebuie să ne analizam opţiunile. 

— Care opţiuni? întrebă la rândul său căpitanul Sen. 
Doar nu-ţi trece prin minte să opui rezistența? Nu. Sunt 
categoric împotrivă. 

Contrabandistul nu răspunse. Rămase nemişcat la masa 
radarului, cu privirea aţintită asupra ecranului. 

Omul părea calm, dar, din câte presupunea Sen, trebuie 
să fi fost furios la culme. Niciun contrabandist dintre toţi 
cei cu care colaborase până acum nu luase atâtea măsuri 
de precauţie pentru a nu fi prins sau detectat, cum făcuse 
Strigoiul în călătoria de acum. Cei douăzeci şi patru de 
imigranţi fuseseră adunaţi într-un depozit părăsit de la 
marginea oraşului Fuzhou, unde aşteptaseră vreme de 
două zile, supravegheați de un acolit al Strigoiului - un 
„contrabandist mărunt”. Acesta îi suise pe chinezi într-un 
Tupolev 154 închiriat, care se îndreptase către un 
aerodrom militar părăsit din apropierea oraşului Sankt 
Petersburg din Rusia. Acolo chinezii urcaseră într-un 
container de mărfuri, în care fuseseră transportaţi pe o 
distanţă de 120 km, până în oraşul Viborg, unde fuseseră 
îmbarcaţi pe Dragonul din Fuzhou, adus de Sen în portul 
rusesc cu numai o zi înainte. Însuşi căpitanul completase 
actele şi documentele vamale - totul ca la carte, pentru a 
nu trezi suspiciuni. Strigoiul li se alăturase în ultima clipă, 
iar vasul pornise în călătorie la ora programată. Dragonul 
navigase pe Marea Baltică, pe Marea Nordului, prin 
Canalul Mânecii, după care traversase cunoscutul punct 
de plecare pentru voiaje transatlantice din Marea Celtică - 
49° N 7° V - apoi pornise în viteză spre sud-vest, în 
direcţia Long Island, New York. 

Nici măcar un singur detaliu al călătoriei n-ar fi putut 
trezi suspiciunea autorităţilor americane. 

— Cum de ne-a descoperit Paza de Coasta? se miră 
căpitanul. 

— Poftim? întrebă absent Strigoiul. 

— Cum de ne-au găsit. Nimeni nu avea cum să ne 
descopere. E absolut imposibil. 

Strigoiul îşi îndreptă spatele şi ieşi din cabină, în 
mijlocul urgiei, strigând peste umăr: 

— Cine ştie? O fi fost vreo vrăjitorie. 

Capitolul 2 


— I-am ajuns, Lincoln. Vasu’ se îndreaptă spre țărm, da’ 
n-o s-ajungă acolo. Nu, domne, nici vorba. Auzi, da’ chiar 
merită să-l numesc „vas”? Io cre’ că da. E prea mare 
pentru un barcaz. 

— Nu ştiu, răspunse Lincoln Rhyme cu un aer absent, 
adresându-se lui Fred Dellray. Nu mă prea pricep la 
navigat. 

Dellray, un lungan deşirat, era agentul FBI însărcinat de 
autorităţile federale cu misiunea de a-l găsi şi aresta pe 
Strigoi. Nici cămaşa galben pai, nici costumul negru, la fel 
de închis la culoare ca pielea lui lucioasă, nu văzuseră 
prea de curând fierul de călcat, dar de fapt nimeni dintre 
cei din cameră nu arăta prea odihnit. În ultimele douăzeci 
şi patru de ore, cei şase oameni adunaţi în jurul lui Rhyme 
locuiseră practic aici, în acest sediu greu de imaginat - 
sufrageria locuinţei din oraş a lui Rhyme, din Central Park 
West, care amintea nu de salonul victorian de odinioară, ci 
mai curând de un laborator criminalistic, plin de mese, 
echipament, computere, substanţe chimice, tot felul de 
sârme, precum şi de sute de cărţi şi reviste de 
criminalistică. 

Echipa includea oameni ai legii, reprezentând atât 
autorităţile locale, cât şi pe cele federale. Din partea 
statului New York venise locotenentul Lon Sellitto, 
detectiv la Brigada Omucideri a NYPD, cu hainele mult 
mai şifonate decât Dellray şi mult mai corpolent (se 
mutase de curând în Brooklyn, împreună cu prietena sa, 
care, după cum îi informase cu mândrie şi tristeţe în glas 
polițistul, gătea la fel de bine ca Emeril“). Era de faţă şi 
tânărul Eddie Deng, detectiv american de origine chineză, 
care lucra la Secţia 5 a NYPD, de care ţinea şi Chinatown. 


t Emeril John Lagasse, maestru bucătar celebru, patron de 
restaurante, personalitate de televiziune şi autor de cărţi de bucate 
(n.tr.). 

Deng era un bărbat îngrijit, elegant şi atletic, cu ochelari 
de soare Armani şi păr negru, modelat cu gel în ţepi ca de 
arici. Deng era partenerul provizoriu al lui Sellitto: colegul 
uriaşului detectiv, Roland Bell, plecase acasă, în Carolina 
de Nord, în urmă cu o săptămână, la o reuniune de familie 
cu cei doi fii ai săi, ocazie cu care, din câte se aflase, se 
împrietenise cu o polițistă de prin partea locului, Lucy 
Kerr. Ca atare, îşi prelungise vacanţa cu încă vreo câteva 
zile. 

Din partea federalilor venise Harold Peabody, în vârstă 
de vreo 50 de ani, un mărunt director administrativ cu 
corpul ca o pară şi ager la minte, care ocupa un post de 
conducere la secţia din Manhattan a Serviciului de 
Imigrare şi Naturalizare. Peabody nu vorbea prea mult 
despre el însuşi, lucru obişnuit la toţi funcţionarii din 
administraţie în preajma vârstei de pensionare, însă 
vastele lui cunoştinţe în probleme de imigrare atestau o 
lungă şi frumoasă carieră în acest serviciu. 

Peabody şi Dellray avuseseră mai multe altercaţii în 
decursul acestei investigaţii. După incidentul cu vasul 
Golden Venture - când zece imigranţi ilegali se înecaseră 
odată cu eşuarea vasului de contrabandă în dreptul 
Brooklynului - preşedintele Statelor Unite ordonase ca FBI 
să preia de la INS jurisdicţia asupra principalelor cazuri de 
pătrundere ilegală, urmând să beneficieze şi de sprijinul 
CIA. Serviciul de Imigrare avea mult mai multă experienţă 
cu contrabandiştii şi activităţile lor de transportare a 
imigranţilor decât FBI, aşa că nu fusese prea încântat să 
cedeze jurisdicţia către alte agenţii - în special uneia care 
insista să lucreze cot la cot cu NYPD şi, să zicem, cu 
consultanţi din afara instituţiei, ca Lincoln Rhyme. 

Peabody era secondat de un tânăr agent INS, pe nume 
Alan Coe, un tip trecut de treizeci de ani, cu păr roşcat şi 
tuns scurt. Energic, însă acru şi îmbufnat, Coe era şi el o 
enigmă: nu vorbea deloc despre viaţa sa personală şi prea 
puţin despre carieră, cu excepţia cazului Strigoiul. Rhyme 
remarcase că toate costumele lui Coe erau cumpărate de 

la magazinele de tip outlet - elegante, dar cu cusături 
vizibile - în timp ce pantofii lui negri şi prăfuiţi aveau tălpi 
groase de cauciuc, tipice pentru oamenii de pază: 
încălţămintea perfectă pentru a prinde un hoţ de magazin 
asupra faptului. Singurele ocazii când Coe devenea mai 
vorbăreţ erau atunci când ţinea câte o predică spontană - 
şi plicticoasă - despre neajunsurile imigrației ilegale. Cu 
toate acestea, Coe muncea fără răgaz şi îşi dădea toată 
silinţa să pună mâna pe Strigoi. 

În ultima săptămână mai apăruseră şi dispăruseră câţiva 
alţi funcţionari mărunți, cu diverse atribuţii legate de caz. 

„Dracu' să-i ia pe ăia de la sediu”, îşi spusese Lincoln 
Rhyme - ba chiar afirmase cu glas tare - de nenumărate 
ori în ultimele douăzeci şi patru de ore. 

Acum, la ora 4:45 AM, în aceasta dimineaţă cu furtună, 
îşi manevră scaunul cu rotile Storm Arrow acţionat de 
baterie prin încăperea aglomerată, până la avizierul cu 
situaţia prezentă a cazului, pe care era prinsă una dintre 
puţinele fotografii existente ale Strigoiului, poză de foarte 
proastă calitate luată în timpul supravegherii, precum şi 
fotografia lui Sen Zi-jun, căpitanul vasului Dragonul din 
Fuzhou, şi o hartă cu estul insulei Long Island şi cu 
porţiunea de ocean din jurul ei. Spre deosebire de zilele în 
care zăcuse la pat, în izolare autoimpusă, în urma unui 
accident petrecut la o scenă a crimei, când rămăsese 
paralizat de la gât în jos, Rhyme îşi petrecea acum 
jumătate din orele de veghe în scaunul său Storm Arrow 
de culoare sângerie, echipat cu o telecomandă cu taste 
MKIV de ultimă generaţie, pe care subalternul său Thom o 
găsise la Invacare. Telecomanda, pe care îşi ţinea singurul 
deget valid, îi oferea mult mai multă mobilitate în 
manevrarea scaunului decât vechea telecomandă, 
acționată printr-un tub în care trebuia să sufle aer. 

— La ce distanţă de țărm e vasul? întrebă el, fără să-şi ia 
ochii de la hartă. 

Lon Sellitto, care vorbea la telefon, ridică privirea. 

— Tocmai verific. 

Rhyme lucra adesea în calitate de consultant pentru 
NYPD, însă majoritatea colaborărilor erau în domeniul 
investigaţiei judiciare clasice - sau criminalistică, după 
cum prefera s-o denumească lumea oamenilor legii, 
ahtiată după un jargon specific. Misiunea de faţă era ceva 
neobişnuit. În urmă cu patru zile, Sellitto, Dellray, 
Peabody şi tânărul şi tăcutul Alan Coe îi făcuseră o vizită 
la locuinţa lui din oraş. Rhyme îi ascultase cu un aer 
absent - principalul eveniment din viaţa sa în acel moment 
fiind o procedură medicală pe cale de a-i fi administrată - 
însă Dellray îi captase atenţia spunând: 

— Eşti ultima noastră speranţa, Linc. Avem o mare 
problemă şi nu ştim la cin’ să apelăm. 

— Zi mai departe. 

Interpol - banca internaţională de informaţii pentru 
criminalistică - emisese un ordin de arestare şi extrădare 
pe numele  Strigoiului. Din spusele informatorilor, 
contrabandistul care le scăpa mereu printre degete îşi 
făcuse apariţia în Fuzhou, China, apoi zburase spre sudul 
Franţei, după care pornise către un port oarecare din 
Rusia, pentru a lua în primire un transport de imigranţi 
ilegali chinezi - între care şi bangshou sau mâna dreaptă a 
Strigoiului, un spion care se dădea drept unul dintre 
pasagerii imigranţi. Destinația lor părea a fi New York. 
După aceea Strigoiul dispăruse. Nici poliţia din Taiwan, 
nici cea din Franţa, nici cea din Rusia nu reuşise să-i dea 
de urmă. Şi nici FBI sau INS. 

Dellray adusese cu sine singura dovadă de care 
dispuneau - o  servietă-diplomat cu câteva obiecte 
personale ale Strigoiului, provenite din seiful său din 
Franţa, în speranţa că Rhyme le-ar putea sugera unde să-l 
găsească. 

— Ce-i cu atâta lume? întrebase Rhyme, cu ochii la 
grupul reprezentând trei mari instituţii însărcinate cu 
aplicarea legii. 

— E un nenorocit de psihopat, replicase Coe. 

Răspunsul lui Peabody fusese ceva mai cumpănit. 

— Strigoiul e probabil cel mai periculos contrabandist 
de carne vie din lume. E căutat pentru unsprezece omoruri 
- imigranţi, precum şi poliţişti şi agenţi. Dar noi ştim că a 
ucis mai multe persoane. Imigranții ilegali figurează ca 
„dispăruţi” - dacă încearcă să tragă pe sfoară un 
contrabandist sunt lichidaţi. Dacă se plâng, sunt lichidaţi. 
Pur şi simplu, dispar fără urmă. 

— În plus, adăugase Coe, a violat cel puţin cincisprezece 
femei din rândul imigranţilor. Asta din câte cunoaştem noi. 
Sunt convins că-i vorba de mai multe. 

— Se pare că majoritatea contrabandiştilor de primă 
mână, aşa ca el, nu se implică direct, intervenise Dellray. 
Singurul motiv pentru care-i aduce el însuşi pe oamenii 
ăştia aici e că vrea să-şi extindă aria de acţiune. 

— Dacă intră în ţară, spusese Coe, o să moară oameni. 
Oameni mulţi. 

— Şi de ce eu? întrebase Rhyme. N-am nici cea mai mică 
idee despre contrabanda de carne vie. 

— Am încercat pe toate celelalte căi, Lincoln. Dar n-am 
ajuns la niciun rezultat. N-avem nicio informaţie personală 
despre el, nicio poză mai ca lumea, n-avem amprente. 
Absolut nimic. În afară de asta. 

Făcuse un semn cu capul către servieta-diplomat cu 
obiectele personale ale Strigoiului. 

Rhyme aruncase o privire sceptică spre servietă. 

— Şi unde anume s-a dus în Rusia? Aveţi vreun nume de 
oraş? Un stat, o provincie sau ce-or mai fi având ei acolo? 
Din câte ştiu, e o ţară mare. 

Sellitto răspunsese printr-o ridicare din sprânceană, 
care trebuia să însemne „habar n-avem”. 

— Am să fac tot ce-mi stă în putinţă. Dar să nu vă 
aşteptaţi la miracole. 

Două zile mai târziu, Rhyme îi chemase la el. Thom îi 
înmânase agentului Coe servieta-diplomat. 

— Ai găsit în ea ceva care să-ţi fie de folos? întrebase 
tânărul. 

— Nu, răspunsese vesel Rhyme. 

— La dracu'! murmurase Dellray. Nu mai avem nicio 
şansă. 

Fusese cel mai potrivit moment ca Rhyme să intervină. 

Îşi lăsase capul pe perna moale, montată de Thom pe 
scaunul cu rotile, şi spusese dintr-o suflare: 

— Strigoiul şi aproximativ douăzeci-treizeci de imigranţi 
ilegali chinezi se găsesc la bordul unui vas numit Dragonul 
din Fuzhou, cu punct de plecare Fuzhou, provincia Fujian, 
China. Este vorba despre un vas de marfă lung de 
şaptezeci şi doi de metri, care transportă încărcătura atât 
în containere, cât şi în lăzi. Are două motoare diesel, e 
comandat de căpitanul Sen Zi-jun - Sen fiind numele de 
familie - în vârstă de cincizeci şi şase de ani şi numără un 
echipaj de şapte oameni. Vasul a ridicat ancora din portul 
Viborg, Rusia, la ora 8:45, în urmă cu paisprezece zile, şi 
în momentul de faţă se află - sunt doar date relative - la 
circa patru sute cincizeci de kilometri în largul țărmului 
newyorkez. Acum se îndreaptă spre docurile din Brooklyn. 

— Cum dracu” ai aflat toate astea? bâiguise uluit Coe. 

Până şi Sellitto, obişnuit cu capacitatea de deducție a lui 
Rhyme, izbucnise într-un hohot de râs. 

— Simplu. Am presupus că vor naviga dinspre est spre 
vest, altfel ar fi plecat direct din China. Am un amic în 
poliţia moscovită, care se ocupă cu investigaţiile de la 
scena crimei. Am scris mai multe lucrări împreună. Fiindcă 
veni vorba, e expert în soluri - cel mai bun din lume. L-am 
rugat să ia legătura cu căpităniile porturilor din vestul 
Rusiei. A tras nişte sfori şi a obţinut toate documentele de 
pe vasele chinezeşti plecate din port în ultimele trei 
săptămâni. Ne-au trebuit câteva ore să le studiem pe 
toate. Şi fiindcă veni vorba, o să primiţi nişte facturi 
dolofane pentru convorbirile telefonice. Ah, i-am mai zis să 
vă taxeze şi pentru serviciile de translație. Eu, unul, aşa aş 
fi făcut. Ei bine, am descoperit că doar un singur vas şi-a 
asigurat combustibil pentru un voiaj de 12.000 km, când în 
acte figura cu unul de 6.600 km. Şase mii de kilometri 
însemna de la Viborg la New York şi înapoi la 

Southampton, Anglia, pentru realimentare. Nu aveau de 
gând să acosteze în Brooklyn sub nicio formă. Urma doar 
să-i lase la țărm pe Strigoi şi pe imigranţi, apoi s-o întindă 
înapoi spre Europa. 

— Poate-i prea scump combustibilul la New York, 
comentase Dellray. 

Rhyme înălţase din umeri - unul dintre puţinele gesturi 
de indiferenţă pe care i le îngăduia corpul - şi spusese 
acru: 

— Toate-s prea scumpe la New York. Dar asta nu-i tot: 
din acte reieşea că Dragonul transporta maşini industriale 
în America. Numai că există obligaţia de a raporta pescajul 
navei - pentru ştiinţa voastră, asta înseamnă cât de adânc 
se scufundă în apă coca - asta ca să fii sigur că nu eşuezi 
în porturile cu apă puţin adâncă. Dragonul figura cu un 
pescaj de trei metri. Dar, o dată încărcată, o navă de 
capacitatea asta ar fi trebuit să se scufunde cel puţin şapte 
metri şi jumătate. Prin urmare, era goală. Cu excepţia 
Strigoiului şi a imigranţilor. Sper că nimeni nu are ceva 
împotrivă dacă vorbesc de ea la feminin”. Aşa se 
obişnuieşte. Oh, aş zice între douăzeci şi treizeci de 
imigranţi, pentru că Dragonul a încărcat apă şi hrană cam 
pentru atâtea persoane, deşi, cum spuneam, echipajul 
numără numai şapte oameni. 

— La dracu’! exclamă admirativ Harold Peabody, altfel 
un tip destul de sobru. 

Mai târziu în aceeaşi zi, sateliţii-spion detectaseră 
Dragonul la circa 400 de kilometri în larg, exact aşa cum 
anticipase Rhyme. 

Cuterul Evan Brigant, aparţinând Pazei de Coastă şi 
având la bord douăzeci şi cinci de marinari, înarmaţi cu 
mitralieră cu două ţevi, calibrul 50 mm şi un tun calibrul 
80 mm, era pregătit de intervenţie, dar se ţinea la 
distanţă, aşteptând ca Dragonul să se apropie mai mult de 
țărm. 

5 În mod obişnuit, în limba engleză, vaporul este personificat şi socotit 


ca fiind de genul feminin (n.tr.). 

În momentul de faţă - marţi, chiar înainte de ivirea 
zorilor - vasul chinezesc se găsea în apele teritoriale 
americane, urmărit de Evan Brigant. Planul prevedea 
capturarea Dragonului, urmată de arestarea Strigoiului, a 
acolitului său şi a întregului echipaj. Paza de Coastă avea 
apoi să însoţească vasul până în portul Jefferson, Long 
Island, unde imigranții urmau să fie transferați într-un 
centru federal de detenţie, în aşteptarea deportării sau a 
audierilor în vederea acordării azilului politic. 

În clipa următoare, sosi un apel radio din partea 
cuterului Pazei de Coastă, care se apropia de Dragon. 
Thom comută pe microfonul exterior. 

— Agent Dellray? Sunt căpitanul Ransom de pe Evan 
Brigant. 

— Te ascult, căpitane. 

— Am impresia că ne-au detectat. Au un radar mai bun 
decât ne-am închipuit. Vasul se îndreaptă cu toată viteza 
către țărm. Avem nevoie de indicaţii privind planul de 
atac. Ne temem că, dacă urcăm la bord, ar putea avea loc 
un schimb de focuri. Asta dat fiind individul cu care avem 
de-a face. Ne temem să nu avem pierderi. Terminat. 

— Ce fel de pierderi? întrebă Coe. Din rândul indivizilor 
fără acte? 

În glasul lui se citea limpede nota de dispreţ cu care 
rostea de fiecare dată cuvintele menite să denumească 
imigranții. 

— Întocmai. Ne gândeam să obligam vasul să se 
întoarcă din drum şi apoi să aşteptăm până când se va 
preda Strigoiul. Terminat. 

Dellray îşi duse mâna după ureche şi strivi între degete 
ţigara pe care o ţinea acolo, ca amintire din vremea în 
care încă era fumător. 

— Răspunsul nostru este nu. Respectaţi regulile de 
angajare iniţiale. Opriţi vasul, urcați la bord şi arestaţi-l pe 
Strigoi. Aveţi aprobarea să recurgeţi la arme. S-a înţeles? 

După o clipă de ezitare, tânărul răspunse: 

— S-a înţeles perfect, domnule. Am încheiat transmisia. 

Linia amuţi şi Tom deconectă radioul. Tăcerea care se 
lăsase avea o încărcătură emoţională aproape electrică. 
Sellitto îşi şterse palmele de pantalonii lui veşnic necălcaţi, 
apoi îşi potrivi în centură pistolul din dotare. Dellray 
începu să umble de colo-colo. Peabody sună la sediul INS, 
să le comunice că nu avea nimic de comunicat. 

Câteva clipe mai târziu se auzi sunând telefonul pe linia 
privată a lui Rhyme. Thom ridică receptorul din colţul 
camerei. Ascultă un moment, apoi ridică privirea. 

— E doctor Weaver, Lincoln. În legătură cu operaţia. 
Aruncă o privire spre încăperea plină de oameni ai legii. Îi 
spun că ai s-o suni tu mai târziu. 

— Nu, răspunse Rhyme pe un ton hotărât. Vorbesc 
acum. 

Capitolul 3 


Vântul se înteţise, astfel că valurile se arcuiau acum 
mult peste copastia îndrăzneţului Dragon din Fuzhou. 

Strigoiul detesta călătoriile pe mare. Era obişnuit cu 
hotelurile de lux şi cu confortul. Contrabanda cu oameni 
însemna călătorii murdare şi periculoase, în frig şi mizerie 
de carburant. „Omul n-a îmblânzit marea, îşi spuse el, şi n- 
o va face niciodată. Marea e un înveliş îngheţat al morţii.” 

Privi cu atenţie spre pupa vasului, dar nu-l zări nicăieri 
pe bangshou. Se răsuci din nou spre prova, scrutând 
depărtarea printre pleoapele strânse împotriva vântului, 
dar nu distinse nici uscatul - doar alte şi alte valuri 
furioase, adevăraţi munţi de apă întunecată. Urcă pe 
puntea de comandă şi bătu cu forţă în fereastra uşii din 
spate. Căpitanul Sen ridică privirea şi Strigoiul îi făcu 
semn să iasă. 

Sen îşi trase pe cap un fes tricotat şi ieşi, ascultător, în 
ploaie. 

— Paza de Coastă va fi în curând aici, îi strigă 
contrabandistul, ca să acopere urletele vântului. 

— Nu, răspunse Sen. Mă pot apropia de țărm îndeajuns 
de mult ca să descărcăm marfa înainte de a fi interceptaţi. 
Sunt sigur că pot s-o fac. 

Strigoiul îl pironi cu privirea pe căpitan şi spuse: 

— Uite ce-o să faci. Ai să-i laşi pe poliţişti să suie pe 
punte, iar tu şi echipajul o să coborâţi în cală cu purceii. 
Vă ascundeţi împreună cu ei; trimite pe toată lumea în 
cală. 

— Bine, dar de ce? 

— Pentru că eşti un om cumsecade, răspunse Strigoiul. 
Prea cumsecade ca să minţi. Am să mă dau eu drept 
căpitan. Eu pot privi pe cineva în ochi, făcându-l să creadă 
ceea ce-i spun. Tu nu poţi face asta. 

Strigoiul îi smulse lui Sen fesul de pe cap. Sen vru 
instinctiv să protesteze, dar renunţă. Strigoiul îşi trase 
fesul peste urechi. 

— Poftim, zise el cât se poate de serios. Arăt a căpitan? 
Cred că aş fi un căpitan pe cinste. 

— Este vasul meu. 

— Ba nu, îl repezi Strigoiul. În această călătorie 
Dragonul este vasul meu. Te plătesc în dolari americani. 

Dolarii americani erau mult mai valoroşi şi mai 
negociabili decât yuanii chinezeşti, moneda în care plăteau 
mulţi contrabandişti mărunți. 

— Doar nu vrei să te lupţi cu ei? Cu Paza de Coastă? 

Strigoiul râse nervos. 

— Cum m-aş putea lupta cu ei? Au zeci de oameni, nu? 
Făcu un semn din cap spre membrii echipajului, aflaţi pe 
punte. Spune-le oamenilor tăi să se supună ordinelor mele. 

Cum Sen şovăia, Strigoiul se aplecă spre el, fixându-l cu 
acea privire calmă, dar înfricoşătoare, care tulbura 
profund pe oricine i se uita în ochi. 

— Voiai să spui ceva? 

Sen îşi feri privirea şi urcă pe punte pentru a da 
instrucţiuni echipajului. 

Strigoiul se înapoie la pupa vasului, căutându-şi iar din 
ochi secundul. Apoi îşi trase fesul mai jos peste urechi şi 
porni cu paşi mari spre puntea de comandă, pentru a lua 
în primire vasul ce se zbătea în voia valurilor. 


Cei zece judecători ai infernului... 

Omul se târî de-a lungul punţii principale, către pupa 
vasului, unde se aplecă peste copastia Dragonului şi 
vomită din nou. 

Toată noaptea, de când se înteţise furtuna, zăcuse lângă 
o barcă de salvare, după ce fugise de duhoarea calei, ca 
să-şi curețe trupul răscolit de legănarea valurilor. 

„Cei zece judecători ai infernului”, repetă el în gând. 
Pântecele îi era sfâşiat de crampe dureroase după atâtea 
opinteli zadarnice, se simţea mai înfrigurat şi mai disperat 

ca niciodată în viaţa lui. Se prăbuşi lângă parapetul ruginit 
şi închise ochii. 

Numele său era Sonny Li, deşi cel ales fără cruţare de 
către tatăl său era Kangmei, care însemna „rezistă în faţa 
Americii”. Era un lucru obişnuit ca pruncii născuţi în 
vremea lui Mao să primească astfel de nume cu implicaţie 
politică - şi de-a dreptul ruşinoase. Cu toate acestea, aşa 
cum se întâmpla adeseori cu tinerii din zona de coasta a 
Chinei - Fujian şi Guangdong - Li îşi luase şi un nume 
occidental. Era numele dat de grupul lui de prieteni: 
Sonny, după periculosul şi imprevizibilul fiu al lui Don 
Corleone din filmul Nașul. 

La fel ca personajul al cărui nume îl purta, Sonny Li 
văzuse - şi provocase - multă violenţă în viaţa lui, dar 
nimic nu-l îngenunchease vreodată, la propriu, cum o 
făcuse răul de mare. 

Judecători ai infernului... 

Li era pregătit să se abandoneze în ghearele acelor 
fiinţe infernale. Mărturisise toate relele comise într-o 
viaţă, toată ruşinea abătută asupra tatălui sau, toată 
nebunia, tot răul. „Zeul T'ai'shan poate să mă arunce în 
iad! Numai să înceteze nenorocitul ăsta de rău de mare!” 
Slăbit după aproape două săptămâni de hrană insuficientă 
şi chinuit de ameţeală, îşi închipuia că zbuciumul mării se 
datora furiei unui dragon. Ar fi vrut să-şi smulgă pistolul 
din buzunar şi să golească încărcătorul în corpul fiarei. 

Li aruncă o privire în spate, spre puntea vasului. I se 
păru că-l zărise pe Strigoi, dar în aceeaşi clipă stomacul i 
se întoarse pe dos şi trebui să se întoarcă din nou spre 
balustradă. Sonny Li uită de contrabandist, de existenţa lui 
periculoasă din provincia Fujian, uită de toţi şi de toate, cu 
excepţia celor zece judecători ai infernului, care îndemnau 
râzând demonii să-şi înfigă lăncile în pântecele lui sfâşiat 
de dureri. 


Femeia cea înaltă se sprijini de maşină, o apariţie plină 
de contraste: părul roşu zbătându-se în vânt, vechea 

maşină Chevy Camaro de culoare galbenă, centura neagră 
de nailon de la şold, de care atârna un pistol tot de culoare 
neagră. 

Amelia Sachs, îmbrăcată în jeanşi şi o canadiană cu 
glugă având pe spate inscripţia NYPD - SCENA CRIMEI, 
privi peste apele răscolite ale golfului de lângă Port 
Jefferson, de pe ţărmul nordic al insulei Long Island. 
Supraveghea pregătirile din jurul ei. INS, FBI, poliţia 
districtului Suffolk şi colegii ei izolaseră o parcare, în mod 
normal ticsită în luna august de familii şi de adolescenţi 
adunaţi aici ca să se bucure de razele soarelui. Însă 
furtuna tropicală ţinuse turiştii departe de țărm. 

În apropiere erau parcate două autobuze mari pentru 
deţinuţi, împrumutate de INS de la Departamentul 
Penitenciarelor, şase ambulanţe şi patru furgonete cu 
trupe operative de la diverse agenţii. Teoretic, la ancorare, 
Dragonul s-ar fi aflat deja sub controlul echipajului de pe 
cuterul Evan Brigant, Strigoiul şi secundul său fiind între 
timp arestaţi. Exista însă un interval de timp - din 
momentul în care Strigoiul avea să observe cuterul şi până 
când Paza de Coastă urma să urce la bord - de vreo 
patruzeci de minute. Suficient timp pentru ca Strigoiul şi 
bangshou-ul său să se deghizeze în imigranţi şi să-şi 
ascundă armele, tertip folosit adesea de contrabandişti. 
Poate că Paza de Coastă nu avea posibilitatea să verifice 
temeinic imigranții şi vasul înainte de a-l aduce în port şi 
atunci contrabandistul şi acoliţii săi ar fi putut încerca să 
forţeze barajul cu ajutorul armelor. 

Pentru Sachs avea să fie o misiune deosebit de riscantă. 
Sarcina ei era să „aplice grila”, adică să scotocească vasul 
pentru dovezi incriminatorii, în baza cărora să fie 
formulate capetele de acuzare la adresa Strigoiului, 
precum şi după diverse indicii care să conducă la acoliţii 
săi. Dacă se cercetează locul unde a fost găsit, de pildă, un 
cadavru, sau unde a avut loc o tâlhărie, la multă vreme 
după ce infractorul a dispărut, atunci detectivul riscă 
relativ puţin. Dar dacă locul respectiv este chiar scena 

crimei şi dacă nu se cunoaşte numărul infractorilor, nici de 
unde şi-ar putea face apariţia, riscurile pot fi foarte mari, 
îndeosebi în cazul contrabandiştilor de carne vie, care au 
acces nelimitat la armament performant. 

Se auzi sunând celularul şi Sachs se trânti pe scaunul 
strâmt al automobilului Chevy ca să răspundă. 

Era Rhyme. 

— Suntem toţi la locurile noastre, îl informă ea. 

— Cred că ne-au depistat, Sachs, spuse Rhyme. 
Dragonul se îndreaptă către țărm. Cuterul îl va intercepta 
înainte de-a ajunge la mal, dar ne bate gândul că Strigoiul 
se pregăteşte de o confruntare armată. 

Sachs se gândi la bieţii oameni aflaţi la bord. 

— Ea te-a sunat? întrebă poliţista când Rhyme sfârşi ce 
avea de zis. 

Urmă o tăcere de câteva secunde, apoi Rhyme răspunse: 

— Da. Acum vreo zece minute. Există o posibilitate 
pentru săptămâna viitoare, la Spitalul din Manhattan. 
Urmează să revină cu detalii. 

— Aha! exclamă Sachs. 

„Ea” era doctor Cheryl Weaver, renumit medic 
neurochirurg, venită la New York din Carolina de Sus, 
pentru a preda un semestru la Spitalul din Manhattan. 
„Posibilitatea” se referea la programarea lui Rhyme pentru 
un procedeu de chirurgie experimentală, operaţie care i-ar 
fi putut ameliora condiţia de cvadruplegic. 

Operaţie cu care Sachs nu era de acord. 

— Eu, unul, aş mai chema câteva ambulanţe în zonă, 
adăugă Rhyme. 

Tonul lui devenise sec - nu-i plăcea să amestece 
problemele personale cu cele de serviciu. 

— Mă ocup eu de asta. 

— Te mai sun eu, Sachs. 

Convorbirea se încheie. 

Sachs alergă prin ploaia torențială până la unul dintre 
membrii poliţiei locale din districtul Suffolk şi aranjă să fie 
suplimentată asistenţa medicală. Apoi se înapoie la Chevy 

şi se instală pe scaunul din faţă, ascultând ropotul neostoit 
al ploii pe parbriz şi pe acoperişul de pânză. Umezeala 
făcea ca interiorul să miroasă a plastic, ulei de motor şi 
covoare vechi. 

Operația lui Rhyme o duse cu gândul la o discuţie 
recentă avută cu un alt medic, nespecializat în chirurgie 
spinală. Nu voia să-şi amintească de acea întrevedere, dar 
gândul o purta cu încăpățânare într-acolo. 

În urmă cu două săptămâni, Amelia Sachs stătea lângă 
automatul de cafea dintr-o sală de aşteptare a spitalului, 
câteva încăperi mai departe de cea în care era consultat 
Lincoln Rhyme. Işi amintea cum razele soarelui de iulie 
încingeau nemilos pardoseala verde de gresie. Un bărbat 
în alb se apropiase de ea şi i se adresase cu un aer solemn, 
care-i îngheţase sângele în vine. 

— Ah, domnişoara Sachs. Aici erati. 

— Bună ziua, domnule doctor. 

— Tocmai am discutat cu doctoriţa lui Lincoln Rhyme. 

— Şi? 

— Trebuie să vorbesc ceva cu dumneavoastră. 

— Se pare că aveţi veşti proaste, domnule doctor, 
spusese ea, cu inima bătând să-i spargă pieptul. 

— Ce-ar fi să ne aşezăm acolo, în colţ? întrebase el, pe 
un ton care amintea mai curând de un antreprenor de 
pompe funebre decât de un medic. 

— Aici e foarte bine, replicase ea cu fermitate. Spuneți- 
mi ce aveţi de spus. Fără ocolişuri. 

O rafală de vânt clătină maşina şi Sachs privi din nou 
spre port, spre docul cel lung unde urma să acosteze 
Dragonul. 

„Veşti proaste... 

Spuneţi-mi ce aveţi de spus... Fără ocolişuri...” 

Sachs comută aparatul Motorola pe frecvenţa sigură a 
Pazei de Coastă, nu numai ca să afle ce se întâmpla cu 
Dragonul, dar şi ca să-şi ia gândul de la acea sală de 
aşteptare scăldată în lumină. 

— Cât mai e până la țărm? îi întrebă Strigoiul pe cei doi 
membri ai echipajului rămaşi pe punte. 

— Cam un kilometru, poate şi mai puţin. 

Bărbatul suplu de la cârmă aruncă o privire scurtă spre 
Strigoi. 

— Vom schimba direcţia chiar înainte de a ajunge la apă 
puţin adâncă şi vom încerca să ajungem în portul natural. 

Strigoiul privea ţintă înainte. De pe culmea unui val 
reuşi să distingă linia cenuşie a uscatului. 

— Mentine exact aceeaşi direcţie. Mă întorc într-o clipă. 

leşi din cabină, proptindu-se bine pe picioare. Se 
îndreptă spre puntea cu containere, apoi cobori pe cea de 
dedesubt, cu obrazul biciuit de ploaie şi de vânt. Ajunse la 
uşa metalică a calei. Păşi înăuntru şi privi în jos la purcei. 
Chipurile tuturor se întoarseră către el, cu spaimă şi 
disperare. Bărbaţi vrednici de milă, femei urâte, copii 
murdari, chiar şi câteva fete care nu făceau trebuinţă 
nimănui. Oare ce-şi mai bătuseră capul familiile ca să le 
aducă şi pe ele? 

— Ce e? întrebă căpitanul Sen. Se vede cuterul? 

Strigoiul nu răspunse. Căuta cu privirea printre purcei, 
cu ochii după bangshou. Dar acesta era de negăsit. Se 
întoarse, mânios, pregătit să plece. 

— Aşteaptă, se auzi glasul căpitanului. 

Contrabandistul ieşi din cală şi închise uşa în urma lui. 

— Bangshou! strigă el. 

Niciun răspuns. Strigoiul nu se obosi să strige încă o 
dată. Prinse încuietorile calei în şuruburi, astfel ca uşa să 
nu poată fi deschisă dinăuntru, apoi se înapoie grăbit în 
cabina sa, aflată pe puntea de comandă. In timp ce se 
lupta să suie treptele, scoase din buzunar o cutie uzată din 
plastic negru, semănând cu telecomanda vilei sale luxoase 
din Xiamen. 

Deschise cutia, apasă un buton, apoi un altul. Semnalul 
radio străbătu cele două niveluri, ajungând la sacul de 
voiaj amplasat în cala de bagaje de la pupa vasului, sub 
linia de plutire. Semnalul închidea circuitul, trimițând 

sarcina electrică de la bateria de nouă volţi la detonatorul 
fixat pe două kilograme de exploziv C-4. 

Răsună o bubuitură asurzitoare, mult mai puternică 
decât se aşteptase, şi un şuvoi de apă ţâşni în aer, mai sus 
decât cele mai înalte valuri. 

Strigoiul fu proiectat în jos pe scări, pe puntea 
principală, unde rămase trântit pe o parte, năucit. 

„Prea mult!” înţelese el. Fusese prea mult exploziv. 
Vasul începea deja să se încline pe o parte, pe măsură ce 
apa pătrundea în cală. Crezuse că va dura jumătate de oră 
până când Dragonul avea să se scufunde. Dar era o 
chestiune de câteva minute. Privi spre puntea de comandă, 
spre cabina micuță unde îşi avea armele şi banii, apoi din 
nou spre celelalte punți, în căutarea lui bangshou. Nici 
urmă de el. Dar nu-i rămânea timp să-l mai caute. Strigoiul 
se ridică în picioare şi porni clătinându-se spre cea mai 
apropiată barcă de salvare, începând să-i dezlege 
legăturile. 

Dragonul se clătină din nou, aplecându-se şi mai tare pe 
o parte. 

Capitolul 4 


Bubuitura fusese asurzitoare. Cât o sută de baroase 
izbind simultan un drug de fier. 

Aproape toţi imigranții fuseseră azvârliţi pe podeaua 
rece şi umedă. Sam Chang se ridică în picioare şi-şi luă în 
braţe mezinul, căzut într-o baltă de apă unsuroasă. Apoi îşi 
ajută pe rând soţia şi tatăl bătrân să se ridice. 

— Ce-a fost asta? strigă el către căpitanul Sen, care 
încerca să-şi croiască drum printre oamenii înspăimântați, 
spre uşa care dădea spre punte. Ne-am lovit de stânci? 

— Nu, nu sunt stânci, strigă la rândul lui căpitanul. Aici 
apa are vreo treizeci de metri. Fie că Strigoiul a aruncat în 
aer vasul, fie că Paza de Coastă a deschis focul asupra 
noastră. Nu ştiu. 

— Ce se întâmplă? întrebă îngrozit un bărbat care stătea 

lângă Chang. 
_ Era capul familiei aciuite, chiar de lângă familia Chang. 
Il chema Wu Qichen. Soţia lui zăcea nemişcată pe patul de 
alături. Pe toată durata călătoriei suferise de febră şi de 
somnolenţă. Chiar şi acum, aproape că nu conştientiza 
explozia şi haosul din jur. 

— Ce se întâmplă? repetă Wu întrebarea cu glas ridicat. 

— Ne scufundăm! urlă căpitanul şi, împreună cu câţiva 
membri ai echipajului, apucă zăvoarele uşii, luptându-se să 
le deschidă. 

Acestea însă nu se clintiră. 

— Le-a blocat! 

Câţiva imigranţi, bărbaţi şi femei, începură să jelească, 
legănându-se înainte şi înapoi. Copiii încremeniseră de 
spaimă, cu obrajii murdari brăzdaţi de lacrimi. Sam Chang 
şi câţiva membri ai echipajului se alăturară căpitanului şi 
împreună încercară să forţeze încuietorile. Dar barele 
groase de metal nu se clinteau din loc niciun milimetru. 

Chang zări o valiză pe podea. Valiza se înclină uşor şi 
izbi podeaua, împroşcând apă în jur. Dragonul se apleca 

din ce în ce mai mult pe o parte. Apa rece a oceanului 
năvălea în cală prin crăpăturile dintre plăcile de metal. 
Băltoaca în care căzuse fiul lui Wu era acum adâncă de 
jumătate de metru. Câţiva imigranţi alunecaseră în apa din 
ce în ce mai adâncă, în care pluteau gunoaie, bagaje, 
resturi de mâncare, pahare de plastic, ziare, şi acum ţipau 
şi dădeau din mâini şi din picioare. 

Bărbaţi, femei şi copii disperaţi loveau zadarnic cu 
bagajele în pereţi, sperând să spargă metalul, se 
îmbrăţişau, plângeau în hohote, ţipau după ajutor, rosteau 
rugăciuni... Femeia cu cicatrici pe faţă îşi strângea în 
braţe fetiţa, care, la rândul ei, strângea la piept o jucărie 
Pokemon murdară, de culoare galbenă. Amândouă 
plângeau în hohote. 

Un scrâşnet pătrunzător al vasului muribund umplu 
aerul fetid, în timp ce apa murdară şi ucigaşă urca tot mai 
sus. 

Bărbaţii încercau zadarnic să deschidă uşa calei. Chang 
îşi dădu la o parte părul de pe frunte. 

— Aşa nu merge, i se adresă el căpitanului. Trebuie să 
găsim altă ieşire. 

— Există o trapă de acces în podea, în spatele calei, 
răspunse Sen. Dă spre sala motoarelor. Dar dacă spărtura 
s-a produs tocmai acolo, nu vom reuşi s-o deschidem. 
Presiunea e prea mare... 

— Unde? îi reteză vorba Chang. 

Căpitanul arătă către o uşă micuță, prinsă în patru 
şuruburi. Era îngustă cât să încapă o singură persoană. 
Căpitanul şi Chang îşi croiră drum spre ea, luptându-se să 
se ţină pe picioare pe podeaua puternic înclinată. 

Costelivul Wu Qichen îşi ajută nevasta bolnavă să se 
ridice în picioare. Trupul femeii era zgâlţâit de frisoane. 
Chang se aplecă spre soţia lui şi-i spuse cu glas ferm: 

— Ascultă ce-ţi spun. Ai grijă să fie toată familia laolaltă. 
Rămâi în preajma mea, lângă uşă. 

— Da, bărbate. 

Chang se alătură căpitanului lângă uşa de acces şi, 
folosind briceagul lui Sen, reuşi să desfacă şuruburile. 
Chang împinse uşa cu putere, trântind-o fără efort de 
partea cealaltă. Apa invada treptat şi sala motoarelor, dar 
nu atinsese nivelul din cală. Chang putea vedea treptele 
abrupte care duceau pe puntea principală. 

Dând cu ochii de calea de scăpare, pasagerii începură să 
strige şi să tipe. Toţi se năpustiră spre uşă, cuprinşi de 
panică, strivind pe câţiva dintre ei de peretele de metal. 
Chang dobori doi dintre bărbaţi cu pumnul lui uriaş. 

— Nu! Numai câte unul, altfel murim toţi. 

Alţi câţiva se repeziră la Chang, cu priviri disperate. Dar 
căpitanul se răsuci spre ei, cu cuțitul în mână, şi oamenii 
se traseră înapoi. Căpitanul Sen şi Chang rămaseră umăr 
la umăr, cu faţa spre mulţime. 

— Unul câte unul, repetă căpitanul. Traversaţi sala 
motoarelor şi urcați treptele. Pe punte sunt bărci de 
salvare. 

Făcu semn din cap spre imigranții aflaţi cel mai aproape 
de uşă şi aceştia se strecurară afară. Primul fusese John 
Sung, medic şi disident, cu care Chang discutase în câteva 
rânduri pe parcursul călătoriei. Sung se opri de cealaltă 
parte a uşii şi se lăsă pe vine, ca să-i ajute pe ceilalţi să 
iasă. Urmară doi tineri, soţ şi soţie, care alergară către 
trepte. 

Căpitanul prinse privirea lui Chang şi-l îndemnă cu o 
mişcare a capului: 

— Hai! 

Chang făcu semn cu mâna spre tatăl său, Chang Jiechi, 
şi bătrânul se strecură afară din cală, prins de braţ de 
doctorul John Sung. Urmară la rând fiul lui Chang: 
adolescentul William şi mezinul Ronald. Apoi soţia lui. 
Chang ieşi ultimul şi-şi conduse familia către scară, după 
care se înapoie ca să-l ajute pe Sung să-i scoată şi pe 
ceilalţi. 

Urmă la rând familia lui Wu: Qichen, soţia sa bolnavă, 
fiica adolescentă şi fiul cel mic. 

Chang se întinse spre interiorul calei ca să prindă de 
mână un alt imigrant, dar doi dintre membrii echipajului 
se năpustiră către uşă. Sen încercă să-i oprească. 

— Încă sunt la comandă, strigă el furios. Dragonul e 
vasul meu. Întâi pasagerii! 

— Pasagerii? Idiotule, ăştia sunt nişte vite! urlă unul 
dintre marinari şi, îmbrâncindu-le într-o parte pe femeia 
cu cicatrici şi pe fetiţa ei, ieşi târâş prin deschizătură. 

Celălalt marinar porni imediat pe urmele lui, îl trânti pe 
Sung la podea şi alergă spre scară. Chang îl ajută pe 
doctor să se ridice în picioare. 

— E în regulă! îi strigă Sung, prinzând între degete o 
amuletă pe care o purta la gât şi murmurând o rugăciune 
scurtă. 

Chang îl auzi rostind numele lui Chen-wu, zeul cerurilor 
nordice şi protectorul împotriva răufăcătorilor. 

Vasul se clătină puternic şi începu să se încline tot mai 
rapid. Aerul ieşea şuierând pe uşă, în timp ce apa năvălea 
înăuntru, umplând cala. De pretutindeni răsunau ţipete 
sfâşietoare, curând urmate de icnetele celor care se 
înecau. „Vasul se scufundă, îşi zise Chang. Abia dacă mai 
rămân câteva minute.” În spate auzi un vuiet ca un şuierat. 
Ridică privirea şi văzu cum apa năvălea pe treptele ce 
coborau spre motoarele masive şi murdare de funingine. 
Unul dintre motoarele diesel se opri şi totul se cufundă în 
întuneric. Câteva clipe după aceea încetă să funcţioneze şi 
al doilea motor. 

John Sung fu smuls din locul în care se găsea şi alunecă 
pe podea, izbindu-se de perete. 

— leşi afară! îi strigă Chang. Aici nu mai avem ce face. 

Doctorul încuviinţă din cap, apoi îşi croi cu greu drum 
spre scară şi urcă pe punte. Chang însă se înapoie la uşă, 
în încercarea de a mai salva una sau două persoane. Simţi 
cum îl trec fiori de groază la priveliştea pe care o avea în 
faţa ochilor: şuvoiul de apă se năpustea prin uşă, dincolo 
de care se zăreau patru braţe întinse cu disperare înspre 
sala motoarelor, implorând ajutor. Chang prinse braţul 

unuia dintre imigranţi, dar omul era atât de imobilizat 
între celelalte trupuri, încât nu reuşi să-l tragă afară. 
Braţul mai zvâcni o dată, apoi Chang simţi cum degetele 
devin inerte. Prin perdeaua de apă care pătrundea 
învolburată în sala motoarelor, izbuti să distingă chipul 
căpitanului Sen. Îi făcu semn cu mâna, îndemnându-l să 
încerce să iasă, dar căpitanul dispăru în întunericul din 
cală. Dar numai câteva secunde mai târziu, capul său ras 
se ivi deasupra apei şi căpitanul înotă înapoi spre uşă, 
întinzându-i ceva lui Chang prin şuvoiul de apă. 

Despre ce era vorba? 

Prinzându-se de o ţeavă, ca să nu fie smuls din loc, 
Chang întinse mâna prin apa înspumată, pentru a apuca 
obiectul pe care i-l întindea căpitanul. Mâna lui 
musculoasă se încleştă pe o bucată de stofă, de care trase 
cu putere. Era un copil mic, fetiţa femeii cu cicatrici. 
Fetiţa se ivi în cadrul uşii, printre braţe fără viaţă. Micuța 
tuşea, dar era conştientă. Chang o strânse cu putere la 
piept, apoi se desprinse de ţeavă. Îşi făcu drum prin apă 
până la perete, apoi înotă până la scară şi urcă prin 
şuvoiul de apă până sus pe punte. 

Tabloul care i se înfăţişă privirii îi tăie respiraţia: pupa 
vasului abia dacă se mai zărea din apă, valurile cenuşii şi 
agitate deja acoperiseră jumătate din punte. Wu Qichen, 
împreună cu tatăl şi fiii lui Chang se luptau să dezlege o 
barcă de cauciuc mare şi portocalie, prinsă de pupa 
vasului. Acum barca plutea, dar curând avea să fie 
acoperită de apă. Chang înaintă cu paşi poticniţi, îi întinse 
soţiei sale fetiţa şi începu să-i ajute pe ceilalţi să dezlege 
odgonul. Curând însă nodul cu care era prinsă barca 
ajunse sub apă. Chang se scufundă şi începu să tragă cu 
disperare de nodul de cânepă, cu muşchii tremurând de 
efort. Apoi o mână se ivi lângă a lui. Era fiul cel mare, 
William, înarmat cu un cuţit găsit probabil pe punte. 
Chang înşfăcă cuțitul şi îi trecu tăişul peste odgon până 
când reuşi să-l reteze. 

Chang şi fiul său reveniră la suprafaţă, unde, gâfâind, 
ajutară familia Wu, pe John Sung şi pe cealaltă pereche să 
suie în barcă. Peste câteva clipe, barca se îndepărta de 
vas, purtată de valurile uriaşe. 

Chang se răsuci spre locul în care se găsea motorul 
bărcii. Trase de sfoară pentru a porni motorul, dar fără 
rezultat. Trebuia cu orice preţ să-l pornească imediat: fără 
controlul motorului, barca avea să fie răsturnată de valuri 
în câteva secunde. Chang începu să tragă cu furie de 
sfoară şi, în cele din urmă, motorul porni. 

Chang îşi găsi o poziţie sigură în partea din spate a 
bărcii şi cârmi repede mica ambarcaţiune cu faţa către 
valuri. Barca sălta violent pe valuri, dar fără să se 
răstoarne. Chang acceleră, apoi cârmi cu grijă în cerc şi 
porni prin ceaţă şi ploaie înapoi spre vasul muribund. 

— Unde te duci? îl întrebă Wu. 

— La ceilalţi, îi striga Chang. Trebuie să-i găsim pe 
ceilalţi. Unii poate că... 

În aceeaşi clipa un glonţ şuieră prin aer la numai un 
metru de ei. 


Strigoiul era turbat de furie. 

În picioare la prova Dragonului pe cale să se scufunde, 
cu mâna pe odgonul bărcii sale de salvare, scruta cu 
privirea marea, cale de cincizeci de metri în larg, unde 
tocmai zărise câţiva blestemaţi de purcei care scăpaseră. 

Trase încă un foc de pistol. Nici de data asta nu nimeri 
ţinta. Valurile care se ridicau şi coborau făceau imposibilă 
ochirea de la aşa o depărtare. Se încruntă mânios, în timp 
ce imigranții manevrau barca de salvare în spatele 
Dragonului, ieşind din raza lui vizuală. Strigoiul cântări 
din ochi distanţa până la puntea de comandă, unde fusese 
cabina sa şi unde îşi lăsase arma şi banii: peste o sută de 
mii de dolari. Se întrebă o clipă dacă avea timp să ajungă 
până la cabină. 


38 


- JEFFERY DEAVER - 


Ca un răspuns, un şuvoi uriaş de aer ţâşni prin coca 
Dragonului, care începu să se scufunde şi mai rapid, 
lăsându-se şi mai mult pe o parte. 

Era o pierdere considerabilă, dar nu merita să-şi rişte 
viaţa. Strigoiul sări în barca de salvare şi începu să 
vâslească, îndepărtându-se de vas. Cercetă din ochi apa 
din jur, străduindu-se să distingă ceva prin ceaţă şi prin 
ploaie. Două capete săltau purtate de valuri, în timp ce 
braţele celor doi se agitau în aer, cu degetele larg 
desfăcute a disperare. 

— Acum, acum! strigă Strigoiul. Vin să vă salvez! 

Cei doi bărbaţi se întoarseră spre el, călcând apa cu 
putere pentru a fi văzuţi mai bine. Erau cei doi membri ai 
echipajului întâlniți pe punte. Strigoiul ridică din nou 
pistolul automat militar Model 51 şi-i lichidă pe cei doi 
marinari, trăgând un singur glonţ în fiecare. 

Porni motorul bărcii şi, săltând peste valuri, îl căută încă 
o dată din ochi pe bangshou. Dar nici de data asta nu-l 
văzu pe nicăieri. Asociatul lui era un ucigaş lipsit de 
scrupule, netemător în faţa unui schimb de focuri, însă 
atunci când nu era în elementul său, făcea numai prostii. 
Probabil căzuse în apă şi se înecase, pentru că nu voise să 
renunţe la armă şi muniţie. Oricum, Strigoiul avea treburi 
mai importante de făcut. Întoarse barca spre locul în care 
văzuse ultima oară purceii şi ambală motorul. 


Nu mai avusese timp să caute o vestă de salvare. 

Nu mai avusese timp de nimic. 

Imediat după ce explozia sfărâmase coca ruginită a 
Dragonului, azvârlindu-l pe Sonny Li cu burta în jos, vasul 
începuse să se încline, iar apa năvălise peste el, trăgându-l 
cu putere peste copastie. Dintr-odată se trezise peste bord, 
singur şi neajutorat între munţii de apă înspumată. 

„Cei zece blestemaţi judecători ai infernului”, gândi el în 
engleză, copleşit de amărăciune. 

Apa era rece, apăsătoare şi sărată de-ţi tăia răsuflarea. 
Valurile îl izbeau cu putere, azvârlindu-l pe spate, apoi 

39 


- MAIMUŢA DE PIATRĂ - 


săltându-l sus în aer şi prăvălindu-l în prăpăstiile dintre 
ele. Li reuşi să se menţină la suprafaţă şi-l căuta din priviri 
pe Strigoi, dar, din pricina ceţii şi a ploii care-i înţepa 
ochii, nu zări pe nimeni. Înghiţi o gură de apă greţoasă şi 
începu să se sufoce şi să tuşească. Fuma trei pachete de 
ţigări pe zi şi bea litri întregi de bere Tsingtao şi mao-tai, 
aşa că obosi repede şi începu să simtă cârcei dureroşi în 
muşchii picioarelor, neobişnuiţi cu efortul. 

şi duse mâna la brâu, fără prea mare tragere de inimă, 
şi trase afară pistolul automat. Îi dădu drumul dintre 
degete şi arma se scufundă rapid. Făcu acelaşi lucru şi cu 
cele trei cutii de muniţie din buzunarul de la spate. 
Greutatea de care scăpase îl ajută cumva să se menţină la 
suprafaţă mai uşor, dar nu îndeajuns. Avea nevoie de o 
vestă de salvare, de ceva care să plutească, de orice i-ar fi 
preluat efortul supraomenesc de a nu se duce la fund. 

I se păru că aude duduitul unui motor şi se luptă să se 
răsucească în loc pe cât posibil. La treizeci de metri 
depărtare văzu o barcă de salvare portocalie. Ridică 
braţul, dar un val îl izbi în plin obraz tocmai când inspira 
adânc şi plămânii i se umplură cu apă înţepătoare. Simţi o 
durere sfâşietoare în piept. 

„Aer... Am nevoie de aer.” 

Un alt val îl plesni cu putere. Se scufundă, târât cu forţă 
de braţele cenuşii ale oceanului. Îşi aruncă ochii spre 
propriile mâini. De ce oare nu se mişcau? 

„Dă din mâini! Calcă apa! Nu lăsa oceanul să te tragă la 
fund!” 

Se luptă să mai ajungă o dată la suprafaţă. 

Nu lăsa... 

Alt val de apă îi năvăli în plămâni. 

Nu lăsa... 

Un văl negru începu să-i înceţoşeze privirea. 

Judecătorii iadului... 

Sonny Li înţelese că în curând avea să-i întâlnească. 

Capitolul 5 


Zăceau la picioarele lui - cam doisprezece oameni - în 
supa rece de pe fundul bărcii de salvare, prinşi între 
munţii de apă de sub ei şi ploaia biciuitoare de deasupra. 
Toţi se agăţau cu disperare de frânghia care înconjura 
marginea bărcii. 

Sam Chang, ajuns fără voie căpitan al fragilei 
ambarcaţiuni, cercetă cu privirea pasagerii. Cele două 
familii - a lui şi a lui Wu - şedeau îngrămădite în jurul lui, 
în partea din spate a bărcii. În faţă se găseau doctorul 
John Sung şi ceilalţi doi oameni care reuşiseră să se 
salveze din cală, dar pe care Chang îi cunoştea doar după 
numele mic: Chao-hua şi soţia lui, Rose. 

Un val se prăvăli asupra bărcii, udându-i încă o dată 
până la piele pe nefericiţii dinăuntru. Soţia lui Chang, Mei- 
Mei, îşi scoase puloverul şi-o înveli cu el pe fetiţa femeii cu 
cicatrici pe faţă. Fetiţa, îşi aminti Chang cu o strângere de 
inimă, se numea Po-Yee, nume care însemna „Copil 
Multiubit”. Fetiţa fusese mascota norocoasă în călătoria 
lor. _ 

— Înainte! strigă Wu. Îndreaptă-te spre țărm! 

— Trebuie să vedem ce-i cu ceilalţi. 

— Trage în noi! 

Chang privi spre marea învolburată. Dar Strigoiul nu se 
zărea nicăieri. 

— Plecăm imediat. Dar trebuie să salvăm pe oricine mai 
poate fi salvat. Vezi dacă zăreşti pe careva. 

William, tânărul în vârstă de şaptesprezece ani, se 
chinui să se ridice în genunchi şi scrută cu privirea prin 
puzderia de stropi care-i înţepau ochii. Fiica adolescentă a 
lui Wu făcu acelaşi lucru. 

Wu strigă ceva, dar cum avea capul întors, Chang nu 
auzi ce spune. 

Chang se prinse bine de frânghie cu amândouă braţele 
şi-şi propti cu nădejde picioarele în tachetul unei vâsle, ca 

să-şi poată menţine spatele drept, în timp ce se opintea să 
facă un ocol cu barca în jurul Dragonului din Fuzhou, aflat 
la douăzeci de metri depărtare. Vasul se scufunda din ce în 
ce mai tare şi, de fiecare dată când aerul scăpa printr-o 
spărtură laterală, hublou sau chepeng, ţâşnea în aer câte 
un şuvoi înalt de apă înspumată. Vaporul gemea din toate 
încheieturile, când mai tare, când mai slab, ca un animal. 

— Uite acolo! strigă William. Mi se pare că văd pe 
cineva. 

— Nu! se opuse Wu. Trebuie să plecăm. Ce mai 
aşteptaţi? 

William arăta cu degetul într-o anumită direcţie. 

— Da, tată. Acolo! 

Chang reuşi să distingă o pată întunecată alături de alta 
albă, mult mai mică, la zece metri de ei. Poate un cap şi o 
mână. 

— Lăsaţi-i! insista Wu. O să ne vadă Strigoiul! O să ne 
împuşte! 

Fără să-l ia în seamă, Chang cârmi barca, apropiindu-se 
de cele două pete, care se dovediră, într-adevăr, a fi un 
om. Acesta era palid şi gâfâia după aer, dând cu disperare 
din mâini, cu faţa schimonosită de groază. Chang îşi aminti 
că numele lui era Sonny Li. In timp ce majoritatea 
imigranţilor îşi petrecuseră timpul stând de vorbă sau 
citindu-şi unul altuia câte ceva, o parte dintre bărbaţii care 
călătoreau fără familii se ţinuseră deoparte. Li era unul 
dintre aceştia. Omul avea ceva ce te îndemna să te fereşti 
de el. Stătuse singur şi posomorât pe toată durata 
călătoriei, privind din când în când furios la copiii care 
făceau gălăgie în jurul lui, şi adesea se furişa sus pe punte, 
lucru strict interzis de Strigoi. In rarele ocazii când 
deschidea gura, Li le punea excesiv de multe întrebări 
despre ce aveau de gând să facă odată ajunşi la New York 
şi unde anume aveau să locuiască - subiecte pe care cei 
mai înţelepţi dintre imigranții ilegali se abţinuseră să le 
discute. 

Cu toate acestea, Li era o fiinţă omenească aflată în 
primejdie, iar Chang era decis să încerce să-l salveze. 

Omul dispăru din vedere, înghiţit de alt val. 

— Lăsaţi-l! şuieră furios Wu. S-a dus! 

— Vă rog, haideţi să plecăm, strigă şi Rose, tânăra soţie 
aflată în partea din faţă a bărcii. 

Chang îndreptă ambarcaţiunea cu botul către un val 
uriaş, pentru a o împiedica să se răstoarne. În momentul 
când îşi recăpătară echilibrul, Chang zări ceva portocaliu 
jucând pe valuri, la vreo cincizeci de metri depărtare. Era 
barca Strigoiului. Contrabandistul porni spre ei. Un zid de 
apă se înălţă între cele două bărci, care pentru moment se 
pierdură din vedere una pe cealaltă. 

Chang ambală motorul şi porni spre omul care se îneca. 

— Culcat! Culcat, toată lumea! 

Încetini imediat ce ajunseră lângă Li, se aplecă peste 
bordul gros de cauciuc, îl prinse pe imigrant de umeri şi-l 
trase în barcă. Omul se prăbuşi, tuşind violent. Răsună alt 
foc de armă. Glonţul împroşcă apă chiar lângă Chang, care 
se grăbi să ducă barca în spatele Dragonului, astfel încât 
vasul ce se scufunda să fie din nou între ei şi Strigoi. 

Contrabandistul îşi luă ochii de la barca lor câteva clipe, 
îndreptându-şi atenţia spre alţi doi oameni din apă - 
membri ai echipajului, care săltau pe valuri în vestele 
portocalii de salvare, la vreo douăzeci-treizeci de metri de 
ucigaş. Strigoiul porni în viteză spre cei doi, cu motorul 
ambalat la maximum. 

Înţelegând în sfârşit că Strigoiul avea de gând să-i 
lichideze, marinarii începură să facă semne disperate cu 
braţele spre Chang, străduindu-se să se îndepărteze de 
barca Strigoiului, care venea spre ei. Chang aprecie 
distanţa dintre el şi cei doi marinari, întrebându-se dacă 
avea şanse să ajungă acolo înainte ca Strigoiul să se 
apropie îndeajuns de mult ca să nu rateze ţinta. Ceaţa, 
ploaia şi valurile uriaşe îl împiedicau pe Strigoi să 
ţintească cu precizie. Da, Chang avea şanse de reuşită. 
Ambală motorul. 

Deodată, în urechea lui, auzi un glas: 

— Nu. E timpul să plecam. 

Cel care vorbise era tatăl său, Chang Jiechi. Bătrânul se 
ridicase cu trudă în genunchi şi vorbea, aplecat spre fiul 
său: 

— Ducţi familia într-un loc sigur. 

Chang încuviinţă din cap. 

— Bine, Baba, răspunse el, folosind apelativul afectuos 
din chineză pentru „tată”. 

Îndreptă barca spre țărm şi ambală motorul la 
maximum. 

Un minut mai târziu răsună un foc de armă, apoi un 
altul, semn că Strigoiul îi lichidase pe cei doi membri ai 
echipajului. La auzul celor două împuşcături, lui Chang i 
se strânse inima de durere. „lertaţi-mă, îşi zise el, cu 
gândul la marinari. lertaţi-mă.” 

Aruncând o privire în urmă, văzu o siluetă portocalie 
înaintând prin ceaţă: era barca Strigoiului, care pornise 
după ei. Îl cuprinse disperarea. Ca disident în China, Sam 
Chang ştia ce e frica. Dar în Republica Populară frica era o 
nelinişte ce-ţi pătrundea în suflet şi cu care te învăţai să 
trăieşti. Nu semăna nicicum cu teroarea de a vedea un 
ucigaş nebun venind pe urmele familiei iubite şi a 
însoţitorilor lui. 

— Culcat! Toată lumea să rămână culcată. 

Se strădui să menţină barca dreaptă şi să înainteze cu 
toată viteza. 

Răsună o nouă împuşcătură. Glonţul ricoşă pe apă, 
undeva în apropiere. Dacă Strigoiul ar fi nimerit barca, toţi 
s-ar fi scufundat în câteva minute. 

Se auzi un scrâşnet puternic, care le îngheţă sângele în 
vine. Dragonul din Fuzhou se răsturnă complet pe o parte 
şi dispăru sub apă. Valul uriaş creat de scufundarea navei 
se răspândi în jur la fel ca unda de şoc rezultată din 
explozia unei bombe. Barca imigranţilor era prea departe 
pentru a fi atinsă de val, în schimb cea a Strigoiului se 
găsea mult mai aproape de locul scufundării. 

Contrabandistul privi în urmă şi văzu valul gigantic care se 
îndrepta spre el. Cârmi barca, pentru a se îndepărta de val 
şi, după câteva momente, dispăru din vedere. Deşi 
profesor, artist şi activist politic, Chang era, la fel ca mulţi 
alţi chinezi, mai înclinat să accepte lumea spirituală şi 
supranaturală decât un intelectual occidental. Se gândi o 
clipă că Guan Yin, zeiţa milei, poate intervenise în 
favoarea lor şi-l trimisese pe Strigoi la moarte în valurile 
oceanului. 

Dar după numai câteva minute, John Sung, care privea 
în urmă, strigă: 

— E tot acolo! Vine după noi! Strigoiul vine după noi. 

„Prin urmare, Guan Yin are alte treburi azi, gândi cu 
amărăciune Sam Chang. Dacă vrem să supravieţuim, va 
trebui să ne bizuim numai pe forţele noastre.” Porni direct 
spre țărm, îndepărtându-se de cadavrele lăsate în voia 
valurilor şi de resturile navei, care pluteau ca nişte lespezi 
funerare peste mormintele căpitanului Sen, ale echipajului 
său şi ale multor oameni deveniți în ultimele săptămâni 
prietenii lui Chang. 


— A scufundat vasul. 

Vocea lui Lon Sellitto se topi într-o şoaptă. 

— Isuse! 

Scăpă din mână receptorul pe care-l ţinuse la ureche. 

— Ce? exclamă şocat Harold Peabody. 

Îşi ridică mâna grăsună şi-şi scoase ochelarii cu rame 
groase. 

— A scufundat vasul? 

Detectivul dădu din cap, confirmând vestea cea rea. 

— Dumnezeule, nu! exclamă Dellray. 

Capul lui Lincoln Rhyme, una dintre puţinele părţi ale 
corpului care-şi păstrase mobilitatea, se întoarse către 
polițistul cel corpolent. Şocat de veste, simţi un val de 
fierbinţeală în tot trupul - bineînţeles, o simplă senzaţie 
emoţională, care cobora de la gât în jos. 

Dellray încetă să se mai plimbe prin încăpere, iar 
Peabody şi Coe rămaseră privindu-se ochi în ochi. Sellitto 
se uită în jos, la parchetul gălbui, ascultând în continuare 
ce i se spunea la telefon, apoi ridică ochii. 

— Isuse, Linc, vasul s-a dus la fund. Cu toţi care erau la 
bord. 

Ah, nu... 

— Paza de Coastă nu ştie exact ce s-a întâmplat, dar au 
detectat o explozie sub apă şi, zece minute mai târziu, 
Dragonul a dispărut de pe ecranul radarului. 

— Sunt victime? întrebă Dellray. 

— N-am idee. Cuterul încă se află la câţiva kilometri 
depărtare. În plus, nu se cunoaşte poziţia vasului, nimeni 
de la bordul Dragonului nu a lansat vreun semnal de 
alarmă. Astfel de semnale comunică poziţia exactă. 

Rhyme privea ţintă harta zonei Long Island, cu cele 
două fâşii, estică şi vestică, despicate în coadă de peşte. 
Nu-şi lua ochii de la punctul roşu care marcase cu 
aproximaţie poziţia Dragonului. 

— Ce distanţă e până la țărm? 

— Cam un kilometru jumătate. 

Lucrând cu febrilitate, creierul lui Rhyme rulase deja 
vreo şase posibile scenarii logice a ceea ce s-ar fi putut 
întâmpla din momentul în care Paza de Coastă luase în 
vizor Dragonul din Fuzhou - unele optimiste, altele 
implicând rănirea şi chiar moartea celor aflaţi la bord. 
Prinderea unui infractor era un soi de troc, în care puteai 
reduce riscurile, fără a le elimina în întregime. Dar chiar 
să se înece toţi cei aflaţi la bord? Atâtea femei şi atâţia 
copii? Nu, așa ceva nu-i trecuse prin minte nicio clipă. 

Dumnezeule, şezuse întins pe patul lui de lux, în valoare 
de 3.000 de dolari, ascultând mica problemă a INS privind 
posibila locaţie a Strigoiului, de parcă ar fi privit un joc 
amuzant la o petrecere. După aceea trăsese concluziile şi 
le oferise în pripă o soluţie. 

Se mulţumise doar cu atât - nu mersese cu gândul mai 
departe, nu se gândise că imigranții ar fi putut ajunge într- 
o situaţie atât de cumplită. 

„Imigranții ilegali sunt denumiți „dispăruţii” - dacă 
încearcă să tragă pe sfoară un contrabandist, sunt ucişi. 
Dacă se plâng, sunt ucişi. Pur şi simplu dispar. Pentru 
totdeauna.” 

Lincoln Rhyme era furios pe sine însuşi. Ştia cât de 
periculos era Strigoiul, ar fi trebuit să prevadă această 
dezastruoasă răsturnare de situaţie. Închise o clipă ochii 
şi, în adâncul sufletului, încercă să accepte lucrurile aşa 
cum erau. „Lasă în urmă morţii”, îşi spunea el adesea, cum 
le spunea şi colaboratorilor săi din serviciul de 
criminalistică - îndemn pe care şi-l repeta în gând acum. 
Numai că nu-i putea lăsa în urmă pe nefericiţii de acum. 
Scufundarea Dragonului era cu totul altceva. Morţii 
aceştia nu erau cadavre descoperite la scena crimei, al 
căror rictus şi ai căror ochi înţepeniţi te obişnuiai cu 
timpul să le ignori pentru a-ţi face meseria. Aici muriseră 
familii întregi din cauza lui. 

Işi închipuise că, după sechestrarea şi cercetarea 
vasului, după arestarea Strigoiului, nu va mai fi implicat în 
acest caz, ci va fi liber să se pregătească pentru 
intervenţia chirurgicală. Acum însă îşi dădea seama că nu 
putea abandona cazul. Vânătorul din el trebuia să 
găsească vinovatul şi să-l defere justiţiei. 

Telefonul lui Dellray sună şi acesta răspunse. După o 
scurtă conversaţie, închise mobilul cu unul dintre degetele 
lui lungi. 

— Uitaţi cum stă treaba. Paza de Coastă crede că două 
bărci de salvare cu motor se îndreaptă către țărm. Se duse 
cu paşi mari spre hartă şi puse degetul pe ea. Probabil 
undeva pe-aci: Easton - un orăşel pe şoseaua către Orient 
Point. N-au cum să trimită un elicopter, cu furtuna asta 
păcătoasă, dar au trimis câteva cutere la locul 
naufragiului, să vadă dacă sunt supraviețuitori. Noi 

urmează să ne postam oamenii la Port Jefferson, unde se 
pare că vor acosta bărcile. 

Alan Coe îşi trecu degetele prin părul lui roşcovan, doar 
o idee mai închis la culoare decât cel al lui Sachs, şi-i zise 
lui Peabody: 

— Vreau să merg acolo. 

— Nu eu iau decizii în privinţa oamenilor aici, răspunse 
tăios şeful INS. 

Comentariu deloc subtil la adresa faptului că Dellray şi 
FBI erau cei care dădeau ordine şi una dintre numeroasele 
înţepături dintre cei doi agenţi în ultimele zile. 

— Ei, ce zici, Fred? întrebă Coe. 

— Nu! răspunse preocupat agentul. 

— Dar eu... 

Dellray scutură capul cu putere. 

— N-ai nicio treabă acolo, Coe. Dacă-l înşfacă, te poţi 
duce să-l interoghezi la puşcărie. Atunci poţi să-i 
trăncăneşti despre ce vrei tu. Acu’ însă avem de-a face cu 
o operaţiune tactică de prindere a unui infractor, or ăsta 
nu-i domeniul tău. 

Tânărul agent făcuse o muncă de informaţii excelentă în 
ce-l privea pe Strigoi, dar Rhyme îl socotea un tip dificil. 
Încă mai era supărat şi le purta ranchiună că nu i se 
îngăduise să meargă la bordul cuterului care urma să 
sechestreze vasul - altă luptă pe care Dellray o avusese de 
purtat cu el. 

— Ei na, asta-i o tâmpenie! 

Coe se trânti îmbufnat pe un scaun de birou. 

Fără să-i răspundă, Dellray adulmecă ţigara neaprinsă, 
apoi o puse după ureche şi dădu încă un telefon. După ce 
închise telefonul se adresă echipei: 

— Încercăm să instalăm blocaje rutiere pe şoselele mai 
mici din zonă: 25, 48 şi 84. Numai că e oră de vârf şi 
nimeni n-are curajul să închidă Autostrada Long Island sau 
Autostrada Sunrise. 

— Putem lua legătura telefonic cu funcţionarii de la 
punctele de taxare dinainte de tunel şi de la poduri, spuse 
Sellitto. 

Dellray ridică din umeri. 

— E o idee, dar nu-i suficient. La dracu', în Chinatown 
individu’ e pe terenu’ lui. Dacă ajunge acolo, o să 
înnebunim până-i dăm de urmă. Dacă se pune problema să 
facem ceva, atunci trebuie să-l prindem pe țărm. 

— Şi când vor ajunge bărcile la mal? întrebă Rhyme. 

— Paza de Coastă zice că-n douăzeci-douăzeci şi cinci de 
minute. lar băieţii noştri sunt la şaptezeci şi cinci de 
kilometri de Easton. 

— Există vreo cale să trimitem pe cineva acolo mai 
curând? întrebă Peabody. 

Rhyme se gândi câteva clipe, apoi vorbi în microfonul 
montat pe scaunul lui cu rotile: 

— Comandă: telefon. 


Maşina tip safety car de la ediţia din 1969 a raliului 
Indianapolis 500 era un Camaro Super Sport decapotabil, 
fabricat de General Motors. 

Pentru aceasta onoare, GM îl alesese pe cel mai 
puternic dintre automobilele lor de forţă - acel Super 
Sport echipat cu un motor V-8 Turbojet având capacitatea 
cilindrică de 6.500 cm3 şi care putea însuma 375 de cai 
putere. lar dacă mai meştereai puţin la automobil - adică îi 
îndepărtai amortizoarele de sunet, stratul izolator de 
dedesubt, barele de stabilizare, cavitățile metalice pentru 
roţi şi te mai jucai puţin cu transmisia şi cu capetele 
cilindrilor, puteai creşte puterea efectivă la 450 de cai 
putere. 

Asta făcea ca maşina să fie excelentă pentru cursele de 
viteză. 

Numai că era o nenorocire s-o conduci cu 200 de km la 
oră pe vijelie. 

Cu mâinile încleştate pe volanul îmbrăcat în piele, 
chinuită de dureri în degetele suferinde de artrită, Amelia 

Sachs gonea spre est, pe Autostrada Long Island. Pusese 
girofarul albastru pe bord - ventuzele nu aderau bine pe 
maşinile decapotabile - şi şerpuia periculos prin şirul de 
maşini care circulau între Long Island şi New York. 

După cum hotărâse împreună cu Rhyme cu cinci minute 
în urmă, când o sunase el să-i spună să pornească naibii 
către Easton, Sachs reprezenta jumătate din avangarda 
echipei de intervenţie, avangardă care - dacă aveau noroc 
- ar fi putut ajunge pe țărm odată cu Strigoiul şi cu 
posibilii supraviețuitori din rândul imigranţilor. Cealaltă 
jumătate a echipei improvizate era tânărul agent ESU* a 
NYPD, care şedea lângă ea. Această brigadă era secţia 
tactică a departamentului de poliţie, echipa SWAT, iar 
Sachs - de fapt, Rhyme - hotărâse ca ea să beneficieze de 
oarecare sprijin armat, de genul celui aflat acum în poala 
tânărului, un pistol automat Heckler & Koch MP5. 

În urma lor, la kilometri distanţă, veneau echipa ESU, 
camioneta Secţiei de criminalistică, şase poliţişti locali din 
districtul Suffolk, ambulante şi diverse vehicule ale INS şi 
FBI, care se luptau să-şi deschidă drum prin furtuna 
violentă. 

— OK, zise tânărul agent ESU. E bine acum. 

Era răspunsul lui la un scurt incident de acvaplanare. 

Sachs  recăpătă  imperturbabilă controlul asupra 
vehiculului, amintindu-şi că îndepărtase şi plăcile de oţel 
din spatele scaunului, instalase un dispozitiv de conversie 
în locul voluminosului rezervor de benzină şi înlocuise 
roata de rezervă cu o butelie de Fix-a-Flat” şi un dispozitiv 
de conectare. Maşina era acum cu vreo 250 de kilograme 
mai uşoară decât atunci când o cumpărase tatăl ei, în anii 
şaptezeci. „Mi-ar fi util acum o parte din acel balast”, se 
gândi ea, redobândind controlul asupra maşinii după o 
nouă derapare. 


5 Emergency Services Unit - Brigada de Intervenţie Rapidă (n.tr.). 
7 Dispozitiv de umflare şi sigilare a anvelopelor (n.tr.). 


- JEFFERY DEAVER - 


— OK, acum suntem OK, repetă tânărul poliţist, din cât 
se pare, mult mai familiarizat cu un schimb de focuri decât 
cu această cursă auto pe întinsa Autostradă Long Island. 

Se auzi sunând telefonul ei. Sachs reuşi să apuce 
telefonul şi răspunse. 

— Ia zi, domnişoară, n-ai de gând să foloseşti 
dispozitivul ăla hands-free? o întrebă ofiţerul ESU. Mă 
gândeam că aşa ar fi mai bine. 

Iar întrebarea venea din partea unui bărbat îmbrăcat ca 
Robocop. 

Ea râse, conectă dispozitivul de pus în ureche şi mută 
schimbătorul de viteze în treapta superioară. 

— Cum merge, Sachs? întrebă Rhyme. 

— Îmi dau toată silinţa. Dar mai avem câţiva kilometri şi 
ieşim de pe autostradă. S-ar putea să fiu nevoită să 
încetinesc la semafoare. 

— S-ar putea? murmură tânărul de la ESU. 

— Sunt supraviețuitori, Rhyme? întrebă Sachs. 

— Nu am aflat nimic în plus, răspunse el. Paza de Coastă 
nu face decât să confirme prezenţa a două bărci de 
salvare. Se pare că majoritatea celor aflaţi la bord n-au 
reuşit să părăsească vasul. 

— Te citesc după glas, Rhyme, îi zise Sachs 
criminalistului. Nu-i vina ta. 

— Apreciez vorbele tale, Sachs, dar nu asta e problema. 
Conduci cu atenție? 

— Ah, sigur, răspunse ea, redresând calm maşina, care 
se răsucise într-un unghi de patruzeci de grade. 

Inima îi bătea regulat, de parcă nimic nu s-ar fi 
întâmplat. Automobilul Camaro se îndrepta ca tras cu 
cabluri şi-şi continua drumul pe autostradă, mărind viteza 
până la 140 km la oră. Tânărul poliţist închise ochii. 

— O să fie probleme, Sachs. Să ţii arma la îndemână. 

— Aşa o ţin întotdeauna. 

Maşina scăpă din nou de sub control pentru o fracțiune 
de secundă. 

— Avem mesaje de la cuterul Pazei de Coastă, Sachs. 
Trebuie să închid. Făcu o scurtă pauză, apoi zise: 
Cercetează cu atenţie, dar fereşte-ţi spatele. 

Ea râse. 

— Asta îmi place. Va trebui s-o imprimăm pe nişte 
tricouri pentru echipa de criminalistică. 

Convorbirea se încheie. 

Ajunseră la capătul autostrăzii şi Sachs viră, intrând pe 
o şosea mai mică. Se aflau la patruzeci de kilometri de 
Easton, locul unde aveau să acosteze bărcile de salvare. 
Sachs nu fusese niciodată aici: fiind crescută la oraş, se 
întrebă care era topografia locului. Avea să găsească o 
plajă? Stânci ascuţite? Va trebui să se caţere? In ultima 
vreme o chinuise artrita, iar umiditatea sporită îi 
intensifica durerea şi înţepeneala din încheieturi. 

Totodată se întreba: dacă Strigoiul era încă pe plajă, 
oare existau multe locuri unde să se ascundă pentru a 
deschide focul? 

Aruncă o privire spre vitezometru. 

Să încetinească? 

Dar piciorul apăsat pe acceleraţie era o realitate şi 
singura umezeală din palme era de la ploaia care o udase 
până la piele în Port Jefferson. Continuă să menţină pedala 
apăsată la podea. 


Pe măsură ce barca înainta, izbită de valuri, stâncile se 
conturau din ce în ce mai clar. 

Şi mai colţuroase. 

Sam Chang îşi încordă privirea prin ploaie şi prin stropii 
de apă sărată. În faţa lor se vedeau câteva fâşii scurte de 
plajă, acoperite cu pietre şi nisip murdar, dar o bună parte 
din țărm era format din stânci întunecate şi din faleza ce 
se înălța mult deasupra capetelor lor. Dar pentru a ajunge 
într-o porţiune de plajă unde să poată acosta, Chang se 
vedea nevoit să facă diverse manevre printre stâncile 
ascuţite care ieşeau din valuri. 

— E tot pe urmele noastre! strigă Wu. 

52 


- JEFFERY DEAVER - 


Chang privi în urmă şi zări barca Strigoiului, ca un mic 
punct portocaliu. Barca se îndrepta direct spre ei, dar 
înainta mult mai încet. Problema era modul în care 
Strigoiul mânuia ambarcaţiunea. Contrabandistul încerca 
să ajungă direct la țărm şi înfrunta valurile, ceea ce îi 
încetinea înaintarea. În schimb Chang, credincios 
înclinațiilor sale taoiste, îşi conducea barca într-un mod cu 
totul diferit. El se lăsa dus de valuri, nu li se împotrivea, ci 
încerca să le ocolească pe cele mai înalte, urmând o 
traiectorie şerpuită şi folosindu-se de talazurile care se 
rostogoleau spre mal, ca să-i ducă într-acolo mai rapid. 
Distanţa dintre ei şi contrabandist creştea văzând cu ochii. 

Chang estima că, până să ajungă Strigoiul la mal, vor 
avea suficient timp să găsească acele camioane care-i 
aşteptau ca să-i transporte în Chinatown. Şoferii nu aveau 
cum să fie la curent cu naufragiul, iar Chang intenţiona să 
le spună că Paza de Coastă era pe urmele lor şi să le ceară 
să demareze imediat. Dacă şoferii ar fi insistat să mai 
aştepte, Chang, Wu şi ceilalţi urma să-i imobilizeze şi să 
conducă ei înşişi camioanele. 

Cercetă linia țărmului şi uscatul de dincolo de ea. 
Dincolo de plajă creşteau copaci şi iarbă. Era greu de 
văzut prin ploaie, vânt şi ceaţă, totuşi Chang desluşi ceva 
ce părea să fie o şosea. Ba chiar şi nişte lumini, nu prea 
departe. Mai multe la un loc: după toate aparențele, un 
sat. 

Ştergându-şi ochii de apă sărată, Chang se uită la 
oamenii de la picioarele lui, tot mai tăcuţi, pe măsură ce 
priveau la ţărmul din faţa lor, la curenţii învolburaţi de 
acolo, la vârtejuri şi la valurile care se retrăgeau în larg, la 
stâncile din ce în ce mai apropiate, tăioase ca nişte cuțite 
şi întunecate ca sângele închegat. 

Deodată, chiar în faţa lor, de sub apă se ivi o stâncă. 
Chang manevră barca înapoi şi coti brusc într-o parte, 
trecând razant pe lângă vârful de piatră. Acum barca era 
întoarsă paralel cu ţărmul şi izbită de valurile neregulate, 
care o umpleau de apă. De două ori la rând erau cât pe ce 

să se răstoarne. Chang încercă să cârmească printr-o 
despicătură dintre stânci, dar motorul se opri brusc. 
Chang apucă funia şi o smuci cu putere. Un duduit, apoi 
tăcere. Repetă manevra de vreo zece-douăsprezece ori. 
Niciun rezultat. Motorul nici măcar nu se învârtea. Fiul cel 
mare se luptă să ajungă până lângă el şi se uită în 
rezervorul de benzină. 

— E gol! strigă William. 

Disperat şi măcinat de teama pentru siguranţa familiei, 
Chang privi peste umăr. Ceaţa devenise mai deasă şi îi 
ascundea vederii - dar la fel de bine îl ascundea şi pe 
Strigoi. Oare cât de aproape se găsea? 

Barca săltă pe creasta unui val înalt, apoi se prăvăli într- 
o genune de apă, scrâşnind din toate încheieturile. 

— Culcat! Culcat, toată lumea! striga Chang. Rămâneţi 
toţi jos! 

Se lăsă în genunchi în apa neagră, care plescăia pe 
fundul bărcii. Înşfăcă vâsla, încercând s-o folosească drept 
cârmă. Insă valurile şi curentul apei erau prea puternice, 
iar barca prea grea. Un val îl împroşcă şi-i smulse vâsla 
din mână. Chang se prăvăli pe spate. Aruncă o privire în 
direcţia în care se îndreptau şi zări un şir de stânci la 
numai câţiva metri în faţa lor. 

Valurile săltară ambarcaţiunea ca pe o placă de surf şi o 
purtară cu viteză înainte. Barca se izbi frontal de stânci cu 
o forţă năucitoare. Cauciucul se sfâşie cu un şuierat şi 
barca începu să se dezumfle. Sonny Li, John Sung şi tânăra 
pereche din faţă - Chao-hua şi Rose - fură proiectaţi în 
vâltoarea de dincolo de stânci şi purtaţi de valuri către 
mal. 

Cele două familii - Wu şi Chang - se găseau la pupa 
bărcii, care rămânea parţial umflată, aşa că reuşiră să se 
menţină la suprafaţă. Barca se lovi din nou de stânci. Soţia 
lui Wu fu izbită cu forţă de o lespede de piatră, însă fără a 
fi azvârlită peste bord. Căzu ţipând înapoi în barcă, cu 
sângele şiroind din braţ, şi rămase năucită pe fundul 

ambarcaţiunii. Niciunul dintre ceilalţi nu suferise de pe 
urma izbiturii. 

Dintr-odată, barca depăşi bariera de stânci şi valurile o 
purtară spre țărm, în timp ce se dezumfla rapid. 

Chang auzi în depărtare un strigăt de ajutor - probabil, 
unul dintre cei patru înghiţiţi de valuri când barca se 
lovise de stânci - dar nu-şi putu da seama dincotro venea 
glasul. 

Barca lunecă peste altă stâncă, acoperită de valuri, la 
cincisprezece metri de țărm. Acum erau prinşi de forţa 
valurilor care se rostogoleau spre mal, loviți şi târâţi spre 
plaja presărată cu pietre. Wu Qichen şi fiica sa se 
străduiau s-o menţină la suprafaţă pe soţia bolnavă, pe 
jumătate conştientă, cu braţul sfâşiat şi sângerând 
abundent. Po-Yee, fetiţa cea mică, ţinută în braţe de Mei- 
Mei, încetase să mai plângă şi privea apatică în jur. 

Motorul bărcii se agăţă de un colţ de piatră, înţepenind 
barca pe loc, la numai opt sau nouă metri de țărm. Aici apa 
nu era adâncă - vreo doi metri - însă valurile continuau să- 
i lovească sălbatic. 

— La țărm! striga Chang, tuşind şi scuipând apă. Acum! 

Parcurgerea înot a ultimei porţiuni până la țărm dură o 
veşnicie. Chiar şi Chang, cel mai puternic dintre ei, răsufla 
greu, cu trupul chinuit de cârcei. În cele din urmă, simţi 
sub tălpi pietre alunecoase din pricina algelor şi a 
vegetației marine, şi ieşi la mal, clătinându-se pe picioare. 
Căzu greoi, dar îşi recăpătă imediat echilibrul şi se 
întoarse să-şi ajute tatăl să ajungă pe plajă. 

Sfârşiţi, se îndreptară cu paşi poticniţi către un adăpost 
de pe țărm, deschis din toate părţile, dar al cărui acoperiş 
din tablă ondulată îi apăra de ploaia nemiloasă. Cele două 
familii se prăbuşiră pe nisipul întunecat, scuipând apă, 
plângând, gâfâind, rugându-se. Într-un târziu, Sam Chang 
reuşi să se ridice în picioare. Cercetă cu privirea întinsul 
oceanului, dar nu văzu nici urmă de barca Strigoiului, nici 
de imigranții care fuseseră azvârliţi peste bord. 

__Se lăsă în genunchi şi-şi îngropă fruntea în nisip. 
Insoţitorii şi prietenii lor muriseră, ei înşişi erau răniţi, 
epuizați dincolo de orice închipuire şi urmăriţi de un 
ucigaş... însă, se gândi Sam Chang, scăpaseră cu viaţă şi 
ajunseseră pe uscat. El şi familia lui se aflau în cele din 
urmă la capătul îndelungatei călătorii în care ocoliseră 
aproape jumătate din glob pentru a ajunge la noua lor 
casă: America, Ţara cea Frumoasă. 

Capitolul 6 


La jumătate de kilometru de țărm, Strigoiul stătea 
aplecat deasupra celularului, încercând să-l ferească de 
ploaie şi de valuri, în timp ce barca lui înainta printre 
talazuri în direcţia purceilor. 

Legătura era proastă - semnalul care pornea din 
telefonul lui era transmis prin satelit, ajungând la Fuzhou, 
apoi la Singapore - totuşi reuşi să comunice cu Jerry Tang, 
un bangshou de care se folosea uneori în Chinatown, la 
New York, şi care acum îl aştepta undeva pe țărm, prin 
apropiere. 

Răsuflând greu din pricina valurilor care zgâlţâiau 
barca, Strigoiul izbuti să îi descrie cu aproximaţie 
şoferului locul în care urma să acosteze - vreo trei-patru 
sute de metri la est de ceea ce părea a fi un şir de case şi 
de magazine. 

— Ce arme ai la tine? strigă în receptor contrabandistul. 

— Ce? strigă şi Tang de la celălalt capăt al liniei. 

Strigoiul trebui să repete întrebarea de câteva ori. 

— Arme! 

Tang însă era doar recuperator - mai curând afacerist 
decât ucigaş plătit - aşa că nu avea asupra sa decât un 
pistol. 

— Gan! se răsti Strigoiul! La dracu”! 

Neavând la el decât vechiul revolver Model 51, sperase 
să găsească vreo armă automată. 

— Cei de la Paza de Coastă, începu să-l informeze Tang, 
dar vorbele lui fură acoperite de bruiaj şi de şuierul 
vântului... sunt undeva, pe aici... ascult... scanner... 
trebuie să plec... unde..? 

— Dacă vezi purcei, ucide-i! urlă Strigoiul. M-ai auzit? 
Sunt undeva pe țărm, în preajma ta. Găseşte-i! Lichidează- 
i! 

— Să-i lichidez? Vrei... 

Un val se abătu peste barcă, udându-l pe Strigoi din cap 
până în picioare. Telefonul amuţi. Strigoiul privi spre 
afişaj. Era mort. Scurtcircuitat. Furios la culme, îl azvârli 
pe podeaua bărcii. 

În depărtare se zărea un zid de stânci şi Strigoiul 
manevră astfel încât să-l ocolească şi să îndrepte barca 
spre plaja mai lată aflată puţin mai la stânga de micul 
orăşel. Avea să-i ia ceva timp până să ajungă înapoi la 
locul în care acostaseră purceii, dar nu voia să rişte să se 
lovească de stâncile care ieşeau din apă. Cu toate acestea, 
manevra de acostare se dovedi extrem de dificilă. În timp 
ce se apropia de mal, mica ambarcaţiune se ridică pe 
creasta unui val, cât pe ce să se răstoarne, însă Strigoiul o 
manevră repede înapoi şi barca îşi recapătă echilibrul. Un 
alt val îl lovi din spate, azvârlindu-l la podea, udându-l 
până la piele şi rotind barca într-o parte. Barca se izbi de 
mal împroşcând apa din jur cu putere, şi Strigoiul fu 
aruncat cu forţă pe nisip. Elicea ieşi din apă şi motorul 
începu să scrâşnească, rotindu-se în continuare. Speriat că 
zgomotul l-ar fi putut da de gol, Strigoiul se târî disperat 
până la motor şi reuşi să-l oprească. 

Îl văzu pe Jerry Tang, într-un BMW argintiu 4x4, parcat 
pe un drum asfaltat, dar plin de nisip, undeva la vreo 
douăzeci de metri de țărm. Se ridică şi alergă înspre 
maşină. Tang, grăsun şi nebărbierit, îl zări şi demară, 
venind în întâmpinarea lui. Strigoiul se aplecă spre geamul 
din dreptul şoferului: 

— I-ai văzut pe ceilalţi? 

— Trebuie să plecăm, răspunse Tang, neliniştit. 

Făcu semn din cap spre scannerul comutat pe frecvenţa 
radio a poliţiei. 

— Paza de Coastă ştie că suntem aici. Au trimis poliţia în 
căutarea noastră. 

— l-ai văzut pe ceilalţi? repetă răstit Strigoiul. Pe 
purcei? 

— N-am văzut pe nimeni. Dar... 

— Nu-l găsesc nici pe bangshou. Nu ştiu dacă a reuşit să 
scape de pe vas. 

Strigoiul cercetă cu privirea linia țărmului. 

— N-am văzut pe nimeni, repetă Tang, cu un glas în care 
se ghicea teama. Dar nu mai putem rămâne aici. 

Cu colţul ochiului, Strigoiul zări o mişcare chiar la mal: 
un om în haine cenuşii ieşea din apă, târându-se pe stânci, 
ca un animal. Contrabandistul se îndepărtă de maşină şi-şi 
scoase pistolul de la brâu. 

— Aşteaptă aici. 

— Ce vrei să faci? întrebă disperat Tang. Nu mai putem 
rămâne! Vine poliţia! În zece minute vor ajunge aici. Nu 
înţelegi? 

Strigoiul nu-i acordă nicio atenţie acolitului său, ci 
traversă şoseaua şi se înapoie pe plajă. Purcelul ridică 
privirea şi-l văzu pe Strigoi apropiindu-se, numai că omul 
probabil îşi rupsese piciorul în timpul naufragiului şi nu 
era în stare să se ridice, necum să fugă. Începu să se 
târască disperat spre apă. Strigoiul se întrebă de ce oare 
îşi mai dădea atâta osteneala. 


Sonny Li deschise ochii şi mulţumi celor zece judecători 
ai infernului - nu pentru că supravieţuise naufragiului, ci 
pentru că, pentru prima oară după două săptămâni, 
senzaţia insidioasă de greață care-i torturase intestinele 
dispăruse. 

Când barca se lovise de stânci, el, John Sung şi tânăra 
pereche fuseseră azvârliţi în apă şi purtaţi de curentul 
puternic. Li îi pierduse imediat din vedere pe cei trei şi 
fusese cărat de-a lungul plajei cam un kilometru, până 
când reuşise, în sfârşit, să ajungă cu tălpile pe nisip. Apoi, 
târându-se cât mai departe cu putinţă de ocean, Li se 
prăbuşise pe nisip. 

Zăcuse inert sub şfichiul ploii, în timp ce greaţa i se 
risipise puţin câte puţin, iar zvâcnetul din tâmple se mai 
domolise. Li se chinui să se ridice în picioare şi porni încet 
spre şosea, cu pielea iritată de jeanşi şi de tricou, ambele 

pline de nisip şi îmbibate de apă sărată şi usturătoare. Nu 
vedea nimic în nicio direcţie. Îşi aminti totuşi de luminile 
unui sat, undeva în dreapta lui, şi o porni într-acolo pe 
drumul acoperit cu nisip. 

Se întrebă pe unde era Strigoiul. 

În aceeaşi clipă, parcă drept răspuns, răsună un pocnet 
scurt, pe care Li îl recunoscu imediat a fi un foc de pistol. 
Pocnetul stârni ecouri în umezeala şi întunericul dinaintea 
zorilor. 

Dar oare era Strigoiul? Sau vreun localnic? (Toată lumea 
ştia că americanii poartă arme.) Poate fusese un poliţist de 
la serviciul american de siguranţă publică. 

Era mai bine să se asigure. Dorea din suflet să-l 
regăsească pe Strigoi cât mai curând, însă ştia că trebuie 
să fie cu băgare de seamă. Părăsi şoseaua, afundându-se în 
tufişuri, unde era mai puţin vizibil, şi porni înainte, pe cât 
de repede îi îngăduiau picioarele istovite şi chinuite de 
cârcei. 

La auzul pocnetului, membrii celor două familii amuţiră. 

— Ăsta a fost... începu Wu Qichen. 

— Da, întări Sam Chang. A fost un foc de armă. 

— Vine să ne lichideze. Ne-a dat de urmă şi vrea să ne 
ucidă. 

— Ştiu, replică tăios Chang. 

I se strângea inima de mila celorlalţi - doctorul Sung, 
Sonny Li, tânăra pereche - de mila aceluia dintre ei care 
tocmai murise. Dar cu ce putea să-i ajute? 

Chang privi spre tatăl său şi observă că Chang Jiechi 
răsufla greu. Totuşi, în ciuda izbiturilor suferite în barcă şi 
a efortului de a înota până la țărm, bătrânul nu părea să 
sufere. Chang Jiechi făcu semn din cap fiului său că totul 
era în regulă. Grupul de imigranţi porni din nou la drum 
prin ploaie şi prin vijelie. 

Nu fusese cazul să-şi facă probleme că vor fi nevoiţi să 
se roage sau să-i oblige pe şoferi să-i ducă în Chinatown, 
pentru că nu-i aşteptase niciun camion. Chang presupunea 
că vehiculele se găseau în cu totul alt loc ori poate că 

Strigoiul telefonase şi le ordonase să facă iute cale 
întoarsă de îndată ce scufundase vasul. Chang şi Wu 
pierduseră câteva minute strigându-i pe nume pe Sung, pe 
Li şi pe ceilalţi care fuseseră aruncaţi peste bordul bărcii. 
Apoi însă Chang zărise venind spre ei barca portocalie a 
Strigoiului şi îndemnase cele două familii să părăsească 
şoseaua şi să înainteze prin tufişuri şi prin iarbă, unde nu 
puteau fi văzuţi, în direcţia luminilor, unde spera să poată 
găsi un camion. 

Luminile către care se îndreptau se dovediră a fi un şir 
de restaurante, o staţie de benzină şi mai multe magazine 
de suvenire, la fel ca pe faleza din Xiamen, precum şi zece- 
douăsprezece case şi o biserică. 

Era în zorii zilei - să fi fost 5:30 sau 6 - dar se vedea 
mişcare: în faţa celor două restaurante erau parcate o 
duzină de maşini, printre care una fără şofer, dar cu 
motorul în funcţiune, însă era o maşină mică, ori Chang 
avea nevoie de un vehicul în care să încapă zece persoane. 
În plus, îi trebuia unul a cărui lipsă să nu fie remarcată cel 
puţin două sau trei ore - atât cât i se spusese că dura 
călătoria până în Chinatown, New York City. 

Îi îndemnă pe ceilalţi să aştepte în spatele unui gard viu 
mai înalt, apoi le făcu semn fiului său William şi lui Wu să-l 
urmeze. Se furişară, ghemuiţi, pe după clădiri. În spatele 
benzinăriei se vedeau două camioane mari, amândouă însă 
în raza vizuală a unui tânăr care lucra în garaj. Ploaia 
plesnea în ferestre, reducând vizibilitatea, totuşi tânărul i- 
ar fi zărit imediat ce unul dintre camioane ar fi demarat. 

Douăzeci de metri mai încolo se găsea o casă cufundată 
în întuneric, iar în spatele ei o furgonetă. Totuşi, Chang nu 
voia să-şi expună tatăl sau pe copii la ploaie şi intemperii. 
În plus, zece naufragiaţi chinezi gonind spre New York 
într-un vehicul vechi şi rablagit ar fi fost imediat reperaţi 
ca „populaţie migratoare” - muncitori itineranţi, care în 
China călătoreau din oraş în oraş în căutare de lucru. 

— Feriţi-vă de noroi, le spuse Chang fiului său şi lui Wu. 
Păşiţi numai pe iarbă, pe crengi sau pe pietre. Nu vreau să 
lăsăm urme. 

Chang era prudent din instinct: cu biroul de siguranţă 
publică şi cu agenţii Armatei Populare de Eliberare în 
permanenţă pe urmele lor, disidenţii din China se 
obişnuiau repede să-şi camufleze orice mişcare. 

Continuară să înainteze printre copaci şi tufişuri 
scuturate de vântul duşmănos, trecură de mai multe case, 
unele întunecate, altele în care locatarii deja începeau să 
se trezească: vreo câteva televizoare pâlpâind, câte un mic 
dejun în curs de pregătire. La vederea acestor semne de 
normalitate, Chang simţi cum i se strânge inima de 
disperare pentru situaţia lor fără ieşire. Insă, aşa cum se 
învățase să procedeze în China, unde guvernul îl privase 
de atâtea lucruri, îşi învinse pornirile sentimentale şi-şi 
îndemnă fiul şi pe Wu să se mişte mai repede. În cele din 
urmă, ajunseră la ultima clădire de pe fâşia locuită: o 
bisericuţă cufundată în întuneric, după toate aparențele 
pustie. 

În spatele clădirii roase de intemperii, găsiră un vechi 
microbuz alb. Din orele petrecute pe internet şi în faţa 
televizorului, Chang cunoştea ceva engleză, însă cuvintele 
acestea nu le înţelegea. Totuşi, la îndemnul lui, amândoi 
fiii studiaseră limba şi cultura americană ani la rând. 
William aruncă o privire către microbuz şi-i explică: 

— Acolo scrie „Biserica Baptistă  Penticostală din 
Easton”. 

În depărtare răsună un alt pocnet stins. Auzindu-l, 
Chang încremeni. Strigoiul lichidase pe încă unul dintre ei. 

— Să mergem, îi îndemnă Wu, neliniștit. Grăbeşte-te. 
Vezi dacă-i deschis. 

Dar portiera microbuzului era încuiată, în timp ce Chang 
căuta prin jur ceva cu care să poată sparge geamul, 
William cercetă cu atenţie încuietoarea. 

— Ai cuțitul meu? îl întrebă pe tatăl său, ridicând glasul 
cât să acopere şuierul vântului. 

— Cuţitul tău? 

— Cel pe care ţi l-am dat pe vas, ca să tai frânghia bărcii 
de salvare. 

— Era al tău? 

Ce naiba făcea fiul lui cu o astfel de armă? Era vorba de 
un şiş. 

— Îl ai? repetă băiatul întrebarea. 

— Nu, l-am scăpat când m-am suit în barcă. 

Tânărul se strâmbă, dar Chang nu-i luă în seamă 
grimasa - un gest aproape impertinent - şi cercetă atent 
pământul bătut de ploaie. Găsi o ţeavă metalică, pe care o 
izbi cu putere în geamul microbuzului. Sticla se sparse în 
puzderie de cioburi ca de gheaţă. Chang sui pe locul din 
dreapta şi se uită în torpedou, căutând cheile. Nu le găsi şi 
cobori din microbuz, pe pământul noroios. Privi scurt spre 
biserică, întrebându-se dacă în interior exista vreun set de 
chei. Şi daca da, unde? Într-un birou? Înăuntru ar fi putut 
da de vreun paznic. Dacă îi auzea şi le opunea rezistenţă? 
Chang era convins că n-ar fi fost în stare să facă rău unui 
om nevinovat, chiar dacă... 

Auzi o plesnitură puternică şi se răsuci în loc, speriat. 
Fiul său stătea ghemuit pe scaunul şoferului, unde 
spărsese carcasa de plastic a contactului cu o lovitură de 
picior. Sub ochii uimiţi şi îndureraţi ai lui Chang, tânărul 
trase afară firele şi începu să le frece unul de altul. Brusc, 
radioul porni cu volumul la maximum. 

„El te va iubi de-a pururi. Lasă-l pe Mântuitor să 
pătrundă în inima ta...” 

William apăsă un buton de pe bord şi reduse volumul. 
Apoi atinse alte două sârme. O scânteie... Motorul începu 
să duduie. Chang îl privea fără să-şi creadă ochilor. 

— Unde ai învăţat să faci asta? 

Băiatul ridică din umeri. 

— Spune-mi... 

Wu îl prinse de braţ pe Chang. 

— Să mergem! Trebuie să ne luăm familiile şi să plecăm. 
Strigoiul e pe urmele noastre. 

Tatăl îl săgetă pe fiu cu o privire şocată. Se aştepta ca 
tânărul să-şi coboare ochii, ruşinat. Dar William îi susţinu 
privirea cu răceală, ceea ce Chang n-ar fi îndrăznit să facă 
faţă de tatăl său, la nicio vârstă. 

— Vă rog, îi imploră Wu. Hai să ne întoarcem să-i luăm 
pe ceilalţi. 

— Nu, decise Chang după câteva momente. Să vină ei 
aici. Să meargă pe acelaşi drum ca noi şi să nu lase urme. 

Wu porni grăbit să-i aducă pe ceilalţi. 

În microbuz William găsise o mică mapă cu hărţi ale 
zonei şi acum le studia cu atenţie, dând din cap ca şi cum 
ar fi memorat direcţiile. 

Înfrângându-şi pornirea de a-şi iscodi fiul în legătură cu 
modul în care pornise motorul de la sârme, Chang îl 
întrebă: 

— Ştii încotro s-o apuci? 

— Am să mă descurc. 

William ridică privirea. 

— Vrei să conduc eu? Oricum nu te pricepi, adăugă el cu 
brutalitate. 

La fel ca pentru mulţi alţi chinezi din zona urbană, 
principalul mijloc de transport al lui Sam Chang fusese 
bicicleta. 

Chang clipi uluit auzind cuvintele băiatului, rostite pe 
acelaşi ton aproape insolent. Dar chiar atunci îşi făcu 
apariţia Wu, împreună cu restul imigranţilor, şi Chang 
alergă spre ei, ca să-şi ajute soţia şi tatăl să suie în 
microbuz. 

Apoi se adresă fiului său: 

— Bine, tu conduci. 

Capitolul 7 


Lichidase doi dintre purcei pe plaja: bărbatul rănit şi o 
femeie. 

Dar în barcă se aflaseră vreo doisprezece oameni. Unde 
erau ceilalţi? 

Se auzi un claxon strident. Strigoiul se răsuci în loc. Era 
Jerry Tang, care voia să-i atragă atenţia. Tang ridică în aer 
scannerul pus pe frecvenţa poliţiei, gesticulând disperat. 

— Poliţia poate ajunge aici în orice clipă! Trebuie să 
plecăm! 

Strigoiul îi întoarse spatele şi cercetă încă o dată cu 
privirea plaja, apoi şoseaua. Unde se duseseră? Poate că... 

Cu un scrâşnet de cauciucuri, maşina lui Tang ieşi pe 
şosea şi acceleră. 

— Nu! Opreşte-te! 

Furios, Strigoiul ochi şi trase un foc de pistol. Glonţul 
lovi portiera din spate, dar vehiculul îşi văzu de drum, fără 
să încetinească, şi, odată ajuns în intersecţie, luă virajul, 
derapând uşor, şi se făcu nevăzut. Strigoiul rămase 
încremenit, cu braţul în care ţinea pistolul căzut pe lângă 
corp, cu privirea aţintită prin perdeaua de ploaie la 
şoseaua pe care tocmai dispăruse calea lui de scăpare. Se 
găsea la o sută douăzeci de kilometri de locuinţele secrete 
din Manhattan, asociatul lui era de negăsit, probabil mort, 
nu avea bani la el, şi nici telefon celular. Zeci de poliţişti 
de la poliţia federală şi locală erau în drum spre el. Iar 
Tang tocmai îl abandonase. Ar fi putut... 

Se crispă. Nu departe de el, un microbuz alb îşi făcu 
brusc apariţia din câmpul aflat de cealaltă parte a bisericii 
şi ieşi pe şosea. Erau purceii! Strigoiul ridică din nou 
pistolul, însă vehiculul se pierdu în ceaţă. Strigoiul cobori 
pistolul şi răsuflă adânc de câteva ori. După un minut, îşi 
recăpătă calmul. Pe moment ghinioanele se ţineau lanţ, e 
adevărat, dar în viaţa lui avusese parte de situaţii mult mai 
rele decât cea de acum. 

Faci parte din lumea veche. 
Îţi vei schimba obiceiurile. 
Vei muri pentru vechile tale credinţe... 


Experienţa îl învățase că o răsturnare de situaţie nu era 
decât un dezechilibru temporar: până şi cele mai oribile 
evenimente din viaţa lui fuseseră în cele din urmă 
compensate de noroc. Principiul după care se călăuzea 
dintotdeauna era concentrat într-un singur cuvânt: naixin. 
În limba chineză asta însemna „răbdare”, dar pentru 
Strigoi cuvântul avea şi un alt sens. Echivalentul englezesc 
ar fi fost „toate la timpul lor”.  Contrabandistul 
supravieţuise vreme de peste patruzeci de ani tocmai 
pentru că depăşise greutăţile, pericolele şi suferinţa. 

Deocamdată purceii reuşiseră să scape. Moartea lor era 
doar amânată. Pentru moment, prioritatea era să scape de 
poliţie şi de INS. 

Îşi vâri vechiul pistol în buzunar şi porni de-a lungul 
plajei, înaintând cu greu prin ploaie şi prin vânt, în direcţia 
luminilor micului orăşel. Clădirea cea mai apropiată era un 
restaurant, în faţa căruia se găsea o maşină cu motorul în 
funcţiune. 

Ah, iată că norocul îi surâdea deja! 

În clipa următoare, aruncând o privire către mare, zări 
ceva ce chiar îi stârni râsul. Altă dovadă de noroc: nu 
departe de mal văzu un alt purcel, un bărbat care se lupta 
să se menţină la suprafaţă. Măcar avea ocazia să lichideze 
încă unul dintre imigranţi, înainte să-şi facă pierdută urma 
în marele oraş. Scoase pistolul din buzunar şi porni către 
țărm. 


Vântul îl istovise. 

Sonny Li îşi târa picioarele prin nisip, înaintând spre 
orăşel. Nu era un om puternic, astfel că în lumea aspră şi 
periculoasă în care era nevoit să se descurce se bizuia mai 
curând pe prefăcătorie, surpriză şi şiretenie (desigur, şi pe 

arme), decât pe forţa fizică. Acum însă ajunsese la capătul 
puterilor, epuizat de încercările prin care trecuse în 
această dimineaţa. 

Vântul... Pur şi simplu îl trântea în genunchi. 

„Nu mai pot”, îşi zise el. Deşi risca să fie văzut, mersul 
anevoios prin nisip era pur şi simplu peste puterile lui, aşa 
că se înapoie, poticnindu-se, pe asfaltul spălat de ploaie şi- 
şi continuă drumul spre luminile micului orăşel. Forţă 
pasul pe cât putea, temându-se că Strigoiul va pleca 
înainte să dea de urma lui. 

O clipă mai târziu însă, căpătă confirmarea că cel pe 
care-l căuta se afla încă prin apropiere: alte câteva 
împuşcături. 

Li se chinui să urce un dâmb şi scrută împrejurimile prin 
şuvoaiele de ploaie şi prin vânt, dar nu zări pe nimeni. 
După toate aparențele, zgomotul fusese adus de vânt de la 
o oarecare distanţă. 

Descurajat, continuă să meargă înainte. Timp de zece 
minute, care-i părură fără de sfârşit, se luptă să înainteze 
pe şosea, lăsând din când în când capul pe spate, ca ploaia 
să-i pătrundă în gâtlejul uscat. După câtă apă de mare 
înghiţise, îl chinuia o sete arzătoare. 

Deodată zări în dreapta sa, pe plajă, o mică barcă de 
salvare portocalie. Îşi imagină că era barca Strigoiului. 
Privi în susul şi în josul plajei, în căutarea 
contrabandistului, dar ploaia şi vântul îl împiedicau să 
vadă prea departe. 

Porni în direcţia bărcii, gândindu-se că ar fi putut merge 
pe urmele lăsate în nisip de Strigoi, dând de locul unde se 
ascundea în orăşel. Dar chiar când voia să iasă de pe 
şosea, zări un fulger de lumină. Îşi şterse ochii umeziţi de 
ploaie şi-şi încordă privirea. Era o lumină albastră, care 
înainta rapid pe drum, venind spre el. 

Să fi fost INS? Poliţiştii de la Biroul Sigurantei Publice? 

Li se grăbi să se ascundă într-un tufiş des, de cealaltă 
parte a şoselei. Se ghemui la pământ şi urmări cu privirea 
lumina care devenea tot mai strălucitoare, pe măsură ce 

vehiculul pe care era montată - o maşină sport 
decapotabilă, de culoare galbenă - se contura tot mai clar 
prin ploaie şi prin zloată, ca în cele din urmă să oprească, 
scrâşnind din cauciucuri, la o sută de metri mai departe. Li 
rămase ghemuit şi porni cu băgare de seamă în direcţia 
maşinii. 


Amelia Sachs se oprise pe plaja bătută de ploaie, privind 
ţintă trupul femeii surprinse de moarte într-o poziţie 
grotescă. 

— Îi lichidează, Rhyme, şopti ea îndurerată în 
microfonul căştii aparatului de emisie-recepţie Motorola 
SP-50. A împuşcat doi dintre ei, un bărbat şi o femeie. I-a 
împuşcat în spate. Sunt morţi amândoi. 

— I-a împuşcat? 

Glasul criminalistului era răguşit de emoție şi Sachs ştia 
că Rhyme îşi asuma răspunderea pentru încă nişte morţi. 

Polițistul ESU alergă grăbit spre ea, cu pistolul automat 
în mână. 

— Nici urmă de el, strigă tânărul, ca să acopere şuierul 
vântului. Lumea de la restaurantul de colo zice că cineva a 
furat o maşina în urmă cu vreo douăzeci de minute. 

Polițistul îi descrise Ameliei Sachs o maşină Honda, 
dându-i şi numărul de înmatriculare, iar ea îi transmise 
datele lui Rhyme. 

— Lon o să dea maşina în urmărire, zise el. Tipul era 
singur? 

— Cred că da. Din pricina ploii, n-am găsit niciun fel de 
urme pe nisip, în schimb am descoperit câteva în noroi, pe 
locul unde se găsea când a împuşcat femeia. In acel 
moment era singur. 

— Prin urmare, trebuie să presupunem că bangshou e 
dat tot dispărut. Poate a ajuns la țărm cu altă barcă. Sau 
poate se afla în cea care s-a sfărâmat de stânci. 

Cu mâna gata să apuce arma, Sachs cercetă 
împrejurimile. Peste tot se vedeau stânci, dune şi tufişuri, 

învăluite într-o perdea de ceaţă alburie. Un om înarmat ar 
fi rămas neobservat. 

— Mergem să căutăm imigranții, Rhyme, anunţă ea. 

Se aştepta ca Rhyme să nu fie de acord, să-i ceară ca 
mai întâi să cerceteze locul, înainte ca natura dezlănţuită 
să şteargă toate urmele. Dar el se mărgini să-i spună: 

— Succes, Sachs. Sună-mă când începi să aplici grila. 

Şi închise telefonul. 

Cercetează cu atenţie, dar fereşte-ţi spatele. 

Cei doi poliţişti alergară de-a lungul plajei. Descoperiră 
o a doua barcă de salvare, mai mică, aruncată pe nisip la 
vreo sută de metri de prima. Sachs simţi pornirea 
instinctivă de a cerceta barca, în căutare de probe, dar 
decise să ducă la bun sfârşit misiunea mai urgentă şi, cu 
încheieturile chinuite de artrită, alergă cu vântul în spate, 
uitându-se în toate părţile după imigranţi şi după posibile 
semne ale unei ambuscade sau ale unei ascunzători în care 
s-ar fi putut refugia Strigoiul. 

Nu găsiră nici una, nici alta. 

Deodată, Sachs auzi sirene în depărtare, sunetul lor 
fiind purtat de vânt, apoi văzu un alai de vehicule de 
intervenţie rapidă intrând în viteză în oraş. Cei zece- 
doisprezece localnici care se adăpostiseră în restaurant şi 
la benzinărie acum sfidau intemperiile, curioşi să afle ce 
noutăţi interesante adusese furtuna în micul lor orăşel. 

Prima sarcină a unui poliţist criminalist este aceea de a 
izola scena crimei, astfel încât să rămână pe cât posibil 
necontaminată, iar probele să nu dispară accidental, din 
pricina unor persoane ahtiate după suvenire sau chiar să 
fie subtilizate de către infractorul amestecat în mulţimea 
privitorilor. Sachs se văzu nevoită să renunţe la căutarea 
altor imigranţi sau membri ai echipajului - acum erau 
destui care să preia aceasta misiune - şi alergă spre 
microbuzul alb cu albastru al NYPD, în care se aflau 
specialişti şi tehnică pentru examinarea scenei crimei. 

Specialiştii izolară imediat plaja cu bandă galbenă, iar 
Sachs îşi trase peste jeanşi şi peste tricoul ud ceva ce 

69 


- MAIMUŢA DE PIATRĂ - 


reprezenta ultima modă în materie de echipament 
criminalistic. Noul costum întreg, cu glugă, pentru 
specialiştii în criminalistică ai NYPD, fabricat din Tyvek8 
alb, evita o posibilă contaminare a locului faptei de către 
investigator, cu păr, piele sau transpiratie. 

Lincoln Rhyme era de acord cu această costumaţie - şi 
el susţinuse ideea unui costum asemănător, pe vremea 
când condusese Divizia de Resurse şi Investigaţii, care 
avea în subordine echipele de criminalişti. 

Insă Sachs nu era la fel de încântată. Nu pentru că, 
astfel echipată, semăna cu un extraterestru dintr-un film 
SF de duzină: ceea ce o deranja era albul strălucitor al 
costumului, uşor vizibil pentru orice răufăcător care, dintr- 
un motiv sau altul, ar fi dorit să zăbovească la locul faptei 
şi să-şi testeze calităţile de ochitor pe poliţiştii aflaţi în 
căutare de dovezi. De unde şi denumirea pe care agenta o 
dăduse costumului: „costum pentru tragere la ţintă”. 

Scurta interogare a patronilor restaurantului, a 
angajaţilor de la benzinărie şi a localnicilor care stăteau în 
cele câteva case de pe plajă nu aduse niciun element de 
noutate, în afară de ceea ce se cunoştea deja despre 
Honda cu care fugise Strigoiul. Nu mai fusese furat niciun 
alt vehicul şi nimeni nu fusese văzut înotând spre mal sau 
ascunzându-se pe uscat. Nu se auziseră nici măcar focuri 
de armă care să fi acoperit ropotul ploii sau şuierul 
vântului. 

Aşadar, sarcina de a extrage de la scena crimei orice 
informaţie posibilă despre Strigoi, despre echipaj şi despre 
imigranţi le revenea exclusiv Ameliei Sachs - şi lui Lincoln 
Rhyme. 

Şi ce scenă încă! Una dintre cele mai ample cu care 
avuseseră vreodată de a face: un kilometru şi jumătate de 
plajă, o şosea şi, de cealaltă parte a fâşiei de asfalt, un 
labirint de tufişuri dese, de nepătruns. Tufişuri în care era 
posibil să se ascundă în continuare un infractor înarmat. 


5 Material sintetic rezistent şi impermeabil (n.tr.). 

— E un loc prost, Rhyme. Ploaia s-a mai domolit niţel, 
dar toarnă în continuare cu găleata, iar vântul bate cu 
treizeci de kilometri la oră. 

— Ştiu. Urmărim canalul meteo. 

Glasul lui suna altfel acum, era mai liniştit. Tonul vocii o 
sperie puţin. li amintea strania detaşare cu care îi vorbise 
despre sfârşit, despre posibilitatea de a-şi pune capăt 
zilelor, despre punctul final. 

— Un motiv în plus să ne continuăm căutările, nu crezi? 
insistă el. 

Ea privi în susul şi în josul plajei. 

— E vorba că... E o suprafaţă mult prea mare. Prea mult 
de cercetat. 

— Cum poate fi prea mare, Sachs? Noi cercetam locul 
faptei centimetru cu centimetru. Nu contează dacă-i vorba 
de un kilometru pătrat sau de un metru pătrat. E pur şi 
simplu o chestiune de durată. Şi pe urmă, nouă ne plac la 
nebunie suprafeţele mari. Sunt atâta locuri în care putem 
găsi dovezi. 

„Grozavă treabă!” îşi zise ea, zâmbind ironic. 

Prin urmare, Sachs începu să cerceteze minuţios scena 
crimei, pornind de la barca aceea mare şi dezumflată şi 
urmărind o grilă de căutare. Expresia desemnează o 
tehnică de cercetare a locului faptei în căutare de probe, 
tehnică prin care specialistul parcurge suprafața 
respectivă într-o singură direcţie, înainte şi înapoi, ca şi 
cum ar tunde o peluză, după care cercetează din nou 
aceeaşi suprafaţă, dar pe direcţie perpendiculară. Teoria 
care stă la baza acestei metode de cercetare este că, dintr- 
un anume unghi, poţi descoperi lucruri pe care le omiţi 
atunci când le priveşti dintr-un alt unghi. Deşi existau zeci 
de alte metode de examinare a locului faptei, toate mai 
rapide, grila - cea mai obositoare procedură de cercetare - 
era cea care oferea cele mai multe şanse de a descoperi 
ceva relevant. Acesta era genul de examinare pe care 
Rhyme dorea ca Sachs să-l pună în practică şi pe care îl 
impusese în egală măsură poliţiştilor sau specialiştilor 

care colaboraseră cu el la Secţia de criminalistică a NYPD. 
Graţie lui Lincoln Rhyme, pentru poliţiştii din zona 
metropolitană termenul de „grilă” devenise sinonim cu 
cercetarea scenei crimei. 

Curând Sachs pierdu din ochi localitatea Easton şi 
singurul semn că nu se găsea singură rămaseră 
girofarurile maşinilor echipei de intervenţii, care pulsau 
intermitent, stranii şi neliniştitoare, ca sângele prin 
transparenţa pielii. 

Curând însă, şi aceste lumini se topiră în ceaţă. 
Singurătatea o învălui cu totul, însoţită de un sentiment 
sumbru de vulnerabilitate. „Doamne, asta nu-mi place 
deloc.” În locul în care se găsea, ceața era mai densă ca 
oriunde, iar răpăitul ploii pe gluga costumului, valurile şi 
vântul o împiedicau să audă apropierea unui posibil 
atacator. 

Bătu uşor cu palma peste mânerul negru al pistolului 
Glock, ca să se îmbărbăteze, şi continuă să parcurgă grila. 

— N-am să mai vorbesc un timp, Rhyme. Am senzaţia că 
încă se mai afla cineva prin apropiere. Cineva care stă cu 
ochii pe mine. 

— Sună-mă când termini, răspunse el. 

Tonul lui şovăielnic îi dădu a înţelege că ar fi vrut să mai 
adauge ceva, dar după câteva clipe telefonul se închise cu 
un declic. 

Fereşte-ţi spatele... 

Timp de o oră, Sachs examină plaja, şoseaua şi tufişurile 
de pe laturi, prin vânt şi prin ploaie, ca un copil în căutare 
de scoici. Cercetă barca rămasă intactă, în care găsi un 
celular, şi barca dezumflată, pe care doi poliţişti ESU o 
trăseseră pe plajă. În cele din urmă, reuşi să adune o serie 
de probe: cartuşe goale, sânge, amprente şi fotografii 
făcute cu Polaroidul, reprezentând urme de paşi. 

Se opri şi privi în jur, apoi apăsă butonul 
radioemiţătorului, obţinând legătura cu o casă confortabilă 
din oraş, aflata la ani-lumină depărtare. 

— E ceva ciudat, Rhyme. 

— Nu-mi spui mare lucru, Sachs. Ciudat? Ce vrea să 
însemne asta? 

— Imigranții... vreo zece la număr. Pur şi simplu au 
dispărut. Nu pricep. Au plecat din locul în care se 
adăpostiseră pe plajă, au traversat şoseaua şi s-au ascuns 
în tufişuri. Văd urmele lor de paşi în noroi, de cealaltă 
parte a şoselei. După asta, urmele pur şi simplu dispar... 
Presupun că s-au îndepărtat de plajă, cu gând să se 
ascundă, dar nu găsesc nicio urmă. Nimeni din zonă n-ar 
lua în maşină călători ca ei şi nimeni din oraş n-a văzut 
vreun vehicul care să-i fi aşteptat. Oricum, aici nu există 
nicio urmă de anvelope. 

— Bravo, Sachs, tocmai ai dat de urmele Strigoiului. Ai 
constatat ce-a făcut, ştii cine este, ai fost în locurile în care 
a fost şi el. La ce te gândeşti? 

— Eu... 

— Închipuie-ţi că eşti Strigoiul, insistă Rhyme cu glas 
liniştit. Eşti Kwan Ang, poreclit Gui, Strigoiul. Eşti 
multimilionar, traficant de carne vie - contrabandist de 
oameni. Asasin. Tocmai ai scufundat un vas şi ai omorât 
mai mult de doisprezece oameni. Ce-ai de gând acum? 

— Să-i găsesc pe ceilalţi, răspunse ea imediat. Să-i 
găsesc şi să-i suprim. Nu vreau să plec. Nu încă. Nu sunt 
sigur din ce motiv, dar trebuie să-i găsesc. 

Pentru o fracțiune de secundă îi veni în minte o imagine. 
Se văzu cu adevărat în postura Strigoiului, cuprins de 
dorinţa irezistibilă de a-i găsi şi lichida pe imigranţi. Era 
un sentiment tulburător. 

— Nimic nu mă va opri, murmură ea. 

— Bravo, Sachs, răspunse încet Rhyme, de parcă s-ar fi 
temut să nu rupă firul fragil care lega o parte din sufletul 
ei de cel al contrabandistului. Acum gândeşte-te la 
imigranţi, care au pe urmele lor un asemenea individ. Ei 
ce-ar face? 

Agenta avu nevoie de câteva momente ca să se 
transforme dintr-un contrabandist şi un ucigaş lipsit de 
suflet într-unul dintre bieţii pasageri aflaţi la bordul 

vasului, îngrozită că omul pe care-l plătise cu economiile ei 
de-o viaţă o trădase în asemenea măsură, omorâse 
persoane cu care ea se împrietenise, ba poate chiar şi 
membri ai familiei. Omul care era acum pornit s-o 
lichideze şi pe ea. 

— N-am să mă ascund, spuse ea categoric. O întind 
naibii de aici cât mai curând. Pe orice cale şi cât mai 
departe. Nu ne putem întoarce pe ocean. Nu putem merge 
pe jos. Avem nevoie de o maşină. 

— Şi cum puteţi face rost de una? întrebă Rhyme. 

— Nu ştiu, răspunse ea, frustrată să se vadă atât de 
aproape de un răspuns care totuşi îi scăpa. 

— Există ceva case dincolo de şosea? întrebă Rhyme. 

— Nu. 

— Vreun camion la benzinărie? 

— Da, dar poliţia locală i-a întrebat pe oamenii de acolo. 
Nu lipseşte niciun vehicul. 

— Altceva? 

Sachs cercetă atent strada. 

— Nimic. 

— Nu se poate să nu fie nimic, Sachs, o dojeni el. 
Oamenii aceştia fug ca să-şi salveze viaţa. Cumva tot au 
reuşit să scape. Răspunsul e undeva acolo. Ce altceva mai 
vezi? 

Ea oftă şi începu să relateze: 

— Văd un maldăr de anvelope uzate, o barcă răsturnată 
cu fundul în sus, o naveta cu sticle goale - bere Sam 
Adams. În faţa bisericii se vede o roabă... 

— Există şi o biserică? întrebă brusc Rhyme. Până acum 
n-ai pomenit de nicio biserică. 

— E marţi dimineaţă, Rhyme. Biserica e închisă, iar cei 
de la ESU au cercetat-o. _ 

— Du-te acolo, Sachs. În clipa asta! 

Păşind anevoios, poliţista porni spre biserică, fără să 
ştie prea bine ce indicii utile ar fi putut găsi acolo. 

Rhyme îi explică: 

— N-ai fost la Vacation Bible School”, Sachs? Biscuiţi 
Ritz, punch hawaian şi predici despre Isus în după- 
amiezele de vară? N-ai fost la picnicuri unde fiecare 
aducea câte ceva de mâncare? La întâlniri ale grupurilor 
de tineri? 

— O dată sau de două ori. Dar cele mai multe duminici 
mi le-am petrecut reconstruind carburatoare. 

— Cum crezi că-şi transportă bisericile grupurile de 
copii la şi de la micile lor diversiuni teologice? Cu 
microbuze, Sachs. Microbuze - adică locuri pentru 
douăsprezece persoane. 

— Poate, încuviinţă ea fără prea mare convingere. 

— Sau poate nu, admise Rhyme. Totuşi, imigranții n-au 
prins aripi şi nu şi-au luat zborul, nu? Prin urmare, hai să 
cercetăm posibilităţile mai realiste. 

Şi, aşa cum se întâmpla de atâtea ori, se dovedi că 
Rhyme avea dreptate. 

Sachs se duse în spatele bisericii şi examină pământul 
mocirlos: urme de paşi, mici cioburi provenind de la un 
geam de maşină, o ţeavă folosită pentru a sparge geamul, 
urmele unor anvelope de microbuz. 

— Am găsit, Rhyme. Mai multe urme recente. Au 
procedat foarte inteligent... Au păşit pe pietre, pe iarbă şi 
pe alge. Au evitat mâlul şi noroiul, ca să nu lase urme. Se 
pare că s-au suit în microbuz şi au condus pe câmp înainte 
de a ieşi pe şosea. Ca să nu fie văzuţi de pe strada 
principală. 

— Să obţii de la preot toate datele despre microbuz. 

Sachs rugă un poliţist local să ia legătura cu preotul 
care oficia la acea biserică. După câteva minute primiră 
toate detaliile: era vorba de un Dodge alb, vechi de cinci 
ani, având inscripţionat pe o parte numele bisericii. Sachs 
notă numărul de înmatriculare şi i-l comunică lui Rhyme, 
iar acesta o asigură că va cere să fie dat în urmărire şi 


? VBS - Forma specializată de educaţie religioasă adresată îndeosebi 
copiilor, în cadrul căreia, de regulă, bisericile desfăşoară felurite 
activităţi pe timpul verii (n.tr.). 

acest vehicul, nu numai Honda, şi că va anunţa poliţia 
portuară să dea de ştire la punctele de taxare de pe poduri 
şi tunele, în ideea că imigranții probabil se îndreptau spre 
Chinatown, Manhattan. 

Sachs parcurse grila cu mare atenţie în spatele bisericii, 
dar nu mai descoperi şi alte indicii. 

_ — Nu cred că mai am mare lucru de făcut aici, Rhyme. 
Incep să înregistrez datele, apoi vin acolo. 

Sachs încheie convorbirea. 

Se înapoie la microbuzul Secţiei de criminalistică, 
împături şi puse deoparte costumul special, apoi introduse 
datele în computer şi anexă nenumăratele etichete care 
însoțesc orice obiect descoperit la locul faptei. Le spuse 
specialiştilor să transporte cât mai curând posibil toate 
probele la casa din oraş a lui Rhyme. Deşi i se părea inutil, 
totuşi ar fi vrut să mai facă o încercare de a-i găsi pe 
supraviețuitori. Avea dureri atroce în genunchi, din pricina 
artritei cronice moştenite de la bunicul ei. Boala o chinuia 
adeseori, însă acum, fiind singură, îşi îngădui luxul de a se 
mişca încet. Ori de câte ori se găsea alături de colegii ei 
din poliţie, se străduia din răsputeri să-şi ascundă durerile. 
Se temea că, dacă şefii vor afla de starea ei de sănătate, o 
vor trece la munca de birou, pe motiv de incapacitate 
fizică. 

După un sfert de oră, nedescoperind nicio urmă lăsată 
de supraviețuitori, se îndreptă spre automobilul Camaro, 
singurul vehicul rămas în această parte a plajei. Era 
singură: polițistul ESU care o însoţise până aici optase 
pentru un şofer mai sigur ca să se întoarcă în oraş. 

Ceaţa se mai risipise. La mai puţin de un kilometru 
depărtare, în cealaltă parte a orăşelului, Sachs distinse 
siluetele a două camionete de salvare aparţinând 
districtului Suffolk şi un Ford fără însemne specifice, 
parcat în apropierea lor. Probabil un vehicul al INS. 

Agenta se lăsă greoi pe scaunul din faţă al automobilului 
Camaro, găsi o bucată de hârtie şi începu să-şi noteze ce 
văzuse la locul faptei, cu gând să prezinte datele lui 

Rhyme şi restului echipei, care aştepta la locuinţa lui din 
oraş. Vântul lovea în rafale maşina uşoară, iar ploaia 
răpăia cu înverşunare pe caroseria de oţel. Sachs ridică 
întâmplător ochii, tocmai când o trombă spectaculoasă de 
apă înspumată ţâşnea în aer la o înălţime de vreo trei 
metri, spărgându-se apoi de o stâncă neagra şi colţuroasă. 

Îşi încordă privirea şi şterse cu mâneca parbrizul aburit. 

Ce să fie? Un animal? Vreun fragment desprins din 
Dragon şi azvârlit la mal? 

Nu, înţelese ea, străbătută de un fior: era un om. Un om 
care se agăța cu disperare de stâncă. 

Sachs apucă în grabă radioemiţătorul Motorola, apăsă 
butonul pentru frecvenţa operaţiunilor locale şi comunică 
prin radio: 

— NYPD, 5885, echipa specială, către echipa de salvare 
a districtului Suffolk din Easton Beach. Mă auziţi? 

— Te auzim, 5885. Vorbeşte. 

— Sunt la 500 de metri est de oraş. Una dintre victime 
este în apă. Am nevoie de ajutoare. 

— OK, sosi răspunsul. Am pornit într-acolo. Terminat. 

Sachs cobori din maşină şi porni spre țărm. Sub ochii ei, 
un val uriaş mătură omul de pe stâncă şi-l azvârli în apă. El 
încerca să înoate, dar era rănit, avea cămaşa pătată de 
sânge şi nu reuşea decât să-şi menţină capul deasupra 
apei, dar şi asta cu mare efort. La un moment dat dispăru 
sub valuri, dar se luptă să iasă din nou la suprafaţă. 

— Ah, Doamne! murmură Sachs, aruncând o privire spre 
şosea. 

Camioneta galbenă a echipei de salvare tocmai pornise 
în direcţia lor. 

Imigrantul scoase un strigat răguşit şi dispăru sub 
valuri. Nu mai era timp de aşteptat profesioniştii. 

La Academia de Poliţie Sachs învățase regula numărul 
unu în acordarea primului ajutor: „Găseşte-l, aruncă-i 
colacul, du-te la el cu barca şi, abia în ultimul rând, sari 
după el în apă”. Adică atunci când salvai pe cineva de la 
înec, mai întâi trebuia să încerci s-o faci de pe mal, apoi 

dintr-o barcă şi, abia în al treilea rând, să te duci după el 
în apă. Ei bine, primele trei opţiuni nu intrau în discuţie. 

„Prin urmare, îşi spuse Sachs, sar în apă după el.” 

Fără să ia seama la durerea arzătoare din genunchi, 
alergă spre ocean, aruncându-şi din mers arma şi centura 
cu muniţie. Ajunsă pe mal, îşi dezlegă şireturile pantofilor 
standard pentru poliţie, îi zvârli cât colo şi, cu ochii la 
omul care se lupta cu valurile, începu să înoate prin apa 
rece şi învolburată. 

Capitolul 8 


Târându-se afară din tufişuri, Sonny Li reuşi s-o vadă 
mai bine pe femeia cu părul roşu care tocmai îşi scosese 
pantofii şi se aruncase în apa înspumată, îndepărtându-se 
de țărm, în direcţia cuiva care se lupta cu valurile. 

Li nu vedea prea bine despre cine era vorba - John Sung 
sau tânărul care şezuse lângă el, împreună cu soţia - în 
orice caz, îşi îndreptă imediat atenţia către femeie, pe care 
o studiase din tufişurile unde rămăsese ascuns încă de la 
sosirea ei pe plajă, în urmă cu o oră. 

Nu era genul lui. Nu-i plăceau femeile occidentale, cel 
puţin nu cele întâlnite la Fuzhou. Acelea fie se găseau la 
braţul unor afacerişti bogaţi (înalte şi frumoase, aruncând 
priviri dispreţuitoare spre chinezii care le sorbeau din 
ochi), fie erau turiste însoţite de soţi şi de copii (prost 
îmbrăcate, privind scârbite la bărbaţii care scuipau pe 
trotuar şi la bicicliştii care nu le lăsau niciodată să 
traverseze strada). 

Însă femeia aceasta îi stârnise curiozitatea şi interesul. 
La început nu reuşise să-şi dea seama ce caută acolo: 
sosise în maşina ei de un galben lucitor, însoţită de un 
poliţist înarmat cu un pistol automat. Pe urmă ea se 
întorsese cu spatele şi Li zărise inscripţia NYPD pe geaca 
în care era îmbrăcată. Prin urmare, o polițistă la secţia de 
siguranţă publică. Rămas la adăpostul tufelor din cealaltă 
parte a şoselei, Li o urmărise cum căuta supraviețuitori şi 
indicii. 

O femeie sexy, constatase el, în ciuda preferinţei pe care 
o manifesta pentru chinezoaicele tăcute şi elegante. 

Iar părul ei! Ce culoare! li dăduse şi o poreclă, Hongse, 
pronunţat  hoankseh, cuvânt care în limba chineză 
înseamnă „roşu”. 

Privind de-a lungul şoselei, Li văzu o dubă de intervenţie 
rapidă gonind în direcţia lor. De îndată ce duba intră într-o 
mică parcare şi opri, Li se târi până la marginea şoselei. 

Desigur, risca să fie observat, dar trebuia neapărat să 
acţioneze înainte ca femeia să se întoarcă. Aşteptă până 
când echipa de salvare îşi îndreptă toată atenţia către 
Hongse, apoi traversă şoseaua în patru labe şi se opri 
lângă maşina galbenă. Era un automobil vechi, de genul 
celor pe care le vedeai în filmele de televiziune americane 
gen Kojak sau Hill Street Blues. Nu-l interesa să fure 
maşina în sine (majoritatea poliţiştilor de la siguranţa 
publică plecaseră, dar mai rămăseseră destui prin preajmă 
care puteau să-l urmărească şi să-l prindă, mai ales la 
volanul unei maşini de culoarea gălbenuşului de ou). Nu, 
în acel moment avea nevoie doar de o armă şi de nişte 
bani. 

Deschise portiera din dreapta, se furişă înăuntru şi 
începu să scotocească prin torpedou. Nu găsi nicio armă. 
Se gândi furios la pistolul Tokarev care zăcea pe fundul 
oceanului. Nu găsi nici ţigări. Nenorocita... Căută şi în 
poşeta femeii, unde descoperi vreo cincizeci de dolari. Li 
vâri banii în buzunar şi-şi aruncă ochii pe foaia de hârtie 
pe care ea făcuse câteva însemnări. Chinezul vorbea 
destul de bine englezeşte, graţie filmelor americane şi 
emisiunii Follow Me de la Radio Beijing, în schimb cu 
cititul stătea cât se poate de prost (fapt deloc îmbucurător, 
dat fiind că engleza avea doar 25 de litere, în tip ce 
chineza vreo 40.000). După câteva bâjbâieli, recunoscu 
numele real al Strigoiului, Kwan Ang, ortografiat în 
engleză, precum şi alte câteva însemnări. Împături foaia şi 
o vâri în buzunar, apoi risipi celelalte foi pe jos, lângă 
portiera şoferului, rămasă deschisă, ca şi cum ar fi fost 
împrăştiate de vânt. 

Se mai apropia o maşină, de culoare neagră, şi Li 
presupuse că aparţinea unei instituţii de stat. Se lăsă la 
pământ şi se înapoie lângă şosea. Se ascunse din nou în 
tufe şi aruncă o privire spre valurile înspumate, unde 
Hongse părea să lupte cu oceanul furios la fel de mult ca 
omul pe cale să se înece. Simţi un junghi în inimă la 
gândul că o femeie aşa frumoasă se afla în pericol. Dar nu 

era problema lui: principala lui preocupare era acum să-l 
găsească pe Strigoi şi să rămână în viaţă. 


Efortul de a înota împotriva valurilor care o izbeau fără 
milă, în încercarea de a ajunge la imigrantul care risca să 
se înece, aproape o istovise de puteri pe Amelia Sachs. 
Poliţista îşi dădu seama că trebuia să calce apa din 
răsputeri, pentru a se menţine amândoi la suprafaţă. 
Încheieturile genunchilor şi şoldurilor protestau, chinuite 
de durere. Imigrantul nu-i era de mare ajutor. Era de talie 
medie, zvelt, fără prea multă grăsime care să-l ajute să 
plutească. Omul dădea din picioare fără forţă, iar braţul lui 
stâng nu-i era de niciun folos, din pricina rănii de glonţ de 
la piept. 

Gâfâind şi scuipând apa sărată şi greţoasă care-i umplea 
nările şi gâtlejul, Sachs se luptă să ajungă la țărm. Apa îi 
înţepa ochii şi-i înceţoşa privirea, totuşi reuşi să distingă 
pe nisip, chiar la mal, doi paramedici, cu o targă şi un tub 
mare şi verde de oxigen, amândoi făcându-i semne să 
înoate către ei. 

„Mulţumesc, băieţi... Fac tot ce-mi stă în putinţă...” 

Se orientă în direcţia lor, dar valurile de dedesubt o 
trăgeau cu o forţă sălbatică spre larg. Privi peste umăr la 
stânca de care se agăţase imigrantul şi văzu că, în ciuda 
eforturilor ei supraomeneşti, nu înaintaseră decât vreo trei 
metri. 

„Mişcă-ţi picioarele mai cu forţă! Mai cu forţă!” 

Începu să recite în gând una dintre frazele ei favorite: 
„Când te mişti, nu poţi fi prins.. 

Încă vreo doi, trei metri. În cele din urmă însă, trebui să 
se oprească şi să-şi tragă sufletul, privind cu disperare 
cum valurile de la fund îi târau pe amândoi înapoi spre 
larg. 

„Haide, pleacă de aici...” 

Imigrantul, acum inert şi aproape inconştient, o trăgea 
mereu în jos. Sachs începu să-şi mişte picioarele cu şi mai 
multă forţă. Simţi un cârcel în gambă, scoase un țipăt şi se 

scufundă rapid. Apa cenuşie şi murdară, încărcată de alge 
şi nisip, se închise deasupra ei. Ţinându-l pe imigrant cu o 
mână, în timp ce cu cealaltă îşi masa puternic gamba ca să 
scape de cârcel, poliţista se sili să-şi ţină respiraţia cât mai 
mult posibil. 

„Oh, Lincoln! îi fulgeră prin minte. Mă duc la fund... Tot 
mai la fund, în apa cenușie ca un giulgiu.” 

Apoi, deodată: „Isuse! Ce-i asta?” 

O baracudă, un rechin, un tipar negru... Ţâşni din apa 
mâloasă şi se încolăci în jurul ei. Instinctiv, întinse mâna 
după şişul pe care-l purta întotdeauna în buzunarul de la 
spate, dar temutul peşte îi ţintuia braţul pe lângă corp. 
Peştele o trase în sus şi, câteva secunde mai târziu, ajunse 
la suprafaţă, trăgând mult-râvnitul aer în plămânii 
îndureraţi. 

Privi în jos. Peştele se dovedi a fi braţul unui bărbat în 
costum de scafandru. 

Scafandrul din echipa districtului Suffolk îşi scoase din 
gură muştiucul tubului de la butelia de oxigen şi spuse: 

— E-n regulă, domnişoară. Te-am prins. Eşti în 
siguranţă. 

Un al doilea scufundător îl apucase strâns pe imigrant, 
având grijă să-i ţină la suprafaţă capul care atârna inert. 

— Am un cârcel, icni Sachs. Nu-mi pot mişca piciorul. 
Mă doare. 

Scafandrul vâri mâna în apă, îi îndreptă piciorul, apoi îi 
presă degetele în sus, ca să-i îndrepte muşchii gambei. 
După o clipă durerea dispăru. Sachs dădu din cap. 

— Nu mai mişca picioarele. Stai liniştită. Te duc eu. 

Scafandrul porni cu ea spre mal şi poliţista îşi lăsă capul 
pe spate, silindu-se să-şi recapete respiraţia. Picioarele lui 
puternice, ajutate de labele de scafandru, îi purtau rapid 
spre țărm. 

— Ai avut mare curaj să ieşi în larg. Majoritatea n-ar fi 
făcut decât să se uite la om cum se îneacă. 

Calea întoarsă până la mal prin apa rece ca gheaţa păru 
să dureze o veşnicie. În cele din urmă, Sachs simţi pietre 

sub talpă. leşi din apă, clătinându-se pe picioare, şi luă 
pătura pe care i-o întinsese unul dintre paramedici. După 
ce-şi recăpătă suflul, se duse până la imigrant, care zăcea 
pe o targă, cu faţa acoperită de o mască de oxigen. Avea 
privirea înceţoşată, dar era conştient. Cămaşa îi fusese 
descheiată şi un paramedic îi curăța cu tampoane şi 
dezinfectant rana însângerată. 

Sachs îşi şterse picioarele şi tălpile de nisip atât cât să 
se poată încălţa din nou şi-şi prinse la brâu centura cu 
pistolul. 

— Cum se simte? 

— Rana nu-i chiar atât de gravă. Cel care a tras l-a 
nimerit în piept, dar dintr-o parte. Va trebui însă să fim cu 
ochii pe el, din pricina hipotermiei şi a gradului de 
epuizare. 

— Pot să-i pun câteva întrebări? 

— Deocamdată doar strictul necesar, răspunse primul 
paramedic. Are nevoie de oxigen şi de odihnă. 

— Cum te cheamă? îl întrebă Sachs pe imigrant. 

Omul îşi dădu deoparte masca de oxigen: 

— John Sung. 

— Eu sunt Amelia Sachs, de la Departamentul de Poliţie 
din New York. li prezenta insigna şi legitimaţia, după cum 
era uzanta. Ce s-a întâmplat? îl întrebă ea. 

Chinezul îşi îndepărtă din nou masca de oxigen. 

— Am fost azvârlit afară din barca de salvare. 
Contrabandistul aflat la bordul vasului - noi îi spuneam 
Strigoiul - m-a zărit şi a venit până la țărm. A tras spre 
mine, dar nu m-a nimerit. Am înotat pe sub apă, dar tota 
trebuit să ies la suprafaţă să respir. El mă aştepta. A tras 
din nou şi de data asta m-a atins. M-am prefăcut mort şi, 
când m-am uitat din nou spre el, l-am văzut suind într-o 
maşină roşie şi luând-o din loc. Am încercat să ajung înot 
până la țărm, dar n-am putut. Aşa că m-am agăţat de 
stânci şi am aşteptat. 

Sachs îl cercetă cu privirea. Era un bărbat frumos şi 
părea să fie într-o formă bună. De curând văzuse la 

televizor un reportaj special despre China, din care aflase 
că, spre deosebire de americani, care făceau sport 
ocazional, de regulă ca să arate bine, mulţi chinezi fac 
sport toată viaţa lor. 

— Cum te... vru să întrebe chinezul, dar îl cuprinse un 
acces de tuse violent. 

Paramedicul îl lăsă să scuipe afară apa timp de câteva 
momente, apoi, când Sung se linişti, îngenunche lângă el 
şi-i puse la loc masca de oxigen. 

— Îmi pare rău, domnişoară, dar chiar are nevoie să 
inhaleze oxigen. 

Procedura NYPD nu prevedea divulgarea de informaţii 
către martori, dar Sachs văzu îngrijorarea din ochii 
chinezului, aşa că-i spuse: 

— Îmi pare rău. Doi dintre voi sunt morţi. 

Sung închise ochii şi-şi încleştă degetele mâinii drepte 
pe amuleta atârnată la gât de un şnur de piele. 

— Câţi oameni se aflau în barcă? întrebă ea. 

Chinezul se gândi câteva clipe. 

— În total, paisprezece. Dar Strigoiul? A scăpat? întrebă 
el. 

— Facem tot ce ne stă în putinţă să-l găsim. 

Chipul lui Sung se umbri din nou de tristeţe şi degetele 
lui se strânseră iar pe amuleta de la gât. 

Paramedicul îi înmână poliţistei portofelul imigrantului. 
Ea începu să-l cerceteze. Cea mai mare parte a 
conţinutului era îmbibată de apă sărată şi aproape toate 
actele erau scrise în limba chineză. Doar o carte de vizită 
rămăsese lizibilă, aceea fiind în limba engleză. De acolo 
reieşea că imigrantul era doctorul Sung Kai. 

— Kai? Acesta e numele de botez? 

El încuviinţă din cap. 

— Dar de cele mai multe ori mi se spune John. 

— Eşti medic? 

— Da. 

— Medic uman? 

El încuviinţă din nou. 

84 


- JEFFERY DEAVER - 


Sachs ramase cu ochii la o fotografie în care se vedeau 
doi copii mici, un băiat şi o fetiţă. Se înfioră la gândul că şi 
copiii se aflaseră la bordul vasului. 

— Ai fost cu... vru ea să întrebe, dar nu reuşi să-şi ducă 
fraza până la capăt. 

Sung înţelese. 

— Copiii mei? Sunt acasă, în Fujian. Stau la părinţii mei. 

Paramedicul stătea în picioare lângă pacientul său, 
nemulţumit că acesta îşi ridica mereu masca de oxigen. 
Dar şi Sachs trebuia să-şi facă meseria. 

— Doctore Sung, ai cumva idee încotro s-ar putea 
îndrepta Strigoiul? Are vreo casă, vreun apartament în 
Statele Unite? Vreo afacere? Prieteni? 

— Nu. El nu ne adresa niciodată cuvântul. N-a avut 
nimic de-a face cu noi. Ne trata ca pe nişte animale. 

— Dar ceilalţi imigranţi? Ştii cumva încotro ar fi putut să 
apuce? 

Sung clătină din cap. 

— Nu. Îmi pare rău. Urma să mergem la nişte locuinţe 
undeva în New York, dar nu ni s-a spus niciodată unde 
anume. Îşi întoarse privirea spre ocean. Ne-am închipuit 
că Paza de Coastă a tras în noi cu tunul. Pe urmă însă ne- 
am dat seama că Strigoiul însuşi a vrut să scufunde vasul. 
În glasul lui se strecură o undă de uimire. A încuiat uşa 
calei şi a aruncat în aer vasul. Cu toţi cei aflaţi la bord. 

Un bărbat îmbrăcat în costum - un agent pe care Sachs 
îşi aminti că-l întâlnise în Port Jefferson - cobori din 
maşina neagră care tocmai oprise lângă duba de la 
intervenţie rapidă parcată pe plajă. Omul îşi trase pe el o 
geacă şi se apropie de ei, cu nisipul scârţâind sub tălpi. 
Sachs îi întinse portofelul lui Sung. El îi răsfoi conţinutul şi 
se lăsă pe vine lângă targă. 

— Doctore Sung, sunt de la Serviciul de Imigrare şi 
Naturalizare al Statelor Unite. Ai un paşaport valabil şi 
viză de intrare? 

Sachs se gândi că întrebarea era absurdă, dacă nu 
cumva provocatoare, dar presupuse că era una dintre 
formalităţile ce se cereau îndeplinite. 

— Nu, domnule, răspunse Sung. 

— Atunci regret, dar va trebui să te reținem pentru 
intrare ilegală pe teritoriul Statelor Unite. 

— Voiam să cer azil politic. N 

— Foarte bine, zise plictisit agentul. Insă tot va trebui să 
te reținem până la audierile în vederea acordării de azil 
politic. 

— Înţeleg, încuviinţă Sung. 

— Cum se simte? Îl întrebă agentul pe paramedic. 

— Se va face bine. Trebuie totuşi să-l transportăm la un 
centru de diagnostic şi tratament pentru traumatisme. 
Unde va fi interogat? 

Sachs îl întrerupse şi-l întrebă pe agentul INS: 

— II puteţi duce la Centrul de detenție din Manhattan? E 
martor în cazul pe care-l anchetăm, iar în Manhattan avem 
o secție de poliție. 

Agentul INS ridică din umeri. 

— Mie mi-e totuna. Am să mă ocup de hârtiile necesare. 

Sachs se legăna de pe un picior pe celălalt, strângând 
pleoapele din pricina durerii care-i săgeta genunchiul şi 
şoldul. Continuând să ţină între degete amuleta, Sung o 
privi atent. 

— Mulţumesc, domnişoară, îi spuse el încet şi din tot 
sufletul. 

— Pentru ce? 

— Pentru că mi-ai salvat viaţa. 

Ea încuviinţă din cap, privind o clipă în ochii lui negri. 
Apoi paramedicul îi puse din nou masca. 

O umbră albă undeva în apropiere îi atrase privirea. 
Amelia Sachs ridică ochii şi văzu că lăsase deschisă 
portiera automobilului Camaro, iar acum vântul îi purta 
spre ocean foile cu însemnări despre scena crimei. Cu 
obrazul crispat de durere, alergă spre maşina. 

II 
Ţara cea frumoasă 


Marţi, de la Ora Dragonului, 8 A.M., 
până la Ora Cocoşului, 6.30 P.M. 


Lupta e câştigată de jucătorul care vede 
cel mai departe - cu alte cuvinte, cel 
care poate ghici intenţia din spatele 
mutărilor adversarului, îi poate intui şi 
contracara planul, cel care, când atacă, 
anticipează toate mutările defensive ale 
adversarului. 


Jocul Wei-Chi 

Capitolul 9 


Viaţa unui funcţionar din cabinele de taxare de la 
intrarea în New York City nu este deosebit de 
spectaculoasă. 

Când şi când, se mai petrece câte ceva interesant - de 
pildă, atunci când un hoţ imobilizase un taxator şi-i furase 
312 dolari, singura problemă fiind aceea că hoţul dăduse 
lovitura la intrarea pe podul Triborough, astfel că la 
capătul celălalt - singura ieşire de pe pod - îl aşteptau 
doisprezece poliţişti uimiţi de întâmplare. 

Funcţionarul de serviciu la punctul de taxare din tunelul 
Queens Midtown în această dimineaţă cu vijelie, puţin 
după orele 8 - un poliţist pensionat, care lucra câteva ore 
pe zi ca taxator - nu avusese de-a face cu evenimente 
serioase de ani de zile şi era încântat că, în sfârşit, se 
întâmpla ceva care să rupă monotonia: toţi taxatorii din 
Manhattan primiseră un apel de urgenţă din partea 
Autorităţii Portuare, referitor la un vas cu imigranţi care 
se scufundase în largul coastei Long Island, ca atâtea 
altele. Se presupunea că un număr de chinezi aflaţi la bord 
se îndreptau acum către oraş, la fel şi contrabandistul 
care-i adusese în ţară. Imigranții călătoreau într-un 
microbuz alb, cu emblema unei biserici, iar 
contrabandistul se afla într-o Honda roşie. De asemenea, o 
parte dintre cei daţi în urmărire erau înarmaţi. 

Existau mai multe modalităţi de transport rutier între 
Long Island şi New York: poduri sau tuneluri. Unele dintre 
aceste căi de acces erau gratuite - de pildă, la podurile 
Queensboro sau Brooklyn nu se plătea nicio taxă - însă 
calea cea mai directă, pornind din capătul insulei Long 
Island, era cea care trecea prin Tunelul Queens Midtown. 
Poliţia şi FBI obţinuseră aprobare să închidă toate 
drumurile expres şi benzile de schimbare a traseului, ca 
atare cei aflaţi sub urmărire nu puteau trece decât prin 
faţa unui funcţionar de la un punct de taxare. 

Fostul poliţist nu-şi imaginase niciodată că tocmai lui îi 
va fi dat să-i depisteze pe imigranţi. 

Se pare totuşi că exact aşa avea să se întâmple. Omul îşi 
şterse de pantaloni palmele asudate, cu ochii la 
microbuzul alb inscripţionat pe o parte, condus de un 
chinez şi care se îndrepta chiar spre cabina lui. 

Încă zece maşini până la ei. Încă nouă... 

Îşi scoase din toc vechiul revolver, un Smith & Wesson 
357, cu ţeava de zece centimetri, şi-l aşeză pe registrul de 
încasări, întrebându-se cum să procedeze. Să comunice 
sosirea lor? Dar ce se va întâmpla dacă indivizii aveau de 
gând să reacționeze violent sau dacă vor încerca să fugă? 
Ajunse la concluzia că va cobori la ei şi-i va obliga să se 
dea jos din microbuz. 

Dar dacă vreunul dintre ei va vâri mâna în torpedou sau 
între scaune? 

La naiba, el se găsea într-o cabină de sticlă, deci lipsit 
de apărare, absolut singur, faţă în faţă cu un microbuz plin 
de gangsteri chinezi care se apropiau de el. Nu era exclus 
să aibă asupra lor chiar şi acea contribuţie supremă a 
Rusiei în materie de arme mici: un pistol mitralieră AK-47. 

„La dracu'! îşi zise el. Ei bine, o să deschid focul.” 

Taxatorul nu o luă în seamă pe femeia care i se plângea 
că benzile de trecere E-Z erau închise şi cercetă cu 
privirea maşinile aliniate. Mai erau trei vehicule şi 
microbuzul avea să ajungă în dreptul lui. 

Vâri mâna la brâu şi scoase încărcătorul Speedloader, 
un inel metalic cu şase gloanţe, cu care îşi putea încărca 
pistolul în câteva secunde. Puse încărcătorul alături de 
pistol şi-şi şterse încă o dată mâna dreaptă de pantaloni. 

Se gândi o clipă, apucă pistolul, îl armă şi-l puse înapoi 
pe birou. Proceda împotriva regulamentului, dar aici era 
vorba de viaţa lui, nu de a şefilor care elaboraseră 
regulamentul. 


La început, Sam Chang se temuse că şirul lung de 
maşini însemna un blocaj rutier, apoi însă văzu cabinele de 

taxare şi-şi dădu seama că ajunseseră la un punct de 
trecere. 

Paşapoarte, acte, vize... Nu aveau nimic din toate 
astea... 

Panicat, căută o cale de ieşire de pe autostradă, dar nu 
exista niciuna: şoseaua era mărginită de ziduri înalte. 

— Trebuie să plătim, spuse calm William. 

— Să plătim? De ce? îl întrebă Sam Chang pe 
specialistul lor în obiceiuri americane. 

— Suntem la un punct de taxare, răspunse tânărul, 
dându-i a înţelege că era ceva de la sine înţeles. Am nevoie 
de câţiva dolari. Trei dolari şi cincizeci de cenți. 

In centura de la brâu Chang avea câteva mii de yuani - 
uzi şi îmbibaţi de apă sărată - dar nu îndrăznise să 
schimbe banii în monedă americană pe pieţele negre din 
Fuzhou, gest care ar fi dat de înţeles autorităţilor că 
intenționau să fugă din ţară. Din fericire, între cele două 
scaune din faţă găsiseră o bancnotă de cinci dolari. 

Microbuzul înainta încet spre punctul de taxare. Mai 
aveau două maşini în faţa lor. 

Chang ridică privirea spre omul din cabină şi observă că 
acesta era foarte agitat. Taxatorul privea mereu cu coada 
ochiului spre microbuz, tot încercând să mascheze acest 
lucru. 

Mai aveau în faţă o singură maşină. 

__ Omul din cabină îi studia acum atent cu coada ochiului. 
Îşi umezea buzele cu limba şi se lăsa de pe un picior pe 
celălalt. 

— Nu-mi place chestia asta, spuse William. Tipul 
bănuieşte ceva. 

— Nu-i nimic de făcut, răspunse tatăl său. Dă-i înainte. 

— Accelerez şi nu opresc. 

— Nu! se opuse în şoaptă Chang. Poate e înarmat. O să 
tragă în noi. 

William înaintă încet până în dreptul cabinei şi opri. 
Chang se întrebă dacă băiatul, cu noua sa atitudine rebelă, 
îi va nesocoti ordinul şi va demara în viteză. 

Omul din cabină înghiţi în sec şi puse mâna pe un obiect 
aflat lângă un registru voluminos de încasări. Chang se 
întrebă dacă nu cumva era un buton de alarmă. 

William cobori privirea şi scoase bancnota americană 
din lăcaşul de plastic dintre cele două scaune din faţă. 
Funcţionarul păru să aibă o scurtă tresărire. Se lăsă brusc 
într-o parte, cu braţul întins spre microbuz. 

Apoi rămase cu ochii la bancnota pe care i-o oferea 
William. 

Ce nu era în regulă? Îi dăduse prea mult? Prea puţin? Se 
aştepta la mită? 

Omul din cabină clipi de câteva ori. Luă bancnota cu 
mâna tremurând, se aplecă în faţă şi privirea îi lunecă spre 
latura microbuzului, pe care erau inscripţionate cuvintele: 


ARTICOLE PENTRU LOCUINŢA DUMNEAVOASTRĂ 


În timp ce număra restul, taxatorul aruncă o privire în 
spatele microbuzului. Tot ce reuşi să vadă - cum se ruga 
Chang din tot sufletul - erau câţiva arbuşti şi puieţi pe 
care Chang, William şi Wu îi dezgropaseră dintr-un parc 
de pe marginea şoselei dinspre plajă şi-i suiseră în 
microbuz, ca şi cum ar fi transportat plante pentru un 
magazin local. Ceilalţi membri ai familiilor stăteau culcaţi 
la podea, ascunşi sub frunziş. 

Funcţionarul îi dădu restul lui William. 

— E un magazin grozav. Articole pentru Locuinţa 
Dumneavoastră. Îmi fac mereu cumpărăturile acolo. 

— Mulţumim, răspunse William. 

— Urâtă zi pentru livrări de marfă, nu-i aşa? îl întrebă el 
pe Chang, făcând semn din cap spre cerul acoperit cu nori 
negri de furtună. 

— Mulţumim, repetă Chang. 

William urni din loc vehiculul. Apoi apăsă acceleraţia şi 
câteva clipe mai târziu intrară în tunel. 

— OK, am scăpat, am trecut de punctul de taxare, îi 
anunţă Chang pe ceilalţi pasageri, care se ridicară în capul 
oaselor, scuturându-şi hainele de frunze şi ţărână. 

Trucul lui Chang funcţionase perfect. 

În timp ce goneau pe şosea, îndepărtându-se de plajă, 
Chang îşi dăduse seama ca poliţia americană va proceda la 
fel cum procedau frecvent Armata de Eliberare a 
Poporului şi Biroul Siguranţei Publice din China atunci 
când încercau să prindă disidenţi daţi în urmărire: va 
instala blocaje rutiere. 

Prin urmare, opriseră la un mare centru comercial, în 
centrul căruia se găsea magazinul Articole pentru 
Locuinţa Dumneavoastră. Acesta funcţiona non-stop şi, 
cum dimineaţa devreme nu erau prea mulţi angajaţi, 
Chang, William şi Wu se strecuraseră fără probleme în 
parcarea pentru marfă. Furaseră din magazin câteva 
bidoane de vopsea, câteva bidinele şi alte unelte, apoi se 
furişaseră din nou afară, nu înainte ca Chang să se apropie 
tiptil de uşa ce dădea spre interiorul magazinului, 
rămânând uluit de privelişte: zeci de metri pătraţi de 
rafturi cu diverse articole. I se tăiase respiraţia. Chang nu 
văzuse în viaţa lui atâtea unelte, furnituri şi aparate de uz 
casnic. Mobilier de bucătărie, mii de articole electrice, 
mobilier de grădină, articole pentru grătar în aer liber, uşi, 
ferestre, covoare. Rânduri întregi de rafturi cu piuliţe, 
şuruburi şi cuie. Prima reacţie a lui Chang fusese să-i 
cheme lângă el pe Mei-Mei şi pe tatăl său, ca să le arate 
magazinul. Dar se răzgândise: va fi timp pentru asta mai 
târziu. 

— lau aceste lucruri pentru că avem nevoie de ele ca să 
supravieţuim, îi spusese el lui William. Dar de îndată ce voi 
face rost de bani, le voi plăti. Am să le trimit banii. 

— Eşti nebun! se împotrivise băiatul. Ăştia învârt mai 
mulţi bani decât au nevoie. Chiar se aşteaptă să li se mai 
fure din marfă. E un risc inclus în preţ. 

— Le vom plăti! repetase tăios Chang. 

_ De astă dată tânărul nici nu se mai obosise să răspundă. 
Într-un teanc de ziare de pe rampa de descărcat marfă 
Chang găsise unul mai viu colorat. Chinuindu-se să-şi 
amintească puţina engleză pe care o ştia, înţelesese că 
avea sub ochi o reclamă pentru produse, unde figurau 
adresele mai multor magazine din acelaşi lanţ comercial. 
Când avea să primească prima leafă sau să schimbe o 
parte din yuani, le va trimite banii. 

Se înapoiaseră la microbuz şi văzuseră că în apropiere 
era parcat un camion. William schimbase între ele plăcile 
de înmatriculare, după care îşi continuaseră drumul spre 
oraş, până când întâlniseră o fabrică părăsită. Parcaseră 
maşina pe rampa de mărfuri, apoi Chang şi Wu 
acoperiseră emblema cu numele bisericii. După ce 
vopseaua albă se uscase, Chang, care scrisese caligrafic 
toată viaţa, desenase cu pricepere cuvintele ARTICOLE 
PENTRU LOCUINŢA DUMNEAVOASTRĂ, cu litere 
asemănătoare celor din prospectul de reclamă luat din 
magazin. 

Da, şmecheria reuşise şi iată că acum ieşeau din tunel şi 
se pierdeau pe străzile din Manhattan, fără să fi fost opriţi 
de poliţişti sau de funcţionarul de la punctul de taxare. In 
timp ce aşteptau să le vină rândul la cabina de taxare, 
William studiase cu atenţie harta şi, în linii mari, ştia cum 
trebuia să ajungă în Chinatown. Străzile cu sens unic îl 
derutau întru câtva, dar curând se orientă şi găsi 
autostrada de care aveau nevoie. 

Merseră prin traficul intens de la acea oră de vârf, 
încetinit şi mai mult de ploaia intermitentă şi de valurile 
de ceaţă plutind de-a lungul fluviului de aceeaşi culoare cu 
oceanul din care, nu de mult, scăpaseră cu viaţă. 

Un ţinut cenuşiu, îşi zise Chang. Nici urmă de şosele 
aurite, nici urmă de un oraş al diamantelor, cum le 
promisese sărmanul căpitan Sen. 

În timp ce privea străzile şi clădirile din jurul său, Chang 
se întrebă ce-i aştepta de acum înainte. 

Teoretic, încă îi datora Strigoiului o mulţime de bani. 
Tariful curent pentru a scoate ilegal un om din China şi a-l 
aduce în Statele unite era 50.000 de dolari. Cum Chang 
fusese disident, deci disperat să plece, se aştepta ca 
individul care lucra pentru Strigoi la Fuzhou să-i ceară o 
sumă şi mai mare. Cu toate acestea, spre surprinderea lui, 
Strigoiul îi percepuse doar 80.000 de dolari pentru toată 
familia, inclusiv tatăl său. Chang îşi pusese la bătaie 
bietele lui agoniseli, împrumutând restul de la prieteni şi 
de pe la rude, ca să adune zece la sută din sumă, drept 
avans. 

În contractul încheiat cu Strigoiul, Chang căzuse de 
acord ca el, Mei-Mei şi William - ulterior, şi fiul mai mic al 
lui Chang, atunci când avea să împlinească vârsta potrivită 
- să plătească recuperatorilor Strigoiului o sumă lunară, 
până când avea să fie achitată întreaga datorie. Mulţi 
imigranţi lucrau pentru contrabandistul care-i adusese 
ilegal în SUA - majoritatea bărbaţilor în restaurante din 
Chinatown, majoritatea femeilor în fabrici de confecţii - şi 
se ascundeau în locuinţe puse la dispoziţie contra unei 
taxe  oneroase. Dar Chang nu avea încredere în 
contrabandişti, mai ales în Strigoi. Umblau prea multe 
zvonuri despre imigranţi bătuţi, femei violate, oameni 
ţinuţi prizonieri în ascunzători pline de şobolani. Prin 
urmare, îşi aranjase singur să facă rost de lucru pentru el 
şi pentru William, iar prin intermediul fratelui unui prieten 
din China, găsise şi un apartament la New York. 

Sam Chang intenţionase tot timpul să-şi achite 
obligaţiile. Acum însă, după scufundarea Dragonului din 
Fuzhou şi după tentativele Strigoiului de a-i lichida, 
contractul era nul, toţi fiind scutiţi de povara unei datorii 
imense - desigur, cu condiţia să rămână în viaţă până când 
Strigoiul şi acoliţii lui aveau să fie prinşi sau ucişi de către 
poliţie ori până când aveau să fugă înapoi în China. Ca 
atare, trebuia să se ascundă cât mai curând posibil. 

William se strecură cu îndemânare printre şirurile de 
maşini. (Unde oare învățase să facă asta? Familia lui nici 

măcar nu avea maşină.) Sam Chang privi peste umăr la 
ceilalţi pasageri ai microbuzului. Toţi aveau părul în 
dezordine şi miroseau cumplit a apă de mare. Soţia lui Wu, 
Yong-Ping, se simţea rău. Îşi ţinea ochii închişi, scuturată 
de frisoane, şi avea faţa scăldată în sudoare. Îşi fracturase 
braţul când se ciocniseră de stânci şi rana sângera în 
continuare prin  bandajul improvizat. Frumoasa 
adolescentă Chin-Mei, fata lui Wu, părea să nu fi suferit 
nicio lovitură, dar se vedea limpede că era înspăimântată. 
Fratele ei, Lang, avea aceeaşi vârstă ca fiul cel mic al lui 
Chang şi cei doi băieţi, amândoi tunşi aproape identic, 
rotund, de jur împrejur, şedeau lipiţi unul de celălalt, 
privind pe geam şi şuşotind între ei. 

Bătrânul Chang Jiechi şedea nemişcat în partea din 
spate a microbuzului, cu picioarele încrucişate şi braţele 
lăsate pe lângă corp, cu părul alb şi rar dat pe spate, fără 
să rostească vreun cuvânt, dar observând totul în jur 
printre pleoapele pe jumătate lăsate. Pielea bătrânului 
părea mai îngălbenită decât la plecarea din Fuzhou, cu 
peste două săptămâni în urmă, sau poate aşa i se părea lui 
Chang. În orice caz, Chang decise că primul lucru pe care 
trebuia să-l facă după ce vor ajunge la apartament era să 
cheme un doctor să-l vadă pe bătrân. 

Microbuzul încetini, apoi opri, din pricina traficului. 
William claxonă, nerăbdător. 

— Uşurel! îl dojeni tatăl său. Nu atrage atenţia asupra 
noastră. 

Tânărul claxonă încă o dată. 

Chang privi cu coada ochiului la fiul lui, la obrazul lui 
supt, la părul lung care-i cădea mult peste urechi. 

— Microbuzul... cum ai învăţat sa porneşti o maşină în 
felul ăsta? şopti el cu asprime. 

— Ce contează? îl repezi băiatul. 

— Vreau să-mi spui. 

— Am auzit pe cineva vorbind la şcoală. 

— Nu-i adevărat. Mă minţi. Ai mai făcut asta şi altă dată. 

— Nu fur decât de la subsecretari de partid şi de la şefi 
locali. Asta nu te-ar deranja, aşa-i? 

— Ce-ai spus că faci? 

Dar tânărul se mulţumi să zâmbească ironic şi Chang 
înţelese că glumea. Cu toate acestea, comentariul avusese 
o ţintă precisă: William se referise la scrierile politice 
anticomuniste ale lui Chang, care în China cauzaseră 
familiei atâtea necazuri, silindu-i să se refugieze în 
America. 

— Cu cine vă petreceţi timpul, voi, hoţii? 

— Of, tată! 

Tânărul clătină din cap cu un aer de superioritate şi 
Chang îşi stăpâni cu greu pornirea de a-l pălmui. 

— Şi la ce-ţi trebuia cuțitul ăla? continuă Chang. 

— Multă lume are cuţit. Şi Yeye are unul. 

Yeye era apelativul afectuos pentru „bunic”, folosit de 
mulţi copii chinezi. 

— Acela e un cuţit cu care-şi curăţă pipa, răspunse 
Chang, nu o armă. Până la urmă îşi pierdu răbdarea. Cum 
poţi sa fii aşa impertinent? strigă el. 

— Dacă n-aş fi avut cuţit, răspunse furios tânărul, şi 
dacă n-aş fi ştiut cum să pornesc motorul, probabil că la 
ora asta am fi fost cu toţii morţi. 

Traficul căpăta ceva viteză şi William se adânci într-o 
tăcere îmbufnată. 

Chang întoarse capul, cu o senzaţie de durere aproape 
fizică în urma vorbelor fiului său, care îşi dezvăluia cu 
totul altă faţă. Fără îndoială, mai avusese probleme cu 
William şi în trecut. Pe la şaptesprezece-optsprezece ani 
devenise morocănos, irascibil şi închis în el. Incepuse să 
chiulească de la şcoală. Când venise acasă cu o scrisoare 
de la profesorul său, în care acesta îi făcea morală pentru 
rezultatele proaste la învăţătură, Chang avusese o discuţie 
cu băiatul, a cărui inteligenţă fusese testată şi se dovedea 
a fi mult peste medie. William îi spusese că nu el era de 
vină. La şcoală era persecutat şi tratat părtinitor, pentru 
că tatăl lui era un disident care nesocotise legea de a avea 

un Singur copil, care vorbea laudativ la adresa 
independenţei Taiwanului şi care - cel mai mare sacrilegiu 
dintre toate - critica Partidul Comunist Chinez şi 
îngrădirile impuse de acesta asupra libertăţii şi drepturilor 
omului. Atât el, cât şi fratele său erau tot timpul hărţuiţi 
de „puştii minune” - unicii copii ai unor familii bogate şi 
înstărite din pătura comunistă de mijloc, răsfăţaţi de 
nenumărate rude iubitoare şi având tendinţa de a-i hărţui 
pe alţi elevi. Nu conta faptul că William fusese botezat cu 
numele celui mai renumit om de afaceri american din 
ultimii ani sau că Ronald primise numele unui preşedinte 
al SUA. 

Totuşi, nici comportamentul lui William, nici explicaţia 
primită nu-i păruseră lui Chang a fi foarte grave, aşa că nu 
acordase prea mare atenţie toanelor fiului său. In plus, 
creşterea copiilor era sarcina lui Mei-Mei, nu a lui. 

Cum  de-şi schimbase Wiliam atât de brusc 
comportamentul? 

Deodată, Chang avu revelaţia că cele zece ore de muncă 
pe zi la o tipografie şi activităţile sale de disident, care-i 
ocupau cea mai mare parte a nopţii, nu-i lăsaseră practic 
niciun răgaz să stea în compania fiului său, până la 
călătoria din Rusia spre Meiguo. „Poate că aşa s-a 
comportat băiatul întotdeauna”, îşi zise el înfiorat. 

O clipă simţi cum îl cuprinde iar mânia, deşi doar în 
parte la adresa lui William. Chang nu-şi dădea seama ce 
anume îl înfuria. Privi câteva minute la străzile 
aglomerate, apoi se adresă fiului său: _ 

— Ai dreptate. Eu n-aş fi reuşit să pornesc maşina. ţi 
mulţumesc. 

William nu dădu semne că l-ar fi auzit, ci se aplecă 
deasupra volanului, adâncit în propriile gânduri. 

Zece minute mai târziu ajunseră în Chinatown şi porniră 
pe o stradă largă, denumită atât în chineză, cât şi în 
engleză, Canal Street. Ploaia începea să se mai 
domolească şi trotuarele pe care se înşirau sute de 

băcănii, magazine de suveniruri şi bijuterii, pieţe de peşte 
şi brutării erau înţesate de lume. 

— Unde trebuie să ajungem? întrebă William. 

— Parchează aici, îi ceru Chang şi William trase 
microbuzul lângă un colţ de stradă. 

Chang şi Wu coborâră şi intrară într-un magazin, unde îl 
întrebară pe vânzător de asociaţiile din cartier, numite 
tong. Aceste organizaţii erau de regulă alcătuite din 
oameni provenind din aceeaşi zonă geografică din China. 
Chang căuta un tong din Fujian, întrucât ambele familii 
veneau din această provincie. Presupunea că nu ar fi fost 
bine primiţi într-un tong cu rădăcini în provincia Canton, 
de unde proveneau majoritatea primilor imigranţi chinezi. 
Spre surprinderea lui, află că o mare parte din Chinatown, 
în Manhattan, era locuit de numeroşi chinezi din Fujian, în 
timp ce mulţi cantonezi părăsiseră cartierul. La numai 
câteva cvartale depărtare se găsea un tong din Fujian. 

Chang şi Wu îşi lăsară familiile în microbuzul furat şi 
porniră pe străzile aglomerate, până găsiră locul pe care-l 
căutau. Clădirea părăginită, cu trei caturi, vopsită în roşu 
şi având un acoperiş tipic chinezesc, ridicat la capete ca 
aripile deschise ale unei păsări, părea transplantată aici 
direct din cartierul sărăcăcios de lângă staţia de autobuz 
Nord din Fuzhou. 

Cei doi bărbaţi intrară repede în sediul tong-ului, cu 
capetele plecate, de parcă cei aflaţi în hol ar fi fost gata să 
pună mâna pe celulare şi să cheme INS - sau pe Strigoi - 
pentru a anunţa sosirea lor. 


Îmbrăcat într-un costum cenuşiu, presărat cu scrum de 
ţigară şi gata să plesnească la toate cusăturile, Jimmy Mah 
îi întâmpină şi-i invită în biroul său de la etaj. 

În calitate de preşedinte al Societăţii Fujian din East 
Broadway, Mah era practic şi primarul acestei zone din 
Chinatown. 

Biroul lui era o încăpere mare, dar simplă, în care se 
găseau două mese şi şase scaune desperecheate, teancuri 

de hârtii, un computer modern şi un televizor. Pe un raft 
lăsat într-o parte se vedeau vreo sută de cărţi chinezeşti. 
Pe perete erau lipite afişe decolorate şi pătate de muşte, 
reprezentând peisaje din China. Chang nu se lăsă păcălit 
de acest aspect sărăcăcios: bănuia că Mah era 
multimilionar. 

— Luaţi loc, vă rog, li se adresă Mah în chinezeşte. 

Bărbatul cu faţă lătăreaţă şi păr negru, pieptănat pe 
spate, le oferi ţigări. Wu luă una, dar Chang clătină din 
cap, în semn de refuz. Se lăsase de fumat după ce-şi 
pierduse slujba de profesor şi începuse să simtă lipsa 
banilor. 

Mah le studie hainele murdare şi părul încâlcit. 

— Hm, am impresia că voi doi aveţi ceva să-mi povestiţi. 
Ceva interesant? Captivant? Despre ce-ar putea fi vorba? 
Sunt foarte curios să vă ascult. 

Într-adevăr, Chang avea ceva de povestit. N-ar fi putut 
spune dacă povestea lui era interesantă sau captivantă, 
dar ştia un singur lucru: era o minciună de la cap la coadă. 
Decisese să nu dezvăluie nici unui străin că venise la 
bordul Dragonului din Fuzhou şi că era posibil ca Strigoiul 
să-i caute. 

— Tocmai am sosit în port cu un vapor din Honduras, îi 
zise el lui Mah. 

— Cine s-a ocupat de voi? 

— Nu i-am aflat niciodată numele. El îşi spunea Moxige. 

— Un mexican? clătină Mah din cap. Nu lucrez cu 
contrabandişti latino-americani. 

Dialectul lui avea un pronunţat accent american. 

— Ne-a luat banii, urmă Chang plin de amărăciune, şi 
ne-a abandonat pe chei. Trebuia să ne procure acte şi un 
mijloc de transport. Dar s-a făcut nevăzut. 

Wu îl urmarea plin de curiozitate cum îşi depăna 
povestea. Chang îi ceruse să tacă şi să-l lase pe el să 
discute cu Mah. La bordul Dragonului, Wu obişnuia să bea 
cam mult şi să devină impulsiv. În cală nu-şi ţinuse gura şi 
îndrugase imigranţilor vrute şi nevrute. 

— Aşa se întâmplă câteodată, zise binevoitor Mah. Oare 
de ce înşală oamenii? Nu le dăunează în afaceri? Dracu’ 
să-i ia de mexicani. De unde sunteţi? 

— Din Fuzhou, răspunse Wu. 

Chang se foi neliniştit. Intenţionase să dea numele unui 
alt oraş din Fujian, ca să reducă şansa unei posibile 
legături între Strigoi şi imigranţi. 

Chang îşi continuă relatarea, cu mânie prefăcută: 

— Am doi copii şi un bebeluş. Cu mine e şi tatăl meu. E 
om bătrân. lar soţia prietenului meu, aici de faţă, e 
bolnavă. Avem nevoie de ajutor. 

— Ah, ajutor. Păi, e o poveste interesantă, nu-i aşa? Ce 
fel de ajutor vreţi voi? Eu pot să fac unele lucruri. Altele, 
nu. Sunt oare unul dintre Cei Opt Nemuritori? Nu. 
Bineînţeles că nu. De ce anume aveţi nevoie? 

— Acte. Acte de identitate. Pentru mine, pentru soţia 
mea şi pentru fiul meu cel mare. 

— Sigur, sigur. Pot rezolva câte ceva. Permise de 
conducere, carduri de asistenţă socială, legitimaţii pentru 
unele companii mai vechi, care au dat faliment, astfel că 
nimeni nu vă poate verifica. Aşa-i că sunt deştept? Numai 
lui Jimmy Mah îi putea veni în gând asemenea idee. Aceste 
legitimaţii vă vor face să păreți că aveţi cetăţenie, dar cu 
ele nu veţi obţine de lucru. Nenorociţii ăştia de la INS cer 
să se verifice fiecare amănunt. 

— Am aranjat deja pentru locuri de muncă, spuse 
Chang. 

— Nu mă ocup de paşapoarte, adăugă Mah. E prea 
riscant. Nici de cărţi verzi. 

— Astea ce sunt? 

— Permise de şedere. 

— O să ne ascundem şi o să aşteptam să se prescrie 
termenul, zise Chang. 

— Zău? S-ar putea să aveţi cam mult de aşteptat. 

Chang înălţă din umeri. Apoi zise: 

— Tatăl meu are nevoie de un doctor. 

Arătă din cap spre Wu. 

— La fel şi soţia lui. Ne poţi face rost de cărţi de 
sănătate? 

— Nu mă ocup de cărţi de sănătate. Sunt prea uşor de 
detectat. Va trebui să mergeţi la un cabinet particular. 

— E scump? 

— Da, foarte scump. Dar daca n-aveţi bani, mergeţi la un 
spital municipal. O să vă primească. 

— Au îngrijire bună? 

— De unde să ştiu daca au îngrijire bună? Şi-n plus, 
aveţi cumva de ales? 

— Bine, încheie Chang. Atunci pentru celelalte acte. Cât 
ne costă? 

— O mie cinci sute. 

— De yuani? 

Mah începu să râdă. 

— De dolari. 

Chang îşi stăpâni emoția. „O mie cinci sute de dolari 
americani! îşi zise el. Era o nebunie!” În centura de la brâu 
avea echivalentul în yuani a aproape cinci mii de dolari. 
Toţi banii de care dispunea familia lui. Clătină din cap. 

— Nu, mi-e cu neputinţă. 

După câteva minute de târguială înverşunată, căzură de 
acord cu suma de 900 de dolari pentru toate documentele. 

— Şi tu? 

Bărbatul cel slăbănog dădu din cap, dar adăugă: 

— Numai pentru mine. O să mă coste mai puţin, nu? 

Mah trase cu nesaţ din ţigară. 

— Cinci sute. Nu las mai puţin de atât. 

Wu încercă să negocieze, dar Mah rămase ferm pe 
poziţie. În cele din urmă, chinezul cel slăbănog încuviinţă, 
fără prea mare tragere de inimă. 

— Va trebui să-mi aduceţi fotografia fiecăruia, pentru 
permisele de conducere şi pentru legitimaţiile de serviciu. 
Mergeţi la un centru de distracţii, acolo veţi putea face 
fotografiile. 

Chang îşi amintea perfect de noaptea în care stătuse cu 
Mei-Mei într-o astfel de cabină, la un mare centru de 

distracţii din Xiamen, cu ani în urmă, la scurt timp după ce 
se cunoscuseră. Acum fotografiile zăceau într-o valiză, în 
pântecele Dragonului din Fuzhou, dispărut pe fundul 
oceanului întunecat. 

— Avem nevoie şi de un microbuz. Nu-mi permit să 
cumpăr aşa ceva. Aş putea închiria unul de la tine? 

Şeful de tong pufni dispreţuitor. 

— Nu-i aşa că am de toate? Desigur, desigur. 

După o nouă târguială, căzură la învoială cu condiţiile de 
închiriere. Mah calculă suma totală pe care i-o datorau cei 
doi şi rata de schimb pentru a fi plătit în yuani. Le 
comunică o cifră exorbitantă şi ei acceptară, nu prea 
încântați. 

— Daţi-mi numele şi adresele, pentru documente, le 
ceru Mah. 

Se întoarse spre computer şi începu să tasteze repede 
datele dictate de Chang. 

Chang petrecuse multe ore în faţa vechiului său laptop. 
Internetul devenise principalul mijloc prin care disidenţii 
din China comunicau cu lumea din afară, deşi acest lucru 
se dovedea dificil de realizat. Modemul lui Chang era 
exasperant de lent, iar serviciile Siguranţei Publice şi 
agenţii Armatei Populare de Eliberare căutau în 
permanenţă e-mailuri sau postări aparţinând disidenţilor. 
Chang avea computerul prevăzut cu un firewall care 
emitea un bip ori de câte ori oficialităţile încercau să-i 
acceseze sistemul. In astfel de situaţii ieşea imediat de pe 
net, fiind nevoit să-şi facă un nou cont. Acum şi laptopul 
dormea pentru totdeauna în interiorul Dragonului din 
Fuzhou. 

În timp ce Chang dicta adresele, şeful de tong ridică 
privirea de pe tastatură: 

— Deci vei locui în Queens? 

— Da. Un prieten mi-a aranjat o locuinţă. 

— E un spaţiu mare? E confortabil pentru toţi? Nu crezi 
că omul meu ti-ar putea găsi ceva mai bun? Eu zic că da. 
Am relaţii în Queens. 

— E vorba de fratele celui mai bun prieten al meu. Deja 
a aranjat pentru închiriere. 

— Ah, fratele prietenului. Bun. Ei bine, există acolo o 
asociaţie afiliată nouă. Asociația  Negustorilor şi 
Cartierelor Prospere. Foarte mare. Şi puternică. E noul 
Chinatown din zona New Yorkului. Înfloritor. Poate n-o să- 
ţi placă apartamentul. Poate copiii nu vor fi în siguranţă. E 
posibil, nu crezi? Dacă-i aşa, du-te la asociaţie şi foloseşte- 
te de numele meu. 

— Am reţinut. 

Mah făcu semn din cap către computer şi-l întrebă pe 
Wu: 

— Amândoi locuiţi la această adresă? 

Chang vru să răspundă afirmativ, dar Wu i-o luă înainte: 

— Nu, nu. Eu vreau să stau în Manhattan, aici, în 
Chinatown. Omul tău ne-ar putea găsi o locuinţă? 

— Bine, dar... începu Chang, încruntându-se. 

— Sper că nu vrei o casă, zise Mah, amuzat. Nu există 
case. Pe care să ţi le poţi permite, adăugă el. 

— Atunci un apartament? 

— Da, omul meu dispune de camere pe durată limitată. 
O poţi lua în primire azi şi poţi rămâne acolo până îţi 
găseşte ceva permanent. 

Mah continuă să tasteze şi încăperea se umplu de 
bâzâitul modemului. Chang puse mâna pe braţul lui Wu şi 
şoplti: 

— Nu, Qichen, trebuie să vii cu noi. 

— Rămânem în Manhattan. 

Aplecându-se şi mai mult, ca sa nu poată fi auzit de 
Mah, Chang murmură: 

— Nu fi naiv! Strigoiul o să-ţi dea de urmă. 

Wu râse. 

— Nu-ţi face griji în privinţa asta. 

— Să nu-mi fac griji? Tocmai a lichidat doisprezece 
dintre prietenii noştri. 

Dacă Wu ţinea neapărat să-şi pună pielea la bătaie era 
problema lui, dar să rişte viaţa copiilor şi a soţiei era de 
neconceput. Wu însă rămânea neînduplecat. 

— Nu. Rămânem aici. 

Chang tăcu. Mah închise computerul, apoi scrise ceva 
pe o foaie pe care i-o înmâna lui Wu. 

— Aici ai numele omului meu. Locuieşte la numai câteva 
cvartale mai încolo. Ai să-i plăteşti un onorariu. Eu n-am să 
te taxez pentru serviciu, adaugă el. Nu-i aşa că sunt 
generos? Toată lumea zice că Jimmy Mah are inima largă. 
Şi acum, să vedem maşina pentru domnul Chang. 

Dădu un telefon şi începu să vorbească repede în 
receptor. Făcu aranjamente să fie adus un microbuz. 
Inchise telefonul şi se întoarse spre cei doi bărbaţi. 

— Gata. Afacerea e încheiată. Nu-i aşa că-i o plăcere să 
lucrezi cu oameni de înţeles? 

Se ridicară toţi trei şi-şi strânseră mâinile. 

— Vrei să iei cu dumneata o ţigară? îl invită el pe Wu, 
care luă trei. Încă ceva, mai spuse Mah când imigranții 
ajunseră la uşă. Contrabandistul ăla mexican. Sper că n- 
are motive să vină după voi. Aţi încheiat socotelile cu el? 

— Da, totul e în regulă. 

— Bine. N-aveţi şi-aşa destule motive să fiţi cu ochii în 
patru? zise jovial Mah. Nu-s destui demoni pe urmele 
noastre în viaţa asta? 

Capitolul 10 


În depărtare, un şuier de sirene sfâşie liniştea dimineţii. 

Sunetul devenea tot mai puternic şi Lincoln Rhyme 
spera să fie semnalul că sosea Amelia Sachs. Dovezile 
adunate de ea pe plajă îi parveniseră deja, aduse de un 
tânăr specialist care pătrunsese cu timiditate în legendarul 
bârlog al lui Lincoln Rhyme şi, fără să sufle o vorbă, se 
grăbise să lase pungile şi teancurile de fotografii, după 
cum îi indica morocănos criminalistul. 

Numai că, venind dinspre plajă, Sachs fusese reţinută 
din drum pentru a cerceta a doua scenă a crimei. 
Microbuzul aparţinând bisericii şi furat la Easton fusese 
descoperit în Chinatown cu patruzeci şi cinci de minute în 
urmă, abandonat pe o alee, lângă o staţie de metrou de la 
periferie. Microbuzul izbutise să treacă de blocajele 
rutiere nu numai pentru că avea placi de înmatriculare 
furate, dar şi pentru că unul dintre imigranţi acoperise 
numele bisericii, înlocuindu-l cu o reproducere reuşită a 
emblemei unui magazin local pentru amenajări interioare. 

— Isteaţă treabă,  comentase  Rhyme, oarecum 
dezamăgit. 

Nu-i plăceau infractorii isteţi. O sunase pe Sachs, care 
gonea spre oraş pe autostrada Long Island Expressway, şi- 
i ceruse să ia legătura cu o dubă specială din oraş, ca 
împreună să cerceteze microbuzul. 

Harold Peabody de la INS plecase, fiind chemat să se 
ocupe de conferințele de presă şi de telefoanele primite de 
la Washington în legătură cu eşecul misiunii. 

Alan Coe, Lon Sellitto şi Fred Dellray rămăseseră, la fel 
şi elegantul Eddie Deng, cel cu părul modelat cu gel în ţepi 
de arici. Li se alăturase Mel Cooper, un tip zvelt, cu 
început de chelie şi foarte rezervat. Era unul dintre cei mai 
buni specialişti ai laboratorului de criminalistică din NYPD 
şi Rhyme apela adesea la serviciile lui. Păşind silențios în 
pantofii cu talpă de crep, pe care-i purta în timpul zilei 

fiindcă se simţea bine în ei, şi în timpul nopţii fiindcă avea 
priză bună pe podeaua sălii de dans, Cooper tocmai aduna 
echipamentul, aranja locurile în care urma să fie studiate 
probele şi ordona dovezile culese de pe plajă. 

La indicaţia lui Rhyme, Thom lipi pe perete o hartă a 
oraşului New York, alături de harta zonei Long Island, cu 
apele înconjurătoare, folosită de ei pentru a urmări traseul 
Dragonului din Fuzhou. Privirea lui Rhyme zăbovi asupra 
punctului roşu care marca vasul şi criminalistul simţi din 
nou cum îl încearcă sentimentul de vinovăţie, la gândul că 
lipsa lui de prevedere dusese la moartea atâtor imigranţi. 

Şuierul sirenelor crescu în intensitate, apoi încetă chiar 
sub fereastra lui, care dădea spre Central Park. Câteva 
clipe mai târziu uşa se deschise şi Amelia Sachs intră 
grăbită în cameră, şchiopătând uşor. În părul încâlcit se 
vedeau fragmente de alge şi pământ, iar jeanşii şi cămaşa 
de lucru erau jilave şi pline de nisip. 

Cei din încăpere o salutară, fără să-şi ia ochii de la 
ocupațiile lor. Dellray îi studie hainele şi ridică din 
sprânceană. 

— Am avut puţin timp liber, zise ea. M-am dus să înot. 
Salut, Mel. 

— Bună, Amelia, răspunse Cooper, împingându-şi 
ochelarii în sus pe nas şi clipind uimit de înfăţişarea ei. 

Rhyme privi nerăbdător la ce adusese Sachs: o navetă 
cenuşie pentru cutii de lapte, plină cu pungi de plastic şi 
de hârtie. Ea îi înmână probele lui Cooper şi porni spre 
scări, strigând peste umăr: 

— Mă întorc în cinci minute. 

Câteva clipe mai târziu, Rhyme auzi apa de la duş şi, 
într-adevăr, după cinci minute Amelia se înapoie, purtând 
câteva dintre hainele pe care le ţinea în dulapul din 
dormitor: jeanşi albaştri, un tricou negru şi adidaşi. 

Cu mâinile vârâte în mănuşi de cauciuc, Cooper scotea 
pungile din cutie, aranjându-le în funcţie de locul faptei: 
plaja şi microbuzul găsit în Chinatown. Rhyme se uita 
atent la dovezi şi simţi în tâmple - nu în pieptul amorţit - 

cum i se iuţeau bătăile inimii, aceeaşi emoție ca a 
vânătorului pe cale să pornească după pradă. Nepasionat 
de sport şi atletism, Rhyme presupunea totuşi că acest 
sentiment de emoție şi bucurie era cel trăit, de pildă, de 
schiorii aflaţi în capătul de sus al pistei în clipa când 
priveau în jos, la panta muntelui. Le era dat să câştige? 
Cursa era cumva peste puterile lor? Vor face vreo greşeală 
tactică şi vor rata victoria la o fracțiune de secundă? Vor fi 
răniţi, îşi vor pierde viaţa? 

— OK, zise el. Hai să ne apucăm de treabă. Privi în jurul 
lui. Thom! Thom! Unde s-a dus? Acum un minut era aici. 
Thom! 

— Ce s-a întâmplat, Lincoln? întrebă neliniştit asistentul 
lui Rhyme, apărând în prag cu o tigaie într-o mână şi o 
cârpă de bucătărie în cealaltă. 

— Fii scribul nostru... notează-ne ideile inteligente - 
Rhyme făcu semn din cap spre tabla albă - cu caligrafia ta 
elegantă. 

— Da, bwana. 

Thom vru să se înapoieze la bucătărie. 

— Nu, nu, lasă alea, mormăi Rhyme. Scrie! 

Oftând, Thom puse deoparte tigaia şi-şi şterse mâinile 
cu cârpa de bucătărie. Işi vâri cravata purpurie în 
despicătura cămăşii, ca să n-o murdărească de marker, şi 
se îndreptă spre tablă. Fusese cooptat neoficial în mai 
multe echipe de criminalişti adunate aici şi ştia ce avea de 
făcut. 

— Aţi denumit cazul în vreun fel la FBI? îl întrebă el pe 
Dellray. 

FBI denumea întotdeauna cazurile importante cu variaţii 
acronimice ale cuvintelor-cheie care descriind cazul: de 
pildă ABSCAMY. 

Dellray ciupi ţigara pe care o ţinea după ureche. 


10 Prescurtare de la Abdul scam (escrocherie), provenind de la numele 
companiei Abdul Enterprise Ltd, implicată într-un scandal de corupţie 
de la sfârşitul anilor 1970 (n.tr.). 

— Nu, răspunse el. Încă nu. Dar hai să-i dam noi un 
nume, Washingtonul nu va avea încotro şi va fi nevoit să-l 
accepte. Ce  ziceţi de numele  flăcăului nostru? 
GHOSTKILL!!. Toată lumea de acord? E îndeajuns de 
sinistru? 

— E sinistru cât încape, se declară de acord Sellitto, pe 
tonul cuiva care se speria arareori. 

Thom scrise numele cazului în partea de sus a tablei şi 
se întoarse către apărătorii legii. 

— Avem două scene ale crimei, zise Rhyme. Plaja Easton 
şi microbuzul. Mai întâi plaja. 

În timp ce Thom scria titlul, se auzi sunând telefonul lui 
Dellray şi acesta răspunse. După o scurtă conversaţie 
închise telefonul şi comunică echipei datele pe care tocmai 
le aflase. 

— Deocamdată nu există alţi supraviețuitori, zise el. 
Paza de Coastă n-a găsit nici vasul. Totuşi, au recuperat 
câteva cadavre purtate în larg de valuri. Doi împuşcaţi şi 
unul înecat. Actele găsite la unul dintre ei îl identifică 
drept negustor. Nimic despre ceilalţi doi. Ne vor trimite 
amprente şi fotografii, copiile urmând a fi trimise în China. 

— Adică a lichidat şi echipajul? întrebă neîncrezător 
Eddie Deng. 

— La ce te aşteptai? i-o întoarse Coe. Ştim deja ce-i 
poate pielea. Crezi că ar lăsa în viaţă fie şi un singur 
martor? râse el fără veselie. În plus, dacă echipajul e mort, 
nu mai trebuie nici să plătească pentru închirierea vasului. 
Iar la întoarcerea în China, va pretinde probabil că Paza 
de Coastă a tras în ei şi a scufundat Dragonul. 

Dar Rhyme nu avea vreme să se înfurie pe Strigoi, nici 
să se întristeze la gândul că inima omenească era în stare 
de asemenea cruzime. 

— OK, Sachs, zise el scurt. Plaja. Povesteşte-ne ce s-a 
întâmplat. 


11 Denumire compusă din cuvintele englezeşti ghost („strigoi”) şi kill 
(„a ucide”) (n.tr.). 

Ea se sprijini de o masă de laborator şi-şi cercetă 
însemnările. 

— Paisprezece oameni au ajuns la țărm cu o barcă de 
salvare, la mai puţin de un kilometru est de Easton, pe 
şoseaua către Orient Point. Se duse la perete şi puse 
degetul pe un punct de pe harta insulei Long Island. Lângă 
farul Horton Point. În apropiere de mal, barca s-a lovit de 
nişte stânci şi a început să se dezumfle. Patru dintre 
imigranţi au fost aruncaţi în apă şi aduşi de valuri la mal. 
Ceilalţi zece au rămas împreună. Au furat microbuzul 
bisericii şi au fugit. 

— Ceva fotografii cu amprente? întrebă Rhyme. 

— Poftim, răspunse Sachs, întinzându-i lui Thom un plic. 

Asistentul lipi pe tablă nişte poze luate cu Polaroidul. 

— Le-am descoperit într-un adăpost de lângă barcă. Era 
prea mare umezeală ca să folosesc transferul electrostatic, 
explică ea membrilor echipei. A trebuit să fac fotografii. 

— Şi chiar sunt reuşite, declară Rhyme, plimbându-şi 
scaunul cu rotile înainte şi înapoi prin dreptul lor. 

— Eu număr numai nouă, zise Dellray. De ce spui zece, 
Amelia? 

— Pentru că există şi un copilaş, răspunse Rhyme. 
Corect? 

Sachs încuviinţă din cap. 

— Corect. Sub adăpost, pe nisip, am găsit şi nişte urme 
pe care nu le-am putut identifica, de parcă cineva ar fi 
târât un obiect, numai că nu se vedeau urme de paşi în 
faţă, doar în spate. Am tras concluzia că este vorba de un 
copil mergând de-a buşilea. 

— OK, spuse Rhyme, studiind măsura încălţărilor. Se 
pare că avem şapte adulţi şi/sau tineri, doi copii mai mici 
şi un bebeluş. Unul dintre adulţi ar putea fi mai în vârstă: 
târşâie picioarele. Spun „unul”, pentru că, după mărimea 
pantofilor, e vorba de un bărbat. Mai este cineva rănit, 
probabil o femeie, tot după mărimea pantofilor. Bărbatul 
care o însoţeşte o ajută să meargă. 

— Pe plajă şi în microbuz am găsit urme de sânge, 
adăugă Sachs. 

— Ai luat mostre? întrebă Cooper. 

— În barcă şi pe plajă nu era prea mult, ploaia l-a spălat 
în mare parte. Am trei mostre luate din nisip. Şi o mulţime 
din microbuz, astea sunt încă umede. 

Găsi punga în care se găseau câteva eprubete şi i le 
întinse. 

Laborantul pregăti mostrele pentru analiză şi completă 
un formular. Solicită examinarea grabnică a probelor de 
sânge pentru expertiza ADN la Laboratorul de serologie al 
secţiei de medicină legală şi aranjă ca un poliţist în 
uniformă să ducă mostrele în oraş. 

Sachs îşi continuă relatarea despre cum presupunea ea 
că s-ar fi desfăşurat evenimentele: 

— Acum, Strigoiul - plecat cu a doua barcă, a acostat la 
o distanţă de vreo două sute de metri de imigranţi. 

Îşi trecu degetele prin coama de păr roşu, scărpinându- 
se aproape cu furie. Sachs se rănea adeseori în acest fel. 
Deşi o femeie frumoasă, cândva fotomodel, i se întâmpla 
frecvent să aibă unghiile roase până în carne, ba chiar 
însângerate. Rhyme renunţase să mai înţeleagă de unde i 
se trăgea acest obicei dureros, dar, în mod ciudat, o şi 
invidia. Şi pe el îl mâna aceeaşi tensiune inexplicabilă. 
Deosebirea era că lui îi lipsea supapa ei de siguranţă, ticul 
nervos prin care se însângera pentru a scăpa de stres. 

Adresa în gând o rugăminte către doctor Weaver, 
neurochirurgul al cărui pacient era: „Fă ceva pentru mine. 
FEliberează-mă cât de puţin din nemişcarea asta 
îngrozitoare. Te rog...” 

Apoi trânti uşa peste sentimentele personale, furios pe 
sine însuşi, şi-şi îndreptă atenţia din nou spre Sachs. 

— Atunci, continuă ea cu o urmă de emotie în glas, 
atunci a început să-i caute pe imigranţi şi să-i lichideze. A 
găsit doi, care căzuseră din barcă, şi i-a ucis. I-a împuşcat 
în spate. Pe altul l-a rănit. Al patrulea încă e dat dispărut. 

— Unde-i rănitul? întrebă Coe. 

— A fost transportat la urgenţă, de unde va merge la 
centrul de detenţie al INS din Manhattan. Mi-a spus că nu 
avea idee încotro s-ar fi putut îndrepta Strigoiul sau 
imigrantii, odată ajunşi aici. 

Sachs îşi consultă din nou însemnările ude de apă 
sărată. 

— A mai existat şi un vehicul pe şoseaua de lângă plajă, 
dar a plecat în mare grabă: roţile s-au învârtit în loc şi au 
derapat când a întors maşina. Cred că Strigoiul a tras cu 
arma după acest vehicul. Aşadar, s-ar putea să avem un 
martor, asta dacă reuşim să aflăm marca maşinii şi 
modelul. Am măsurat distanţa dintre roţile din faţă şi cele 
din spate, deci... 

— Aşteaptă, o întrerupse Rhyme. Lângă ce era maşina? 

— Lângă ce? repetă ea. Lângă nimic. Era pur şi simplu 
parcată la marginea şoselei. 

Criminalistul se încruntă. 

— De ce-ar parca maşina cineva într-un asemenea loc, în 
zorii zilei, pe furtună? 

— Să fi fost în trecere şi să fi văzut bărcile? sugeră 
Dellray. 

— Nu, spuse Rhyme. În cazul ăsta s-ar fi dus după 
ajutoare sau ar fi telefonat. Or la 911 nu s-a primit niciun 
apel în acest sens. Nu. Eu cred că maşina se afla acolo ca 
să-l aştepte pe Strigoi, dar când şoferul şi-a dat seama că 
Strigoiul nu se grăbea să plece şi-a luat tălpăşiţa. 

— Deci Strigoiul a fost abandonat, interveni Sellitto. 

Rhyme încuviinţă din cap. 

Sachs îi întinse o foaie lui Mel Cooper. 

— Ai aici distanţa dintre roţile din faţă şi cele din spate. 
Iar astea sunt fotografii cu urmele de anvelope. 

Specialistul scană urmele şi le introduse în calculator, 
apoi trimise imaginea, împreună cu dimensiunile, la baza 
de date a Secţiei Identificări Vehicule a NYPD. 

— N-ar trebui să dureze prea mult, anunţă calm Cooper. 

— Cum rămâne cu celelalte camionete? întrebă tânărul 
detectiv Eddie Deng. 

— Care camionete? se miră Sachs. 

Coe interveni cu lămuririle necesare. 

— Clauzele contractului de aducere ilegală în ţara includ 
şi transportul pe uscat. Trebuie să fi existat câteva 
camionete care să-i duca pe imigranţi până în oraş. 

Sachs clătină din cap. 

— N-am văzut nicio urmă de aşa ceva. Dar probabil că 
atunci când a scufundat vasul, Strigoiul l-a sunat pe şofer 
şi a trimis camionetele înapoi în oraş. 

Căută din nou printre pungile cu probe. 

— Uite ce am găsit... 

Ridică în aer o pungă în care se afla un telefon mobil. 

— Excelent! exclamă Rhyme. 

Denumise astfel de dovezi „Probe NASDAQ”, după 
numele sistemului de bursă puternic computerizat. 
Calculatoare, celulare, agende electronice. Această nouă 
categorie de probe, care vorbeau de la sine, cuprindea 
aparatură capabilă să furnizeze cantităţi impresionante de 
informaţii despre infractori şi despre persoanele cu care 
aceştia veniseră în contact. 

— Fred, pune-ţi oamenii să-l cerceteze. 

— S-a făcut! 

De curând, FBI crease la secţia din New York o echipă 
de specialişti în computere şi electronică. Dellray dădu un 
telefon şi aranjă ca un agent să vină să ia celularul şi să-l 
ducă la Laboratorul federal de criminalistică din sediul 
central, pentru analiză. 

— OK, spuse Rhyme gânditor, deci vânează imigrantii, îi 
împuşcă, trage după şoferul care-l abandonase. Face toate 
astea de unul singur, aşa-i, Sachs? Nici urmă de 
misteriosul asistent? 

Ea făcu semn din cap spre urmele fotografiate cu 
Polaroidul. 

— Nu. Sunt convinsă că Strigoiul era singurul pasager 
din cea de a doua barcă şi singurul care a tras cu arma. 

Rhyme se încruntă. 

— Nu-mi place să ştiu că infractori neidentificaţi umblă 
liberi prin preajmă atunci când cercetăm locul faptei. 
Chiar niciun indiciu despre unde ar putea fi acest 
bangshou? 

— Nu, mormăi Sellitto. Nici cea mai mică urmă. 
Strigoiul are zeci de asemenea acoliţi în toată lumea. 

— Şi niciun indiciu despre cel de-al patrulea imigrant? 
Al doilea om căzut din barcă? 

— Nu. 

Criminalistul se întoarse către Sachs. 

— Ce probe balistice avem? 

Sachs ridică în aer o pungă de plastic cu cartuşe goale, 
ca Rhyme să le poată examina. 

— Calibrul 7,62, zise el. Dar ţeava are o lungime 
neobişnuită. Şi nici nu-i netedă. O armă ieftină. 

Deşi nu-şi putea mişca trupul, avea privirea la fel de 
ageră ca a şoimilor care-şi făceau veacul pe pervazul 
ferestrei sale de la dormitor. 

— Verifică online cartuşele, Mel. 

Pe vremea când fusese şeful Secţiei de criminalistică a 
NYPD, Rhyme petrecuse luni întregi coroborând bazele de 
date şi probele standard: mostre de substanţe şi materiale, 
precum şi sursele din care proveneau - ulei de motor, aţă, 
fibre, pământ şi aşa mai departe - pentru a facilita 
analizarea probelor prelevate la locul faptei. Una dintre 
cele mai ample şi mai frecvent utilizate baze de date era 
colecţia de informaţii despre gloanţe şi cartuşe. Această 
colecţie reunită a FBI şi NYPD conţinea mostre şi imagini 
digitale cu aproape toate proiectilele trase vreodată dintr- 
o armă în ultimii o sută de ani. 

Cooper deschise punga de plastic şi introduse în ea două 
beţişoare - gest foarte potrivit, dată fiind natura cazului la 
care lucrau. După cum descoperise Rhyme, acestea erau 
instrumentele care lezau cel mai puţin probele, prin 
urmare criminalistul ordonase tuturor specialiştilor săi să 
înveţe să se folosească de beţişoare, pe care el, unul, le 

prefera pensetei sau cleştişorului, acestea putând lesne 
distruge mostrele mai fragile. 

— Hai să ne întoarcem la captivanta ta poveste, Sachs. 

Agenta îşi continuă relatarea: 

— Între timp, situaţia devenea tensionată. Strigoiul se 
afla deja la țărm de ceva vreme. Ştia că Paza de Coastă 
cunoaşte în linii mari pe unde ar putea fi el. Îl găsise în 
apă pe cel de al treilea imigrant, John Sung, şi-l 
împuşcase, aşa că a furat automobilul Honda şi a fugit. 

Aruncă o privire către Rhyme. 

— Ai vreo veste despre Honda? 

Toate instituţiile însărcinate cu aplicarea legii primiseră 
deja o înştiinţare de urgenţă prin care se cerea reperarea 
vehiculului. De îndată ce Honda roşie furată avea să fie 
zărită undeva în New York, Sellitto sau Dellray urmau să 
fie anunţaţi prin telefon. Dar, din câte îi relată 
criminalistul, până acum nu primiseră nicio veste. 

— Strigoiul a mai fost la New York, adăugă Rhyme, şi 
încă de multe ori. Cunoaşte traficul din zonă. Presupun că 
a apucat-o spre vest, pe drumuri lăturalnice, până spre 
periferie, după care a abandonat maşina şi a luat metroul 
până în oraş. La ora asta probabil e aici. 

Rhyme remarcă o umbră de îngrijorare pe chipul 
agentului FBI. 

— Ce este, Fred? 

— Aş fi vrut să-l prindem pe nemernic înainte să intre în 
oraş. 

— De ce? 

— Oamenii mei mi-au raportat că are la New York o 
reţea întinsă şi bine organizată. Tong-uri şi bande de 
stradă în Chinatown, desigur. Da'-i vorba de mai mult 
decât atât. Pe statu' lui de plată sunt şi persoane din 
guvern. 

— Din guvern? întrebă uimit Sellitto. 

— Aşa mi s-a raportat, răspunse Dellray. 

— Eu sunt convins, declară cinic Deng. Dacă în China 
are la degetul mic zeci de demnitari, de ce nu şi aici? 

— Prin urmare, cugetă Rhyme, avem de-a face cu un 
acolit neidentificat, probabil înarmat, şi un contrabandist 
ucigaş, la care se adaugă spioni din rândurile noastre. 
Niciodată nu-i prea simplu, dar asta chiar că... 

Aruncă o privire către Sachs, care voia să însemne 
„Continuă”. 

— Ceva mostre de piele? întrebă el, referindu-se la 
amprente digitale, palmare şi plantare. 

— Pe plajă era un dezastru, explică ea, din pricina ploii 
şi a vântului. Am găsit câteva amprente parţiale pe 
motorul exterior, pe marginile de cauciuc ale bărcilor, 
precum şi pe celular. 

Ridică lamelele cu amprentele prelevate. 

— Nu sunt de calitate. 

— Scanează-le şi introdu-le în AFIS, ceru Rhyme. 

Sistemul Automatizat de Identificare a Amprentelor era 
o uriaşă reţea de fişiere digitale federale şi locale. AFIS 
reducea timpul de identificare a amprentelor de la luni 
întregi la câteva ore sau, în unele cazuri, la câteva minute. 

— Am mai găsit şi asta. 

Sachs ridică o pungă de plastic în care se vedea o ţeavă 
metalică. 

— Unul dintre ei a folosit-o ca să spargă geamul 
microbuzului. Nu avea amprente vizibile, aşa că m-am 
gândit că e de preferat să prelevăm amprentele aici. 

— Treci la treabă, Mel. 

Bărbatul cel zvelt luă punga, îşi puse mănuşile de 
bumbac şi scoase dinăuntru ţeava, ţinând-o doar de 
capete. 

— Am să folosesc VMD”. 

VMD este considerat un fel de Rolls-Royce al sistemelor 
de amprentare. El constă în aplicarea unui strat 
microscopic de metal pe obiectul de pe care urmează a fi 
prelevate amprentele, strat care apoi este încălzit. În 
câteva minute, Cooper obținuse o imagine clară a câtorva 
12 Vacuum Metal Deposition - depunere de metal făcută în vid - 


procedeu de colectare a amprentelor latente (n.tr.). 

amprente latente. Polițistul le fotografie şi le scană, apoi le 
trimise la AFIS. La sfârşit, îi întinse fotografiile lui Thom, 
care le prinse pe perete. 

— Cam atât despre plajă, Rhyme, încheie Sachs. 

Criminalistul aruncă o privire la hartă. Probele nu-i 
spuneau încă mare lucru. Dar nu se simţea descurajat: aşa 
mergeau lucrurile în criminalistică. Era ca şi cum ai fi 
răsturnat pe masă o mie de piese de puzzle, care la 
început nu aveau niciun sens şi abia după multe încercări 
şi greşeli, după multe analize, începeau să se întrevadă 
legăturile. 

— Acum microbuzul, zise el. 

Sachs prinse fotografiile cu microbuzul pe tabla albă. 
Coe recunoscu locul din fotografiile luate cu Polaroidul şi 
spuse: 

— În jurul staţiei de metrou e mare aglomeraţie. Trebuie 
să fi existat ceva martori. 

— Nimeni n-a văzut nimic, răspunse sec Sachs. 

— Am mai auzit asta şi altă dată, interveni Sellitto. 

Era de-a dreptul uluitor - şi Rhyme ştia asta foarte bine 
- ce amnezie îl cuprindea pe simplul cetăţean la fluturarea 
insignei de poliţist. 

— Cum e cu plăcuţele de înmatriculare? întrebă Rhyme. 

— Au fost furate de la un camion aflat într-o parcare din 
districtul Suffolk, răspunse morocănosul poliţist de la 
Secţia omucideri. Nici aici n-au existat martori. 

— Ce-ai găsit în microbuz? o întrebă Rhyme pe Sachs. 

— Au dezgropat câteva plante, pe care le-au pus în 
partea din spate a maşinii. 

— Plante? 

— Ca să-i ascundă pe ceilalţi, aşa cred, şi ca să pară doi 
simpli angajaţi care livrau marfă pentru magazinul 
respectiv: Articole pentru Locuinţa Dumneavoastră. Cam 
asta-i tot ce am găsit. Doar amprentele, nişte cârpe şi 
urmele de sânge. Petele erau împrăştiate pe geam şi pe 
portieră, de unde am tras concluzia că rana e undeva mai 
sus de talie. Cel mai probabil la braţ sau la mână. 

— N-ai găsit bidoane cu vopsea? întrebă Rhyme. 
Pensule? De când au desenat emblema magazinului pe o 
latura a microbuzului. 

— Nu, s-au descotorosit de toate. 

Sachs ridică din umeri. 

— Asta-i tot, cu excepţia amprentelor papilare. 

Îi întinse lui Cooper mostrele şi fotografiile de amprente 
luate cu Polaroidul în microbuz, iar el le scană şi le 
prelucră şi pe acestea, introducându-le în computer, ca să 
le expedieze la AFIS. 

Rhyme nu-şi lua ochii de la tablă. Studie câteva clipe 
obiectele, la fel ca un sculptor care contemplă un bloc de 
marmură brută înainte de a începe s-o lucreze. Apoi se 
întoarse către ceilalţi şi se adresă lui Dellray şi Sellitto: 

— Cum vreţi să vă ocupați de caz? 

Sellitto îl lăsă pe agentul FBI să răspundă, iar acesta 
zise: 

— Va trebui să ne împărţim eforturile. Nu văd altă cale. 
În primu” rând, vom porni în urmărirea Strigoiului. În al 
doilea rând, trebuie să dăm de familiile alea înainte să le 
găsească el. 

Aruncă o privire către Rhyme. 

— Vom menţine centru' de comanda aici, eşti de acord? 

Rhyme încuviinţă din cap. Nu-i mai păsa de deranj, nu-i 
mai păsa că locuinţa lui devenise un fel de Grand Central 
Station!5. Indiferent de situaţie, criminalistul era decis să 
dea de urma celui care suprimase cu asemenea cruzime 
atâtea vieţi omeneşti. 

— Uite ce mă gândesc eu, zise Dellray, măsurând 
încăperea cu paşii lui mari. Cu individu' ăsta nu-i de 
glumă. Am să repartizez încă doişpe agenţi la cazu' nostru, 
aci, în partea de sud şi de est, şi am să cer să ne trimită şi 
o echipă SPEC-TAC din Quantico. 

SPEC-TAC era prescurtarea de la Special Tactics!, deşi 
se pronunţa la fel ca şi cuvântul „spectaculos”. Această 
13 Principala gară din New York (n.tr.). 


14 Tactici Speciale (n.tr.). 

echipă puţin cunoscută din cadrul FBI era cea mai bună 
unitate tactică din ţară. De regulă, participa la 
antrenamente împreună cu Delta Force şi Navy Seals, pe 
care, de regulă, le şi întrecea. Rhyme era încântat să afle 
că Dellray le mărea efectivele. Din câte cunoşteau acum 
despre Strigoi, resursele lor actuale erau insuficiente. De 
pildă, Dellray era singurul agent FBI desemnat să se ocupe 
în totalitate de cazul Strigoiului, iar Peabody nu era decât 
un funcţionar de rând la INS. 

— Va fi greu să-i punem la treabă pe toţi cei de la sediu, 
continuă agentul, dar am să mă asigur că aşa se va 
întâmpla. 

Se auzi sunând telefonul lui Coe. El ascultă câteva 
momente, încuviinţând din cap. După ce închise telefonul, 
se întoarse spre ceilalţi: 

— Era centrul de detenţie INS din Manhattan... în 
legătură cu imigrantul fără acte valabile, John Sung. 
Tocmai a fost eliberat pe cauţiune de către un om de al 
nostru din Comisia de Audiere. 

Coe ridică din sprânceană. 

— Toţi cei prinşi pe țărm cer azil politic: e procedura 
standard. Dar se pare că Sung chiar îl va obţine. E un 
disident bine-cunoscut în China. 

— Unde-i acum? întrebă Sachs. 

— E cu avocatul care i-a fost repartizat din partea 
Centrului Juridic pentru Drepturile Omului, din centrul 
oraşului. Avocatul o să-l instaleze pe Sung într-un 
apartament în apropiere de Canal Street. Am adresa. Va fi 
acolo în jumătate de oră. Mă duc să-i pun nişte întrebări. 

— Aş prefera să merg eu, se grăbi să se ofere Sachs. 

— Tu? se miră Coe. Tu eşti criminalist! 

— Are încredere în mine. 

— Are încredere în tine? De ce? 

— l-am salvat viaţa. Se poate spune şi aşa. 

— Încă este un caz al INS, insistă neînduplecat tânărul 
agent. 

— Întocmai, sublinie Sachs. Cât crezi că-şi va deschide 
inima către un agent federal? 

— Las-o pe Aye-melia să se ducă, interveni Dellray. 

Coe îi întinse adresa, fără prea mare tragere de inimă. 
Ea i-o arătă lui Sellitto. 

— Ar trebui să punem un RMP”? să stea de pază în faţa 
locuinţei lui. 

RMP era termenul utilizat în poliţie pentru maşinile de 
supraveghere. 

— Dacă Strigoiul află că Sung e încă în viaţă, va încerca 
să-l ucidă şi pe el. 

Detectivul îşi notă adresa. 

— OK, mă ocup de asta chiar acum. 

— OK, şi acum, pentru toată lumea: care-i deviza 
investigaţiei? li se adresă Rhyme. 

— Cercetează cu atenţie, dar fereşte-ţi spatele, îi 
răspunse râzând Sachs. 

— Ţineţi bine minte asta. Nu ştim unde se află Strigoiul, 
nu ştim unde - sau cine - este bangshou-ul lui. 

Apoi atenţia lui se îndreptă spre alte lucruri. Observă în 
treacăt cum Sachs îşi lua geanta şi pornea spre uşă, la fel 
cum remarcă şi oftatul lui Coe, nemulţumit că i se limitase 
jurisdicţia, plimbatul lui Dellray prin încăpere şi figura 
amuzată a lui Eddie Deng la gândul că ostilitățile vor fi 
conduse din acest loc bizar. Dar impresiile imediate i se 
şterseră treptat din minte, pe măsură ce privirea lui ageră 
studia pe rând probele culese de la cele două scene ale 
crimei. Ochii lui zăboviră insistent asupra probelor, de 
parcă ar fi implorat acele obiecte neînsufleţite, adunate în 
faţa lui, să capete viaţă, să-şi dezvăluie secretele şi să-i 
conducă la asasin şi la nefericita pradă pe urmele căreia 
pornise contrabandistul. 


GHOSTKILL 
Easton, Long Island, Scena crimei 


15 Remote Mobile Patrol - maşină a poliţiei cu echipaj însărcinat cu 
supravegherea (n.tr.). 

e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. Unul dispărut. 

e Bangshou (mâna dreaptă) la bord; identitate necunoscută 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Arma Strigoiului este un pistol calibrul 7,62 mm. Cartuşe 
neobişnuite. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

e Amprentele au fost trimise la AFIS. 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 

e Petele de sânge sugerează că femeia rănită are leziuni la 
nivelul mâinii, braţului sau umărului. 

e Mostrele de sânge au fost trimise la laborator pentru 
expertiza ADN. 

e Amprentele au fost trimise la AFIS. 

Capitolul 11 


Strigoiul îi aştepta pe cei trei bărbaţi într-o ambianţă 
decadentă. 

Făcuse duş şi se îmbrăcase cu haine curate, nebătătoare 
la ochi, iar acum şedea pe canapeaua de piele şi privea 
peste portul New York de la înălţimea apartamentului de 
la etajul optsprezece, principala sa ascunzătoare din oraş. 
Apartamentul se găsea într-un zgârie-nori elegant, lângă 
Battery Park City, în capătul sud-vestic al Manhattanului, 
nu departe de Chinatown, dar departe de străzile 
aglomerate ale acestuia, de mirosul de fructe de mare, de 
duhoarea de ulei rânced răzbătând dinspre restaurantele 
pentru turişti. Se gândea cum de asemenea eleganţă şi 
confort, pe care le obținuse cu mare greutate, fuseseră 
blamate de Partidul Comunist. 

„De ce urmezi calea decadenţei? 

Faci parte din lumea veche! Te căieşti pentru obiceiurile 
tale? 

Trebuie să te lepezi de vechea cultură, de vechile 
tradiţii, de vechile obiceiuri, de vechile idei! Trebuie să te 
lepezi de valorile tale decadente. 

Te-ai molipsit de un mod de gândire eronat şi de dorinţe 
greşite.” 

„Dorinţe greşite? reflectă el, zâmbind cinic. Dorinţe?” 
Zvâcnetul bine cunoscut din vintre. Un instinct care-i 
fusese extrem de familiar - şi care-l dominase adesea - 
toată viaţa lui. 

Acum că supravieţuise după scufundarea vasului şi după 
ce fugise de pe plajă, gândul îi revenea la priorităţile din 
vremurile normale: avea mare nevoie de o femeie. 

Nu avusese niciuna timp de peste două săptămâni, de 
când fusese cu o prostituată rusoaică din Sankt 
Petersburg, o femeie cu gură mare şi sâni ce se 
bălăbăneau alarmant spre subţiori când stătea culcată pe 

spate. Întâlnirea fusese satisfăcătoare - atât şi nimic mai 
mult. 

Iar la bordul Dragonului din Fuzhou? Nimic. De regulă, 
traficantul avea dreptul să ordone să-i fie adusă în cabină 
una dintre imigrantele mai frumuşele, cu promisiunea că-i 
va reduce taxa de transport, în schimbul unei nopţi în 
patul lui. Dacă femeia călătorea singură sau cu un bărbat 
lipsit de iniţiativă, atunci putea pur şi simplu s-o târască în 
cabina lui şi s-o siluiască. In definitiv, ce putea ea să facă? 
Să anunţe poliţia la sosirea în Ţara cea Frumoasă? 

Însă bangshou, spionul lui ascuns în cală, îi relatase că 
femeile de pe Dragon nu arătau cine ştie ce, în schimb 
bărbaţii erau îndrăzneţi şi isteţi, perfect capabili să-i 
creeze probleme. Prin urmare, fusese o călătorie lungă şi 
marcată de abstinenţă. 

Se lăsă din nou pradă fanteziilor legate de femeia pe 
care o numea Yindao, cuvânt chinezesc ce denumea 
organul sexual femeiesc. Desigur, porecla era peiorativă, 
dar nu prea mult în cazul ei - întrucât, cu excepţia câtorva 
femei de afaceri şi traficante pe care le respecta, Strigoiul 
aprecia toate femeile numai pentru trupul lor. li veniră în 
minte fel şi fel de imagini despre legătura pe care plănuia 
s-o aibă cu Yindao: ea culcată sub el, sunetul inconfundabil 
al vocii ei murmurându-i la ureche, spatele ei arcuit, 
mâinile lui încleştate în părul ei lung... un păr frumos şi 
mătăsos... Simţi o erecţie dureroasă. O clipă se gândi să 
dea uitării pe toţi Chang şi Wu din lume. O putea întâlni pe 
Yindao - era aici, la New York - şi fanteziile lui ar fi 
devenit realitate. Dar, desigur, nu-i stătea în fire să 
procedeze astfel. Mai întâi, trebuiau să moară familiile de 
purcei. După aceea va putea petrece ore întregi cu ea. 

Naixin. 

„Toate la timpul lor.” 

Aruncă o privire către ceasul de mână. Era aproape 11 
dimineaţa. Unde erau cei trei turci? se întrebă el. 

Odată sosit la locuinţa secretă, nu cu mult timp în urmă, 
folosise unul dintre celularele furate pe care le păstra aici, 

ca să telefoneze la un centru comunitar din Queens, cu 
care făcuse afaceri de mai multe ori până atunci. Angajase 
trei oameni care să-l ajute să găsească şi să lichideze 
purceii. Extrem de precaut şi dornic să pună o distanţă cât 
mai mare între el şi crimele lui, Strigoiul nu apelase la 
niciun tong tradiţional din Chinatown, ci angajase uiguri. 

Din punct de vedere rasial, marea majoritate a 
populaţiei Chinei continentale este Han, descendentă a 
dinastiei cu acelaşi nume, instaurată prin anul 200 î.Hr. 
Restul de circa opt la sută din populaţie este reprezentată 
de grupuri minoritare ca  tibetanii, mongolii şi 
manciurienii. Una dintre aceste minorităţi erau uigurii, 
care trăiau în vestul Chinei. În cea mai mare parte 
musulmani, zona lor de baştină este considerată a fi Asia 
Centrală, care înainte de a fi alipită Chinei se numea 
Turkestanul de Est. De unde şi numele de „turci” cu care 
se referea Strigoiul la cei trei. 

La fel ca alte minorităţi din China, uigurii erau adesea 
persecutați şi siliţi de Beijing să se integreze în cultura 
chineză. Separatiştii erau adesea agresati şi ucişi, întrucât 
uigurii îşi cereau cu insistenţă independenţa; majoritatea 
actelor de terorism din China erau atribuite luptătorilor 
pentru libertate uiguri. 

Comunitatea  uigură din New York era tăcută, 
credincioasă şi liniştită. Dar acest grup de bărbaţi din 
Comunitatea Turkestanului şi Centrul Islamic din Queens 
era la fel de necruţător ca oricare triadă cu care avusese 
de-a face Strigoiul. Şi cum această misiune implica 
uciderea unor familii chineze Han, uigurii respectivi 
reprezentau alegerea perfectă pentru a-l ajuta pe 
traficant: uigurii erau motivaţi atât de anii de oprimare, 
cât şi de răsplata generoasă oferită de Strigoi, parte din 
bani urmând să ajungă în provincia Xinjiang din vestul 
Chinei, ca ajutor financiar pentru mişcarea de 
independenţă a uigurilor, acum pe cale de destrămare. 

Zece minute mai târziu sosiră şi cei trei. Işi strânseră 
mâinile şi se prezentară: Hajip, Yusuf şi Kashgari. Aveau 

pielea închisă la culoare şi erau slabi şi tăcuţi - mai mici 
de statură decât Strigoiul, care nici el nu era prea înalt. 
Purtau costume negre, brățări sau lanţuri de aur, iar ca 
semn distinctiv toţi purtau la şold celulare ultimul tip. 

Uigurii vorbeau un fel de turcă - limbă pe care Strigoiul 
n-o înţelegea - şi nu cunoşteau niciunul dintre dialectele 
chineze. Prin urmare, recurseră la engleză. Strigoiul le 
explică rapid ce anume dorea de la ei şi-i întrebă dacă 
aveau ceva împotrivă să lichideze oameni neînarmaţi, între 
care femei şi copii. 

Yusuf, un bărbat spre treizeci de ani, cu sprâncene 
îmbinate, era purtătorul de cuvânt, engleza lui fiind mai 
bună decât a celorlalţi: 

— Nicio problemă. Facem şi asta. Facem tot ce doreşti, 
răspunse el fără să-şi întrebe însoțitorii, ca şi cum ar fi fost 
cât se poate de firesc să ucidă femei şi copii. 

Şi poate chiar aşa era, îşi zise Strigoiul. 

Contrabandistul le dădu 10.000 de dolari dintr-o cutie 
pe care o ţinea în seif, apoi telefonă şefului Comunităţii 
Turkestanului şi-i întinse receptorul lui Yusuf, care-i 
raportă şefului câţi bani le oferise Strigoiul, astfel încât să 
nu existe discuţii cum că ar fi fost plătiţi prea puţin sau că 
banii ar fi ajuns cine ştie unde. 

Convorbirea se încheie. 

— Am să ies puţin în oraş. Trebuie să obţin nişte 
informaţii. 

— Aşteptăm. Putem servi nişte cafea? 

Strigoiul le făcu semn să meargă în bucătărie, apoi se 
îndreptă către un mic altar. Aprinse un beţişor parfumat 
cu tămâie şi murmură o rugăciune către Yi, vâslaşul sfânt 
din mitologia chineză, pe care Strigoiul îl adoptase ca zeu 
personal. Apoi îşi puse pistolul în tocul de la gleznă şi ieşi 
din apartamentul său decadent. 


Sonny Li şedea pe bancheta unui autobuz care făcea 
legătura între New York şi Long Island şi care înainta cu 

greu prin traficul matinal şi prin ploaie, în timp ce siluetele 
blocurilor din Manhattan se apropiau văzând cu ochii. 

Cinic şi dur de felul său, Li era totuşi copleşit de 
privelişte. Nu atât vastitatea oraşului spre care se îndrepta 
- Li provenea de pe coasta de sud-est a Chinei, zona cu 
cele mai populate oraşe din lume. Shanghai era de două 
ori mare ca New York, iar în Pearl Delta dintre Hong Kong 
şi Guangzhou trăiau 50 de milioane de oameni. 

Nu, ceea ce-l fascina era autobuzul cu care călătorea. 

În China principalul mijloc de transport erau autobuzele: 
nişte vehicule murdare şi înghesuite, care adesea 
rămâneau în pană, înăbuşitoare în lunile caniculare, 
friguroase toamna şi iarna, cu geamurile unsuroase de 
fum, briantină şi funingine. Autogările erau şi ele vechi şi 
dărăpănate. Li împuşcase un om în spatele Autogării Nord, 
de tristă faimă, din Fuzhou, el însuşi fiind înjunghiat nu 
departe de locul cu pricina. 

Prin urmare, Li nu văzuse în viaţa lui un asemenea 
vehicul-mamut: uriaş şi luxos, cu tapiţerie groasă pe 
scaune, cu podele lună şi cu ferestre impecabil de curate. 
Chiar şi în această zi umedă şi apăsătoare de august, aerul 
condiţionat funcţiona perfect. Timp de două săptămâni, lui 
Li îi fusese cumplit de rău în fiecare zi, era practic falit şi 
nu avea nici cea mai mică idee pe unde s-ar putea afla 
Strigoiul. Nu avea armă, nu avea nici măcar un pachet de 
ţigări. Însă cel puţin autobuzul era o adevărată 
binecuvântare. 

După ce fugise de pe plaja pe care acostaseră 
supraviețuitorii Dragonului din Fuzhou, Li implorase un 
camionagiu întâlnit la un popas aflat la câţiva kilometri 
mai departe să-l ducă în oraş. Omul îi studiase cu atenţie 
hainele ude şi dezordonate, apoi îi îngăduise să 
călătorească în remorcă. După vreo jumătate de oră, 
şoferul îl lăsase într-o staţie elegantă de autobuz dintr-o 
parcare uriaşă. Aici Sonny Li putuse să ia autobuzul spre 
destinaţia la care voia să ajungă: Manhattan. 

Li nu ştia prea bine ce anume îi trebuia ca să cumpere 
un bilet, dar după toate aparențele, nu avea nevoie nici de 
paşaport, nici de alte acte. li întinsese casierului una 
dintre bancnotele de douăzeci de dolari furate din maşina 
roşcatei Hongse şi spusese „New York, vă rog”. Se 
străduise să vorbească puţin, cu accent cât mai 
convingător, imitându-l pe actorul Nicholas Cage. De fapt, 
vorbise atât de răspicat încât casierul, care probabil se 
aşteptase la ceva neinteligibil, clipise uimit şi-i întinsese 
biletul imprimat la computer, împreună cu restul de şase 
dolari. Li numărase banii de două ori şi ajunsese la 
concluzia că fie casierul îl păcălise, fie - bombănise el în 
engleză - se găsea „într-o ţară a dracu' de scumpă”. 

Se dusese la un chioşc de ziare din autogară şi-şi 
cumpărase un aparat de ras şi un pieptene. Apoi, la toaleta 
bărbaţilor, se bărbierise, îşi spălase părul de apă sărată şi- 
| uscase cu prosoape de hârtie. Pe urmă îşi pieptănase pe 
spate şuviţele rărite, se scuturase de nisip cum putuse mai 
bine şi se alăturase celorlalţi navetişti de pe peron. 

În apropiere de oraş autobuzul încetini în dreptul unui 
punct de taxare, apoi îşi continuă drumul printr-un tunel 
lung. În cele din urmă îşi făcu intrarea în oraş. Zece 
minute mai târziu vehiculul parcă pe o stradă comercială 
aglomerată. 

Li cobori, la fel ca toţi ceilalţi pasageri, şi se opri pe 
trotuar. 

„Unde sunt toate bicicletele şi motocicletele?” se întrebă 
el din prima clipă. În China acestea erau principalele 
mijloace de transport şi Li nu-şi putea imagina o asemenea 
metropolă gigantică fără biciclete Seagull gonind pe străzi. 

Apoi îl săgetă un alt gând: „De unde aş putea cumpăra 
nişte ţigări?” 

Găsi un chioşc care vindea ziare şi cumpără un pachet 
de ţigări. 

De astă dată, privind banii primiţi ca rest, îşi zise: „Pe 
cei zece judecători ai Infernului! Aproape trei dolari 
pentru un singur pachet!” Li fuma cel puţin două pachete 

pe zi, ba chiar trei, când îl aştepta o misiune periculoasă şi 
avea nevoie să-şi calmeze nervii. Se gândi că aici nu-i 
trebuia decât o lună să ajungă sărac lipit pământului. 
Aprinse o ţigară şi trase adânc fumul în piept, înaintând 
prin mulţime. Intrebă o asiatică frumoasă cum putea 
ajunge în Chinatown şi ea îl îndrumă către metrou. 

Luptându-se să-şi croiască drum prin mulţimea de 
navetişti, Li cumpără o fisă de la casier. Şi aceasta era 
scumpă, dar Li renunţase la orice comparații între cele 
două ţări. Vâri fisa în turnichet, trecu dincolo de bară şi 
începu să aştepte pe peron. Trăi un moment neplăcut când 
un bărbat începu să strige la el. Li îşi imagină că omul nu 
era în toate minţile, deşi îmbrăcat într-un costum scump. 
Apoi înţelese brusc ce voia bărbatul. Se pare că fumatul în 
metrou era interzis. 

Li îşi zise că era ceva lipsit de sens. Nu-i venea să 
creadă. Dar cum nu voia să atragă atenţia asupra lui, îşi 
stinse ţigara şi o vâri în buzunar, murmurând altă remarcă 
apreciativă: „Țară nenorocită şi cretină!” 

Câteva minute mai târziu, trenul intră duduind în staţie 
şi Sonny Li urcă în vagon cu aerul că asta ar fi făcut deo 
viaţă întreagă. Privi atent în jur - deşi nu de teama 
oamenilor de pază, ci pur şi simplu ca să vadă dacă mai 
fuma cineva, astfel încât să-şi poată aprinde iar ţigara. 
Spre marea lui dezamăgire, nu mai era niciun fumător. 

La staţia Canal Street, Li cobori din vagon şi urcă 
scările, ieşind în aglomerația caracteristică orelor 
dimineţii. Ploaia se oprise şi Li îşi aprinse ţigara pe care o 
stinsese, apoi se pierdu în mulţime. Mulţi dintre cei din 
jurul sau vorbeau în dialectul cantonez, din sud, dar, 
lăsând deoparte limba, cartierul arăta exact ca anumite 
zone din oraşul său, Liu Guoyuan, sau ca oricare alt orăşel 
din China: cinematografe cu filme chinezeşti de acţiune şi 
de dragoste, tineri cu părul lung, dat pe spate cu ulei sau 
pieptănat cu o buclă mare chiar deasupra frunţii şi care 
zâmbeau arogant şi provocator, fete cu braţul petrecut pe 
după mijlocul mamelor sau bunicilor, oameni de afaceri în 

costume încheiate la toţi nasturii, lăzi cu peşte proaspăt 
îngropat în gheaţă, brutării care vindeau chifle pentru ceai 
şi prăjituri de orez, rațe afumate atârnate de gât la 
ferestrele unsuroase ale restaurantelor, prăvălii cu plante 
medicinale şi cabinete de acupunctură, doctori chinezi, 
vitrine cu rădăcini de ginseng răsucite ca nişte trupuri 
omeneşti contorsionate. 

Şi, undeva în apropiere - spera Li - ceva care-i era 
extrem de cunoscut. 

Nu avu nevoie decât de zece minute ca să găsească iute 
ce căuta. Remarcă un indiciu fără greş: paznicul, un tânăr 
cu celular, care fuma şi studia atent trecătorii, în timp ce 
patrula în dreptul unui apartament de la parter, cu 
ferestrele vopsite în negru. Era o sală de jocuri de noroc 
cu program non-stop. 

Se apropie de paznic şi-l întrebă în engleză: 

— Ce se joacă aici? Fan tai? Poker? Poate Treişpe' 
puncte? 

Paznicul îi studie hainele şi nu-i dădu nicio atenţie. 

— Vreau să joc, insistă Li. 

— Du-te dracu’! se stropşi paznicul. 

— Am bani, îi strigă furios Li. Lasă-mă să intru! 

— Eşti din Fujian, îţi recunosc accentul. N-ai ce căuta 
aici. Şterge-o, altfel o păţeşti. 

— Dolarii mei sunt la fel de buni ca şi cei cantonezi, urlă 
Li. Şefu' tău ştie că-i alungi clienţii? 

— Cară-te, piticule. Nu aştepta să-ţi spun de două ori. 

Paznicul îşi trase deoparte pulpana uniformei negre şi 
frumoase, dând la iveală mânerul unui pistol automat. 

Excelent! Exact asta nădăjduia şi Li. 

Prefăcându-se speriat, păru că se trage deoparte, apoi 
se răsuci brusc, cu braţul întins. Il pocni cu pumnul în 
piept pe tânărul paznic, care rămase fără suflare. Tânărul 
se dădu înapoi, clătinându-se pe picioare, şi Li îl lovi peste 
nas cu palma deschisă. Paznicul urlă şi se prăbuşi greoi pe 
trotuar, unde rămase lat, gâfâind disperat după aer, cu 
sângele şiroind din nas. Li îl lovi cu piciorul în coaste. 

Îi luă arma, un încărcător cu muniţie şi ţigările, apoi 
privi într-o parte şi în cealaltă a străzii. Două femei care 
treceau braţ la braţ se prefăcură că nu văzuseră nimic. În 
afară de ele nu mai era nimeni pe stradă. Li se aplecă 
peste sărmanul paznic şi-i desprinse ceasul de la mână, 
după care îi luă şi vreo trei sute de dolari bani gheaţă. 

— Dacă spui cuiva ce ţi-am făcut, îi şopti Li în 
Putonghua, am să te găsesc şi-n gaură de şarpe şi am să te 
omor. 

Omul dădu din cap şi-şi şterse sângele cu mâneca. Li 
făcu vreo câţiva paşi, apoi aruncă o privire în urmă şi se 
înapoie lângă paznic. Tânărul se chirci de frică. 

— Scoate-ţi pantofii, îi ceru tăios Li. 

— Eu... 

— Pantofii. Scoate-ţi pantofii. 

Tânărul îşi dezlegă şireturile pantofilor Kenneth Cole şi-i 
împinse către Li. 

— Şi şosetele. 

Şosetele negre şi scumpe poposiră lângă pantofi. 

Li îşi scoase pantofii plini de nisip şi încă uzi şi-i azvârli 
cât colo, după care se încălţă cu pantofii cei noi. „Altă 
viaţă”, îşi zise el fericit. 

Porni grăbit înapoi spre una dintre străzile comerciale. 
Aici găsi un magazin de haine ieftin şi-şi cumpără o 
pereche de jeanşi, un tricou şi un bluzon subţire Nike. Işi 
schimbă hainele în spatele magazinului, achită 
cumpărăturile şi aruncă hainele vechi într-o ladă de gunoi. 
Apoi se duse la un restaurant chinezesc şi comandă ceai şi 
un castron de tăiţei. In timp ce mânca, scoase din portofel 
o foaie de hârtie, foaia pe care o şterpelise pe plajă, din 
maşina lui Hongse. 


8 august 

De la: Harold C. Peabody 

Director adjunct al Departamentului de Aplicare a Legii 
Serviciul de Imigrare şi Naturalizare al SUA 

Către: detectiv cpt. Lincoln Rhyme (ret) 


129 


- MAIMUŢA DE PIATRĂ - 


Referitor la: Forţele comune de intervenţie ale INS/FBI/NYPD 
în problema Kwan Ang, zis Gui, zis Strigoiul 


Prin prezenta se confirmă întâlnirea de mâine-dimineaţă, ora 
10:00, pentru discutarea planurilor de capturare a 
suspectului menţionat mai sus. Pentru date suplimentare, vă 
rugăm să consultaţi materialul anexat. 


Prinsa cu o capsă de notiţa respectivă se găsea o carte 
de vizită, pe care scria: 


Lincoln Rhyme 
345 Central Park West 
New York, NY 10022 


Li chemă chelneriţa şi-i puse o întrebare. Ceva din 
înfăţişarea lui Li păru s-o sperie, avertizând-o că nu 
trebuia să-l ajute. Dar când văzu chipul lui, înţelese că ar fi 
fost mai grav să-l refuze. Încuviinţă din cap şi, cu ochii în 
pământ, îi dădu indicaţii - excelente, în opinia lui Li - 
despre cum să ajungă la strada cunoscută sub numele de 
Central Park West. 

Capitolul 12 


— Arăţi ceva mai bine, zise Amelia Sachs. Cum te simţi? 

John Sung îi făcu semn să poftească în apartament. 

— Am dureri mari, răspunse el, închizând uşa şi urmând- 
o în sufragerie. 

Mergea încet, schiţând din când în când câte o grimasă 
de durere - lucru de înţeles, având în vedere că fusese 
împuşcat, observă agenta. 

Apartamentul pregătit pentru el de către avocatul de la 
Biroul imigrări era un loc sordid, pe Bowery Street, 
constând din două camere întunecoase, cu mobilier 
desperecheat şi deteriorat. Chiar dedesubt, la etajul întâi, 
se găsea un restaurant chinezesc şi mirosul de ulei acru şi 
de usturoi se impregnase în toată casa. 

Sung, un bărbat solid, cu câteva şuviţe de păr cărunt, 
păşea aplecat în faţă, din pricina rănii. Amelia îi urmări 
paşii şovăielnici şi simţi un val de compasiune. Cât timp 
trăise în China, ca medic, probabil se bucurase de 
oarecare respect din partea pacienţilor, ba chiar şi de 
oarecare prestigiu, deşi disident. Aici însă Sung nu avea 
nimic. Sachs se întrebă cum oare avea el să-şi câştige 
existenţa: va conduce un taxi, va munci într-un restaurant? 

— Mă duc să fac nişte ceai, se oferi el. 

— Nu, răspunse ea. Nu-i nevoie. Nu pot sta mult. 

— Oricum, fac şi pentru mine. 

Apartamentul nu avea bucătărie, ci doar un aragaz, un 
frigider micuţ şi o chiuvetă pătată de rugină, toate aşezate 
pe acelaşi perete al sufrageriei. Sung puse un ibric uzat pe 
flacăra din care ţâşneau scântei şi scoase o cutie de ceai 
Lipton dintr-un dulăpior de deasupra chiuvetei. Il mirosi cu 
un zâmbet curios. 

— Nu-i ceai din care bei de obicei? întrebă Sachs. 

— Am să ies la cumpărături mai târziu, răspunse el cu 
tristeţe. 

— INS te-a eliberat pe cauţiune? întrebă ea din nou. 

Sung încuviinţă din cap. 

— Am făcut cerere oficială de azil politic. Avocatul meu 
mi-a zis că majoritatea procedează aşa, dar nu întrunesc 
condiţiile. Eu însă am petrecut doi ani într-un lagăr de 
concentrare. În plus, am publicat articole în care criticam 
Beijingul pentru încălcarea drepturilor omului. Am scos 
câteva de pe internet, ca dovadă. Funcţionarul din comisie 
nu ne garantează nimic, totuşi ne-a spus că e un caz cu 
şanse mari de a obţine azil politic. 

— Când e audierea? întrebă Sachs. 

— Luna viitoare. 

Sachs urmări cu privirea mâinile lui Sung, care luă două 
ceşcuţe din dulap, le spălă şi le şterse cu grijă, apoi le 
puse pe o tavă. Toate gesturile lui dădeau impresia unui 
ceremonial. Rupse pacheţelele de ceai, puse conţinutul lor 
într-un vas de ceramică, turnă deasupra apă fierbinte şi 
amestecă totul cu o linguriţă. 

Atâta trudă pentru o ceaşcă de ceai Lipton, care se 
vindea la supermarket... 

Sung aduse vasul de ceramică şi ceştile în sufragerie, 
apoi se aşeză, ţinându-şi corpul ţeapăn. Umplu cele două 
ceşti şi-i întinse Ameliei una din ele. Ea se ridică să-l ajute. 
Luă ceaşca din mâinile lui Sung, descoperind că erau 
delicate, dar foarte puternice. 

— S-a mai aflat ceva despre ceilalţi? întrebă doctorul. 

— Cred că sunt pe undeva prin Manhattan. Microbuzul 
abandonat de ei a fost găsit nu departe de aici. Aş vrea să- 
ţi pun câteva întrebări legate de ei. 

— Sigur. Ce vrei să ştii? 

— Orice mi-ai putea spune. Nume, descriere... orice. 

Sung duse ceaiul la gură, dar abia dacă-l atinse cu 
buzele. 

— Au supravieţuit două familii - Chang şi Wu - şi alte 
câteva persoane al căror nume nu mi-l amintesc. Câţiva 
membri ai echipajului au reuşit şi ei să scape de pe vas. 
Chang a încercat să-i salveze, era la cârma bărcii noastre 
de salvare, dar au fost împuşcaţi de Strigoi. 

Sachs gustă din ceai. I se păru că avea un gust cu totul 
deosebit faţă de ceaiul cumpărat din băcănii, cu care era 
obişnuită. „Probabil doar în închipuirea mea”, îşi zise ea. 

Sung continuă: A 

— Echipajul s-a purtat frumos cu noi. Inainte de plecare 
auzisem zvonuri îngrijorătoare despre echipajele de pe 
vasele cu imigranţi ilegali. Dar la bordul Dragonului am 
fost trataţi bine, ne-au dat hrană şi apă proaspătă. 

— ţi aminteşti ceva legat de locul spre care ar fi putut 
să se îndrepte familiile Chang sau Wu? 

— Nimic în afară de ce ţi-am spus pe plajă. Tot ce-am 
auzit era că urma să fim lăsaţi pe o plajă din Long Island. 
Şi că nişte camioane aveau să ne transporte de acolo la 
New York. _ 

— Şi Strigoiul? Imi poţi spune ceva care ne-ar ajuta să-l 
prindem? 

El clătină din cap. 

— Micii contrabandişti din China, oamenii Strigoiului, 
spuneau că, odată ajunşi în America, nu-l vom mai întâlni 
niciodată. Ba chiar ne-au prevenit să nu încercăm să-l 
căutăm. 

— Se crede că a avut un om al lui pe vas, care s-a dat 
drept unul dintre imigranţi, îi spuse Sachs. Aşa procedează 
de regulă Strigoiul. Ai idee cine putea fi? 

— Nu, răspunse Sung. In cală au existat mai mulţi care 
se ţineau deoparte. Abia dacă vorbeau cu ceilalţi. Se poate 
să fi fost unul dintre ei. Dar niciodată nu le-am acordat 
atenţie. Nu ştiu cum îi chema. 

— Dar echipajul a menţionat ceva despre intenţiile 
Strigoiului, odată ajuns în Statele Unite? 

Sung se încruntă, părând că se gândea la ceva anume. 
Apoi spuse: 

— Nimic deosebit. Cred că şi lor le era teamă de Strigoi. 
Totuşi, ceva... Nu ştiu dacă o să vă fie de folos, dar am 
auzit ceva. Căpitanul vasului tocmai vorbea despre Strigoi 
şi a folosit expresia „Po fu chen zou”. Asta se traduce 
cuvânt cu cuvânt „sparge cazane şi scufundă vase”. Adică 

„nu există cale de întoarcere”. Vorbele se referă la un 
războinic din dinastia Qin. După ce trupele lui trecuseră 
un râu ca să lanseze atacul asupra duşmanilor, el le-a 
ordonat oamenilor săi exact acest lucru: să spargă 
cazanele şi să scufunde vasele. Astfel încât să nu-şi mai 
poată face tabără şi nici să se retragă. Dacă voiau să scape 
cu viaţă, trebuiau să înainteze şi să distrugă inamicul. Un 
astfel de adversar este şi Strigoiul. 

„Vasăzică nu se va linişti până nu va găsi şi ucide 
familiile”, îşi spuse îngrijorată Sachs. 

Între ei se aşternu tăcerea, întreruptă doar de zgomotul 
strident al traficului de pe Canal Street. 

— Soţia ta e în China? întrebă Sachs pe neaşteptate. 

Sung o privi în ochi şi răspunse cu voce lipsită de orice 
intonaţie: 

— A murit anul trecut. 

— Îmi pare rău. 

— Într-un lagăr de reeducare. Autorităţile au declarat că 
s-a îmbolnăvit. Dar nu mi-au spus niciodată despre ce 
boală a fost vorba. N-a existat niciun fel de autopsie. Eu 
chiar sper să fi fost cu adevărat bolnavă. Mai curând aşa 
decât să ştiu că a fost ucisă prin tortură. 

La auzul vorbelor lui, Sachs simţi cum o treceau fiorii. 

— A fost şi ea disidentă? 

El încuviinţă din cap. 

— Aşa ne-am cunoscut. Cu zece ani în urmă, la o 
manifestaţie de protest din Beijing. La comemorarea 
evenimentelor din Piaţa Tiananmen. Cu timpul, ea a 
început să vorbească şi mai liber decât mine. Înainte să fie 
arestată, luasem hotărârea să venim aici, împreună cu 
copiii... 

Amuţi şi lăsă tăcerea să explice tristeţea adâncă din 
viaţa lui actuală. În cele din urmă zise: 

— Am ajuns la concluzia că nu mai puteam rămâne în 
ţară. Din punct de vedere politic, bineînţeles că era 
riscant. Însă, pe lângă aceasta, existau prea multe lucruri 


134 


- JEFFERY DEAVER - 


care îmi aminteau de soţia mea. Am decis să vin aici, să 
cer azil politic şi apoi să-mi aduc copiii. 

Zâmbi vag. 

— După ce se va termina perioada de doliu, am să-mi 
găsesc o femeie care să fie mama copiilor mei. 

Ridică din umeri şi sorbi din ceai. 

— Dar asta mai târziu. 

Îşi duse mâna la amuleta pe care o purta la gât. Ea îi 
urmări gestul din ochi. Sung îi observă privirea, îşi 
desprinse amuleta de la gât şi i-o întinse. 

— Amuleta mea norocoasă. Poate că aşa şi este, râse el. 
Te-a adus spre mine când eram pe cale să mă înec. 

— Ce reprezintă? întreba Sachs. 

— O sculptură provenind din Qingtian, la sud de Fuzhou. 
Steatitul de acolo e bine-cunoscut. Amuleta e un dar de la 
soţia mea. 

— E spartă, observă Sachs, frecând uşor cu unghia 
fisura. 

Câteva fragmente se desprinseră ca nişte fulgi. 

— S-a lovit de stânca de care mă agăţasem când ai venit 
să mă salvezi. 

Amuleta înfăţişa o maimuţă stând pe labele din spate. 
Avea o expresie aproape omenească. Şireată şi inteligentă. 

— E un personaj celebru din mitologia chineză, îi explică 
Sung. Regele Maimuţă. 

Ea îi înapoie amuleta. Sung o puse înapoi la gât şi 
amuleta poposi din nou pe pieptul lui musculos şi fără fir 
de păr. Bandajele aplicate peste rana lăsată de glonţul 
Strigoiului abia se mai zăreau sub cămaşa albastră. Sachs 
deveni brusc conştientă de prezenţa lui Sung la numai 
câţiva centimetri de ea. Îi pătrundea în nări mirosul de 
săpun dezinfectant şi detergent ieftin, răspândit de hainele 
lui. Omul acesta îi inspira un inexplicabil sentiment de 
linişte şi pace - omul acesta, care era practic un străin. 

— O să lăsăm o maşină de poliţie în faţa apartamentului, 
îi spuse ea. 

— Să mă apere? 

— Da. 

Ştirea îl amuză pe Sung. 

— Biroul Siguranţei Publice din China n-ar face asta 
niciodată. S-ar mulţumi să staţioneze la uşa mea, ca să mă 
spioneze sau să mă intimideze. 

— Nu mai eşti în Kansas, John. 

— În Kansas? 

— E o zicală. Acum trebuie să mă întorc la Lincoln. 

— La cine? 

— E persoana cu care lucrez. Lincoln Rhyme. 

Sachs se ridică, dar un junghi îi săgetă genunchiul. 

— Aşteaptă, o opri Sung. 

O prinse de mână. La atingerea lui, o inundă o senzaţie 
de linişte şi forţă. 

— Deschide gura, îi ceru Sung. 

— Poftim? râse ea. 

— Apleacă-te spre mine. Deschide gura. 

— De ce? 

— Sunt doctor. Vreau să-ţi văd limba. 

Amuzată, ea se conformă şi Sung aruncă o privire rapidă 
spre limba ei. 

— Ai artrită, îi zise el, dându-i drumul la mâna şi 
lăsându-se din nou pe spate. 

— Cronică, confirmă Sachs. Cum de ţi-ai dat seama? 

— Ţi-am spus ca sunt doctor. Să vii din nou la mine şi 
am să te tratez. 

Ea râse. 

— Am fost la zeci de doctori. 

— Medicină occidentală. Doctorii din Occident îşi au 
rostul lor. Medicina chineză se pricepe cel mai bine să 
vindece bolile cronice şi durerea - probleme care apar fără 
o cauză vizibilă. Totuşi, întotdeauna exista o cauză. Sunt 
anumite lucruri pe care le pot face ca să te ajut. [Îţi sunt 
îndatorat. Mi-ai salvat viaţa. Mi-ar fi ruşine dacă nu mi-aş 
putea plăti această datorie. 

— Ai fost salvat de cei doi vlăjgani în costume negre de 
cauciuc. 

— Nu, nu, fără tine m-aş fi înecat. Aşa că te rog să revii 
aici şi să mă laşi să te ajut. 

Ea şovăi câteva momente. 

Dar în clipa următoare durerea o fulgeră în genunchi, de 
parcă ar fi îndemnat-o să ia o hotărâre. Străduindu-se să 
rămână calmă şi să nu-şi trădeze suferinţa, poliţista îşi 
scoase stiloul şi-i dădu lui Sung numărul ei de celular. 


Li se oprise dezorientat în Central Park West. 

Ce se întâmpla cu Biroul Siguranţei Publice de aici? 
Hongse conducea o maşină galbenă rapidă, bang, bang, ca 
un poliţist din filmele de televiziune, iar poliţia îl vâna pe 
Strigoi dintr-o clădire luxoasă ca aceasta? Niciun poliţist al 
Siguranţei Publice din China nu şi-ar fi permis un 
asemenea apartament, nici chiar cei mai corupti (şi printre 
ei erau unii al naibii de corupţi!). 

Aruncă mucul de ţigară, scuipă în iarbă, apoi, cu capul 
în piept, traversă grăbit strada, pornind pe aleea care 
ducea spre spatele clădirii. Până şi aleea era de o 
curăţenie impecabilă! În oraşul în care locuia Li, Liu 
Guoyuan - mai bogat ca majoritatea oraşelor din China - o 
astfel de alee ar fi fost plină de grămezi de gunoaie şi 
electrocasnice aruncate. 

Se opri, aruncă o privire după colţul clădirii şi văzu că 
uşa din spate era deschisă. Un tânăr blond, cu tunsoare 
perfectă, îmbrăcat în pantaloni negri şi purtând la gât o 
cravată înflorată, ieşi afară, ţinând în mână doi saci verzi 
de plastic cu gunoi, pe care-i duse la un container mare de 
metal albastru şi-i aruncă înăuntru. Omul privi de-a lungul 
aleii, văzu câteva hârtii rătăcite şi le aruncă şi pe acestea 
în container. Îşi scutură mâinile una de alta, apoi intră din 
nou în clădire şi închise uşa. Dar fără s-o încuie. 

„Mulţumesc, domnule.” 

Sonny Li se strecură la subsol, inspirând mirosul 
pătrunzător de umezeală care domnea acolo şi trăgând cu 
urechea la cel mai mic zgomot. Auzi paşii tânărului, care 
urca scara. Li aşteptă în spatele unui vraf de cutii de 

carton, în ideea că tânărul s-ar fi putut întoarce, dar acesta 
plecase probabil după alte treburi. De sus răzbăteau 
scârţâieli şi zgomot de apă curgând dintr-un robinet. Li 
cercetă grăbit conţinutul cutiilor de carton de pe podea. 
Unele erau pline cu îmbrăcăminte, altele cu diverse 
obiecte de valoare personală. Plachete, medalii, diplome 
de şcoală. Universitatea din Illynoise, pronunţă Li în gând, 
în engleză. Medalia de Merit a Institutului American de 
Ştiinţe Criminalistice, o scrisoare laudativă din partea FBI, 
semnată de însuşi directorul instituţiei. Şi zeci de 
asemenea lucruri. 

Numele care se repeta pe toate aceste obiecte era 
Lincoln Rhyme. 

După toate probabilitățile, tânărul nu mai avea de gând 
să ducă alt gunoi, aşa că Li părăsi ascunzătoarea. Porni în 
sus pe trepte, urcându-le una câte una. Lemnul era vechi 
şi Li păşea atent, ca să nu-i scârţâie sub tălpi. Se opri în 
dreptul uşii din capul scării şi o întredeschise. 

Deodată auzi paşi apăsaţi venind spre el: din câte se 
părea, mai multe persoane. Li se lipi de zid, după un snop 
de mături şi mopuri. 

Răsunară voci: 

— Ne întoarcem peste câteva ore, Linc. O să le spunem 
legiştilor să sune... 

Şi alte câteva cuvinte pe care Li nu reuşi să le înţeleagă. 
Apoi zgomotul de paşi încetă şi Li auzi pe cineva 
întrebând: 

— Auzi, Linc, vrei să rămână careva dintre noi? 

Un alt glas răspunse, agasat: 

— Să rămână? De ce-aş vrea să rămână cineva? Vreau 
să lucrez. Şi nu vreau să fiu întrerupt. 

— Voiam să zic că ar fi bine să rămână cineva înarmat. 
Nemernicul ăla de Strigoi a dispărut. La fel şi omul lui de 
pe vas. Tu singur ne spuneai să ne ferim pielea. 

— Dar cum ar putea să dea de mine? De unde să ştie 
unde locuiesc pe planeta asta? N-am nevoie de dădacă. Am 

nevoie să-mi faceţi rost de blestematele alea de informaţii 
pe care le-am cerut. 

— OK, OK. 

Deasupra se auziră iarăşi paşi, apoi o uşă deschizându- 
se şi închizându-se. Pe urmă se aşternu tăcerea. Sonny Li 
ascultă câteva clipe. Deschise uşa de perete şi privi afară. 
În faţa lui se întindea un coridor lung, care ducea la uşa 
din faţă, cea prin care tocmai ieşiseră cei câţiva bărbaţi - 
probabil poliţişti de la Biroul Siguranţei Publice. 

În dreapta lui Li se vedea intrarea spre ceea ce era 
probabil o sufragerie. Ţinându-se aproape de perete, ca să 
nu facă zgomot, Li înaintă pe coridor. Se opri în dreptul 
sufrageriei şi aruncă o ocheadă înăuntru. I se dezvălui o 
privelişte bizară: încăperea era plină de aparatură de 
cercetare, computere, tabele, diagrame şi cărţi de tot felul. 
Ultimul lucru pe care s-ar fi aşteptat să-l găsească în 
această clădire veche şi frumoasă. 

Dar şi mai bizar era bărbatul brunet aşezat într-un 
complicat scaun cu rotile din mijlocul sufrageriei şi aplecat 
spre monitorul unui computer, pare-se vorbind de unul 
singur. În clipa următoare Li îşi dădu seama că omul 
vorbea într-un microfon montat lângă gură. Probabil că 
microfonul trimitea semnale spre computer, comandându-i 
ce trebuia să facă. Ecranul monitorului se conforma 
comenzilor. 

Acesta să fi fost Lincoln Rhyme? 

Ei bine, lui Li puţin îi păsa cine era omul şi, în plus, nici 
nu avea prea mult timp la dispoziţie ca să facă 
presupuneri. Ceilalţi poliţişti se puteau întoarce în orice 
moment. 

Li ridică arma şi păşi în încăpere. 

Capitolul 13 


Un pas înainte. Şi încă unul. Sonny Li era mic şi slăbuţ, 
aşa că se mişca uşor. 

Se furişă mai aproape, prin spatele scaunului cu rotile, 
privind pe mesele din jur după vreo dovadă sau informaţie 
legată de Strigoi. Avea de gând să... 

Nici nu apucă să-şi dea seama de unde apăruseră cei doi 
bărbaţi. 

Unul din ei, mult mai înalt ca Li, era negru ca tăciunele 
şi purta costum şi o cămaşă de un galben strălucitor. 
Fusese în sufragerie, lipit de perete. Cu o mişcare sigură, 
zbură pistolul din mâna lui Li şi lipi ţeava propriei arme de 
tâmpla chinezului. 

Celălalt bărbat, scund şi gras, îl trânti pe Li la podea şi-l 
ţintui acolo cu genunchii, golindu-i plămânii de aer şi 
provocându-i o durere ascuţită în pântece şi în coaste. Cât 
ai clipi, Li avea încheieturile prinse în cătuşe. 

— Vorbeşti englezeşte? îl întrebă negrul. 

Li era prea şocat ca sa răspundă. 

— Te mai întreb o dată, slăbănogule. Vor-beşti en-gle- 
zeş-te? 

Un chinez, care fusese şi el ascuns în încăpere, făcu un 
pas înainte. Purta un costum elegant, de culoare închisă, 
iar la gât se vedea insignă prinsă de un lănţişor. li adresă 
şi el lui Li aceeaşi întrebare, de data aceasta în chineză. 
Era dialectul cantonez, dar Li reuşi să înţeleagă. 

— Da, răspunse gâfâit Li. 

Omul din scaunul cu rotile se răsuci cu faţa către ei. 

— Ia să vedem pe ce-am pus mâna. 

Negrul îl săltă pe Li în picioare, aproape ridicându-l de 
la podea, fără să-i ia în seamă gemetele şi icnetele de 
durere. Ţinându-l sus cu o mână, începu să-i pipăie 
buzunarele cu cealaltă. 

— Ascultă, piticanie, sper să nu-ţi găsesc niscaiva ace 
prin buzunare. Ai ceva în care să mă înţep? 

— Eu... 

— Răspunde la întrebare şi să nu te prind că tragi vreo 
minciună. Dacă mă înţep cumva, n-are să-ţi fie bine. 

Îl scutură pe Li de guler şi-i strigă: 

— Ai la tine ace? 

— Adică droguri? Nu, nu. 

Negrul îi scoase din buzunare banii, ţigările, muniţia şi 
foaia şterpelită de pe plajă. 

— Aha, se pare că băiatu' nostru a împrumutat ceva de 
la Aye-melia. Şi asta nici mai mult, nici mai puţin decât în 
timp ce ea încerca să salveze viaţa unui om. Ruşine! 

— Aşa a dat de noi, se dumiri Lincoln Rhyme, după o 
privire scurtă spre foaia la care fusese ataşată cartea lui 
de vizită. Chiar mă întrebam. 

În prag îşi făcu apariţia blondul cel elegant. 

— Vasăzică, aţi pus mâna pe el, zise blondul, deloc 
surprins. 

Li înţelese că, atunci când dusese gunoiul, tânărul îl 
zărise pe alee şi înadins lăsase uşa descuiată. Ca să-l 
atragă în sus pe scări. lar ceilalţi făcuseră gălăgie, 
chipurile pregătindu-se să plece şi să-l lase pe Lincoln 
singur. 

Vasăzică, aţi pus mâna pe el... 

Omul din scaunul cu rotile remarcă dezgustul din 
privirea lui Li. 

— Ai dreptate, zise el. Thom al meu, căruia nu-i scapă 
nimic, te-a văzut pe alee când a dus gunoiul. Pe urmă... 
Făcu un semn din cap către computer şi rosti: Comandă: 
siguranţă. Uşa din spate. 

Pe ecranul monitorului apăru imaginea video a uşii din 
spate a clădirii, împreună cu aleea. 

Dintr-odată, Li înţelese cum de localizase Paza de 
Coastă Dragonul din Fuzhou plutind în nemărginirea 
oceanului: datorită acestui om. Lincoln Rhyme. 

— Judecători ai Infernului... murmură el. 

Polițistul cel gras începu să râdă. 

— Aşa-i că-i una dintre zilele tale cu ghinion? 

Negrul scoase portofelul din buzunarul lui Li şi apasă 
între degete pielea încă umedă. 

— Piticania noastră a înotat. Eu aşa trag coon-cluzia. 

Intrară doi bărbaţi, probabil cei pe care Li îi auzise 
plecând cu câteva minute mai înainte. Cel slab şi cu 
început de chelie nu-i acordă nicio atenţie lui Li, ci se 
îndrepta spre unul dintre computere şi începu să apese cu 
repeziciune tastele. Celălalt purta costum şi avea părul de 
un roşu aprins. Acesta clipi uimit şi exclamă: 

— Stati aşa, ăsta nu-i Strigoiul! 

— Atunci e omul lui, care a fost dat dispărut, interveni 
Rhyme. Bangshou. 

— Nu, insistă roşcovanul. Îl cunosc. L-am mai văzut 
undeva. 

La rândul său, Li îşi dădu seama că roşcatul i se părea 
cunoscut. 

— L-ai mai văzut? repetă negrul. 

— Anul trecut, eu şi câţiva agenţi INS am fost la o 
întâlnire cu Biroul Siguranţei Publice din Fuzhou. Ceva 
legat de contrabanda cu persoane. Era şi tipul ăsta acolo. 
Era unul de-ai lor. 

— Unul de-ai cui? mormăi negrul. 

Polițistul chinez râse şi, arătând o legitimaţie scoasă din 
portofelul lui Li, compară chipul acestuia cu fotografia. 

— Unul de-ai noştri, zise el. E poliţist. 

La rândul său, Rhyme studie legitimaţia şi permisul de 
conducere, ambele având fotografia celui prins. În acte, 
acesta figura cu numele de Li Kangmei, detectiv la Biroul 
Siguranţei Publice din Liu Guoyuan. 

Criminalistul se întoarse spre Dellray: 

— Vezi dacă vreunul dintre oamenii noştri aflaţi în China 
poate să confirme. 

În mâna uriaşă a poliţistului îşi făcu apariţia un celular 
micuţ. Dellray începu să apese tastele. 

Rhyme îl studie atent pe chinezul cel pirpiriu. 

— Li e numele de botez sau de familie? întrebă el. 

— De familie. Şi nu place la mine numele Kangmei. Mi 
se spune Sonny. Nume occidental. 

— Ce cauţi în Statele Unite? continuă Rhyme. 

— Pe Strigoi. Anul trecut el ucis trei persoane din oraşul 
meu. Avea întâlnire, înţelegi? Întâlnire cu contrabandişti 
mici, în restaurant. Ştii ce e contrabandist mic? 

Rhyme încuviinţă din cap. 

— Zi mai departe. 

— Contrabandist mic înşală la Strigoi. Bătaie mare. 
Strigoiul omoară pe el, şi pe femeia lui, şi pe fată. Şi 
bătrân care stă pe bancă. Stă în drum şi Strigoiul omoară 
pe ei să scape. Inţelegi? 

— A lichidat simpli privitori? 

Li dădu din cap. 

— Noi încercat să arestăm pe el, dar foarte puternic... 

Se chinui să găsească un cuvânt potrivit. În cele din 
urmă, se întoarse spre Eddie Deng şi zise: 

— Guanxi. 

— Asta înseamnă „relaţii”, explică Deng. Plăteşti pe cine 
trebuie şi-ţi faci rost de guanxi potrivite. 

Li încuviinţă din cap. 

— Nimeni nu vrea depune mărturie contra lui. Dovezile 
că el împuşcat oameni dispar de la sediul central. Şeful de 
la mine pierdut interes pentru caz. Caz colectivizat. 

— Colectivizat? repetă Sellitto. 

Li zâmbi amar. 

— Când de ceva se alege praf, noi zicem c-a intrat în 
colectivă. Pe vremuri, în regim la Mao, când statul 
transforma o fermă în gospodărie colectivă, fermă dus 
curând de râpă. 

— Bine, dar cazul nu s-a colectivizat pentru tine, spuse 
Rhyme. 

— Nu, confirmă Li, cu pupilele mărite ca nişte mici 
cercuri de ebonită. Strigoi omorât oameni din oraşul meu. 
Am să fac tot ce pot ca să trimit pe el în faţa tribunalului. 

— Cum ai ajuns pe vas? întreba Dellray. 

— Avut puzderie de informatori în Fuzhou. Luna trecută 
eu aflat că Strigoiul ucis doi oameni în Taiwan, doi tipi 
importanţi, mari mahări, şi că pleacă din China o lună, 
până când poliţia din Taiwan va înceta să-l caute. El vrut 
să meargă în sudul Franţei, să ia imigranţi din Viborg, 
Rusia şi să aducă la New York, cu vas numit Dragonul din 
Fuzhou. 

Rhyme pufni în râs. Mititelul ăsta deţinea informaţii mai 
bune decât FBI şi Interpol la un loc. 

— Deci, continuă Li, eu mers ca poliţist sub acoperire. 
Eu ascuns printre purcei, printre imigranţi. 

— Ai aflat ceva despre Strigoi? întrebă Sellitto. Unde 
locuieşte la New York? Niscaiva acoliţi? 

— Nu, nimeni nu spus la mine prea multe. Eu urcat la 
bord fără să fiu văzut şi vomitat tot timpul. 

Clătină din cap, vădit marcat de amintirea neplăcută a 
voiajului. 

— Dar nu putut apropiat de Strigoi. 

— Şi ce aveai de gând să faci? întrebă Coe. Noi nu l-am 
fi extrădat în China. 

— De ce cerut eu extrădare? răspunse Li, nedumerit. Tu 
nu atent la mine. Guanxi, înţelegi? În China Strigoi pus în 
libertate. Eu vrut arestez la el la debarcare. Dat pe mână 
la Biroul Siguranţei Publice Ja voi. 

— Chiar vorbeşti serios, râse Coe. 

— Da. Asta vrut să fac. 

— Îl avea lângă el pe bangshou, mai erau şi membrii 
echipajului. Aici îl aşteptau micii contrabandişti. Ţi-ar fi 
făcut felul. 

— Adică riscant pentru mine? Sigur, sigur. Dar asta-i 
meseria noastră, nu? Noi riscăm mereu. 

Întinse mâna după ţigările pe care i le luase Dellray. 

— Aici nu se fumează, îl opri Thom. 

— Ce vrei să spui? 

— Nu se fumează. 

— De ce? 

— Pentru că nu se poate, i-o tăie sec asistentul. 

— Asta culmea! Asta fost o glumă? 

— Nu. 

— Destul că nu se fumează în metrou. Aici casă, 
înţelegi? 

— Da, o casă în care nu se fumează. 

— Mişto al dracu’! bombăni Li, punând deoparte 
pachetul, fără tragere de inimă. 

Din cealaltă parte a încăperii se auzi un bip discret. Mel 
Cooper se întoarse lângă computerul său. Citi ceva câteva 
clipe, apoi întoarse monitorul astfel încât ecranul să poată 
fi văzut de toată lumea. Biroul FBI din Singapore trimisese 
un e-mail prin care confirma că Li Kangmei era, într- 
adevăr, poliţist la Biroul Siguranţei Publice al Republicii 
Populare Chineze din Liu Guoyuan. În prezent, era plecat 
în misiune sub acoperire, însă Biroul păstra tăcerea asupra 
naturii acestei misiuni. Mesajul anexa o fotografie a lui Li 
în uniformă albastră de marină. Fără îndoială, era vorba 
despre omul care se găsea lângă ei. 

Li explică în ce fel fugise Strigoiul de la bordul 
Dragonului. Sam Chang, Wu Qichen şi familiile lor, precum 
şi doctorul Sung, alţi câţiva emigranţi şi bebeluşul unei 
femei aflate la bord părăsiseră vasul într-o barcă de 
salvare. Toţi ceilalţi se înecaseră. 

— Sam Chang ajuns şef la cei din barcă. El tip de treabă, 
inteligent. El salvat viaţa la mine. El tras pe mine în barcă 
atunci când Strigoiul început să împuşte oameni. Wu era 
cap la cealaltă familie. Şi el isteţ, dar impulsiv. 
Dezechilibru între ficat şi splină. 

Deng observă că Rhyme se încruntase, aşa că spuse: 

— Medicină chineză. E greu de explicat. 

— Wu prea emoţional, continuă Li. Înţelegi? Face tot 
cum taie capul. 

Ca specialist în ştiinţe concrete, Rhyme nu era prea 
familiarizat nici cu activitatea experţilor în profiluri 
comportamentale. Cu atât mai puţin avusese timp să se 
documenteze în problema dezechilibrului splinei. 

— Să ne limităm la fapte, spuse el. 

145 


- MAIMUŢA DE PIATRĂ - 


Li le relată cum barca se lovise de stânci şi cum ceilalţi 
fuseseră zvârliţi peste bord şi purtaţi de-a lungul țărmului. 
Până să ajungă Li în locul în care eşuase barca, Strigoiul 
deja lichidase doi dintre imigranţi. 

— Eu grăbit să arestez pe el, dar până când ajuns, el 
plecat. Eu ascuns în tufe, de partea cealaltă a şoselei. Eu 
văzut femeie cu păr roşu cum salvat un bărbat. 

— John Sung, zise Rhyme. 

— Doctor Sung, dădu din cap Li. El stat lângă mine în 
barcă. E sănătos? g 

— Strigoiul l-a împuşcat, dar se va face bine. În 
momentul de faţă, Amelia - femeia pe care ai văzut-o - 
tocmai îi pune unele întrebări. 

— Hongse, eu aşa zic la ea. Frumoasă fată. Sexy, 
înţelegi? 

Sellitto şi Rhyme schimbară o privire amuzată. Rhyme 
îşi închipuia ce-ar fi urmat dacă Li ar fi făcut aceeaşi 
declaraţie de faţă cu Sachs. 

Li privi în jurul său prin casă. 

— Eu luat adresă din maşina ei şi venit aici, gândit că 
poate găsesc ceva care condus pe mine la Strigoi. 
Informaţii, înţelegi? Dovezi. 

— Adică să le furi? întrebă Coe. 

— Da, sigur, răspunse el, fără nicio jenă. 

— Păi, de ce ai făcut asta, băi, pitic? întrebă Dellray 
ameninţător, folosind un cuvânt frecvent în limbajul 
poliţiştilor, prescurtarea de la „piticanie”, care însemna în 
esenţă „găinar”. 

— Trebuie să le am pentru mine. Pentru că voi nu lăsat 
pe mine să vă ajut, aşa-i? Voi trimis pe mine înapoi. Şi eu 
am de gând să arestez la el. „Să înşfac” la el, aşa-i? Aşa 
ziceţi voi, să „înşfac”. 

— Păi, cam ai dreptate, răspunse Coe. Nu ne ajuţi. Se 
prea poate să fii poliţist în China. Dar aici nu eşti decât un 
individ fără acte în regulă. Aşa că ai să te înapoiezi în ţară. 

Cu ochii scânteind de furie, Sonny Li făcu un pas spre 
Coe, care se aplecă spre micuțul chinez. 

Sellitto oftă şi-l trase pe Li înapoi, apucându-l de 
cămaşă. 

— Lasă tâmpeniile. 

Amuzat de curajul chinezului, Coe întinse mâna după 
cătuşe. 

— Li, eşti arestat pentru intrare ilegală pe teritoriul 
Statelor Unite... 

— Nu, îl întrerupse Lincoln Rhyme. Am nevoie de el. 

— Ce? exclamă uluit agentul. 

— Va fi consultant. La fel ca mine. 

— Imposibil. 

— Când cineva îşi dă atâta silinţa să prindă un 
răufăcător merită să lucreze alături de noi. 

— Fii sigur că eu ajut la tine, Loaban. Eu de mare folos, 
înţelegi? 

— Cum mi-ai zis? 

— Loaban, îi explică Li lui Rhyme. Înseamnă „şef”. 
Trebuie să păstrezi pe mine. Eu pot ajut. Ştiu cum 
gândeşte Strigoiul. Eu şi el venit din aceeaşi lume. Eu 
făcut parte bandă, când eu tânăr, la fel ca el. Eu petrecut 
mult timp sub acoperire pe docurile din Fuzhou. 

— Nici vorbă, izbucni Coe. Pentru numele lui Dumnezeu, 
nu are acte. De cum îi vom întoarce spatele, o s-o şteargă, 
o să se îmbete şi o dea fuga la jocurile de noroc. 

Rhyme se întrebă dacă nu cumva avea să asiste la un 
meci de kung fu. Dar de data aceasta Li nu-l luă în seamă 
pe Coe şi vorbi pe un ton stăpânit: 

— În ţara mea patru categorii de oameni. Nu bogaţi şi 
săraci, ca voi aici. În China important ce faci, nu câţi bani 
ai. Şi ştii care-i onoarea cea mai mare? Să lucrezi pentru 
ţară, pentru popor. Asta fac eu şi eu poliţist al dracu’ de 
bun, înţelegi? 

— Acolo toţi luaţi şpagă, murmură Coe. 

— Eu nu şpagă, înţelegi? zâmbi Li cu gura până la 
urechi. Nu în caz important ca ăsta. 

— Şi noi de unde ştim că nu-i pe statele de plată ale 
Strigoiului? întreba Coe. 

Li râse. 

— Şi eu de unde ştiu că voi nu lucraţi pentru el? 

— Du-te dracului! 

Coe era furios de-a binelea. 

Problema tânărului agent INS, îşi zise Rhyme, era că se 
lăsa prea uşor pradă emoţiilor pentru a fi eficient ca om al 
legii. Criminalistul îi remarcase adesea tonul dispreţuitor 
când pomenea de „indivizii fără acte”. Părea să ia drept o 
jignire personală când astfel de persoane încălcau legea 
federală şi se strecurau în ţara lui, ba chiar se întâmplase 
să sugereze că imigranții ajungeau aici mânaţi de lăcomie, 
nu de dragul libertăţii şi democraţiei. 

Pe lângă atitudinea dispreţuitoare faţă de străini, Coe 
avea şi un motiv personal pentru a-l prinde pe Strigoi. Cu 
câţiva ani în urmă lucrase în Taipei, capitala Taiwanului, 
ca şef al agenţilor sub acoperire din China continentală, 
care încercau să-i descopere pe principalii traficanţi de 
persoane. În timpul unei anchete întreprinse asupra 
Strigoiului, unul dintre informatori - o femeie - dispăruse, 
probabil ucisă. Ulterior se aflase că femeia avusese doi 
copii mici şi că fusese atât de disperată după bani încât se 
arătase dispusă să-l trădeze pe Strigoi. INS n-ar fi folosit-o 
niciodată ca informator dacă ar fi ştiut că avea copii. Coe 
primise mustrare şi fusese suspendat timp de şase luni. De 
atunci devenise obsedat de ideea de a-l prinde pe Strigoi. 

Dar pentru a fi un bun poliţist, trebuia să-ţi reprimi 
asemenea sentimente. Era absolut necesar să fii detaşat. O 
variaţie a principiului lui Rhyme de-a da uitării morţii. 

— Ia ascultați! interveni Dellray. N-am niciun chef să vă 
pun la colţ pe coji de nucă, aşa că potoliţi-vă. Li rămâne cu 
noi cât timp o să vrea Lincoln. Fii şi tu de ajutor, Coe... 
Sună pe careva la Interne şi cere-le o viză temporară. Ne- 
am înţeles cu toţii? 

— Nu, murmură Coe. Nu ne-am înţeles. Nu poţi include 
pe niciunul din ăştia într-o echipă de intervenţie. 

— Niciunul din ăştia? repetă Dellray, răsucindu-se pe 
picioarele lui lungi. Şi, mă rog, cine sunt „ăştia”? 

— Indivizii fără acte în regulă. 

Agentul cel înalt plescăi din limbă. 

— Ştii, Coe, vorba asta e pentru mine ca o piatră-n 
mixer. Adică lipsită de respect. Nu sună frumos. Mai ales 
cum o rosteşti tu. 

— Păi, aşa cum mi-aţi dat a înţelege în permanenţă, ăsta 
nu-i un caz al INS. Aşa că n-aveţi decât să vă păstraţi 
chinezul. Dar eu, unul, nu-mi asum răspunderea. 

— Tu luat o hotărâre bună, i se adresă Sonny Li lui 
Rhyme. Am să ajut mult, Loaban. 

Li se îndreptă spre masă şi-şi luă arma. 

— Ne, ne, ne, îl opri Dellray. P-aia las-o acolo. 

— Hei, eu poliţist. Ca voi. 

— Nu, nu eşti poliţist ca mine şi ca niciunul dintre cei de 
aici. Fără arme. 

— OK, OK. Păstrează arma, Heise. 

— Asta ce mai înseamnă? se răsti Dellray. Heise? 

— Înseamnă negru. Stai, stai, fără supărare. Nu ceva de 
rău, nu de rău. 

— Atunci abţine-te. 

— Bine, abţin. Sigur. 

— Bun venit printre noi, Sonny, îi ură Rhyme. 

Aruncă o privire către ceasul din perete. Era amiază. 
Trecuseră şase ore de când Strigoiul pornise cu 
înverşunare în căutarea imigranţilor. La ora asta poate 
ajunsese în preajma nefericitelor familii. 

— Bun, hai să pornim de la probe. 

— Sigur, sigur, încuviinţă Li, însufleţindu-se dintr-odată. 
Dar mai întâi eu avut nevoie de o ţigară. Hai, Loaban. Tu 
dai voie la mine? 

— Bine, îi răspunse încruntat Rhyme. Dar fumează 
afară. Şi, pentru numele lui Dumnezeu, să meargă cineva 
cu el. 

Capitolul 14 


Wu Qichen şterse de sudoare fruntea soţiei sale. 

Ea zăcea pe o saltea din dormitorul micului apartament, 
scuturată de frisoane şi arsă de febră. 

Camerele de la subsol se găseau pe o alee ce dădea din 
Canal Street, chiar în inima cartierului Chinatown. Cel 
care le făcuse rost de locuinţă era un misit trimis la ei de 
Jimmy Mah - de fapt, un escroc, se gândi furios Wu. Chiria 
era o nimica toată, la fel şi suma pe care o pretinsese 
individul acela dubios. Apartamentul mirosea oribil, era 
practic nemobilat, iar pe podea mişunau gândacii, chiar şi 
acum, în lumina difuză de amiază care se strecura prin 
ferestrele murdare. 

Îşi privi soţia plin de îngrijorare. Migrena cumplită de 
care suferise Yong-Ping la bordul Dragonului, somnolenta, 
frigurile şi accesele de transpiraţie, pe care el le atribuise 
răului de mare, persistaseră şi după ce ajunseseră la țărm. 
Era vorba de cu totul altă boală. 

Yong-Ping deschise ochii lucind de febră. 

— Dacă mor... murmură ea. 

— N-ai să mori, o linişti Wu. 

Dar Wu nu era nici el prea convins de propriile cuvinte. 
Îşi aminti de doctorul John Sung, pe care-l întâlnise în cala 
Dragonului, şi regretă că nu-i ceruse s-o consulte pe soţia 
lui. Doctorul se ocupase de mai mulţi imigranţi care 
sufereau de diverse afecţiuni, dar Wu se temuse că-i va 
cere bani ca s-o consulte pe Yong-Ping. 

— Dormi, o îndemnă el cu voce fermă. Ai nevoie de 
odihnă. Dacă te odihneşti, ai să te simţi mai bine. De ce nu 
vrei să dormi? 

— Dacă mor, va trebui să găseşti o femeie. Cineva care 
să aibă grijă de copii. 

— N-ai să mori. 

— Unde-i băiatul? întrebă Yong-Ping. 

— Lang e în sufragerie. 

Wu aruncă o privire prin uşa deschisă şi văzu băiatul 
stând pe canapea şi pe adolescenta Chin-Mei atârnând 
rufe pe o sfoară întinsă în toată încăperea. După ce se 
instalaseră, membrii familiei făcuseră pe rând duş şi se 
îmbrăcaseră cu hainele curate cumpărate de Wu la un 
magazin cu preţ redus de pe Canal Street. După ce 
mâncaseră câte ceva - fără ca Yong-Ping să ia măcar o 
singură înghiţitură - Chin-Mei îşi trimisese fratele să se 
uite la televizor, iar ea se apucase să spele în chiuveta de 
bucătărie rufele pe care apa sărată prinsese un fel de 
crustă. Aceleaşi rufe pe care acum le agăța la uscat. 

Soţia lui Wu privi în jurul ei prin încăpere, îngustându-şi 
pleoapele, de parcă ar fi încercat să-şi amintească unde se 
afla. Renunţă şi-şi lăsa capul din nou pe pernă. 

— Unde... unde suntem? 

— În Chinatown, Manhattan, la New York. 

— Dar... se încruntă femeia, în timp ce mintea ei 
bântuită de febră pricepea vorbele lui cu oarecare 
întârziere. Strigoiul, bărbate. Nu putem rămâne aici. Nu 
suntem în siguranţă. Sam Chang a zis că nu trebuie să 
rămânem aici. 

— Ah, Strigoiul... Wu schiţă un gest indiferent. Strigoiul 
s-a înapoiat în Chiria. 

— Nu, se opuse Yong-Ping. Nu cred. Mă tem pentru 
copiii noştri. Trebuie să plecăm. Trebuie să plecăm cât mai 
departe de acest loc. 

— Niciun contrabandist n-ar risca să fie arestat sau 
împuşcat doar ca să dea de urma câtorva imigranţi fugiti, 
observă el. Eşti chiar aşa naivă încât să crezi asta? 

— Te rog, bărbate. Sam Chang spunea... 

— Lasă-l în pace pe Chang. E un laş. Rămânem pe loc, 
spuse el răstit. 

Enervarea produsă de răzvrătirea soţiei se mai potoli la 
vederea sărmanei femei şi la gândul suferinţei prin care ea 
trecea. 

— Ies în oraş, adăugă el ceva mai blând. Mă duc să-ţi fac 
rost de ceva medicamente. 

Ea nu-i răspunse, iar Wu se ridică şi se duse în 
sufragerie. Aruncă o privire spre copii, care se uitau cu 
îngrijorare spre încăperea în care zăcea mama lor. 

— Se simte mai bine? întrebă Chin-Mei. 

— Da. Îşi va reveni. Mă întorc în jumătate de oră, 
adaugă Wu. Mă duc după medicamente. 

— Aşteaptă, tata, îl opri Chin-Mei, şovăind, cu ochii în 
pământ. 

— Ce e? 

— Pot să te însoțesc? întrebă fata. 

— Nu, ai să rămâi cu mama şi cu fratele tău. 

— Dar... 

— Dar ce? 

— Am nevoie de ceva. 

„O revistă de modă? se întrebă el cu ironie amară. 
Cosmetice? Fixativ? Vrea să-mi cheltuiesc pe mutrişoara ei 
banii necesari supravieţuirii noastre?” 

— Ce anume? 

— Te rog, lasă-mă să vin şi eu. Îmi cumpăr singură, 
insistă ea, roşind puternic. 

— Ce-ţi trebuie? întrebă el autoritar. 

— Am nevoie de câte ceva pentru... şopti ea, cu capul 
plecat. 

— Pentru ce? întrebă el cu asprime. Răspunde. 

Ea înghiţi cu greutate. 

— Pentru ciclu. Ştii... Tampoane. 

Brusc, Wu înţelese. Îşi întoarse privirea de la fată şi 
arată supărat spre baie. 

— Foloseşte ceva de acolo. 

— Nu pot. Mă jenează. 

Wu se înfurie de-a binelea. Era treaba soţiei să se ocupe 
de astfel de probleme. Niciunul dintre bărbaţii pe care-i 
cunoştea nu cumpăra asemenea... obiecte. 

— Bine! se stropşi el. Bine. Am să-ţi cumpăr ce-ţi 
trebuie. 

N-o întrebă ce fel de tampoane. Avea de gând să 
cumpere prima cutie, din primul magazin, indiferent ce s- 

ar fi aflat în ea. Fata va trebui să le folosească pe acelea. 
leşi din casă şi încuie uşa în urma lui. 

Wu Qichen porni pe străzile aglomerate din Chinatown, 
pe care răsunau nenumărate limbi şi dialecte: Minnanhua, 
cantoneză, Putonghua, vietnameză şi coreeană. Desigur, şi 
engleză, dar pronunţată cu cele mai variate accente şi 
presărată cu vorbe din mai multe dialecte decât auzise în 
viaţa lui. 

Privi admirativ magazinele şi prăvăliile, mormanele de 
marfă, zgârie-norii care străjuiau oraşul. New York părea 
de zece ori mai mare decât Hong Kong şi de o sută de ori 
mai vast decât Fuzhou. 

„Mă tem pentru copiii noştri. Trebuie să plecăm. 
Trebuie să plecăm cât mai departe de acest loc.” 

Dar Wu Qichen nici nu se gândea să plece din 
Manhattan. Acest bărbat în vârstă de patruzeci de ani 
nutrise toata viaţa lui un vis la care nu accepta să renunţe 
nici de dragul soţiei bolnave, nici de teama unei vagi 
ameninţări venite din partea unui contrabandist agresiv. 
Wu Qichen avea să devină un om bogat, mai înstărit decât 
oricare altul din familia lui. 

Pe la douăzeci de ani lucrase ca hamal la un hotel, apoi 
ca director adjunct stagiar la Paradise Hotel pe strada 
Hundong, lângă parcul Hot Springs, în centrul oraşului 
Fuzhou, servind chinezi şi europeni bogaţi. Incă de atunci, 
Wu decisese să facă şi el o frumoasă carieră ca om de 
afaceri. Muncise din greu la hotel şi, deşi dăruia părinţilor 
un sfert din câştig, reuşise să pună deoparte suficienţi bani 
cât să cumpere, împreună cu ceilalţi doi fraţi ai lui, un 
magazin de suveniruri şi diverse mărunţişuri lângă 
faimoasa statuie a lui Mao-Tse-Dun, pe strada Gutian. Cu 
banii câştigaţi la magazin cumpăraseră o băcănie, apoi 
încă două. Intenţionau să se ocupe de această afacere timp 
de câţiva ani, să strângă cât mai mulţi bani, apoi să 
cumpere o clădire şi să facă avere din imobiliare. 

Dar Wu făcuse o singură greşeală. 

Situaţia economică a Chinei se schimba radical. Zonele 
libere din punct de vedere economic prosperau, chiar şi 
vârfurile politice vorbeau în favoarea afacerilor private. 
Însuşi liderul chinez Deng Xiao Ping declarase: „Este un 
lucru extraordinar să fii bogat”. Insă Wu uitase principala 
regulă a vieţii în China: că PCC, Partidul Comunist Chinez 
era atotputernic. Wu susţinuse mult prea insistent şi 
categoric strângerea legăturilor economice cu Taiwanul, 
abolirea sistemului imuabil al bolului de orez - ceea ce 
însemna garantarea unui loc de muncă indiferent de 
productivitate - şi-i criticase dur pe demnitarii din partid şi 
guvern care primeau mită şi care instituiau taxe arbitrare 
pe diverse afaceri. În mod paradoxal, lui Wu nici măcar nu- 
i păsa de principiile pe care le susţinea: el nu voia decât să 
atragă atenţia partenerilor comerciali din Occident - 
America şi Europa - care, spera el, aveau să vină la el să 
investească, el fiind vocea noii economii chineze. 

Însă nu Occidentul ascultase vorbele costelivului Wu, ci 
cadrele şi secretarii Partidului Comunist. Dintr-odată, în 
magazinele lui Wu începuseră să-şi facă apariţia inspectori 
guvernamentali, care descopereau zeci de încălcări ale 
normelor de igienă şi siguranţă, multe fiind pur şi simplu 
născocite pe loc. Incapabili să achite amenzile usturătoare, 
fraţii dăduseră curând faliment. 

Deşi ruşinat de situaţia în care ajunsese, Wu nu 
renunţase la visul său de a se îmbogăţi. Astfel, sedus de 
şansele uriaşe oferite de Ţara cea Frumoasă, Wu Qichen 
îşi „împachetase” familia şi alesese calea riscantă a 
imigrației ilegale. Intenţia lui era să ajungă unul dintre 
marii potentaţi din Chinatown. Să meargă la lucru cu 
limuzina şi când, într-un târziu, avea să se înapoieze în 
China, voia să meargă la Paradise Hotel şi să se instaleze 
în cel mai luxos apartament, la ultimul etaj, exact acolo 
unde, în tinereţe, cărase sute de valize. 

Nu, visul lui fusese amânat prea multă vreme. Strigoiul 
nu-l va izgoni din oraşul banilor. 

Wu găsi o farmacie chinezească. Intră şi discută cu 
specialistul în plante medicinale, relatându-i starea soţiei. 
Medicul îl asculta cu atenţie şi puse diagnosticul de gi 
deficitar - gi fiind spiritul vieţii - şi blocaj de circulaţie 
sangvină, ambele agravate de frigul excesiv. Puse la un loc 
mai multe plante medicinale, pentru care Wu plăti 
nemulţumit suma uriaşă de optsprezece dolari, furios încă 
o dată că fusese exploatat. 

leşi din farmacie şi porni mai departe pe stradă, în 
căutarea unei băcănii chinezeşti. Intră grăbit, înainte să-i 
piară curajul, găsi un coş şi puse înăuntru câteva articole 
de care nu avea nevoie. Trecu repede pe lângă raionul de 
medicamente, de unde luă un pachet de tampoane pentru 
fiica lui. Se duse la tejghea şi, cât timp dură tranzacţia, nu- 
şi luă ochii de la o rădăcină de ginseng ţinută într-un 
recipient de sticlă. Femeia cu păr cărunt înregistră 
cumpărăturile şi, deşi nu zâmbi şi nu acorda nicio atenţie 
articolelor din coş, Wu ştia că în sinea ei râdea de el. leşi 
din magazin cu capul în pământ şi roşu la faţă ca drapelul 
chinezesc. 

Porni înapoi spre casă, dar după cinci minute de mers 
grăbit încetini pasul şi începu să colinde străduţele 
întortocheate. Desigur, era îngrijorat pentru soţia sa şi 
pentru copiii lăsaţi singuri, dar, zei din ceruri, ziua fusese 
un adevărat coşmar. Cât pe ce să-şi piardă viaţa într-un 
naufragiu, nu mai avea nimic din ce agonisise, fusese 
escrocat de Jimmy Mah şi de omul acestuia, care-i găsise 
locuinţă. Şi, colac peste pupăză, îndurase ruşinea şi 
umilinţa de a cumpăra obiectul din sacoşa pe care o ducea 
în mâna dreaptă. Decise că avea nevoie de o mică 
schimbare, de tovărăşia unor bărbaţi. 

În câteva minute găsi ce căuta: o sală de jocuri de noroc 
a comunităţii Fujian. Arătă banii paznicului de la intrare şi 
i se dădu voie să intre. 

Un timp rămase tăcut, jucând treisprezece puncte, 
fumând şi bând baijiu. Câştigă ceva bani şi începu să se 
simtă mai în largul lui. Mai goli o ceaşcă de alcool tare şi 

limpede, apoi încă una şi într-un târziu se relaxă, având 
totuşi grijă să ţină sacoşa de cumpărături complet ascunsă 
sub scaun. 

În cele din urmă, intră în vorbă cu bărbaţii din jur şi, cu 
cei treizeci de dolari câştigaţi - o sumă uriaşă pentru el - 
le făcu cinste cu băutură. Ameţit şi binedispus, le spuse o 
glumă şi câţiva dintre ei râseră în hohote. Pe tonul 
conspirativ pe care-l adoptă bărbaţii când sunt singuri îşi 
relatară mici istorioare despre neveste nesupuse şi copii 
neascultători, despre casele în care locuiau şi slujbele pe 
care le aveau sau le căutau. 

Wu ridică ceaşca. 

— În cinstea lui Zai Chen, anunţă el cu limba împleticită. 

Era vorba de zeul prosperității, unul dintre cei mai 
veneraţi în întreaga Chină. Wu era convins că are o 
legătură specială cu această zeitate populară. 

Toţi bărbaţii dădură pe gât băuturile. 

— Eşti nou prin partea locului, zise un bătrân. Când ai 
sosit? 

Încântat că se afla în centrul atenţiei, Wu începu să se 
laude în şoaptă: 

— Chiar  azi-dimineaţă. La bordul vasului care s-a 
scufundat. 

— Dragonul din Fuzhou? se miră unul dintre bărbaţi, 
ridicând din sprânceană. Am auzit la ştiri. Cică a fost o 
furtună îngrozitoare. 

— Oh, exclamă Wu. Erau valuri înalte de cincisprezece 
metri! Contrabandistul a vrut să ne omoare, dar am reuşit 
să salvez din cală vreo doisprezece oameni. Pe urmă a 
trebuit să înot sub apă şi să tai funia bărcii de salvare, ca 
s-o desprind de punte. Cât pe ce să mă înec. Dar am reuşit 
să-i aduc pe toţi la țărm. 

— Chiar tu ai făcut asta? 

Wu cobori privirea cu tristeţe. 

— Nu i-am putut salva pe toţi. Dar măcar am încercat. 

— Familia ta e bine, sănătoasă? întrebă un altul. 

— Da, răspunse Wu, tot mai ametit. 

— Locuieşti prin apropiere? 

— Ceva mai încolo, tot pe strada asta. 

— Cum arată Strigoiul? vru să ştie unul dintre ei. 

— Numai gura e de el. Pe deasupra, mai e şi laş. 
Niciodată nu umblă fără armă. Dacă ar fi lăsat pistolul 
deoparte şi ar fi luptat bărbăteşte, cu cuțitul, l-aş fi ucis 
cât ai clipi. 

Wu tăcu brusc, amintindu-şi vorbele lui Chang. Îşi dădu 
seama că poate nu ar fi trebuit să vorbească despre toate 
aceste lucruri. IÎncercă să schimbe subiectul. 

— Ar putea cineva să mă îndrume? Vreau să văd o 
statuie. Poate îmi spune careva unde este. 

— O statuie? întrebă omul de lângă Wu. Care anume? 
Aici sunt statui la tot pasul. 

— Una foarte cunoscută. O femeie care ţine în mână o 
listă de conturi. 

— Conturi? întrebă un altul. 

— Da, explică Wu. O vezi în toate filmele despre Ţara 
cea Frumoasă. E undeva, pe o insulă şi ţine într-o mână o 
torţă şi în cealaltă o listă de conturi. Torța o are ca să 
poată citi lista la orice oră din zi şi din noapte, să vadă câţi 
bani are. E aici, la New York? 

— Da, e aici, răspunse unul dintre bărbaţi, izbucnind în 
râs. 

Alţi câţiva începură şi ei să râdă. Râse şi Wu, deşi habar 
nu avea ce era atât de comic. 

— Trebuie să ajungi într-un loc numit Battery Park şi de 
acolo iei vaporul, dacă vrei să vezi statuia. 

— Aşa am să fac. 

— În cinstea doamnei cu conturile! râse un alt bărbat. 

Toţi îşi goliră paharele şi reluară jocul. 

Capitolul 15 


Amelia Sachs se înapoie din Chinatown, de la locuinţa 
martorului, şi Rhyme urmări amuzat expresia severă a 
poliţistei în timp ce Sonny Li se prezenta, mândru nevoie 
mare, drept „detectiv de la Biroul Siguranţei Publice al 
Republicii Populare Chineze”. 

— Ce vorbeşti? exclamă ea cu răceală. 

Sellitto îi relată povestea poliţistului chinez. 

— L.-aţi verificat? întrebă ea, cercetându-l cu privirea pe 
chinez, care era cu aproape treizeci de centimetri mai 
scund. 

Li i-o luă înainte detectivului. 

— Ei verificat, Hongse. Totul în regulă. 

— Hoankseh? Asta ce dracu' înseamnă? se răsti ea. 

El ridică mâinile împăciuitor. 

— Înseamnă „roşu”. Atât, nimic mai mult. Nu ceva rău. 
Părul la tine, înţelegi? Eu văzut la tine pe plajă, văzut 
părul la tine. 

Lui Rhyme i se păru că zâmbetul ce dezvelise dinţii 
strâmbi ai chinezului ascundea o tentativă de flirt. 

Eddie Deng confirmă că acel cuvânt se referea numai la 
culoare şi nu avea în el nimic denigrator. 

— E OK, Amelia, întări şi Dellray. 

— Deşi ar trebui să zacă într-un centru de detenţie, nu 
se putu abţine Coe. 

Sachs ridică din umeri şi se întoarse spre polițistul 
chinez. 

— Ce-ai vrut să spui cu plaja? Adică m-ai spionat? 

— Eu nu suflat o vorbă. De teamă tu trimiţi în ţară. 
Voiam ocazie prind la Strigoi. 

Sachs îşi dădu ochii peste cap, exasperată. 

— Stai, Hongse, uite aici. 

Li îi întinse câteva bancnote mototolite. 

— Ce-i asta? se încruntă ea. 

_ — Pe plajă. Geanta de la tine. Înţelegi? Eu nevoie bani. 
Imprumutat la tine. 

Sachs se uită în poşetă, apoi o închise cu zgomot. 

— Isuse! Privi scurt spre Sellitto. Acum pot să-l arestez? 

— Nu, nu, eu dau banii înapoi. Eu nu hoţ. Uite. Aici toţi 
banii. Chiar zece dolari în plus. 

— Zece în plus? 

— Dobânda, înţelegi? 

— De unde îi ai? întrebă ea pe un ton ironic. Vreau să 
spun, de unde i-ai furat? 

— Nu, nu, sunt bani curati. 

— Bine, gestul e în favoarea ta. E în regulă. 

Sachs oftă, luă banii şi-i înapoie lui Li cei zece dolari de 
provenienţă dubioasă. 

In continuare, poliţista povesti echipei cele aflate de la 
martorul John Sung. Auzind că Sung confirma informaţiile 
obţinute de la Sonny Li, fapt ce sporea credibilitatea 
poliţistului chinez, Rhyme se convinse şi mai mult că 
avusese dreptate să-l păstreze. Cu toate acestea, relatarea 
Ameliei Sachs despre cele aflate de la John Sung în 
legătură cu portretul făcut de căpitan Strigoiului îl tulbură 
profund. 

— „Spargeţi cazanele şi scufundaţi vasele”, repetă ea, 
explicând sensul expresiei. 

_ — Po fu Chen zu, zise şi Li, dând din cap cu amărăciune. 
Într-adevăr, aşa-i Strigoiul. Nu odihnă, nu retragere până 
nu câştigi război. 

Sachs se apucă să-l ajute pe Mel Cooper să introducă în 
computer probele culese din microbuz, catalogându-le şi 
completând cu grijă etichetele care urmau să dovedească 
la proces că probele erau înregistrate şi nu fuseseră 
falsificate. Tocmai punea într-o pungă de plastic cârpa 
însângerată găsită în microbuz, când Cooper zări ziarul 
pus pe masă, sub punga cu care lucra Sachs, şi se 
încruntă. Îşi trase mănuşile de latex şi scoase din pungă 
cârpa murdară de sânge. Luă o lupă şi începu să 
examineze cârpa cu atenţie. 

— E ceva ciudat aici, Lincoln, zise Cooper. 

— Ciudat? Ce înseamnă ciudat! Dă-mi amănunte, spune- 
mi ce nu-i în regulă. Vorbeşte la obiect. 

— Mi-au scăpat fragmentele astea. Uite. 

Întinse cârpa pe foaia de ziar şi o netezi grijuliu cu o 
perie. Rhyme nu observă nimic deosebit. 

— E vorba de o roca poroasă, spuse Cooper, aplecându- 
se deasupra ziarului, cu lupa la ochi. Cum de mi-a scăpat? 

Părea descumpănit. 

De unde proveneau fragmentele? Fuseseră ascunse într- 
o cută a cârpei? Ce erau? 

— Oh, la dracu'! murmură Sachs, privindu-şi mâinile. 

— Ce e? întrebă Rhyme. 

Ea se înroşi şi-şi ridică degetele. 

— Eu sunt de vină. Am apucat cârpa fără să port mânuşi. 

— Fără mânuşi? întrebă Rhyme cu o umbră de mânie în 
glas. 

Pentru un criminalist, era o greşeală gravă. Pe lângă 
faptul că acea cârpă păstra urme de sânge care putea fi 
purtător de viruşi HIV sau hepatită, Sachs contaminase 
proba. În calitate de şef al brigăzii de criminalişti ai NYPD, 
Lincoln Rhyme concediase oameni pentru astfel de 
omisiuni. 

— Îmi pare rău, zise Sachs. Dar ştiu ce sunt 
fragmentele. John... doctorul Sung mi-a arătat o amuletă 
pe care o purta la gât. Era ciobită şi probabil că 
fragmentele mi-au intrat sub unghii. 

— Eşti sigură că despre asta este vorba? întrebă cu 
severitate Rhyme. 

Li încuviinţă din cap şi zise: 

— Îmi amintesc... Sung lăsa copii de pe Dragon să se 
joace cu amuleta. E steatit de Qingtian. Valorează ceva 
bani. Înţelegi? Adus noroc. Rege Maimuţă, adăugă el. 
Foarte cunoscut în China. 

Eddie Deng dădu şi el din cap. 

— Sigur, Regele Maimuţă... O figură legendară. Tata îmi 
citea poveşti despre el. 

Dar pe Rhyme nu-l interesau niciun fel de mituri. El era 
preocupat să prindă un ucigaş şi să salveze nişte vieţi. 

Şi mai voia să înţeleagă cum de Sachs comisese o eroare 
de asemenea proporţii. 

O greşeală de începător. 

Greşeala cuiva cu mintea în altă parte. „Ce anume e în 
mintea ei?” se întrebă detectivul. 

— Aruncă... începu el. 

— Îmi pare rău, repeta Amelia. 

— Aruncă prima pagină a ziarului, zise Rhyme cu glas 
lipsit de orice intonaţie. Să trecem mai departe. 

În timp ce Cooper rupea foaia de ziar, computerul său 
scoase un bip. 

— Mesaj, citi Cooper cuvântul afişat pe ecran. 

— OK, ne-au trimis rezultatul pentru mostrele de sânge. 
Toate provin de la aceeaşi persoană, probabil femeia 
rănită. Grupa AB negativ, iar testul Barr! confirmă că este 
sânge de femeie. 

— Scrie pe tablă, Thom, ceru Rhyme. 

Asistentul făcu ce i se indicase. 

Nici nu termină bine de scris că se auzi din nou 
computerul lui Mel Cooper. 

— Rezultatele AFIS. 

Spre dezamăgirea lor, rezultatul analizei amprentelor 
prelevate de Sachs era negativ. Dar, în timp ce examina 
imaginea digitală de pe ecranul din faţa lor, Rhyme 
remarcă brusc ceva neobişnuit la cele mai clare amprente 
obţinute, cele de pe ţeava cu care fusese spart geamul 
microbuzului. Ştiau că era vorba de amprentele lui Sam 
Chang, deoarece le comparaseră cu alte câteva găsite pe 
motorul bărcii de salvare, iar Li le confirmase că Chang 
era acela care cârmise barca până la țărm. 

— Priviţi aceste linii, zise Rhyme. 

— Ce-ai văzut, Lincoln? întrebă Dellray. 


16 Test genetic pentru determinarea cromatinei sexuale (n.tr.). 

Rhyme nu-i răspunse, în schimb îşi apropie scaunul de 
monitor şi ordonă: 

— Comandă, cursor jos... stop. Cursor stânga... stop. 

Săgeata cursorului de pe ecran se opri pe o linie - o 
adâncitură pe buricul degetului arătător al mâinii drepte a 
lui Chang. Degetul mijlociu şi cel mare prezentau urme 
asemănătoare, ca şi cum Chang ar fi ţinut strâns în pumn o 
sfoară subţire. 

— Ce-i asta? se întrebă cu voce tare Rhyme. 

— O bătătură? O cicatrice? îşi dădu cu presupusul Eddie 
Deng. 

— N-am văzut de când sunt aşa ceva, comentă Mel 
Cooper. 

— Poate fi o tăietură sau o rană. 

— Sau o urmă de funie, sugeră Sachs. 

— Nu, atunci ar trebui să existe şi băşici. Trebuie să fie 
o rană. Ai văzut ceva răni pe mâinile lui Chang? îl întrebă 
Rhyme pe Li. 

— Nu, eu nu văzut rană. 

Adânciturile, bătăturile şi cicatricile de pe degete şi din 
palme pot indica profesiile sau obiceiurile celor care lasă 
amprente, astfel de semne fiind la fel de relevante când 
apar pe degetele suspecţilor sau ale victimelor. Totuşi, 
asemenea indicii nu mai sunt la fel de utile în zilele 
noastre, când singura abilitate fizică necesară în atâtea 
profesii este aceea de a mânui tastele calculatorului sau de 
a face însemnări. Totuşi, oamenii care prestează muncă 
fizică sau care practică anumite sporturi au adesea pe 
mâini semne distinctive. 


Rhyme nu avea nici cea mai mică idee ce puteau 
reprezenta semnele, dar poate că unele informaţii 
suplimentare ar fi lămurit enigma. Îi ceru lui Thom să 
noteze pe tablă şi această remarcă. Apoi vorbi la telefon cu 
agentul special Tobe Geller, unul dintre cei mai mari 
experţi ai FBI în materie de electronică şi computere, 
detaşat pentru moment la sediul din Manhattan. Geller 

terminase de analizat celularul Strigoiului, găsit de Sachs 
în cea de-a doua barcă de pe plaja Easton. Criminalistul 
comută telefonul pe microfon exterior şi, o clipă mai 
târziu, în încăpere răsună vocea vioaie a lui Geller: 

— Ei bine, trebuie să vă spun că e un telefon din cale- 
afară de interesant. 

Rhyme nu-l cunoştea prea bine pe tânărul Geller, dar îşi 
amintea părul lui creţ, felul lui prietenos de-a fi şi pasiunea 
arzătoare pentru orice obiect cu microcipuri. 

— Cum vine asta? întrebă Dellray. 

— În primul rând, nu vă puneţi prea multe speranţe. 
Practic, e imposibil de detectat. Noi numim astfel de 
aparate „telefoane invizibile”. Cipul de memorie a fost 
dezactivat, aşa încât telefonul nu înregistrează ultimul 
număr format, şi nici apelurile primite: setările de logare 
au fost complet anulate. In plus, e un telefon prin satelit: 
poţi suna oriunde în lume, fără să treci prin reţeaua 
furnizorilor locali. Semnalul este preluat printr-o reţea de 
stat din Fuzhou. Strigoiul sau cineva care lucrează pentru 
el a spart sistemul şi a activat telefonul. 

— Atunci, hai să sunăm pe careva din nenorocita aia de 
Republică Populară şi să le spunem că individu' ăsta se 
foloseşte de reţeaua lor, se răsti Dellray. 

— Am încercat şi asta. Dar punctul de vedere al 
chinezilor este că nimeni nu le poate sparge reţeaua, prin 
urmare ne înşelăm. Vă mulţumim pentru bunăvoință. 

— Chiar dacă asta înseamnă să-i ajutăm să pună mâna 
pe Strigoi? 

— Am pomenit numele lui Kwan Ang, zise Geller. S-au 
arătat la fel de dezinteresaţi. Ceea ce înseamnă că 
probabil sunt în solda lui. 

Guanxi... 

Rhyme îi mulţumi tânărului agent şi închise telefonul. 
„Unu la zero pentru Strigoi”, îşi zise el furios. 

Avură oarecum mai mult succes cu baza de date pentru 
arme de foc. Mel Cooper descoperi că tubul de cartuş se 
potrivea cu una din arme, ambele vechi de aproape 

cincizeci de ani, una din ele fiind un Tokarev rusesc 
automat, calibrul 7,62. 

— Totuşi, continuă Cooper, sunt convins că a folosit un 
Model 51, versiunea chinezească a pistolului Tokarev. 
Practic e vorba de aceeaşi armă. 

— Da, da, confirmă Sonny Li. Trebuie să fie 51, înţelegi? 
Eu avut Tokarev, dar pierdut în ocean. Majoritate chinezi 
au 51. 

— Şi muniţia? întrebă Rhyme. Ar putea avea nevoie să-şi 
încarce arma undeva, prin zonă. 

Se gândea că, dacă muniţia era greu de găsit, ar fi putut 
ţine sub supraveghere locurile cele mai probabile unde 
Strigoiul ar fi mers să se aprovizioneze. 

Dar Cooper clătină din cap. 

— Gloanţe din astea poţi cumpăra la orice magazin de 
arme mai acătării. 

La dracu'! 

Işi făcu apariţia un mesager care aducea un plic. Sellitto 
îl luă şi-l rupse la un capăt. Scoase dinăuntru un teanc de 
fotografii şi se uită la Rhyme, ridicând o sprânceană. 

— Cele trei cadavre recuperate din ocean de Paza de 
Coasta. Doi împuşcaţi. Unul înecat. 

Fotografiile înfăţişau chipurile morţilor, cu pleoapele 
întredeschise şi ochii sticloşi. Unul avea o gaură de glonţ 
în tâmplă. Ceilalţi doi nu prezentau leziuni vizibile. Plicul 
conţinea şi carduri cu amprente. 

— Aceştia doi, arată Li, membri ai echipajului. Celălalt 
era imigrant. Stat jos în cală, cu noi toţi. Nu ştiu nume la 
el. 

— Pune-le pe tablă, ceru Rhyme. Şi trimite amprentele 
la AFIS. 

Sellitto lipi fotografiile pe tablă, sub numele cazului, 
GHOSTKILL, şi Rhyme îşi dădu seama că în încăpere se 
aşternuse o tăcere apăsătoare, toţi cei din jur rămânând 
cu privirile aţintite asupra macabrelor dovezi ce se 
adăugau celor deja existente. Îşi imagină că Deng şi Coe 
aveau mai puţină experienţă cu cadavrele. „lată ce 

înseamnă să lucrezi cu detalii de la scena crimei, gândi el: 
devii rapid imun la tot ce ţine de moarte.” 

Sonny Li continuă să privească în tăcere fotografiile 
timp de câteva momente, apoi murmură ceva în chineză. 

— Ce-ai zis? întrebă Rhyme. 

Li se uită scurt spre criminalist. A 

— Eu zis „judecători ai infernului”. Expresie potrivită. In 
China există legendă: cei zece judecători ai infernului 
hotărăsc unde scris nume de la tine în Cartea Viilor şi a 
Morților. Judecătorii hotărăsc când tu vii pe lume şi când 
tu mori. Orice om de pe pământ, nume este în Carte. 

Rhyme se gândi o clipă la recentele programări la 
medici şi la apropiata intervenţie chirurgicală. Se întrebă 
unde anume figura numele lui în Cartea Viilor şi a 
Morților... 

Un alt bip al computerului rupse tăcerea. Mel Cooper 
privi scurt spre ecran. 

— Avem marca maşinii care aştepta pe plajă. BMW X5. 
Un jeep din alea de fiţe... Eu, unul, am un Dodge vechi de 
zece ani, adăugă el. Am strâns ceva kilometri la bord. 

— Puneti şi asta pe tablă. 

În timp ce Thom scria, Li se uită pe tablă şi întrebă: 

— A cui maşina asta? 

— Noi credem că cineva îl aştepta acolo pe Strigoi, 
răspunse Sellitto. Asta era maşina lui, arătă el cu o 
mişcare a capului spre tablă. 

— Ce întâmplat la el? 

— Se pare că i s-a făcut frică şi a întins-o, răspunse 
Deng. Strigoiul a tras după el, dar individul a reuşit să 
fugă. 

— Adică el abandonat Strigoi? se încruntă Li. 

— Mda, confirmă Dellray. 

— Trimiteţi datele maşinii la Vehicule Motorizate, ceru 
Rhyme. În statele New York, Jersey şi Connecticut. Se 
poate limita căutarea la, să zicem, două sute cincizeci de 
kilometri dincolo de Manhattan? 

— Da. 

Cooper intră pe internet, în căutarea unor site-uri sigure 
ale Departamentului de Vehicule Motorizate. 

— Ții minte când o treabă ca asta ne-a luat săptămâni 
întregi? întrebă el gânditor. 

Cu un bâzâit uşor, scaunul cu rotile al lui Rhyme se 
deplasă până lângă ecranul din faţa lui Cooper. În clipa 
următoare, criminalistul văzu cum ecranul se umplea de 
numele şi adresele tuturor posesorilor de X5. 

— La dracu'! bombăni Dellray, apropriindu-se şi el. Câţi 
sunt? 

— Speram să nu fie o maşină atât de căutată, răspunse 
Cooper. Avem câteva sute. 

— Dar numele? întreba Sellitto. Ceva nume chinezeşti? 

Cooper rulă lista de nume. 

— Sunt doi. Ling şi Zhao. 

Privi spre Eddie Deng, care încuviinţă din cap. 

— Da, e vorba de chinezi. Totuşi, continuă el, niciunul 
nu locuieşte aproape de centru. Unul e din White Plains, 
iar celălalt din New Jersey, Paramus. 

— Rugaţi poliţia locală din New York şi Jersey să-i 
verifice, ordonă Dellray. 

Informaticianul continuă să ruleze lista. 

— Aici ar fi o posibilitate: vreo patruzeci de X5 
înregistrate la diverse corporaţii şi încă vreo cincizeci 
înregistrate la agenţii de leasing. 

— Există vreo corporație cu nume chinezesc? întrebă 
Rhyme, regretând că nu putea acţiona el însuşi tastele, ca 
să ruleze lista şi mai repede. 

— Nu, răspunse Cooper. Dar toate sunt cam la fel: 
companii particulare. Păi, o să fie mare bătaie de cap, 
totuşi am putea lua legătura cu fiecare dintre ele. La fel şi 
cu firmele de leasing. Ca să vedem exact cine conduce 
maşinile. 

— Prea puţine şanse, interveni Rhyme. E un efort inutil. 
Va dura zile întregi. Trimiteţi câţiva poliţişti de la sediul 
central să verifice companiile cele mai apropiate de 
Chinatown, dar... 

— Nu, nu, Loaban, îl întrerupse Sonny Li. Trebuie găsit 
maşina. E primul lucru care trebuie tu faci. Repede. 

Rhyme ridică întrebător din sprânceană. 

— Găseşte maşina acum, continuă polițistul chinez. 
BMW, da? Aşa le ziceţi. Pune la treabă mulţi oameni. Toţi 
poliţiştii tăi, înţelegi? Pe toată lumea. 

— Va lua prea mult timp, murmură Rhyme, agasat de 
întrerupere. Nu avem atâţia oameni. Ar trebui să găsim 
persoana din cadrul firmei care s-a ocupat de cumpărări, 
iar dacă maşina e în leasing, ar trebui să discutăm cu 
agentul de vânzări al dealerului respectiv, să facem rost de 
evidențe - or jumătate dintre firme nu vor coopera fără 
ordin judecătoresc. Vreau să mă axez pe găsirea familiilor 
Chang şi Wu. 

— Nu, Loaban, insistă Li. Strigoiul o să omoare la şofer. 
Asta face acum, caută şofer. 

— Nu, eu, unul, cred că te înşeli, se opuse Dellray. 
Prima lui grijă acum e să suprime spectatorii de pe vas. 

— Cum adică spectatorii? 

— Martorii, explică Sellitto. 

Sachs se declară de acord. 

— După părerea mea, sigur că-i furios pe şoferul care l-a 
abandonat şi poate va porni în căutarea lui, dacă îşi 
găseşte timp, dar mai târziu. Nu acum. 

— Nu, nu, insistă Li, clătinând din cap cu înverşunare. E 
important, înţelegi? Găsiţi om cu BMW. 

— De ce? întrebă Sachs. 

— E clar. E limpede. Găsiţi şofer. El duce pe voi la 
traficant. Poate folosiţi şofer momeala să găsiţi Strigoi. 

— Şi pe ce te bazezi când tragi concluzia asta, Sonny? 
bombăni posomorât Rhyme. Pe ce date contezi? 

— Multe date, înţelegi? 

— Şi anume? 

Mărunţelul ridică din umeri. 

— Când eu venit cu autobuz dimineaţă, văzut semn. 

— Semn de circulaţie? întreba Rhyme. Ce vrei să spui? 

— Nu, nu, cum ziceţi voi la asta? Nu ştiu... 

Îi spuse ceva în chinezeşte lui Eddie Deng. 

— Vrea să zică profeție, explică tânărul detectiv. 

— Profeţie? se stropşi Rhyme, de parcă ar fi scuipat din 
gură peşte stricat. 

Li se întinse după ţigări, cu un aer absent, dar când văzu 
privirea severă a lui Thom, îşi retrase mâna. 

— Veneam la oraş cu autobuz, continuă el. Înţelegi? 
Văzut corb pe drum, ciuguleşte hrana. Alt corb încearcă 
fură hrană, dar primul corb nu doar alungă celălalt, ci fuge 
după el şi vrea să scoată ochii. Nu lasă scape hoţ. 

Li îşi ridică palmele. Se pare că aici se sfârşeau 
argumentele sale. 

— Şi? 

— Nu clar, Loaban? Nu clar ce spun? 

— Nu, ce spui tu acolo e al dracu' de neclar! 

— OK, OK. Acum aduc aminte corb şi încep gândesc la 
Strigoi, cine este el, şi gândesc la şofer, la om în BMW 
elegant, cine este el. Păi, este duşman la Strigoi. La fel 
cum corb care fură hrană. Familiile Wu şi Chang nu făcut 
nimic rău la Strigoi, adică personal, înţelegi? În schimb, 
şoferul... 

Li se încruntă, înciudat că nu-şi găsea cuvintele, şi se 
adresă din nou lui Deng, care îl ajută: 

— L-a trădat? 

— Da, l-a trădat. Acum el duşman la Strigoi. 

Lincoln Rhyme abia îşi stăpâni râsul. 

— Am reţinut, Sonny. Se întoarse spre Dellray şi Sellitto. 
Şi acum... 

— Ţi-am văzut faţa, Loaban, zise Li. Eu nu spun că zei 
coborât şi dat la mine semn prin corbi. Dar amintesc de 
păsări şi gândesc altfel, minte deschisă. Aerisită. Ăsta 
lucru bun, nu crezi? 

— Nu, eu cred că-i o superstiție, i-o tăie Rhyme. Woo 
woo” şi noi n-avem vreme pentru... De ce dracu’ râzi? 


17 Credinţe primitive, superstiții (n.tr.). 

— Woo woo. Ai zis woo woo. Vorbeşti chineza. Woo 
înseamnă ceață. Deci, dacă zici ceva woo woo, atunci ceva 
ceţos, neclar. 

— Ei bine, pentru noi asta înseamnă tâmpenii 
supranaturale. 

Dar Li nu dădu înapoi nici măcar în faţa izbucnirii 
aproape violente a lui Rhyme. 

— Nu, astea nu tâmpenii. Găseşte şofer. Trebuie, 
Loaban. 

Sachs nu-şi lua ochii de la chinezul cel pirpiriu şi 
insistent. 

— Nu ştiu ce să zic, Rhyme. 

— Nici vorbă! 

— Eu idee a dracu’ de bună! îl asigură Li pe criminalist. 

O clipă se lăsă o tăcere apăsătoare. 

— Ce-ar fi să-i punem pe Bedding şi pe Saul să facă 
treaba asta? interveni Sellitto. Le dăm vreo juma’ de 
duzină de oameni de la Patrule, Linc. Ar putea verifica 
înregistrările de X5 de la companii şi firme de leasing din 
Manhattan şi Queens, numai atât, plus cele din Chinatown 
şi cea din Flushing. Iar dacă mai dăm de vreun fir şi avem 
nevoie de oameni, îi repartizăm la altă misiune. 

— Bine, bine, acceptă Rhyme supărat. Numai mişcaţi-vă 
o dată. 

— Juma’ de duzină înseamnă şase, da? se văicări Li. E 
nevoie de mai mulţi. 

Dar văzând privirea lui Rhyme, amuţi instantaneu. 

— OK, OK, Loaban. 

Ciori ciugulind mâncare, maimuțe de piatră, Cartea 
Viilor şi a Morților... 

Rhyme oftă şi privi pe rând spre fiecare membru al 
echipei. 

— Şi acum, dacă nu cumva vă cer prea mult, ne-am 
putea ocupa şi de lucruri serioase? 


GHOSTKILL 

Easton, Long Island, Scena crimei 


e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. 

e Bangshou (mâna dreaptă) la bord; identitate necunoscută 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. De verificat posesorii 

înregistraţi. 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

e Amprentele au fost trimise la AFIS. 

e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 

e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 

Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. 
e Amprentele au fost trimise la AFIS. 
e Niciun set de amprente nu este luat în evidenţă. 

Capitolul 16 


Numele de familie Chang înseamnă „arcaş”. 

Cu tatăl, soţia şi copiii aşezaţi în jurul lui, Sam Chang 
caligrafia cu măiestrie literele numelui său pe o bucată de 
scândură găsită în curtea din dos a noii locuinţe. Caseta de 
mătase în care se aflau nepreţuitele lui pensule din păr de 
lup, capră şi iepure, tocul şi cerneala, se scufundase odată 
cu Dragonul, iar acum Chang se vedea silit să folosească 
un nenorocit de pix american din plastic. 

Totuşi, Chang învățase caligrafia în tinereţe de la tatăl 
lui şi practicase această artă toată viaţa, astfel că, deşi 
grosimea liniilor era aceeaşi, literele erau perfect 
desenate, după părerea lui, la fel ca studiile artistului Wan 
Li din secolul al XVI-lea, care obişnuia să facă o schiţă a 
unei scene oarecare, pictând-o apoi pe ceramică: schiţă 
simplistă, dar de o mare frumuseţe în sine. Chang luă 
scândura pe care înscrisese numele familiei şi o rezemă de 
altarul de carton, improvizat pe consola şemineului din 
sufragerie. 

China este un mare supermagazin de articole teologice, 
o ţară unde Buddha este cea mai recunoscută zeitate 
tradiţională, unde filosofii Confucius şi Lao-tzi sunt socotiți 
semizei, unde creştinismul şi religia islamică au numeroşi 
adepţi şi unde marea majoritatea a populaţiei îşi ia toate 
măsurile de precauţie, rugându-se cu regularitate şi 
aducând sacrificii la atât de multe zeități populare, încât 
nimeni nu le cunoaşte cu precizie numărul. 

Dar pentru cei mai mulţi chinezi, pe primul loc în 
panteonul zeilor sunt strămoşii. 

Astfel, şi altarul roşu era închinat strămoşilor lui Chang, 
fiind ornat cu unicele imagini care supravieţuiseră 
naufragiului: câteva fotografii păstrate în portofelul lui 
Chang, acum pătate de apă de mare şi reprezentându-i pe 
părinţii şi pe bunicii lui. 

— Ei bine! anunţă el. lată casa noastră! 

Chang Jiechi strânse mâna fiului său, apoi făcu semn săi 
se aducă ceaiul, pe care i-l turnă Mei-Mei. Bătrânul prinse 
în palme băutura fierbinte şi privi în jur, spre încăperile 
cufundate în întuneric. 

— Mai bine decât în alte locuri. 

În ciuda vorbelor lui, Chang simţi cum îl cuprinde iar 
ruşinea, ca un val de fierbinţeală, la gândul că-şi adusese 
tatăl într-un loc atât de sărăcăcios. Cea mai însemnată 
datorie, după aceea faţă de conducătorul ţării, spune 
Confucius, este cea a fiului faţă de tatăl său. Din clipa în 
care hotărâse să fugă din China, Chang îşi făcuse griji cum 
va suporta călătoria bătrânul său părinte. Mereu calm şi 
liniştit, Chang Jiechi primise în tăcere ştirea că urmau să 
fugă din ţară, lăsându-l pe Chang să se frământe dacă, în 
ochii bătrânului, luase decizia cea mai înţeleaptă. 

Acum, după scufundarea Dragonului, viaţa lor nu avea 
să se amelioreze prea curând. Apartamentul era sortit să 
fie o închisoare până când Strigoiul avea să fie prins sau se 
va înapoia în China, ceea ce ar fi putut însemna luni 


întregi. 
Se gândi din nou la locul unde se opriseră să fure 
vopseaua şi pensulele - Articole pentru  Locuinţa 


Dumneavoastră. La şirurile de căzi de baie, oglinzi şi 
lumini sclipitoare, la dalele de marmură. Ar fi vrut să-şi 
poată instala familia într-o locuinţă utilată cu minunăţiile 
pe care le văzuse acolo. Apartamentul lor era mizerabil. 
Era... 

Cineva bătu tare în uşă. 

O clipă, niciunul dintre ei nu îndrăzni să mişte. Apoi 
Chang privi pe după perdea şi se linişti. Deschise uşa şi 
zâmbi larg bărbatului între două vârste, îmbrăcat în jeanşi 
şi tricou. Joseph Tan intră şi bărbaţii îşi strânseră mâinile. 
Chang aruncă o privire pe strada liniştită, dar nu văzu pe 
nimeni care să-i fi sugerat că ar fi fost unul dintre oamenii 
Strigoiului. În aerul umed şi înăbuşitor plutea un miros 
urât: după toate aparențele, apartamentul se găsea nu 

departe de o uzină de tratare a apelor reziduale. Chang 
păşi înăuntru şi închise uşa în urma lui. 

Tan, fratele unui bun prieten al lui Chang din Fujian, 
venise în America în urmă cu vreo câţiva ani. Acum era 
cetăţean american şi, cum nu fusese disident, putea 
călători liber din State în China şi invers. Chang petrecuse 
câteva seri în compania lui şi a fratelui său la Fuzhou, 
primăvara trecută, şi în cele din urmă relaţiile deveniseră 
îndeajuns de apropiate ca să-i dezvăluie lui Tan că 
intenţiona să-şi ducă familia în Ţara cea Frumoasă. Tan se 
oferise să-l ajute. Făcuse rost de acest apartament şi 
găsise de lucru pentru Chang şi pentru fiul său cel mare la 
una dintre firmele lui Tan, o mică tipografie, nu departe de 
apartament. 

Chinezul cel volubil îl salută respectuos pe bătrânul 
Chang Jiechi, apoi pe Mei-Mei, după care se aşezară să 
servească ceaiul. Tan le oferi ţigări. Sam Chang refuză, 
dar tatăl său luă una şi amândoi începură să fumeze. 

— Am auzit la ştiri ce s-a întâmplat cu vasul, zise Tan. 
Am mulţumit lui Guan Yin că aţi scăpat. 

— Au murit mulţi. A fost îngrozitor. Cât pe ce să ne 
înecam cu toţii. 

— La televizor s-a spus că traficantul care v-a adus a fost 
Strigoiul. 

Chang îi răspunse că aşa era şi că Strigoiul încercase să- 
i lichideze chiar şi după ce ajunseseră la țărm. 

— Atunci va trebui să fim foarte atenţi. N-am să 
pomenesc nimănui numele voastre. Dar la tipografie am 
lucrători care vor fi curioşi să afle cine sunteţi. Mă 
gândeam că ar trebui să începeţi lucrul imediat, dar acum, 
cu Strigoiul... Ar fi mai bine să aşteptăm. Poate săptămâna 
viitoare. Sau peste încă o săptămână. Atunci am să vă spun 
şi ce aveţi de făcut. Cunoaşteţi maşinile de tipărit 
americane? i 

Chang clătină din cap. In China fusese profesor de artă 
şi cultură, până când îl dăduseră afară din pricina 
statutului său de disident. La fel ca toţi ceilalţi artişti 

alienaţi şi dispreţuiţi, care-şi pierduseră slujba în timpul 
Revoluţiei Culturale a anilor 1960, Chang se văzuse nevoit 
să accepte munca de „reeducare”: munca manuală. Şi, la 
fel ca mulţi caligrafi şi artişti din acele vremuri, găsise de 
lucru ca tipograf. Dar lucrase numai cu aparatură veche, 
chinezească sau rusească. 

Vorbiră un timp despre viaţa din China şi cea de aici. 
Apoi Tan notă pe o hârtie indicaţii despre cum se putea 
ajunge la tipografie şi programul de lucru pentru Chang şi 
fiul său. În sfârşit, se arătă curios să-l cunoască pe 
William. 

Chang deschise uşa care dădea spre camera băiatului şi 
rămase înmărmurit, întâi de surpriză, apoi de supărare, 
văzând camera goală. William nu era acolo. 

Se întoarse spre Mei-Mei. 

— Unde-i băiatul? 

— Era în dormitor. Nu l-am văzut ieşind. 

Chang se duse grăbit la uşa din spate şi văzu că era 
descuiată. William renunţase s-o încuie când se furişase 
afară. 

Nu! 

Curtea era pustie. La fel şi aleea din spate. Chang se 
înapoie în sufragerie. 

— Unde s-ar putea duce un adolescent în cartierul asta? 
îl întrebă el pe Tan. 

— Vorbeşte englezeşte? 

— Mai bine ca noi. 

— La colţ e un Starbucks, îl ştii? 

— Da, cafeneaua. 

— Acolo merg mulţi băieţi chinezi de vârsta lui. Sper că 
nu va pomeni nimic despre Dragon. 

— Nu, sunt sigur de asta, răspunse Chang. Ştie că 
suntem în pericol. 

Tan, care avea şi el copii, spuse: 

— FEl va fi cea mai mare problemă a voastră. Se va uita 
la ăsta - făcu semn spre televizor - şi va râvni la tot ce va 
vedea acolo. Jocuri video, maşini şi haine. Şi le va vrea 

fără să muncească pentru ele. Pentru că la televizor vezi 
doar că oamenii au lucruri, nu-i vezi muncind pentru ele. 
Aţi bătut atâta cale, aţi scăpat cu viaţă din Atlantic, aţi 
scăpat de Strigoi. Aveţi grijă să nu fiţi deportaţi pentru că 
fiul vostru e arestat pentru furt din magazine şi dat pe 
mâna INS. 

Chang înţelese la ce se referea Tan, dar pe moment era 
speriat, nu se putea concentra asupra sfatului. Strigoiul 
putea avea bangshoui pe toate străzile de aici. Sau oameni 
gata să-i vândă secretul ascunzătorii în care se refugiase el 
şi cu familia. 

— Trebuie să-mi găsesc fiul. Acum. 

leşi în strada împreună cu Tan. Tan îi arătă colţul unde 
se găsea cafeneaua. 

— Acum te las. Fii autoritar cu fiul tău. Acum că aţi 
ajuns aici, va fi mai greu. Dar trebuie neapărat să-l 
controlezi. 

Cu capul în piept, Chang porni pe stradă, trecând prin 
dreptul unor apartamente ieftine, spălătorii automate, 
prăvălii de delicatese, restaurante şi magazine universale. 
Cartierul era mai puţin aglomerat decât Chinatown, în 
Manhattan, trotuarele mai late, mai puţină lume pe străzi. 
Mai mult de jumătate din populaţie era de origine asiatică, 
dar amestecată: chinezi, vietnamezi şi coreeni. Mai erau şi 
destui hispanici, precum şi numeroşi indieni şi pakistanezi. 
Albi aproape deloc. 

Mergea cercetând cu privirea interiorul magazinelor, 
dar fiul său nu era în niciunul. 

Se rugă la Chen-wu ca băiatul să fi ieşit doar la 
plimbare, să nu fi întâlnit pe careva căruia sa-i fi spus cum 
ajunseseră acolo - fie şi pentru a face impresie asupra 
vreunei fete. 

Un părculeţ - nici urmă de William. 

Un restaurant. Nimic. 

Intră în cafeneaua Starbucks, unde mai mulţi 
adolescenţi circumspecţi şi bătrâni cu un aer satisfăcut 

întoarseră ochii spre figura tulburată a imigrantului. 
William nu era nici aici. Chang ieşi grăbit. 

În clipa următoare, privind întâmplător pe o alee 
întunecată, îşi zări fiul. Băiatul stătea de vorbă cu doi 
tineri chinezi, amândoi îmbrăcaţi în scurte de piele neagră. 
Aveau părul lung, ridicat în sus şi pieptănat pe spate cu 
gel sau briantină. William îi dădu unuia ceva, dar Chang 
nu reuşi să vadă ce anume. Tânărul încuviinţă din cap 
către însoţitorul lui, şi strecură un săculeţ în palma lui 
William. Apoi cei doi îi întoarseră grăbiţi spatele şi se 
îndepărtară pe alee. William se uită în punguţă, verifică 
ceea ce tocmai primise, apoi vâri săculeţul în buzunar. 
„Nu! îşi zise Chang, şocat. Ce-i asta?” Droguri. Fiul Jui îşi 
cumpăra droguri? 

Chang ieşi repede de pe alee şi, când William ajunse în 
dreptul său, îl înşfăcă de braţ pe băiatul uluit şi-l lipi de 
zid. 

— Cum ai putut să faci una ca asta? exclamă Chang. 

— Dă-mi pace. 

— Răspunde-mi! 

William aruncă o privire spre cafeneaua aflată la doi 
paşi, unde trei-patru persoane şedeau afară, bucurându-se 
că pe moment ploaia încetase. Il auziseră pe Chang 
ridicând vocea şi începuseră să se uite la cei doi, tată şi 
fiu. Chang îi observă şi-i dădu drumul lui William din 
strânsoare, făcându-i semn din cap să-l urmeze. 

— Nu ştii că Strigoiul e pe urmele noastre? Că vrea să 
ne omoare? _ 

— Am vrut să ies din casă. Acolo e ca la puşcărie! Închis 
într-o chichineaţă de cameră, cu frate-meu cel mic! 

Chang îl apucă din nou de braţ. 

— Să nu vorbeşti aşa cu mine. Nu-ţi permit să fii atât de 
nesupus. 

— E un loc infect! Vreau să am camera mea, zise băiatul, 
încercând să-şi elibereze braţul. 

— Mai târziu. Cu toţii trebuie să facem nişte sacrificii. 

— Dumneata ai vrut să venim aici. N-ai decât să te 
sacrifici dumneata! 

— Să nu te aud vorbind aşa cu mine! se răsti Chang. 
Sunt tatăl tău. 

— Vreau o cameră a mea. Vreau să fiu singur. 

— Ar trebui să-ţi pară bine că ai unde să stai. Niciunul 
dintre noi nu are o cameră a lui. Bunicul tău doarme cu 
mine şi cu mama ta. 

Băiatul nu răspunse. 

In ziua aceea Chang aflase multe lucruri despre fiul lui. 
Că era obraznic, că fura maşini, că legăturile puternice ale 
responsabilităţii faţă de familie nu însemnau mare lucru 
pentru băiat. Chang se întrebă, superstiţios, dacă nu 
cumva greşise la începerea şcolii, când îi dăduse băiatului 
un nume occidental, după geniul american al 
computerelor, Gates. Poate tocmai asta îl făcuse cumva pe 
William să devină un rebel. 

— Cine erau indivizii? întrebă Chang în timp ce se 
îndreptau către apartament. 

— Care indivizi? i-o întoarse băiatul, ocolind răspunsul. 

— Cei cu care erai mai devreme. 

— Nimeni. 

— Ce ti-au vândut? Droguri? 

Agasat, tânărul se mulţumi să păstreze tăcerea. 

Ajunseră în faţa apartamentului. William vru să treacă în 
faţa tatălui său, dar Chang îl opri şi-i vâri mâna în 
buzunar. William ridică braţele într-un gest plin de 
duşmănie şi, pentru o clipă, Chang îşi închipui, şocat, că 
fiul său voia să-l îmbrâncească sau chiar să-l lovească. Dar 
după un moment care părea să nu se mai sfârşească, 
tânărul cobori braţele. 

Chang scoase punguţa din buzunarul lui William şi, 
cercetându-i conţinutul, rămase năucit la vederea unui mic 
pistol argintiu. 

— La ce-ţi trebuia aşa ceva? şuieră el. Ca să jefuieşti 
oameni? 

Tăcere. 

— Spune-mi, fiule. 

Mâna lui puternică de caligraf se încleştă pe braţul 
băiatului. 

— Spune-mi! 

— L-am cumpărat ca să ne putem apăra, strigă băiatul. 

— De protecţia familiei mă ocup eu. Şi nu cu asta. 

— Dumneata? râse batjocoritor tânărul. Dumneata ai 
scris articole despre Taiwan şi despre democraţie şi ne-ai 
distrus viaţa. Dumneata ai decis să venim aici şi acum 
nenorocitul ăla de contrabandist umblă să ne lichideze. 
Asta numeşti protecţie? 

— Cât ai plătit pentru ăsta? întrebă Chang, ridicând 
săculeţul în care se afla pistolul. De unde ai avut banii? Că 
doar n-ai slujbă. 

Băiatul se prefăcu că nu auzise întrebarea. 

— Strigoiul i-a ucis pe ceilalţi. Dacă încearcă să ne 
omoare şi pe noi? Atunci ce vom face? 

— Ne vom ascunde de el până când îl va găsi poliţia. 

— Şi dacă poliţia nu-l găseşte? 

— De ce mă dezonorezi în acest fel? îl întrebă Chang 
furios. 

William îşi făcu loc pe lângă el şi intră în apartament, 
clătinând din cap exasperat. Se duse în dormitor şi trânti 
uşa după el. 

Chang luă ceaşca de ceai oferită de soţia lui. 

— Unde a fost? întrebă Chang Jiechi. 

— Pe stradă. Uite ce-a cumpărat. 

Chang le arătă pistolul şi bătrânul îl apucă între 
degetele sale noduroase. 

— E încărcat? întrebă Chang. 

Tatăl lui fusese soldat şi luptase împotriva lui Mao 
Zedong, pe timpul Marşului Celui Lung, care alungase pe 
Cian Kai-Şi şi pe naţionalişti spre maret, aşa că se 
pricepea la arme. Bătrânul studie cu atenţie pistolul. 


18 Referire la retragerea în Insula Taiwan a rămăşiţelor înfrânte ale 
armatei lui Cian Kai-Şi, conducătorul Partidului Naționalist - 
Gomindan (n.tr.). 

— Da. Fii cu băgare de seamă. Ţine siguranţa în poziţia 
asta. 

Îi înapoie fiului sau pistolul. 

— De ce îmi arată atâta lipsă de respect? întrebă Chang 
supărat. 

Ascunse arma pe raftul cel mai de sus al dulapului din 
faţa sa şi-l conduse pe bătrân spre canapeaua mucegăită. 

Un timp tatăl său rămase tăcut. Pauza dură atât de mult 
încât Chang ridică spre el o privire întrebătoare. În cele 
din urmă, cu o sclipire de şiretenie în ochi, bătrânul 
răspunse: 

— De unde ai adunat atâta înţelepciune, fiule? Cine ţi-a 
format mintea şi inima? 

— Învăţătorii mei, cărţile, colegii. Dar în primul rând 
dumneata, Baba. 

— Ah, eu? Ai învăţat de la tatăl tău? întrebă Chang Jiechi 
cu prefăcută surpriză. 

— Da, bineînţeles, se încruntă Chang, neştiind unde voia 
să ajungă bătrânul. 

Acesta nu zise nimic, dar pe chipul său cenuşiu se 
aşternu un vag surâs. 

Trecură câteva clipe. Apoi Chang zise: 

— Vrei să spui că William a învăţat de la mine? Eu n-am 
fost niciodată impertinent faţă de dumneata, Baba. 

— Nu faţă de mine. Dar, cu siguranţă, ai fost faţă de 
comunişti. Faţă de Beijing. Faţă de autorităţile din Fujian. 
Fiule, eşti disident. Toata viaţa ta ai fost un revoltat. 

— Dar... 

— Dacă Beijingul te-ar întreba: „De ce ne arată Sam 
Chang atâta lipsa de respect”, tu ce-ai răspunde? 

— Aş răspunde: „Ce-aţi făcut voi ca să-mi câştigaţi 
respectul?” 

— Şi William ţi-ar putea răspunde acelaşi lucru. 

Chang Jiechi îşi ridică mâinile, în semn că-şi încheiase 
demonstraţia. 

— Dar duşmanii mei au însemnat exploatare, violenţă, 
corupţie. 

Sam Chang iubea China din toata inima. Îşi iubea 
poporul. Cultura. Istoria. In ultimii doisprezece ani, viaţa 
lui fusese o luptă însufleţită şi acerbă pentru a-şi ajuta ţara 
să păşească într-o epocă mai luminată. 

— Tot ce vede William în tine este un om aplecat peste 
computer la ore târzii din noapte, atacând autorităţile, fără 
să-i pese de consecinţe. 

Lui Chang îi veniră în minte câteva vorbe de protest, dar 
se abţinu să le rostească. Deodată îşi dădu seama, şocat, 
că probabil tatăl lui avea dreptate. Râse fără convingere. 
Se gândi să meargă şi să stea de vorbă cu fiul lui, dar ceva 
îl împiedică. Furia, nedumerirea - poate chiar teama de ce 
i-ar fi putut replica băiatul. Nu, cu William va vorbi mai 
târziu. Atunci când... 

Deodată bătrânul schiţă o grimasă de durere. 

— Baba! strigă Chang, speriat. 

Unul dintre puţinele lucruri salvate după naufragiul 
Dragonului era o sticluţă aproape plină cu morfină, 
aparţinând lui Chang Jiechi. Chang îi dăduse tatălui său o 
tabletă chiar înainte ca vasul să se scufunde şi de atunci 
păstrase sticluţa în buzunar. Dopul fusese bine strâns şi 
apa de mare nu pătrunsese înăuntru. 

li administră bătrânului alte două pastile şi-l înveli cu o 
pătură. Chang Jiechi se lungi pe canapea şi închise ochii. 

Sam Chang se trânti greoi pe un scaun jilav. 

Işi pierduseră toata agoniseala, tatăl lui avea nevoie 
disperată de medicamente, un criminal înrăit era pe 
urmele lor, iar fiul lui se dovedise a fi un renegat şi un 
infractor... 

Prea multe necazuri se abătuseră asupra lor. 

Ar fi vrut să dea vina pe cineva anume: pe Mao, pe 
Partidul Comunist Chinez, pe soldaţii Armatei Populare de 
Eliberare... 

Dar motivul dificultăţilor şi pericolelor cu care se 
confruntau acum părea să fie unul singur, aşa cum spusese 
William: Chang însuşi. 

Numai că regretele nu foloseau la nimic. Tot ce putea 
face Chang era să se roage ca poveştile despre viaţă să fie 
adevărate, nu legende, ca Ţara cea Frumoasă să fie, într- 
adevăr, un ţinut al miracolelor, unde răul era dat la iveală 
şi înlăturat, unde cele mai primejdioase slăbiciuni ale 
fiinţei omeneşti puteau fi grabnic îndreptate şi unde 
generoasa libertate îşi îndeplinea făgăduiala ca sufletele 
năpăstuite să nu sufere pe mai departe. 

Capitolul 17 


La ora 1.30 după-amiază Strigoiul mergea grăbit prin 
Chinatown, cu capul aplecat, îngrijorat ca întotdeauna că 
ar putea fi recunoscut. 

Pentru majoritatea occidentalilor era, desigur, invizibil, 
trăsăturile lui făcând parte din prototipul bărbatului 
asiatic. Americanii albi rareori făceau deosebirea între un 
chinez, un japonez, un vietnamez şi un coreean. Printre 
chinezi însă trăsăturile lui erau unice, or Strigoiul era 
decis să rămână în anonimat. Cu câţiva ani în urmă dăduse 
mită 10.000 de dolari unui magistrat de la Serviciul 
Circulaţie din Hong Kong ca să nu fie arestat într-un 
scandal minor şi fotografia lui să nu apară într-un cazier. 
Nici măcar Secţia de Arhive şi Evidenţă Computerizată a 
Interpolului sau Unitatea de Analiză a Informaţiilor despre 
Infractori nu dispunea de vreo imagine clară a lui obţinută 
în urma activităţii de supraveghere (Strigoiul ştia acest 
lucru, deoarece se folosise de un hacker din Fuzhou 
pentru a sparge baza de date a Interpolului prin sistemul 
de e-mail X400, teoretic sigur). 

Aşadar, acum păşea grăbit, ţinând aproape în 
permanenţă bărbia în piept. 

Dar nu chiar tot timpul. 

Din când în când ridica privirea să studieze femeile, pe 
cele tinere şi frumoase, pe cele voluptuoase, pe cele 
zvelte, pe cele rezervate, pe cele amatoare de flirturi şi pe 
cele timide. Funcţionare, adolescente, soţii, femei de 
afaceri, turiste. Nu conta dacă erau asiatice sau 
occidentale. Dorea un trup care să geamă sub el - de 
plăcere sau de durere (nici asta nu conta), pe care să-l 
pătrundă iar şi iar, ţinându-i capul strâns între palme. 

O femeie cu părul castaniu-deschis trecu pe lângă el, o 
femeie albă. Strigoiul încetini pasul şi se lăsă învăluit de 
parfumul ei. O dorea - deşi îşi dădea seama că nu pe 
femeia aceasta o dorea, ci pe Yindao a lui. 

Dar acum nu avea timp pentru fantezii: venise la 
asociaţia negustorilor, unde îl aşteptau turcii. Scuipă pe 
trotuar, găsi intrarea din spate, pe care aceştia o lăsaseră 
deschisă, şi păşi înăuntru. Urcă până la ultimul etaj. 
Venise timpul să se ocupe de nişte treburi serioase. 

În biroul cel spaţios îi găsi pe Yusuf şi pe ceilalţi doi 
turci. Nu-i trebuise mult - doar câteva telefoane, o 
ameninţare şi o şpagă - ca să afle numele bărbatului 
aşezat pe scaun, în spatele propriului birou, speriat, gata- 
gata să-i dea lacrimile. 

Când Strigoiul pătrunse în încăpere, Jimmy Mah lăsă 
ochii în pământ. Contrabandistul îşi trase un scaun şi se 
aşeză alături de el. Apucă indiferent mâna lui Mah - gest 
destul de obişnuit la bărbaţii chinezi - simțind tremurul 
muşchilor şi zvâcnetul unei inimi înspăimântate. 

— N-am ştiut că au sosit la bordul Dragonului. Nu mi-au 
spus! Jur! M-au minţit. Când au venit aici, nici măcar nu 
auzisem despre vas. Nu urmărisem ştirile de dimineaţă. 

Strigoiul continuă să-l ţină de mână, strângându-i-o ceva 
mai tare, dar fără să rostească vreun cuvânt. 

— Ai să mă omori? întrebă Mah atât de încet încât simţi 
nevoia să repete întrebarea, deşi Strigoiul îl auzise 
perfect. 

— Unde sunt familiile Chang şi Wu? 

Strigoiul strânse mâna lui Mah şi mai puternic, fiind 
răsplătit cu un scâncet de durere. 

— Unde sunt? 

Mah furişă o privire către turci, întrebându-se ce arme 
cumplite aveau asupra lor: cuțite, lanţuri sau pistoale. 

În cele din urmă însă, simpla strânsoare a mâinii în 
palma Strigoiului se dovedi de ajuns pentru ca Mah să-şi 
dezlege limba. 

— În două locuri diferite, domnule. Wu Qichen se afla 
într-un apartament din Chinatown. Un cunoscut de-al meu 
i-a făcut rost de locuinţă. 

— Adresa! 

— N-o ştiu. Jur! Dar o ştie omul meu. O să v-o spună el. 

— Unde-i omul tău? 

Mah îi dădu repede numele şi adresa. Strigoiul îşi 
întipări informaţiile în memorie. 

— Şi ceilalţi? 

— Sam Chang şi-a dus familia în Queens. 

— În Queens? repetă Strigoiul. Unde anume? 

Urmă o strângere deosebit de delicată. O clipă, Strigoiul 
îşi imagină că atingea sânul lui Yindao. Mah făcu semn cu 
capul spre birou. 

— Uitaţi, acolo! Adresa e pe foaia aia de hârtie. 

Strigoiul luă foaia, aruncă o privire la adresă, apoi puse 
foaia în buzunar. Eliberă mâna şefului comunităţii şi-şi 
frecă uşor degetul mare de sudoarea care năclăise palma 
lui Mah. 

— Nu care cumva să sufli vreo vorbă despre ce te-am 
întrebat, murmură Strigoiul. 

— Nu, nu. Sigur că nu. 

Strigoiul zâmbi. 

— Mi-ai făcut o favoare, drept care îţi port recunoştinţă. 
Îţi sunt îndatorat. Am să-ţi fac şi eu un serviciu. 

Mah tăcu. Apoi întrebă circumspect, cu glas tremurat: 

— Un serviciu? i 

— Ce alte afaceri mai ai, domnule Mah? In ce alte 
activități eşti amestecat? Ajuţi purcei, ajuţi traficanţi. De 
saloane de masaj te ocupi? 

— De câteva. N 

Mah părea ceva mai liniştit. Işi şterse palma de 
pantaloni. 

— Mă ocup mai cu seamă de jocuri de noroc. 

— Ah, jocuri de noroc. Desigur. Aici în Chinatown se 
joacă mult. Îmi plac jocurile de noroc. Dumitale nu? 

Mah înghiţi în sec şi-şi şterse faţa cu o batistă albă. 

— Cui nu-i plac jocurile de noroc? Da, da. 

— Atunci spune-mi: cine îţi stă în cale în afacerea cu 
jocurile de noroc? Alt tong? Vreo triadă? Vreo bandă de 
Meiguo? Poliţia? Pot vorbi cu oricare dintre ei. Am relaţii 
în tot guvernul. Relaţii la nivel foarte înalt. Pot face în aşa 

fel ca nimeni să nu se lege de sălile dumitale de jocuri de 
noroc. 

— Da, domnule, da. Cine nu are probleme? Sigur, nu-i 
vorba de chinezi, nici de poliţie. E vorba de italieni. De ce 
ne dau atât de furcă? Nu ştiu. Tinerii aruncă bombe 
incendiare, ne bat clienţii, jefuiesc sălile de jocuri. 

— Italienii, căzu pe gânduri Strigoiul. Cum le zice? E un 
cuvânt denigrator... Nu-mi vine acum în minte. 

— Wops, răspunse Mah în englezeşte. 

— Wops. 

Mah zâmbi. 

— Se referă la domeniul dumneavoastră de activitate. 

— Domeniul meu? 

— Imigranţi. Wops înseamnă „fără paşaport”. Cu ani în 
urmă, când au venit aici, imigranții italieni fără acte au 
fost porecliţi WOP. E un cuvânt foarte jignitor. 

Strigoiul privi încruntat în jurul lui prin încăpere. 

— Aveţi nevoie de ceva, domnule? întrebă Mah. 

— Ai cumva un marker mai gros? Sau poate nişte 
vopsea? 

— Vopsea? 

Mah îl privi în ochi pe Strigoi. 

— Nu. Dar o pot chema pe secretara mea de la parter. 
Pot s-o trimit pe ea să cumpere. Pot face rost de orice 
doriţi. Absolut orice. 

— Aşteaptă, îl opri Strigoiul. Nu-i nevoie. Am altă idee. 


Lon Sellitto ridică privirea de la celularul Nokia şi 
anunţă echipa GHOSTKILL: 

— Avem un cadavru în Chinatown. La telefon e un 
detectiv de la Secţia 5. 

Duse din nou telefonul la ureche. 

Îngrijorat, Rhyme ridică privirea către el. Oare Strigoiul 
găsise şi lichidase alt imigrant? Pe cine? se întrebă el. Pe 
Chang, pe Wu? Pe fetiţa cea mică? 

Sellitto închise telefonul şi zise: 

— Nu pare a fi cineva legat de cazul Strigoiului. Victima 
se numeşte Jimmy Mah. 

— Îl cunosc, interveni Eddie Deng. E şeful unui tong. 

Coe încuviinţă din cap. 

— Am auzit şi eu de el. Nu e implicat în contrabandă, 
dar face parte din comitetul de primire. 

— Asta ce vrea să însemne? întrebă tăios Rhyme, văzând 
că Alan Coe nu oferă o explicaţie. 

— Când imigranții fără acte ajung în Chinatown, 
răspunse agentul, acolo îi aşteaptă cineva care-i ajută: îi 
duce într-o ascunzătoare, le dă ceva bani. Acesta este 
„comitetul de primire” al imigranţilor ilegali. Majoritatea 
celor care întâmpină imigranții lucrează pentru 
contrabandişti, dar unii o fac pe cont propriu. Ca Mah. 
Atâta doar că nu-i o activitate prea profitabilă. Dacă eşti 
corupt şi vrei bani mulţi, atunci te apuci de droguri, jocuri 
de noroc sau saloane de masaj. Asta-i domeniul lui Mah. 
Sau, mai bine zis, era. 

— De ce crezi că nu are legătură cu Strigoiul? întrebă 
Rhyme. 

— Pe peretele din spatele biroului lângă care a fost găsit 
cadavrul era scris un mesaj: „Ne numiţi WOPS, ne luaţi 
casele”. Fiindcă veni vorba, mesajul era scris cu sângele 
lui Mah. 

Deng dădu din cap în semn de încuviinţare. 

— E duşmănie mare între a treia generaţie de mafioţi - 
ştiţi bine, Clanul Soprano - şi comunităţile tong. Motivul 
sunt sălile de jocuri de noroc şi saloanele de masaj ale 
chinezilor, ba chiar şi unele afaceri cu droguri. Practic, 
chinezii i-au izgonit pe italieni din peisajul crimei 
organizate din Manhattan. 

Repartizarea demografică a crimei organizate era la fel 
de fluidă ca structura demografică a oraşului în sine - 
Rhyme ştia acest lucru foarte bine. 

— Oricum, zise Coe, cei care au scăpat de pe Dragon 
probabil se vor grăbi să se ascundă. Vor încerca să se 

ferească de o persoană publică de soiul lui Mah. Eu, unul, 
aşa aş proceda. 

— Afară de cazul când sunt disperaţi, interveni Sachs. 
Or ei chiar sunt. Agenta se uită la Rhyme. Poate că 
Strigoiul l-a lichidat pe Mah, făcând să pară că ar fi mâna 
mafiei. Să merg să examinez scena crimei? 

Rhyme chibzui o clipă. Da, familiile erau disperate, dar 
Rhyme  constatase deja  inventivitatea imigranților, 
probabil mâna lui Chang. Să ceară ajutorul lui Mah ar fi 
însemnat să lase prea multe indicii, gândi el. 

— Nu, am nevoie de tine aici. Trimite totuşi o echipă 
specială de criminalişti şi spune-le să ne informeze în 
legătură cu ce descoperă acolo. Apoi se întoarse către 
Eddie Deng: Sună-i pe Dellray şi pe Peabody la sediul FBI. 
Spune-le de crimă. 

— Da, domnule, răspunse Deng. 

Dellray plecase în oraş, în încercarea de a obține mai 
mulţi agenţi de la cele două principale jurisdicții din New 
York, cea din est şi cea din sud, care acopereau zonele 
Manhattan şi Long Island. Totodată, se străduia să facă uz 
de influenţa sa pentru a chema echipa SPEC-TAC la faţa 
locului, ceea ce Washingtonul nu prea voia să accepte, 
această unitate specială ocupându-se în general de cazuri 
majore de luare de ostatici şi ocupări de ambasade, nu de 
căutări de persoane. Cu toate acestea, Rhyme ştia că 
Dellray era un tip prea uns cu toate alifiile ca să fie refuzat 
şi că, dacă exista cineva în stare să aducă mult-râvnita 
forţă tactică la New York, acela era agentul cel deşirat. 

Rhyme îşi împinse scaunul cu rotile până în dreptul 
probelor şi tablei. 

Nimic, nimic, nimic... 

„Ce altceva mai putem face? se întrebă el. Ce posibilităţi 
mai avem?” Studie cu atenţie tabla... In cele din urmă 
spuse: 

— Să ne mai uităm o dată la mostrele de sânge. 

Examină mostrele găsite de Sachs: cea provenind de la 
femeia cu fractură sau rană la braţ, la mână sau la umăr. 

Lincoln  Rhyme iubea sângele ca instrument 
criminalistic. Era uşor de detectat, adera perfect la tot 
felul de suprafeţe şi-şi păstra neatinse caracteristicile 
relevante pentru criminalist ani întregi. 

De fapt, istoria sângelui în investigația criminalistă 
reflectă istoria criminalisticii ca atare. 

Prima încercare de a folosi sângele ca probă - la 
mijlocul secolului al XIX-lea - consta într-o simplă 
clasificare, respectiv în a stabili dacă o substanţă 
necunoscută era într-adevăr sânge şi nu, să zicem, vopsea 
cafenie uscată. Cincizeci de ani mai târziu, cercetările s-au 
axat pe identificarea sângelui ca fiind de provenienţă 
umană, nu animală. La scurtă vreme după aceea, detectivii 
au început să caute o cale de a diferenția diverse tipuri de 
sânge şi de a stabili un număr limitat de categorii, efort la 
care oamenii de ştiinţă au răspuns creând o tipologie a 
sângelui (sistemul grapelor A, B şi 0, precum şi categoriile 
MN şi Rh), aceasta contribuind la reducerea numărului de 
surse. În anii 1960 şi 1970 criminaliştii s-au gândit să facă 
un pas mai departe, să individualizeze sângele, adică să-i 
determine caracteristicile individuale unice, la fel ca în 
cazul amprentelor. Primele strădanii de a realiza acest 
lucru pe cale biochimică, prin identificarea enzimelor şi a 
proteinelor, puteau elimina multe posibile surse, dar nu pe 
toate. Abia odată cu descoperirea ADN-ului s-a ajuns la 
individualizare absolută. 

Clasificare, identificare, diferenţiere, individualizare... 
aceasta era pe scurt istoria criminalisticii. 

Dar sângele însemna mai mult decât asocierea cu un 
singur individ. Modul în care se împrăştia pe suprafeţele 
de la scena crimei - cum era împroşcat, după cum se 
spunea - oferea un mare număr de indicii despre natura 
atacului. lar Lincoln Rhyme examina adesea conținutul 
sângelui, să vadă ce-ar mai fi putut afla despre persoana 
respectivă. 

— Să vedem dacă femeia asta se droghează sau ia vreun 
medicament mai rar. Sunaţi medicul şi cereţi-i să 

efectueze o analiză completă. Vreau să ştiu tot ce se poate 
afla despre sângele ei. 

În timp ce Cooper vorbea la cabinet, se auzi sunând 
telefonul lui Sellitto, care răspunse. 

Rhyme citi pe chipul lui că veştile nu erau prea bune. 

— Oh, Doamne... nu... nu... 

Criminalistul percepu un tremur ciudat în adâncul 
trupului - într-un punct în care, în mod normal, n-ar fi 
putut simţi nimic. Persoanele paralizate îşi închipuie 
adesea că au dureri în membre sau în părţi ale corpului 
care sunt complet inerte. Rhyme nu numai că avusese 
această senzaţie, dar simţise un şoc şi un val de 
adrenalină, deşi raţiunea îi spunea că acest lucru era cu 
totul imposibil. 

— Ce e, Lon? întrebă Sachs. 

— Din nou Secţia 5 din Chinatown, răspunse Sellitto, 
strângând din pleoape. Altă crimă. De data asta e fără 
doar şi poate mâna Strigoiului. 

Aruncă o privire către Rhyme şi clătină din cap. 

— Nu-i a bună, zău aşa. 

— Ce vrei să spui? 

— Vreau să spun că e al dracului de neplăcut, Linc. 

Neplăcut nu era un cuvânt pe care-l auzeai adesea din 
gura unui detectiv NYPD, mai ales de la Lon Sellitto, un 
poliţist care văzuse multe la viaţa lui. 

Sellitto notă câteva date, apoi închise telefonul şi privi în 
sus spre Sachs: 

— Îmbracă-te, domnişoară, avem de cercetat o scenă a 
crimei. 


GHOSTKILL 
Easton, Long Island, Scena crimei 
e Doi imigranţi ucişi pe plajă; împuşcaţi în spate. 


e Un imigrant rănit - doctor John Sung. 
e Bangshou (mâna dreaptă) la bord; identitate necunoscută 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Femeia rănită are grupa AB negativ. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 


din spate. 
e Vehiculul e un BMW X5. De verificat posesorii 
înregistraţi. 
e Nu a fost localizat niciun vehicul care să-i fi aşteptat pe 
imigranţi. 


e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

e Amprentele au fost trimise la AFIS. 

e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 

e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 

e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 

Capitolul 18 


Amelia Sachs îşi lăsase automobilul Camaro pe strada 
din apropierea reşedinţei lui Rhyme şi acum se găsea în 
centru, pe strada FDR!* la volanul unui microbuz al Secţiei 
de criminalistică. 

Era un vehicul utilitar, proprietate municipală, marca 
Ford, dar ea îl conducea aproape la fel ca pe maşina ei 
sport cea bătătoare la ochi, de culoare galbenă. Era 2:45 
PM, încă nu începuse ora de vârf, dar traficul era 
aglomerat şi Sachs avea nevoie de toată priceperea ei de 
şofer ca să-şi croiască drum printre celelalte maşini. 

— Ascultă, Hongse, i se adresă neliniştit Li, în timp ce 
ea ocolea un taxi, scrâşnind din cauciucuri, cu o viteză de 
70 km/oră. 

Totuşi, chinezul preferă ca ea să se concentreze asupra 
volanului, aşa că tăcu. 

Pe bancheta din spate şedeau Eddie Deng, care nu-şi 
făcea probleme cu maniera de a conduce a agentei, şi Alan 
Coe, pare-se la fel de speriat ca polițistul chinez. Coe îşi 
încleştă degetele pe centura de siguranţă de la piept, de 
parcă s-ar fi ţinut de coarda unei paraşute în timpul unei 
lansări în aer. 

— Aţi văzut? întrebă Sachs impasibilă, în timp ce un taxi 
nesocotea sirena şi girofarul microbuzului special şi se 
aşeză chiar în faţa ei, cu gând să vireze pe Houston Street. 

— Mergem cu viteză mare, zise Li, apoi îşi aminti că nu 
voia să-i distragă atenţia Ameliei şi tăcu din nou. 

— Pe unde o luăm, Eddie? întrebă Sachs. 

— La Bowery faci stânga, mai mergi două cvartale şi 
coteşti la dreapta. 

Ea viră pe pavajul alunecos după ploaie de pe Canal 
Street, la o viteză de cincizeci la oră, reuşi să controleze 
deraparea înainte să se izbească de o maşină de gunoi, 

apoi acceleră, intrând în Chinatown, cu anvelopele maşinii 
de poliţie scoțând fum pe sub aripa roţilor. 

Li murmură ceva în chineză. 

— Ce-ai zis? 

— Zece judecători ai infernului, traduse el în englezeşte. 

Sachs îşi aminti: cei zece judecători ai infernului, care 
păstrau Cartea Viilor şi a Morților, unde era trecut numele 
fiecărei fiinţe omeneşti de pe pământ. Cartea care ţinea 
evidenţa vieţii şi a morţii. 

„Tatăl meu, Herman, e deja trecut pe lista morţilor, îşi 
zise ea. 

Dar numele meu oare unde figurează? se întrebă 
poliţista. 

Sau numele oamenilor de care m-am apropiat? Sau al 
celor care se vor naşte?” 

Cu gândul la viaţă şi la moarte... 

„— Ah, domnişoara Sachs. Aici eraţi. 

— Bună ziua, domnule doctor. 

— Tocmai am discutat cu doctoriţa lui Lincoln Rhyme. 

— Şi? 

— Trebuie să vorbesc ceva cu dumneavoastră. 

— Se pare că aveţi veşti proaste, domnule doctor.” 

— Hm-hm, domnişoară! îi întrerupse Deng şirul 
gândurilor. Am impresia că semaforul din faţa noastră e 
roşu. 

— Am văzut, răspunse ea, încetinind la 30 de km/oră, 
pentru a-şi face loc prin intersecţie. 

— Gan, şopti Li, apoi traduse pentru Sachs prin ceea ce 
el considera a fi echivalentul în engleză: „La dracu'!” 

Zece minute mai târziu, microbuzul opri cu scrâşnet din 
cauciucuri în dreptul unei alei înţesate de curioşi, ţinuţi la 
distanţă de panglica galbenă a poliţiei şi de cei şase 
poliţişti în uniformă de la Secţia Patrulare. Uşa de la 
intrarea în ceea ce părea a fi un depozit era deschisă. 
Sachs cobori din maşină, urmată de Deng, care se adresă 
bărbatului blond, îmbrăcat în costum, cu vorbele: „Salut, 
domnule detectiv”. Blondul răspunse dând din cap şi Deng 

o prezentă pe Sachs unui detectiv de la Brigada omoruri a 
Secţiei 5. 

— Dumneata examinezi scena crimei? întrebă detectivul. 

Sachs încuviinţă din cap. 

— Ce e locul acesta? 

— Un depozit. Se pare că proprietarul n-are niciun 
amestec. Am luat legătura cu el şi nu ştie nimic altceva 
decât că victima - un anume Jerry Tang - lucra aici... Opt 
arestări, două condamnări. Se ocupa în principal cu furtul 
de anvelope şi maşini. Face... făcea mai mult muncă fizică. 

Detectivul făcu semn din cap spre BMW-ul 4x4 argintiu 
de pe alee. Un X5. Era SUV-ul cu care, în aceeaşi 
dimineaţa, Tang venise în Long Island ca să-l aştepte pe 
Strigoi. Pe portiera din spate se vedea o urmă de glonţ, de 
la focul de armă tras de Strigoi când Tang fugise, lăsându-l 
pe plajă. 

Un poliţist care patrula în zonă fusese alertat de nişte 
tipete şi văzuse un BMW 4x4 ultimul tip chiar lângă 
clădirea din care se auzea scandalul. Atunci remarcase 
gaura de glonţ de pe portiera din spate şi, împreună cu 
colegul său, intrase în depozit. 

Aici găsise ce mai rămăsese din Jerry Tang. Acesta 
fusese torturat cu un cuţit sau cu un brici - lipseau 
porţiuni întregi de piele, inclusiv pleoapele - după care 
fusese lichidat. 

Sachs ştia că Rhyme nu suporta ca infractorii să i-o ia 
înainte, şi nici alţi reprezentanţi ai legii. Acum când se 
adeverea că Sonny Li avusese dreptate - prima mişcare a 
Strigoiului fusese să-l ucidă pe omul care-l abandonase - 
criminalistul se indispuse şi mai mult. Bineînţeles, la asta 
contribuise din plin şi Li, care spusese: „Hei, tu trebuia 
asculţi la mine, Loaban. Tu trebuia asculţi”. 

Detectivul de la Secţia 5 îşi continuă relatarea: 

— Am chemat doi oameni de la sediu, să caute posibili 
martori. Ah, uite-i că s-au întors. 

Sachs salută din cap pe cei doi detectivi, cu care mai 
lucrase şi în alte ocazii. Nu mai era nevoie de Bedding şi 

Saul ca să verifice proprietarii de BMW X5 înregistraţi, aşa 
că cei doi se întorseseră la munca lor obişnuită: căutarea 
de elemente relevante în cazul unor omucideri sau „munca 
de jos”, cum i se mai spunea. Erau renumiţi pentru tehnica 
lor de examinare simultană a martorilor. Deşi se 
deosebeau ca înălţime, constituţie şi culoarea pielii (unul 
din ei avea pistrui), părul blond-deschis al ambilor şi 
comportamentul lor aproape identic le câştigase porecla 
de „Gemenii”, fiind cunoscuţi şi sub denumirea de „Cei Doi 
Duri”. 

— Am ajuns aici la douăzeci de minute după ce a fost 
găsit, zise unul dintre ei, Bedding sau Saul, oricum 
lunganul. 

— L-a descoperit o adolescentă care se întorcea de la 
cercul de teatru organizat la şcoală. A auzit ţipete în 
depozit. Dar n-a anunţat poliţia decât atunci când a ajuns 
acasă. Era... 

— ...speriată, desigur. E lesne de înţeles, dat fiind ce au 
găsit înăuntru cei care au răspuns la apel. La fel m-aş fi 
simţit şi eu. 

— Vrea să zică „speriat”. Sânge peste tot. Şi fragmente 
de corp omenesc. 

Sachs se crispă, dar nu din pricina tabloului sângeros, ci 
fiindcă trebuia să-şi ridice genunchii ca să îmbrace 
costumul alb de protecţie, mişcare la care încheieturile ei 
suferinde de artrită protestau vehement. 

— Am discutat cu aproape opt persoane din clădire... 
zise Bedding sau Saul. 

— ...şi din împrejurimi. Mai mult ca niciodată, nimeni n- 
a văzut şi n-a auzit nimic. 

— Păi da, majoritatea locatarilor au obloane la ferestre. 

— Noi credem că l-au auzit pe Strigoi chinuindu-l pe 
Tang şi asta i-a speriat de moarte. Nimeni nu va sufla o 
vorbă. Tot ce-am putea scoate de la ei ar fi că doi... 

— ...Sau trei sau patru... 

— ...oameni, probabil bărbaţi, au spart uşa depozitului 
de colo. 

— Şi că timp de vreo zece minute s-au auzit ţipete. Pe 
urmă două focuri de armă. După care s-a aşternut tăcerea. 

— Mama fetei a sunat la 911. 

— Dar până la sosirea maşinii de poliţie indivizii 
dispăruseră deja. 

Sachs privi într-o parte şi în cealaltă a aleii şi a străzii 
din dreptul depozitului. După cum se temuse, ploaia le 
spulberase orice şanse de a găsi urme de anvelope ale 
maşinii cu care veniseră Strigoiul şi acoliţii săi. 

— Cine a intrat în depozit? îl întrebă ea pe detectivul 
blond de la Secţia 5. 

— Doar un singur poliţist, ca să constate dacă victima 
mai trăia. Ni s-a comunicat de către şefi că voiaţi ca scena 
crimei să rămână necontaminată, aşa că n-am permis nici 
măcar legistului să intre. 

— Bine, răspunse ea. Vreau să discut cu polițistul care a 
fost înăuntru. 

— Mă duc să-l caut. 

Câteva minute mai târziu se înapoie însoţit de o polițistă 
în uniformă. 

— Eu am intrat prima. Voiaţi să mă vedeţi? 

— Numai pantoful dumitale. 

— Da, sigur. 

Poliţista îşi scoase un pantof şi i-l întinse agentei Sachs, 
care fotografie talpa şi-şi notă mărimea, astfel încât să 
poată face diferenţa faţă de urmele lăsate de Strigoi şi de 
complicii lui. 

Îşi înfăşură apoi propriii pantofi cu benzi de cauciuc, ca 
să i se deosebească urmele. Ridicând privirea, dădu cu 
ochii de Sonny Li, care stătea în uşa depozitului. 

— Scuză-mă, i se adresă ea. Ai ceva împotrivă să rămâi 
afară? 

— Sigur, sigur, Hongse. Cameră mare. Mamă-mamă, 
mult de cercetat. Ştii scrieri de la Confucius, da? 

— Nu chiar, răspunse ea, concentrându-se asupra scenei 
crimei. 

— El scris: „Chiar şi călătoria cea mai lungă trebuie 
începi cu primul pas”. Cred că el a scris asta. Poate 
altcineva. Eu citit Mickey Spillane mai mult decât 
Confucius. 

— Poţi aştepta afară, domnule poliţist Li? 

— Spune-mi Sonny, înţelegi? 

Chinezul se dădu deoparte şi Sachs intră în depozit. 
Puse în funcţiune căştile şi aparatul de emisie-recepţie 
Motorola începu să bâzâie. 

— Scena crimei 5885 către Dispecerat. Am nevoie să-mi 
faceţi legătura cu un număr. Aţi recepționat? Terminat. 

— Înţeles, 5885. Ce număr? Terminat. 

Sachs dictă numărul de telefon al lui Lincoln Rhyme şi, o 
clipă mai târziu, îi auzi vocea. 

— Sachs, unde eşti? Ai ajuns deja la scena crimei? 
Trebuie să rezolvăm ceva măcar aici. 

Ca de fiecare dată - şi la fel de inexplicabil - nerăbdarea 
lui îi insufla un sentiment de siguranţă. Îşi roti privirea 
peste tabloul sângeros din jurul ei. 

— Isuse, Rhyme, aici e dezastru. 

— Spune, o îndemnă el. Mai întâi descrie-mi locul. 

— O combinaţie de depozit şi cameră de lucru. Circa 
nouă pe cincisprezece metri, partea cu camera de lucru 
aproximativ trei pe şase. Câteva birouri şi... 

— Câteva? Două sau optsprezece? 

Rhyme era neiertător cu oricine se arăta neglijent cu 
datele. 

— lartă-mă, zise ea. Patru birouri de metal, opt scaune, 
nu, nouă... unul răsturnat. 

Scaunul de care îl legaseră pe Tang cât timp fusese 
torturat şi apoi ucis de Strigoi. 

— Rafturi metalice pline de cutii din carton, în care se 
află alimente. Conserve şi pachete ambalate în celofan. 
Provizii pentru restaurante. 

— OK. Thom e pregătit să scrie. Eşti pregătit, Thom, da? 
Scrie cât mai mare, să pot vedea şi eu. Nu înţeleg 
cuvintele de colo. Scrie-le din nou. Aşa, aşa... Te rog, scrie 

din nou. Glasul lui se auzi din nou în receptor: Aplică grila, 
Sachs. 

Ea începu să examineze scena crimei, gândind: „Primul 
pas... cea mai lungă călătorie”. 

După douăzeci de minute de cercetare pas cu pas nu 
descoperise practic nimic relevant. Găsi două tuburi de 
cartuş, aparent identice cu cele provenite din arma 
aruncată de Strigoi pe plajă. Nimic însă care să le indice 
unde anume în New York s-ar fi putut ascunde 
contrabandistul. Nici ţigări, nici cutii de chibrituri, nici 
amprente - atacatorii purtaseră mânuşi de cauciuc. 

Studie tavanul şi adulmecă locul - două dintre 
principalele indicaţii date de Rhyme celor care examinau 
scena unei crime - dar nu descoperi nimic interesant. 
Tresari auzind în ureche glasul lui Rhyme: 

— Vorbeşte, Sachs. Nu-mi place când taci. 

— Aici e dezastru, repetă ea. 

— Asta ai mai spus. În primul rând, cuvântul „dezastru”. 
Păi, asta nu ne spune mare lucru, aşa-i? Vreau detalii. 

— Totul a fost răscolit, sertarele trase, afişele smulse de 
pe pereţi, toate obiectele măturate de pe birouri: statuete, 
figurine, acvariu, ceşti, pahare, toate făcute praf. 

— A fost o luptă? 

— Nu cred. 

— A fost furat ceva anume? 

— Poate, dar în cea mai mare parte aş zice că-i vorba de 
vandalism. 

— Cum sunt urmele de paşi? 

— Purtau pantofi cu talpa netedă. 

— Ticăloşi şmecheri, murmură Rhyme. 

Sachs ştia că Rhyme spera să găsească fire de praf sau 
fibre care să-i fi putut conduce la ascunzătoarea 
Strigoiului, dar în timp ce pantofii cu rizuri adânci pe talpă 
pot reţine astfel de probe, pantofii cu talpa netedă sunt 
mult mai greu de depistat. 

— OK, Sachs, continuă. Ce poţi spune despre urmele de 
paşi? 

— Mă gândesc că... 

— Nu te gândi, Sachs. Nu aşa trebuie înţeleasă o scenă 
a crimei. Doar ştii asta. Scena crimei trebuie simțită. 

Glasul lui grav şi seducător aproape o hipnotiza şi, cu 
fiecare cuvânt rostit de Rhyme, ea se simţea condusă spre 
însuşi momentul crimei, ca şi când ar fi asistat la ce se 
întâmplase.  Palmele poliţistei începură să transpire 
abundent în mănuşile de latex. 

— E aici. Jerry Tang e aici şi ei... 

— Nu ei, ci noi, o corectă sever Rhyme. Acum tu eşti 
Strigoiul, nu uita. 

— ...noi spargem uşa. Tang se ridică şi fuge spre uşa din 
spate, dar noi punem mâna pe el şi-l târâm înapoi la 
scaunul pe care fusese aşezat. 

— Să trecem la obiect, Sachs. Tu eşti contrabandistul. L- 
ai găsit pe omul care te-a trădat. Ce-ai să faci acum? 

— Am să-l omor. 

„Eu văzut corb pe drum, ciuguleşte hrană. Alt corb 
încearcă fură hrană, dar primul corb nu doar alungă 
celălalt, ci fuge după el şi vrea să scoată ochii.” 

Dintr-odată, o inundă un val de furie oarbă. Aproape căi 
se tăie răsuflarea. 

— Nu, Rhyme, aşteaptă. Parcă moartea lui n-ar fi lucrul 
cel mai important. Ceea ce vreau de fapt e să-l fac să 
sufere, am fost trădat şi vreau să-l fac să sufere amarnic. 

— Şi cum anume? Spune-mi exact. 

Ea şovăi, transpirând din belşug în costumul înăbuşitor. 
Simţea furnicături pe tot corpul. li venea să-şi sfâşie 
costumul şi să se scarpine. 


— Eu nu pot... 

—"'Eu', Sachs. Cine adică 'eu? Eşti Strigoiul, îţi 
aminteşti? 

Deşi conştientă de adevărata ei identitate, Sachs 
răspunse: 


— Mi-e foarte greu să fac asta, Rhyme. E ceva legat de 
el, de Strigoi. E nebun de-a binelea. Ezită o clipă. Mă simt 
cumplit în lumea lui. 

O lume în care mor familii, în care copiii rămân închişi 
în calele vaselor ce se scufundă, unde bărbaţii şi femeile 
sunt împuşcaţi în spate în timp ce luptă disperaţi să afle 
adăpost în unicul sanctuar la îndemâna lor: un ocean rece 
şi neîndurător. Un loc unde ei mor pentru simplul motiv că 
deranjează şi că sunt obstacole în calea altora. 

Sachs privi lung la ochii deschişi pe vecie ai lui Jerry 
Tang. 

— Du-te acolo, Sachs, murmură Rhyme. Continuă. Am să 
te aduc înapoi. Nu-ţi face griji. 

Ea îşi dori să-l poată crede. 

— L-ai găsit pe cel care te-a trădat, vorbi în continuare 
criminalistul. Eşti furios pe el. Ce faci? 

— Ceilalţi trei care sunt cu mine îl leagă pe Tang de un 
scaun şi toţi începem să-l crestăm cu brice şi cuțite. Tang 
e înspăimântat la culme, urlă... Noi nu ne grăbim. De jur 
împrejurul meu sunt bucăţi de came. Fragmente de 
ureche, fâşii de piele. Ii tăiem pleoapele. Şovăi o clipă. Dar 
nu văd niciun indiciu, Rhyme. Nimic care să ne ajute. 

— Şi totuşi, acolo sunt indicii, Sachs. Știi bine că sunt. 
Adu-ţi aminte de Locard. 

Edmond Locard a fost unul dintre primii criminalişti 
care au afirmat că la fiecare scenă a crimei există un 
schimb de probe între victimă şi autor sau între acesta din 
urmă şi locul în sine. Poate este dificil de identificat în ce 
constă schimbul respectiv, încă şi mai dificil de depistat 
sursa, dar - aşa cum Rhyme repetase de zeci de ori - un 
criminalist trebuie să nu ia în seamă aparentele greutăţi 
ale meseriei. 

— Mergi mai departe... continuă, continuă... Eşti 
Strigoiul. Ţii în mână un brici sau un cuţit. 

Brusc, furia imaginară care o cotropise pe Amelia 
dispăru, fiind înlocuită de o linişte stranie. Simţi cum o 
inundă această senzaţie şocantă, dar bizară şi fascinantă. 
Privi la Jerry Tang, răsuflând greu, leoarcă de sudoare, 
posedată pe de-a întregul de spiritul rău al lui Kwan Ang, 

Strigoiul. Simţea cu adevărat trăirile lui: o satisfacţie 
viscerală în faţa suferinţei şi morţii lente a trădătorului. 

Gâfâind, îşi dădu seama de dorinţa irezistibilă de a 
vedea mai mult, de a auzi ţipetele lui Tang, de a-i privi 
sângele şiroind pe membrele scuturate de convulsii... 

Odată cu acest gând, veni şi un altul: „Sunt...” 

— Ce e, Sachs? 

— Nu eu îl torturez pe Tang. 

— Nu? i 

— Nu. Vreau s-o facă totuşi ceilalți. Ca eu să pot privi. In 
felul acesta, satisfacția e şi mai mare. Ca o casetă porno. 
Vreau să văd şi să aud tot. Nu vreau să-mi scape nici 
măcar un singur detaliu. Dar mai întâi trebuie să-i tai lui 
Tang pleoapele, ca să mă poată vedea cum îl privesc. 
Vocea ei se topi într-o şoaptă. Aş vrea să poată dura la 
infinit. 

— Bravo, Sachs, spuse Rhyme tot în şoaptă. Asta 
înseamnă că există un loc din care priveşti? 

— Da. E aici un scaun, chiar în faţa lui Tang, la vreo trei 
metri de el. Privesc, zise ea cu glas răguşit. Imi place. Îşi 
înghiţi nodul din gât şi simţi cum transpira la rădăcina 
părului. 'Ţipetele durează de vreo cinci-zece minute. În tot 
acest timp eu stau în faţa lui, bucurându-mă de fiecare 
țipăt, de fiecare picătură de sânge, de fiecare crestătură 
de pe pielea lui. 

Respirația i se acceleră. 

— Cum te simţi, Sachs? 

— OK, răspunse ea. 

Dar nu-i era bine deloc. Era prinsă în cursă, exact acolo 
unde nu voia să fie. Dintr-odată, tot ce era bun în viaţa ei 
se topi şi poliţista alunecă şi mai adânc în lumea 
Strigoiului. 

„Se pare că aveţi veşti proaste.” 

Mâinile îi tremurau. Era disperată şi singură. 

„Se pare că aveţi veşti...” 

„Incetează!” îşi impuse ea. 

— Sachs? o chemă Rhyme. 

— Totul e în regulă. 

„Nu te mai gândi la asta, nu te mai gândi la fâşiile 
spiralate de carne vie, la petele de sânge... Nu te mai 
gândi câtă plăcere îţi face durerea lui.” 

Brusc, Sachs îşi dădu seama că Rhyme nu spunea nimic. 

— Rhyme? 

Niciun răspuns. 

— Eşti OK? întrebă ea. 

— Nu chiar, răspunse el într-un târziu. 

— Ce s-a întâmplat? 

— Nu ştiu... La ce ne foloseşte să ştim unde anume a 
stat Strigoiul? Purta blestemaţii ăia de pantofi cu talpa 
netedă. E singurul loc în care ştim că a petrecut ceva timp, 
dar ce fel de probe avem acolo? 

Chinuită în continuare de senzaţia de greață şi 
murdărită de spiritul Strigoiului dinlăuntrul ei, Sachs privi 
spre scaun. Dar întoarse ochii, incapabilă să se 
concentreze. 

— Nu pot gândi, continuă el, descurajat şi furios. 

— Eu... 

— Trebuie să existe ceva, urmă Rhyme. 

Ea îi ghici frustrarea din glas şi-şi închipui că Rhyme ar 
fi vrut să poată veni la locul crimei, ca să aplice el însuşi 
grila. 

— Nu ştiu, răspunse poliţista cu glas abia auzit. 

Privi fix scaunul, dar cu ochii minţii nu reuşea să vadă 
decât cuțitul care cresta în sus şi în jos carnea lui Tang. 

— La dracu’! exclamă Rhyme. Nici eu nu ştiu. Scaunul e 
în picioare? 

— Cel pe care a stat Strigoiul să privească? Da. 

— Dar cum putem interpreta acest detaliu? 

In glasul lui se ghicea neputinţa. 

Era ceva ce nu-i stătea în fire. Lincoln Rhyme avea o 
părere despre fiecare lucru. Atunci de ce vorbea de parcă 
ar fi dat greş? Tonul lui o neliniştea. Oare îşi mai făcea 
reproşuri pentru rolul său în moartea imigranţilor şi a 
echipajului de la bordul Dragonului din Fuzhou? 

Sachs se uită din nou la scaunul marcat de urmele 
vandalismului, îl examină cu atenţie. 

— Am o idee. Aşteaptă. 

Se apropie de scaun şi se uită sub el. Inima i se zbătea 
de emoție. 

— Aici sunt nişte scame, Rhyme. Strigoiul a stat jos şi s- 
a aplecat în faţă, să vadă mai bine. Şi-a încrucişat 
picioarele sub scaun. 

— Şi? întrebă Rhyme. 

— Asta înseamnă că-i posibil să fi căzut niscaiva scame 
din cusătura dintre talpă şi căpută. Am să aspir locul. Dacă 
avem noroc, poate găsim ceva care ne va conduce exact la 
uşa lui. 

— Excelent, Sachs, se bucura Rhyme. Ia aspiratorul. 

Încântată de descoperire, poliţista se duse la trusa de 
instrumente pentru examinarea scenei crimei, ca să-şi ia 
aspiratorul. Deodată se opri şi râse încet. 

— M-ai fentat, Rhyme. 

— Ce-am făcut? 

— Nu mai face pe nevinovatul. 

Abia acum îşi dădea seama că el ştiuse tot timpul de 
probele de sub scaun, încă din clipa în care ea ajunsese la 
concluzia că Strigoiul şezuse acolo, urmărind măcelul. 
Rhyme înţelesese însă că Sachs încă mai rătăcea în lumea 
înfricoşătoare a Strigoiului şi că trebuia s-o aducă într-un 
loc mai bun: limanul meseriei pe care o practicau 
împreună. Lăsase impresia că se simţea frustrat, ca să-i 
atragă atenţia din nou asupra lui şi s-o smulgă din 
întuneric. 

O interpretare eronată, presupunea Sachs, dar iubirea 
se dezvăluie tocmai în astfel de subterfugii. 

— Mulţumesc. 

— Ţi-am promis că te aduc înapoi. Acum, du-te şi dă cu 
aspiratorul. 

Sachs aspiră podeaua sub scaun şi împrejurul lui, apoi 
scoase filtrul aspiratorului portabil şi-l puse într-o pungă 
de plastic pentru probe. 

— Ce s-a întâmplat mai departe? întrebă Rhyme. 

Ea studie unghiul din care fusese împroşcat sângele în 
momentul în care Tang fusese împuşcat. 

— Se pare că, atunci când Tang a leşinat de durere, 
Strigoiul s-a ridicat de pe scaun şi l-a împuşcat. Pe urmă el 
a plecat, iar oamenii lui au întors încăperea cu susul în jos. 

— De unde ştii că evenimentele s-au succedat în ordinea 
asta? 

— Pentru că unul din tuburile de cartuş era acoperit de 
sfărâmături. De asemenea, pe scaunul pe care a stat 
Strigoiul sunt cioburi de sticlă şi bucăţi de afişe. 

— Bine. 

— Acum am să realizez un transfer electrostatic pentru 
tălpile pantofilor, anunţă Sachs. 

— Nu-mi mai spune mie, Sachs, bombăni Rhyme, 
redevenind cel dintotdeauna. Fă-o şi gata. 

Ea ieşi din depozit şi se întoarse cu instrumentele 
necesare. Conform acestui procedeu, o urmă de talpă este 
acoperită cu o folie de plastic, prin care se aplică o sarcină 
electrică. Rezultă o imagine a urmei de picior sau de 
pantof, asemănătoare unei copii xerox. 

În timp ce se lăsa pe vine, cu spatele spre depozitul 
întunecos, îi veni în nări fum de ţigară. Oh, Doamne, 
tresări ea, s-a întors unul dintre asasini, poate chiar în 
clipa asta stă cu arma aţintită asupra costumului de un alb 
fosforescent. 

Poate însuşi Strigoiul... 

Ba nu, înţelese ea brusc, era acel bangshou dat 
dispărut! 

Sachs scăpă din mâini cu zgomot echipamentul 
electrostatic şi se întoarse brusc, căzând greoi pe spate, cu 
pistolul Glock calibrul 40 în mână, aţintit cu precizie spre 
pieptul intrusului. 

— Ce dracu' cauţi aici? întrebă ea furioasă, chinuită de 
dureri după căderea care-i zguduise tot trupul. 

Cu ţigara în mâna, Sonny Li se plimba prin depozit, 
privind de jur împrejur. 

205 


- MAIMUŢA DE PIATRĂ - 


— Ce fac? Eu investighez, ca tine. 

— Ce se petrece acolo, Sachs? întrebă Rhyme. 

— Li e aici. Fumează. 

— Ce? Scoate-l dracului de acolo. 

— Încerc. Se ridică însă cu greu, din pricina durerilor, şi 
se duse furioasă spre polițistul chinez. Contaminezi locul 
crimei. 

— Eu fumez un pic. Voi, americani, faceţi griji prea 
mult... 

— Dar urmele de pantofi, hainele, paşii... Distrugi 
probele! 

— Nu, nu, eu investighez. 

— Scoate-l dracului de acolo, Sachs! ceru din nou 
Rhyme. 

Ea îl prinse de braţ şi-l conduse la uşă, unde strigă la 
Deng şi Coe: 

— Nu-l mai lăsaţi să intre! 

— Îmi pare rău, zise Deng. Spunea că vrea să te ajute să 
examinezi locul crimei. 

— Asta şi fac, confirmă Li, nedumerit. Unde problemă? 

— Ţineţi-l aici. Cu cătuşe, daca trebuie. 

— Hei, Hongse, tu nervoasă. Ştii? 

Ea se întoarse furioasă la scena crimei şi încheie 
transferul electrostatic. 

— Eddie Deng e acolo? întrebă Rhyme. 

— E afară, răspunse Sachs. 

— Ştiu că, după toate aparențele, firma respectivă e 
curată, totuşi spune-i să verifice toate dosarele. Presupun 
că sunt scrise în chineză. Vezi dacă poate găsi ceva legat 
de Strigoi, de contrabandă sau de alţi traficanţi. Orice ne- 
ar putea fi de folos. 

Ea ieşi şi-i făcu semn cu mâna lui Eddie Deng. El îşi 
scoase casca telefonului din ureche şi se apropie. Sachs îi 
transmise cererea lui Rhyme şi, în timp ce echipele de 
fotografiere şi identificare preluau investigația de unde o 
lăsase Sachs, Deng începu să caute prin birouri şi prin 
fişete. După jumătate de oră de muncă intensă, îi spuse: 

— Nimic relevant. Toate se referă la aprovizionarea 
restaurantului. 

Ea îi transmise ştirea lui Rhyme şi adăugă: 

— Am aici tot. Mă întorc în douăzeci de minute. 

Intrerupseră legătura radio. 

„Cum rămâne cu bangshou, omul Strigoiului? se întrebă 
Sachs, masându-şi coloana îndurerată. Oare era în oraş? 
Era o ameninţare pentru ei?” 

Fereşte-ţi spatele... 

Tocmai ajunsese în prag, când sună celularul. Răspunse 
la apel, surprinsă şi încântată să-l audă pe interlocutor 
prezentându-se ca fiind John Sung. 

— Ce mai faci? îl întrebă ea. 

— Bine. Rana îmi mai dă ceva mâncărimi. Voiam să-ţi 
spun, adăugă el, că am făcut rost de nişte ierburi pentru 
artrita dumitale. La parterul clădirii în care locuiesc e un 
restaurant. Ne putem întâlni acolo? 

Sachs se uită la ceas. Ce putea fi rău în asta? Nu avea să 
întârzie prea mult. Le încredinţă lui Deng şi Coe probele, 
spunându-le că trebuia să meargă undeva şi că va ajunge 
la locuinţa lui Rhyme în jumătate de oră. Cei doi detectivi 
şi Sonny Li acceptară oferta altui poliţist de a-i duce cu 
maşina acasă la Rhyme. Li părea fericit că la volan nu mai 
era Amelia Sachs. 

Poliţista îşi scoase costumul special şi-l împături, 
punându-l în microbuzul Secţiei de criminalistică. 

Se trânti pe scaunul şoferului, aruncând o privire în 
interiorul depozitului, unde putea distinge cu claritate 
cadavrul lui Jerry Tang, cu ochii veşnic deschişi, aţintiţi în 
tavan. 

Un alt cadavru lăsat în urmă de Strigoi. Un alt nume 
trecut dintr-o coloană în cealaltă în Cartea Viilor şi a 
Morilor. 

„Să se sfârşească o dată, se rugă ea celor zece 
judecători ai infernului. Vă implor, să se sfârşească o 
dată.” 

Capitolul 19 


Amelia Sachs se strecură cu microbuzul Secţiei de 
Criminalistică pe străzile înguste din Chinatown şi opri pe 
o alee din apropierea apartamentului lui John Sung. 

Coborând din maşină, aruncă o privire la firma pictată 
de mână a unui florar de la parterul clădirii, chiar lângă 
restaurant. ÎN VIAŢĂ AVEŢI NEVOIE DE NOROC. 
CUMPĂRAŢI BAMBUSUL. NOSTRU NOROCOS! 

În clipa următoare îl zări pe Sung prin fereastra 
restaurantului. Chinezul îi făcu semn cu mâna, zâmbind. 

Ea intră şi el se ridică s-o întâmpine, schiţând o uşoară 
grimasă de durere. 

— Nu, nu, îl opri Sachs. Nu te ridica. 

Se aşeză în faţa lui, în separeul spaţios. 

— Vrei să mănânci ceva? 

— Nu, nu pot sta prea mult. 

— Atunci, ceai. 

Umplu o ceaşcă şi o împinse către ea. 

Restaurantul era întunecos, dar curat. În separeuri se 
vedeau câţiva bărbaţi, aplecaţi unii către alţii şi vorbind în 
chinezeşte. 

— L.-aţi găsit? Vorbesc de Strigoi. 

Nedorind să discute despre investigaţie, Sachs se 
mulţumi să răspundă că nu şi că aveau doar unele indicii. 

— Nu-mi place această nesiguranţă, zise Sung. Aud paşi 
pe coridor şi simt că-mi îngheaţă sângele în vene. E la fel 
ca în Fuzhou. Frânează o maşină în faţa casei tale şi nu ştii 
dacă sunt vecinii sau oamenii securităţii, trimişi de şeful 
de partid local să te aresteze. 

Ei îi veni în minte ce se întâmplase cu Jerry Tang şi, ca 
să se liniştească, aruncă o privire pe fereastră la maşina 
de poliţie parcată peste drum de clădire, cu misiunea de a- 
l păzi pe Sung. 

— După câte s-au scris în presă despre Dragonul din 
Fuzhou, ai crede că Strigoiul s-a înapoiat în China. Oare 
nu ştie cât e de căutat? 

— Spargeţi cazanele... îi reaminti Sung. 

— .„..şi scufundaţi vasele. 

Ea încuviinţă din cap şi adăugă: 

— Ei bine, nu-i singurul care se conduce după acest 
principiu. 

Sung o cântări din priviri câteva clipe. 

— Eşti o femeie puternică. Întotdeauna ai lucrat la 
Biroul Siguranţei Publice? 

— Noi ne numim poliţişti. Sau copoi. Cei de la siguranţă 
publică sunt o companie particulară. 

— Aha. 

— Nu, am urmat Academia de Poliţie după ce am muncit 
câţiva ani. 

Îi povesti despre scurta perioadă cât fusese fotomodel la 
o agenţie de pe Madison Avenue. 

— Ai fost model? o privi el amuzat. 

— Eram tânără. Un timp mi s-a părut interesant. Maică- 
mea a fost cu ideea. Îmi amintesc cum o dată lucram la o 
maşină împreună cu tata. Şi el a fost poliţist, dar pasiunea 
lui erau maşinile. Reconstruiam împreună un motor al unui 
vechi Thunderbird. Un Ford. O maşină sport. Cunoşti 
modelul? 

— Nu. 

— Ştii, aveam vreo nouăsprezece ani, lucrasem un timp 
ca liber-profesionistă pentru o agenţie de modelling din 
oraş. Eram vârâtă sub maşină şi tatei i-a căzut o cheie 
hexagonala. Cheia m-a lovit drept în obraz. 

— Aoleu! 

Ea dădu din cap. 

— Dar marea durere a fost când mama a văzut rana. Nu 
ştiu pe cine a fost mai furioasă: pe mine, pe tata sau pe 
compania Ford Motor. 

— Şi mama dumitale? întrebă Sung. Ea stă cu copiii 
când eşti la serviciu? 

209 


- MAIMUŢA DE PIATRĂ - 


Ea sorbi o înghiţitură de ceai şi-l privi fix. 

— Nu am copii. 

El se încruntă. 

— Dumneata... lartă-mă. 

În glasul lui se ghicea compătimirea. 

— Nu-i sfârşitul lumii, zise ea cu stoicism. 

El clătină din cap. 

— Sigur că nu. Am reacţionat nepotrivit... Occidentul şi 
Orientul au vederi diferite în privinţa familiilor. 

„Nu neapărat”, îşi zise ea, dar nu-şi lăsă gândul să 
rătăcească prea departe. 

— În China, continuă Sung, copiii sunt foarte importanţi. 
Sigur, avem problema excesului demografic, dar una 
dintre cele mai detestate măsuri ale autorităţilor centrale 
e legea care obligă la un singur copil. Ea se aplică numai 
rasei majoritare în China, Han, aşa încât locuitorii din 
zonele de graniţă se pretind a fi minorităţi, pentru a avea 
dreptul la mai mulţi copii. Într-o bună zi şi eu voi avea mai 
mulţi. Am să-mi aduc copiii aici şi, când voi întâlni femeia 
potrivită, am să mai fac doi sau trei. 

Cât timp vorbise, nu-şi luase ochii de la ea şi pe Sachs o 
încercă din nou senzaţia de linişte ce radia din privirea lui. 
Şi din surâsul lui. Nu ştia cât se pricepea Sung la 
practicarea medicinii chineze, dar chipul lui singur ar fi 
făcut minuni, calmând un pacient şi contribuind la 
vindecare. 

— Ştii că limba noastră e alcătuită din pictograme. 
Semnul pentru cuvântul „iubire” reprezintă o mamă cu un 
copil în braţe. 

Ea simţi imboldul de a-i spune mai mult, de a-i mărturisi 
că da, dorea din toată inima să aibă copii. Dintr-odată îi 
veni să plângă. Se luptă să-şi stăpânească lacrimile. Când 
porţi la şold una dintre cele mai bune arme şi un spray 
paralizant nu te apuci să boceşti. Îşi dădu seama că se 
priveau intens unul pe celălalt, în tăcere, de câteva 
momente. Cobori ochii şi sorbi încă o înghiţitură de ceai. 

— Eşti măritată? o întrebă Sung. 

— Nu, dar există cineva în viaţa mea. 

— Asta-i bine, zise el, continuând s-o privească. Intuiesc 
că şi el lucrează în acelaşi domeniu. Se întâmplă să fie 
vorba de bărbatul despre care mi-ai povestit? Lincoln... 

— Rhyme, râse Sachs. Ai un simţ de observaţie excelent. 

— În China, doctorii sunt un fel de detectivi ai sufletului. 
Sung se aplecă spre ea şi-i zise: întinde braţul. 

— Poftim? 

— Dă-mi braţul dumitale. Te rog. 

Ea se supuse şi Sung îşi puse două degete pe 
încheietura ei. 

— Ce faci? 

— Ssst! Îţi iau pulsul. 

După câteva clipe se rezemă din nou de scaun. 

— Diagnosticul meu a fost corect. 

— Te referi la artrită? 

— Artrita e numai un simptom. Noi credem că-i greşit să 
vindeci numai simptomele. Scopul medicinii trebuie să fie 
reechilibrarea armoniilor. 

— Atunci, ce anume e în dezechilibru? 

— În China ne plac numerele. Cele cinci binecuvântări, 
cele cinci animale de sacrificiu. 

— Cei zece judecători ai infernului, adăugă ea. 

El râse. 

— Întocmai. Ei bine, în medicină avem liu-yin: cele şase 
influenţe periculoase. Acestea sunt: umezeala, vântul, 
focul, frigul, uscăciunea şi arşiţa verii. Ele afectează 
organele corpului omenesc şi gi, adică spiritul, precum şi 
sângele şi esenţa. Excesul sau absenţa lor duce la 
dizarmonie, ceea ce creează probleme. Excesul de 
umezeală trebuie uscat. Excesul de frig necesită căldură. 

„Cele şase influenţe periculoase, cugetă ea. Sunt 
curioasă cum ar suna asta pe un formular Blue Cross/Blue 
Shield?.” 


% Organizaţie nonprofit, care oferă membrilor asigurări de sănătate 
care acoperă spitalizarea, asistenţa medicală şi intervenţiile 
chirurgicale (n.tr.). 

— Limba şi pulsul dumitale îmi arată că ai exces de 
umezeală în splină. Asta duce, printre altele, la artrită. 

— În splină? 

— Nu-i vorba de splina propriu-zisă, din medicina 
occidentală, explică Sung, observându-i îndoiala. Splina e 
mai curând un sistem de organe. 

— Deci ce-i de făcut cu splina mea? întrebă Sachs. 

— Trebuie eliminat excesul de umezeală, răspunse Sung 
cu aerul că era ceva de la sine înţeles. 'Ţi-am adus astea. 

Împinse spre ea un săculeţ. Ea îl deschise şi văzu 
înăuntru ierburi şi plante uscate. 

— Fă-ţi ceai din ele şi bea-l puţin câte puţin în decursul 
a două zile. Îi înmâna şi o cutioară. Astea sunt tablete Qi 
Ye Lien. O aspirină pe bază de plante medicinale. Ai 
indicaţiile în engleză. Şi acupunctura te-ar ajuta mult, 
adăugă Sung. Nu am autorizaţie să practic acupunctura 
aici, în State, şi nu vreau să risc să am necazuri înainte de 
audierea de la INS. 

— Nici eu n-aş vrea să ai probleme. 

— Dar pot să-ţi fac masaj. Mi se pare că voi numiţi asta 
presopunctură. E o tehnică foarte eficientă. Am să-ţi arăt. 
Apleacă-te spre mine. Ţine-ţi mâinile în poală. 

Sung se aplecă peste masă şi maimuța de piatră se 
desprinse de pieptul lui puternic, începând să se legene în 
aer. Sachs îi vedea pe sub cămaşă pansamentele recent 
aplicate peste rana provocată de glonţul Strigoiului. 
Degetele lui găsiră nişte puncte de pe umărul ei şi apăsară 
cu forţă pielea timp de câteva secunde, apoi se mutară în 
alte locuri, repetând procedura. 

După vreun minut, Sung se lăsă înapoi pe spate. 

— Acum ridică braţele. 

Ea făcu ce i se spusese şi, deşi mai simţea dureri în 
încheieturi, totuşi i se părea că acestea sunt mult mai 
suportabile faţă de cele din ultima vreme. 

— A funcţionat! exclamă ea, mirată. 

— Efectul e doar de moment. Acupunctura are efecte 
mult mai de durată. 

— Am să mă gândesc la asta. Mulţumesc. Aruncă o 
privire la ceas. Trebuie să mă întorc. 

— Aşteaptă, o opri Sung, aproape imperativ. N-am 
terminat cu diagnosticul. 

Îi luă mâna, studiindu-i unghiile roase şi pielea aspră. În 
mod normal, Sachs era perfect conştientă de acest obicei 
prost. Dar acum, nu simţea nici cea mai mică reţinere faţă 
de omul care o examina. 

— În China, doctorii privesc, ating şi vorbesc, ca să 
determine suferinţa unui pacient. E de o importanţă vitală 
să-i cunoşti starea de spirit, să ştii dacă e fericit, trist, 
îngrijorat, ambițios, frustrat. O privi atent în ochi. În 
dumneata există multă dizarmonie. Vrei ceva ce nu poţi 
avea. Sau crezi că nu poţi avea. De aici toate problemele, 
încheie el, făcând semn din cap spre unghiile ei. 

— De ce armonie am nevoie? 

— Nu ştiu precis. Poate o familie. Poate iubire. Am 
impresia că părinţii dumitale au murit. 

— Doar tata. 

— Şi ai trecut cu greu prin asta. 

— Da. 

— Dar dragostea? Ai avut probleme în dragoste. 

— La şcoală îi speriam pe toţi, pentru că şofam mai 
repede decât cei mai mulţi dintre ei. 

Sachs intenţionase să facă o glumă, deşi era adevărat, 
însă Sung nu râse. 

— Continuă, o încurajă el. 

— Când lucram ca model, bărbaţii cumsecade erau prea 
speriaţi ca să-mi ceară o întâlnire. 

— De ce s-ar speria un bărbat de o femeie? se miră 
sincer Sung. Ca şi cum yin s-ar speria de yang. Noaptea şi 
ziua. Cele două elemente nu trebuie să fie în competiţie, ci 
să se completeze şi să se împlinească unul pe celălalt. 

— lar cei care aveau curaj să mă invite în oraş nu 
urmăreau decât un singur lucru. 

— Ah, lucrul acela! 

— Da, lucrul acela. 

— Energia sexuală, spuse Sung, este foarte importantă, 
e unul dintre cele mai importante elemente ale puterii 
spirituale, qi. Dar nu este sănătoasă decât integrată într-o 
relaţie armonioasă. 

Sachs râse în sinea ei. lată o frază care merita testată la 
prima întâlnire: „Te interesează o relaţie armonioasă?” 
Mai sorbi o dată din ceai, apoi continuă: 

— Pe urmă, am trăit un timp cu un bărbat. Cu un 
confrate. 

— Un ce? întrebă Sug. 

— Adică tot un poliţist, explică ea. A fost o relaţie 
frumoasă. Intensă, aş zice chiar stimulativă. Ne întâlneam 
la poligonul de tragere şi făceam întreceri de tir. O dată 
tipul a fost arestat. Pentru mită. Înţelegi ce vreau să spun? 

— Am trăit toată viaţa mea în China, râse Sung. Sigur că 
înţeleg ce înseamnă mită. Şi acum, continuă el, eşti cu 
omul cu care lucrezi? 

— Da. 

— Poate că aici e rădăcina răului, spuse el liniştit, 
privind-o cu şi mai mare atenţie. 

— De ce spui asta? întrebă ea stânjenită. 

— Aş zice că dumneata eşti yang - cuvântul se referă la 
acel versant al muntelui care-i veşnic scăldat în soare. 
Yang înseamnă strălucire, mişcare, creştere, interes, 
începuturi, delicateţe, primăvară şi vară, naştere. Clar, 
dumneata eşti toate acestea. Dar mi se pare că trăieşti în 
lumea lui yin. Adică pe versantul aflat mereu în umbră. 
Asta înseamnă închidere în sine, întuneric, introspecţie, 
duritate şi moarte. Este sfârşitul tuturor lucrurilor, toamnă 
şi iarnă. Tăcu o clipă. Cred că lipsa de armonie s-ar putea 
trage din faptul că nu trăieşti aşa cum îţi este firea, adică 
yang. Ai lăsat ca yin să pătrundă prea adânc în viaţa 
dumitale. N-ar putea fi asta problema? 

— Nu... nu sunt sigură... 

„— Tocmai am discutat cu doctoriţa lui Lincoln Rhyme. 

— Şi? 

— Trebuie să vorbesc ceva cu dumneavoastră.” 

Se auzi sunând celularul ei şi Sachs tresări violent. Vru 
să-şi ia mobilul, dar îşi dădu seama că mâna lui Sung 
continua să rămână pe braţul ei. 

Sung se lăsă pe spătarul banchetei din separeu şi Sachs 
răspunse la telefon: 

— Alo? 

— Pe unde dracu' umbli, domnişoară? 

Era vocea lui Lon Sellitto. 

Sachs n-ar fi vrut să-i dezvăluie unde se găsea, dar văzu 
maşina de poliţie de peste drum şi se gândi că poate 
poliţiştii dinăuntru îi comunicaseră detectivului unde era. 

— Sunt împreună cu martorul, cu John Sung. 

— De ce? 

— Aveam nevoie de mai multe detalii în legătură cu 
unele lucruri. 

Nu era o minciună, îşi zise ea. Nu chiar. 

— Ei bine, termină cu detaliile, replică îmbufnat 
detectivul. Avem nevoie de tine acasă la Rhyme. Trebuie 
examinate nişte probe. 

„Isuse! îşi spuse ea. Ce naiba l-a apucat?” 

— Ajung imediat! anunţă Sachs. 

— Fă bine şi nu întârzia, se răsti detectivul. 

Nedumerită de atitudinea lui, poliţista închise telefonul 
şi i se adresă lui Sung: 

— Trebuie să plec. 

Doctoral o privi cu un licăr de speranţă în ochi. 

— l-ați găsit pe Sam Chang şi pe ceilalţi care au scăpat 
din naufragiu? 

— Încă nu. 

Sachs se ridică şi, spre uimirea ei, îl auzi spunând 
grăbit: 

— M-aş simţi onorat dacă ai veni să mă vezi din nou. Aş 
putea continua să te tratez. 

Impinse săculeţul cu plante şi tabletele în direcţia ei. Ea 
şovăi o clipă, apoi spuse: 

— Sigur, mi-ar face plăcere. 


215 


- MAIMUŢA DE PIATRĂ - 


Capitolul 20 


— Sper că n-am întrerupt nimic important, domnişoară, i 
se adresă morocănos Lon Sellitto în clipa în care ea intră 
în sufrageria lui Rhyme. 

Sachs tocmai voia să-l întrebe pe detectiv ce voia să 
spună, când deodată Rhyme începu să adulmece aerul. 
Sachs ridică spre el o privire întrebătoare. 

— Ții minte cartea mea, Sachs? Personalul de la scena 
crimei nu trebuie să folosească parfumuri, pentru că... 

— ...pentru că parfumurile care nu ţin de scena crimei 
pot ajuta la identificarea celor care au fost prezenţi acolo. 

— Bravo! 

— Nu-i parfum, Rhyme. 

— Atunci tămâie? sugeră el. 

— M-am întâlnit cu John Sung la un restaurant din 
blocul lui. Acolo ardea nişte tămâie. 

— Miroase urât, trase el concluzia. 

— Nu, nu, interveni Sonny Li. Dă linişte. Foarte multă 
linişte. 

„Ba nu, duhneşte!” îşi zise iritat Rhyme. Aruncă o privire 
spre săculeţul din mâna ei şi strâmbă din nas. 

— Aia ce mai e? 

— Medicamente. Pentru artrita mea. 

— Miros şi mai urât decât tămâia. Ce faci cu ele? 

— Le fierb şi-mi fac ceai. 

— Probabil va avea un gust atât de rău că ai să-ţi uiţi 
durerea din încheieturi. Sper să-ţi placă. Eu, unul, prefer 
scotch-ul. O studie atent o clipă. Ţi-a făcut plăcere vizita la 
doctorul Sung, Sachs? 

— Eu... începu ea stânjenită, tulburată de tonul lui 
agasat. 

— Cum se simte? întrebă vesel Rhyme. 

— Ceva mai bine, răspunse ea. 

— Vorbeşte mult despre casa lui din China? Unde 
călătoreşte? Cu cine îşi petrece timpul? 

— Unde vrei să ajungi? întrebă ea circumspectă. 

— Sunt doar curios dacă şi ţie ţi-a trecut prin minte 
acelaşi lucru la care m-am gândit şi eu. 

— Şi anume? 

— Că Sung era bangshou al Strigoiului. Mâna lui 
dreaptă. Partenerul lui de conspirații. 

— Ce? icni ea. 

— Se pare că nu ţi-a dat prin gând, remarcă Rhyme. 

— Nici vorbă! Am stat mult timp de vorbă împreună. 
Imposibil să aibă vreo legătură cu Strigoiul. Vreau să 
spun... 

— De fapt, o întrerupse Rhyme, nici n-are. Tocmai am 
primit un raport de la biroul FBI din Singapore. Bangshou- 
ul de pe Dragon era Victor Au. Amprentele şi fotografiile 
se potrivesc cu unul dintre cele trei cadavre găsite azi- 
dimineaţă de Paza de Coastă la locul naufragiului. 

Făcu semn din cap către computer. 

Sachs privi fotografia afişată pe ecran, apoi se uită la 
tabla albă pe care erau prinse fotografiile cadavrelor. Au 
era unul dintre înecaţi, nu fusese împuşcat. 

— Sung e curat, declară categoric Rhyme. Dar n-am 
ştiut asta până acum zece minute. Ţi-am spus să fii cu 
băgare de seamă, Sachs. Iar tu te-ai dus la Sung să-i faci o 
vizită. Să nu mai fi neglijentă când lucrezi cu mine. Ridică 
glasul. Şi asta e valabil pentru toată lumea! 

Cercetează cu atenţie, dar fereşte-ţi spatele. 

— Îmi pare rău, murmură ea. 

„Oare ce-i distrăgea atenţia?” se întrebă din nou Rhyme. 
Totuşi se mulţumi să spună doar atât: 

— Şi acum, înapoi la treabă, băieţi şi fete! 

Făcu un semn din cap spre amprentele electrostatice 
prelevate la locul unde fusese ucis Tang şi pe care Thom le 
adăugase pe tabla cu probe. Nu aveau prea multe indicii, 
doar că urmele de tălpi lăsate de Strigoi, deşi aparţinând 
unor pantofi de mărime medie, aproximativ măsura 8 în 

America?!, erau mai mari decât cele lăsate de cei trei 
complici. 

— Cum e cu probele găsite pe pantofii Strigoiului, Mel? 

— OK, Lincoln, răspunse fără grabă specialistul, privind 
ecranul cromatografului. Am găsit ceva. Particule de fier, 
foarte vechi şi oxidate, vechi fibre de lână, particule de 
cenuşă şi silicon - parcă ar fi praf de sticlă. Dar 
descoperirea cea mai importantă este o cantitate mare de 
substanţă minerală de culoare închisă şi aproape lipsită de 
luciu: montmorilonit. În plus, am găsit şi oxid alcalin. 

„OK, chibzui Rhyme. Asta de unde dracu' a mai apărut?” 
Dădu încet din cap, apoi închise ochii şi începu o plimbare 
imaginară. 

Pe când era şef al DIR - Divizia de Resurse şi 
Investigaţii din cadrul NYPD, adică Secţia de criminalistică 
- Rhyme colindase pretutindeni prin New York. Avea în 
buzunare mici punguţe şi flacoane pentru mostre de sol, 
beton, praf şi vegetaţie, pe care le culegea ca să-şi 
completeze cunoştinţele despre oraş. Un criminalist 
trebuie să-şi cunoască teritoriul într-o mie de feluri 
diferite: să fie şi sociolog, şi cartograf, şi geolog, şi inginer, 
şi botanist, şi zoolog, şi istoric. 

işi dădu seama că urma descrisă de Cooper îi părea 
cunoscută. Dar prin ce anume? 

Stai aşa, îi venise un gând. „Nu-l lăsa să scape.” 

La naiba, îi fugise. 

— Ascultă, Loaban, se auzi chemat de la o oarecare 
depărtare. 

Rhyme nu-l luă în seamă pe Li şi continuă să parcurgă 
cu paşi imaginari diversele cartiere ale oraşului, apoi să 
planeze în gând deasupra lor. 

— Este... 

— Ssst! îl opri categoric Sachs. 

Il ajuta pe Rhyme să-şi continue călătoria. 


21 Circa numărul 42, în Europa (n. red.). 

Criminalistul pluti peste turnul Universităţii Columbia, 
peste Central Park, plin de pământ argilos, piatră de var şi 
excremente de pasări, peste străzile din Midtown, murdare 
de tonele de funingine depuse zilnic pe ele, peste docuri, 
cu amestecul lor caracteristic de motorină şi combustibil 
diesel sau propan, peste zonele dărăpănate ale Bronxului, 
date cu vopsea cu plumb, unde tencuiala veche era 
amestecată cu rumeguş ca să mai umple crăpăturile... 

Mai sus, mai sus... 

Până ajunse într-un anume loc. 

Deschise ochii. 

— În centru, zise el. Strigoiul e în centru. 

— Bineînţeles, confirmă Alan Coe. E în Chinatown. 

— Nu, nu în Chinatown, protestă Rhyme. În Battery Park 
City sau într-unul dintre cartierele de locuinţe din 
preajmă. 

— Cum de ţi-ai dat seama? îl întrebă Sellitto. 

— Montmorilonitul? E bentonit. Adică o argilă folosită ca 
strat izolator, care împiedică pătrunderea apelor freatice 
la temelie atunci când se excavează fundaţii adânci. De 
pildă, când s-a construit World Trade Center, fundaţia a 
ajuns la două sute de metri sub pământ. Constructorii au 
folosit milioane de tone de bentonit. În zona aia se găseşte 
la tot pasul. 

— Bine, dar bentonitul se foloseşte în nenumărate 
locuri, sublinie Cooper. 

— Desigur, dar şi celelalte urme materiale găsite de 
Sachs provin tot de acolo. Toată zona e o groapă de gunoi, 
plină de metal ruginit şi sticlă sfărâmată. De unde provine 
cenuşa? Ca să scape de vechii piloni, constructorii i-au ars. 

— În plus, locul se află la numai douăzeci de minute de 
Chinatown, le aminti Deng. 

Thom trecu şi aceste detalii pe tabla cu probe. 

Totuşi, era vorba de o suprafaţă întinsă, cu multe clădiri 
extrem de populate: hoteluri, blocuri de locuinţe şi birouri. 
Aveau nevoie de mai multe informaţii, pentru a putea 

restrânge aria căutărilor la exact la locul unde s-ar fi putut 
afla Strigoiul. 

Sonny Li se plimba de colo-colo prin faţa tablei. 

— Ascultă, Loaban, am şi eu câteva idei. 

— În legătură cu ce? mormăi Rhyme. 

Individul duhnea a fum de ţigară. Rhyme nu fumase 
niciodată, dar, ca infirm, simţea o invidie nemăsurată faţă 
de omul acesta, care îşi putea satisface viciile de unul 
singur, fără a conspira cu cineva ca să-l ajute. 

„Ar fi bine ca nenorocita aia de operaţie să reuşească”, 
îşi zise el. 

— Hei, Loaban, asculţi la mine? 

— Zi-i, Sonny, îl îndemnă Rhyme, cu gândul în altă 
parte. 

— Mers şi eu la locul faptei. 

— Mda, confirmă Sachs,  aruncându-i o privire 
exasperată. Te-ai preumblat pe acolo, ai fumat... 

— Vezi tu, îi explică Rhyme, străduindu-se să se arate 
răbdător, ceea ce nu-i stătea în fire. Orice intervine la 
scena crimei, după autor, riscă s-o contamineze. Asta face 
ca probele care ar putea conduce la suspect să fie mai 
greu de găsit. 

— Auzi, Loaban, tu crezi eu nu ştiu toate astea? Sigur, 
sigur, culegi praf şi ţărână, pui la cromatograf, apoi la 
spectrometru şi scanezi cu microscopu' electronic, spuse 
Li, pronunţând cu mare greutate complicatele cuvinte 
englezeşti. Pe urmă compari cu baze de date. 

— Te pricepi la instrumentele folosite în criminalistică? 
exclamă Rhyme, clipind uimit. 

— Dacă eu pricep? Bineînţeles, şi noi folosim astfel de 
aparate. Ascultă aici, eu studiez la Institutul de 
Criminalistică din Beijing. Eu primit şi medalie frumoasă. 
Eu al doilea în clasă. Cunosc toate aceste lucruri, înţelegi? 
Noi nu trăit acum în dinastia Ming, Loaban, adăugă el 
arţăgos. Am şi computer, Windows XP. Şi tot felul de baze 
de date. Am şi celular, şi pager. 

— OK, Sonny, am priceput. Deci, ce-ai văzut la scena 
crimei? 

— Dizarmonie. Asta am văzut. 

— Explică-te, îi ceru Rhyme. 

— În China armonia este foarte importantă. Chiar şi 
crima are armonie proprie. În locul acela, la depozit, deloc 
armonie. 

— Ce înseamnă un omor armonios? întrebă insinuant 
Coe. 

— Strigoiul găsit om care l-a trădat. Strigoiul torturat la 
el, apoi omorât şi plecat. Dar, Hongse, îţi aminteşti? Loc 
distrus complet. Rupt afişe China, spart statui Buddha şi 
dragoni... Chinezi Han nu fac aşa ceva. 

— Han e etnia majoritară din China, explică Deng. Dar 
Strigoiul e Han, nu? 

— Da, dar nu el făcut asta. Depozit distrus după ce 
Strigoi plecat. Am auzit la ea spunând aşa. 

Sachs confirmă. 

— Probabil că Strigoi plecat şi oameni care lucrează 
pentru el distrus birou. Cred că Strigoi angajat minoritate 
etnică drept ba-tu. 

— Bătăuşi, ciomăgari, traduse Deng. 

— Da, da, bătăuşi. Angajat pe ei de la minorităţi. 
Mongoli, manciurieni, tibetani, uiguri. 

— Asta-i o nebunie, Sonny, exclamă Rhyme. Armonie? 

— Nebunie? repetă Li, ridicând din umeri. Sigur, ai 
dreptate, Loaban. Eu nebun. Ca atunci când spus la tine să 
găseşti întâi pe Jerry Tang. Eu tot nebun. Dar dacă ascultai 
la mine atunci, poate găseai Tang viu, legat la el şi bătut 
vână de bou până spunea la noi unde-i Strigoiul. 

Toţi se întoarseră spre el, şocaţi. Li şovăi o clipă, apoi 
râse. 

— Ei, Loaban, eu glumit. 

Dar Rhyme nu era prea convins că Li făcuse o glumă. 
Chinezul continuă, arătând spre tablă. 

— Vreţi dovezi? OK, uite dovezi. Urme de pantofi. Mai 
mici decât urme de la Strigoi. Han - chinezi - nu oameni 

mari. Mici, ca mine. Nu mari ca voi. Dar minorităţi din vest 
şi nord, mulţi chiar mai mici ca noi. Ei, îţi plac probe 
criminalistice date de mine? Bănuiam că da. Aşa că voi 
mergeţi, găsiţi minorităţi. Aşa ajungeţi la Strigoi. Înţelegi? 

Rhyme privi scurt spre Sachs şi-şi dădu seama că şi ea 
se gândea la acelaşi lucru. Ce putea fi rău în asta? 

— Ce părere ai? îl întrebă el pe Eddie Deng. Li ştii pe 
membrii acestor minorităţi? 

— Habar n-am, răspunse el. Cei mai mulţi cu care avem 
de-a face la Secţia 5 sunt Han: fujianezi, cantonezi, 
mandarini, taiwanezi... 

Coe confirmă, apoi adăugă: 

— De regulă, minoritățile sunt cercuri închise. 

— Atunci, cine să ştie? se răsti Rhyme, pierzându-şi 
răbdarea, acum că se ivise un indiciu pe care-l puteau 
urma. Vreau să merg pe firul ăsta. Cum? 

— Comunităţi tong, îi răspunse Li. Comunităţi ştiu tot. 
Han, nu Han, tot. 

— Şi ce anume este un tong? întrebă Rhyme, care îşi 
amintea doar vag ceva dintr-un film prost vizionat pe când 
era în convalescenţă după accident. 

Eddie Deng începu să-i explice că tong erau comunităţi 
de chinezi cu interese comune: oameni proveniţi dintr-o 
anumită zonă a Chinei sau care practicau aceeaşi meserie 
sau acelaşi tip de comerţ. Comunitățile ştiau să-şi păstreze 
secretele şi pe vremuri se întâlneau pe ascuns - tong 
însemnând „cameră”. In Statele Unite ele luaseră fiinţă 
pentru a-i proteja pe chinezi de albi şi pentru a le asigura 
autonomie. Prin tradiţie, chinezii îşi rezolvau disputele 
între ei, iar şeful unui tong avea mai multă autoritate 
asupra membrilor comunităţii decât preşedintele Statelor 
Unite. 

Deşi marcate de un lung şir de violenţe şi infracţiuni, 
continuă Deng explicaţia, în ultimii ani comunităţile tong 
făcuseră curăţenie în interiorul lor. Cuvântul tong fusese 
eliminat şi treptat înlocuit cu sintagme ca „asociaţii 
publice”, „societăți de binefacere” sau „bresle 

comerciale”. Multe erau în continuare implicate în jocuri 
de noroc, saloane de masaj, extorcare şi spălare de bani, 
dar nu mai practicau violenţa. Pentru aceasta angajau 
tineri din afara comunităţii. 

— Din exterior, aşa e mai rentabil, glumi Deng. 

— Ai făcut şi tu parte dintr-o astfel de comunitate, 
Eddie? întrebă Rhyme. 

Detectivul îşi lustrui ochelarii eleganţi şi răspunse pe un 
ton defensiv: 

— Un timp. Pe vremea când eram puştan. 

— Există careva în vreun tong cu care să putem sta de 
vorbă? întrebă Sachs. 

Deng se gândi o clipă. 

— Am să-l sun pe Tony Cai. El ne mai ajută... într-o 
oarecare măsură... şi e unul dintre loaban-ii cu cele mai 
mari relaţii din zonă. Multe guanxi. E şeful Asociaţiei 
Publice a Chinezilor din Est. Sediul lor e pe Bowery. 

— Sună-l, ordonă Rhyme. 

Coe clătină din cap. 

— Nu va vorbi la telefon. 

— Are microfoane? 

— Nu, nu, răspunse Deng. [ine de cultura noastră. 
Pentru a rezolva anumite lucruri trebuie să discuţi faţă în 
faţă. Dar există o problemă. Cai nu va vrea să fie văzut în 
compania unui poliţist, mai ales că-i vorba de Strigoi. 

Lui Rhyme îi veni o idee. 

— Fă rost de o limuzină şi adu-l aici. 

— Ce? exclama Sellitto. 

— Şefii de tong... sunt orgolioşi, nu? 

— Ba bine că nu, comentă Coe. 

— Spune-i că avem nevoie de ajutorul lui şi că primarul 
trimite o limuzină să-l aducă. 

În timp ce Sellitto telefona după maşină, Eddie Deng 
sună la asociaţia publică a lui Cai. Conversaţia se 
desfăşură în cadenţa sacadată şi muzicală a chinezei 
vorbite rapid. Eddie acoperi receptorul cu palma. 

— Deci, să ne înţelegem, îi spun că l-a rugat primarul. 

— Nu, răspunse Rhyme. Spune-i că-i vorba de o 
solicitare a guvernatorului. 

— Ar trebui să fim mai cu băgare de seamă, Linc, 
interveni cu discreţie Sellitto. 

— O să fim discreţi după ce punem mâna pe Strigoi. 

Deng încuviinţă din cap, apoi reluă convorbirea şi mai 
discutară câteva minute, după care închise. 

— OK. E de acord. 

Sonny Li se bătea peste buzunarele pantalonilor cu un 
aer absent, fără îndoială în căutare de ţigări. Nu părea să 
fie în largul lui. 

— Hei, Loaban, vreau să rog ceva la tine. Poate faci la 
mine o favoare. 

— Ce? _ 

— Eu pot dau un telefon? In China. Costa ceva şi eu nu 
bani. Dar plătesc la tine datorie. 

— Bine, acceptă Rhyme. 

— Pe cine suni? întrebă Coe cu asprime. 

— Problemă personală. 

— Nu. Aici nu ai probleme personale, Li. Ori ne spui, ori 
nu dai niciun telefon. 

Chinezul aruncă o privire rece spre agentul INS şi 
răspunse: 

— Eu sun la tatăl meu. 

— Cunosc chineza, murmură Coe. Putonghua şi 
Minanhua. Înţeleg hao. Am să ascult ce vorbeşti. 

Rhyme făcu un semn din cap spre Thom, care apelă 
centrala pentru convorbiri internaţionale şi ceru oraşul 
Guoyuan din provincia Fujian. Îi întinse receptorul lui Li, 
care-l apucă cu un aer nesigur. Se uita la receptorul de 
plastic câteva momente, apoi se întoarse cu spatele la 
Rhyme şi la ceilalţi şi duse încet receptorul la ureche. 

Rhyme constată brusc că avea în faţa ochilor un alt 
Sonny Li. Unul dintre primele cuvinte pe care le auzi era 
„Kangmei” - numele oficial al lui Sonny. Chinezul adoptase 
o atitudine servilă, cu umerii plecaţi, şi vorbea agitat, dând 

din cap ca un student începător. În cele din urmă, puse 
receptorul în furcă şi rămase o clipă cu privirea în podea. 

— S-a întâmplat ceva? îl întrebă Sachs. 

Polițistul chinez deveni brusc conştient că cineva îi 
adresase cuvântul. Drept răspuns, clătină din cap, apoi se 
întoarse către Rhyme: 

— OK, Loaban, şi acum ce facem? 

— Acum ne vom uita la câteva dovezi de armonie, 
replică Rhyme. 

Capitolul 21 


Jumătate de oră mai târziu se auzi soneria şi Thom 
dispăru pe coridor. Se înapoie însoţit de un chinez 
corpolent, în costum cenuşiu încheiat la toţi nasturii, 
cămaşă albă şi cravată în dungi. Chipul lui nu trăda nici 
urmă de surpriză la vederea lui Rhyme în scaunul cu rotile 
Storm Arrow sau a colecţiei de aparatură criminalistică 
adunată în strania casă în stil victorian. Totuşi, în ochi îi 
licări o umbră de emoție când o văzu pe Sachs sorbind din 
ceaiul parfumat de ierburi, aromă pe care păru s-o 
recunoască. 

— Eu sunt domnul Cai. 

Rhyme se prezentă. 

— Vă convine dacă discutăm în limba engleză? 

— Da. 

— Avem o problemă, domnule Cai, şi sper să ne puteţi 
ajuta. 

— Lucraţi pentru guvernator? 

— Da. 

Intr-un fel, chiar e adevărat, se gândi Rhyme, ridicând 
ironic din sprânceană spre Lon Sellitto, care încă nu se 
simţea în largul lui. 

Cai se aşeză şi Rhyme începu să-i relateze despre 
Dragonul din Fuzhou şi despre imigranții care se 
ascundeau în oraş. În ochii chinezului se ivi din nou o 
sclipire de emoție când Rhyme pomeni numele Strigoiului, 
după care chipul lui redeveni impasibil. Rhyme făcu semn 
din cap spre Deng, care povesti despre ucigaşi şi despre 
bănuiala lor că aceştia aparţineau unei minorităţi etnice 
chineze. 

Cai încuviinţă din cap, chibzuind la cele auzite, în 
spatele ochelarilor bifocali mari, cu rame subţiri, metalice, 
ochii lui jucau în toate direcţiile. 

— Despre Strigoi am auzit şi noi. Ne face mult rău 
tuturor celor de aici. Am să vă ajut... Minorităţi etnice? În 

Chinatown nu există niciuna, dar am să fac unele cercetări 
în alte zone din oraş. Am multe relaţii. 

— E foarte important, i se adresă Sachs. Acele zece 
persoane, martorii... Strigoiul îi va lichida dacă nu-i găsim 
noi mai întâi. 

— Sigur, încuviinţă Cai înţelegător. Am să fac tot ce-mi 
stă în putinţă. lar acum, dacă şoferul dumneavoastră mă 
poate duce înapoi, am să şi încep investigaţiile. 

— Vă mulţumim, spuse Sachs. 

Sellitto şi Rhyme dădură şi ei din cap în semn de 
mulţumire. 

Cai se ridică şi strânse mâna fiecăruia dintre ei, dar, 
spre deosebire de majoritatea celor care-i vizitau, nici 
măcar nu schiţă gestul de a-i întinde mâna lui Rhyme, 
mulţumindu-se să încline capul, fapt care-l convinse pe 
criminalist că omul din faţa lui dădea dovadă de o mare 
stăpânire de sine şi că era mult mai inteligent şi mai 
perceptiv decât ar fi lăsat să se creadă felul lui de-a fi, 
oarecum absent. 

Se bucura că domnul Cai urma să-i ajute. 

— Ting! spuse deodată Sonny Li, în timp ce Cai se 
îndrepta spre uşă. 

— Asta înseamnă „Aşteaptă!” îi şopti Deng lui Rhyme. 

Cai se întoarse, cu o figură uşor încruntată. Li se 
apropie de el şi începu să-i vorbească răstit, gesticulând 
frenetic. Şeful de tong se aplecă mai mult spre Li şi 
amândoi începură o conversaţie animată. 

Rhyme se temu că aveau să ajungă la bătaie. 

— Hei! îl strigă Sellitto pe Li. Ce dracu' faci acolo? 

Li nu-i acordă nicio atenţie şi, roşu la faţă, continuă să 
se stropşească la Cai. În cele din urmă, acesta tăcu. Işi 
lăsă capul în piept şi ochii în pământ. 

Rhyme se uită la Deng, care ridică din umeri. 

— Au vorbit prea repede. N-am înţeles nimic. 

Li continuă să vorbească, dar ceva mai liniştit. Cai 
începu să dea din cap şi să răspundă. Intr-un târziu, Li îi 

puse o întrebare, drept care şeful de tong îi întinse mâna, 
iar Li i-o strânse. 

Cai dădu încă o dată scurt din cap în direcţia lui Rhyme, 
cu chipul lipsit de orice emoție, apoi plecă. 

— Ce dracu” a fost asta? întrebă Sachs. 

— De ce voi lăsat să plece? se întoarse Li spre Rhyme, 
cu o figură îmbufnată. El nu ajutat. 

— Ba da. 

— Ba nu. Nu contează ce spus la voi. Pentru el, periculos 
să ajute. Are familie, nu vrea familia păţeşte ceva rău. Nu 
avut niciun câştig de la voi. El nu păcălit de limuzină. 

— Dar a spus că ne va ajuta, protestă Sellitto. 

— Chinezi nu place spune nu, explică Li. Pentru noi uşor 
de găsit scuze sau spus da, dar nu făcut nimic. Cai mers 
birou şi nu făcut nimic. Înţelegi? El spus ajută, dar de fapt 
spus „Mei-you”. Voi ştiţi ce înseamnă mei-you? Înseamnă 
„nu ajut, plec”. 

— Ce i-ai spus? De ce v-aţi certat? 

— Nu, nu, nu certat. Negociat. Adică, afaceri. Acum, Cai 
caută minorităţi la voi. Chiar caută. 

— De ce? întrebă Rhyme. 

— Voi plătiţi bani la el. 

— Ce? exclamă Sellitto. 

— Nu mult. Costă doar zece mii. Dolari, nu yuani. 

— Nici vorbă! protestă Alan Coe. 

— Isuse Cristoase! se cruci Sellitto. Nu dispunem de 
atâţia bani. 

Rhyme şi Sachs se priviră unul pe celălalt şi izbucniră în 
râs. 

— Voi oraş mare, voi bogaţi, replică dispreţuitor Li. Voi 
dolar puternic, Wall Street, voi condus Organizaţia 
Mondială a Comerţului. Şi, să ştiţi, la început Cai cerut 
mai mult. 

— Dar nu putem plăti... începu Sellitto. 

— Linişteşte-te, Lon, interveni Rhyme. Aveţi un fond 
pentru informatori. Oricum, din punct de vedere tehnic, 

asta-i o operaţiune federală. INS va vărsa jumătate din 
sumă. 

— Nu ştiu ce să spun, zise Coe stingherit, trecându-şi o 
mână prin părul roşcovan. 

— E în regulă, am să semnez chiar eu chitanta, îl linişti 
Rhyme şi agentul clipi de câteva ori, neştiind dacă se 
cuvenea să râdă sau nu la auzul acestor vorbe. Sună-l pe 
Peabody. O să-l punem şi pe Dellray să contribuie. Aruncă 
o privire către Li. Care sunt termenii înţelegerii? 

— Eu încheiat târg avantajos. Întâi el dat nume, apoi noi 
plătit la el. Sigur, el vrut bani gheaţă. 

— Bineînţeles. 

— OK, simt nevoia de ţigară. Fac scurtă pauză, da, 
Loaban? Trebuie la mine ţigări bune. La ţara voastră ţigări 
proaste rău. Nu gust de nimic. Eu cumpăr şi ceva 
mâncare. 

— Du-te, Sonny. Ţi-ai câştigat dreptul. 

— Ce să scriu pe tablă? întrebă Thom, în timp ce 
chinezul ieşea din încăpere. Arătă din cap spre tabla albă: 
în legătură cu Cai şi cu comunităţile tong. 

— Nu ştiu, răspunse Sachs. Eu una aş scrie „De verificat 
probele woo-woo”. 

Dar Lincoln Rhyme optă pentru ceva mai funcţional. 

— Ce ziceţi de asta: „Se presupune că cei trei complici 
aparţin unei minorităţi etnice chineze. Se fac investigaţii în 
acest sens”. 


Strigoiul, însoţit de cei trei turci, tocmai intra în Queens, 
la volanul unui Chevrolet Blazer, îndreptându-se spre 
apartamentul familiei Chang. 

În timp ce înainta pe străzi, conducând atent, ca 
întotdeauna, aşa încât să nu fie oprit de poliţie, se gândea 
la moartea lui Jerry Tang. Nicio clipă nu-i trecuse prin 
minte să-l lase nepedepsit pe cel care-l trădase. Nici să 
amâne încheierea  socotelilor cu el. În filosofia 
confucianistă, lipsa de loialitate faţă de superiori era 
considerată cel mai mare păcat. Tang îl abandonase pe 

Long Island - situaţie din care scăpase numai fiindcă 
avusese norocul să găsească la restaurantul de pe plajă o 
maşină cu motorul pus în funcţiune. Prin urmare, Tang 
trebuia să moară în chinuri. Strigoiul se gândi la împăratul 
Zhou Xin din dinastia Shang. Cândva, ghicind necredinţa 
unuia dintre supuşi, împăratul pusese ca fiul acelui om să 
fie căsăpit, apoi ceruse să fie gătite bucăţile şi să fie 
servite la cina trădătorului, care nu bănuia nimic, iar la 
sfârşit îi dezvăluise ce fel de carne mâncase la felul 
principal. Strigoiul socotea că o astfel de pedeapsă era 
perfect justificată, nemaivorbind de satisfacția de a o pune 
în aplicare. 

La un cvartal distanţă de locuinţa familiei Chang, opri 
automobilul Blazer la un colţ de stradă. 

— Măştile! porunci el. 

Yusuf scormoni într-un sac şi-i întinse măştile de schiori. 

Strigoiul chibzui cum era cel mai bine să atace familia. I 
se spusese că Sam Chang era împreună cu soţia şi un 
părinte în vârstă - mama sau tatăl. Totuşi, principalul risc 
aveau să fie copiii mai măricei, de pildă băieţi adolescenţi. 
Pentru ei viaţa nu era decât un joc video, iar când Strigoiul 
şi oamenii săi aveau să spargă uşa, un adolescent s-ar fi 
putut năpusti asupra lor cu un cuţit în mână. 

— Mai întâi ucideţi-i fiii! le ceru el turcilor. Apoi tatăl şi 
orice alt bătrân. Îl săgetă un gând. Nu-i omorâţi nevasta 
încă. O luăm cu noi. 

Probabil că turcii înţeleseră motivul, fiindcă dădură din 
cap în semn de încuviinţare. 

Strigoiul cercetă strada liniştită şi cele două depozite 
lungi de vizavi. Pe la jumătatea cvartalului se vedea o alee 
între două blocuri. Conform hărţii, apartamentul lui Chang 
se găsea chiar peste drum de depozite. Era posibil ca 
Chang, fiii lui ori tatăl să fi supravegheat intrarea în 
locuinţă, aşadar Strigoiul intenţiona să parcurgă repede 
aleea, să ajungă în spatele clădirii şi să-şi facă brusc 
intrarea pe uşa din spate, în timp ce unul dintre turci avea 

să dea fuga până la uşa din faţă, ca nu cumva familia să 
încerce să scape pe acolo. 

— Puneţi-vă măştile pe cap ca nişte fesuri, până 
ajungem în dreptul casei, li se adresă el turcilor în 
engleză. 

Ei încuviinţară din cap şi făcură precum li se ceruse. Cu 
chipurile lor întunecate şi cu măştile elastice arătau ca 
nişte gangsteri negri dintr-un straniu clip video cu rapperi. 

Strigoiul îşi puse şi el masca. 

O clipă îl săgeta un fior de teamă, cum i se întâmpla 
uneori înainte de a porni la atac. Exista riscul ca Chang să 
aibă o armă sau ca poliţia să fi găsit deja familia, s-o fi 
transportat la centrul de detenţie şi acum să fi pândit în 
apartament, în aşteptarea Strigoiului. 

Îşi aminti însă că frica ţinea de umilinţă, iar umilii erau 
cei care reuşeau în această lume. Îi veni în minte unul 
dintre pasajele sale preferate din Tao. 


Cedează şi va trebui să te frângi, 
Apleacă-te şi te vei putea îndrepta, 
Goleşte-te şi te vei putea umple. 
Rupe-te şi te vei putea îndrepta. 


Acum Strigoiul adăugă un vers propriu: „Lleme-te şi vei 
putea fi curajos”. 

Aruncă o privire spre Yusuf, aşezat în dreapta lui, pe 
locul pasagerului. Uigurul îi răspunse cu un semn hotărât 
din cap. Cu îndemânarea unor meşteşugari cu experienţă, 
toţi începură să-şi verifice armele. 

Capitolul 22 


Într-adevăr, Sonny Li găsise nişte ţigări de calitate. 

Camel fără filtru, cu gust apropiat de cel al mărcii pe 
care o cumpăra în China. Trase fumul adânc în piept şi 
zise: 

— Pariez pe cinci. 

Împinse jetoanele în faţă şi-i privi pe ceilalţi jucători de 
poker, care chibzuiau la mişcarea următoare, în timp ce 
miza circula de jur împrejurul mesei ieftine din placaj, 
pătată de sudoare veche şi de tărie vărsată peste ea de-a 
lungul anilor. 

Sala de jocuri de noroc se găsea pe Mott Street, în inima 
cartierului Chinatown, unde mersese Li să-şi cumpere 
ţigările. Probabil că Loaban nu avusese în vedere o 
plimbare atât de lungă atunci când îi dăduse lui Li 
îngăduinţa de a-şi cumpăra ţigări. Dar nu conta. Se va 
înapoia destul de curând. Nu era nicio grabă. 

Salonul era spaţios, frecventat îndeosebi de chinezi din 
Fujian (Li voise să evite o posibilă întâlnire cu paznicul 
cantonez pe care-l lovise şi-l atacase în acea dimineaţă) şi 
se compunea dintr-un bar bine garnisit şi trei automate de 
ţigări. Încăperea era întunecoasă, cu excepţia lămpilor 
discrete de deasupra meselor, dar cu ochiul lui ager de 
poliţist de la Biroul Siguranţei Publice, Li depistase cinci 
paznici înarmaţi. 

Totuşi, faptul nu prezenta o problemă. De data asta nu 
avea de gând să fure arme şi nici să bată tineri arătoşi. Se 
găsea aici doar ca să joace, să bea şi să stea la taclale. 

Câştigă o mână şi râse, apoi turnă mao-tai în paharele 
tuturor celor de la masă, cu excepţia dealerului, care nu 
avea voie să bea. Bărbaţii ridicară paharele şi dădură 
repede pe gât băutura limpede şi tare. Mao-tai era 
versiunea chinezească a alcoolului distilat ilegal şi nu 
trebuia sorbit, ci turnat pe gât cât mai rapid. 

Li intră în vorbă cu bărbaţii din jur, care chibiţau, 
aplecaţi deasupra mesei. După încă o sticlă de tărie şi vreo 
douăsprezece ţigări Camel, Li aprecie că pierderile sale se 
ridicau la numai şapte dolari. 

Renunţă să mai bea încă un pahar şi se ridică, pregătit 
să plece. 

Câţiva dintre bărbaţii din jur insistară să mai rămână. 
Le făcea plăcere compania lui. 

Dar Li le spuse că-l aştepta iubita, la care bărbaţii 
începură să dea din cap entuziasmați. 

— Te regulează în toate felurile posibile, zise un bătrân 
beat, fără ca Li să-şi dea seama dacă era o întrebare sau o 
afirmaţie. 

Sonny Li se îndreptă spre uşă, adresându-le tuturor un 
zâmbet care confirma calitatea de excepţie a vieţii lui 
amoroase. Adevărul era însă că această sală de jocuri se 
dovedise prea puţin interesantă, aşa că Li voia să încerce o 
alta. 


Automobilul Blazer acceleră pe aleea care ducea spre 
intrarea din spate a blocului unde locuia Chang. 

Strigoiul strânse cu o mână pistolul Model 51 şi cu 
cealaltă volanul îmbrăcat în piele. 

Turcii erau pregătiţi să sară din maşină. 

Din alee intrară în trombă într-o parcare mare, unde le 
răsări în faţă un camion uriaş cu remorcă. Colosul venea în 
viteză drept spre ei. 

Deodată camionul derapă, cu un scrâşnet puternic de 
roţi. 

Strigoiul călcă brusc frâna, lovind instinctiv podeaua şi 
cu piciorul stâng, în locul în care se găsea pedala de 
ambreiaj a maşinii lui BMW sport. Automobilul Blazer se 
răsuci şi derapă, oprindu-se portieră la portieră cu 
camionul. Strigoiul icni şi simţi cum i se opreşte inima în 
loc, la gândul că scăpase ca prin urechile acului. 

— Ce mama dracului faci? îi strigă şoferul camionului, 
aplecându-se spre geamul de pe partea şoferului. E sens 

unic, japonez împuţit! Dacă tot vii în ţara asta, învaţă-i 
dracu' regulile! 

Strigoiul era prea şocat ca să răspundă. 

Camionagiul dădu înapoi şi trecu pe lângă Chevrolet. 

Strigoiul mulţumi zeului său protector, arcaşul Yi, că-l 
salvase de la moarte. Încă zece secunde şi s-ar fi izbit 
frontal de camion. 

Strigoiul porni înainte cu viteză redusă, trăgând cu 
coada ochiului la turci, care priveau în jur încruntaţi. Toţi 
trei erau speriaţi şi tulburaţi. 

— Unde e? întrebă Yusuf, studiind parcarea spațioasă în 
care ajunseseră. Unde-i locuinţa lui Chang? N-o văd. 

În zonă nu exista niciun fel de locuinţă. 

Strigoiul verifică adresa. Numărul era corect: se aflau la 
locul indicat. Numai că... numai că era vorba de un mare 
centru comercial de vânzări cu amănuntul. Aleea pe care 
cotise Strigoiul era una dintre ieşirile din parcare. 

— Gan! pufni Strigoiul. 

— Ce s-a întâmplat? întrebă unul dintre turcii care 
şedeau în spate. 

Ce se întâmplase - înţelese Strigoiul - era că Chang nu 
avusese încredere în Jimmy Mah. Îi dăduse şefului de tong 
o adresă fictivă. Probabil că văzuse vreo reclamă pentru 
acest loc. Ridică ochii spre firma uriaşă de deasupra 
capetelor lor. 


ARTICOLE PENTRU LOCUINŢA DUMNEAVOASTRĂ 
Tot ce aveţi nevoie pentru casă şi gradină 


Strigoiul chibzui ce avea de făcut. Probabil că celălalt 
imigrant, Wu, nu fusese la fel de isteţ. Apelase la omul lui 
Mah pentru a-şi face rost de o locuinţă. Strigoiul avea 
numele acelui om, aşa că puteau da rapid de urma familiei 
respective. 

— Vom pune mâna pe familia Wu, declară Strigoiul. Pe 
urmă îi vom găsi şi pe alde Chang. 

Naixin. 

„Toate la timpul lor.” 


Sam Chang închise telefonul. 

Rămase năucit o clipă, cu ochii ţintă la emisiunea TV, 
care prezenta o sufragerie foarte diferită de cea în care se 
afla el, precum şi o familie mulţumită şi anostă, foarte 
diferită de a lui. Aruncă o privire spre Mei-Mei, care-l fixa 
cu o expresie întrebătoare. Chang clătină din cap şi ea se 
înapoie supusă lângă fetiţă, lângă Po-Yee. Chang se lăsă pe 
vine lângă tatăl său şi-i şopti: 

— Mah e mort. 

— Mah? 

— Loaban din Chinatown, cel care ne-a ajutat. Am sunat 
să întreb de actele noastre. Prietena lui mi-a spus că-i 
mort. 

— Strigoiul? El l-a ucis? 

— Cine altul? 

— Mah ştia unde suntem noi? întrebă tatăl. 

— Nu. 

Chang nu avusese încredere în Mah. Ca atare, îi dăduse 
adresa unui magazin prezentat în prospectul găsit la 
centrul comercial de unde furaseră vopseaua şi pensulele. 

În realitate, familia lui Chang nu se găsea în Queens, ci 
în Brooklyn, într-un cartier numit Owls Head, chiar lângă 
port. Faptul că aceasta fusese destinaţia lor rămăsese un 
secret pentru toţi, în afară de tatăl lui. 

Bătrânul încuviinţă din cap şi strânse pleoapele de parcă 
l-ar fi săgetat o durere. 

— Morfină? 

Tatăl său clătină din cap şi răsuflă adânc o clipă. 

— Vestea asta despre Mah... E o confirmare că Strigoiul 
ne caută. 

— Da. 

Brusc, lui Chang îi veni în minte un gând neliniştitor. 

— Familia Wu! Strigoiul îi poate găsi. Au făcut rost de 
apartament prin omul lui Mah. Trebuie să-i previn. 

Porni către uşă. 

— Nu, îl opri tatăl său. Nu poţi salva un om de propria 
prostie. 

— Are şi el familie. Copii, soţie. Nu-i putem lăsa să 
moară. _ 

Chang Jiechi căzu pe gânduri câteva momente. In cele 
din urmă zise: 

— Bine, dar nu te duce tu în persoană. Dă-i telefon. Sun- 
o din nou pe femeia aia. Spune-i să-i transmită un mesaj lui 
Wu, avertizează-l. 

Chang ridică receptorul şi formă un număr. Vorbi din 
nou cu femeia din biroul lui Mah şi o rugă să-i transmită 
un mesaj lui Wu. 

— Spune-i că trebuie să se mute imediat de acolo. Şi el, 
şi familia sunt în mare pericol. Vrei să-i transmiţi acest 
mesaj? 

— Da, da, răspunse ea, dar era limpede că nu-şi revenise 
din şoc, aşa că Chang nu avea nicio garanţie că va face aşa 
cum o rugase. 

Tatăl lui închise ochii şi se lungi din nou pe canapea. 
Chang îi înveli picioarele cu pătura. Bătrânul avea nevoie 
de un doctor cât mai curând. 

Atâtea lucruri de făcut, atâtea precauţii. O clipă se simţi 
copleşit de sentimentul că totul era în zadar. Se gândi la 
amuleta pe care o purta doctorul John Sung: Regele 
Maimuţă. În cala vasului, doctorul îi îngăduise micului 
Ronald să se joace cu amuleta şi-i povestise despre Regele 
Maimuţă. Una dintre istorisiri relata cum Regele Maimuţă 
fusese pedepsit de zei pentru îndrăzneala sa şi îngropat 
sub un munte uriaş. La fel se simţea şi Sam Chang - 
îngropat sub un munte de temeri şi incertitudini. 

În clipa următoare însă, privirea îi lunecă spre familia 
lui şi povara îi deveni mai uşoară. 

William râdea de ceva ce urmarea la televizor; Chang 
avu impresia că era pentru prima oară când fiul lui cel 
mare se simţea eliberat de furia şi amărăciunea care-l 
măcinaseră toată ziua. Acum râdea privind acea emisiune, 
cu adevărat binedispus. La fel şi Ronald. 

Apoi Chang privi către soţia sa, cu totul absorbită de 
grija pentru micuța Po-Yee. Ce uşor îi venea să se ocupe 
de copii. Chang nu se simţea la fel de în largul său când 
era vorba de copii. Întotdeauna îşi cântărea cuvintele: oare 
trebuia să se arate sever într-o privinţă? Ingăduitor în 
alta? 

Mei-Mei aşeză fetiţa pe genunchi şi începu s-o legene, 
făcând-o să râdă. 

In China familiile se roagă să aibă un fiu care să le ducă 
numele mai departe (conform tradiţiei, dacă o femeie nu 
naşte un moştenitor, acesta poate fi motiv de divorţ). 
Desigur, Chang fusese încântat la naşterea lui William, 
apoi a lui Ronald, mândru că-şi putea asigura propriul tată 
de continuarea stirpei Chang. Totuşi, dezamăgirea lui Mei- 
Mei că nu avea şi o fiică fusese şi pentru el o sursă de 
tristeţe. Astfel, Chang se trezise într-o postură stranie 
pentru un bărbat chinez de vârsta lui, aceea de a spera să 
aibă o fată, în caz că Mei-Mei ar fi rămas din nou 
însărcinată. Ca disident persecutat, care nesocotise legea 
copilului unic, partidul nu l-ar fi putut pedepsi suplimentar 
pentru un copil în plus, aşa că Chang era pregătit să-i 
dăruiască soţiei sale o fetiţă. 

Numai că ea fusese foarte bolnavă în timpul sarcinii cu 
Ronald şi-i trebuiseră luni întregi ca să-şi revină după 
naştere. Mei-Mei nu mai era tânără, avea o constituţie 
fragilă şi doctorii o sfătuiseră, din motive de sănătate, să 
nu mai aibă alţi copii. Ea acceptase verdictul cu stoicism, 
la fel cum acceptase decizia lui Chang de a veni în Ţara 
cea Frumoasă - fapt ce le spulbera şansa de a adopta o 
fată, din pricina statutului de imigranţi. 

Cu toate acestea, situaţia lor grea avea şi o latură 
pozitivă, care compensa dificultăţile. Zeii, soarta sau 
spiritul vreunui strămoş le-o dăruise pe Po-Yee, fiica pe 
care n-ar fi putut s-o aibă niciodată, restabilind astfel 
armonia dinlăuntrul lui Mei-Mei. 

Yin-yang, lumină şi întuneric, bărbat şi femeie, necaz şi 
bucurie. 

Lipsă şi dăruire... Chang se ridică şi se duse lângă fiii 
săi, ca să privească împreună la televizor. Se mişcă foarte 
încet şi foarte tăcut, ca şi cum cel mai neînsemnat gest 
brusc ar fi sfărâmat această fragilă atmosferă de linişte 
familială, la fel ca o piatră scăpată în apa neclintită a unui 
eleşteu în zorii zilei. 

III 
Cartea viilor şi a morţilor 


Marţi, de la Ora Cocoşului, 6:30 P.M., 
până miercuri, Ora Şobolanului, 1 A.M. 


În Wei-Chi... cei doi jucători care au în 
faţă tabla goală încep prin a ocupa 
poziţiile pe care le consideră 
avantajoase. Încet, încet zonele libere 
dispar. Apoi urmează ciocnirea între 
masele aflate în conflict; au loc lupte 
defensive şi ofensive, exact aşa cum se 
întâmplă în realitate. 


Jocul Wei-Chi 

Capitolul 23 


Soţia lui se simţea din ce în ce mai rău. 

Era spre seară şi de vreo oră Wu Qichen şedea pe 
podea, lângă saltea, şi umezea fruntea soţiei. Fiica lui 
fiersese cu grijă plantele medicinale cumpărate de el şi 
amândoi o ajutaseră pe femeia doborâtă de febră să bea 
lichidul fierbinte. Luase şi pastilele, dar starea ei nu părea 
să se amelioreze. 

Wu se aplecă din nou şi-i şterse pielea de transpiraţie. 
Oare de ce nu se simţea mai bine? se întrebă el furios. Să-l 
fi înşelat cel care-i vânduse plantele medicinale? Şi, în 
primul rând, de ce era soţia lui atât de slabă? Nu s-ar fi 
îmbolnăvit în timpul călătoriei dacă ar fi mâncat cum 
trebuie, dacă ar fi dormit mai mult înainte de plecare. 
Fragilă şi palidă cum era, Yong-Ping ar fi trebuit să facă un 
efort şi să se îngrijească mai bine. Avea nişte 
responsabilităţi... 

— Mi-e teamă, spuse ea. Nu mai ştiu ce-i real şi ce nu. 
Totul mi se pare un vis. Capul, durerea... 

Femeia începu să murmure, apoi tăcu. 

Deodată Wu îşi dădu seama că şi lui îi era teamă. Pentru 
prima oară de când plecaseră din Fuzhou, acum o viaţă de 
om, lui Wu Qichen îi încolţi în minte gândul că s-ar putea 
s-o piardă. Sigur, erau multe lucruri pe care nu le 
înţelegea la Yong-Ping. Se căsătoriseră sub impulsul 
momentului, fără să ştie mare lucru unul despre celălalt. 
Ea era cu toane şi uneori îi arăta soţului mai puţin respect 
decât ar fi îngăduit, de pildă, tatăl lui. Dar era o mamă 
bună pentru copiii lor, gătea bine, se purta frumos cu 
părinţii lui, era pricepută la pat. În plus, era întotdeauna 
gata să se aşeze şi să-l asculte în tăcere - să-l ia în serios. 
Nu existau prea mulţi dispuşi să facă asta. 

Bărbatul cel slab ridică privirea şi-l văzu în prag pe fiul 
lor. Lang avea ochii larg deschişi şi se vedea limpede că 
plânsese. 

— Du-te înapoi şi uită-te la televizor, îl îndemnă Wu. 

Dar băiatul nu se clinti din loc. O privea ţintă pe mama 
lui. Wu se ridică în picioare. 

— Chin-Mei! se răsti el. Vino aici! 

Intr-o clipa fata se ivi în prag. 

— Da, tată. 

— Adu-mi câteva haine noi de-ale mamei tale. 

Fata dispăru şi se întoarse câteva momente mai târziu 
cu o pereche de pantaloni albaştri elastici şi un tricou. Se 
apucară împreună s-o îmbrace pe Yong-Ping. Chin-Mei 
aduse o cârpă curată şi şterse fruntea mamei ei. 

Wu se duse la magazinul de electronice de lângă 
locuinţa lor. Îl întrebă pe vânzător unde se găsea cel mai 
apropiat spital. Omul îi spuse că exista o clinică, nu prea 
departe, şi notă adresa în engleză, aşa cum îl rugase Wu. 
Chinezul decisese să cheltuiască bani pe un taxi ca să-şi 
transporte soţia la spital, aşa că avea nevoie de adresă, ca 
să i-o dea şoferului, întrucât el vorbea englezeşte foarte 
prost. Când se înapoie acasă, îi spuse fiicei sale: 

— Ne întoarcem repede. Ascultă-mă cu atenţie. Să nu 
deschizi uşa la nimeni. Înţelegi? 

— Da, tată. 

— Tu şi fratele tău veţi rămâne aici. Să nu plecaţi de 
acasă sub niciun motiv. 

Ea încuviinţă din cap. 

— După ce plecăm noi, să încui uşa şi să pui lanţul. 

Wu deschise uşa, îi dădu braţul soţiei sale, ca s-o 
sprijine, şi ieşi din apartament. Rămase pe loc până auzi 
uşa încuindu-se, apoi zăngănitul lanţului. Porniră amândoi 
pe Canal Street, o stradă atât de plină de oameni, de 
ocazii, de bani - numai că, pentru moment, nimic din toate 
acestea nu mai avea nicio valoare pentru chinezul cel 
mărunţel şi speriat. 


— Ia uitaţi! exclamă surprins Strigoiul, dând colţul şi 
intrând cu automobilul Blazer pe Canal Street, lângă 
Mulberry, Chinatown. Soții Wu! 

Dar până când el şi turcii ajunseră să-şi pună măştile şi 
să coboare din maşină, Wu îşi ajută soţia să urce într-un 
taxi. Sui şi el, apoi taxiul demară. Curând maşina cea 
galbenă se pierdu în traficul de pe Canal Street, 
aglomerată la acea oră de vârf. 

Strigoiul reintră la rândul lui în trafic şi parcă într-un 
spaţiu aflat exact peste drum de apartamentul a cărui 
adresă şi cheie de la intrare tocmai le primise de la omul 
lui Mah cu o jumătate de oră în urmă - adică înainte de a-l 
împuşca. 

— Unde crezi că s-au dus? îl întrebă pe Strigoi unul 
dintre turci. 

— Habar n-am. Nevastă-sa părea bolnavă. Aţi văzut cum 
mergea. Poate s-au dus la doctor. 

Strigoiul scrută cu atenţie strada. Măsura distanţele şi 
remarcă în primul rând numărul magazinelor de bijuterii 
aflate la intersecţia dintre Mulberry şi Canal. Era o 
versiune în miniatură a cartierului diamantelor din 
Midtown. Constatarea îl tulbură pe Strigoi. Asta însemna 
că pe străzi erau zeci de paznici înarmaţi - dacă lichidau 
familia Wu înainte de închiderea magazinelor, era posibil 
ca vreunul dintre paznici să audă focurile de armă şi să 
dea fuga la locul de unde răsunaseră împuşcăturile. Chiar 
şi după închiderea magazinelor, tot existau riscuri: se 
vedeau zeci de camere video care supravegheau 
trotuarele. În locul în care se aflau acum nu puteau fi 
văzuţi, dar dacă se apropiau de locuinţa familiei Wu, intrau 
în raza de acţiune a camerelor. Trebuia să se mişte repede 
şi să poarte măşti. 

— Uite cum trebuie să procedăm, zise Strigoiul, vorbind 
rar în engleză. Mă ascultați? 

Toţi trei turcii îşi îndreptară atenţia spre el. 


După plecarea părinţilor, Wu Chin-Mei făcu ceai pentru 
fratele ei şi-i oferi o chiflă de ceai şi nişte orez. Îşi aminti 
în ce situaţie penibilă o pusese tatăl ei faţă de tânărul cel 
arătos de la băcănie, atunci când se târguise pentru 

alimentele cumpărate în acea dimineaţă, după ce sosiseră 
în Chinatown. 

Şi totul pentru a economisi câţiva yuani daţi pe chifle de 
ceai şi tăiţei! 

Îl aşeză pe micul Lang, în vârstă de opt ani, în faţa 
televizorului, cu mâncarea alături, apoi se duse în 
dormitor să schimbe cearşafurile îmbâcsite de sudoare de 
pe patul în care zăcuse mama ei. 

Se uită în oglindă şi-şi studie înfăţişarea. Imaginea din 
oglindă îi făcu plăcere: păr lung şi negru, buze pline, ochi 
pătrunzători. 

Mai multă lume remarcase că semăna cu actriţa Lucy 
Liu, iar Chin-Mei constată că era adevărat. Ei bine, va 
semăna şi mai mult după ce va slăbi câteva kilograme şi, 
bineînţeles, după ce-şi va opera nasul. Nemaivorbind de 
hainele astea  caraghioase!  Salopetă vernil... ce 
dezgustător! Pentru Chin-Mei hainele erau importante. 
Atât ea, cât şi prietenele ei vizionau cu sufletul la gură 
transmisiunile paradelor de modă din Beijing, Hong Kong 
şi Singapore, pe fotomodelele înalte care păşeau pe 
podium, legănându-şi şoldurile. Fetele, în vârstă de 
treisprezece şi paisprezece ani, îşi organizau propriile 
parade de modă, mergând de-a lungul unui podium 
improvizat şi ascunzându-se în spatele unor paravane, ca 
să-şi schimbe hainele. 

Odată, înainte ca partidul să pornească represaliile 
împotriva tatălui ei, fiindcă nu-şi ţinea gura, întreaga 
familie călătorise la Xiamen, la sud de Fuzhou. Era un 
orăşel încântător, un punct turistic care atrăgea numeroşi 
vizitatori din Taiwan şi din Occident. La o tutungerie în 
care tatăl ei intrase să-şi cumpere ţigări, Chin-Mei 
rămăsese năucită în faţa celor peste treizeci de reviste de 
modă de pe rafturi. Zăbovise în magazin jumătate de oră, 
în timp ce familia avea treburi prin împrejurimi, iar mama 
ei îl dusese pe Lang în parc. Răsfoise toate revistele. 
Majoritatea erau occidentale, dar multe erau publicate la 
Beijing sau în alte oraşe din Zonele Libere de pe coastă şi 

prezentau cele mai recente creaţii ale designerilor chinezi, 
la fel de elegante ca şi cele din Milano sau Paris. 

Adolescenta Chin-Mei îşi propusese să studieze moda la 
Beijing şi să devină ea însăşi o celebră creatoare de modă 
- poate după un an sau doi de modelling. 

Acum însă tatăl ei îi distrusese acest vis. 

Se trânti pe pat şi-şi încleştă degetele pe materialul 
ieftin al treningului de duzină, trăgând cu furie de el, de 
parcă ar fi vrut să-l sfâşie. 

Ce avea să se aleagă acum de viaţa ei? 

Va munci într-o fabrică, însăilând haine de proastă 
calitate, ca acelea de pe ea. Va câştiga două sute de yuani 
pe lună, pe care-i va da părinţilor ei amărâţi. Poate că aşa 
avea să-şi petreacă tot restul vieţii. 

Asta va fi cariera ei în lumea modei. Sclavie... Era... 

O bătaie puternică în uşă îi curmă şirul gândurilor. 

Icni speriată şi se ridică repede în picioare. li veni brusc 
în minte imaginea Strigoiului în barcă, ţinând în mână un 
pistol. Apoi  pocniturile  înfundate, pe măsură ce 
contrabandistul împuşca oamenii gata să se înece. Se duse 
repede în sufragerie şi dădu televizorul mai încet. Lang o 
privi încruntat, dar ea îi duse un deget la buze, făcându-i 
semn să tacă. 

— Domnu' Wu? se auzi o voce de femeie. Sunteţi acasă, 
domnu' Wu? Am un mesaj de la domnu' Chang. 

Fata îşi aminti de Chang, bărbatul care-i salvase din cala 
vasului şi care adusese barca la țărm. li plăcuse de acest 
om. Îi plăcuse şi de fiul lui, cel care avea un nume 
occidental, William. Era un tânăr sobru, suplu şi frumos. 
Arătos, dar periculos: oricând putea cădea în plasa 
triadelor. 

— E important, continuă femeia. Dacă sunteţi acasă, 
deschideţi. Vă rog. Domnul Chang a spus că sunteţi în 
pericol. Eu am lucrat pentru domnul Mah. El e mort. 
Sunteţi şi dumneavoastră în primejdie. Trebuie să căutaţi 
o altă locuinţă. Eu vă pot ajuta să găsiţi una. Mă auziţi? 

Chin-Mei nu reuşea să-şi scoată din minte pocniturile 
pistolului. Nici pe acel om înfricoşător, care trăgea în ei. 
Nici explozia de pe vas, nici valurile. 

Oare trebuia să plece cu femeia aceasta? se întrebă 
Chin-Mei. 

— Vă rog... 

Bătăile în uşă deveniră şi mai insistente. 

În clipa următoare îşi aminti ordinul tatălui ei de a 
rămâne în casă şi de a nu deschide uşa nimănui. Oricât de 
supărată ar fi fost, oricât de convinsă că tatăl ei greşea din 
multe puncte de vedere, totuşi nu putea să-i iasă din 
cuvânt. 

Va rămâne încuiată în casă, în linişte deplină şi nu va 
deschide nimănui. Când se vor înapoia părinţii ei, le va 
comunica tot ce auzise. 

Probabil că femeia plecase, pentru că bătăile din uşă 
încetaseră. Chin-Mei mări din nou volumul sunetului la 
televizor şi-şi pregăti o ceaşcă de ceai. 

Se aşeză pentru câteva minute, studiind îmbrăcămintea 
actriţelor dintr-un serial american. 

Deodată auzit clinchetul unei chei care se răsucea în 
broască. 

Oare se şi întorsese tatăl ei? Sări în picioare, 
întrebându-se ce se petrecea cu mama ei. Oare acum se 
simţea mai bine? Fusese nevoită să rămână în spital? 

Ajunse lângă uşă şi apucă să spună „Iată...” iar în 
secunda următoare uşa se deschise brusc şi în cameră 
dădu buzna un bărbat mic de statură şi negricios la faţă, 
care trânti uşa în urma lui, aţintind un pistol asupra fetei. 

Chin-Mei ţipă şi vru să fugă spre Lang, dar omul făcu un 
pas înainte şi o prinse de mijloc, trântind-o la podea. Îl 
înşfăcă de guler pe fratele ei, care plângea în hohote şi-l 
târi prin cameră până la baie, îmbrâncindu-l înăuntru. 

— Tu stai acolo şi ţii gura, obrăznicătură! mârâi el într-o 
engleză stricată, închizând uşa. 

Fata îşi încrucişă braţele la piept şi se târî cât mai 
departe de el, privind ţintă cheia. 

— Cum... de unde o ai? bâigui ea, temându-se că omul 
acela îi ucisese părinţii şi le luase cheia. 

Cum era limpede că el nu înţelegea chineza, fata repetă 
întrebarea în englezeşte. 

— Gura! Dacă mai tipi, omor la tine. Scoase din buzunar 
un celular şi tastă un număr. Eu intrat. Copii acasă. 

Bărbatul - un ins negricios, cu trăsături arabe, probabil 
originar din vestul Chinei - ascultă vocea din receptor, 
dând din cap şi măsurând-o pe Chin-Mei din cap până în 
picioare, apoi rânji dispreţuitor. 

__—Nu ştiu, şapteşpe, opişpe... destul de drăguță... 
Inţeles. 

Încheie convorbirea. 

— Mai întâi, zise el în engleză, ceva mâncare. 

O înşfăcă de păr pe fata care plângea cu sughiţuri şi o 
târî în bucătărie. 

— Ce ai mâncare aici? 

Dar în mintea ei reveneau iar şi iar numai acele patru 
cuvinte: „Mai întâi, ceva mâncare... mai întâi, ceva 
mâncare...” 

Și apoi? 

Wu Chin-Mei începu să plângă. 


La locuinţa lui Lincoln Rhyme, cenuşie şi mohorâtă în 
întunericul lăsat devreme din pricina furtunii, cazul nu 
progresa deloc. 

Sachs şedea prin preajmă, sorbind liniştită ceaiul acela 
cu miros dezgustător, fapt care pe Rhyme îl scotea din 
sărite, fără un motiv anume. 

Fred Dellray se întorsese şi umbla de colo-colo prin 
încăpere, strivind între degete ţigara neaprinsă, la fel de 
indispus ca toţi ceilalţi. 

— N-am fost prea încântat atunci şi nu-s nici acu’. Nu. 
Sunt. Încântat. 

Se referea la ceea ce-i fusese prezentat ca fiind 
„probleme de alocare a personalului” din cadrul FBI, care 

amâna decizia de a repartiza mai mulţi agenţi pentru 
echipa GHOSTKILL. 

— Dacă vă vine-a crede, chiar aşa mi-au zis: PAP%, 
exclamă dispreţuitor lunganul. Da, da. „E o situaţie PAP.” 
Isus îşi iubeşte mama, murmură el, dând ochii peste cap. 

Presupunerea lui Dellray era că nimeni de la 
Departamentul de Justiţie nu considera contrabanda cu 
persoane o infracţiune cu adevărat interesantă, ca atare 
nu merita să-ţi pierzi timpul cu ea. În realitate, în pofida 
ordinului executiv din anii 1990, prin care se schimbase 
jurisdicţia, FBI nu avea la fel de multă experienţă ca INS. 
Dellray încercase să explice adjunctului însărcinat cu 
problema respectivă că traficantul de care se ocupau era 
un ucigaş în serie. Reacţia la aceasta precizare fusese la 
fel de rezervată. Asta însemna un răspuns gen SODA, 
precizase Dellray. 

— Adică? întrebase Rhyme. 

— Adică „Să se Ocupe Dracu' Altcineva”. Bine, chestia 
asta din urmă e de la mine, dar aţi înţeles ce vreau să zic, 
mai spuse agentul, adăugând posomorât că nici echipa 
SPEC-TAC nu-şi mişcase încă fundul din Quantico. 

lar ei băteau pasul pe loc cu probele culese de la cele 
două scene ale crimei. 

— OK, deci cum rămâne cu Honda furată lângă plajă? 
întrebă răstit Rhyme. Doar e înregistrată. N-o caută 
nimeni prin provincie? Vreau să spun că datele au fost 
introduse în sistemul de localizare urgentă a vehiculelor. 

— Îmi pare rău, Linc, răspunse Sellitto, după ce verifică 
la sediul central. Nu au nimic. 

ÎmiparerăuLincnimic... 

Ce mama dracului, îi fusese mai uşor să găsească un vas 
într-un port rusesc decât zece oameni în propria ogradă. 

Sosi şi raportul criminalistic preliminar referitor la locul 
în care fusese ucis Mah. Thom ridică datele în dreptul 
ochilor lui Rhyme şi-i întoarse paginile. Nu exista nimic 


22 Prescurtare pentru „probleme de alocare a personalului” (n.tr.). 

care să sugereze că în spatele acestui omor s-a fi aflat 
Strigoiul. Niciun fel de probe care să-l „asocieze” 
termenul din criminalistică pentru „a lega” - pe Strigoi cu 
scena crimei. Nu existau probe balistice - lui Mah i se 
tăiase gâtul - iar pe covoarele din birou şi de pe coridoare 
nu se găsise nicio urmă de paşi. Specialiştii prelevaseră 
sute de amprente latente şi aproape patruzeci de posibile 
urme, dar analiza lor avea să dureze ore întregi. 

Toate celelalte probe trimise la AFIS - amprentele 
digitale culese de Sachs la precedentele scene ale crimei - 
dăduseră rezultate negative, cu excepţia amprentelor lui 
Jerry Tang, dar bineînţeles că identitatea lui încetase să 
mai fie o problemă. 

— Vreau să beau ceva, ceru Rhyme, descurajat. E ora de 
cocktail. Pe dracu', e trecut de ora de cocktail. 

— Doamna doctor Weaver a spus că nu ai voie niciun 
strop de alcool înainte de operaţie, îi atrase atenţia Thom. 

— Doamna doctor mi-a spus să evit alcoolul, Thom. Sunt 
absolut sigur că aşa s-a exprimat: „să evit”. Să eviţi nu 
înseamnă să te abţii. 

— N-am de gând să mă contrazic cu tine pe ce scrie în 
dicţionarul Webster, Lincoln. Fără băutură. 

— Operația e programată abia săptămâna viitoare. Dă- 
mi dracului ceva de băut. 

Asistentul rămase neînduplecat. 

— Ai muncit prea mult la cazul ăsta. i-a crescut 
tensiunea şi ai un program epuizant. 

— Hai să facem un compromis. Doar un păhărel. 

— Asta nu înseamnă compromis. Asta înseamnă că eu 
pierd şi tu câştigi. N-ai decât să bei după operaţie. 

Thom se făcu nevăzut în bucătărie. 

Rhyme închise ochii şi se rezemă furios cu capul de 
spătar. Admiţând, într-un moment de fantezie absurdă, că 
operaţia ar fi reuşit să-i restabilească nervii care acționau 
întregul braţ, Rhyme nu spusese nimănui - nici măcar 
Ameliei Sachs - că, deşi era exclus să mai meargă 
vreodată, el tot spera uneori că intervenţia chirurgicală îi 

248 


- JEFFERY DEAVER - 


va permite măcar să mânuiască obiecte. Îşi închipui acum 
că înşfăca sticla de Macallan şi că trăgea o duşcă direct 
din sticlă. Aproape că-şi simţea degetele strângându-se în 
jurul gâtului rotund şi rece. 

Un clinchet undeva pe masa de lângă el îl făcu să 
clipească. Aroma înţepătoare de fum, aroma de whisky, se 
răspândi în aer, invadându-i nările. Deschise ochii. Sachs 
pusese un păhărel de scotch pe braţul scaunului cu rotile. 

— Nu-i chiar plin, bombăni criminalistul. 

Dar amândoi ştiau că ceea ce voia de fapt să spună 
Rhyme era cuvântul „mulţumesc”. 

În loc de răspuns, ea îi făcu cu ochiul. 

Rhyme sorbi prin pai o înghiţitură zdravănă, simțind 
cum băutura îi ardea buzele şi gâtul. 

Sorbi încă o înghiţitură. 

Îi plăcea băutura, totuşi îşi dădu seama că nu-l ajuta 
prea mult să îndepărteze sentimentul de nerăbdare şi de 
frustrare pricinuit de progresul mult prea lent al cazului. 
Privirea i se opri pe tabla albă. Ceva îi atrase atenţia. 

— Sachs! o chemă el. Sachs! 

— Da? 

— Am nevoie de un număr de telefon. Repede! 


Strigoiul îşi ţinea ţeava pistolului Model 51 lipită de 
obraz. 

Metalul fierbinte, mirosind dulceag a vaselină, îi dădea 
un sentiment de siguranţă. E drept, îşi dorea o armă nouă, 
mai mare şi mai bună - ca Uzi şi ca Beretta pe care le 
pierduse pe Dragon. Dar pistolul din mâna lui era o armă 
norocoasă, o avea de ani de zile. O considera norocoasă 
datorită modului în care intrase în posesia ei: undeva 
lângă Taipei, când se dusese să se roage la un templu. 
Cineva informase poliţia despre prezenţa lui acolo şi 
fusese oprit de doi poliţişti în momentul în care coborâse 
treptele. Unul din poliţişti şovăise să folosească arma într- 
un templu budist şi, tulburat, scăpase acest pistol în iarbă. 

Strigoiul îl înşfăcase, îi împuşcase mortal pe cei doi tineri 
poliţişti şi reuşise să fugă. 

Incepând din ziua aceea, pistolul fusese amuleta lui 
norocoasă, un dar de la protectorul lui, zeul arcaş Yi. 

Trecuse aproape o oră de când Kashgari intrase în 
apartament, ca să se asigure că cei doi copii ai familiei Wu 
vor sta cuminţi. Pe partea aceasta a Canal Street 
magazinele se închiseseră. Strigoiul era convins că 
plecaseră şi paznicii înarmaţi, iar trotuarele erau în mare 
măsură pustii. „Să terminăm o dată”, îşi zise el şi se 
întinse. Se săturase să mai aştepte. La fel şi Yusuf, şi 
celălalt turc. Amândoi se plângeau că le era foame, dar 
Strigoiul bănuia că unele restaurante şi magazine fast-food 
din jur aveau camere video, şi nu avea de gând să rişte ca 
el sau acoliţii lui să apară pe vreo înregistrare, pentru un 
motiv atât de ridicol ca mâncarea. Vor trebui să... 

— Ia priviţi! murmură el. 

La colţul cvartalului văzu două persoane coborând dintr- 
un taxi, cu bărbia în piept, cu un aer neliniştit. Erau soţii 
Wu. Strigoiul îi recunoscu uşor după îmbrăcămintea 
ieftină. Cei doi plătiră şoferului şi intrară într-o farmacie 
din colţ, soţul sprijinindu-şi soţia cu braţul pe după mijloc. 
Femeia avea braţul pus în ghips sau înfăşurat într-un 
bandaj gros. Wu ducea în mână o sacoşă cu cumpărături. 

— Pregătiţi măştile. Verificaţi-vă armele. 

Cei doi turci se supuseră ordinului. 

Cinci minute mai târziu, soţii Wu ieşiră din farmacie. 
Mergeau cât puteau de repede, dată fiind starea femeii. 
Strigoiul se întoarse spre Hajip: 

— Tu rămâi în maşină. Lasă motorul pornit. Eu şi cu el - 
făcu semn din cap către Yusuf - vom urca în urma soţilor 
Wu. Îi vom îmbrânci în apartament şi vom închide uşa în 
urma noastră. Vom folosi pernele drept amortizoare. Vreau 
să luăm fata cu noi. O s-o păstrăm un timp. 

Ştia că Yindao îi va ierta aceasta dovadă de infidelitate. 

Cei doi Wu ajunseră la cinci metri de intrare. Păşeau 
grăbiţi, cu capul în piept, fără să observe că zeii morţii 
pluteau atât de aproape. 

Strigoiul se scotoci după celular şi-l sună pe turcul din 
apartament. 

— Da? răspunse Kashgari. 

— Soții Wu au ajuns aproape în faţa casei. Unde sunt 
copiii? 

— Băiatul e în baie. Fata e cu mine. 

— Cum intră pe alee, pornim în urma lor. 

Inchise complet telefonul, ca nu cumva să sune în 
momentul cel mai nepotrivit. Strigoiul şi Yusuf îşi puseră 
măştile pe faţă şi coborâră din maşină. Celălalt turc se 
aşeză pe locul şoferului. 

Soții Wu se apropiau de uşă. 

Strigoiul cobori de pe trotuar şi porni direct spre 
victime. 

Teme-te şi vei putea fi curajos. 


GHOSTKILL 
Easton, Long Island, Scena crimei 


e Doi imigranţi ucişi pe plajă; împuşcaţi în spate. 
e Un imigrant rănit - doctor John Sung. 
e Bangshou (mâna dreaptă) la bord; identitate necunoscută. 
e Identificat în cadavrul unui înecat descoperit în 
apropierea locului în care s-a scufundat Dragonul. 
e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 
e Mostre de sânge trimise la laborator pentru expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 

urmelor de anvelope şi a distanţei dintre roţile din faţă şi cele 
din spate. 
e Vehiculul e un BMW X5. 
e Şofer: Jerry Tang 
e Nu a fost localizat niciun vehicul care să-i fi aşteptat pe 
imigranţi. 
e Telefon celular, probabil aparţinând Strigoiului, trimis 
pentru analiză la FBI. 
e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 
e Arma Strigoiului este un pistol calibrul 7,62 mm. Cartuşe 
neobişnuite. 
e Pistol automat chinezesc Model 51. 
e Se spune că Strigoiul are pe statul lui de plată persoane din 
guvern. 
e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 
e Nu s-a descoperit nimic în legătură cu maşina Honda 
e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 
* Unul dintre înecaţi a fost identificat ca fiind Victor Au, 
bpangshou al Strigoiului 
e Amprentele au fost trimise la AFIS. 
e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 
e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 

e Petele de sânge sugerează că femeia rănită are leziuni la 
nivelul mâinii, braţului sau umărului. 

e Mostrele de sânge au fost trimise la laborator pentru 
expertiza ADN. 

e Femeia rănită are grupa AB negativ. S-au cerut mai 
multe date despre sângele ei. 

e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 

e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 

e Incăperea distrusă cu sălbăticie. 

e Câteva amprente digitale. 

e Singurele amprente identificate aparţin lui Tang. 

e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 

e Urmele sugerează că ascunzătoarea Strigoiului se află 
probabil în centru, zona Battery Park City. 

e Se presupune că cei trei complici aparţin unei minorităţi 
etnice chineze. Se fac investigaţii în acest sens. 

Capitolul 24 


Soții Wu ajunseră în faţa uşii. Cei doi copiii erau în 
apartament. 

Strigoiul şi Yusuf, cu măştile trase pe faţă şi armele 
ţinute pe lângă corp, parcurseră grăbiţi Canal Street. 
Strigoiul simţea cum îi pulsa sângele în vene, aşa cum se 
întâmpla întotdeauna când se pregătea să ia viaţa cuiva. 
Mâinile îi tremurau uşor, dar tremurul avea să înceteze în 
clipa în care avea să aţintească arma asupra victimei. 

Se gândi din nou la fata lui Wu. „Şapteşpe, optşpe... 
destul de drăguță.” Ei bine, el o să... 

În aceeaşi clipă, un pocnet răsunător stârni ecouri pe 
întreaga stradă şi un glonţ se înfipse în maşina parcată 
chiar în spatele Strigoiului, declanşând alarma. 

— Isuse, strigă o voce de bărbat. Cine a tras? 

Strigoiul şi Yusuf încremeniră pe loc şi se lăsară pe vine. 
Amândoi ridicară armele, scrutând atent strada, să vadă 
cine-i atacase. 

— La dracu’! se auzi o altă voce. Nu mai trageţi! 

Apoi o a treia: 

— Care mama dracului... 

Soții Wu se opriră şi se ghemuiră la pământ. 

Pe Strigoi îl cuprinse ameţeala. Se agăţă de braţul lui 
Yusuf. Un glas de bărbat vorbi prin megafon: 

— Kwan Ang! Rămâi pe loc! Suntem Serviciul de 
Imigrare al Statelor Unite! 

Urmă imediat un al doilea glonţ, după toate 
probabilitățile tras de bărbatul care strigase, şi geamul 
unui automobil parcat în apropiere explodă într-o puzderie 
de cioburi. 

Cu inima încă bătând nebuneşte din pricina şocului, 
contrabandistul se trase înapoi, cu arma lui norocoasă 
ridicată în aer, în căutarea unei ţinte. INS era aici? Dar 
cum? 

— E o capcană, şuieră el furios către Yusuf. Înapoi la 
maşină! 

Pe Canal Street se dezlănţui haosul. Alte strigăte, 
trecători şi negustori din magazine ghemuiţi la pământ. 
Ceva mai departe de cvartal se deschiseră portierele a 
două microbuze albe şi dinăuntru săriră bărbaţi şi femei în 
uniforme negre şi cu arme în mâini. 

Dar asta ce mai era? Şi soţii Wu îşi scoteau armele! 
Bărbatul trase un pistol automat din sacoşa de plastic pe 
care o ţinea în mână. Soţia scotea şi ea un pistol din 
buzunarul treningului... În clipa aceea Strigoiul îşi dădu 
seama că cei doi nu era soţii Wu, ci doar momeala: poliţişti 
sau agenţi americani de origine chineză, îmbrăcaţi cu 
hainele soţilor Wu. Cumva poliţia îi găsise pe cei doi şi 
trimisese poliţişti în locul lor, ca să-l ademenească pe 
Strigoi afară din ascunzătoare. 

— Jos armele! strigă bărbatul care se dăduse drept Wu. 

Strigoiul trase la întâmplare cinci, şase focuri de armă, 
pentru a-i obliga pe poliţişti să rămână ghemuiţi la pământ 
şi să semene panică. Trase în vitrina unui magazin de 
bijuterii şi o nouă alarmă se adaugă zgomotelor de pe 
stradă, sporind vacarmul. 

Turcul de pe locul şoferului deschise portiera şi începu 
să tragă asupra celor două microbuze albe. Poliţiştii se 
împrăştiară pe Canal Street, căutând să se ascundă, dar cu 
ochii după ţinte. 

Strigoiul se ghemui în spatele maşinii lor 4x4. 

— Cine a tras? auzi el. Ajutoarele nu şi-au ocupat încă 
poziţiile... Ce dracu' s-a întâmplat?... Atenţie la trecători, 
pentru numele lui Dumnezeu! 

Chiar în faţa locuinţei familiei Wu, un şofer speriat 
acceleră ca să iasă din bătaia gloanţelor. Strigoiul trase 
două focuri spre locul din faţă. Geamul portierei se 
pulveriză şi maşina derapă, izbindu-se cu zgomot asurzitor 
de un şir de vehicule parcate. 

— Kwan Ang! răsună o voce metalică dintr-un megafon 
de mână sau montat pe vreun vehicul. Suntem de la FBI. 
Aruncă... 

Strigoiul îl făcu pe agent să amuţească, trăgând alte 
două focuri în direcţia lui, apoi sări în automobilul Blazer. 
Uigurii urcară în spate. 

— Kashgari! A rămas înăuntru! strigă Yusuf, arătând din 
cap spre apartamentul lui Wu, unde aştepta al treilea turc. 

— E mort sau arestat, se răsti Strigoiul. Aţi priceput? Nu 
mai aşteptăm. 

Yusuf încuviinţă din cap. Dar în clipa în care Strigoiul 
răsucea cheia în contact, pornind motorul, turcul văzu un 
poliţist ieşind dintre maşini şi făcând semn trecătorilor să 
se întoarcă din drum şi să se adăpostească. Polițistul ridică 
pistolul, aţintindu-l spre parbrizul automobilului 4x4. 

— Jos! urlă Strigoiul, în timp ce polițistul trăgea foc 
după foc. 

Toţi trei se aplecară, aşteptându-se ca parbrizul să se 
facă ţăndări. 

Dar nu auziră decât zgomote metalice repetate, de la 
gloanţele care izbeau partea din faţă a maşinii. Opt sau 
nouă la rând. În cele din urmă, răsună un zăngănit 
puternic şi lamele ventilatorului se îndoiră, înfigându-se în 
diverse părţi ale motorului, care scrâşni asurzitor, în timp 
ce din radiatorul perforat începură să iasă nori de aburi. 
Motorul se opri. 

— Jos din maşină! ordonă Strigoiul, sărind afară şi 
trăgând mai multe focuri de armă în direcţia poliţistului, 
ca să-l oblige să se ascundă în spatele unui şir de maşini. 

Cei trei bărbaţi se ghemuiră pe trotuar. Urmară câteva 
clipe de tăcere. Poliţia şi agenţii FBI încetaseră focul, 
probabil aşteptând sosirea unor forţe suplimentare: în acel 
moment, mai multe maşini de intervenţie goneau spre ei 
pe Canal Street, cu girofarurile puse în funcţiune. 

— Aruncaţi armele şi ridicaţi-vă în picioare! strigă din 
nou vocea metalică prin megafon. Kwan, aruncă arma! 

— Renunţăm? întrebă Hajip, cu ochii măriţi de spaimă. 

Strigoiul nu-l luă în seamă şi-şi şterse palma transpirată 
pe pantaloni, apoi vâri un nou încărcător în arma Model 
51. Aruncă o privire în spate. 

— Pe aici! 

Se ridică şi trase de câteva ori în direcţia poliţiştilor, 
apoi o luă la fugă spre piaţa de peşte din spatele lor. Mai 
mulţi negustori şi vânzători se ascundeau după lăzi cu 
peşte şi ţipari, după navete cu alimente sau lăzi frigorifice. 
Strigoiul şi cei doi turci alergară spre aleea din spate, 
unde văzură un bătrân stând lângă un camion de marfă. La 
vederea armelor şi măştilor, bătrânul căzu în genunchi, 
ridicând braţele. 

— Nu-mi faceţi niciun rău! începu el să se tânguie. Vă 
rog! Am familie... 

Glasul i se topi într-un plâns cu sughiţuri. 

— Suiţi! le ordona Strigoiul celor doi turci. 

Aceştia săriră în camion. Contrabandistul privi în spate 
prin portiera deschisă şi văzu câţiva poliţişti care se 
apropiau de magazin, cu mare băgare de seamă. Se 
întoarse şi trase câteva focuri de armă în direcţia lor. 
Poliţiştii se împrăştiară, căutând să se adăpostească. 

Strigoiul se întoarse brusc şi înmărmuri. Bătrânul 
înşfăcase un cuţit lung de curăţat peşte şi făcuse un pas 
spre el. Acum se opri pe loc, clipind speriat. Strigoiul 
îndreptă pistolul spre fruntea pătată de bătrâneţe. Cuţitul 
îi căzu la picioare, pe dalele de piatră. Bătrânul închise 
ochii. 


Cinci minute mai târziu Amelia Sachs sosi la faţa locului. 
Alergă spre apartamentul familiei Wu, cu pistolul în mână. 

— Ce s-a întâmplat? strigă ea unui poliţist care stătea 
lângă o maşină cu urme de gloanţe. 

Incă şocat, tânărul poliţist se mulţumi s-o privească, 
lipsit de orice reacţie. 

Ea merse mai departe pe stradă şi-l găsi pe Fred Dellray 
aplecat peste un poliţist împuşcat în braţ şi apăsându-i pe 

rană un bandaj improvizat. Infirmierii se apropiară în 
grabă şi începură să se ocupe de rănit. 

Dellray era furios. 

— E de rău, Amelia. Cât pe ce să-l prindem. Aproape 
pusesem gheara pe el. 

— Unde e? întrebă ea, vârând pistolul Glock în toc. 

— A furat un camion de marfă din piaţa de peşte de 
peste drum. Toţi poliţiştii din oraş sunt pe urmele lui. 

Sachs închise ochii, descurajată. Toate deducţiile 
strălucite ale lui Rhyme şi eforturile supraomeneşti de a 
aduna în timp util o echipă de intervenţie se duseseră pe 
apa sâmbetei. 

Ceea ce Rhyme, frustrat de lipsa probelor, observase pe 
tablă era referirea la sângele imigrantei rănite. Numărul 
de telefon căutat de Sachs fusese cel de la cabinetul 
medical. Şi cum laboratorul nu sunase ca să comunice 
rezultatele analizelor, Rhyme insistase pe lângă patologul 
criminalist să efectueze rapid testul de sânge. 

Doctorul descoperise câteva elemente utile: prezenţa 
unor fragmente de măduvă în sânge, indicând o fractură 
gravă; apoi o infecţie, sugerând o tăietură adâncă sau o 
julitură; în sfârşit, prezenţa unei bacterii, Coxiella burnetii, 
care provoca Febra Q, o boală zoonotică, transmisă de la 
animal la om. Bacteriile se luau adesea din locuri unde 
erau ţinute multă vreme animale, de pildă ţarcurile din 
porturi sau calele vapoarelor. 

Aşadar, imigranta era foarte grav bolnavă. 

lar Rhyme socotise că şi acest detaliu le putea fi de 
folos. 

— Povesteşte-mi despre Febra Q, îl rugase el pe patolog. 

Astfel aflase că, deşi nu era molipsitoare, nici letală, 
boala putea prezenta simptome grave. Dureri de cap, 
frisoane, febră, posibile disfuncţii ale ficatului. 

— E o boala rară? 

— Prin părţile noastre, da. Foarte rară. 

— Excelent! exclamase Rhyme, entuziasmat de vestea 
primită. 

Imediat le ordonase lui Sellitto şi Deng să organizeze o 
echipă de căutare cu oameni de la sediul central - Police 
Plaza No. 1, în centru - şi de la Secţia 5. 

Echipa se apucase să telefoneze la toate secţiile de 
urgenţă ale clinicilor din Chinatown, Manhattan, precum şi 
la cea din Flushing, Queens, ca să vadă dacă fusese 
internată vreo pacientă de etnie chineză, suferind de 
Febra Q şi având un braţ fracturat, cu infecţie acută. 

După numai zece minute primiseră un telefon de la unul 
dintre poliţiştii care recepţionau apeluri la sediul central. 
Li se comunicase că un chinez tocmai îşi adusese soţia la 
secţia de urgenţă a unei clinici din Chinatown. Profilul 
femeii se potrivea perfect: Febră Q acută şi fracturi 
multiple. Numele ei era Yong-Ping. Femeia fusese 
internată, iar soţul ei se găsea la spital. 

Poliţiştii de la Secţia 5 porniseră în grabă spre spital, 
împreună cu Sachs şi Deng, ca să-i interogheze. Soții Wu, 
extrem de tulburaţi în urma arestării, destăinuiseră poliţiei 
unde locuiau şi că cei doi copii ai lor se găseau încă în 
apartament. Pe urmă Rhyme telefonase Ameliei să-i spună 
că tocmai primise rezultatele AFIS în legătură cu uciderea 
lui Jimmy Mah: o parte dintre amprente se potriveau cu 
cele găsite la precedentele scene ale crimei din cazul 
GHOSTKILL: într-adevăr, contrabandistul fusese cel care 
comisese crima. Wu explicase că obținuse apartamentul 
prin intermediul omului lui Mah, iar Rhyme şi Sachs îşi 
dăduseră seama că Strigoiul aflase unde locuia familia Wu 
şi că probabil tocmai pornise către ei, cu gând să-i 
lichideze. 

Cum echipa specială SPEC-TAC încă nu fusese 
constituită pentru a da o mână de ajutor la acest caz, 
Dellray,  Sellitto şi Peabody formaseră o echipă de 
capturare comună, alcătuită din propriii oameni, la care se 
adăugaseră doi poliţişti americani de origine chineză de la 
Secţia 5, care se dăduseră drept soţii Wu. 

Dar iată că, din pricina unui foc de armă tras înainte de 
vreme, toate eforturile lor fuseseră zadarnice. 

— Mai ştiţi şi altceva de furgoneta pescăriei? se răsti 
Dellray la un alt poliţist. Cum se face că n-a văzut-o 
nimeni? Doar are pe-o parte numele blestematei ăleia de 
pescării, scris cu litere mari şi urâte! 

Polițistul luă legătura prin radio. 

— Nimic, domnule, raportă el după câteva momente. 
Vehiculul n-a fost semnalat nici pe şosea, nici ca fiind 
abandonat. 

Dellray răsucea între degete nodul cravatei negru cu 
purpuriu, abia vizibilă pe sub vesta antiglonţ. 

— Ceva. Nu-i. În. Regulă. 

— Ce vrei să spui, Fred? întrebă Sachs. 

Dar polițistul nu-i răspunse. Privi peste umăr către 
pescărie, apoi porni în direcţia magazinului. Sachs îl urmă. 
În faţa pescăriei se vedeau trei chinezi - probabil 
vânzători, presupuse Sachs - stând în picioare lângă o ladă 
mare cu gheaţă, în timp ce doi poliţişti NYPD le puneau 
întrebări. 

Dellray îi studie pe rând pe cei trei vânzători şi privirea i 
se opri asupra unuia mai în vârstă, care lăsă imediat ochii 
în jos, spre patul de gheaţă pe care odihneau vreo zece, 
douăsprezece plătici. 

Dellray arătă cu degetul spre chinezul mai vârstnic. 

— El v-a zis că Strigoiul a furat furgoneta, nu-i aşa? 

— Da, domnule Dellray, răspunse unul dintre poliţişti. 

— Ei bine, v-a minţit cu neruşinare! 

Dellray şi Sachs alergară în spatele pescăriei, apoi pe 
aleea din dosul magazinului. Găsiră furgoneta pescăriei la 
vreo sută de metri mai departe, ascunsă după o ladă mare 
de gunoi. 

Dellray se înapoie în faţa prăvăliei şi se adresă 
chinezului mai vârstnic: 

— Ascultă, slăbănogule, spune-mi ce s-a întâmplat şi să 
nu te joci cu mine. Ai priceput? 

— O să omoare la mine, suspină bătrânul. Trei bărbaţi 
cerut eu zic că ei furat furgoneta. Pus pistol la capul meu. 


260 


- JEFFERY DEAVER - 


Ei dus furgoneta pe alee, ascuns maşină, coborât şi luat la 
fugă. Nu ştiu unde fugit. 

Dellray şi poliţista se înapoiară la punctul de comandă 
improvizat. 

— Nu-l putem învinui. Dar toată povestea... e un rahat şi 
jumătate! 

— Prin urmare, cugetă ea, au fugit pe o stradă 
lăturalnică şi au furat altă maşină. 

— Cam aşa. Şi au lichidat şoferul. 

Într-adevăr, după câteva minute sună un poliţist, care le 
spuse că i se raportase furtul unei maşini. Trei bărbaţi 
înarmaţi, cu feţele acoperite cu măşti de schi, acostaseră 
un Lexus care aştepta la semafor, ordonaseră celor două 
persoane dinăuntru să coboare şi demaraseră în trombă. 
Contrar însă previziunilor lui Dellray, şoferul şi pasagerul 
scăpaseră teferi şi nevătămaţi. 

— Cum de nu i-a omorât? se miră Dellray. 

— Probabil că a evitat să folosească pistolul, opină 
Sachs. Ar fi atras prea mult atenţia. Şi asta ar fi fost în 
defavoarea lor, adăugă ea cu amărăciune. 

Mai multe vehicule speciale frânară în apropiere. 

— Cine a fost? îl întrebă ea pe Dellray. Cine a tras focul 
de armă care l-a speriat pe Strigoi? 

— Încă n-am aflat. Dar am să cercetez cu lupa chestia 
asta. 

Se dovedi însă că nu era nevoie să caute prea departe. 
Doi poliţişti în uniformă se apropiară de agentul FBI şi toţi 
discutară câteva minute. Dellray se întunecă la faţă. Ridică 
ochii şi se îndreptă spre vinovat. Fusese Alan Coe. 

— Ce mama dracu' s-a întâmplat? se stropşi el. 

Cu un aer defensiv, dar sfidător, agentul cel roşcovan îi 
susţinu privirea. 

— A trebuit să trag. N-ai văzut că Strigoiul voia să-i 
lichideze pe falşii Wu? 

— Nu, n-am văzut. Îşi ţinea arma pe lângă corp. 

— Din locul în care eram eu nu se vedea aşa. 

— Îmi bag picioarele în locu' tău! se răsti Dellray. Îşi 
ţinea. Arma. Pe. Lângă. Corp. 

— M-am săturat să-mi tot faci morală, Dellray. A fost o 
inspiraţie de moment nefericită. Dacă te-ai fi îngrijit ca toţi 
oamenii tăi să fie la locurile lor, oricum l-am fi putut 
prinde. 

— Ne-am înţeles să-l prindem pe trotuar, nu cu atâţia 
trecători nevinovaţi în juru’ lui, nu în mijlocu' unei străzi 
aglomerate. 

Dellray clătină din cap. 

— Încă juma” de minut şi acu' ar fi fost legat fedeleş, ca 
un cadou de Crăciun. 

Agentul cel deşirat făcu semn din cap spre pistolul Glock 
calibrul 45 atârnat la şoldul lui Coe. 

— Şi chiar dacă ar fi vrut să atace pe careva, cum dracu’ 
puteai să-l ratezi cu o armă ca asta de la numa' cinşpe 
metri? Până şi eu puteam să-l nimeresc, eu care nu trag cu 
amărâta mea de armă decât o dată într-un an! La dracu'! 

Aerul sfidător dispăru de pe faţa lui Coe şi agentul zise 
cu părere de rău: 

— Am crezut că era lucrul cel mai nimerit, date fiind 
împrejurările. Eram îngrijorat, voiam să salvez nişte vieţi. 

Dellray îşi smulse de după ureche ţigara neatinsă, 
părând gata s-o aprindă. 

— De data asta ai depăşit măsura. De azi încolo eşti 
numai consultant INS. Nu mai participi la echipe tactice, 
nici de aplicare a legii. 

— Nu-mi poţi face una ca asta, protestă Coe cu o privire 
rea. 

— Conform Ordinului Executiv, chiar pot, fiule! Am să 
merg la centru şi am să fac cele necesare ca să reglez 
această stare de lucruri. 

Se îndepărtă, negru de supărare. Coe bombăni ceva, dar 
Sachs nu înţelese ce anume. 

Poliţista îl urmări din ochi pe Dellray, care sui în 
maşină, trântind portiera după el şi demară în viteză. 

— S-a ocupat careva de copii? se întoarse ea spre Coe. 

— De copii? repetă el cu un aer absent. Vrei să spui, 
copiii lui Wu? Habar n-am. 

Părinţii ceruseră cu disperare să le fie aduşi copiii la 
spital cât mai curând. 

— Am vorbit la centru despre ei, spuse nepăsător Coe şi 
Sachs presupuse că se referea la INS. Probabil vor trimite 
pe cineva să-i ia în custodie. Asta-i procedura. i 

— Eu nu vorbesc de procedură, replică tăios Sachs. In 
apartament sunt doi copii singuri, care tocmai au auzit 
împuşcături sub fereastră. Nu crezi că s-ar putea să fie 
cam speriaţi? 

Coe primise destul reproşuri pentru acea zi. Se răsuci 
pe călcâie, fără un cuvânt, şi se înapoie la maşină, 
scoţându-şi celularul din buzunar. Demară furios, cu 
telefonul la ureche. 

Sachs îl sună pe Rhyme şi-i comunică vestea cea 
proastă. 

— Ce s-a întâmplat? întrebă Rhyme, şi mai supărat decât 
Dellray. 

— Unul dintre oamenii noştri a tras înainte să ne 
ocupăm poziţiile. Strada nu era blocată, aşa că Strigoiul a 
reuşit să fugă... Rhyme, cel care a tras a fost Alan. 

— Coe? 

— Da. 

— Oh, nu! 

— Dellray tocmai le trage un perdaf celor de la INS. 

— Lui Peabody n-o să-i placă asta. 

— În momentul de faţă, lui Fred puţin îi pasă dacă îi 
place cuiva sau nu. 

— Foarte bine, încuviinţă Rhyme. E nevoie de cineva 
care să preia conducerea operaţiunii. Nu facem decât să 
bâjbâim prin întuneric. Ceva pierderi? întrebă el. 

— Au fost răniţi câţiva poliţişti şi câţiva civili. Nimic 
grav. Îl zări pe Eddie Deng. Trebuie să ajungem la copiii 
lui Wu, Rhyme. Te sun din nou după ce examinez scena 
crimei. Închise telefonul şi se întoarse spre Deng. Am 

nevoie să mă ajuţi cu traducerea, Eddie. E vorba de copiii 
lui Wu. 

— Sigur. 

Sachs se adresă altui poliţist, indicând maşina 4x4 
găurită de gloanţe: 

— Sigilaţi-o. Peste câteva minute încep să examinez 
scena crimei. 

Polițistul încuviinţă din cap. 

Deng şi Sachs porniră spre apartament. 

— Nu vreau ca cei doi copii să meargă singuri la sediul 
INS, Eddie. Poţi să-i scoţi de aici pe furiş şi să-i duci la 
spital, la părinţii lor? 

— Bineînţeles. 

Urcară cele câteva trepte care duceau către 
apartamentele de la parter. Aleea era plină de gunoaie şi 
Sachs ştia că locuinţele de aici erau întunecoase, probabil 
colcăind de gândaci şi fără îndoială urât mirositoare. „Ca 
să vezi, se gândi ea, familia Wu a riscat moartea şi 
închisoarea, a îndurat suferinţa fizică a unei călătorii 
chinuitoare, doar pentru privilegiul de a numi acest loc 
mizerabil «casa lor».” 

— La ce număr? întrebă Deng, luând-o înaintea Ameliei 
Sachs. 

— Unu B, răspunse ea. 

Deng se îndreptă spre uşă. 

În aceeaşi clipă, Sachs observă o cheie în broasca uşii 
de la apartamentul familiei Wu. „O cheie?” se încruntă ea. 
Deng vru să pună mâna pe clanţă. 

— Nu! ţipă ea, scoțând arma din toc. Stai! 

Era însă prea târziu. Deng tocmai deschisese uşa. Făcu 
un salt înapoi, ferindu-se de bărbatul scund şi negricios, cu 
braţul petrecut pe după mijlocul unei adolescente care 
plângea în hohote şi cu pistolul lipit de gâtul ei. 

Capitolul 25 


— Ting, ting! strigă înspăimântat Eddie Deng. 

Detectivul neînarmat ridică amândouă braţele deasupra 
capului cu păr ţepos. 

Nimeni nu făcu nicio mişcare. Urechea Ameliei Sachs 
prinse o multitudine de sunete: scâncetul fetei, vuietul 
îndepărtat al traficului, claxoane de pe stradă. Ordinele 
disperate ale bărbatului înarmat, într-o limbă pe care n-o 
înţelegea. Bătăile propriei inimi. 

Se răsuci într-o parte, ca să fie mai puţin expusă şi 
poziţionă cătarea pistolului Glock astfel încât capul 
individului să se afle cât mai mult în bătaia armei. Regula 
suna aşa: oricât de greu ţi-ar fi fost, niciodată nu trebuia 
să te sacrifici. Niciodată nu trebuia să renunţi la armă, 
niciodată nu trebuia să accepti să cobori arma, la 
înţelegere cu adversarul, niciodată nu trebuia să laşi 
infractorul să-şi fixeze ţinta undeva pe corpul tău. Trebuia 
să-i dai a înţelege că luarea de ostatici nu va duce la 
salvarea lui. 

Bărbatul păşi înainte, foarte încet, făcându-le semn să se 
retragă şi continuând să mormăie ceva în limba lui greu de 
înţeles. 

Nici Sachs, nici tânărul detectiv nu se clintiră. 

— Ai vestă antiglonţ, Deng? şopti ea. 

— Da, răspunse el cu glas tremurat. 

Şi Sachs purta o vestă americană Body Armor, cu placă 
Super Shock în dreptul inimii, dar de la această distanţă 
un glonţ putea provoca răni grave oricărei porţiuni 
neprotejate a corpurilor lor. O simplă atingere a arterei 
femurale putea ucide mai rapid decât o rană în piept. 

— leşi cu spatele, îi şopti ea. Am nevoie de lumină mai 
bună ca să trag. 

— Vrei să tragi? întrebă el nesigur. 

— Tu ieşi cu spatele. 

Sachs făcu un pas înapoi. Apoi încă unul. Tânărul 
detectiv, cu stropi de sudoare lucind printre ţepii tunsorii 
lui moderne, nu se clinti. Sachs se opri. El murmură ceva, 
poate o rugăciune. 

— Eddie, m-ai auzit? şopti ea, apoi, după câteva clipe: 
Eddie, ce dracu’! 

El clătină din cap. 

— Iartă-mă. Da, sigur. 

— Haide, încetişor. 

Sachs se adresă bărbatului care o ţinea strâns pe fată şi- 
i vorbi foarte rar, pe un ton blând şi convingător: 

— Pune jos arma. Să nu fie nimeni rănit. Vorbeşti 
engleza? 

Ea şi Deng se traseră înapoi. Bărbatul veni după ei. 

— Vorbeşti engleza? îl întrebă ea din nou. 

Niciun răspuns. 

— Eddie, spune-i că vom încerca să ajungem la o 
înţelegere. 

— Nu-i Han, răspunse Deng. Nu vrea să vorbească 
chinezeşte. 

— Tu încearcă. 

Deng începu deodată să vorbească mult şi repede. 
Ritmul în care rostea cuvintele era uluitor. 

Omul nu răspunse. 

Cei doi poliţişti se retraseră înapoi spre capătul aleii. 
Nu-i zărise niciun poliţist, niciun agent, îşi spuse Sachs. 
„Unde dracu’ sunt toţi oamenii noştri?” 

Atacatorul şi fata înspăimântată, cu ţeava armei lipită de 
gât, mai făcură câţiva paşi şi ieşiră din clădire. 

— Tu, se răsti individul la Sachs într-o engleză stricată. 
Tu jos! Voi doi jos! _ 

— Nu, răspunse Sachs. Nu ne trântim la pământ. [ţi cer 
să arunci arma. N-ai cum să scapi. În zonă sunt sute de 
poliţişti. Înţelegi? 

În timp ce vorbea, fixă mai bine cătarea asupra țintei - 
obrazul lui - lumina fiind acum ceva mai bună. Dar era o 
ţintă mult prea mică. lar tâmpla fetei se găsea la numai 

doi-trei centimetri mai la dreapta. Bărbatul era foarte slab 
şi Sachs nu avea cum să ţintească în altă parte a corpului. 

Omul privi peste umăr, spre aleea întunecoasă. 

— O să tragă şi apoi o s-o ia la fugă, zise Dengcu un 
tremur în glas. 

— Ascultă, vorbi calm Sachs. N-o să-ţi facem niciun rău. 
Noi... 

— Nu! 

Individul înfipse şi mai tare ţeava pistolului în gâtul 
fetei. Ea începu să ţipe. 

Deng duse mâna spre arma de la şold. 

— Eddie, nu! strigă Sachs. 

— Bu! urlă atacatorul şi, luând arma de la gâtul fetei, 
trase un foc în pieptul lui Deng. 

Detectivul icni puternic sub impactul glonţului şi căzu 
pe spate, peste Sachs, trântind-o şi pe ea la pământ. Deng 
se rostogoli pe burtă şi începu să vomite - sau să scuipe 
sânge - Sachs nu-şi dădea seama prea bine. Distanţa fiind 
foarte mică, era posibil ca glonţul să fi străpuns vesta. 
Năucită, Sachs încerca să se ridice în genunchi. Numai că, 
înainte să poată ridica arma, atacatorul îndreptă pistolul 
către ea. 

Dar se opri, şovăind. În spatele lui se petrecea ceva. 
Privi peste umăr. În întunericul aleii, Sachs desluşi un 
bărbat care alerga spre ei, cineva mic de statură, ţinând 
ceva în mână. 

Negriciosul dădu drumul fetei şi se răsuci în loc, 
ridicând arma, dar înainte să poată deschide focul, silueta 
care alerga îl lovi peste tâmplă cu obiectul pe care îl ţinea 
în mână: o cărămidă. 

— Hongse! o strigă Sonny Li pe Sachs, dând drumul 
cărămizii şi trăgând fata de lângă atacatorul care încă nu- 
şi dădea seama ce se întâmplase. 

Li împinse fata la pământ şi se întoarse către negricios, 
care îşi ţinea mâna pe tâmpla însângerată. Deodată însă 
individul sări în picioare şi-şi îndreptă arma către Li, care 
se trase înapoi cu paşi împleticiţi şi se lipi de zid. 

Sachs trase scurt de trei ori şi atacatorul se prăbuşi ca o 
păpuşă de cârpe pe pietrele pavajului, unde rămase 
nemişcat. 

— Judecători ai infernului, gâfâi Li, privind ţintă omul 
căzut la pământ. Se apropie de el, îi luă pulsul şi-i 
desprinse arma dintre degetele fără viaţă. E mort, Hongse! 
strigă el. 

Chinezul se întoarse spre fată şi o ajuta să se ridice. 
Tânăra o luă la fugă pe alee, plângând în hohote şi se opri 
în braţele unui poliţist chinez de la Secţia 5, care începu s- 
o liniştească, vorbindu-i în limba lor nativă. 

Câţiva membri ai personalului medical se apropiară în 
fugă de Deng, să vadă în ce stare se afla. Într-adevăr, 
vesta oprise glonţul, dar forţa impactului risca să-i fi 
fracturat vreo coastă-două. 

— Iartă-mă, articulă el cu greu, adresându-se Ameliei 
Sachs. A fost o reacţie spontană. 

— E prima ta confruntare armată? 

El încuviinţă din cap. 

Sachs zâmbi. 

— Ai trecut botezul focului. 

Medicul îl ajută pe Deng să se ridice şi-l conduse la un 
vehicul al serviciilor medicale de urgenţă, pentru a fi 
examinat în amănunt. 

Sachs şi încă doi poliţişti din echipa de intervenţie 
cercetară apartamentul, unde găsiră un băieţel de vreo opt 
ani închis în baie, speriat de moarte. Cu un poliţist 
american de origine chineză de la Secţia 5 pe post de 
interpret, medicii verificară starea celor doi fraţi, ajungând 
la concluzia că niciunul din ei nu fusese lovit sau rănit de 
omul Strigoiului. 

Sachs aruncă o privire scurtă spre alee, unde un alt 
medic, împreună cu doi poliţişti în uniformă, se aplecaseră 
deasupra cadavrului atacatorului. 

— Va trebui să examinez cadavrul, le reaminti ea. Nu-l 
mişcaţi mai mult decât e cazul. 

— Da, doamnă, răspunseră ei. 

Nu departe, Sonny Li se bătea peste buzunare, dând în 
sfârşit peste pachetul de ţigări. Dacă n-ar fi avut ţigări la 
el, Sachs nu s-ar fi mirat să-l vadă căutând prin buzunarele 
mortului. 


În timp ce-şi punea costumul de protecţie din Tyvek, 
Sachs ridică privirea şi-l văzu pe Li apropiindu-se. 

Dând cu ochii de zâmbetul fericit al mărunţelului, o 
pufni râsul. 

— Cum de ţi-ai dat seama? îl întrebă ea. 

— Cum dat seama ce? 

— Cum ţi-ai dat seama că soţii Wu locuiau aici? 

— Asta întreb şi eu la tine. 

— Mai întâi răspunde tu. 

Îl ghici ce fericit era că putea să se laude, aşa că-l lăsă 
în pace. 

— OK. 

Li îşi termină ţigara şi aprinse încă una. 

— Uite cum lucrez eu în China. Eu merg ici, colo, eu 
vorbesc cu lume. Seara asta eu mers săli de jocuri, mers la 
trei. Eu pierdut ceva bani, câştigat câţiva, eu băut. Şi stat 
de vorbă, mult stat de vorbă. La un moment dat eu întâlnit 
un tip, masa de poker, el tâmplar, el Fuzhou. El zice la 
mine că venit om mai devreme, nimeni nu ştiut la el. Omul 
plâns la toţi de femei, de ce trebuia făcut pentru familie, 
fin'că soţia de la el bolnavă, ea rupt un braţ. El lăudat ce 
mulţi bani o să facă. Pe urmă spus că venit pe vas Dragon 
azi-dimineaţă şi că salvat pe toată lumea când vas s-a 
scufundat. Precis era Wu. Dezarmonie splină-ficat. 
Înţelegi? El spus că locuieşte în apropiere. Eu întrebat şi 
aflat de acest bloc. Mulţi traficanţi care aduc şi instalează 
oameni abia sosiți în ţară dau camere aici. Eu venit, uitat 
bine, întrebat lume, să văd dacă ştie careva ceva şi găsit 
familie - ca familia Wu - care mutat aici chiar azi. Eu 
verificat clădire, uitat fereastră din spate şi văzut bărbat 
cu arma. Auzi, tu uitat întâi fereastră spate, Hongse? 

— Nu, nu m-am uitat. 

— Poate era bine dacă tu uitat. Asta regulă bună. Mereu 
uitat întâi fereastra spate. 

— Aşa ar fi trebuit sa fac, Sonny, zise ea, făcând un 
semn din cap spre cadavrul atacatorului. 

— Păcat el nu viu, spuse mohorât Li. El folosit la noi. 

— Doar nu torturezi cu adevărat oamenii ca să le smulgi 
informaţii? întrebă ea. 

Dar polițistul chinez se mulţumi să zâmbească enigmatic 
şi să întrebe: 

— Cum găsit tu pe Wu, Hongse? 

Sachs îi explică lui Li cum îl descoperiseră pe Wu 
datorită rănii suferite de soţia lui. 

Li dădea din cap, impresionat de deducţiile lui Rhyme. 

— Dar ce întâmplat cu Strigoi? 

Sachs îi povesti despre focul de armă tras prea devreme 
şi despre fuga contrabandistului. 

— Coe? întrebă chinezul. 

— Intocmai, confirmă ea. 

— Mare porcărie... Eu nu plac la acest om. Înţelegi? 
Când el venit în China, la întâlnire din Fuzhou, noi nu avut 
încredere în el. El intrat şi nu plăcut pe noi, nu plăcut pe 
nimeni acolo. El vorbit la noi ca la copii, el vrut rezolvat 
caz Strigoi de unul singur. Vorbit urât de imigranţi. Uneori 
el dispărut chiar când noi avut nevoie de el. 

Li studie costumul de protecţie al poliţistei. 

— De ce purtat aşa costum, Hongse? 

— Ca să nu contaminez probele. 

— Culoare proastă. Nu trebuie porţi alb. În ţara mea alb 
culoarea morţii, culoare înmormântări, înţelegi? Scoate 
costum. Trebuie porţi culoare roşu. Roşu culoare cu noroc 
în China. Albastru nici el bun. Tu să porţi costum roşu. 

— Şi albul e o ţintă foarte bună, darămite roşu... 

— Alb nu bun, repetă el. Presimţiri rele. 

şi aminti un cuvânt învăţat nu de mult de la Deng. 

— Alb semn rău, înţelegi? 

— Nu sunt superstiţioasă, îl linişti Sachs. 

— Eu da, replică Li. În China multă lume crede 
superstiții. Spus mereu rugăciuni, făcut sacrificii, tăiat 
coadă la demon... 

— Tăiat ce? îl întrerupse ea. _ 

— Tăiat coadă la demon. Intelegi, demoni urmăresc 
mereu la tine, deci tu treci strada şi alergi repede prin faţa 
unei maşini. Atunci tai coadă la demon şi iei la el puterea. 

— Şi nu dă maşina peste tine niciodată? 

— Uneori. 

— Păi, şi atunci lumea nu înţelege că metoda nu 
funcţionează? 

— Nu, dar lume ştie că uneori tu tai coadă la demon, 
uneori demon pus gheară pe tine. 

Tăiat coadă la demon... 

Sachs îi ceru lui Li să promită că nu se va apropia de 
scena crimei - cel puţin până când îşi va termina ea treaba 
- apoi se apucă să examineze cadavrul atacatorului, să 
aplice grila în interiorul apartamentului şi, în sfârşit, să 
cerceteze SUV-ul ciuruit de gloanţe al Strigoiului. Puse în 
punguţe toate probele, le etichetă şi, în cele din urmă, îşi 
scoase costumul de protecţie. 

Urcă în maşină împreună cu Li şi se duseră la spital, 
unde găsiră familia Wu reunită într-o încăpere păzită de 
doi poliţişti în uniformă şi o agentă INS cu figura imobilă. 
Cu ajutorul lui Li şi al agentei, Sachs încercă să obţină cât 
mai multe informaţii. Deşi chinezul cel slăbănog şi necăjit 
nu ştia unde anume în oraş s-ar fi putut ascunde Strigoiul, 
totuşi le relată câte ceva despre familia Chang, inclusiv 
numele fetiţei rămase la ei, Po-Yee, care însemna „Copil 
Multiubit”. 

„Ce nume frumos!” îşi zise Amelia Sachs. 

— Urmează să fie închişi? o întrebă ea pe agenta INS. 

— Da, până la audiere. 

— Aveţi ceva împotrivă să-i duceţi într-unul dintre 
locurile voastre de maximă siguranţă? 

NYPD dispunea în oraş de câteva locuinţe aparent 
banale, dar de maximă siguranţă, destinate protecţiei 

martorilor. Centrele de detenţie INS pentru imigranţi 
ilegali erau renumite pentru lipsa lor de stricteţe. In plus, 
Strigoiul se aştepta ca Wu şi ai lui să fie transportaţi la un 
astfel de centru şi, cu guanxi de care dispunea, putea 
foarte bine să plătească vreun funcţionar sau vreun 
bangshou din interior ca să-i omoare pe toţi membrii 
familiei. 

— Nicio problemă. N 

Sachs ştia că locuinţa din Murray Hill era disponibilă. [i 
dădu agentei adresa şi numele polițistului NYPD care 
supraveghea casa. 

Agenta INS se uita la Wu. 

— De ce naiba nu rămâneţi voi acasă? întrebă ea, ca o 
profesoară supărată. Rezolvaţi-vă problemele acolo. Uite 
că era cât pe ce să-ţi omori soţia şi copiii. 

Engleza lui Wu nu era prea grozavă, dar se părea că 
înţelesese, fiindcă se ridică de pe marginea patului soţiei, 
începând să gesticuleze vehement. 

— Nu noi de vină! se răsti el, aplecându-se spre femeia 
cea supărată. Dacă venit aici, nu noi de vină! 

— Nu-i vina voastră? se miră amuzată agenta INS. Pe 
cine vrei să dai vina? 

— Pe ţara voastră! 

— Cum vine asta? 

— Nu vezi? Uite-te în jur! La voi mulţi bani, multe 
bogății, la voi reclame, calculatoare, la voi Nike şi Levis, la 
voi maşini, spray de păr... La voi Leonardo di Caprio, la voi 
femei frumoase. La voi pastile pentru tot, la voi cosmetice, 
televizor! Voi spus la toată lumea că aici aveţi dracu’ de 
toate! Meiguo plină de bani, aici libertate, aici siguranţă. 
Voi spus la toţi ce bine e aici. Voi luat bani de la noi, da’ 
spus la noi mei-you, plecaţi! Voi spus că noi în China n- 
avem drepturi, dar când vrem venit aici, voi spus mei-you! 

Mărunţelul mai adăugă câteva fraze în chinezeşte, apoi 
se calmă. O măsură pe agenta INS din cap până în picioare 
şi făcu semn din cap spre părul ei: 

— Tu ce strămoşi? Italieni, englezi, germani? Ei sosit 
primii în ţara asta? Mm? Ia zi. 

Agenta clătină din cap, zâmbind îngăduitor, parcă 
mirată că imigrantul nu-şi dădea seama de un lucru atât de 
evident. 

Sachs lăsă în urmă sărmana familie de chinezi şi-i făcu 
semn lui Li s-o urmeze spre ieşire. Se opriră la colţ, apoi 
trecură în goană strada printre două taxiuri în viteză. 
Sachs se întrebă dacă fusese îndeajuns de aproape de al 
doilea ca să taie coada oricărui demon aflat pe urmele ei. 


Clădirea şi garajul de dedesubt erau teoretic 
inexpugnabile, însă garajul auxiliar, aflat într-un subsol de 
peste drum, nu prezenta aceleaşi garanţii. 

Îngrijorarea pentru posibile bombe teroriste 
determinase Administraţia de Stat pentru Servicii să 
limiteze accesul în garajul de sub Manhattan Federal 
Plaza. Erau atât de mulţi funcţionari federali încât, dacă s- 
ar fi procedat la verificarea fiecărui vehicul care intra în 
garajul de sub clădirea propriu-zisă, s-ar fi creat blocaje 
incredibile. Prin urmare, accesul în acest garaj fusese 
limitat la câteva oficialități de prim-rang, pentru ceilalţi 
salariaţi construindu-se garajul auxiliar. Desigur, şi acesta 
beneficia de pază, dar cum se găsea sub un părculeţ, chiar 
şi o  deflagraţie majoră ar fi produs pagube 
nesemnificative. 

În seara aceea, la ora 9, paza nu era prea grozavă, 
întrucât singurul om de serviciu la ghereta de la intrare 
urmărea un spectacol captivant: o maşină care ardea pe 
Broadway. Un vechi microbuz era mistuit de flăcări până 
la anvelope - incendiu urmărit cu interes de sute de gură- 
cască. 

Paznicul cel corpolent tocmai ieşise din gheretă, cu ochii 
la panglicile de fum negru şi la limbile de foc portocalii 
care şerpuiau prin geamurile microbuzului. 

Aşadar, nu-l observă pe bărbatul cel subţirel, îmbrăcat 
în costum şi ţinând în mână o servietă-diplomat, care 

intrase grăbit pe poarta unde scria „Numai pentru maşini” 
şi acum cobora repede rampa, dispărând în garajul pe 
jumătate pustiu. 

Bărbatul memorase numărul de înmatriculare al maşinii 
pe care o căuta, aşa că nu-i trebuiră decât vreo câteva 
minute s-o găsească. Vehiculul guvernamental de culoare 
bleumarin se găsea foarte aproape de ieşirea principală. 
Şoferul parcase acolo fiindcă sosise abia cu jumătate de 
oră în urmă, mult după închiderea tuturor birourilor şi 
după plecarea celor mai mulţi angajaţi federali. 

La fel ca aproape toate maşinile federale - aşa primise 
asigurări - nici microbuzul nu avea alarmă. După ce privi 
scurt în jurul lui, prin garaj, bărbatul îşi puse nişte mănuşi 
de pânză, vâri o rangă între geam şi partea laterală a 
portierei, strecură în spaţiul astfel format o rangă mai 
subţire, şi încuietoarea cedă cu un păcănit uşor. Îşi 
deschise servieta-diplomat şi scoase dinăuntru o pungă 
grea din hârtie, în care aruncă o ultimă privire de 
verificare. Văzu mănunchiul de batoane galbene, lungi de 
vreo treizeci de centimetri, pe care scria: EXPLOZIV. 
PERICOL. CITIŢI  INSTRUCŢIUNILE ÎNAINTE DE 
UTILIZARE. 

De la detonatorul înfipt într-unul dintre batoane se 
vedeau ieşind câteva sârme, care duceau la o baterie şi de 
acolo la un comutator acţionat prin simplă apăsare. Omul 
puse pachetul sub scaunul şoferului, descolăci sârma şi 
strecură comutatorul între arcurile scaunului. Orice corp 
mai greu de patruzeci şi cinci de kilograme ar fi închis 
circuitul prin simpla aşezare pe scaun, declanşând astfel 
detonatorul. 

Bărbatul mută cursorul bateriei de la OFF la ON, închise 
fără zgomot portiera microbuzului şi o încuie la loc, apoi 
ieşi din garaj, trecând nepăsător pe lângă paznicul în 
continuare neatent, care nu avea ochi decât pentru 
pompierii  newyorkezi ocupați să stingă flăcările 
vehiculului mistuit de foc şi care se simţea cumva 
dezamăgit, parcă regretând că rezervorul de benzină nu 

explodase spectaculos, aşa cum se întâmpla întotdeauna la 
televizor şi în filmele de acţiune. 

Capitolul 26 


Şedeau în tăcere, cu ochii la micul televizor, în timp ce 
William traducea cuvintele pe care părinţii lui nu le 
înțelegeau. 

Ştirile speciale nu dădeau numele persoanelor care 
scăpaseră cu viaţă din incidentul de pe Canal Street, dar 
niciunul dintre ei nu se îndoia că era vorba de Wu Qichen 
şi de familia lui. În reportaj se afirma că aceştia sosiseră în 
aceeaşi dimineaţă, la bordul vasului Dragonul din Fuzhou. 
Unul dintre oamenii  Strigoiului fusese ucis, dar 
contrabandistul reuşise să fugă, împreună cu alţi doi 
complici. 

Reportajul luă sfârşit şi pe ecranul televizorului apărură 
diverse reclame. William se ridică şi se duse la fereastră, 
de unde privi afară, la strada întunecoasă. 

— Pleacă de acolo, se răsti Chang la fiul său. 

Dar băiatul continuă să rămână pe loc, sfidător, încă 
vreo câteva momente. 

„Copiii...” îşi zise în gând Chang. 

— William! 

În cele din urmă, băiatul plecă de la fereastră şi se duse 
în dormitor. Ronald începu să schimbe canalele la 
televizor. 

— Nu, îl opri Chang pe fiul cel mic. Acum citeşte. Ia-ţi o 
carte şi învaţă la engleză. 

Băiatul se ridică, ascultător. Se duse la raft, găsi o carte 
şi se întoarse pe canapea, începând să citească. 

Mei-Mei termină de cusut un mic animal din cârpe 
pentru Po-Yee - pare-se o pisică. Femeia săltă micul 
animal pe braţul fotoliului şi fetiţa cea mică luă jucăria cu 
amândouă mâinile, cu ochii sclipind de bucurie. Începură 
amândouă să se joace cu pisica şi să râdă. 

Chang auzi un geamăt venind dinspre canapea, unde 
stătea culcat tatăl său, învelit cu o pătură, la fel de cenuşie 
ca obrazul lui. 

— Baba, şopti Chang şi se ridică imediat. 

Găsi medicamentele bătrânului, deschise flaconul şi-i 
dădu o tabletă de morfină. Ţinu ceaşca de ceai rece astfel 
ca bătrânul să poată înghiţi pastila. Când se simţise rău 
întâia oară, când fierbinţeala şi umezeala se răspândiseră 
rapid în organele yang ale trupului său, în stomac şi în 
intestine, merseseră la medicul de cartier, care le 
prescrisese plante medicinale şi tonice. Curând însă, 
leacurile acestea nu mai făcuseră faţa durerilor şi un alt 
medic dăduse diagnosticul de cancer. Dar din pricina 
statutului de disident al lui Chang, tatăl lui figura doar la 
coada lungilor liste de aşteptare pentru internarea în 
spital, la tratament. În China situaţia serviciilor medicale 
era în curs de schimbare. Spitalele de stat cedau locul 
clinicilor particulare, care însă erau extrem de scumpe, o 
simplă consultaţie putând să coste cât două salarii, aşa că 
un tratament împotriva cancerului ar fi fost cu desăvârşire 
imposibil pentru o familie la limita supravieţuirii. Cea mai 
bună soluţie pe care reuşise s-o găsească Chang fusese un 
doctor „desculţ” de ţară, undeva la nord de oraşul Fuzhou, 
unul dintre oamenii etichetaţi de către stat drept 
„infirmieri” şi care practicau medicina având la bază o 
pregătire minimă. Acesta îi prescrisese lui Chang Jiechi 
morfină, neputând face mai mult pentru el. 

Flaconul cu pastile era mare, dar nu avea să ajungă mai 
mult de o lună, or starea tatălui său se înrăutăţea văzând 
cu ochii. Chang se informase mult pe internet cu privire la 
Statele Unite. La New York exista un spital renumit, care 
se ocupa numai de pacienţi bolnavi de cancer. Ştia că tatăl 
lui se află într-un stadiu avansat, dar Jiechi nu era bătrân - 
nu după standardele americane - avea doar şaizeci şi nouă 
de ani şi era vânjos, urmare a unei vieţi de mişcare zilnică 
şi exerciţii fizice. Chirurgii l-ar fi putut opera ca să extirpe 
acele porţiuni din corp distruse de umezeala cancerului, l- 
ar fi putut trimite la raze, i-ar fi putut prescrie un 
tratament care să ţină în frâu cancerul. Chang Jiechi ar fi 
avut şansa de a trăi încă mulţi ani. 

În timp ce-şi privea tatăl, acesta deschise ochii brusc. 

— Acum Strigoiul e furios că unul dintre oamenii lui a 
fost ucis. Şi că n-a reuşit să lichideze familia Wu. Va veni 
după noi. Cunosc soiul acesta de indivizi. Nu se va linişti 
până nu ne va găsi. 

Aşa era tatăl lui: tăcea şi asculta, ca apoi să-şi rostească 
părerile, întotdeauna corecte. De exemplu, Chang Jiechi îl 
considerase întotdeauna pe Mao-Zedong un psihopat şi 
prezisese că regimul lui va duce ţara de râpă. Şi avusese 
dreptate: în anii 1950, economia fusese distrusă aproape 
în întregime din pricina Marelui Salt înainte al lui Mao, 
urmat la zece ani distanţă de Revoluţia Culturală, căreia îi 
căzuse victimă şi tatăl său, la fel ca toţi artiştii şi gânditorii 
progresişti. _ 

Dar Chang Jiechi supravieţuise acestor dezastre. In anii 
1960 spusese familiei: „Toate astea vor trece. Nebunia nu 
poate dura la nesfârşit. Nu trebuie decât să rămânem în 
viaţă şi să aşteptăm. Acesta trebuie să fie scopul nostru”. 

După zece ani Mao murise, Banda celor Patru ajunsese 
la închisoare şi se dovedise că Chang Jiechi avusese încă o 
dată dreptate. 

„La fel ca şi acum”, se gândi disperat Chang. Avea 
dreptate: Strigoiul va veni după ei. 

Însăşi porecla „cap-de-şarpe” dată contrabandiştilor de 
oameni vine de la felul în care ei se furişează peste graniţă 
pentru a-şi livra marfa umană la destinaţia finală. Chang 
intuia că exact acelaşi lucru făcea acum Strigoiul: dădea 
târcoale, cerea favoruri, apela la guanxi, ameninţa, poate 
chiar tortura oameni ca să descopere unde se ascundea 
familia Chang. Ar fi putut... 

Afară răsuna un scrâşnet de frâne. 

Chang, soţia lui şi bătrânul încremeniră. 

Se auziră paşi. 

— Stinge luminile. Repede, ceru Chang. 

Mei-Mei intră în grabă în fiecare încăpere şi stinse 
luminile. 

Chang merse repede la dulap, scoase pistolul lui William 
din locul în care-l ascunsese şi se apropie de fereastra de 
la stradă, care avea perdeaua trasă. Cu mâna tremurând, 
dădu puţin perdeaua la o parte şi privi afară. 

Peste drum văzu o camionetă de marfă, având la geam o 
emblemă mare pentru pizza. Şoferul ducea la cineva o 
cutie de carton. 

— E-n regulă, spuse el. O livrare vizavi. 

Se uită în jur prin apartamentul cufundat în penumbră, 
distinse silueta părintelui său, pe cele ale soţiei şi fetiţei, 
luminate doar de sclipirea albăstruie a televizorului. 
Zâmbetul lui uşurat se topi şi, la fel ca un nor negru de 
cerneală risipit dintr-un stilou muiat în apă, îl năpădi un 
regret amarnic pentru consecinţele deciziilor lui asupra 
acestor oameni pe care-i iubea atât de mult. Chang 
învățase că în America pe om îl mustra cugetul atunci când 
încalcă legea. În China însă, chinul cel mai mare este 
ruşinea de a-ţi fi dezamăgit familia şi prietenii. Or acesta 
era şi sentimentul lui acum: o ruşine fără margini. 

„Deci aşa va fi de acum viaţa pe care le-am oferit-o 
tatălui meu şi familiei mele: frică şi întuneric. Nimic 
altceva decât frică şi întuneric...” 

Nebunia nu poate dura la nesfârşit. 

„Poate că nu”, se gândi Chang. Dar asta nu însemna că, 
atâta vreme cât exista, nu putea fi fatală. 


Aşezat pe o bancă din Battery Park City, Strigoiul privea 
luminile ambarcaţiunilor de pe Hudson River, mult mai 
odihnitoare, dar mai puţin pitoreşti decât priveliştea de pe 
faleza din Hong Kong. Pe moment ploaia încetase, dar 
vântul continua să fie aspru, împingând cu viteză norii joşi 
şi purpurii, colorați de infinita diversitate a luminilor 
oraşului. 

Cum îi găsise poliţia pe Wu şi pe ai lui? se întrebă 
Strigoiul. 

Tot răsucea în minte întrebarea, fără să ajungă la un 
răspuns. Probabil prin omul lui Mah, pe care îl lichidase, şi 

279 


- MAIMUŢA DE PIATRĂ - 


prin Mah însuşi: cu tot mesajul scris de Strigoi cu sângele 
lui Mah, detectivii nu se lăsaseră convinşi că şeful de tong 
fusese ucis de italieni. Contrabandistul auzise că uigurul 
lăsat în apartament era mort, ceea ce însemna că acum îi 
datora şefului comunităţii respective o sumă considerabilă 
drept despăgubire. 

Cum de găsiseră familia? 

Poate să fi fost magie... 

Nu, nici vorbă de magie. Era încă o dovadă că 
adversarul şi cei care lucrau cu el erau neînduplecaţi şi 
buni profesionişti. De data aceasta, cei care se aflau pe 
urmele lui erau total diferiţi. Mai buni decât taiwanezii, 
mai buni decât francezii, mai buni decât un agent INS 
obişnuit. De n-ar fi existat acel prim foc de armă pe Canal 
Street, la ora asta el ar fi fost arestat sau mort. 

Şi cine, mai exact, era acest Lincoln Rhyme, despre care 
îi relatase informatorul lui? 

Oricum, în momentul de faţă socotea că se găseşte în 
siguranţă. El şi turcii ascunseseră cu mare grijă 
automobilul Lexus sechestrat în plină stradă ca să poată 
fugi cu el, îl ascunseseră cu mult mai bine decât Honda 
furată de pe plajă. Cei trei se despărţiseră imediat. 
Strigoiul purtase masca pe faţă la locuinţa familiei Wu, 
după schimbul de focuri nu-l urmărise nimeni, iar Kashgari 
nu avusese asupra lui niciun fel de acte care să facă 
legătura între el şi Strigoi sau între el şi comunitatea din 
Queens. 

Mâine va da de urma familiei Chang. 

Două tinere americance trecură agale pe lângă el, 
savurând priveliştea şi pălăvrăgind într-un fel care i se 
părea agasant, totuşi Strigoiul făcu abstracţie de vorbăria 
lor şi le studie cu atenţie trupurile. 

„Să rezist?” se întrebă contrabandistul. 

Nu, decise el. Îşi scoase celularul şi, înainte să se poată 
răzgândi, o sună pe Yindao, cu care aranjă să se 
întâlnească mai târziu. Observă că ea era încântată să-l 
audă. Oare cu cine se găsea în acel moment? se întrebă 

Strigoiul. Ce făcea, ce spunea? Nu avea prea mult timp 
pentru ea în seara aceea, era istovit după o zi care-i 
păruse nesfârşită şi trebuia să doarmă. Dar dorea cu 
disperare să fie alături de ea, să-i simtă trupul tare în 
braţe, s-o vadă cum se culcă sub el... S-o atingă, să uite de 
şocul şi de furia a ceea ce putea să fi fost o catastrofă, nu 
de mult, pe Canal Street. 

Inchise telefonul, dar vocea ei senzuală îi stărui în 
minte, în timp ce continua să privească norii fugărindu-se 
pe cer, valurile care se zbăteau la mal... 


Pierde-ţi speranţa şi te vei împlini. 
Flămânzeşte şi te vei sătura. 
Acceptă înfrângerea şi vei învinge. 


La ora 9:30 seara, Fred Dellray se ridică şi se întinse, 
apoi culese cele patru pahare de cafea goale de pe masa 
de lucru din biroul sediului FBI, Manhattan, şi le aruncă în 
coşul de gunoi plin ochi. 

Era timpul să-şi încheie ziua - sau noaptea - de lucru. 
Răsfoi raportul despre împuşcăturile de stradă de pe Canal 
Street. Era aproape gata, totuşi ştia că va trebui să-l 
revadă a doua zi. Lui Dellray îi plăcea să scrie şi se 
pricepea la scris (în decursul anilor colaborase la diverse 
reviste de istorie şi filosofie, cu articole pe diferite teme, 
semnate sub pseudonim), dar raportul urma să necesite o 
cizelare serioasă. Aplecat peste birou, aruncă o privire 
rapidă peste fiecare pagină, notând ici-colo câte o 
modificare şi întrebându-se tot timpul de ce anume lucra la 
GHOSTKILL. 

Absolvent de criminalistică, psihologie şi filosofie, 
Frederick Dellray evita să aplice legea la modul teoretic. 
Era la fel de expert în munca sub acoperire ca Rhyme în 
ştiinţele  criminalistice. Cunoscut sub porecla de 
Cameleonul, putea juca rolul oricui, din orice cultură, 
desigur, cu condiţia ca omul personificat de el să măsoare 
peste un metru optzeci şi să aibă pielea obrazului închisă 

la culoare ca un etiopian. Dar şi aşa, îi rămânea o largă 
varietate de roluri, munca de detectiv fiind poate singurul 
aspect al societăţii unde cineva este judecat după 
competenţă, nu după culoarea pielii. 

Talentul lui Dellray şi pasiunea lui de-o viaţă pentru 
respectarea legii se dovediseră a fi în egală măsură 
punctul lui nevralgic. Fusese prea bun. Pe lângă misiunile 
sub acoperire în cadrul instituţiei la care lucra, FBI, fusese 
solicitat cu regularitate de Departamentul Antidrog, de 
Biroul pentru Alcool, Tutun şi Arme de foc şi de secţiile de 
poliţie din New York, L.A., Washington D.C. Bineînţeles că 
şi băieţii răi aveau computere, celulare şi poştă 
electronică, aşa că micul Dellray ajunsese celebru şi în 
lumea interlopă. Ca atare, devenise prea periculos pentru 
el să fie trimis în teren. 

Fusese avansat şi pus să răspundă de detectivii şi 
agenţii sub acoperire, precum şi de  informatorii 
confidenţiali din oraşul New York. 

Cât despre Dellray, el ar fi preferat alte sarcini. 
Partenerul lui, agentul special Toby Doolittle, fusese ucis 
în atentatul cu bombă din clădirea federală din Oklahoma 
City, moartea lui determinându-l pe Dellray să insiste la 
infinit să fie readus în secţia antiteroristă a FBI. Totuşi 
recunoştea, fără prea mare tragere de inimă, că dorinţa de 
a prinde un răufăcător nu era îndeajuns pentru a fi un as 
în acest domeniu de aplicare a legii - ca şi în cazul lui Alan 
Coe - aşa încât se mulţumise să rămână în continuare la 
munca pentru care avea talent. 

La început, repartizarea lui în ceea ce avea să devină 
cazul GHOSTKILL îl nedumerise pe Dellray: până atunci 
nu se mai ocupase de contrabanda cu carne vie. 
Presupunea că fusese ales pentru ampla lui reţea sub 
acoperire din Manhattan, Queens şi Brooklyn, unde se 
găseau comunităţile chinezo-americane din zonă. Dar 
curând Dellray aflase că tehnicile lui tradiţionale de 
monitorizare a informatorilor şi agenţilor sub acoperire nu 
funcționau. Pasionat de filme care puneau creierul la 

treabă, Dellray vizionase celebra peliculă Chinatown, din 
care reieşea clar că zona cu acelaşi nume din vechiul Los 
Angeles opera în afara legilor occidentale. Descoperise că 
nu era vorba de o găselniţă a scenaristului. Constatarea se 
dovedise la fel de adevărată şi în cazul cartierului 
Chinatown din New York. Aici justiţia se aplica prin 
intermediul comunităţilor tong, iar apelurile la numărul 
911 erau mult mai puţine decât în alte cartiere. Nimeni nu 
sufla o vorbă faţa de străini, iar agenţii sub acoperire erau 
depistaţi aproape imediat. 

Aşadar, în cazul GHOSTKILI, Dellray ajunsese să 
conducă o operaţiune complicată, centrată pe un gen de 
infracţiune cu care nu era familiarizat. Dar după eforturile 
depuse în acea seară la birou se simţea mult mai bine. A 
doua zi urma să-i întâlnească pe agenţii speciali 
răspunzători de zonele sud şi est, precum şi pe unul dintre 
directorii adjuncţi de la Washington. Avea să fie numit şef 
peste agenţii speciali, ceea ce însemna o deschidere a 
resurselor FBI către el şi către echipa care lucra la cazul 
GHOSTKILL. In noua sa calitate, Dellray putea negocia şi 
insista să obţină toate cele necesare pentru caz: jurisdicţia 
completă a FBI - deci, a lui - colaborarea echipei SPEC- 
TAC din oraş, limitarea INS la simplul rol de consultant, 
ceea ce însemna de fapt îndepărtarea lor totală în 
soluţionarea acestui caz. Peabody şi Coe aveau să se 
supere, dar nu avea ce le face! Dellray îşi pregătise deja 
justificarea. Da, INS era esenţial în culegerea de informaţii 
despre traficanţii de oameni şi operaţiuni de contrabandă, 
precum şi în interzicerea ambarcaţiunilor implicate în 
astfel de activităţi. Acum însă, cazul GHOSTKILL devenise 
operaţiunea de urmărire şi de prindere a unui ucigaş. Asta 
era de competenţa FBI. 

Dellray nu se îndoia că şefii îi vor accepta argumentaţia: 
agenţii sub acoperire, cum era şi el, se pricepeau grozav la 
munca de convingere şi de obţinere a ceea ce doreau. 

Dellray ridică receptorul telefonului din birou şi sună 
acasă, la apartamentul său din Brooklyn. 

— Alo? se auzi o voce de femeie. 

— Ajung în treizeci de minute, spuse el cu blândeţe. 
Când vorbea cu Serena, nu folosea niciodată acel limbaj 
unic pe care-l dezvoltase lucrând pe străzile New Yorkului 
şi care-l făcea inconfundabil. 

— Ne vedem atunci, dragule. 

Închise telefonul. Nimeni din FBI sau din NYPD nu 
cunoştea nimic despre viaţa personală a lui Dellray: nimic 
despre Serena, coregrafă la Academia de Muzică din 
Brooklyn, cu care se întâlnea de ani de zile. Ea muncea ore 
întregi şi călătorea mult. La fel şi el. 

Acest aranjament le convenea amândurora. 

Mergând pe coridoarele clădirii FBI, aducând cu sediul 
unei mari corporaţii cu realizări mediocre, Dellray îi salută 
din cap pe cei doi agenţi în cămaşă, cu nodul cravatei 
desfăcut - ceea ce Marele Şef, J. Edgar Hoover n-ar fi 
tolerat cu niciun chip (la fel cum nici el însuși, se gândi 
Dellray, n-ar fi fost tolerat de bătrânul director al FBI). 

— Atâtea infracţiuni, zise el, trecând pe lângă paznici cu 
picioarele lui lungi, şi aşa de puţin timp. 

Işi făcură semn cu mâna, urându-şi noapte bună. 

Luă liftul până la parter şi ieşi pe uşa din faţă. Traversă 
strada, îndreptându-se spre garajul auxiliar al clădirii FBI. 

Remarcă scheletul pârjolit al unui microbuz mistuit de 
flăcări ceva mai devreme în cursul serii şi care încă mai 
ardea mocnit. Îşi aminti că auzise sirenele şi că se 
întrebase ce se întâmpla. 

Trecu de ghereta paznicului şi cobori rampa în garajul 
slab luminat, mirosind a beton umed şi gaze de eşapament. 

Işi găsi Fordul standard şi descuie portiera. O deschise 
şi-şi aruncă în maşină servieta uzată, în care se găseau o 
cutie de muniţie calibrul 9 mm, o agendă galbenă plină cu 
însemnări, diverse notițe referitoare la cazul Kwan Ang şi 
o ediţie din poemele lui Goethe, ferfeniţită de atâta citit. 

Vrând să urce în automobilul Ford, observă pe partea 
şoferului chederul care era desprins şi înţelese imediat că 
cineva forţase geamul ca să deschidă portiera. La dracu’! 

Privi în jos şi văzu firele ieşind de sub scaunul lui. Întinse 
mâna dreaptă, vrând să se prindă de partea de sus a 
portierei, ca să nu se lase cu toată greutatea pe scaun, 
peste ceea ce ştia că era comutatorul unei bombe cu 
detonare prin presiune. Prea târziu. 

Vârfurile degetelor lui lungi încercară să apuce rama 
portierei, dar alunecară. Se prăvăli pe o parte peste 
scaunul de dedesubt. 

„Păzeşte-ţi ochii!” îi fulgeră prin minte, acoperindu-şi 
instinctiv obrazul cu mâinile lui lungi. 

Capitolul 27 


— Familia Chang e undeva în Queens, spuse Sachs, 
notând informaţia pe tabla albă. Au un microbuz albastru, 
nu se ştie marca, nici numărul de înmatriculare. 

— Avem vreun detaliu specific legat de maşină? 
murmură Rhyme. Albastru de care? Bleu pal, albastru- 
deschis, bleumarin, pastel? 

— Wu nu-şi aminteşte. 

— Of, Doamne, mai mare ajutorul! 

Sachs începu să se plimbe prin încăpere, iar Thom îi luă 
locul în faţa tablei. 

Informaţiile despre automobilul 4x4 al Strigoiului, 
abandonat de contrabandist lângă locuinţa familiei Wu, 
unde avusese loc schimbul de focuri, nu oferea nici el mai 
multe indicii. Maşina Blazer fusese furată şi avea plăci de 
înmatriculare actualizate, dar false. Numărul de 
identificare al vehiculului nu dezvăluia decât că fusese 
furat din statul Ohio, cu luni în urmă. 

Sonny Li şedea în apropiere, dar pe moment nu oferea 
niciuna dintre cugetările lui asiatice: scotocea într-o 
sacoşă mare de cumpărături pe care o cărase din 
Chinatown ceva mai devreme. Lon Sellitto vorbea la 
telefon: după figura lui încruntată, probabil tocmai primea 
vestea că Strigoiul reuşise să scape după schimbul de 
focuri de pe stradă. 

Sachs, Mel Cooper şi criminalistul se întoarseră la 
urmele descoperite de polițistă în automobilul Blazer. 
Sachs găsise câteva fibre de covor mici şi cenuşii sub 
pedalele de frână şi acceleraţie, precum şi alte două fibre 
asemănătoare în manşeta bărbatului înarmat ucis în faţa 
locuinţei familiei Wu. Fibrele nu se potriveau cu covorul 
automobilului şi nici cu cele găsite la celelalte scene ale 
crimei, prin urmare, proveneau probabil din ascunzătoarea 
Strigoiului. 

— Prelucrează-le şi hai să verificăm baza de date. 

Cooper trecu două dintre fibre prin gaz cromatograf/ 
spectometru de masă, care înregistra cu precizie 
substanţele intrate în componenţa acelui tip de covor. 

În timp ce aşteptau rezultatele, se auzi o bătaie în uşa 
de la intrare şi după câteva clipe Thom conduse vizitatorul 
în cameră. 

Era Harold Peabody. 

Rhyme îşi închipui că Peabody venise să discute despre 
neglijenţa lui Coe în evenimentele de stradă petrecute în 
faţa locuinţei familiei Wu. Dar acesta avea o expresie 
întunecată, semn că era vorba de ceva mai grav. În spatele 
lui se ivi încă un bărbat. Rhyme îl recunoscu pe adjunctul 
agentului special care răspundea de biroul FBI din 
Manhattan: un tip excesiv de prezentabil, cu bărbie 
perfectă şi foarte infatuat. Rhyme colaborase cu el de 
câteva ori şi constatase că era eficient şi lipsit de 
imaginaţie, înclinând totodată - după cum se plângea 
Dellray - să folosească din belşug jargonul FBI. Agentul 
special era la fel de întunecat la faţă. 

Îşi făcu apariţia şi un al treilea. Costumul bleumarin, cu 
croială sobră, îi sugeră lui Rhyme că şi acesta lucra la FBI, 
dar omul se prezentă scurt ca fiind Webley de la 
Departamentul de Stat. 

„Prin urmare, acum se implică şi Departamentul de 
Stat”, îşi zise Rhyme. Era semn bun. Mai mult ca sigur, 
Dellray îşi folosise guanxi de la vârf spre a obţine întăriri. 

— Ne cerem scuze că dăm buzna peste voi, Lincoln, 
începu Peabody. 

— Trebuie să stăm de vorbă, interveni şi agentul special. 
S-a întâmplat ceva la sediul central astă-seară. 

— Ce? 

— Are legătură cu cazul? întrebă Sachs. 

— Nu credem că are legătură. Dar mă tem că va avea 
unele implicaţii. 

„Foarte bine, atunci daţi-i drumul”, îi îndemnă în gând 
Rhyme, sperând că privirea lui severă şi nerăbdătoare 
exprima acelaşi mesaj. 

— Astă-seară cineva a pus o bombă în garajul aflat vizavi 
de clădirea FBI. 

— Dumnezeule! şopti Mel Cooper. 

— În maşina lui Fred Dellray. 

„Oh, Doamne, nu!” gândi Rhyme. 

— Nu se poate! ţipă Sachs. 

— O bombă? îngăimă Sellitto, închizând brusc capacul 
celularului. 

— Fred a scăpat, se grăbi să-i liniştească agentul 
special. Încărcătura principală n-a explodat. 

Rhyme închise ochii. Şi el, şi Dellray pierduseră 
persoane dragi din pricina dispozitivelor cu explozibili. 
Chiar şi Rhyme, care de felul lui nu se lăsa pradă 
emoţiilor, socotea că era cel mai insidios şi mai laş mod de 
a ucide un om. 

— Nu-i rănit? întrebă Li, îngrijorat. 

— Nu. 

Polițistul chinez murmură ceva, poate o rugăciune. 

— Ce s-a întâmplat? întrebă criminalistul. 

— Cineva a pus dinamită cu senzor de presiune. Dellray 
l-a declanşat, dar n-a explodat decât detonatorul. N-o fi 
fost bine prinsă capsula. Încă nu se ştie. 

— Echipa noastră a dezamorsat dispozitivul şi a predat 
componentele la PERT”. 

Rhyme îi cunoştea şi-i respecta pe majoritatea agenţilor 
şi specialiştilor PERT, din cadrul FBI. Dacă era ceva de 
găsit, nu se îndoia că aceştia o vor face. 

— De ce nu credeţi că există o legătură? 

— La 911 s-a primit un apel anonim cu vreo douăzeci de 
minute înainte de explozie. O voce de bărbat, fără accent 
specific, a anunţat că familia Cerenko punea la cale o 
răzbunare pentru arestările de săptămâna trecută. Spunea 
că vor urma şi alte atentate. 

Rhyme îşi aminti că Dellray tocmai coordonase o amplă 
operaţiune sub acoperire în Brooklyn, sediul mafiei ruseşti. 
23 Physical Evidence Response Team - Echipa de Reacţie Rapidă 

Capturaseră trei capi internaţionali ai spălării de bani, 
bandele lor, precum şi câţiva presupuşi ucigaşi plătiţi, 
confiscând totodată milioane de ruble şi dolari. 

— De unde s-a primit apelul? 

— De la o cabină telefonică din Brighton Beach. Cea mai 
mare comunitate rusească din zonă. 

— Eu nu cred în coincidenţe, declară Rhyme. Strigoiul a 
petrecut un timp în Rusia, vă amintiţi? Ca să-i preia pe 
imigranţi. 

Privi scurt spre Sachs, cu o sprânceană ridicată 
întrebător. 

— Strigoiul şi oamenii lui erau grăbiţi rău s-o şteargă 
dracului de la locuinţa lui Wu, unde a avut loc schimbul de 
focuri, interveni Sachs. Nu-i văd abătându-se din drum 
până la sediul FBI ca să plaseze o bombă. Asta nu 
înseamnă că n-au tocmit pe careva. 

Rhyme observa că Webley de la Departamentul de Stat 
nu scosese o vorbă de când sosiseră cei trei. Rămăsese 
tăcut în faţa tablei albe, privind fix probele, cu braţele 
încrucişate. 

— Cum au plasat dispozitivul? îl întrebă Sellitto pe 
agentul special. 

— Noi credem că au fost doi. Cineva a dat foc unui 
microbuz în faţa garajului. Asta a distras atenţia 
paznicului. Celălalt a intrat în garaj şi a pus bomba. 

Brusc, Rhyme îşi dădu seama cu tristeţe la ce 
„implicaţii” se referise agentul. 

— Deci Fred vrea să se retragă din cazul Strigoiul, aşa-i? 

Agentul special încuviinţă din cap. 

— Chestia cu fostul lui partener, ştiţi bine. 

Toby Doolittle, îşi aminti Rhyme, partenerul ucis în 
atentatul cu bombă din Oklahoma City. 

— Deja se pregăteşte de acţiune şi-şi ia la întrebări 
informatorii din Brighton Beach. 

Rhyme nu-l putea învinovăţi cu nimic. Totuşi, spuse: 

— Avem nevoie de ajutor, Harold. Fred tocmai organiza 
o echipă SPEC-TAC şi aduna mai mulţi agenţi. 

Rhyme ştia şi că Dellray aranjase ca rolul INS să se 
reducă la culegerea de informaţii şi la consiliere - fapt pe 
care până şi el, care nu fusese niciodată adeptul 
diplomaţiei, îşi dădea seama că nu era cazul să-l aducă în 
discuţie tocmai acum. 

— Reţeaua Strigoiului e mult prea bine pusă la punct. 
Secretul lui e extrem de bine păzit. Se ascunde prea bine. 
Avem nevoie de mai mulţi oameni, de ajutor suplimentar. 

— Asta şi facem, Lincoln, îl linişti agentul special. 
Mâine-dimineaţă îţi vom trimite un nou agent de teren şi 
veşti despre echipa SPEC-TAC. 

Peabody îşi descheie sacoul, dând la iveală o cămaşă cu 
pete mari de transpiraţie. 

— Am auzit ce s-a întâmplat cu Alan Coe, zise el. La 
locuinţa familiei Wu. Îmi pare rău. 

— Dacă agent Coe nu tras, noi putut prins pe Strigoi, 
spuse Li. 

— Ştiu. Totuşi, e un om de bază. Nu avem mulţi agenţi 
atât de dedicați ca el. Munceşte de două ori mai mult 
decât oricare dintre oamenii mei. Atâta doar că-i impulsiv. 
Incerc să fiu mai îngăduitor cu el. A trecut prin clipe grele 
după ce informatoarea lui a dispărut. Am impresia că-şi 
face reproşuri. După suspendare, şi-a luat concediu. Nu 
vrea să discute despre asta, dar am auzit că ar fi mers în 
Europa să vadă ce s-a întâmplat cu ea. A călătorit pe banii 
lui. În cele din urmă s-a întors la birou şi de atunci e ca un 
ogar la pândă. E unul dintre cei mai buni agenţi ai mei. 

„Afară de unele mici defecte, cum ar fi să lase să-i scape 
un suspect”, îşi zise ironic Rhyme. 

Peabody şi agentul special plecară, asigurându-i încă o 
dată pe Rhyme şi pe Sellitto că a doua zi de dimineaţă vor 
avea un nou agent de legătură FBI şi că echipa SPEC-TAC 
era în curs de organizare. 

— Fiţi siguri că-i una dintre preocupările noastre, le mai 
zise din uşă agentul special. 

— Noapte bună, le ură Webley de la Departamentul de 
Stat, ieşind în urma celorlalţi. 

— OK, şi acum înapoi la treabă, îi îndemnă criminalistul 
pe Sachs, Cooper şi Li. 

Eddie Deng era acasă, îngrijindu-şi vânătaia zdravănă 
de pe piept. 

— Ce altceva ţi-au mai spus soţii Wu, Sachs? 

Poliţista îi relată amănuntele aflate la spital. Familia Wu 
se compunea din Qichen, soţia lui, Yong-Ping, o fată 
adolescentă, pe nume Chin-Mei şi un fiu mai mic, Lang. 
Familia Chang era alcătuită din Sam, Mei-Mei, William şi 
Ronald, precum şi din tatăl lui Chang, cu numele lui 
chinezesc întreg, Chang Jiechi. În China, Sam aranjase 
două locuri de muncă, pentru el şi William, dar Wu nu ştia 
nici unde, nici ce fel de muncă. Sachs adăugă că familia 
adoptase şi o fetiţă mică, a cărei mamă se înecase pe 
Dragon. 

— Numele ei e Po-Yee: Copil Multiubit. 

Lui Rhyme nu-i scăpă expresia din ochii ei atunci când 
amintise de fetiţă. Ştia cât de mult îşi dorea Sachs să aibă 
un copil - un copil cu el. Oricât de bizară i s-ar fi părut 
ideea cu câţiva ani în urmă, acum era încântat în sinea lui. 
Totuşi, o parte din motive nu ţineau de paternitate. Amelia 
Sachs era una dintre cele mai bune specialiste în scena 
crimei din câte întâlnise vreodată. Dar şi mai importantă 
era capacitatea ei de empatie. Mai mult ca oricare alt 
expert în scena crimei cunoscut de el, poliţista se putea 
transpune în mintea infractorului, la locul faptei, reuşind 
cu ajutorul acestui alter ego să descopere probe care le-ar 
fi scăpat majorităţii poliţiştilor. Cu toate acestea, exista şi 
un alt aspect al psihicului Ameliei Sachs. Aceeaşi empatie 
care o făcea să atingă perfecțiunea când cerceta scena 
crimei o expunea şi pericolelor. Expertă la tir şi la volan, 
ajungea adesea prima la locul unde urma să aibă loc 
capturarea, pregătită să scoată arma şi să opună 
rezistenţă infractorului. Ca şi în acea seară, pe aleea din 
faţa locuinţei soţilor Wu. 

Rhyme nu i-ar fi cerut niciodată să renunţe la acest 
aspect al meseriei. Dar având un copil acasă, spera că 

Sachs s-ar fi limitat doar la cercetarea scenei crimei, 
muncă în care excela ca poliţist. 

Mel Cooper îi întrerupse şirul gândurilor. 

— Rezultatele cromatografice pentru covor. 

Cooper îi informă că era vorba de o combinaţie de lână 
şi fibre sintetice. Determină temperatura cromatică pentru 
culoarea cenuşie, apoi intră pe internet, logându-se la baza 
de date a FBI pentru fibre de covor. 

Câteva minute mai târziu, pe ecranul monitorului 
apărură rezultatele. 

— Marca e Lustre-Brand, fabricat de Arnold Textile and 
Carpeting din Wallingham, Massachusetts. Am numerele 
lor de telefon, adăugă agentul cel subţirel. 

— Pune pe careva să-i sune, ceru Rhyme. Ne interesează 
fabricile din Lower Manhattan. Crezi că-i de producţie 
recentă, Mel? 

— Probabil. Sunt prea puţine fibre... 

— Cum aşa? întrebă Li. 

— Majoritatea fibrelor încep să se desprindă din covoare 
cam la şase luni după darea în folosinţă. 

— Mă ocup eu, se oferi Sellitto. Dar să nu vă aşteptaţi la 
miracole, dat fiind că fabrica trebuie să-şi fi încheiat 
programul acum vreo câteva ore. 

Făcu semn din cap spre ceas. Era aproape 11 noaptea. 

— E o firmă industrială. Asta ce înseamnă? 

— Nu ştiu, Linc. Spune-mi tu, mormăi Sellitto. 

Nimeni nu avea chef de demonstraţii practice. 

— Păi, înseamnă că probabil există un schimb de noapte. 
lar un schimb de noapte are un maistru, şi un maistru 
cunoaşte numărul de acasă al şefului. În caz de incendiu şi 
altele asemenea. 

— Să văd ce pot face. 

Cooper examină urma găsită de Sachs în automobilul 
Blazer. 

— Mai curând bentonit, zise el. Apare pe ambele tălpi 
ale Strigoiului şi ale complicilor lui. 

Specialistul cel subţirel se răsuci spre microscop şi 
studie alt fragment de material. 

— Tu ce crezi, Lincoln? Astea-s frunze ude? Ridică 
privirea de la microscop. Provin de pe covorul 
automobilului SUV, pe partea şoferului. 

— Comandă: preluare microscop! ceru Rhyme. 

Imaginea de microscop la care se uita Cooper apăru şi 
pe monitorul computerului lui Rhyme. Criminalistul 
recunoscu imediat urme de frunze umede de cedru, din 
cele folosite în grădinile decorative. Bun! 

— Toată zona Battery City Park e plină de plante, le 
atrase atenţia Sellitto, referindu-se la amplele zone 
rezidenţiale din centrul Manhattanului, unde, conform 
probelor găsite mai devreme, s-ar fi putut ascunde 
Strigoiul. 

„Chiar prea multe plante”, se gândi Rhyme. 

— Poţi identifica un antreprenor anume? 

— Nu! răspunse Cooper. Aşa ceva găseşti oriunde. 

Păi, asta însemna că mostra cu pricina nu indica o 
locaţie precisă. Totuşi, faptul că frunzele erau încă umede 
le putea fi de ajutor. 

— Dacă găsim mai multe posibile locaţii, le putem 
elimina pe cele unde în ultimele zile n-au fost acoperite 
plantele împotriva frigului. E o şansă minimă, dar tot mai 
bună decât nimic. Ce poţi spune despre cadavru? întrebă 
Rhyme. 

— Nu mare lucru, răspunse Sachs. 

Îi explică lui Rhyme că individul nu avusese niciun fel de 
acte asupra lui, doar nişte bani, vreo 900 de dolari, 
muniţie de rezervă pentru armă, ţigări şi o brichetă. 

— Ah. Şi un cuţit, cu urme de sânge pe el. 

Cooper dăduse deja sângele la analiză. Rhyme însă ştia 
că sângele provenea de la Jerry Tang sau de la Jimmy Mah. 

Sosiră rezultatele AFIS referitoare la automobilul Blazer 
şi la cadavrul bărbatului. Toate negative. 

Sonny Li arătă către o fotografie realizată cu Polaroidul 
şi înfăţişând chipul mortului. 

— Hei, Loaban, eu avut dreptate. Faţa lui. Verifică. E 
kazah, kirghiz, tadjik, uigur. O minoritate, aşa cum spus la 
tine, îţi aminteşti? 

— Îmi amintesc, Sonny, îi răspunse Rhyme. Sună-l pe 
amicul nostru şef de tong: Cai. Spune-i că noi considerăm 
că banda e formată din membri ai minorităţilor de care ai 
amintit tu, Sonny. Poate îl va ajuta să-şi restrângă aria 
cercetărilor. Rezultatele balistice? întrebă el. 

— Strigoiul a folosit acelaşi pistol Model 51, răspunse 
Sachs. 

— Armă bună, tare ca piatra, înţelegi? îşi dădu cu 
părerea Li. 

— Am găsit şi câteva tuburi goale de cartuş, calibrul 9 
mm. Ridică punga cu probele. Dar nu prezintă urme 
distincte de ejectare. Probabil o armă nouă: Beretta, SIG 
Sauer, Smittie sau Colt. 

— Şi arma mortului? 

— Am examinat-o, explică ea. N-am găsit decât 
amprentele lui. E un vechi Walther PPK. Calibrul 7,65. 

— Unde e? întrebă Rhyme, cercetând punga cu probe şi 
nevăzând arma. 

Sachs schimbă o privire cu Sonny Li - privire care, cu 
siguranţă, nu-l includea şi pe Lon Sellitto. 

— Cred că au luat-o federalii, zise ea. 

— Ah! 

Li evită să se uite la Rhyme şi el înţelese imediat că 
Sachs îi dăduse poliţistului chinez arma pe furiş, după ce o 
examinase. 

„Ei, bravo lui”, îşi spuse criminalistul. Fără detectivul 
chinez, astă-seară Deng, Sachs şi fiica lui Wu ar fi putut să 
fie ucişi. Lasă să aibă şi el parte de protecţie. 

Sachs îi dădu lui Cooper seria pistolului Walther şi el o 
compară cu informaţiile din baza de date pentru arme de 
foc. 

— Gata, anunţă Cooper. Fabricat în 1960. De atunci 
pare să fi fost furat de vreo zece ori. 

— Tocmai am fost pus în legătură cu un prim- 
vicepreşedinte de la Arnold Textile, anunţă Sellitto. L-am 
trezit din somn, cu toate astea a fost foarte îndatoritor. 
Acel tip de covor e produs numai la scară industrială, 
pentru dezvoltatori şi antreprenori, fiind principalul 
produs al firmei. Mi-a dat o listă cu doisprezece 
dezvoltatori mai importanţi din zonă, care cumpără direct 
din fabrică, şi cu douăzeci şi şase de distribuitori, care 
vând la antreprenori şi la părţile subcontractante. 

— La dracu’! se enervă Rhyme. O să alergăm contra 
cronometru să găsim adresele unde a fost instalat covorul 
Lustre-Rite. Puneţi pe careva să se ocupe de asta, ceru el. 

— O să le spun să trezească lumea din somn, zise 
Sellitto. Ce dracu”, eu nu dorm, restul lumii de ce naiba ar 
trebui să doarmă? 

Sellitto telefonă la sediu, să ceară câţiva detectivi în 
ajutor, apoi le trimise lista prin fax. 

Se auzi sunând linia privată a lui Rhyme. Criminalistul 
răspunse. 

— Lincoln? răsună un glas de femeie în microfonul 
exterior. 

Rhyme fu încântat să audă cine îi telefonase. 

— Doctor Weaver! 

Doctoriţa neurochirurg care urma să-l opereze pe 
criminalist peste o săptămână. 

— Ştiu că-i târziu. Te rețin de la ceva? Eşti ocupat? 

— Nu mă deranjezi câtuşi de puţin, răspunse Rhyme, 
neluând în seamă privirea semnificativă a lui Thom spre 
tabla albă, semn că totuşi erau destul de ocupați în 
momentul respectiv. 

— Am sunat ca să-ţi comunic detaliile operaţiei. Spitalul 
din Manhattan, de vineri într-o săptămână, la ora 10 
dimineaţa. Secţia de neurochirurgie, salonul preoperator. 
Etajul trei. 

— Excelent! se bucură el. 

Thom notă datele, după care Rhyme şi doctoriţa îşi 
urară noapte bună. 

— Tu mergi doctor, Loaban? 

— Da, răspunse Rhyme. 

— Pentru... 

Chinezul nu reuşi să găsească un cuvânt pentru condiţia 
lui Rhyme, aşa că făcu doar semn spre corpul lui. 

— Întocmai. 

Sachs nu spuse nimic, mulţumindu-se să privească ţintă 
foaia cu instrucţiunile dictate lui Thom de doctoriţa 
Weaver. Rhyme ştia că poliţista ar fi preferat ca el să nu se 
supună acestei operaţii. Majoritatea reuşitelor acestei 
tehnici chirurgicale se  înregistraseră la pacienţi cu 
probleme mult mai puţin grave decât ale lui Rhyme, 
persoane la care măduva spinării era lezată mult mai jos, 
în zona lombară sau toracică. După cum îi spusese Sachs, 
probabil că intervenţia chirurgicală nu avea să dea prea 
mari rezultate şi, în plus, era riscantă: îl putea aduce într-o 
stare şi mai rea. Pe de altă parte, dat fiind că plămânii 
erau afectaţi, Rhyme ar fi putut muri pe masa de operaţie. 
Însă Sachs ştia cât era de importantă operaţia pentru el, 
aşa încât era decisă să-i susţină moralul. 

— Aşadar, zise ea cu un zâmbet forţat, va trebui cu orice 
chip să-l prindem pe Strigoi până vinerea viitoare. 

Rhyme observă că Thom îl studia cu atenţie. 

— Ce e? se răsti criminalistul. 

Asistentul îi luă tensiunea. 

— Tensiunea e prea mare. Şi nu arăţi prea bine. 

— Ei bine, mersi din toata inima, îl repezi Rhyme. Dar 
nu cred că felul cum arăt are vreo legătură cu... 

— E cazul să ne oprim, spuse ferm asistentul. 

Vorbele lui nu-i erau destinate şefului, ci celorlalţi. 

Sellitto şi Cooper se declarară şi ei de acord că 
munciseră de ajuns pentru noaptea aceea. 

— Răscoală, murmură Rhyme. 

— Nu, replică Thom. Chibzuinţă. 

Sellitto dădu un telefon, ca să afle ultimele noutăţi 
despre familia Wu şi despre John Sung. Familia Wu se 
găsea acum într-o locuinţă sigură a NYPD din zona Murray 

Hill, New York. John Sung refuzase invitaţia Ameliei Sachs 
de a li se alătura, de teamă că o astfel de situaţie i-ar fi 
reamintit numeroasele locuri de detenţie ale securităţii 
unde fusese reţinut ca disident. Aşa că Sellitto suplimentă 
cu încă un poliţist echipa trimisă să-l păzească. Toţi 
poliţiştii însărcinaţi cu protecţia declarară că imigranții se 
aflau în siguranţă. 

— Îţi iei ierburile alea cu tine? i se adresă Rhyme 
Ameliei Sachs. Sper că da. Miros îngrozitor. 

— Voiam să ţi le las, ca să împrospăteze aerul, dar dacă 
nu-ţi plac... Se aplecă spre el. Cum te simţi? Eşti cam 
palid. 

— Doar obosit, răspunse el. 

Era adevărat. Se simţea ciudat de obosit. Presupunea că 
oboseala ar fi trebuit să fie un motiv de îngrijorare, dar îşi 
închipuia că ea se datora doar solicitărilor cazului la care 
lucra şi la care trudea de zile întregi. Totuşi, ştia că ar fi 
trebuit să-l preocupe starea de epuizare: nu cumva 
semnala ceva mai grav? Nu paralizia este principala 
problemă a celor suferinzi de leziuni ale măduvei spinării. 
Există probleme conexe, din pricina faptului că nervii nu 
răspund la comenzi: sunt afectaţi plămânii şi apar infecţii, 
dar poate că cel mai grav lucru este absenţa durerii. Nu 
există niciun sistem de avertizare precoce pentru boli cum 
ar fi cancerul, boala de care muriseră atât tatăl lui Rhyme, 
cât şi al Ameliei Sachs. Rhyme îşi aminti că tatăl său aflase 
de boală când se dusese la doctor pentru o durere 
abdominală. 

— Noapte bună! le ură Mel Cooper. 

— Wan an! zise şi Li. 

— Fie cum zici tu, mormăi Sellitto şi ieşi pe coridor. 

— Sonny, îl chemă Rhyme. Tu rămâi aici noaptea asta. 

— Eu nu avut unde dus în altă parte, Loaban. Sigur. 

— Thom o să-ţi pregătească o cameră. Eu am să fiu la 
etaj, unde mai am câteva lucruri de făcut. Treci pe la mine, 
dacă ai chef. Dă-mi douăzeci de minute. 

Li încuviinţă din cap şi se întoarse lângă tabla albă. 

— Te duc sus, se oferi Sachs. 

Rhyme îşi manevră scaunul cu rotile în micul ascensor - 
cândva o debara - care circula între etajele unu şi doi. 
Sachs urcă lângă el şi închise uşa. Rhyme ridică privirea 
către ea. Poliţista avea o expresie concentrată, dar el intui 
că fără legătură cu cazul. 

— Vrei să vorbim despre ceva anume, Sachs? 

Ea nu-i răspunse, ci închise uşa ascensorului şi apăsă pe 
butonul pe care scria SUS. 


GHOSTKILL 


Easton, Long Island, Scena crimei 


e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. 

e Bangshou (mâna dreaptă) la bord; identitate necunoscută. 

e Identificat în cadavrul unui înecat descoperit în 
apropierea locului în care s-a scufundat Dragonul. 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Femeia rănită are grupa AB negativ. S-au cerut mai 
multe date despre sângele ei. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. 
e Şofer: Jerry Tang 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 
e Pistol automat chinezesc Model 51. 
e Se spune că Strigoiul are pe statul lui de plată persoane din 
guvern. 
e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 
e Nu s-a descoperit nimic în legătură cu maşina Honda 
e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 
* Unul dintre înecaţi a fost identificat ca fiind Victor Au, 
bangshou al Strigoiului 
e Amprentele au fost trimise la AFIS. 
e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 
e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 

e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 

e Incăperea distrusă cu sălbăticie. 

e Câteva amprente digitale. 
e Singurele amprente identificate aparţin lui Tang. 

e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 

e Urmele sugerează că ascunzătoarea Strigoiului se află 
probabil în centru, zona Battery Park City. 

e Se presupune că cei trei complici aparţin unei minorităţi 
etnice chineze. Se fac investigaţii în acest sens. 


Schimbul de focuri de pe Canal Street 
Scena crimei 


e Alte urme care atestă o ascunzătoare în zona Battery Park 
City. 

e Chevrolet Blazer furat - nu s-a dat de urma lui. 

e Amprentele nu au fost identificate. 

e Covorul din ascunzătoare: Lustre-Rite, produs de firma 
Arnold, instalat în ultimele şase luni. Se telefonează la clienţi, 
pentru a obţine lista locuinţelor în care a fost instalat acest tip 
de covor. 

e S-au găsit frunze moarte, din cele întâlnite în grădinărit. 

e Cadavrul complicelui Strigoiului: minoritate etnică din 
vestul sau nord-vestul Chinei. Amprentele nu există în baza de 
date. Inarmat cu un Walther PPK. 

e Detalii privind imigranții: 

e Familia Chang: Sam, Mei-Mei, William şi Ronald; tatăl 
lui Chang, Chang Jiechi şi fetiţa Po-Yee. Sam are de lucru, 
dar nu se ştie nici unde, nici la cine. Conduce un 
microbuz albastru, nu se cunoaşte marca, nici numărul e 
înmatriculare. Familia locuieşte în Queens. 
e Familia Wu: Yong-Ping, Chin-Mei şi Lang. 

Capitolul 28 


În limba chineză, multe cuvinte sunt combinaţii între 
sensuri opuse. De exemplu,  „înaintare-retragere” 
înseamnă „a se mişca”. 

Un astfel de cuvânt este şi cel care înseamnă „a face 
afaceri”, tradus literal prin „a cumpăra-a vinde”. 

Cu asta se ocupau şi cei patru bărbaţi aşezaţi în biroul 
îmbâcsit de fum, cu vedere la stradă, al Asociaţiei 
Muncitorilor din East Broadway, în aceasta seară de 
august, răvăşită de furtună: cumpărau şi vindeau. 

Faptul că obiectul negocierilor erau nişte vieţi omeneşti 
- i se vindea Strigoiului adresa familiei lui Sam Chang - nu 
părea să-i afecteze pe cei patru. 

Desigur, în Chinatown existau multe comunităţi tong 
legitime, care ofereau membrilor lor servicii importante: 
rezolvau conflicte între firme concurente, protejau copiii 
de bande, administrau centre pentru îngrijirea bătrânilor 
şi copiilor, descurajau intruziunea sindicatelor din 
domeniul restaurantelor şi confecţiilor şi serveau ca 
legătură cu „celelalte autorităţi”, respectiv primăria şi 
NYPD. 

Dar această comunitate tong nu se ocupa cu nimic din 
toate acestea. Ea avea un singur obiect de activitate, şi 
anume să funcţioneze ca bază a operaţiunilor de 
contrabandă cu carne vie din zona oraşului New York. 

Acum, aproape de miezul nopţii, cei trei şefi ai asociaţiei 
muncitorilor - toţi trecuţi de patruzeci sau cincizeci de ani 
- şedeau de o parte a mesei, faţă în faţă cu un bărbat pe 
care niciunul dintre ei nu-l cunoştea, dar care s-ar fi putut 
dovedi foarte valoros, întrucât ştia unde se ascunde familia 
Chang. 

— De unde-i cunoşti pe oamenii aceştia? îl întrebă 
directorul asociaţiei pe bărbatul din faţa sa, care-şi dăduse 
numai numele de familie, Tan, probabil de teamă ca 

Strigoiul să nu-i dea de urmă şi să-l tortureze ca să afle 
adresa familiei Chang. 

— Chang e un prieten de-al fratelui meu din China. Am 
făcut rost de un apartament pentru familie şi le-am găsit 
de lucru lui Chang şi fiului său. 

— Unde-i apartamentul? întrebă dezinvolt şeful de tong. 

— Asta am şi venit să vând aici, răspunse Tan, cu un 
gest brusc. Dacă Strigoiul vrea această informaţie, atunci 
trebuie să plătească pentru ea. 

— Nouă ne poţi spune, îl îndemnă zâmbind asociatul. Nu 
va mai afla nimeni. 

— Nu negociez decât cu Strigoiul. 

Bineînţeles că şefii de tong cunoşteau acest lucru. 
Oricum, merita încercat. Erau mulţi proşti pe lume. 

— Trebuie să înţelegi, interveni amabil unul dintre 
asociaţi, că Strigoiul e greu de găsit. 

— Ah! pufni dispreţuitor Tan. Ştiţi bine că nu sunteţi 
singurii cu care pot să fac afaceri. 

— Atunci de ce-ai venit aici? replică imediat celălalt 
asociat. 

Tan tăcu o clipă. 

— Pentru că mi s-a spus că voi sunteţi cel mai bine 
informaţi. 

— E riscant, i se adresă directorul lui Tan. Poliţia e pe 
urmele Strigoiului. Dacă află că am luat legătura cu el... 
păi... ne-ar putea desfiinţa organizaţia. 

Tan ridică din umeri. 

— Dar aveţi şi căi sigure de a intra în contact cu el, nu? 

— Hai să vorbim despre bani. Cât ne plăteşti ca să te 
punem în legătura cu Strigoiul? 

— Zece la sută din cât îmi va da el. 

Directorul îşi flutură braţul. 

— Intrevederea s-a încheiat. Du-te şi caută alţi 
intermediari. 

— Şi cât aţi fi vrut voi să vă dau? întrebă Tan, râzând 
dispreţuitor la auzul comentariului. 

— Jumătate. 

— Asta-i o glumă proastă! 

Acum că fusese trasată linia de bătaie, cele două părţi 
trecură la afaceri. Negocierea continuă pentru încă 
aproape jumătate de oră. În cele din urmă, căzură de 
acord pentru treizeci la sută, cu condiţia să fie vorba de 
dolari americani. i 

Directorul scoase un celular şi tastă un număr. li 
răspunse Strigoiul şi directorul se prezentă. 

— Ce doreşti? îl întrebă contrabandistul. 

— Am aici pe cineva care a închiriat un apartament 
câtorva supraviețuitori de pe Dragon. Familia Chang. Vrea 
să-ți vândă această informatie. 

Strigoiul tăcu o clipă. 

— Spune-i că vreau dovezi, zise el. 

Directorul îi transmise lui Tan dorinţa contrabandistului. 

— Numele occidental al capului familiei este Sam, spuse 
Tan. Mai e cu ei un bătrân, tatăl lui Chang, şi doi băieţi. 
Oh, şi soţia. Mei-Mei. Au cu ei şi o fetiţă. Nu-i copilul lor. 
Era şi ea pe vas. Mama ei s-a înecat. 

— De unde-i ştie? 

— E fratele unui prieten de-al familiei Chang, din China, 
explică directorul. 

Strigoiul chibzui câteva momente. 

— Spune-i că-i plătesc o sută de mii de dolari pentru 
informaţie. 

Directorul îl întrebă pe Tan dacă era de acord. Tan 
răspunse imediat că acceptă. Cu anumite persoane nu 
trebuia negociat. 

Încercând să rămână serios, cu toată bucuria care-i 
încolţise în suflet la auzul sumei, directorul i se adresă cu 
diplomaţie Strigoiului. 

— Omul nostru a fost de acord să ne plătească şi nouă 
un onorariu. Dacă nu-i prea mare deranjul... 

— Bine, vouă am să vă plătesc direct partea voastră. 
Dacă informaţia se va dovedi corectă. Cât v-aţi înţeles să 
vă cedeze? 

— Treizeci la sută. 

— Eşti mare fraier, râse dispreţuitor Strigoiul. Aţi fost 
pur şi simplu jecmăniţi. În locul vostru, aş fi cerut şaizeci 
şi cinci la sută. 

Directorul se înroşi la faţă şi încercă să se justifice, dar 
Strigoiul îi tăie vorba. 

— Trimite-l la mine mâine-dimineaţa la opt şi jumătate. 
Ştii unde. 

Şi închise telefonul. 

Directorul îi comunică lui Tan termenii înţelegerii şi cei 
doi îşi strânseră mâinile. 

În ierarhia confucianistă a îndatoririlor faţă de alţii, 
prietenia figurează pe ultima treaptă: după relaţia 
conducător-supus, tată-fiu, soţ-soţie şi frate mai mare-frate 
mai mic. Cu toate acestea, îşi zise directorul, acest act de 
trădare era cu totul detestabil. 

Dar nu conta. Când avea să ajungă în iad, Tan urma să 
fie judecat pentru faptele sale. Cât despre director şi 
asociaţii lui, ei bine, suma de 30.000 de dolari nu era un 
câştig rău pentru o jumătate de oră. 


Cu mâinile tremurând şi răsuflarea întretăiată, Sam 
Chang părăsi biroul de la stradă al Asociaţiei Muncitorilor 
din East Broadway şi merse preţ de trei cvartale până 
întâlni un bar, barurile fiind rare în Chinatown. Se aşeză 
pe un taburet care se clătină pe picioare şi ceru o bere 
Tsingtao. O bău pe nerăsuflate şi comandă încă una. 

Era încă uimit - ba nu, uluit - că cei trei bărbaţi din tong 
îl crezuseră a fi Joseph Tan şi chiar îi dezvăluiseră unde se 
putea întâlni cu Strigoiul a doua zi de dimineaţă. 

Râse în sinea lui. Ce idee îngrozitoare: de fapt, se 
târguise cu acei indivizi pentru preţul vieţii propriei 
familii. 

Cu câteva ore în urmă, în apartamentul lor întunecos din 
Brooklyn, Chang se gândise: „Deci aşa va fi viaţa noastră 
aici. Întuneric şi teamă...” 

Tatăl său îşi îngustase pleoapele. 

— Ce-ai de gând să faci? îşi întrebase el fiul. 

— Strigoiul ne caută. 

— Ştiu. 

— Nu se aşteaptă să-l caut eu pe el. 

Chang Jiechi îşi privise fiul câteva momente, apoi ochii 
lui se opriseră pe placa de pe altarul improvizat, pe care 
figura numele lor. Chang... arcaş. 

— Şi ce-ai să faci dacă ai să-l găseşti? 

— Am să-l ucid. 

— De ce să nu te duci la poliţie? 

Chang zâmbise amar. 

— Ai mai multă încredere în poliţia de aici decât în cea 
din China? 

— Nu, răspunsese tatăl său. 

— Am să-l ucid, repetase Chang. 

Niciodată în viaţa lui nu ieşise din cuvântul tatălui şi se 
întreba dacă acum bătrânul îi va interzice ceea ce el 
hotărâse că trebuia să facă. 

Dar, spre mirarea lui, tatăl său se mulţumise să-i pună o 
singură întrebare: 

— Ai fi tu în stare să faci asta? 

— Da, pentru familia mea, da. 

Chang îşi îmbrăcase geaca. 

— Mă duc în Chinatown. Să văd ce pot face ca să dau de 
el. 

— Ascultă-mă, îi spusese în şoaptă tatăl său. Ştii cum 
poţi găsi un om? 

— Cum, Baba? 

— Poţi găsi un om dacă profiţi de punctele lui slabe. 

— Care-i punctul slab al Strigoiului? 

— Nu poate accepta eşecul, îi spusese Chang Jiechi. 
Trebuie să ne ucidă, altfel viaţa lui va suferi de o 
dizarmonie gravă. 

Prin urmare, Sam Chang făcuse exact ce-i sugerase tatăl 
său: îi oferise Strigoiului şansa de a-şi găsi prada. Tertipul 
funcţionase. 

Ţinând sticla de bere rece lipită de obraz, Chang 
reflecta că el probabil va muri. Intenţiona să-l împuşte pe 

Strigoi pe loc, chiar în clipa în care acesta avea să 
deschidă uşa. Dar cu siguranţă că individul avea acoliţi şi 
paznici, care îl vor ucide la rândul lor. 

Cugetând la acest aspect, primul lucru care-i veni în 
minte fu chipul fiului său, William, primul născut, tânărul 
care avea să devină moştenitorul familiei Chang, ba chiar 
mai curând decât şi-ar fi închipuit. 

Tatăl îşi aminti vorbele sfidătoare ale fiului, disprețul din 
privirea lui... 

„Oh, William, îşi zise el. Aşa e, nu m-am ocupat de tine. 
Dar dacă ai înţelege că am făcut asta doar în speranţa de a 
vă duce într-o patrie mai bună pentru tine şi pentru copiii 
tăi. Când viaţa în China a devenit prea riscantă v-am adus 
aici, mi-am părăsit ţara iubită ca să-ţi ofer ce nu-ţi puteam 
oferi acasă. 

Iubirea, fiule, nu înseamnă să dăruieşti aparatură 
electronică, mâncăruri sofisticate sau camere separate. 
Iubirea se manifesta prin disciplină, exemplu şi sacrificiu - 
chiar sacrificiul propriei vieţi. Ah, fiule...” 

Sam Chang plăti berea şi ieşi din bar. 

Deşi se făcuse târziu, câteva magazine erau încă 
deschise, spre a-i ademeni pe ultimii turişti. Chang intră 
într-un butic de cadouri şi cumpără o cutie mică, o placă 
de alamă, candele electrice cu becuri roşii şi puţină 
tămâie. Pierdu ceva timp în căutarea celei mai potrivite 
statui a lui Buddha. Alese una cu faţa zâmbitoare, întrucât, 
deşi a doua zi avea să omoare un om şi să fie el însuşi 
omorât, un Buddha vesel va oferi mângâiere şi consolare, 
ba chiar şi noroc familiei pe care o lăsa în urmă. 


— Vezi tu, Amie... 

Amelia Sachs conducea maşina spre oraş, respectând 
viteza legală de pe indicatoare, lucru care nu-i stătea în 
fire. 

— Vezi tu, draga mea, îi spusese tatăl ei, în starea de 
sfârşeală în care se afla, mistuit de celulele lacome care-i 

rodeau trupul. Vezi tu, va trebui să-ţi porţi singură de 
grijă. 

— Sigur, tăticule. 

— Nu, nu, ai spus „Sigur”, dar de fapt n-ai gândit aşa. 
Ţi-ai spus „Sunt de acord cu bătrânul pentru că arată în 
ultimul hal”. 

Nici măcar zăcând în spitalul West Brooklyn de pe Fort 
Hamilton Parkway, la un pas de moarte, tatăl ei nu-i 
iertase nimic. 

— Te asigur că n-am gândit aşa. 

— Oh, ascultă, Amie, ascultă. 

— Ascult. 

— Mi-au ajuns la ureche fel de fel de relatări ale tale 
despre cum patrulezi ca polițistă de sector. 

La fel ca tatăl ei, Sachs fusese cândva poliţist de sector. 
De fapt, era poreclită FS, prescurtare de la „Fata 
Sectoristului”. 

— Eu inventez o groază de chestii, tăticule. 

— Fii serioasă. 

Zâmbetul ei se topise şi, într-adevăr, devenise serioasă. 
Simţea briza prăfoasă de vară adiind prin fereastra 
întredeschisă şi ciufulindu-i părul roşcovan despletit pe 
spate, precum şi aşternutul decolorat de pe patul tatălui 
ei, în timp ce unul şedea şi celălalt zăcea în acel loc 
insuportabil. 

— Spune mai departe, îl îndemnase ea. 

— Mulţumesc. Aud fel de fel de isprăvi despre cum 
patrulezi ca polițistă de sector. Nu eşti suficient de 
prudentă. Trebuie să ai grijă de tine, Amie. 

— De unde ţi-a venit ideea asta, tăticule? 

Amândoi ştiau de unde îi venise ideea: de la cancerul 
care curând avea să-i pună capăt vieţii şi din nevoia lui de 
a lăsa moştenire unicului copil ceva mai mult decât insigna 
de poliţist newyorkez, un pistol Colt cu mânerul nichelat şi 
un vechi automobil Dodge Charger, la care trebuia 
schimbată transmisia şi capetele de cilindri. Dar rolul lui 
de tată îl obliga să spună: „Fă-i pe plac unui om bătrân”. 

— Atunci hai să spunem bancuri. 

— Ții minte când ai zburat prima oară? 

— Am mers în Florida, în vizită la bunica Sachs. Erau 
40* C lângă piscină şi am fost atacată de un cameleon. 

— lar stewardesa sau cum i se mai zice acum, 
continuase netulburat Hermann Sachs, ne-a spus: „In caz 
de urgenţă, puneţi-vă masca de oxigen şi acordaţi ajutor 
oricui are nevoie”. Aceasta este regula. 

— Aşa se spune întotdeauna, admise ea, răscolită de 
emoţii. 

Bătrânul poliţist, cu palmele ridate, veşnic pătate de ulei 
de motor, continuase: 

— Asta trebuie să fie regula pentru sectoristul de pe 
stradă. Mai întâi tu, pe urma victima. Asta trebuie să fie 
regula şi pentru tine. Indiferent ce se întâmplă, mai întâi ai 
grijă de tine. Dacă tu nu eşti teafără, atunci nu vei putea 
să ai grijă nici de alţii. 

Conducând maşina prin burniţă, Sachs auzi tot mai slab 
vocea tatălui, până când un alt glas îi luă locul. Glasul 
doctorului cu care discutase în urmă cu câteva săptămâni. 

„— Ah, domnişoara Sachs. Aici eraţi. 

— Bună ziua, domnule doctor. 

— Tocmai am discutat cu doctoriţa lui Lincoln Rhyme. 

— Şi? 

— Trebuie să vorbesc ceva cu dumneavoastră. 

— Se pare că aveţi veşti proaste, domnule doctor. 

— Ce-ar fi să ne aşezăm acolo, în colţ? 

— Aici e foarte bine. Spuneţi-mi ce aveţi de spus. Fără 
ocolişuri.” 

Tot universul ei se răsturnase, toate planurile ei de 
viitor se schimbaseră. 

Dar ce putea să facă? 

„Ei bine, îşi zise ea, oprind lângă bordură, o posibilitate 
ar fi...” 

Amelia Sachs rămase aşezată câteva minute bune. E o 
nebunie, îşi spuse ea. Se decise brusc şi cobori din 
automobilul Camaro, după care, cu capul în pământ, dădu 

repede colţul şi intră într-un bloc. Urcă scările şi bătu la 
uşă. 

Uşa se deschise şi Sachs zâmbi către John Sung. El îi 
răspunse la surâs şi-i făcu semn din cap să intre. 

„Indiferent ce se întâmplă, mai întâi ai grijă de tine. 
Dacă tu nu eşti teafără, atunci nu vei putea să ai grijă nici 
de alţii.” 

Brusc simţi cum i se ia o piatră de pe inimă. 


309 


- MAIMUŢA DE PIATRĂ - 


Capitolul 29 


Miezul nopţii. 

În ciuda zilei epuizante, care începuse cu scufundarea 
unui vas şi se sfârşise tocmai în celălalt capăt al lumii, într- 
un apartament din Central Park West, Sonny Li nu părea 
obosit. 

Intră în dormitorul lui Lincoln Rhyme, cu o sacoşă de 
cumpărături în mână. 

— Când eu fost în Chinatown cu Hongse, Loaban, eu 
cumpărat câteva lucruri. Eu cadou pentru tine. 

— Un cadou? se miră Rhyme de pe „tronul” său, un pat 
Hill-Rom Flexicar, excesiv de confortabil, din câte i se 
spusese. 

Li scoase din sacoşă un obiect şi se apucă să 
îndepărteze hârtiile în care era înfăşurat. 

— Uite ce avut eu aici. 

În mâinile lui era o mică statuetă de jad, reprezentând 
un bărbat cu figură fioroasă, care ţinea în mâini un arc şi o 
săgeată. Li aruncă o privire prin încăpere. 

— Unde este nord? 

— Încolo, îi indică Rhyme. 

Li aşeză statueta pe o măsuţă lipită de perete. Se 
înapoie lângă sacoşă şi scoase dinăuntru câteva beţişoare 
cu tămâie. 

— Doar n-ai de gând să aprinzi aşa ceva aici. 

— Trebuie, Loaban. Asta nu omoară la tine. 

Deşi Li explicase că pentru un chinez este greu să se 
împotrivească absolut categoric, se pare că în cazul lui 
lucrurile stăteau cu totul altfel. 

Li puse tămâia într-un mic bol şi o aprinse. Luă apoi din 
baie un pahar de plastic şi-l umplu cu un lichid dintr-o 
sticluţă verde pal, scoasă şi ea din sacoşă. 

— Ce vrei să faci acolo, un templu? 

— Un altar, Loaban. Nu un templu, răspunse Li, amuzat 
că Rhyme nu sesiza o deosebire atât de evidentă. 

— Cine-i ăla? Buddha? Confucius? 

— Cel cu arcul şi săgeata? pufni în râs Li. Loaban, tu ştii 
aşa de mult despre aşa puţin şi aşa puţin despre aşa de 
mult. 

Rhyme râse, amintindu-şi că, pe când era căsătorit, soţia 
lui îi spunea adesea cam acelaşi lucru, deşi cu glas ceva 
mai ridicat şi cu mai multe vorbe. 

— Arcaş este Guan Di - zeul războiului. Noi aducem 
sacrificii la el. La el place vin dulce şi ce eu cumpărat 
pentru el. 

Rhyme se întrebă cum aveau să reacționeze Sellitto şi 
Dellray, fără a mai vorbi de Sachs, la vederea dormitorului 
transformat într-un altar închinat zeului războiului. 

Li se înclină în faţa statuetei şi murmură câteva vorbe în 
chineză. Scoase o sticluţă din sacoşă şi se aşeză pe 
scaunul de rafie de lângă patul lui Rhyme. Umplu un pahar 
de plastic pentru el, apoi luă unul dintre recipientele 
speciale ale lui Rhyme, îi scoase capacul, umplu 
recipientul pe jumătate, puse la loc capacul şi vâri un pai 
prin orificiul din capac. 

— Asta ce mai e? 

— Ceva bun, Loaban. Chu yeh ching chiew. Acum facem 
sacrificiu pentru noi. Asta bun. Asta ca whisky. 

Nu, nu semăna deloc cu whisky, era departe de aroma 
delicată de fum a unui scotch vechi de optsprezece ani. 
Dar deşi gustul era destul de neplăcut, avea totuşi ceva cu 
totul special. 

Li făcu semn din cap spre altarul improvizat. 

— Eu găsit Guan Di la magazin în Chinatown. El zeu 
foarte iubit la noi. Mii de altare în China dedicate la el. 
Dar eu nu cumpărat Guan pentru război. Guan este şi zeu 
la detectivi. Inţelegi? 

— Asta ai pus-o de la tine. 

— Adică glumă? Nu, eu spun adevăr. Fiecare birou al 
siguranţei unde mers eu are Guan Di. Când caz nu 
rezolvat, detectivi aprins lumânări la altar, ca noi acum. 

Îi mai turnă alcool. Li adulmecă băutura. 

— Asta băutură tare, înţelegi? Baijiu. 

— Bai... cum? 

Li făcu semn din cap spre sticla de chu yeh ching chiew. 

— Ce fel de rugăciune ai spus? întrebă Rhyme. 

— Să-ţi traduc: Guan Di, ajută la noi să găsim Chang şi 
să găsim Strigoi netrebnic. 

— Bună rugăciune, Sonny. 

Rhyme mai sorbi o înghiţitură de băutură. Cu fiecare 
sorbitură, gustul părea să devină tot mai bun - poate 
pentru că treptat uitai ce prost era. 

— Operația de care spus tu, face la tine mai bine? 
continuă să întrebe polițistul chinez. 

— Posibil. Ceva mai bine. N-am să pot merge, dar aş 
putea să mă mişc cât de cât. 

— Cum adică? 

Rhyme îi povesti lui Li despre doctorul Cheryl Weaver, a 
cărei Secţie de neurologie de la Spitalul Universitar din 
Carolina de Nord practica chirurgie experimentală pe 
pacienţi cu leziuni ale măduvei spinării. Îşi amintea 
aproape cuvânt cu cuvânt explicaţiile doctoriţei privind 
tehnica respectivă. 

„Sistemul nervos este format din axoni, care sunt 
purtătorii impulsurilor nervoase. În cazul unor leziuni ale 
măduvei, axonii sunt retezaţi sau zdrobiţi, deci distruşi. 
Prin urmare, încetează să mai transporte impulsuri 
nervoase şi comanda creierului nu mai ajunge la restul 
corpului. Se spune că nervii nu se regenerează. Nu-i întru 
totul adevărat. În sistemul nervos periferic - braţele şi 
picioarele - axonii lezaţi se pot regenera. Nu şi în sistemul 
nervos central - creierul şi măduva spinării. Cel puţin, nu 
de la sine. Aşadar, când te tai la deget, pielea creşte la loc 
şi-ţi recapeţi simţul tactil. În cazul măduvei spinării asta 
nu se întâmplă. Există totuşi lucruri pe care învăţăm să le 
facem şi care ajută la regenerare. 

Ce facem noi aici, la institut, este să atacăm cu orice 
mijloace posibile locul leziunii. Atacăm leziunile măduvei 
spinării pe toate planurile. Utilizăm chirurgia tradiţională 

de decompresiune pentru a reconstrui structura osoasă a 
vertebrelor şi pentru a proteja locul în care măduva a fost 
lezată. Pe urmă procedăm la două grefe: una cu un 
fragment de ţesut din sistemul nervos periferic al 
pacientului, iar cealaltă cu câteva celule embrionice dintr- 
un sistem nervos central.” 

— Provenind de la un rechin, adăugă Rhyme. 

— Adică peşte? râse chinezul. 

— Întocmai. Rechinii sunt mai compatibili cu fiinţele 
umane decât alte animale. Pe urmă, încheie criminalistul, 
voi lua medicamente care să ajute la regenerarea măduvei 
spinării. 

— Ascultă, Loaban, spuse Li, privindu-l cu atenţie, 
operaţia la tine e periculoasă? 

Lui Rhyme îi răsunară din nou în urechi vorbele 
doctoriţei Weaver. 

„Bineînţeles că există riscuri. Medicamentele în sine nu 
sunt periculoase. Sunt însă riscuri asociate cu tratamentul. 
La orice cvadruplegic plămânii vor fi afectaţi. Nu veţi fi 
conectat la aparate, dar din pricina anestezicelor, există 
riscul de stop respirator. In plus, stresul operaţiei în sine 
poate duce la disreflexie autonomă, deci la o creştere 
severă a tensiunii arteriale, ceea ce ştiţi bine că poate 
duce la hemoragie cerebrală sau altă leziune a creierului. 
Există şi riscul unei traume chirurgicale la locul leziunii 
iniţiale - în momentul de faţă nu aveţi chisturi, nici şunturi 
- dar operaţia şi acumularea de fluid aferentă ar putea 
spori presiunea, cauzând şi alte leziuni.” 

— Da, e periculoasă, îi răspunse Rhyme. 

— Mie mi se pare că yi luan tou shi. 

— Adică? 

Li se gândi o clipă, apoi spuse: 

— Asta înseamnă: arunci cu ouă într-o stâncă. Adică e 
ceva ce nu poate reuşi. Inţelegi? De ce mers tu la 
operaţie? 

Lui Rhyme răspunsul i se părea evident: să facă un pas 
către independenţă. Poate ca să poată apuca paharul între 

degete şi să-l ducă la buze. Ca să se scarpine în cap. Ca să 
devină mai normal - termen foarte incorect politic în cazul 
persoanelor cu dizabilităţi. Ca să fie mai aproape de 
Amelia Sachs. Ca să fie un tată mai bun pentru copilul pe 
care Amelia şi-l dorea atât de mult. 

— Pur şi simplu, e ceva ce simt ca trebuie să fac, Sonny, 
zise el. Schiţă un semn din cap spre sticla de whisky 
Macallan. Şi acum, hai să gustăm baifu al meu. 

Li râse scurt. 

— Baijiu, Loaban. Ce spus tu înseamnă „să mergem 
acum la magazinul meu”. 

— Baijiu, se corectă Rhyme. 

Li umplu paharul şi recipientul special cu whisky vechi. 

Rhyme sorbi prin pai. Ah, da, era mult mai bun. 

Li goli paharul lui de plastic dintr-o înghiţitură şi 
scutură din cap. 

— Tu nu trebuie să mergi la operaţia asta, înţelegi? 

— Am analizat riscurile şi... 

— Nu, nu. Tu accepţi ce eşti acum. Tu accepti limite la 
tine. 

— Bine, dar de ce? Când nu sunt obligat s-o fac? 

— Eu văd toate prostii la ştiinţa voastră aici, în Meiguo. 
Noi nu avut ştiinţă peste tot în China, ca voi. Da, sigur, 
Beijing, Hong Kong, Guangdong, Fuzhou, acolo noi avut 
cam tot ce aveţi voi, poate mai puţin, şi mulţumim la 
preşedinte Mao pentru asta. Dar şi noi avut computere, 
internet, rachete. Da, uneori mai explodează, dar altfel 
ajung în spaţiu fără probleme. Doctori la noi însă nu multă 
ştiinţă. Doctori la noi aduc înapoi armonie. Doctori în 
China nu sunt zei. 

— Aici vedem lucrurile altfel. 

— Da, da, râse dispreţuitor Li. Doctori fac la voi mai 
tineri. Dau la voi păr. Dau la femei xiong mai mari... 
Înţelegi? 

Arătă spre pieptul lui. 

— Noi nu înţelegem asta. Asta nu armonie. 

— Şi crezi că, aşa cum sunt acum, în mine există 
armonie? râse exasperat Rhyme. 

— Soarta adus pe tine în starea asta, Loaban. Şi asta cu 
scop. Poate tu cel mai bun detectiv tocmai pentru că 
întâmplat aşa. Viaţa la tine acum în echilibru, înţelegi? 

Rhyme nu se putu abţine să nu râdă. 

— Nu pot să merg, nu pot să adun probe... Cum dracu' 
să fie mai bine? 

— Poate creierul la tine, creierul lucrează mai bine 
acum. Înţelegi? Poate la tine acum voinţă mai puternică. 
Poate jizhong - atenţie - la tine e mai bună acum. 

— Îmi pare rău, Sonny, dar eu nu cred asta. 

Numai că, din câte îşi dăduse seama până atunci, când 
Sonny susţinea o cauză, nu se dădea bătut cu una cu două. 

— Să-ţi explic, Loaban. Tu aminteşti John Sung? 
Aminteşti amuleta cu Regele Maimuţă? 

— Îmi amintesc. 

— Tu Maimuţă. 

— Eu ce? 

— Tu la fel ca Maimuţă. Înţelegi? Maimuţă face 
miracole, magie, el deştept, neiertător, el calm. Înţelegi? 
Ca tine. Dar el nu înţeles că nu era în firea lucrurilor: el 
căutat să înşele zei şi să trăiască veşnic. El furat piersicile 
nemuririi, el şters nume din Cartea Viilor şi a Morților. Şi 
el dat de belea. El ars, bătut şi îngropat sub munte. Până 
la urmă, Maimuţă renunţat la viaţa veşnică. Găsit prieteni 
şi toţi făcut pelerinaj în ţara sfântă din vest. El fericit. În 
armonie, înţelegi? 

— Vreau să pot merge din nou, spuse în şoaptă, dar 
foarte ferm Rhyme, întrebându-se de ce îşi deschidea 
sufletul în faţa acestui omuleţ ciudat. Nu cred că cer prea 
mult. 

— Ba poate este mult, îl contrazise Li. Ascultă, Loaban, 
uită-te la mine. Eu mi-aş dori să fiu înalt, să arăt ca Chow 
Yun-Fat, să umble fete după mine. Să conduc oraş mare, 
să primesc sute de medalii pentru realizări la mine şi să 
respecte la mine toată lumea. Mi-aş putea dori să fiu 

bancher la Hong Kong. Dar nu mi-e dat aşa. Pentru mine, 
este în firea lucrurilor să fiu un poliţist al dracu’ de bun! 
Poate începi să mergi din nou, dar ai să pierzi altceva, 
poate chiar mai important. De ce bei porcăria asta? 

Arătă din cap spre sticla de whisky. 

— E baijiu meu preferat. 

— Zău? Şi cât costă? 

— Vreo şaptezeci de dolari sticla. 

Li schiţă o strâmbătură. Totuşi, îşi goli paharul şi-l 
umplu din nou. 

— Ascultă, Loaban, tu cunoşti Tao? 

— Eu? Tâmpeniile alea New Age??. Drept cine mă iei? 

— OK, eu spun ceva la tine. În China noi avut doi mari 
filosofi: Confucius şi Lao Tse. Confucius credea că cel mai 
bine pentru oameni e să asculte de superiori, să supună la 
ordin, kow tow la cei mai buni ca ei, adică gura închisă. 
Dar Lao Tse spunea exact invers. Pentru om cel mai bine e 
să urmeze drumul lui în viaţă. Să găsească armonie şi 
natură. În engleză Tao înseamnă Drum în viaţă. El scris 
ceva ce eu încerc să spun la tine. Ceva despre tine, 
Loaban. 

— Despre mine? repetă Rhyme, amintindu-şi că 
interesul lui pentru ce-i spunea chinezul cel mărunţel se 
trăgea probabil de la cantitatea impresionantă de alcool 
băută până atunci. 

Li îşi îngustă pleoapele şi începu să traducă: 

— În Tao, Lao Tse spus: „Nu-i nevoie plecat de acasă ca 
să vezi mai bine. Nu-i nevoie pândit de la fereastră. 
Trebuie trăit în miezul fiinţei tale. Calea spre a face este să 
exişti”. 

— Oare toată lumea în China are câte o blestemată de 
zicală pentru fiecare lucru? întrebă agasat Rhyme. 

— Avem multe zicale, adevărat. Tu trebuie pus Thom să 
scrie asta şi lipit pe perete, lângă altar pentru Guan Di. 


24 Mişcarea New Age (Noua Eră), curent modern şi umanist, care 
susţine o viziune comună a unei noi ere a iluminării, cunoaşterii şi 
armoniei (n.tr.). 

Amândoi tăcură câteva momente. Nu-i nevoie plecat de 
acasă ca să vezi mai bine. Nu-i nevoie pândit de la 
fereastră... 

În cele din urmă, reluară conversaţia şi Li începu să 
povestească în detaliu despre viaţa din China. 

— Cum arată casa ta? îl întrebă Rhyme. 

— Apartament. Mic, cam cât camera asta. 

— Şi unde este? 

— Oraşul meu, Liu Guoyuan. Nume la el înseamnă „Şase 
livezi”, dar livezi nu există acum, tăiate toate. Cam 
cincizeci de mii locuitori. Lângă Fuzhou. Acolo mulţi 
locuitori. Peste un milion, înţelegi? 

— Nu cunosc zona. E 

— Provincia Fujian, sud-estul China. In dreptul insula 
Taiwan. Mulţi munţi. Pe acolo trece fluviul Min, apă mare. 
Noi, zonă independentă. Beijing făcut griji multe pentru 
noi. În Fujian creat prima triadă - bandă organizată, 
înţelegi? San Lian Hui. Foarte puternică. Multă 
contrabandă: sare, opiu, mătase. În Fujian mulţi marinari. 
Negustori, importatori, nu mulţi fermieri. In oraşul meu 
Partidul Comunist este puternic, pentru că secretar de 
partid este capitalist privat. Are firmă de internet, ca AOL. 
Mare succes. Ha, capitalist blestemat! Face bani mulţi, 
mulţi de tot. Acţiuni la el nu scad, ca la NASDAQ. 

— Ce fel de infracţiuni aveţi în Liu Guoyuan? întreba 
Rhyme. i 

— Multă mită, taxe de protecţie. In China, dacă înşeli 
firme sau oameni e OK. Dar dacă înşeli la partid sau la 
guvern, atunci mori. Tu mers la puşcărie, tu glonţ în ceafă. 
Avem şi multe alte infracţiuni. Aceleaşi ca aici. Crimă, jaf, 
viol. 

Li sorbi din nou din băutură. 

— Eu găsit bărbat care omora femei. El omorât patru, 
vrut omorât mai multe, dar eu prins la el. Un strop de 
sânge, râse el. Eu găsit un strop pe roata de la bicicletă, 
un strop cât un fir de nisip. Asta lega bărbat de scena 

crimei. El mărturisit tot. Vezi, Loaban, nu este doar woo- 
woo. 

— Sunt convins că nu, Sonny. 

— Răpit femei - mare problemă în China. Bărbaţi mai 
mulţi decât femei. La suta de femei, o sută douăzeci 
bărbaţi. Oameni nu vrut copii fetiţe, vrut numai băieţi. 
Atunci de unde mirese? Aşa că mulţi răpitori fură femei şi 
fete şi vând. Familii venit la noi şi cerut la noi găsim soţii 
şi fiice răpite. Mulţi poliţişti nu sinchisesc - au cazuri 
grele. Uneori dus femei la mii de kilometri depărtare. Anul 
trecut eu găsit şase. Un record la mine la birou. E un 
sentiment grozav când găsit răpitor şi arestat la el. 

— Aici e toată frumuseţea, confirmă Rhyme. 

Li ridică paharul şi un timp băură în tăcere. Rhyme se 
gândi că se simţea mulţumit. Majoritatea celor care 
veneau să-l viziteze îl tratau ca pe un infirm. Sigur, n-o 
făceau din răutate. Dar fie se prefăceau a nu lua în seamă 
„starea” lui - cum se exprimau cei mai mulţi - fie îi ridicau 
în slăvi infirmitatea, glumind şi comentând pe seama ei, ca 
să-i arate cât îl înțelegeau de bine. De fapt, nu-l înțelegeau 
deloc şi, de îndată ce dădeau cu ochii de cateter sau de 
cutia cu pampers pentru adulţi pusă în colţul dormitorului, 
începeau să numere minutele până la plecare. Oamenii 
aceştia nu-l contraziceau niciodată, nici nu-i întorceau 
vorba. Niciodată nu treceau dincolo de aparenţa unei 
relaţii. 

Dar, în ce-l privea pe Sonny Li, Rhyme citea pe chipul lui 
o detaşare totală faţă de situaţia lui. Ca şi cum ar fi fost 
ceva... ceva într-adevăr natural. 

işi dădu seama că, în afară de Amelia Sachs, aproape 
toţi oamenii pe care-i cunoscuse în ultimii câţiva ani nu 
fuseseră decât simple cunoştinţe. Pe Sonny Li îl ştia de 
mai puţin de-o zi, dar chinezul deja părea a fi mai mult 
decât o cunoştinţă. 

— Ai pomenit de tatăl tău, spuse Rhyme. Când ai vorbit 
cu el mai devreme, nu mi s-a părut o discuţie prea plăcută. 
Care-i povestea lui? 

— Ah, tatăl meu... 

Li mai luă câteva înghiţituri de scotch, care părea să-i 
placă din ce în ce mai mult, la fel cum şi Rhyme se 
obişnuise cu baijiu. „Globalizarea prin băutură”, îşi zise 
ironic Rhyme, 

Li îşi umplu din nou paharul. 

— Ar trebui să sorbi puţin câte puţin, îl sfătui Rhyme. 

— E timp să sorbi după ce mori, declară chinezul şi goli 
paharul de plastic trandafiriu cu floricele. Tatăl meu... El 
nu plăcut pe mine foarte mult. Eu... cum zic la asta? Nu 
reuşit în viaţă cum vrut el. 

— Adică l-ai dezamăgit? 

— Da, eu dezamăgit la el. 

— De ce? 

— Ah, multe motive. Eu spun la tine istoria noastră pe 
scund. 

— Pe scurt. 

— În anii douăzeci, dr. Sun Yat-sen unificat China, dar 
izbucnit război civil. Kuomintang - Partidul Naţional - 
condus de Chiang Kai-shek. Dar Gongehantang - 
comuniştii - luptat împotriva lor. Atunci invazia niponă, 
vremuri grele pentru toată lumea. Când Japonia pierdut, în 
China mult război civil şi în sfârşit câştigat Mao Zedong şi 
comuniştii, care alungat naţionalişti în Taiwan. Tata luptat 
alături de Mao, în octombrie 1949, el stat lângă 
preşedintele Mao la Poarta Păcii Cereşti din Beijing. Ah, 
Loaban, eu auzit la el povestea asta de un milion de ori. 
Cum el stat acolo şi cum orchestra cântat Marșul 
Voluntarilor. La dracu', mari patrioţi fost noi la vremea 
aia! 

Aşa că tatăl meu avut guanxi. Relaţii sus de tot. El 
devenit mare ştab în Partidul Comunist la noi, în Fujian. El 
vrut să fiu şi eu la fel. Dar eu văzut ce făcut comuniştii în 
'66 - Marea Revoluţie Culturală Proletară Unică în Istorie 
- ei distrus tot, ei omorât oameni. Guvern şi partid nu 
făcut ce trebuie. 

— Nu era în firea lucrurilor, zise Rhyme. Nu era în 
armonie. 

— Exact corect, Loaban, râse Li. Tata vrut la mine să 
intru partid. Chiar ordonat la mine. Ameninţat. Dar mie nu 
păsat de partid. Nu păsat de colectivă. Îşi flutură braţele. 
Mie nu păsat de idei măreţe. Ce plăcut la mine era munca 
de poliţist. Mie plăcut să prind infractori... Mereu alte 
enigme, mereu alte provocări, înţelegi? Sora mea avut 
poziţie înaltă în partid. Tata mândru de ea, deşi femeie. 
Tata spus ea nu adus dizgrație în familie, ca mine. Tata 
repetat asta tot timpul. Se întunecă la faţă. La fel de rău la 
mine e că nu avut un fiu - nu avut copii - când eu 
căsătorit. 

— Eşti divorţat? îl întreba Rhyme. 

— Soţia mea murit. Îmbolnăvit şi apoi murit. Febră 
mare, ceva rău. Noi împreună numai câţiva ani, dar nu 
avut copii. Tata spus că vina mea. Noi încercat, dar nu 
avut copii. Pe urmă, ea murit. 

Se ridică şi se duse cu paşi mari către fereastră, 
rămânând cu ochii aţintiţi la luminile oraşului. 

— Tata, foarte strict. Mereu bătut la mine până când eu 
crescut. Nimic din ce făcut nu fost destul de bun în ochii 
lui. Note bune... eu bun student. Medalii la armată. Eu 
însurat cu fată bună, respectuoasă, slujbă la Biroul 
Siguranţei Publice, eu devenit detectiv, nu poliţist la 
circulaţie, înţelegi? Eu mers să vizitez pe tata în fiecare 
săptămână, dat bani la el, mers la mormânt la mama. Dar 
niciodată ce făcut eu nu fost îndeajuns. Dar părinţii tăi, 
Loaban? 

— Au murit amândoi. 

— Mama mea nu aşa severă ca tata, ea niciodată nu 
vorbit prea mult. El nu dat voie... Aici, în [ara cea 
Frumoasă, voi nu legat mult de părinţi? 

„Bine spus”, îşi zise Rhyme. 

— Poate nu prea mult. Unii da. 

— Respect pentru părinţi, pe primul loc la noi. Făcu 
semn din cap către statueta lui Guan Di. Dintre toţi zeii, 
strămoşii cei mai importanţi. 

— Poate că tatăl tău are o părere mai bună despre tine 
decât lasă să se vadă. Poate nu vrea să-ţi arate. Poate 
socoteşte că aşa-i mai bine pentru tine. 

— Nu, el pur şi simplu nu ca mine. Nimeni nu duce mai 
departe numele familiei. Asta lucru foarte rău. 

— Într-o bună zi ai să întâlneşti pe cineva şi ai să-ţi 
întemeiezi o familie. 

— Unul ca mine? pufni Li. Nu, nu. Eu doar poliţist, eu nu 
avut bani. Cei mai mulţi bărbaţi de vârsta mea din Fuzhou 
muncit la firme, avut mulţi bani. Grămezi de bani. ii 
minte cum eu spus la tine mai mulţi bărbaţi decât femei? 
De ce ales femeie un bătrân sărac când putut să aibă un 
tânăr bogat? 

— Eşti de-o vârstă cu mine, îl linişti Rhyme. Nu eşti 
bătrân. 

Li privi din nou pe fereastra. 

— Poate că eu rămân aici. Eu vorbit engleză bun. Eu 
poliţist aici. Lucrat în Chinatown. Sub acoperire. 

Părea să vorbească serios. Deodată însă pufni în râs şi 
spuse cu voce tare un lucru la care se gândeau amândoi: 

— Nu, nu, prea târziu pentru asta. Mult prea târziu... 
Nu, noi prins Strigoi, eu mers acasă şi fost în continuare 
un poliţist al dracu' de bun. Guan Di şi eu rezolvat caz 
important, publicat fotografie în ziar din Fuzhou. Poate că 
preşedinte dat la mine o medalie. Poate că tata urmărit 
ştiri şi văzut la mine şi gândit eu nu fost fiu atât de rău. Îşi 
goli paharul. OK, eu băut destul. Acum, tu şi cu mine jucat 
un joc, Loaban. 

— Nu joc jocuri. 

— Atunci ce joc acela pe computer la tine? întrebă 
repede Li. Şah. Eu văzut. 

— Nu joc prea des, preciză Rhyme, 

— Jocuri fac om mai bun. Eu arăt la tine cum jucat joc 
cel mai bun. 

Se întoarse la sacoşa de cumpărături. 

— Nu pot juca aproape niciun joc, Sonny. Nu am cum 
ţine cărţile în mână, înţelegi? 

— Ah, cărţi de joc? exclamă Li, zâmbind dispreţuitor. 
Cărţi de joc, jocuri de noroc. Bun numai pentru făcut bani. 
Vezi, aşa cărţi tu ţinut secret, ferit cărţi să nu vadă ceilalţi 
jucători. Cele mai bune jocuri sunt când tu ţinut toate 
secretele în mintea ta. Înţelegi? Wei-Chi? Tu auzit de el? I 
se mai spune Go. 

Lui Rhyme, numele jocului i se părea vag cunoscut. 

— Seamănă cu şahul? 

— Cu şahul? râse Li. Nu, nu. 

Rhyme privi cu atenţie tabla pe care Li o scosese din 
sacoşă, aşezând-o pe masă, lângă pat. Era un fel de grilă 
tăiată de mai multe linii perpendiculare. Li mai luă din 
sacoşă două săculeţe, unul cu sute de piese mici şi albe, 
celălalt cu piese negre. 

Brusc, lui Rhyme îi veni un chef nebun să joace şi se sili 
să fie atent la explicaţiile date cu însufleţire de Sonny Li, 
privitor la regulile şi scopul jocului Wei-Chi. 

— Pare destul de simplu, spuse Rhyme. 

Jucătorii trebuiau să plaseze pe rând piesele pe tablă, 
străduindu-se să le încercuiască pe ale adversarului şi să 
le elimine din joc. 

— Wei-Chi la fel ca toate jocurile mari: reguli simple, 
câştigi greu. 

Li separă piesele în două grămezi, continuând să 
explice: 

— Joc vechi de mulţi ani. Eu studiat cel mai bun jucător 
care existat vreodată: Fan Si-pin. El trăit în secol XVIII - 
cum spus voi la date. Nimeni niciodată nu fost mai bun ca 
el. El avut multe întreceri cu Su Ting-an, care fost aproape 
la fel de bun. De regulă, ei terminat egal, dar Fan avut mai 
multe puncte, aşa că jucător mai bun. Ştii de ce el mai 
bun? 

— De ce? 

— Su jucat în apărare, dar Fan... el jucat întotdeauna în 
atac. Întotdeauna mers înainte, impulsiv, nebun, înţelegi? 

Rhyme îi simţi entuziasmul din glas. 

— Joci des? 

— Eu membru club acasă. Eu jucat mult, da. 

Vocea îi tremura puţin şi tăcu pentru o clipă, copleşit de 
nostalgie. Rhyme se întrebă de ce. Apoi Li îşi trecu 
degetele prin părul unsuros şi spuse: 

— OK, jucăm. Să vezi că joc place la tine. Poate dura 
mult timp. 

— Nu sunt obosit, răspunse Rhyme. 

— Nici eu, îl asigură Li. Tu nu jucat până acum, aşa că 
eu dat avantaj la tine. Dat la tine trei piese în plus. Părut 
puţin, dar în wei-chi mare, mare avantaj. 

— Nu, refuză Rhyme. Nu vreau niciun fel de avantaj. 

Li îl privi scurt, închipuindu-şi că refuzul lui avea 
probabil de a face cu infirmitatea, aşa că adăugă pe un ton 
grav: 

— Eu dat avantaj la tine numai pentru că nu jucat 
înainte. Ăsta-i motivul. Jucători cu experienţă făcut aşa 
întotdeauna. Aşa e obiceiul. 

Rhyme înţelese şi aprecie precizarea lui Li. Totuşi, 
răspunse cu glas ferm: 

— Nu. Tu faci prima mutare. Dă-i drumul. 

Văzu cum Li îşi cobora privirea, concentrându-se asupra 
tablei de joc dintre ei. 

IV 
Tăind coada Dragonului 


Miercuri, de la Ora Dragonului, 7 A.M., 
până la Ora Cocoşului, 6.30 P.M. 


În Wei-chi, cu cât nivelul a doi jucători e 
mai apropiat, cu atât mai interesant 
devine jocul. 


Jocul Wei-Chi 

Capitolul 30 


În dimineaţa zilei în care urma să moară, Sam Chang se 
trezi şi-şi văzu tatăl în curtea din spate a blocului lor din 
Brooklyn, executând mişcările lente de tai-chi. 

Îl urmări pe bătrân câteva clipe, apoi îl săgetă un gând: 
peste trei săptămâni Chang Jiechi urma să împlinească 
şaptezeci de ani. În China fuseseră o familie atât de săracă 
şi de persecutată, încât Chang nu reuşise să-şi serbeze 
tatăl la împlinirea a şaizeci de ani - aceasta cuvenindu-se 
să fie, prin tradiţie, o mare petrecere, simbol al trecerii la 
anii bătrâneţii, moment din care omul începea să fie 
venerat. Dar familia trebuia să facă acest lucru la 
aniversarea celor şaptezeci de ani. 

Trupul lui Sam Chang nu avea să apuce această 
aniversare, dar poate spiritul lui, da. 

Continuă să-l privească pe bătrân, care se mişca în 
curte, fără grabă, ca un dansator. 

Tai-chi era benefic trupului şi spiritului deopotrivă, 
totuşi Chang se întrista întotdeauna la vederea acestor 
exerciţii. Îi aminteau de o noapte umedă de iunie, cu ani în 
urmă. Chang, împreună cu câţiva studenţi şi profesori, se 
găseau la Beijing, privind un grup de oameni din 
apropiere, care executau mişcările ca de balet. Era trecut 
de miezul nopţii şi toţi se bucurau de vremea plăcută şi de 
prezenţa unor prieteni care împărtăşeau modul lor de a 
gândi - şi asta în inima a ceea ce era pe cale să devină cea 
mai măreaţă ţară de pe glob, China nouă, China luminată. 

Chang se întorsese către un tânăr student de lângă el ca 
să-i arate o bătrână ageră, cufundată în magia exerciţiului 
tai-chi, când deodată pieptul tânărului explodase şi el se 
prăbuşise la pământ. Soldaţii Armatei Populare de 
Eliberare începuseră să tragă în mulţimea adunată în Piaţa 
Tiananmen. Câteva clipe mai târziu îşi făcuseră apariţia şi 
tancurile, vânând oamenii aflaţi în calea lor şi zdrobindu-i 
pe mulţi dintre ei sub şenile (celebra imagine televizată a 

studentului care oprea un tanc ţinând o floare în mână 
fusese singura excepţie în noaptea aceea). 

Chang nu putea privi niciodată tai-chi fără să-şi 
amintească acel moment, care-i consolidase poziţia de 
disident criticând deschis guvernul şi care-i schimbase 
viaţa - la fel ca pe a tatălui său şi a întregii familii - pentru 
totdeauna. 

Se uită la soţia lui şi la fetiţa care dormea alături, cu 
braţul petrecut pe după pisica albă meşterită de Mei-Mei. 
Le privi cu drag pe amândouă câteva momente. Apoi se 
duse în baie şi dădu drumul la robinet la maximum. Se 
dezbrăcă şi intră sub duş, rezemându-şi capul de plăcile de 
faianţă pe care Mei-Mei îşi găsise cumva timp să le spele 
cu o seară în urmă. 

Făcu duş, închise apa fierbinte şi se şterse cu prosopul. 
Lăsă capul într-o parte, la auzul unui zgomot metalic 
venind dinspre bucătărie. 

Mei-Mei încă dormea, iar băieţii nu se pricepeau la 
gătit. Alarmat, se duse şi luă pistolul de sub saltea, apoi 
intra tiptil în sufragerie. Ajuns aici, pufni în râs. Tatăl său 
pregătea ceaiul. 

— Baba, zise el. Mă duc s-o trezesc pe Mei-Mei. Se 
ocupă ea de ceai. 

— Nu, nu, las-o să doarmă, răspunse bătrânul. După ce- 
a murit mama ta, am învăţat să fac ceai. Ştiu să pregătesc 
şi orez. Şi legume. Deşi nu prea bine. Hai să bem ceaiul 
împreună. 

Chang Jiechi ridică ceainicul de metal, ţinând toarta 
înfăşurată într-o cârpă, luă două ceşti şi veni cu paşi 
şchiopătaţi în sufragerie. Se aşezară amândoi, iar bătrânul 
turnă ceaiul în ceşti. 

Cu o seară în urmă, când Chang se înapoiase acasă, el şi 
tatăl său luaseră o hartă şi localizaseră blocul Strigoiului, 
care, spre mirarea lor, nu se ascundea în Chinatown, ci 
mult mai spre vest, în apropiere de fluviul Hudson. 

— Şi când ai să ajungi la locuinţa Strigoiului, cum ai să 
faci ca să intri? îl întrebă tatăl său. N-o să te recunoască? 

326 


- JEFFERY DEAVER - 


Chang sorbi o înghiţitură de ceai. 

— Nu cred că mă va recunoaşte, nu. N-a intrat în cală 
decât o singură dată. În plus, era şi întuneric. 

— Şi cum ai să intri? 

— Dacă există portar, am să-i spun că am venit cu 
treburi şi am să-i spun că mă cheamă Tan. Toată noaptea 
am exersat în engleză cuvintele pe care am să le spun. Pe 
urmă am să iau liftul până la apartamentul lui şi am să bat 
la uşă. 

— Dar dacă are paznici? întrebă Chang Jiechi. O să te 
percheziţioneze. 

— Am să ascund arma în ciorap. N-o să mă verifice prea 
atent. N-o să se aştepte să fiu înarmat. 

Chang încercă să-şi imagineze ce se va întâmpla. Ştia că 
şi paznicii vor avea arme. Chiar dacă-l împuşcau în clipa în 
care vedeau arma, tot ar fi reuşit să tragă un glonţ sau 
două în Strigoi. Îşi dădu seama că tatăl său îl privea atent 
şi-şi cobori ochii. 

— Am să mă întorc, răspunse el cu convingere în glas. 
Am să mă întorc să am grijă de dumneata, Baba. 

— Eşti un fiu bun. Nici nu mi-aş fi putut dori un fiu mai 
bun ca tine. 

— Nu te-am cinstit pe cât ar fi trebuit. 

— Ba da, ba da, răspunse bătrânul, turnând din nou ceai 
în ceşti. Ţi-am dat un nume potrivit. 

Jingerzi, numele de botez al lui Chang, însemna „fiu 
isteţ”. 

Duseră ceştile la buze şi Chang o goli pe a sa. 

Mei-Mei apăru în prag şi aruncă o privire către ceşti. 

— Aţi servit deja orezul? întrebă ea, expresie care 
însemna pur şi simplu „Bună dimineaţa”, fără nicio 
legătură cu mâncarea. 

— Trezeşte-l pe William, îi ceru Chang soţiei sale. Vreau 
să-i spun câteva lucruri. 

Dar tatăl său o opri cu un gest. 

— Nu, zise el. 

— De ce? se miră Chang. 

— Va vrea să te însoţească. 

— Am să-i spun că nu. 

— Şi crezi că asta îl va opri? râse Chang Jiechi. 
Nestăpânit cum e băiatul tău? 

Chang tăcu o clipă, apoi spuse: 

— Nu pot pleca fără să vorbesc cu el. E important. 

— De ce ar face un bărbat ceea ce eşti pe cale să faci tu? 
Ceva atât de îndrăzneţ şi de riscant? întrebă bătrânul. 

— De dragul copiilor lui, răspunse Chang. 

— Da, fiule, da, zâmbi bătrânul. Să nu uiţi asta 
niciodată. Aşa ceva se face de dragul copiilor. 

Chipul i se înăspri. Ce bine cunoştea Sam Chang această 
expresie a părintelui său! Suverană, neînduplecată. N-o 
mai văzuse de ceva timp, de când bătrânul se îmbolnăvise 
de cancer. 

— Ştiu exact ce vrei să-i spui fiului tău. Am să-i vorbesc 
eu. Dorinţa mea e să nu-l trezeşti pe William. 

Chang încuviinţă din cap. 

— Cum spui dumneata, Baba. 

Îşi privi ceasul de mână. Era şapte şi treizeci de minute. 
Într-o oră trebuia să fie la locuinţa Strigoiului. Tatăl său îi 
mai turnă ceai, pe care Chang îl bău grăbit, apoi se 
întoarse spre Mei-Mei: 

— Trebuie să plec curând. Dar vreau să vii să stai lângă 
mine. 

Femeia se aşeză alături de soţul ei, culcându-şi capul pe 
umărul lui. 

Rămaseră aşa, fără un cuvânt, dar după vreo cinci 
minute Po-Yee începu să plângă şi Mei-Mei se ridică să se 
ocupe de ea. Chang se mulţumi să stea pe loc, în tăcere, 
urmărindu-şi din ochi soţia şi fiica adoptivă. Apoi se făcu 
vremea să plece şi să-şi întâlnească moartea în faţă. 


Lui Rhyme îi veni în nări miros de fum de ţigară. 
— Asta-i dezgustător! exclamă el. 
— Ce anume? întrebă Sonny Li, singurul din încăpere în 
afară de criminalist. 

Polițistul chinez era ameţit şi părul i se zbârlise 
caraghios. Era 7:30 dimineaţa. 

— Ţigările, spuse Rhyme. 

— Tu trebuie fumezi, replică răstit Li. Ţigara relaxează 
la tine. Făcut bine. 

Îşi făcu apariţia Mel Cooper, însoţit de Lon Sellitto şi de 
Eddie Deng. Tânărul poliţist american de origine chineză 
abia mergea. Până şi părul îi stătea pleoştit, fără ţepii 
eleganţi în care era modelat de obicei. 

— Cum te simţi, Eddie? îl întrebă Rhyme. 

— Ar trebui să-mi vezi vânătaia, răspunse Deng, 
referindu-se la impactul glonţului de plumb din ajun, în 
toiul schimbului de focuri de pe Canal Street. N-am vrut să 
i-o arăt soţiei. Mi-am pus pijamaua în baie. 

Sellitto avea ochii injectaţi şi ţinea în mână un teanc de 
foi primite de la echipa de poliţişti care lucrase peste 
noapte, verificând furnizorii care instalaseră covoare 
cenuşii Lustre-Rite fabricate de firma Arnold în ultimele 
şase luni. Verificarea încă nu se încheiase, dar numărul de 
beneficiari era deja descurajant de mare: treizeci şi două 
de locuinţe din zona Battery Park City. 

— La dracu’! bombăni Rhyme. Treizeci şi două. Şi 
fiecare ar putea avea mai multe etaje unde au fost puse 
covoare. 

Treizeci şi două? Sperase să nu fie mai mult de cinci sau 
şase. 

Sosi şi agentul INS Alan Coe, care păşi sprinţar în 
laborator. Părea să nu aibă nici cea mai mică remuşcare, 
dimpotrivă, începu să întrebe cum progresau investigaţiile, 
ca şi cum schimbul de focuri petrecut pe stradă în ajun 
nici n-ar fi avut loc, iar Strigoiul n-ar fi reuşit să fugă 
tocmai din pricina lui. 

Pe coridor răsunară din nou paşi. 

— Salut! zise Sachs, intrând în cameră. 

Îl sărută pe Rhyme. El vru să-i spună despre lista de 
clădiri în care fuseseră puse covoare, dar Sellitto îl 
întrerupse. 

— Te-ai odihnit cât de cât azi-noapte? o întrebă el pe un 
ton în care se ghicea iritarea. 

— Poftim? întrebă ea. 

— Te-ai odihnit? Ai dormit? Ai dormit bine? 

— Nu chiar, răspunse ea circumspectă. De ce? 

— Am sunat la tine pe la ora unu. Voiam să-ţi pun nişte 
întrebări. 

Rhyme se întrebă care era motivul acestui interogatoriu. 

— Păi, am ajuns acasă pe la două, explică ea cu ochii 
scăpărând de enervare. Am fost în vizită la un prieten. 

— Adevărat? 

— Adevărat. 

— Păi, n-am reuşit să dau de tine. 

— Să ştii, domnule detectiv, că am să-ţi dau numărul 
mamei mele. Îţi poate oferi ea informaţii atunci când vrei 
să mă verifici. Deşi n-a mai făcut asta de vreo 
cincisprezece ani. 

— Ha, fratele meu, asta mi-a plăcut! exclamă Sonny Li. 

— Ai grijă, domnişoară! o avertiză Sellitto pe Sachs. 

— Grijă la ce?îl repezi ea. Dacă ai ceva de spus, spune. 

Detectivul de la Omucideri se potoli. 

— N-am reuşit să dau de tine, murmură el, atâta tot. 
Aveai celularul închis. 

— Zău? Păi, aveam la mine pagerul. Ai încercat pe 
pager? 

— Nu. 

— Atunci? i-o întoarse ea. 

Disputa îl nedumeri pe Rhyme. E adevărat, când Sachs 
lucra, Rhyme insista să fie în permanenţă uşor de 
contactat. Dar după program era cu totul altceva. Amelia 
Sachs era stăpână pe timpul ei. Îi plăcea să plece în cursă 
cu maşina, mai avea şi alte probleme sau prieteni în afară 
de el. 

Acelaşi impuls care o făcea să se scarpine până la sânge, 
să-şi jelească tatăl, să-şi plângă fostul iubit - un poliţist dat 
afară pentru că fusese unul dintre marii corupti ai 

ultimilor ani - şi care o atrăgea la scena crimei, acelaşi 
impuls o determina câteodată să se izoleze. 

Totodată, existaseră momente în care el o izgonise, 
uneori cu vorbe frumoase, alteori pur şi simplu dând-o 
afară. Un infirm are nevoie să rămână singur. Ca să-şi 
încarce bateriile, ca să-i permită asistentului să-i arunce 
plosca şi ca să chibzuiască asupra unor întrebări de genul: 
„Oare a sosit momentul să-mi iau zilele?” 

Rhyme telefonă la FBI şi ceru să discute cu Dellray, dar 
acesta se găsea în Brooklyn, căutând indicii legate de 
atentatul cu bombă din seara precedentă. Vorbi cu agentul 
special de serviciu, care-l înştiinţă că în aceeaşi dimineaţă 
urma să aibă loc o şedinţă pentru repartizarea altui agent 
la cazul GHOSTKILLI, în locul lui Dellray. Rhyme era 
furios: presupunea că FBI deja numise un agent care să 
intre în echipă. 

— Cum rămâne cu SPEC-TAC? 

— Şi asta figurează în programul de spectacol din 
dimineaţa asta. 

„Programul de spectacol?” 

— Avem nevoie de oameni, şi încă urgent, se răsti 
Rhyme. 

— Am stabilit priorităţi, răspunse diplomat agentul. 

— La dracu”, cu asta m-ai liniştit! 

— Îmi pare rău, domnule Rhyme. N-am auzit ce-aţi spus. 

— Am spus să ne sunaţi de îndată ce aflaţi ceva. Avem 
nevoie de întăriri. 

Nici nu închise bine că telefonul sună din nou. 

— Comandă, răspunde la telefon, ceru scurt Rhyme. 

Se auzi un clic, apoi un glas cu accent chinezesc: 

— Cu domnul Li, vă rog. 

Li se aşeză şi, cu un aer absent, scoase o ţigară, însă 
Thom se repezi ca un uliu şi i-o smulse din mână. Li se 
aplecă spre microfon şi începu să vorbească repede în 
chineză. Intre el şi cel care sunase avu loc un schimb de 
replici vehemente. Rhyme îşi închipui că se certau, dar în 

cele din urmă Li se aşeză, notând ceva cu caractere 
chinezeşti. Apoi închise telefonul şi zâmbi. 

— OK, OK, zise el. Am ceva aici. Era Cai, şeful de tong. 
El întrebat dreapta şi stânga de minorităţi. Este grup de 
chinezi numiţi uiguri. Ei musulmani, turci. Tipi duri. Ei 
ocupați de China - la fel ca Tibet - şi asta nu place la ei. Ei 
trataţi rău. Cai aflat că Strigoi plătit oameni din 
Comunitatea Turkestanului şi Centrul Islamic din Queens. 
Bărbat împuşcat de Hongse fost unul dintre ei. Aici adresă 
şi număr de telefon. Ei, nu avut dreptate, Loaban? Eu zis 
că din minorităţi. 

— Ai avut dreptate, Sonny. 

Eddie Deng traduse informaţiile în engleză, notându-le 
pe o foaie separată. 

— Să facem o descindere? sugeră Sellitto. 

— Nu încă. l-ar putea da de bănuit Strigoiului, spuse 
Rhyme. Am o idee mai bună. 

Deng îi dădu dreptate. 

— Adu registrul. 

— Imediat. 

Erau nişte liste furnizate de companiile de telefonie, 
unde figurau apelurile date sau preluate de un anumit 
număr. Cum conţinutul convorbirilor nu se înregistra, 
pentru poliţie era mult mai simplu să facă rost de aceste 
liste decât să monitorizeze convorbirile ca atare, în baza 
unor ordine judecătoreşti federale sau locale. 

— Şi ce realizăm cu asta? întrebă Coe. 

— Ieri-dimineaţă Strigoiul a ieşit în oraş şi la un moment 
dat a telefonat la Centrul Islamic, probabil ca să facă rost 
de oameni. Vom verifica toate apelurile date sau primite la 
numărul lor de telefon începând, să zicem, de ieri de la 9 
dimineaţă. 

În jumătate de oră, compania de telefonie le trimisese o 
listă cu vreo treizeci de numere la care sau de la care se 
telefonase la Centrul Uigur din Queens. Majoritatea 
acestor numere puteau fi eliminate imediat: după cum 
remarcase Rhyme, erau apeluri primite înainte de sosirea 

Strigoiului. Însă patru numere aparţineau unor celulare cu 
centrale locale. 

— Telefoane furate, aşa-i? Mă refer la celulare. 

— Furate artistic, la fel ca mingea într-un teren la fotbal, 
replică Sellitto. 

Întrucât telefoanele fuseseră furate, însemna că nu 
exista o adresă la care Strigoiul ar fi primit facturile. 
Totuşi, compania de telefonie le oferi poliţiştilor informaţii 
despre locul din care se efectuase fiecare convorbire, 
indiferent că apelul fusese dat sau preluat. Unul dintre 
celulare se găsea în zona Battery Oak City şi, în timp ce 
şeful pazei de la compania de telefonie dicta intersecțiile 
care delimitau zona apelului, Thom le reprezenta pe hartă. 
Era vorba de o porţiune de vreun kilometru pătrat, situată 
în centru, lângă Fluviul Hudson. 

— Ei, şi acum! exclamă Rhyme către Sachs, cuprins de 
entuziasmul vânătorului pe cale să-şi încolţească prada. 
Există vreo clădire în zonă unde s-au instalat covoare 
Lustre-Rite de la Arnold? 

— Doamne ajută!! zise Eddie Deng. 

În cele din urmă, Sachs ridică privirea de pe listă şi 
exclamă: 

— Da! Este una! 

— Acolo se ascunde Strigoiul, declară Rhyme. 

— E o clădire nouă, spuse Sachs. Patrick Henry Street, 
nr. 805. Nu departe de fluviu. 

Încercui locul pe hartă. Apoi oftă, studiind informaţiile 
primite de la firma Arnold. 

— La dracu’! murmură ea. Au pus covoare pe 
nouăsprezece etaje. Avem de verificat o groază de 
apartamente. 

— Atunci, încheie Rhyme, e cazul să vă apucaţi de 
treabă. 


GHOSTKILL 


Easton, Long Island, Scena crimei 

e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. 

e Bangshou (mâna dreaptă) la bord; identitate necunoscută. 

e Identificat în cadavrul unui înecat descoperit în 
apropierea locului în care s-a scufundat Dragonul. 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Femeia rănită are grupa AB negativ. S-au cerut mai 
multe date despre sângele ei. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. 
e Şofer: Jerry Tang 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Nu s-a descoperit nimic în legătură cu maşina Honda 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

* Unul dintre înecaţi a fost identificat ca fiind Victor Au, 
bangshou al Strigoiului 

e Amprentele au fost trimise la AFIS. 


334 


- JEFFERY DEAVER - 


e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 
e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 
e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 
e Incăperea distrusă cu sălbăticie. 
e Câteva amprente digitale. 
e Singurele amprente identificate aparţin lui Tang. 
e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 
e Urmele sugerează că ascunzătoarea Strigoiului se află 
probabil în centru, zona Battery Park City. 
e Se presupune că cei trei complici aparţin unei minorităţi 
etnice chineze. Se fac investigaţii în acest sens. 
e Este vorba de uiguri aparţinând Comunităţii din 
Turkestan şi Centrului Islamic din Queens. 
e Apelurile telefonice au fost trasate la un celular din 
centrul oraşului, Patrick Henry Street, nr. 805. 


Schimbul de focuri de pe Canal Street 

Scena crimei 


e Alte urme care atestă o ascunzătoare în zona Battery Park 
City. 

e Chevrolet Blazer furat - nu s-a dat de urma lui. 

e Amprentele nu au fost identificate. 

e Covorul din ascunzătoare: Lustre-Rite, produs de firma 
Arnold, instalat în ultimele şase luni. Se telefonează la clienţi, 
pentru a obţine lista locuinţelor în care a fost instalat acest tip 
de covor. 

e S-au găsit frunze moarte, din cele întâlnite în grădinărit. 

e Cadavrul complicelui Strigoiului: minoritate etnică din 
vestul sau nord-vestul Chinei. Amprentele nu există în baza de 
date. Inarmat cu un Walther PPK. 

e Detalii privind imigranții: 

e Familia Chang: Sam, Mei-Mei, William şi Ronald; tatăl 
lui Chang, Chang Jiechi şi fetiţa Po-Yee. Sam are de lucru, 
dar nu se ştie nici unde, nici la cine. Conduce un 
microbuz albastru, nu se cunoaşte marca, nici numărul e 
înmatriculare. Familia locuieşte în Queens. 
e Familia Wu: Yong-Ping, Chin-Mei şi Lang. 

Capitolul 31 


„Faci parte din lumea veche! Te căieşti pentru 
obiceiurile tale?” 

Strigoiul stătea la fereastra apartamentului din blocul 
zgârie-nori de pe Patrick Henry Street, Lower Manhattan, 
şi privea ambarcaţiunile care treceau prin port, la cincizeci 
de metri sub el şi la un kilometru jumătate depărtare. 

Unele treceau rapid, lăsând în urmă o dâră de spumă, 
altele se legănau greoi. 

Unele era nou-nouţe, altele ruginite, ca Dragonul din 
Fuzhou. 

„...parte din lumea veche. Felul tău de viaţă decadent e 
dezgustător...” _ 

Îi plăcea la nebunie să admire panorama de sub el. În 
China rareori avea parte de asemenea privelişti: în afară 
de Beijing şi de marile oraşe din provinciile Fujian şi 
Guangdong, existau puţini zgârie-nori. Pentru că erau 
puţine lifturi. 

Situaţie pe care tatăl Strigoiului fusese pe cale s-o 
remedieze în anii 1960. 

Tatăl lui fusese un om binecuvântat cu acea rară 
combinaţie de ambiţie nedomolită şi proiecte bine 
chibzuite. Corpolentul afacerist fusese implicat în multe 
afaceri: vânzare de produse militare către vietnamezii care 
luptau să-i înfrângă pe americani în bucăţica lor de ţară 
din sudul peninsulei, administrarea unor cimitire de 
maşini, camătă, construirea de reşedinţe particulare, 
importul de aparatură rusească, cele mai profitabile fiind 
lifturile Lemarov, care erau ieftine, funcţionale şi rareori 
făceau victime. 

Sub auspiciile unui comitet din Fuzhou, Kwan Baba - 
porecla însemnând „lată” - semnase contracte de 
cumpărare a mii de asemenea ascensoare, urmând ca ele 
să fie instalate de tehnicieni ruşi. Avea toate motivele să 

creadă că strădaniile lui vor schimba profilul oraşelor din 
China, totodată făcându-l şi mai bogat decât era. 

Şi de ce n-ar fi reuşit? Purta costume conformiste, cu 
croială neutră, participa la fiecare miting al Partidului 
Comunist Chinez, avea guanxi în toată zona de sud-est şi 
afacerile lui erau cele mai prospere din provincia Fujian, o 
parte substanţială din câştig ajungând la Beijing. 

Totuşi, cariera lui era condamnată. Motivul era simplu: 
un fost soldat devenit politician, un ins îndesat şi lipsit de 
umor, pe nume Mao Zedong, a cărui capricioasă Revoluţie 
Culturală din anul 1966 incitase studenţii din întreaga ţară 
să se revolte şi să distrugă cei patru piloni ancestrali - 
vechea cultură, tradiţiile, ideile şi obiceiurile. 

Casa în care locuia tatăl Strigoiului, situată într-o zonă 
elegantă a oraşului Fuzhou, fusese una dintre principalele 
ţinte ale tinerilor zurbagii, care ieşiseră în stradă 
debordând de idealism, la ordinele Marelui Cârmaci. 

— Faceţi parte din lumea veche! spumega conducătorul. 
Vă căiţi pentru asta? Mărturisiţi că susţineţi vechile valori? 

Kwan Baba îi întâmpinase în sufrageria casei sale, 
devenită dintr-odată la fel de strâmtă ca o celulă de 
închisoare, din pricina numărului de tineri care vociferau, 
adunaţi în jurul membrilor familiei. Nu-şi putea lua ochii 
de la ei, nu doar de teamă, dar şi de uimire: el unul chiar 
nu înţelegea ce era rău în ceea ce făcuse. 

— Mărturisiţi, încercaţi să vă reeducaţi şi vă vom cruța 
viaţa! strigase un altul. 

— Vă faceţi vinovaţi de vechi mentalități, de vechi valori, 
de vechea cultură...! 

— Aţi construit un imperiu de slugoi, pe spinarea 
poporului! 

În realitate, studenţii habar nu aveau cum anume îşi 
câştigase existenţa Kwan Baba sau dacă afacerile lui se 
bazau pe principiile cele mai autentice ale capitalismului 
lui J.P. Morgan sau pe cele ale comunismului marxist- 
leninist. Ei ştiau doar un singur lucru: că locuinţa lui era 
mai arătoasă decât a lor şi că-şi putea permite să cumpere 

opere de artă dintr-o epocă „veche” şi detestată - artă care 
nu mobiliza nicicum poporul să lupte împotriva forţelor 
exploatatoare ale Occidentului. 

Kwan, soţia lui, micuța Ang, în vârstă de doisprezece 
ani, şi fratele ei mai mare stăteau încremeniţi în faţa 
mulţimii furibunde. 

— Faceţi parte din lumea veche... 

Pentru tânărul Ang, o bună parte din ce se întâmplase în 
acea noapte era doar un vălmăşag de imagini. 

Un singur moment rămăsese întipărit în memoria lui, un 
moment la care se gândea acum, stând în apartamentul 
său luxos de la etaj, cu vedere spre port, în aşteptarea 
celui care-l trădase pe Chang şi familia acestuia. 

Tânărul cel înalt, conducătorul studenţilor, stătea în 
mijlocul sufrageriei, purtând ochelari cu ramă neagră şi 
lentile uşor strâmbe, făcute la una dintre întreprinderile 
colective. Vorbea împrăştiind în jur stropi de salivă, 
angajat într-o dialectică furibundă cu tânărul Kwan Ang, 
care stătea cuminte lângă măsuţa de cafea cu colţuri 
rotunjite unde, cu ani în urmă, tatăl lui îl învățase să 
folosească numărătoarea. 

— Faci parte din lumea veche! îi strigase furios 
studentul, apropiindu-şi obrazul de al lui. Te căieşti? 

Ca să-şi întărească spusele, la fiecare frază ridica în aer 
bastonul gros din mână, greu ca o bâtă de baseball, 
izbindu-l de podea cu o bufnitură surdă. 

— Da, mă căiesc, răspunsese calm băiatul. Cer iertare 
poporului. 

— Ai să-ţi îndrepţi modul de viaţa decadent. 

Buf. 

— Da, am să-mi îndrept modul de viaţă decadent, 
repetase băiatul, deşi nici nu ştia ce Înseamnă cuvântul 
„decadent”. Vechile mentalități sunt o amenințare pentru 
binele întregului popor. 

— Dacă-ţi păstrezi vechile credinţe, ai să mori! 

Buf. 

— Atunci, renunţ la ele. 

Buf, buf, buf... 

Scena continuase astfel vreme de câteva minute 
nesfârşite, până când ploaia de lovituri date de student cu 
bâta lui cu cap metalic luase viaţa părinţilor Strigoiului, 
zăcând pe podea, la picioarele mulţimii, legaţi şi cu căluş 
în gură. 

Băiatul nu aruncase nici măcar o singură privire la 
trupurile însângerate în timp ce recita mecanic frazele pe 
care studenţii aşteptau cu ardoare să le audă. 

— Mă căiesc pentru obiceiurile mele. Renunţ la lumea 
veche. Îmi pare rău că m-am lăsat ademenit de gândirea 
decadentă şi păguboasă. 

I se cruţase viaţa, ceea ce nu se întâmplase însă şi cu 
fratele lui mai mare, care fugise până în şopronul 
grădinarului, de unde se întorsese cu o greblă - singura 
armă găsită de băiat, în naivitatea lui. În câteva minute, 
studenţii îl transformaseră într-o grămadă de carne 
însângerată, zăcând pe podea, lângă cadavrele părinţilor. 

Tinerii entuziaşti îl luaseră pe Kwan Ang cu ei, ducându- 
l la sediul brigăzii de tineret Drapelul Roşu Glorios din 
Fuzhou, după care îşi petrecuseră restul nopţii vânând şi 
mai mulți susţinători ai primejdioaselor mentalități 
depăşite. 

Niciunul dintre studenţi nu remarcase că a doua zi Ang 
plecase pe furiş din sediul lor improvizat. Cu atâtea 
reforme care se cereau aplicate, nici nu-şi mai amintiseră 
de el. N 

Însă el nu-i uitase. Işi petrecuse scurta perioadă de doar 
câteva ore în care fusese revoluţionar maoist, duşman al 
lumii vechi, memorând numele tinerilor din organizaţie şi 
punând la cale lichidarea lor. 

Dar aştepta momentul potrivit. 

Naixin. 

Dotat cu un puternic instinct de supravieţuire, băiatul se 
refugiase într-un cimitir de maşini al tatălui său, undeva 
lângă Fuzhou. Rămăsese acolo luni de zile. Colinda acel 
spaţiu imens, în căutare de câini şi şobolani cu care să se 

hrănească, vânându-i printre schelete de automobile şi 
munţi de gunoaie cu ajutorul unei lănci improvizate şi al 
unei bâte confecţionate dintr-o bară de protecţie ruginită, 
luată de la un camion rusesc. 

Când devenise mai încrezător în sine şi se convinsese că 
nu mai era căutat, începuse să facă incursiuni în oraş, 
unde fura mâncare din lăzile de gunoi ale restaurantelor 
din Fuzhou. 

Datorită tradiţiei lor de călători pe mare şi a 
numeroaselor contacte cu restul lumii, locuitorii oraşului 
Fuzhou se numărau dintotdeauna printre cei mai 
independenţi chinezi. Adolescentul Kwan Ang descoperise 
că Partidul Comunist şi cadrele maoiste evitau cheiul şi 
docurile, unde traficanţilor de persoane şi 
contrabandiştilor nu le păsa nici cât negru sub unghie de 
masele exploatate şi unde propovăduirea unor ideologii 
era o cale sigură să-ţi pierzi viaţa. Băiatul fusese adoptat 
neoficial de câţiva traficanţi şi începuse să le facă unele 
servicii, câştigându-le încrederea, ca într-un târziu să i se 
îngăduie să se ocupe de unele treburi mai puţin 
importante, de pildă furturi din docuri sau colectarea taxei 
de protecţie de la magazinele din oraş. 

Ucisese primul om la vârsta de treisprezece ani - un 
traficant de droguri vietnamez care-l jefuise pe 
contrabandistul pentru care lucra Ang. În sfârşit, la 
paisprezece ani, îi descoperise, îi torturase şi-i ucisese pe 
studenţii care-l lăsaseră fără familie. 

Tânărul Ang nu era un naiv: privea în jur şi înţelegea că 
traficanţii cu care lucra nu ambiţionau să-şi depăşească 
condiţia, şi asta în mare parte din pricina lipsei lor de 
educaţie. Ştia că avea nevoie de cunoştinţe solide de 
economie, contabilitate şi engleză, care era pe cale să 
devină limba comună a infracţionalităţii mondiale. Se 
furişa în şcolile de stat din Fuzhou, atât de aglomerate 
încât profesorii nu ştiau niciodată dacă vreunul dintre 
elevi nu era înscris oficial. 

Muncise din greu, punând bani deoparte, învățând ce 
infracţiuni trebuia să evite (furtul de la stat, importul de 
droguri, ambele deţinând un loc de frunte la execuțiile 
publice săptămânale de marţi dimineaţa, organizate pe 
stadionul de fotbal local şi cu mare căutare la public) şi ce 
infracţiuni erau considerate acceptabile: furtul de la firme 
străine care făceau imprudenţa de a se afişa pe piaţa 
chineză, comerţul cu arme şi traficul de persoane. 

Graţie experienţei câştigate în port, se specializase în 
contrabandă, extorcare şi spălare de bani, domenii în care 
se îmbogăţise, mai întâi în Fuzhou, apoi la Hong Kong, 
ulterior în toată China şi în Orientul îndepărtat. Îşi făcuse 
un crez din a rămâne în umbră, evitând să fie fotografiat, 
făcând eforturi disperate să nu fie descoperit şi cu atât mai 
puţin arestat. Fusese încântat să afle că cineva de la Biroul 
Local al Siguranţei publice îl poreclise Gui, Strigoiul. 
Adoptase porecla imediat. 

Reuşise pentru că ceea ce-l atrăgea nu erau banii, ci mai 
curând provocarea în sine. Să piardă era o ruşine. Să 
câştige însemna o cinste şi o onoare. Principiul călăuzitor 
din viaţa lui era ideea de vânătoare. De pildă, în sălile de 
jocuri de noroc juca doar jocuri de îndemânare. Dispreţuia 
oamenii fără minte care cheltuiau bani pentru a-şi încerca 
norocul la ruletă sau la loterie. 

Provocări... 

La fel ca şi găsirea familiilor Wu şi Chang. 

Strigoiul nu era nemulţumit de felul în care decurgea 
vânătoarea. Aflase de la informatorii lui că familia Wu se 
găsea într-o locuinţă păzită - nu una aparţinând INS, ci 
administrată de NYPD - lucru la care nu s-ar fi aşteptat. 
Yusuf vorbise cu un coleg, care urma să verifice locul, să 
vadă cât de bine păzit era, poate chiar să lichideze familia 
Wu, dacă i se ivea ocazia. 

Cât despre familia Chang, aceştia aveau să fie morţi 
înainte de lăsarea serii, trădaţi de propriul prieten, acel 
individ pe nume Tan, pe care Strigoiul desigur urma să-l 
lichideze de îndată ce afla adresa la care locuia familia. 

Totodată, fusese încântat să afle de la informator că 
poliţia nu prea făcea progrese în încercarea de a-i da de 
urmă. Pe partea FBI cazul stagna, cea mai mare parte a 
investigaţiei revenind poliţiei municipale. Norocul lui era 
pe cale să se schimbe. 

O ciocănitură în uşă îi întrerupse şirul gândurilor. 

Sosise trădătorul. 

Strigoiul făcu semn din cap către un uigur, care-şi 
scoase arma de la brâu, apoi deschise încet uşa, cu arma 
aţintită spre vizitator. 

— Eu sunt Tan, spuse omul din prag. Am venit să-l văd 
pe cel care-şi spune Strigoiul. Numele lui adevărat e 
Kwan. Am o înţelegere cu el. E vorba de familia Chang. 

— Intră, îl invită Strigoiul, făcând un pas înainte. Vrei 
nişte ceai? 

— Nu, răspunse bătrânul, intrând cu paşi şchiopătaţi şi 
privind de jur împrejur. Nu stau mult. 

Capitolul 32 


Cu privirea fixă în spatele pleoapelor pe jumătate lăsate, 
Chang Jiechi îi studia atent pe cei din încăpere: Strigoiul 
însuşi şi alţi doi bărbaţi, aparţinând unei minorităţi 
chineze - uiguri sau cazaci. La fel ca mulţi chinezi Han mai 
vârstnici, Chang Jiechi îi denumea pe aceştia „barbari”. 

Bătrânul înaintă câţiva paşi în încăpere, gândindu-se la 
călătoria făcută ca să ajungă aici, în locul unde avea să 
moară. Gândindu-se şi la fiul lui, care - spera el - nu-şi 
revenise încă după ceaiul în care Chang Jiechi turnase o 
cantitate apreciabilă de morfină. 

„De ce ar face un bărbat ceea ce eşti pe cale să faci tu? 
Ceva atât de îndrăzneţ şi de riscant? De dragul copiilor 
lui.” 

Desigur, niciun părinte nu şi-ar fi lăsat cu bună-ştiinţă 
copilul să meargă la moarte. De îndată ce Sam se 
înapoiase din Chinatown, Chang Jiechi hotărâse să-şi 
drogheze fiul şi să meargă la întâlnire în locul lui. Sam era 
abia la jumătatea vieţii, mai avea ani buni de trăit aici, în 
Ţara cea Frumoasă. Avea doi fii de crescut, iar acum - 
printr-o minune - avea şi fiica pe care Mei-Mei şi-o dorise 
întotdeauna. Aici găsise libertate, linişte, o şansă de a 
reuşi în viaţă. Era decis să nu-i îngăduie fiului să rateze 
toate acestea. Cum drogul îşi făcea efectul asupra lui Sam, 
căruia începuseră să i se închidă pleoapele, el scăpase 
ceaşca din mână şi Mei-Mei sărise în picioare, speriată. 
Dar Chang Jiechi îi povestise despre morfină şi despre 
intenţiile lui. Ea încercase să-l oprească, dar era femeie şi 
era nora lui, aşa încât se înclinase în faţa vrerii bătrânului. 
Chang Jiechi luase pistolul şi nişte bani, apoi o îmbrăţişase 
pe Mei-Mei şi, atingând pentru ultima oară fruntea fiului, 
ieşise din apartament, lăsând instrucţiuni ca William să nu 
fie trezit sub niciun motiv. Găsise un taxi şi folosise harta 
luată din microbuzul bisericii pentru a-i arăta şoferului 
unde voia să meargă. 

Păşi anevoios în apartamentul elegant al Strigoiului. 
Barbarul cu arma se apropie şi Chang Jiechi înţelese că 
trebuia să pară inofensiv în ochii lor, până se va ivi găsi 
ocazia să scoată arma şi să tragă un glonţ în inima 
contrabandistului. 

— Te cunosc de undeva? îl întrebă Strigoiul, privindu-l 
cu atenţie. 

— Posibil, răspunse bătrânul, oferind o explicaţie pe 
care o socotea rezonabilă şi care avea să-l facă pe Strigoi 
mai puţin suspicios. Fac parte din comunităţile tong din 
Chinatown. 

— Aha! exclamă Strigoiul, sorbind din ceai. 

Barbarul rămase în preajmă, studiindu-l pe bătrân cu o 
privire bănuitoare. Celălalt bărbat, mai tânăr, negricios şi 
posomorât la faţă, se aşeză undeva, în celălalt capăt al 
încăperii. 

În prima clipă de neatenţie a pistolarului de lângă el, 
Chang Jiechi era decis să-l împuşte pe Strigoi. 

— Ia loc, bătrâne, îl pofti Strigoiul. 

— Mulţumesc. Mă supără picioarele. Umezeală şi 
fierbinţeală în oase. 

— Şi zici că ştii unde-i familia Chang? 

— Da. 

— De unde ştiu că pot avea încredere în tine? 

— În ce priveşte încrederea, cred că eu am mai multe 
motive să-mi fac griji decât ai tu, râse Chang Jiechi. 

„Te implor, se rugă el la spiritul tatălui său, plecat 
dintre cei vii cu patruzeci şi şase de ani în urmă şi 
principalul zeu din panteonul lui Chang Jiechi, mai 
important chiar decât Buddha. Tată, fă-l pe omul ăsta să 
pună deoparte arma şi dă-mi cinci secunde. Ajută-mă să-mi 
salvez familia. Dă-mi ocazia să trag un singur glonţ. E tot 
ce-ţi cer. Intre noi nu sunt decât trei metri. Imposibil să 
ratez.” 

— De unde-i cunoşti pe membrii familiei Chang? întrebă 
Strigoiul. 

— Printr-o rudă din Fuzhou. 

345 


- MAIMUŢA DE PIATRĂ - 


— Ştii că vreau să le fac rău. Ce motiv ai să-i trădezi? 

— Am nevoie de bani pentru fiul meu. E bolnav. Îi 
trebuie un doctor. 

Strigoiul ridică din umeri şi se adresă barbarului. 

— Percheziţionează-l. Vreau să vad toate actele pe care 
le are la el. 

„Nu!” îşi zise în gând Chang Jiechi, speriat. Barbarul 
făcu un pas spre el, blocându-i vederea - şi ţinta - spre 
Strigoi. 

Chang Jiechi ridică mâna şi-l opri pe barbar. 

— Te rog. Sunt om bătrân. Merit respect. Nu mă atinge. 
Am să-ţi dau singur actele. 

Barbarul privi peste umăr, spre Strigoi, cu o sprânceană 
ridicată. In aceeaşi clipă, Chang Jiechi scoase pistolul din 
buzunar şi, fără să ezite, îl împuşcă pe barbar în tâmplă. 
Acesta se prăvăli greoi peste un taburet, unde rămase 
nemişcat, cu braţele şi picioarele desfăcute. 

Strigoiul reacţionă imediat şi, dintr-un salt, ajunse în 
spatele canapelei masive, chiar în momentul în care Chang 
Jiechi trăgea al doilea foc. Glonţul trecu prin tapiţeria de 
piele, dar bătrânul nu ştia dacă-l lovise pe contrabandist 
sau nu. Se răsuci spre barbarul din celălalt capăt al 
încăperii, dar acesta îşi ridicase deja arma, îndreptând-o 
către el. Chang Jiechi auzi o împuşcătură şi avu senzaţia 
că fusese lovit în coapsă de un pumn gigantic. Glonţul îl 
răsuci în loc şi bătrânul căzu pe spate, rămânând întins la 
podea. Barbarul alergă spre el. Bătrânul ar fi putut trage 
în el, poate chiar l-ar fi nimerit. În schimb, el se întoarse 
către canapea şi trase mai multe focuri spre locul în care 
se ascundea Strigoiul. 

Brusc, îşi dădu seama că arma lui nu-l mai asculta. 

Rămăsese fără gloanţe. 

Oare îl nimerise pe Strigoi? 

„Oh, te implor, Guan Yin, zeiţa milei... te implor!” 

Dar pe perete se profila o umbră. Strigoiul se ridică de 
după canapea, teafăr şi nevătămat, cu propriul pistol în 
mână. Răsuflând greoi, îndreptă ţeava neagră spre Chang 

Jiechi şi ocoli canapeaua. Aruncă o privire scurtă spre 
barbarul mort. 

— Eşti tatăl lui Chang. 

— Da, iar tu eşti diavolul pe cale să ajungă în iad. 

— Dar nu cu bilet de la tine, replică Strigoiul. 

Celălalt barbar stătea aplecat deasupra cadavrului 
conaţionalului său, jelind şi şoptind disperat într-o limbă 
pe care Chang Jiechi n-o înţelegea. Deodată, barbarul se 
ridică şi se apropie de bătrân, cu arma îndreptată asupra 
lui. 

— Nu, Yusuf, spuse agasat Strigoiul, făcându-i semn să 
se dea înapoi. Trebuie să ne spună unde-s ceilalţi. 

— Niciodată, veni răspunsul sfidător. 

— N-avem prea mult timp, i se adresă Strigoiul 
acolitului său. Probabil că cineva a auzit focurile de armă. 
Trebuie să fugim. Coboară pe scări. Nu cu liftul. Aşteaptă- 
mă în microbuz, la ieşirea din spate. 

Şocat, barbarul continua să-l privească ţintă pe Chang 
Jiechi, cu ochii holbaţi şi tremurând de furie. 

— M-ai auzit? răcni enervat Strigoiul. 

— Da. 

— Atunci şterge-o. Vin şi eu într-o clipă. Pleacă. 

Chang Jiechi începu să se târască disperat spre uşa cea 
mai apropiată, care dădea într-un dormitor luminat 
discret. Aruncă o privire înapoi. Strigoiul se dusese în 
bucătărie şi acum scotea dintr-un sertar un cuţit cu lamă 
lungă. 


Chiar în faţa Ameliei Sachs, aflată la volanul 
automobilului Camaro de culoare galben pai care rula cu 
100 km/oră, se înălța blocul unde se ascundea Strigoiul. 
Clădirea era uriaşă, înaltă, largă, cu multe etaje. Avea să 
fie mare bătaie de cap până să găsească apartamentul. 

În difuzorul Motorola se auzi un păcănit. 

— Atenţie, către toate echipajele de poliţie din zona 
Battery Park City: s-au semnalat focuri de armă în 

perimetrul zece-treizeci şi patru”. Fiţi pe recepţie... Către 
toate echipajele din afara acestui perimetru. Avem şi 
adresa. Patrick Henry Street, numărul 805. Toate 
echipajele din zonă sunt rugate să confirme. 

Era vorba chiar de clădirea spre care Sachs se îndrepta 
acum. Blocul Strigoiului. Să fi fost o coincidenţă? Sachs se 
îndoia. Ce se întâmplase? Oare Strigoiul adusese familia 
Chang în apartament? Îi ademenise cumva? Familiile, 
copiii... Sachs apăsă şi mai mult pedala de acceleraţie şi 
deschise microfonul prins de geacă. 

— Echipajul 5885 de la Brigada Criminalistică cheamă 
Centrala. Mă apropii de perimetrul menţionat. Altceva? 

— Nimic nou, 5885. 

— Vreun număr de apartament? 

— Negativ. 

— OK. 

Câteva secunde mai târziu, automobilul Camaro al 
Ameliei Sachs parca la colţ, lăsând loc pentru ambulante şi 
alte vehicule de intervenţii, care în curând aveau să 
oprească lângă clădire. 

În timp ce dădea fuga înăuntru, atentă să nu alunece pe 
dalele de marmură trandafirie, observă că straturile de 
flori de la intrare erau acoperite cu maldăre de frunze 
uscate, din care o parte căzuseră şi pe trotuar. Fără 
îndoială, aşa se explica urma găsită la precedenta scenă a 
crimei. 

În clădire nu exista paznic, nici portar, totuşi în holul de 
la intrare se găseau câteva persoane care priveau 
neliniştite către lifturi. 

— Dumneavoastră aţi anunţat că aţi auzit focuri de 
armă? îl întrebă Sachs pe un bărbat între două vârste, 
îmbrăcat în trening. 

— Am auzit ceva, dar nu pot să precizez de unde veneau 
împuşcăturile. 


25 Coordonate de delimitare a zonei de interes (n.tr.). 

— Le-a mai auzit cineva? se adresă Sachs celorlalţi 
locatari. 

— Cred că veneau dinspre aripa de vest, spuse o femeie 
mai în vârstă. Undeva de sus, dar nu pot să vă spun de 
unde anume. 

În faţa clădirii opriră alte două echipaje de poliţie care 
recepţionaseră mesajul şi mai mulţi poliţişti în uniformă 
alergară înăuntru. Sellitto, Li şi Alan Coe veneau în urma 
lor. Îşi mai făcu apariţia o ambulanţă, apoi două camionete 
ESU. 

— Am recepționat şi noi apelul, zise Sellitto. E blocul lui, 
nu? Blocul Strigoiului. 

— Da, confirmă Sachs. 

— Isuse! murmură detectivul de la Omucideri. Aici tre’ 
să fie vreo trei sute de apartamente. 

Sellitto se sfătui cu Sachs. Numele înscris în cartea de 
imobil era probabil fals. Singura modalitate de a da de 
urma Strigoiului era una riscantă şi anume verificarea 
fiecărui apartament în parte. 

Bo Haumann, polițistul tuns milităreşte, intră grăbit în 
hol, împreună cu mai mulţi poliţişti ESU. 

— Am blocat toate ieşirile, anunţă el. 

Sachs încuviinţă din cap. 

— Ce etaj? o întrebă ea pe femeia în vârsta. 

— Eu eram la etajul nouăsprezece. Aripa de vest. Mi s-a 
părut foarte aproape. 

Un tânăr îmbrăcat în costum veni lângă ei. 

— Nu. Nu, se opuse el. Sunt sigur că s-au auzit de la 
etajul cincisprezece. Aripa de sud, nu cea de vest. 

— Sunteţi sigur? întrebă Haumann. 

— Absolut. 

— Nu cred, protestă cu blândeţe femeia mai în vârstă. 
Focurile de armă au venit de undeva mai sus. Şi sunt 
convinsă că din aripa de vest a clădirii. 

— Grozav! bombăni Haumann. Haideţi, trebuie să ne 
mişcăm. Ar putea exista răniţi. Vom căuta peste tot. 

Din nou se auzi radioemiţătorul Motorola al Ameliei 
Sachs. 

— Centrala cheamă 5885, Brigada Criminalistică. 

— Ascult. 

— Vă fac legătura. 

— Aştept. 

— Sachs, eşti acolo? răsună glasul lui Lincoln Rhyme. 

— Da, spune. Sunt aici cu Lon, cu Bo şi cu ESU. 

— Ascultă, vorbi criminalistul. Am discutat cu centralista 
şi am coroborat relatările locatarilor care au sunat la 911. 
Se pare că focurile de armă s-au tras de la etajul 
optsprezece sau nouăsprezece, undeva în centrul aripii de 
vest a clădirii. 

Difuzorul era exterior, nu montat la cască, aşa că oricine 
dintre cei din jur putea asculta convorbirea. 

— OK, aţi auzit? se adresă Haumann oamenilor săi. 

Aceştia încuviinţară din cap. 

— Mergem să verificăm clădirea, Rhyme, spuse Sachs. 
Te sun mai târziu. 

Haumann îşi împărţi oamenii în trei echipe, câte una 
pentru fiecare etaj - optsprezece şi nouăsprezece - cea de 
a treia urmând să se împartă la rândul ei, pentru a verifica 
scările. A 

Sachs îl observă în apropiere pe Alan Coe. Îşi verifica 
pistolul din dotare - acelaşi Glock mare, cu care îşi ratase 
ţinta - şi se lipise de una dintre echipele ESU. 

— 'Ţine-l departe de intrare, îi şopti ea lui Haumann. E o 
belea în situaţii tactice. 

Sachs se bucura de oarecare credibilitate în faţa şefului 
ESU, care o văzuse acţionând în timpul unui schimb de 
focuri, aşa că Haumann încuviinţă din cap. Se duse la Coe 
şi discută cu el. Sachs nu auzi conversaţia, dar cum era 
vorba de o operaţiune a NYPD, probabil că Haumann 
invocase argumentul jurisdicției şi-i ordonase agentului să 
iasă din dispozitiv. După câteva momente de discuţie 
aprinsă, obrazul agentului INS era la fel de roşu ca şi 
părul. Dar Haumann nu-şi pierduse autoritatea - şi 

prestanţa - sergentului de instrucţie de odinioară, aşa 
încât Coe renunţă curând la protestele sale inutile. 

Se răsuci pe călcâie şi ieşi furios pe uşa principală, 
scoţându-şi celularul, fără îndoială pentru a protesta la 
Peabody sau la cineva din clădirea FBI. 

Şeful ESU lăsă câţiva oameni să păzească holul, apoi el, 
Sachs şi un grup de poliţişti urcară într-unul din lifturi şi 
porniră spre etajul optsprezece. 

Când se deschise uşa apartamentului, se traseră 
deoparte, apoi un poliţist cercetă interiorul cu ajutorul 
unei oglinzi pe suport metalic ataşat la un baston. 

— E-n regulă. 

Intrară în apartament, păşind cu grijă pe covor şi 
încercând să nu facă zgomot, deşi echipamentul lor 
zornăia la fel ca al unor alpinişti de performanţă. 

Haumann le făcu semn cu mâna să se împrăştie. Doi 
poliţişti înarmaţi cu pistoale automate MP5 i se alăturară 
Ameliei Sachs şi toţi trei începură să cerceteze 
apartamentul. Flancată de doi poliţişti solizi, cu armele 
pregătite, Sachs alese o uşă şi ciocăni în ea. 

Dinăuntru răsună un zgomot bizar, o bufnitură surdă, ca 
şi cum undeva în apropierea uşii ar fi fost trântit un obiect 
greu. Sachs aruncă o privire spre poliţiştii ESU, care-şi 
aţintiră armele spre uşă. Sachs desprinse închizătoarea cu 
arici şi-şi scoase pistolul din toc, apoi se trase puţin înapoi. 

Dinăuntru se auzi o nouă bufnitură, apoi zgomot de 
metal zgâriat. 

Ce dracu’ însemna zgomotul? Clinchetul unui lanţ 
metalic. 

Sachs rămase cu degetul încordat pe siguranţa armei, 
nu pe trăgaci, şi privi crispată cum se deschide uşa. 

În prag se ivi o femeie micuță, cu părul cărunt, care 
ridică ochii către ei. 

— Sunteţi de la poliţie, spuse ea. Aţi venit pentru 
focurile alea de artificii pentru care am făcut reclamaţie. 

Rămase cu ochii la armele mari din mâinile poliţiştilor 
ESU. 

— Ah, ia te uită! 

— E în regulă, doamnă, o linişti Sachs, dându-şi seama 
că bufnitura venise de la taburetul pe care femeia îl 
pusese pe podea ca să se poată uita prin vizor. 

Femeia îi privi bănuitoare. 

— Dar dacă ar fi vorba numai de nişte artificii, n-aţi avea 
arme, aşa-i? A 

— Nu ştim precis despre ce-i vorba, doamnă. Încercăm 
să ne dăm seama de unde au venit zgomotele. 

— Cred că de la 18 K, ceva mai înainte pe coridor. De 
aceea am crezut că sunt artificii... acolo locuieşte un 
oriental. Sau asiatic sau cum i s-o mai spune acum. In 
religia lor se folosesc artificii. Cică să sperie dragonii. Sau 
poate strigoii. Nu ştiu. 

— Mai locuiesc şi alţi asiatici la etajul dumneavoastră? 

— Nu, nu cred. 

— Bine, doamnă, vă mulţumim. Acum, v-am ruga să 
intraţi înapoi în casa şi să încuiaţi uşa. Să nu deschideţi, 
orice aţi auzi. 

— Vai de mine. 

Se uită din nou la poliţiştii înarmaţi şi încuviinţă din cap, 
nu prea convinsă. 

— Aţi putea să-mi spuneţi... 

— Intraţi în casă, vă rog, insistă Sachs zâmbind, dar pe 
un ton foarte ferm. 

Închise ea însăşi uşa în urma femeii. 

— Cred că-i 18 K, şopti ea către Haumann. 

Haumann făcu semn cu mâna la echipă să pornească 
spre apartament. 

Bătu cu putere în uşă. 

— Poliţia! Deschideţi! 

Niciun răspuns. 

Haumann repetă ordinul. 

Nimic. 

Haumann îl îndemnă din cap pe polițistul care căra 
berbecul masiv al echipei. Acesta apucă mânerele tubului 

gros de metal, ajutat de un alt poliţist. Oamenii se uitară la 
Haumann, care făcu un semn afirmativ din cap. 

Amândoi îşi luară avânt şi izbiră berbecul cu putere în 
uşă, lângă clanţă. Broasca cedă imediat şi uşa se deschise 
de perete. Cei doi poliţişti trântiră berbecul la podea, 
ciobind dalele de marmură. Vreo şase poliţişti, cu armele 
ridicate la umăr, dădură buzna în apartament. 

Amelia Sachs alergă şi ea înăuntru, deşi în urma 
celorlalţi, protejaţi cu echipament complet antiglonţ: 
cagule din fibre Nomex, căşti şi vizoare. Cu arma în mână, 
poliţista se opri în prag şi-şi plimba privirea prin 
apartamentul de lux, zugrăvit în nuanţe delicate de gri şi 
trandafiriu. 

Echipa ESU se împrăştie, verificând fiecare cameră şi 
fiecare cotlon în care s-ar fi putut ascunde o fiinţă 
omenească. Apoi vocile lor aspre începură să se audă de 
prin toate colţurile apartamentului. 

— Aici nimic... Nimic. Nici în bucătărie... Nu există 
intrare secundară. Nimic... 

Strigoiul fugise. 

Dar, la fel ca şi pe Easton Beach cu o zi în urmă, lăsase 
în urmă moarte. 

În sufragerie zăcea cadavrul unui bărbat care semăna 
cu cel împuşcat de Sachs în seara precedentă, în faţa 
locuinţei lui Wu. Poliţista presupuse că era tot un uigur. 
Fusese împuşcat de aproape. Cadavrul se găsea lângă o 
canapea de piele, ciuruită de gloanţe. Pe podea, în dreptul 
canapelei, se vedea un pistol de duzină: o armă automată 
ieftină, cu seria ştearsă. 

În dormitor se afla un alt cadavru. 

Acesta era un chinez în vârstă, trântit pe spate, cu 
privirea sticloasă. Pe picior avea o rană de glonţ, dar 
glonţul nu nimerise nicio arteră sau venă importantă. Rana 
nu sângerase mult. Sachs nu observă alte răni, deşi lângă 
bătrân era un cuţit lung de bucătărie. Poliţista îşi puse 
mânuşile de cauciuc şi verifică pulsul. Pulsul era 
inexistent. 

Sosiră şi specialiştii ESU, care verificară trupul 
chinezului, confirmând că acesta era mort. 

— Care e cauza decesului? întrebă unul dintre 
specialişti. 

Sachs cercetă cadavrul. Apoi se aplecă în faţă. 

— Aha! Ştiu! exclamă ea, făcând semn din cap spre 
mâna Chinezului, cu degetele încleştate pe o sticluţă 
maronie. 

Sachs îi descleştă degetele şi luă sticluţa. Eticheta era 
scrisă atât în chineză, cât şi în engleză. 

— Morfină, zise ea. S-a sinucis. 

Poate era unul dintre imigranții de la bordul Dragonului 
din Fuzhou: poate tatăl lui Sam Chang, venit aici cu gând 
să-l ucidă pe Strigoi. Încercă să-şi imagineze ce se 
întâmplase: tatăl îl omorâse pe uigur, dar Strigoiul se 
adăpostise în spatele canapelei, iar bătrânul rămăsese fără 
gloanţe. Apoi Strigoiul luase cuțitul, cu gând să-l tortureze 
ca să afle unde se găsea restul familiei, numai că 
imigrantul îşi luase singur viaţa. 

Haumann ascultă mesajul primit în căşti şi-şi anunţă 
colegii că toata clădirea fusese verificată: Strigoiul 
scăpase. 

— Oh, nu! murmură Sachs. 

Sosiră şi specialiştii criminalişti, doi dintre ei cărând 
valize mari, metalice, pe holul blocului, la intrarea în 
apartament. Sachs îi cunoştea şi-i salută din cap. Deschise 
valizele şi-şi puse costumul special. 

— Trebuie să cercetez toata camera, îi anunţă ea pe cei 
din echipa ESU. V-aş ruga mult să părăsiţi apartamentul. 

Timp de jumătate de oră cercetă scena crimei şi, deşi 
reuşi să culeagă unele probe, niciuna dintre ele nu oferea 
vreun indiciu asupra locului spre care s-ar fi putut 
îndrepta Strigoiul. 

Când se apropia de sfârşitul cercetărilor, Sachs simţi în 
nări miros de ţigară. Ridică privirea şi-l văzu în prag pe 
Sonny Li, care studia cu atenţie încăperea. 

— ÎI cunosc de pe vapor, zise Li, clătinând din cap, cu 
ochii trişti. Este tatăl lui Sam Chang. 

— Mi-am închipuit. Oare ce l-a împins să facă un astfel 
de gest? Un om bătrân înfruntându-l pe Strigoi şi pe 
ceilalţi? 

— Pentru familie, răspunse liniştit Li. Pentru familie. 

— Presupun că vrei şi tu să cercetezi scena crimei, i se 
adresă Sachs, fără urmă de ironie în glas. 

Predicţiile corecte ale lui Li în privinţa lui Jerry Tang şi 
apariţia lui neaşteptată în ziua precedentă la locuinţa 
familiei Wu îi sporiseră credibilitatea ca detectiv. 

— Tu ce crezi fac eu acum, Hongse? Eu aplic grilă. 

Ea râse. 

— Loaban şi cu mine avut discuţie aseară. El spus la 
mine despre cum aplic grila. Numai că eu acum aplic grilă 
în mintea mea. 

„Cam cum face şi Rhyme”, îşi spuse Sachs. 

— Ai găsit ceva interesant? 

— Oh, multe, înţelegi? 

Ea se întoarse spre probele concrete şi începu să le 
pună în pungi de plastic şi să scrie etichetele, pregătindu- 
le pentru transport. 

Observă în colţul camerei un mic altar şi câteva statuete 
ale unor zei chinezi. Îi veniră în minte vorbele femeii de pe 
coridor. 

„In religia lor se folosesc artificii. Cică să sperie 
dragonii. 

Sau poate strigoii.” 


355 


- MAIMUŢA DE PIATRĂ - 


Capitolul 33 


Clădirea era înconjurată de zeci de girofaruri. Strigoiul 
se răsuci pe loc, privind spre ele. Yusuf, turcul cel tăcut, 
conducea maşina pe Church Street, îndepărtându-se de 
bloc. Era încruntat şi profund şocat de pierderea încă unui 
tovarăş, totuşi conducea calm, grijuliu să nu atragă atenţia 
asupra microbuzului Windstar furat. 

După sinuciderea bătrânului, înainte să apuce să 
dezvăluie ceva (nu avusese nimic relevant nici în 
buzunare), Strigoiul coborâse în fugă scările şi alergase 
spre parcare de îndată ce auzise sirenele în faţa clădirii. 
Încă nu-şi recăpătase suflul şi inima îi bătea să-i spargă 
pieptul. 

Poliţia sosise mult prea curând ca să fi reacţionat la 
focurile de armă: se ştia că el era acolo. Dar cum? 
Chibzuia asupra acestei întrebări, privind absent la 
trecătorii de pe stradă la orele dimineţii. Ascunzătoarea nu 
era în niciun fel legată de persoana lui. În cele din urmă, 
ajunse la concluzia că probabil poliţia îi descoperise 
locuinţa secretă datorită apelurilor telefonice date şi 
primite de la Centrul Uigur din Queens. Astfel, poliţia 
obținuse numărul lui de celular şi localizase apartamentul. 
Se prea poate să fi existat şi alte indicii. Informaţiile lui 
despre Lincoln Rhyme sugerau că polițistul era perfect 
capabil să facă o astfel de deducție. Cu toate acestea, îl 
tulburase faptul că nu fusese avertizat că poliţia era în 
drum spre el. Îşi imagină că Rhyme avea guanxi mai bune 
decât ale lui. Yusuf spuse ceva pe limba lui. 

— Mai spune o dată, îi ceru Strigoiul în engleză. 

— Unde vrei mergi tu? 

Strigoiul mai avea câteva ascunzători în oraş, dar numai 
una prin apropiere. li dădu turcului instrucţiuni cum să 
ajungă acolo. Apoi îi înmâna încă cinci mii de dolari. 

— Du-te şi găseşte pe altcineva care să ne ajute. Ai să 
faci asta? 

Yusuf şovăia. 

— Îmi pare rău de prietenii tăi, continuă Strigoiul, 
mascându-şi disprețul printr-un ton cât mai compătimitor. 
Dar au fost neglijenţi. Tu nu eşti neglijent. Am nevoie de 
ajutorul tău. ţi mai dau zece mii de dolari. Bani gheaţă, 
numai pentru tine. Nu va trebui să-i împarţi cu nimeni. 

Yusuf încuviinţă din cap. 

— OK, acum du-te şi găseşte pe altcineva. Dar nu la 
Centrul  Uigur. Nu te înapoia acolo. Probabil e 
supravegheat de poliţie. Şi fă-ţi rost de alt celular. Pe 
urmă sună-mă şi dă-mi noul tău număr. 

li spuse şi el uigurului numărul noului său telefon mobil, 
pe care-l avusese în ascunzătoare şi pe care-l luase la el, 
împreună cu banii, cu câteva minute mai înainte, când 
fugise. 

— Lasă-mă acolo, la colţ. 

Turcul frână pe Canal Street, nu departe de locul unde 
în ajun fuseseră la un pas de a lichida familia Wu. Strigoiul 
cobori şi se aplecă spre turc, punându-l să repete 
instrucţiunile în engleză, ca să se asigure că reţinuse noul 
lui număr de celular. 

Microbuzul demară în viteză. 

Strigoiul se întinse, cu ochii la o chinezoaică 
adolescentă îmbrăcată cu o bluză tricotată, mulată pe 
corp, fustă scurtă şi tocuri incredibil de înalte, încât abia 
îşi ţinea echilibrul. 

O urmări din priviri până când fata se pierdu în mulţime. 
Nu era singurul bărbat care întorcea capul după ea, deşi 
Strigoiul bănuia că era singurul care ar fi vrut ca mai întâi 
s-o chinuie cumplit şi abia pe urmă s-o posede. 

Porni în partea opusă, prin harababura de pe Canal 
Street. Mai avea mult de mers până să ajungă la noua 
ascunzătoare - aflată aproape un kilometru mai spre est. 
În timp ce mergea, cugeta la ce avea de făcut. Mai întâi, îi 
trebuia o altă armă - ceva mare, un SIG sau un Glock. 
După toate aparențele, urma să fie o cursă 
contracronometru: cine avea să pună primul mâna pe 

familia Chang? El sau poliţia? Iar dacă se ajungea la un 
schimb de focuri, voia să aibă o armă redutabilă. De 
asemenea, avea nevoie şi de alte haine. Şi încă vreo câteva 
lucruri. i 

Confruntarea devenea din ce în ce mai strânsă. Işi 
aminti de anii tinereții, când se ascunsese de oamenii lui 
Mao în cimitirul de maşini, pândind răbdător şobolani şi 
câini, ca să se hrănească. Îşi aminti şi cum îi căutase pe 
ucigaşii tatălui său, membri în brigada de tineret. 
Vremurile acelea îl învăţaseră multe despre arta vânătorii 
şi una dintre acele lecţii de viaţă era următoarea: un 
adversar mai puternic se aşteaptă să-i găseşti şi să-i 
exploatezi punctele slabe, aşa că-şi pregăteşte apărarea pe 
acest principiu. Insă singura modalitate eficientă de a 
învinge un asemenea adversar este să foloseşti împotriva 
lui propria-i putere. Exact aşa intenţiona să procedeze şi 
Strigoiul. 

Naixin? se întrebă el. 

Nu. Vremea aşteptării şi a răbdării trecuse. 


Chang Mei-Mei puse o ceaşca de ceai în faţa soţului 
ametit. 

El clipi des spre ceaşca verde pal, dar îşi concentră 
toata atenția - la fel ca soția şi cei doi fii - asupra 
televizorului. 

Cu ajutorul lui William, care traducea, aflară ştirile 
despre doi bărbaţi găsiți morţi în Lower Manhattan. 

Unul din cei doi bărbaţi era un imigrant din Turkestanul 
chinez, domiciliat în Queens. 

Celălalt era un chinez de şaizeci şi nouă de ani, despre 
care se credea că ar fi călătorit la bordul Dragonului din 
Fuzhou. 

Cu jumătate de oră în urmă, Sam Chang se trezise din 
somnul lui greu, dezorientat şi cu gura năclăită. Încercase 
să se ţină pe picioare, dar se prăvălise cu zgomot pe 
podea, ceea ce-i făcuse pe soţie şi pe copii să alerge într- 
un suflet la el. De cum observase lipsa pistolului, 

înţelesese ce făcuse tatăl lui şi pornise cu paşi împleticiţi 
spre uşă. 

Dar Mei-Mei îl oprise. 

— E prea târziu, îi spusese ea. 

— Nu! strigase Chang, prăbuşindu-se din nou pe 
canapea. 

Se întorsese spre soţie. Pierderea şi durerea îl făcuseră 
să-şi iasă din fire şi să strige furios la ea. 

— Şi tu l-ai ajutat, aşa-i? Ai ştiut ce avea de gând să 
facă! 

Femeia privise în jos, la pisoiul de pluş al lui Po-Yee, pe 
care-l ţinea în mână, fără să rostească vreun cuvânt. 

Chang îşi retrăsese pumnul strâns, cu gând s-o lovească. 
Mei-Mei se crispase şi se ferise, anticipând lovitura. 
William se lăsase de pe un picior pe celălalt. Ronald 
începuse să plângă. Dar Chang coborâse braţul. „l-am 
învăţat pe ea şi pe copii să-i respecte pe cei vârstnici, 
gândise el. Probabil că Chang Jiechi i-a poruncit lui Mei- 
Mei să-l ajute, iar ea l-a ascultat.” 

În timp ce efectul puternicului drog se risipea, Chang 
rămăsese un timp aşezat, mistuit de îngrijorare, sperând 
că totul avea să se termine cu bine. 

Numai că reportajul televizat îi confirma cele mai 
cumplite temeri. 

Turcul fusese împuşcat mortal de către bărbatul cel 
vârstnic, explica reporterul, iar acesta murise ulterior din 
pricina unei supradoze de morfină, după toate aparențele 
fiind vorba de o sinucidere. Se credea că apartamentul ar 
fi fost o ascunzătoare a lui Kwan Ang, contrabandistul de 
oameni căutat de poliţie în legătură cu scufundarea 
vasului Dragonul din Fuzhou, petrecută în zorii zilei 
precedente. Kwan reuşise să fugă înainte de sosirea 
poliţiei şi se afla încă în libertate. 

Ronald continua să plângă, privind când la televizor, 
când la mama şi la tatăl său. 

— Yeye... repeta el. Yeye... 

Cu picioarele încrucişate sub el, legănându-se înainte şi 
înapoi neliniştit, William traducea scurt, cu glas plin de 
amărăciune, vorbele  reporterului de televiziune. 
Coincidenţa făcea ca reporterul să fie un american de 
origine chineză. 

Reportajul se încheie. Ca şi cum confirmarea televizată 
a morţii lui Chang Jiechi ar fi fost un semnal, Mei-Mei se 
ridică şi se duse în dormitor, de unde se întoarse cu o foaie 
de hârtie, îi întinse soţului ei foaia, apoi o săltă pe Po-Yee 
pe genunchi şi şterse faţa şi mânuţele fetiţei. 

Încă amorţit, Chang luă foaia şi o despături. Scrisoarea 
fusese scrisă cu creionul, nu cu o peniță încărcată de 
cerneală, totuşi literele erau frumos desenate: adevăratul 
artist - aşa îl învățase bătrânul pe fiul său - îşi poate 
dovedi măiestria cu orice mijloace, oricât de rudimentare. 


Dragul meu băiat, 

Viaţa mi-a fost mai plină decât aş fi sperat. Sunt bătrân şi 
bolnav. Un an sau doi mai mult pe lumea asta nu-mi aduc 
nicio mângâiere. Mai curând mă consolează datoria de a mă 
reîntoarce în sânul Naturii la ceasul înscris pentru mine în 
Cartea Viilor şi a Morților. 

Ceasul acesta a sosit. 

Ţi-aş putea spune multe lucruri, relatându-ţi pe scurt toate 
învăţămintele din viaţa mea, tot ce-am învăţat de la tatăl meu, 
de la mama mea şi chiar de la tine, fiul meu. Dar nu voi face 
asta. Adevărul nu poate fi schimbat, dar calea până la el este 
adesea un labirint în care trebuie să ne zbatem ca să ne 
găsim propria cale. Eu am sădit bambus sănătos, care a 
crescut bine. Continuă-ţi călătoria, îndepărtându-te de 
pământ şi străduindu-te să mergi către lumină, îngrijeşte-ţi la 
rândul tău propriile recolte. Fii grijuliu, ca orice fermier, dar 
lasă-le suficient spaţiu. Eu le-am văzut soiul: vor creşte drept. 

Tatăl tău 


Pe Sam Chang îl năpădi o furie fără margini. Se ridică 
repede de pe canapea şi, ameţit de la drog, se strădui să 

se ţină drept. Izbi ceaşca de ceai de perete şi o sparse. 
Ronald se feri, speriat de furia tatălui său. 

— Am să-l omor! urlă Chang. Strigoiul trebuie să moară! 

Urletele lui treziră fetiţa. Mei-Mei le şopti ceva fiilor ei. 
William şovăi, apoi făcu semn din cap spre Ronald, care o 
ridica pe Po-Yee. Toţi trei se duseră în dormitor. Uşa se 
închise în urma lor. 

— L-am găsit o dată, îl voi găsi şi a doua oară, îi spuse 
Chang. De data asta... 

— Nu, îl opri Mei-Mei cu voce fermă. 

El se răsuci către soţia lui. 

— Ce? 

Ea înghiţi în sec, cu privirea în pământ. 

— N-ai să faci asta. 

— Mie să nu-mi vorbeşti aşa. Eşti soţia mea. 

— Întocmai, replică ea cu glas tremurat. Sunt soţia ta. 
Sunt mama copiilor tăi. Ce se va întâmpla cu noi, dacă tu 
mori? La asta te-ai gândit? Am ajunge pe străzi, am fi 
deportaţi. Ai idee ce-ar însemna pentru noi viaţa în China 
dacă ne-am înapoia în ţară? O văduvă de disident, fără 
locuinţă şi fără bani? Asta vrei să se întâmple cu noi? 

— Tatăl meu e mort! spumegă Chang. Cel vinovat 
pentru asta trebuie să moară! 

— Ba nu, răspunse ea cu sufletul la gură, adunându-şi 
din nou tot curajul. Tatăl tău era un om bătrân. Era bolnav. 
Nu era centrul universului nostru, aşa că trebuie să ne 
continuăm viaţa. 

— Cum poţi să spui una ca asta? urlă Chang, şocat de 
îndrăzneala ei. El e cel care m-a adus pe lume. 

— A trăit o viaţă plină şi acum e mort. Trăieşti în trecut, 
Jingerzi. Părinţii noştri merită respectaţi, e drept, dar atât 
şi nimic mai mult. 

Chang îşi dădu seama că ea i se adresase pe numele 
chinezesc de botez. Din câte îşi amintea, nu mai făcuse 
asta de ani de zile, dinainte de căsătorie. Când îi vorbea, 
întotdeauna folosea cuvântul respectuos zhangfu - soţ. 

Mei-Mei continuă, ceva mai sigură pe ea: 

— Nu-i vei răzbuna moartea. Vei rămâne ascuns aici, cu 
noi, până când Strigoiul va fi prins sau ucis. Pe urmă, tu şi 
William veţi merge să lucraţi la tipografia lui Joseph Tan. 
lar eu voi rămâne acasă, unde am să mă ocup de educaţia 
lui Ronald şi Po-Yee. Vom studia toţi engleza, vom face 
bani... lar când va avea loc o nouă amnistie, vom căpăta 
cetăţenie. Tăcu o clipă şi-şi şterse obrazul ud de lacrimi. L- 
am iubit şi eu, ştii bine. E o pierdere şi pentru mine. 

Apoi se apucă să curețe sufrageria. 

Chang se trânti pe canapea, unde rămase multă vreme 
în tăcere, cu ochii ţintă la covorul ponosit, roşu cu negru, 
de pe podea. Apoi se duse în dormitor. William privea 
afară pe fereastră, cu Po-Yee în braţe. Chang vru să-i 
vorbească, dar se răzgândi şi-i făcu semn fiului mai mic să 
iasă afară din dormitor. Băiatul se duse în sufragerie, 
neştiind la ce să se aştepte, şi-l urmă pe tatăl său până la 
canapea. Se aşezară amândoi. După câteva clipe Chang 
reuşi să-şi recapete stăpânirea de sine. 

— Fiule, ştii războinicii din Qin Shi Huang? îl întrebă el 
pe Ronald. 

— Da, Baba. 

Era vorba de miile de statui din teracotă în mărime 
naturală, reprezentând soldaţi, cai şi căruţaşi, sculptate 
lângă Xi'an de primul împărat al Chinei în secolul al III-lea 
î.Hr. şi puse în mormântul lui. Armata urma să-l însoţească 
în viaţa de apoi. 

— Vom face şi noi acelaşi lucru pentru Yeye. Aproape îl 
podidi plânsul. Vom trimite în cer câteva lucruri, ca 
bunicul tău să le aibă alături. 

— Ce anume? întrebă Ronald. 

— Lucruri importante pentru el pe când era în viaţă. Noi 
ne-am pierdut toate agoniselile odată cu scufundarea 
vasului, aşa că vom desena acele obiecte. 

— Se poate şi aşa? întrebă băiatul, încruntându-se. 

— Da. Dar am nevoie de ajutorul tău. 

Ronald încuviinţă din cap 

— Adu aici nişte hârtie şi creionul de colo. 

Făcu semn din cap spre masă. 

— Ce-ar fi să desenezi pensulele lui preferate, cea din 
păr de lup şi cea din păr de capră? Şi călimara lui. Mai ţii 
minte cum arătau? 

Ronald luă creionul în mâna lui micuță. Se aplecă 
deasupra foii de hârtie şi începu să deseneze. 

— Şi o sticlă din vinul de orez care-i plăcea, sugeră Mei- 
Mei. 

— Şi un purcel? întrebă băiatul. 

— Un purcel? se miră Chang. 

— Îi plăcea să mănânce porc cu orez, ţii minte? 

Deodată, Chang simţi în spate o prezenţă. Se întoarse şi- 
l văzu pe William privind la desenele fratelui său. 

— Când a murit bunica, am ars bani, zise el posomorât. 

La înmormântările chinezeşti exista tradiţia de a arde 
bucăţi de hârtie imprimate ca să semene cu bancnotele de 
un milion de yuani emise de „Banca Iadului”, ca răposatul 
să aibă bani de cheltuit pe lumea cealaltă. 

— Poate reuşesc eu să desenez câţiva yuani, se oferi 
William. 

La auzul vorbelor lui, pe Chang îl năpădi un val de 
emoție, totuşi nu-şi îmbrăţişă fiul, aşa cum dorea cu 
patimă să facă. Se mulţumi să-i spună simplu: 

— Mulţumesc, fiule. 

Tânărul cel slăbuţ se ghemui alături de fratele lui şi 
începu să deseneze bancnotele. 

Când cei doi copii terminară de desenat, Chang îşi 
conduse familia în curtea din spatele noii lor locuinţe. Ca 
şi când ar fi fost vorba de înmormântarea reală a lui Chang 
Jiechi, înfipse în pământ două beţişoare cu tămâie, pentru 
a însemna locul în care ar fi zăcut mortul, apoi dădu foc 
desenelor realizate de fiii lui şi împreună urmăriră fumul 
înălțându-se spre cerul cenuşiu şi fâşiile de hârtie arsă 
încreţindu-se şi devenind cenuşă. 

Capitolul 34 


— Cineva a încercat din nou să ajungă la familia Wu, 
anunţă Sellitto, ridicând privirea de pe celular. 

— Ce? exclamă Sachs, uimită. La locuinţa sigură din 
Murray Hill? 

Rhyme îşi învârti scaunul cu rotile ca să ajungă faţă în 
faţă cu detectivul. 

— Una dintre camerele video de pe alee a înregistrat un 
individ negricios la faţă, subţirel, cu mănuşi. Incerca să 
vadă dacă e deschisă vreo fereastră din spate. Credeţi că-i 
o simplă coincidenţă? 

— Când vine vorba de Strigoi, nu există coincidenţe, 
râse amar Sonny Li. 

Rhyme încuviinţă din cap şi întrebă: 

— Ce s-a întâmplat? 

— Doi oameni de-ai noştri s-au luat după el, dar tipul s-a 
făcut nevăzut. 

— Cum naiba a descoperit Strigoiul unde se află Wu? se 
miră criminalistul. 

— Cine ştie? replică Sellitto. 

Sachs căzu pe gânduri. 

— După schimbul de focuri din Canal Street, poate că 
unul dintre bangshou-i m-a urmărit până la spital, apoi a 
urmărit familia Wu până la locuinţa secretă. Greu de 
realizat, dar nu imposibil. Se duse la tabla albă şi bătu cu 
degetul pe una dintre informaţii. Sau ce ziceţi despre asta? 


Se spune că Strigoiul are pe statul lui de plată persoane 
din guvern. 


— Te gândeşti la un spion? întrebă Sellitto. 

— Nimeni din FBI nu ştia că i-am trimis la Murray Hill. 
La vremea când mi-a venit în minte această ascunzătoare, 
Dellray deja plecase. Ceea ce înseamnă că-i vorba de 
cineva din INS sau NYPD. 

— Păi atunci, zise Sellitto, e al dracului de clar că nu 
mai putem ţine familia Wu acolo. Am să telefonez la 
Asociaţia Naţională a Şerifilor Americani şi am să le cer să- 
i ducă la o instituţie de protecţie a martorilor, undeva, în 
nordul statului. Privi în jur, la membrii echipei. Iar 
informaţia asta trebuie să rămână între zidurile acestei 
încăperi. 

Formă un număr şi aranjă ca familia Wu să fie 
transportată într-un microbuz blindat. 

Rhyme începea să-şi piardă răbdarea. 

— Cineva să verifice la FBI. Unde dracu’ e înlocuitorul 
lui Dellray? Eddie, dă-le telefon. 

Deng luă legătura cu adjunctul agentului special care se 
ocupa de caz. Se pare că intervenise o oarecare întârziere 
în acel pow-wow”? care ar fi trebuit să decidă trimiterea 
mai multor agenţi drept întăriri în cazul GHOSTKILL.. 

— Spuneau că totul se rezolvă în după-amiaza asta. 

— Ce înseamnă totul? întrebă sarcastic Rhyme. Şi ce 
mama dracului „se rezolvă” înainte să primim întăririle? 
Ăştia nu înţeleg că avem de-a face cu un ucigaş? 

— Vrei să-i mai sun o dată? 

— Nu, răspunse el tăios. Vreau să mă uit la probe. 

Cercetările efectuate de Sachs la scena crimei din 
locuinţa Strigoiului de pe Patrick Henry Street aveau 
rezultate amestecate. Un element descurajant era acela că 
celularul care contribuise esenţial la depistarea Strigoiului 
fusese abandonat în blocul zgârie-nori. Dacă Strigoiul ar fi 
continuat să-l folosească, poliţia poate ar fi reuşit să-l 
localizeze. Mai mult decât atât, faptul că-l abandonase 
însemna că îşi închipuia probabil că aşa îi dăduseră de 
urmă, ca atare pe viitor avea să fie mult mai circumspect 
cu apelurile de pe mobil. 

Spre deosebire de pistolarul ucis pe Canal Street, 
uigurul ucis în ascunzătoare avusese acte la el: un permis 
de conducere şi o carte de vizită cu adresa Centrului 


26 Adunare a indienilor nord-americani (n.tr.). 
365 


- MAIMUŢA DE PIATRĂ - 


Cultural Turc din Queens. Bedding şi Saul, împreună cu 
echipa de agenţi tactici, se găseau acum la centru, dar 
şeful organizaţiei nu le spusese decât că, din câte auzise, 
un chinez neidentificat angajase câţiva oameni din cartier 
ca să-l ajute să mute nişte mobilă. Era tot ce ştia. Gemenii 
dăduseră toate asigurările că vor continua să facă presiuni 
asupra lui, dar, după părerea lor, omul mai degrabă ar fi 
mers la puşcărie decât să-l trădeze pe Strigoi. 

Nici numele din contractul de închiriere a 
apartamentului în care se ascunsese Strigoiul nu oferea 
mai multe indicii: Harry Lee. Numărul de asigurări sociale 
şi referințele erau false, iar cecul cu banii de chirie 
provenea de la o bancă din Caraibe. „Lee” era un nume la 
fel de comun ca „Smith” din engleză, îi informă Deng. 

Totuşi, cadavrul bătrânului mort din pricina supradozei 
de morfină oferea unele indicii. Chinezul avusese în 
portofel o carte de identitate, foarte spălăcită din pricina 
apei sărate, din care reieşea că era vorba de Chang Jiechi. 
În spatele cărţii de identitate, detectivii descoperiseră şi o 
bucată de hârtie foarte veche. 

Deng zâmbi cu tristeţe. 

— la priviţi aici. E un autograf de la Chiang Kai-Shek, 
liderul naţionalist. Acesta îi mulțumea lui Chang Jiechi 
pentru strădania lui de a opune rezistenţă comuniştilor şi 
de a apăra poporul chinez de dictatură. 

Privirea lui Rhyme lunecă spre şirul de fotografii de sub 
cele care înfăţişau cadavrul bătrânului. Acestea erau prim- 
planuri ale mâinilor bătrânului. Criminalistul îşi mişcă uşor 
degetul şi-şi ridică scaunul Storm Arrow la nivelul tablei. 

— Ia priviţi aici, zise el. Uitaţi-vă la mâinile lui. 

— Le-am fotografiat pentru că erau pătate, explică 
Sachs. 

Degetele şi palmele lui Chang Jiechi erau acoperite cu 
pete negre-albăstrui. Vopsea sau cerneală. Fără îndoială, 
nu era vorba de lividitate cadaverică: aceasta avea o 
nuanţă roşiatică şi în niciun caz nu s-ar fi instalat atât de 
curând după deces. 

— Degetele! repeta Rhyme. Priviţi la degete. 

Ea îşi îngustă pleoapele şi se apropie de fotografii. 

— Adâncituri! 

Desprinse de pe tablă fotografia amprentelor lui Sam 
Chang şi o puse lângă cea a mâinii tatălui sau. Palmele şi 
degetele lor aveau dimensiuni diferite - mâinile bătrânului 
erau mult mai ridate - dar adânciturile observate de 
Rhyme pe degetele lui Sam Chang erau prezente şi pe 
mâinile tatălui său. 

Îşi închipuiseră că semnele de pe degetele lui Sam 
Chang proveneau de la nişte răni. Dar era limpede că 
aveau de-a face cu altceva. 

— Ce să însemne asta? se miră Mel Cooper. Să fie ceva 
genetic? 

— Nu, nu poate fi aşa ceva, declară Rhyme, studiind 
atent fotografia mâinii bătrânului. 

Închise o clipă ochii şi-şi lăsă gândul să rătăcească, la fel 
ca unul dintre şoimii pelerini care-şi lua zborul de pe 
fereastra de la dormitor. Cerneală pe mâini, adâncituri... 
Brusc îşi dădu capul pe spate, privind spre Sachs. 

— Sunt pictori! Şi tatăl, şi fiul, amândoi sunt artişti. Vă 
amintiţi emblema de pe microbuz? Articole pentru 
Locuinţa Dumneavoastră. A fost pictată de unul din ei. 

— Nu, se opuse Li, privind fotografia. Ei nu pictori. Ei 
caligrafi. În China caligrafia e foarte importantă. Pana 
tinut aşa. 

Apucă un stilou şi-l ţinu perfect vertical, prins cu putere 
în triunghiul format din degetul mare, arătător şi mijlociu. 
Când dădu drumul stiloului şi-şi ridică mâna, adânciturile 
roşietice de pe degetele lui erau identice cu cele de pe 
mâna lui Chang şi a tatălui său. 

— În China, caligrafia considerată artă, continuă Li. Dar 
în timpul Revoluţiei Proletare, artiştii persecutat cumplit. 
Mulţi caligrafi obţinut slujbă tipografii şi pictat firme. 
Făcut lucruri utile. Bun pentru societate. Pe vas, Chang 
spus la noi că el disident şi că el concediat din post de 

profesor. Nimeni nu angajat la el în şcoli. Normal că el 
lucrat tipografie, pictat firme. 

— Când eram la spital, Wu a spus că Chang avea deja 
aranjat un loc de muncă, le aminti Sachs. 

— Ştim că familia Chang locuieşte în Queens, zise 
Rhyme. Să încercăm să obţinem de la Secţia 5 cât mai 
mulţi poliţişti care vorbesc chineza, ca să începem să 
sunăm la tipografii sau la ateliere de pictat firme care au 
angajat de curând un imigrant. 

Alan Coe râse - pare-se de naivitatea lui Rhyme. 

— Vor refuza să coopereze. Nu avem guanxi. 

— Hai să-ţi spun eu cum stăm dracului cu relaţiile! se 
răsti Rhyme. Spune-le că dacă mint şi noi prindem de 
veste, INS le va verifica firma, iar dacă familia Chang este 
lichidată, îi vom băga la puşcărie pentru complicitate la 
omor. 

— Ei, acum tu gândeşti la fel ca poliţist chinez! zise 
râzând Sonny Li. „Mâni boul cu biciul unic în istorie al 
Poporului.” 

Deng îşi scoase celularul şi sună la sediu. 

Mel Cooper introdusese în cromatograf o parte dintre 
urmele găsite în ascunzătoarea de pe Patrick Henry Street 
şi acum studia rezultatul. 

— Avem aici ceva interesant. 

Aruncă o privire spre punga de plastic marcată de Sachs 
cu carioca. 

— Asta avea pe tălpi tatăl lui Chang. Nitrati, potasiu, 
carbon, sodiu... Biosolide. Şi încă în cantităţi apreciabile. 

Rhyme ciuli urechile. „Biosolid” era un termen fără 
îndoială inventat de vreun expert în relaţii cu publicul, 
suficient de isteţ ca să-şi dea seama că posibilităţile de 
comercializare a produsului ar fi fost sever limitate dacă l- 
ar fi vândut sub numele sau real: excremente umane 
procesate. 

Cele paisprezece uzine newyorkeze de tratare a 
deşeurilor produceau zilnic peste o mie de tone de 
biosolide, pe care le comercializau în întreaga ţară, drept 

368 


- JEFFERY DEAVER - 


îngrăşământ. Dacă pe tălpile victimei se găsea o cantitate 
apreciabilă din acest produs, însemna că familia Chang 
locuia probabil în vecinătatea unei asemenea uzine. 

— Putem verifica fiecare locuinţă din zona uzinelor? 
întrebă Sellitto. i 

Rhyme clătină din cap. În Queens existau câteva uzine 
de procesare a deşeurilor şi, date fiind vânturile 
capricioase din zona oraşului New York, familia Chang ar 
fi putut locui pe o rază de câteva cvartale în jurul fiecăreia 
dintre ele. Dacă nu reuşeau să restrângă aria cercetărilor 
- de pildă, descoperind tipografia unde urma să lucreze 
Chang - verificarea fiecărei locuinţe ar fi durat o veşnicie. 

Celelalte probe nu erau de prea mare folos. Morfina cu 
care îşi luase zilele bătrânul provenea de la o policlinică 
din China, prin urmare, din punct de vedere criminalistic, 
nu le era de niciun ajutor. 

— Morfina te poate ucide? întrebă Sellitto. 

— Se zice că aşa s-a sinucis Jack London, interveni 
Rhyme, care era la fel de expert în modalităţi de 
sinucidere pe cât de bun cunoscător al diverselor momente 
din istoria criminalisticii. In plus, orice te poate ucide, cu 
condiţia ca doza să fie suficientă. 

Sachs îi informă că bătrânul nu avusese asupra lui nici 
bilete de metrou, nici chitanţe care să ofere vreun indiciu 
despre domiciliul lui. 

Dar, după cum Rhyme avea să afle imediat, Amelia 
Sachs nu era singurul poliţist care verificase scena crimei 
din ascunzătoarea Strigoiului. 

— Ascultă, Loaban, şi eu găsit ceva când cercetat 
apartament de la Strigoi. Vrei să auzi? 

— Dă-i drumul. 

— Eu găsit ceva interesant. OK, acolo statueta Buddha, 
în faţa uşii. În dormitor nu combină audio, nu culoare 
roşie. Hol zugrăvit în alb. Biblioteci cu uşi. Statuie cu opt 
cai. Toate oglinzile foarte înalte, nu tăiat cap când privit în 
ele. Clopoţei alamă cu mâner de lemn - ei ţinut în partea 

de vest a încăperii. Dădu din cap, subliniind evidenta 
semnificaţie a acestor elemente. Inţelegi, Loaban? 

— Nu, bombăni Rhyme. Continuă. 

Li îşi pipăi cămaşa în căutare de ţigări, apoi lăsă să-i 
cadă braţele pe lângă corp. 

— Deasupra la masa mea de lucru de la Biroul 
Siguranţei Publice din Liu Guoyuan este inscripţie. 

— Altă zicală? 

— Ju yi fan san. Adică: tu înveţi trei lucruri dintr-un 
singur exemplu. De la vorbe spuse de Confucius: „Dacă eu 
arăt cuiva un colţ de obiect şi el nu-şi dă seama cum arată 
celelalte trei, atunci eu nu arăt la el încă o dată”. 

„Nu e un motto rău pentru un detectiv criminalist”, îşi 
zise Rhyme. 

— Şi vrei să spui că atunci când ai văzut statuia cu opt 
cai şi clopoţeii de alamă ai dedus ceva util, un indiciu de 
care să ne putem servi? 

— Feng-shui, înţelegi? 

— Cum să aranjezi mobilierul şi obiectele ca să-ţi poarte 
noroc, interveni Thom. 

Rhyme îi aruncă o privire şi asistentul continuă: 

— Am văzut o prezentare pe canalul TV Casă şi gradină. 
Nu te nelinişti, am privit emisiunea în timpul meu liber. 

— Bun, Li, deci Strigoiul locuieşte într-un apartament 
care-i poartă noroc, spuse nerăbdător Rhyme. Şi ce-i 
relevant în asta? 

— Eee, felicitări, Sonny! zise Thom. [i s-a adresat pe 
numele de familie. Nu face asta decât cu cei mai buni 
prieteni. Mie-mi zice Thom şi atât. 

— Fiindcă veni vorba, Thom, am impresia că te găseşti 
aici doar ca să scrii. Nu să-ţi dai cu părerea. 

— Relevant, Loaban? Păi, la mine pare foarte clar, 
continuă Li. Strigoiul angajat cineva pentru aranjat 
camera şi omul acela făcut treaba al dracu’ de bună. El 
ştiut meserie. Poate ştiut alte locuinţe la Strigoi. 

— OK, zise Rhyme. Asta e ceva util. 

— Eu merg verific decoratori feng-shui în Chinatown. Ce 
zici? 

Rhyme prinse privirea Ameliei Sachs şi râse. 

— Va trebui să scriu o nouă carte de criminalistică. De 
data asta am să adaug un capitol despre woo-woo. 

— Ascultă, ştii ce spus conducător la noi, Deng 
Xiaoping? El spus că nu contează culoare la pisică, albă ori 
neagră, dacă prinde şoareci. 

— Bine, du-te şi prinde-ţi şoarecele, Li. Pe urmă 
întoarce-te aici. Simt nevoia de mai mult baijiu. Ah, încă 
ceva, Sonny. 

Polițistul chinez îl privi scurt. 

— Zaijian. 

Rhyme pronunţase cu grijă cuvântul învăţat de pe un 
site de traduceri din chineză. Li încuviinţă din cap. 

— „La revedere.” Da, da. Tu chiar pronunţat bine, 
Loaban. Zaijian. 

Polițistul chinez plecă, iar ceilalți se concentrară din nou 
asupra probelor. Totuşi, echipa nu făcea niciun progres şi 
mai trecu o oră fără vreo veste de la poliţiştii care 
verificau tipografiile din Queens. 

Rhyme îşi rezemă capul pe pernă. El şi Sachs priveau 
ţintă tabla, Rhyme fiind animat de o senzaţie familiară: o 
ultimă speranţă că probele atât de îndelung analizate vor 
da la iveală ceva interesant, deşi era limpede că nu puteau 
dezvălui nimic nou. 

— Să vorbesc iar cu familia Wu sau cu John Sung? 
întrebă Sachs. 

— Nu avem nevoie de mai mulţi martori, murmură 
Rhyme. Avem nevoie de mai multe probe. Imi trebuie ceva 
concret. 

„Mai multe probe, lua-le-ar naiba... Aveau nevoie...” 

Întoarse brusc capul spre hartă - harta originală, a zonei 
Long Island. Privirea i se opri asupra micului punct roşu, 
aflat la vreun kilometru jumătate în larg, în dreptul Orient 
Point. 

— Ce e? îl întrebă Sachs, văzându-l cum îşi îngustează 


pleoapele. 
— La dracu’! murmură el. 
— Ce e? 
— Mai avem o scenă a crimei. Şi am uitat cu totul de ea. 
— Poftim? 


— Vasul. Dragonul din Fuzhou. 


GHOSTKILL 
Easton, Long Island, Scena crimei 


e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. 

e Bangshou (mâna dreaptă) la bord; identitate necunoscută. 

e Identificat în cadavrul unui înecat descoperit în 
apropierea locului în care s-a scufundat Dragonul. 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Femeia rănită are grupa AB negativ. S-au cerut mai 
multe date despre sângele ei. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. 
e Şofer: Jerry Tang 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Nu s-a descoperit nimic în legătură cu maşina Honda. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

* Unul dintre înecaţi a fost identificat ca fiind Victor Au, 
bangshou al Strigoiului. 

e Amprentele au fost trimise la AFIS. 

e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 

e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 
e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 
e Incăperea distrusă cu sălbăticie. 
e Câteva amprente digitale. 
e Singurele amprente identificate aparţin lui Tang. 

e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 
e Urmele sugerează că ascunzătoarea Strigoiului se află 
probabil în centru, zona Battery Park City. 
e Se presupune că cei trei complici aparţin unei minorităţi 
etnice chineze. Se fac investigaţii în acest sens. 
e Este vorba de uiguri aparţinând Comunităţii din 
Turkestan şi Centrului Islamic din Queens. 
e Apelurile telefonice au fost trasate la un celular din 
centrul oraşului, Patrick Henry Street, nr. 805. 


Schimbul de focuri de pe Canal Street 
Scena crimei 


e Alte urme care atestă o ascunzătoare în zona Battery Park 
City. 

e Chevrolet Blazer furat - nu s-a dat de urma lui. 

e Amprentele nu au fost identificate. 

e Covorul din ascunzătoare: Lustre-Rite, produs de firma 
Arnold, instalat în ultimele şase luni. Se telefonează la clienţi, 
pentru a obţine lista locuinţelor în care a fost instalat acest tip 
de covor. 

e Au fost determinate locurile în care s-au pus covoare: 
32 de clădiri, lângă Battery Park City 

e S-au găsit frunze moarte, din cele întâlnite în grădinărit. 

e Cadavrul complicelui Strigoiului: minoritate etnică din 
vestul sau nord-vestul Chinei. Amprentele nu există în baza de 
date. Inarmat cu un Walther PPK. 

e Detalii privind imigranții: 

e Familia Chang: Sam, Mei-Mei, William şi Ronald; tatăl 
lui Chang, Chang Jiechi şi fetiţa Po-Yee. Sam are de lucru, 
dar nu se ştie nici unde, nici la cine. Conduce un 
microbuz albastru, nu se cunoaşte marca, nici numărul e 
înmatriculare. Familia locuieşte în Queens. 
e Familia Wu: Yong-Ping, Chin-Mei şi Lang. 


Schimbul de focuri din ascunzătoarea Strigoiului 
Scena crimei 

e Amprentele şi fotografiile mâinilor lui Chang Jiechi atestă 
că tatăl şi fiul său, Sam, sunt caligrafi. Sam Chang s-ar putea 
ocupa cu munca de tipărire sau cu pictura de firme. 

e Se verifică firmele şi atelierele din Queens. 

e Biosolidele de pe talpa decedatului sugerează că familia 
locuieşte în apropierea unei uzine de tratare a apelor reziduale. 

e Strigoiul a apelat la serviciile unui decorator feng-shui 
pentru a-i aranja locuinţa. 

Capitolul 35 


— Dar probele de pe vas sunt distruse, nu, Linc? întrebă 
Sellitto. Din pricina apei de mare. 

— Deşi statul în apă poate distruge ori degrada anumite 
categorii de probe, cum ar fi substanţele chimice solubile 
în apă, totuşi alte tipuri de probe fizice sau chiar urme se 
pot conserva şi chiar depista rapid, în funcţie de curenţi, 
de adâncimea şi temperatura apei, răspunse Sachs. Intr- 
adevăr, unele probe se conservă mai bine în apă decât pe 
uscat. Ei, cum a fost, Rhyme? 

— Bravo, Sachs. Sunt impresionat. 

Pasajul provenea din manualul de criminalistică al lui 
Rhyme. 

— Să sune cineva la Paza de Coastă şi să-mi facă 
legătura cu cei care se ocupă de salvare, ceru Rhyme. 

Sellitto reuşi în cele din urmă să obţină legătura şi 
comută telefonul pe microfon exterior. 

— La telefon Fred Ransom. Sunt căpitanul vasului Evan 
Brigant. 

Omul efectiv striga, ca să se facă auzit: vântul şuiera cu 
putere în microfonul radioemiţătorului. 

— La telefon detectiv Sellitto, NYPD. Am mai vorbit cu 
dumneavoastră. f 

— Aşa e, domnule. Imi amintesc. 

— Sunt aici cu Lincoln Rhyme. Unde vă găsiți în clipa 
asta? _ 

— Chiar deasupra Dragonului. Încă mai căutăm 
supraviețuitori, dar până acum fără rezultat. 

— Care-i starea vasului, domnule căpitan? întrebă 
Rhyme. 

— E aplecat spre tribord, la o adâncime de vreo treizeci 
de metri. 

— Cum e vremea în momentul de faţă? 

— Mult mai bună decât până acum. Valuri de trei metri, 
viteza vântului vreo treizeci de noduri. Burniţă. 
Vizibilitatea cam două sute de metri. 

— Aveţi scafandri disponibili care să cerceteze interiorul 
vasului? întrebă Rhyme. 

— Da, domnule. 

— Se pot scufunda în asemenea condiţii meteo? 

— Condiţiile nu sunt dintre cele mai bune, dar sunt 
acceptabile. Să ştiţi, domnule, că am căutat deja 
supraviețuitori. N-am găsit niciunul. 

— Mă refeream la căutarea de probe. 

— Înţeleg. Am putea trimite jos câţiva oameni. Problema 
este totuşi că scafandrii mei n-au făcut niciodată aşa ceva. 
Ei se ocupă doar de C & S. 

„Căutare şi salvare”, îşi aminti Rhyme. 

— Le-ar putea explica cineva ce au de făcut? întrebă 
căpitanul. 

— Sigur, răspunse Rhyme, deşi nu-şi făcea prea mari 
speranţe cum ar fi explicat unui novice experienţa lui de o 
viaţă în investigarea scenei crimei. 

— Mă duc eu, se auzi vocea Ameliei Sachs. 

— E vorba de vas, Sachs, o atenţionă Rhyme. 

— Am înţeles asta. 

— Se află la treizeci de metri adâncime. 

Ea se aplecă şi vorbi în microfon: 

— Domnule căpitan, pot fi la Battery Park în treizeci de 
minute. Aveţi posibilitatea să trimiteţi un elicopter care să 
mă transporte în locul unde va găsiţi acum? 

— Păi, pe vremea asta se poate zbura. Însă... 

— Am atestat RADI”. 

Sachs se referea la faptul că urmase cursuri de 
scafandri la Asociaţia Profesionistă a Instructorilor de 
Scafandri. Rhyme ştia ca poliţista făcuse cursurile 
împreună cu fostul ei prieten, Nick, şi că amândoi aveau la 
activ câteva scufundări. Totuşi, nu era deloc surprins că 

Sachs, cu pasiunea ei pentru viteză, preferase vedetele 
rapide şi schiul nautic. 

— Dar n-ai mai făcut scufundări de ani de zile, Sachs, îi 
atrase el atenţia. 

— E la fel ca mersul pe bicicletă. 

— Domnişoară... 

— Detectiv Sachs, domnule căpitan. 

— Domnişoară Sachs, e o mare deosebire între 
scufundările de agrement şi ce trebuie să facem astăzi. 
Oamenii mei se scufundă de ani întregi şi totuşi nu mi-e 
deloc uşor să-i trimit pe o epavă instabilă, pe o astfel de 
vreme. 

— Sachs, interveni Rhyme. Nu se poate. Nu ai 
pregătirea necesară pentru aşa ceva. 

— Le vor scăpa milioane de indicii. Ştii bine asta. Vor 
acţiona exact ca nişte profani. lertaţi-mă, domnule căpitan, 
e o realitate. 

— Am înţeles, domnişoară. Dar eu tot consider că e prea 
riscant. 

Sachs tăcu o clipă, apoi întrebă: 

— Domnule căpitan, aveţi copii? 

— Poftim? 

— Aveţi familie? 

— Da, răspunse el. Am familie. 

— Răufăcătorul pe care-l căutăm este individul care a 
scufundat vasul şi i-a ucis pe cei mai mulţi dintre cei aflaţi 
la bord. În clipa de faţă încearcă să lichideze câţiva 
imigranţi care i-au scăpat: o familie cu doi copii şi o fetiţă 
mică. Nu voi lăsa să se întâmple aşa ceva. La bordul 
vasului s-ar putea găsi unele probe care să ne indice locul 
unde se află el acum. Specialitatea mea e să găsesc probe, 
indiferent în ce condiţii. 

— Să folosim scafandrii noştri, interveni Sellitto. 

Atât NYPD, cât şi Brigada de Pompieri a oraşului 
dispuneau de scafandri profesionişti. 

— Nu sunt experţi în cercetarea scenei crimei, protestă 
Sachs. Ei nu sunt decât simpli scafandri de căutare şi 
salvare. 

Privi spre Rhyme, care şovăi câteva momente, apoi 
încuviinţă, dându-i a înţelege că o va susţine. 

— Ne puteţi ajuta, domnule căpitan? întrebă Rhyme. Ea 
trebuie să fie cea care coboară în epavă. 

Glasul căpitanului răzbătu peste şuierul vântului: 

— Bine, domnişoară detectiv. Dar ascultați aici, 
elicopterul va ateriza pe heliportul Hudson River. Aşa mai 
economisim ceva timp. E mai aproape decât Battery Park. 
Ştiţi unde vine asta? 

— Bineînţeles, răspunse Sachs. Dar mai e ceva, domnule 
căpitan, adăugă ea. 

— Ascult, domnişoară. 

— O mare parte dintre scufundări le-am făcut în 
Caraibe. 

— Înţeleg. 

— Ei bine, pe vas, la înapoiere, echipajul pregătea punci 
cu rom pentru toată lumea: era inclus în costul 
scufundării. Pe cuterele Pazei de Coasta aveţi aşa ceva? 

— Păi, domnişoară, cred că aş putea aranja ceva pentru 
dumneavoastră. 

— Într-un sfert de oră sunt la heliport. 

Convorbirea se încheie şi Sachs privi scurt către Rhyme. 

— Am să te sun să-ţi spun ce-am găsit. 

Erau atâtea lucruri pe care Rhyme ar fi vrut să i le 
spună, dar nu se simţea în stare. Se mulţumi să-i dea un 
sfat: 

— Cercetează cu atenţie. 

Ea îi mângâie mâna dreaptă, ale cărei degete nu 
simțeau absolut nimic. Cel puţin, nu încă. Poate după 
operaţie. 

El privi spre tavan, apoi spre dormitor, unde zeul 
detectivilor, Guan Di, şedea cu ceaşca lui de vin dulce pe 
cale să se evapore. Bineînţeles că Lincoln Rhyme se abţinu 
să înalțe o rugăciune către un zeu popular, mulţumindu-se 

să-i ureze Ameliei Sachs drum bun, mesaj pe care i-l 
trimise direct, deşi fără cuvinte. 


Tu înveţi trei lucruri dintr-un singur exemplu... 

„Confucius, parcă? Imi place cum sună”, îşi zise Lincoln 
Rhyme, apoi se adresă asistentului: 

— Am nevoie de ceva de la subsol. 

— Ce anume? 

— Un exemplar din cartea mea. 

— Nu ştiu exact unde sunt cărţile, răspunse Thom. 

— Atunci e cazul să începi să le cauţi, nu crezi? 

Cu un oftat din rărunchi, asistentul se execută. 

Rhyme se referise la o carte cu coperţi cartonate, scrisă 
de el cu câţiva ani în urmă: Scena crimei. În această 
lucrare analizase cincizeci şi una de scene ale crimei din 
oraşul New York, cazuri rezolvate sau nu. Cartea includea 
şi un studiu al celor mai celebre cazuri din oraş, pornind 
de la măcelul din Five Points, considerat a fi unul dintre 
cele mai periculoase locuri de pe glob în secolul al XIX-lea, 
trecând prin crimele triunghiului amoros al arhitectului 
Stanford White din Madison Square Garden sau nefericita 
ultimă masă a lui Joey Gallo într-un restaurant pescăresc 
din Little Italy şi până la asasinarea lui John Lennon. 
Cartea, îmbogăţită cu ilustraţii, avusese mare căutare, deşi 
nu într-atât încât să nu ajungă vândută cu preţ redus. 
Exemplarele nevândute fuseseră trimise pe rafturile cu 
„oferte” ale diverselor librării din ţară, pentru a fi vândute 
la preţ redus. 

Cu toate acestea, în sinea sa, Rhyme se mândrea cu 
această carte. Era prima lui încercare de revenire în lumea 
reală după accident, un semn că, în pofida celor 
întâmplate, era capabil să facă şi altceva decât să zacă şi 
să-şi plângă soarta. 

După zece minute, Thom se întoarse cu dâre de 
murdărie pe cămaşă şi cu obrazul mânjit de sudoare şi de 
praf. 

— Erau tocmai în colţul din fund. Sub vreo douăşpe cutii 
de carton. Uite în cel hal arăt! 

— Păi, dacă lucrurile de acolo ar fi fost puse în ordine, ai 
fi avut mai puţin de lucru, murmură Rhyme, cu ochii la 
carte. 

— Asta poate dacă n-ai fi cerut să fie împachetate şi 
puse deoparte: ziceai că nu vrei să le mai vezi în ochi, că - 
citez - urăşti „blestematele astea de cărţi”... Poate atunci 
aş fi avut mai puţin de furcă. 

— Mai bine spune, e ruptă coperta? 

— Nu, coperta e întreagă. 

— Ia să văd! ceru Rhyme. Ţine-o sus. 

Istovit, asistentul îşi şterse cu palma o dâră de murdărie 
de pe pantaloni, apoi ţinu cartea ridicată, ca Rhyme s-o 
poată privi. 

— Merge, declară criminalistul. 

Privi neliniştit în jur. Îi zvâcneau tâmplele, ceea ce 
însemna că inima, pe care n-o putea simţi, bătea cu 
putere. 

— Ce e, Lincoln? E 

— Mă uitam după touchpad. Îl mai avem? 

Cu câteva luni în urmă, Rhyme comandase un touchpad 
în loc de mouse, în ideea că şi-ar fi putut folosi singurul 
deget valid - inelarul stâng - ca să acţioneze computerul. 
Nu le mărturisise nici lui Thom, nici Ameliei Sachs, cât de 
important era pentru el să utilizeze acel touchpad. Numai 
că nu fusese în stare. Posibilitatea de a-şi mişca degetul 
fusese mult prea redusă pentru a deplasa cursorul în mod 
semnificativ, spre deosebire de comanda touchpad a 
scaunului cu rotile Storm Arrow, realizată anume pentru 
persoane în situaţia lui. 

Cumva, acel eşec îl tulburase profund. 

Thom ieşi câteva clipe din încăpere şi se înapoie cu 
accesoriul mic şi cenuşiu. Instală dispozitivul, punându-l în 
dreptul inelarului lui Rhyme. 

— Ce vrei să faci cu el? întrebă Thom. 

— Tu ţine-l nemişcat, bombăni Rhyme. 

— Bine. 

— Comanda: cursor jos. Comanda: cursor stop. 
Comandă: dublu clic. 

Pe ecranul monitorului apăru un program de grafică. 

— Comanda: desenează linie. 

— Când ai învăţat sa faci asta? întrebă Thom surprins. 

— Taci. Trebuie să mă concentrez. 

Rhyme răsuflă adânc, apoi începu să-şi mişte degetul pe 
touchpad. Pe ecran apăru o linie tremurată. Din pricina 
încordării, fruntea  criminalistului se  acoperise de 
broboane de sudoare. 

Respirând greu, cu inima strânsă, de parcă ar fi 
dezamorsat o bombă, Rhyme i se adresă lui Thom: 

— Mută touchpad-ul către stânga, Thom. Încetişor. 

Asistentul făcu ce i se ceruse, iar Rhyme continuă să-i 
dea instrucţiuni. 

Trecură zece minute de încordare maximă, zece minute 
de eforturi  supraomeneşti... Rhyme privi ecranul 
monitorului, în sfârşit mulţumit de rezultat. Îşi rezemă 
capul de spătarul scaunului. 

— Comanda: printează. 

Thom se duse la imprimanta. 

— Vrei să vezi ce-ai realizat? 

— Sigur că vreau, se stropşi Rhyme. 

Thom luă foaia şi o ridică în dreptul ochilor lui Rhyme. 


Prietenului meu, Sonny Li... 
De la Lincoln 


— Cred că-i prima oară când scrii după accident. Cu 
litere de mână. 

— E o blestemată de mâzgăleală, ca la un copil de 
şcoală, murmură Rhyme, încântat de realizare. Aproape 
ilizibil. 

— Vrei să lipesc asta pe carte? întrebă Thom. 

— Da, te rog. Mulţumesc, răspunse Rhyme. Pe urmă, 
pune cartea deoparte, să i-o dăm lui Li când se întoarce. 

— Am s-o împachetez, se oferi asistentul. 
— Nu cred că-i nevoie să ne dăm chiar atâta osteneala, 
se răsti Rhyme. Şi acum, înapoi la probe. 

Capitolul 36 


„OK, sunt în stare să fac asta.” 

Amelia Sachs stătea pe podeaua ondulată a elicopterului 
Sikorsky  HH-60J, aparţinând Pazei de Coastă, la 
cincisprezece metri deasupra antenei îndoite de vânt a 
cuierului Evan Brigant, în timp ce un membru al echipei îi 
potrivea chingile echipamentului. 

Când ceruse să fie transportată pe vas cu elicopterul, 
nu-i trecuse prin minte nicio clipă că singura modalitate de 
a ajunge la bord va fi prin coborâre cu macaraua pe o 
punte încontinuu legănată de valuri. 

De fapt, se întrebă ea, la ce se aşteptase, la o scară 
rulantă? 

Elicopterul era izbit fără încetare de vântul nemilos, iar 
sub ei, prin ceaţă, Sachs desluşea apa cenuşie spărgându- 
se de bordajul cuierului în talazuri înspumate. 

Echipată cu vestă de salvare portocalie şi o cască uzată, 
Sachs stătea agăţată de mânerul de lângă uşa deschisă, 
repetându-şi: „OK, sunt în stare să fac asta”. 

Cel care o echipase îi strigă ceva, dar ea nu auzi şi-i 
strigă la rândul ei să repete - rugăminte pe care se pare că 
omul n-o auzi, interpretând vorbele ei drept confirmare. li 
prinseră un cârlig de chingi şi îi verificară legătura încă o 
dată. Omul îi mai strigă ceva. Sachs arătă spre ea, apoi 
spre uşă şi i se răspunse cu un semn din deget că totul era 
în regulă. 

OK... 

„Sunt în stare să fac asta.” 

Principala ei spaimă era claustrofobia, nu înălțimile, şi 
totuşi... 

În clipa următoare îşi făcu vânt şi sări, ţinându-se de 
cablu, deşi parcă i se spusese să n-o facă. De cum ajunse 
în aer începu să se legene violent. Imediat balansul se 
domoli şi Sachs începu să coboare, izbită de suflul vântului 
şi de curentul puternic creat de paletele elicei. 

Mai jos, tot mai jos... 

Brusc, o învălui ceața şi nu mai reuşi să vadă unde se 
află. Se trezi atârnând în aer, fără să poată distinge nici 
elicopterul de deasupra, nici vasul de dedesubt. Ploaia îi 
bătea drept în faţă, orbind-o. Îi venea ameţeală şi nu-şi 
dădea seama dacă se legăna ca un pendul scăpat de sub 
control sau se prăvălea spre punte cu o sută de kilometri 
pe oră. 

Ah, Rhyme... 

Îndată, cuterul se contura dedesubtul ei. 

Evan Brigant sălta şi se legăna pe valuri, dar marinarul 
de la cârmă reuşea să menţină vasul perfect orizontal, cu 
toate că valurile erau atât de înalte încât păreau ireale, 
create parcă de o echipă de efecte speciale pentru un film. 
Picioarele ei atinseră puntea, dar exact când apăsa 
butonul de pe chingă pentru a se elibera din cârlig, vasul 
se prăvăli în golul dintre două valuri şi Sachs căzu pe 
punte în patru labe, lovindu-se cu putere şi îndurerându-şi 
cumplit picioarele suferinde de artrită. În timp ce doi 
membri ai echipajului alergau spre ea ca s-o ajute să se 
ridice, Sachs îşi spuse că probabil asta avusese în minte 
omul din elicopter, când încercase s-o prevină. 

Navigaţia nu-i un sport pentru bolnavii de artrită, îşi zise 
Sachs. Se îndreptă spre puntea de comandă, fiind nevoită 
să-şi îndoaie în permanenţă genunchii, ca sa-şi menţină 
echilibrul. Făcu în gând un comentariu adresat doctorului 
John Sung, anume că leacurile chinezeşti mai aveau mult 
până să ajungă la fel de eficiente ca Percoset sau 
antiinflamatoarele. 

Pe puntea de comandă o întâmpină un căpitan 
neverosimil de tânăr, Fred Ransom, care o salută cu un 
zâmbet şi o strângere de mână. Căpitanul îi ură bun venit 
la bordul vasului şi o conduse la masa hărților. 

— Uitaţi, aveţi aici imaginea vasului scufundat şi locul 
unde zace. 

Sachs se concentră asupra imaginii vasului. Ransom îi 
spuse unde anume se găsea puntea de comandă şi unde 

erau cabinele: la acelaşi nivel, dar situate pe un coridor 
lung care ducea spre pupa. 

— Încă ceva, domnişoară, ca să fiţi în temă, spuse 
căpitanul cu discreţie. Din câte ştim, la bord se găsesc 
vreo cincisprezece cadavre, care au suferit în oarecare 
măsură acţiunea unor vietăţi marine. Tabloul ar putea fi 
destul de neplăcut. Chiar şi unii dintre oamenii mei 
suportă greu priveliştea... 

Privirea poliţistei îl făcu să-i îngheţe vorbele pe buze. 

— Am apreciat avertismentul, domnule căpitan. Dar 
meseria mea este tocmai cercetarea scenei crimei. 

— Sigur, domnişoară, am înţeles. E în regulă, haideţi să 
vă echipați. 

Altă plimbare afară, în ploaie şi vânt. Îşi croiră drum 
spre pupa cuterului. Într-o mică magazie, deschisă în 
partea din spate, Sachs fu prezentată altor doi membri ai 
echipajului, un bărbat şi o femeie, amândoi îmbrăcaţi în 
costume de scafandri umede?, galben cu negru. Era vorba 
de scafandrul principal de la bordul vasului şi de adjuncta 
sa. 

— Am înţeles că aţi făcut pregătire PADI, i se adresă 
bărbatul. Câte scufundări aveţi la activ? 

— Cred că vreo douăzeci şi cinci. 

Cei doi scafandri răsuflară oarecum uşuraţi. 

— Ultima fiind când? 

— Să tot fie vreo câţiva ani. 

Acest răspuns avu un efect contrar celui aşteptat. 

— Păi, o să vă mai facem o dată tot instructajul, ca la 
începători, îi spuse bărbatul. 

— Chiar aşa speram. 

— Care a fost cea mai mare adâncime la care v-aţi 
scufundat? întrebă femeia. 

— Douăzeci şi patru de metri. 


% Costume de neopren folosite în general în apele cu temperatură 
între 10 şi 25* C. Apa pătrunde în costumul de neopren într-o peliculă 
foarte subţire, care se încălzeşte la temperatura corpului (n.tr.). 

— Cam ca aici. Singura diferenţă e că acum va fi mai 
întuneric. Curenţii răscolesc mâlul de pe fund. 

Îi explicară că apa nu era prea rece, pentru că mai 
păstra o bună parte din căldura verii, dar scufundarea 
îndelungată consuma rapid căldura corpului, aşa că Sachs 
trebuia să poarte un costum special, cu rol izolator, nu 
numai datorită cauciucului, dar - după cum sugera şi 
numele de costume umede - datorită stratului subţire de 
apă dintre piele şi costumul propriu-zis. 

Sachs se dezbrăcă în spatele unui paravan şi-şi puse 
costumul. 

— Sunteţi siguri că nu-i măsura pentru copii? întrebă ea, 
gâfâind în urma efortului de a-şi trage peste coapse şi 
umeri costumul strâmt din cauciuc. 

— Toată lumea pune întrebarea asta, îi răspunse femeia. 

Îi ataşară şi restul echipamentului: lestul cu greutăţi, 
masca vizor şi butelia cu aer, conectată la dispozitivul de 
control al flotabilității sau vesta compensatoare - o vestă 
care putea fi umflată sau dezumflată printr-un buton 
acţionat cu mâna stângă, făcând scafandrul să se scufunde 
sau să se ridice în apă. 

Tot conectat la butelia de aer era şi regulatorul principal 
- cel prin care avea să respire Sachs - precum şi un 
regulator secundar, poreclit caracatiţa, care putea fi 
folosit dacă alt scafandru rămânea fără aer şi ar fi vrut să 
respire din butelia ei. Totodată, îi montară pe cască şi o 
lanternă. 

Îi reamintiră principalele semne de mână pentru 
comunicarea cu ceilalţi scafandri. 

Erau multe informaţii, informaţii importante, şi Sachs se 
strădui să le reţină. 

— Nu-mi daţi şi cuţit? întrebă ea. 

— Aveţi unul, îi răspunse bărbatul, arătând spre vesta 
compensatoare. 

Sachs trase afară cuțitul, însă descoperi că acesta nu 
avea vârf. 

— Nu va trebui să înfigeţi cuțitul în nimic, îi explică 
femeia, văzând îngrijorarea de pe chipul ei. Doar să tăiaţi. 
Sârmă, ori altele asemenea, în care e posibil să vă 
încurcaţi. 

— De fapt, mă gândeam mai degrabă la rechini, spuse 
poliţista. 

— Arareori vezi vreun rechin în apele astea. 

— Sunt foarte rari, confirmă colegul ei. Şi oricum, nu 
sunt mari. 

— Vă cred pe cuvânt, declară Sachs, punând la loc 
cuțitul. Nu aici s-au făcut filmările pentru Fâlci? 

Scafandrul principal îi înmână poliţistei o plasă mare, 
împletită, pentru probele pe care urma să le adune. Ea 
puse înăuntru pungile de plastic aduse pentru colectarea 
probelor. Apoi scafandrul şi colega lui îşi puseră propriul 
echipament şi, ducând în mână labele de scafandru, toţi 
trei porniră cu paşi clătinaţi spre pupa cuterului, care 
sălta pe valuri. 

— Vântul e prea puternic ca să sărim de pe punte, strigă 
scafandrul principal, ca să acopere şuierul vântului. Ne 
suim în barca de cauciuc, acolo ne punem labele de 
scafandru şi ne lăsăm în apă pe spate. Cu o mână ţineţi pe 
faţă masca vizor şi regulatorul. Cealaltă mână stă pe 
butonul centurii cu lest. 

Sachs se bătu uşor pe creştet: semn că înţelesese. 
Scafandrul făcu acelaşi gest. 

Urcară în barca de cauciuc de culoare galbenă, care se 
găsea deja în apă, săltând în sus şi în jos ca un cal nărăvaş. 
Se aşezară pe laturile bărcii, verificându-şi echipamentul. 

La şase metri mai încolo se vedea o geamandură 
portocalie. Scafandrul principal arătă spre ea şi zise: 

— Există un cablu care coboară de la geamandură până 
jos la vas. Înotăm până acolo şi coborâm pe cablu. Cum 
intenţionaţi să faceţi cercetarea? 

— Vreau să culeg de pe cocă mostre din rezidurile 
exploziei, după care să cercetez puntea de comandă şi 
cabinele. 

Ceilalţi doi scafandri încuviinţară din cap. 

— Interiorul îl fac singură. 

Era o încălcare a regulii fundamentale a scufundărilor, 
care cerea ca scafandrii să nu se depărteze prea mult unii 
de alţii. Scafandrul principal se încruntă. 

— Sunteţi sigură? 

— N-am încotro. 

— OK, acceptă el, nu prea convins, apoi adaugă: Încă 
ceva. Sunetul nu se transmite bine sub apă, e greu de spus 
dincotro vine, dar dacă aveţi probleme, bateţi cu cuțitul în 
butelia de aer şi vom veni după dumneavoastră. 

Ridică în sus manometrul submersibil, care indica ce 
cantitate de aer se găsea în butelie. 

— Aveţi aici o mie cinci sute de kilograme de aer. Îl veţi 
consuma rapid, pentru că veţi avea nivelul adrenalinei 
ridicat. Când indicatorul arată două sute cincizeci de 
kilograme, vă ridicaţi la suprafaţă. Aceasta este limita. 
Este o regulă bătută în cuie. Nu există excepţii. Ne ridicăm 
încet, la fel de încet ca bulele de aer din regulator şi când 
ajungem la cinci metri adâncime ne oprim timp de trei 
minute. 

Sachs ştia că, în caz contrar, exista riscul bolii de 
decompresie, cunoscută sub numele de boala de cheson?”. 

— Ah. Şi încă un lucru: care-i cea mai importantă regulă 
a scufundării? 

Sachs şi-o amintea de la cursul făcut cu ani în urmă. 

— Să nu-ți ţii niciodată respiraţia sub apă. 

— Bun! De ce? 

— Altfel rişti să-ţi explodeze plămânii. 

Cei doi coechipieri îi porniră aerul, iar Sachs îşi puse 
labele de scafandru, apoi masca, şi-şi încleştă cu putere 
dinţii pe regulator. Scafandrul principal îi făcu semnul OK 
- un cerc format din degetul mare şi cel mijlociu - la care 
ea răspunse în acelaşi fel. Pompă puţin aer în vesta 


* Denumire consacrată pentru durerile osteoartro-musculare cauzate 
de expansiunea bulelor de gaze ce apar în cazul bolii de decompresie 
(n.tr.). 

compensatoare, ca să-i permită să plutească la suprafaţă. 
Cei doi îi făcură semn să-şi dea drumul în apă pe spate. 

Îşi apucă strâns cu mâna masca şi regulatorul, ca să nu-i 
fie smulse de pe faţă la impactul cu apa, şi-şi puse degetul 
pe butonul de eliberare a centurii cu lest, astfel încât, dacă 
dispozitivul de flotabilitate nu funcţiona şi ea s-ar fi dus la 
fund, să poată abandona lestul şi să înoate către suprafaţă. 

„OK, Rhyme, uite ceva demn de Cartea Recordurilor: 
cercetarea unei scene a crimei situată la adâncime.” 

Unu, doi, trei... 

Se rostogoli pe spate în apa înspumată. 

Până să-şi recapete echilibrul, ceilalţi doi scafandri erau 
deja în apă lângă ea, gesticulând în direcţia geamandurii. 
În câteva minute ajunseră la geamandură. Toată lumea 
făcu semnul OK. Urmă semnul cu degetul mare în jos, 
însemnând „scufundare”. Toţi apucară cu mâna stângă 
dispozitivul de control al vestelor şi le dezumflară. 

Imediat, zgomotul se preschimbă în tăcere, mişcarea în 
încremenire, greutatea încetă să mai existe şi toţi trei 
începură încet să coboare de-a lungul cablului gros, spre 
fundul marii. 

O clipă, Sachs resimţi ca pe un şoc liniştea absolută a 
vieţii submarine. Apoi această senzaţie de pace dispăru 
brusc, în momentul când dădu cu ochii de silueta difuză a 
Dragonului din Fuzhou. 

Priveliştea era chiar mai tulburătoare decât se 
aşteptase. Vasul zăcea culcat pe o parte, cu o rană neagră 
în cocă, urmare a exploziei, cu carcasa mâncată de rugină, 
cu vopseaua jupuită, cu crustacee prinse de plăcile 
metalice. Întunecat, sfărâmat şi ameninţător, adăpostind 
trupurile atâtor nevinovaţi. 

„Un sicriu, se gândi ea cu inima strânsă. Un uriaş sicriu 
de metal.” 

Simţi o durere ascuţită în urechi şi-şi prinse nările între 
degete, prin porţiunea de plastic moale a măştii, suflând ca 
să egalizeze presiunea. Continuară să se scufunde. Pe 
măsură ce se apropiau de vas, începură să audă 

zgomotele: hârşâieli şi scrâşnete provenind de la plăcile 
groase de metal care se frecau de stânci. _ 

„Urăsc zgomotul ăsta. Îl urăsc, îl urăsc.” li sugera o 
vietate imensă, care trăgea să moară. 

Însoţitorii Ameliei Sachs erau foarte atenţi. Din când în 
când se opreau din coborâre şi verificau starea ei. 
Schimbau între ei semnele OK, apoi continuau coborârea. 

Ajungând pe fund, Sachs ridică privirea şi descoperi că 
suprafaţa din jurul ei nu era nici pe departe aşa cum se 
aşteptase, deşi îşi amintea că apa acţionează ca o lentilă 
care măreşte tot. Aruncă o privire la profundimetru. 
Treizeci de metri. Cât o clădire cu nouă etaje. Se uită şi la 
manometru. Isuse, deja consumase 75 de kilograme de 
aer, şi asta pur şi simplu coborând fără efort. 

Amelia Sachs pompă aer în vestă, ajustându-şi 
flotabilitatea astfel încât să plutească la orizontală. Mai 
întâi arătă spre spărtura din cocă şi toţi trei înotară într- 
acolo. Deşi deasupra lor, la suprafaţa apei, valurile 
rămâneau la fel de nepotolite, aici curenţii erau blânzi şi 
scafandrii se puteau deplasa cu uşurinţă. 

La locul exploziei, Sachs folosi cuțitul cel bont pentru a 
răzui reziduri de pe metalul îndoit în afară. Puse o parte 
din materialul negru şi carbonizat într-o pungă de plastic, 
o sigilă şi o vâri în plasa împletită. 

Se uită spre ferestrele întunecate ale punţii de comandă, 
aflate la vreo zece metri mai încolo. „OK, Rhyme, am 
pornit.” Cei trei scafandri înotară într-acolo. 

Manometrul îi afişa un mesaj lipsit de orice emoție: 
1.750 kilograme. 

La 250 de kilograme trebuia să se ridice la suprafaţă. 
Fără excepţie. 

Cum vasul era culcat pe o parte, acum uşa punţii de 
comandă se deschidea în sus, spre suprafaţă. Era o uşă de 
metal, foarte grea. Cei doi scafandri ai Pazei de Coastă se 
luptară s-o ridice, iar Sachs se strecură prin deschizătură 
în interiorul punţii de comandă. Cei doi scafandri coborâră 
uşa, închizând-o. Uşa se trânti cu o bufnitură care-i 

îngheţă sângele în vine şi Sachs înţelese că era acum 
prizonieră în pântecele vasului. Fără cei doi coechipieri 
probabil că n-ar fi reuşit să mai deschidă uşa. 

„Nu te mai gândi”, îşi zise ea, întinzând mâna spre 
lanterna montată pe cască şi aprinzând-o. Raza de lumină 
nu-i oferi prea mare mângâiere. Se răsuci şi părăsi puntea 
de comandă, înotând de-a lungul unui coridor întunecat, 
care ducea la cabine. 

Desluşi în beznă o mişcare vagă. Ce să fie? Peşti, ţipari, 
o caracatiţă? 

„Nu-mi place deloc, Rhyme.” 

Apoi însă îşi aminti de Strigoi, aflat în căutarea familiei 
Chang, de fetiţa cea mică, Po-Yee, Copilul Multiubit. 

„lată la ce trebuie să te gândeşti, nu că eşti în întuneric, 
într-un spaţiu închis. Fă asta pentru ea, pentru Po-Yee.” 

Amelia Sachs continuă să înoate de-a lungul coridorului. 


Ajunsese în iad. 

Nu exista alt cuvânt mai potrivit. 

Coridorul întunecos era plin de sfărâmături mânjite de 
funingine, gunoaie, bucăţi de material, hârtii, mâncare, 
peşti cu ochi galbeni şi sfredelitori. lar deasupra ei ceva 
care sclipea ca gheaţa: un strat subţire de aer rămas 
prizonier în epavă. Zgomotele o umpleau de fiori: 
hârşâituri, gemete, scrâşnete. Sunete ascuţite, 
asemănătoare unor ţipete de durere omeneşti, pocnete şi 
trosnituri. Zăngănit de metal frecat de metal. 

Un pește cenuşiu şi subţire trecu pe lângă ea ca o 
săgeată. Mişcarea o făcu să icnească de surpriză şi-şi 
întoarse capul să-l urmărească rapid cu privirea. 

Se trezi uitându-se într-o pereche de ochi omeneşti, 
încremeniţi pe un chip alb, fără viaţă. 

Sachs ţipă prin regulator şi se trase instinctiv înapoi. 
Lângă ea plutea cadavrul unui bărbat desculţ, cu braţele 
deasupra capului, ca un infractor care se preda. Picioarele 
lui încremeniseră în poziţia unui alergător, iar când 

peştele săgetă pe lângă el, curentul slab îl îndepărtă încet 
de ea. 

Bang, bang. 

„Nu, îşi spuse ea. Nu pot face asta.” 

Deja pereţii păreau să se strângă în jurul ei. Chinuită 
toată viaţa de claustrofobie, Sachs nu putea să nu se 
gândească la ce s-ar fi întâmplat dacă ar fi rămas blocată 
într-unul dintre aceste pasaje minuscule. Şi-ar fi pierdut 
minţile. 

Respiră adânc de două ori aer uscat prin regulator. 

Se gândi la familia Chang. Se gândi la fetiţa cea mică. 

Continuă să înoate. 

Manometrul arăta 1.150 de kilograme presiune. 

„Te descurci bine. Mergi înainte.” 

Bang. 

Zgomotul ăsta blestemat, ca nişte uşi trântite, care o 
ferecau înăuntru. 

„Haide, nu-i da nicio atenţie, îşi spuse ea. Nu trânteşte 
nimeni nicio uşă.” 

Deduse că încăperile de deasupra ei, din acea parte a 
vasului îndreptată către suprafaţă, nu erau cele locuite de 
Strigoi: două păreau să nu fi avut niciun ocupant în timpul 
călătoriei, iar una fusese a căpitanului. In aceasta din 
urmă Sachs găsi câteva amintiri din călătorii pe mare şi 
fotografii ale unui bărbat chel, cu mustață, pe care-l 
recunoscu drept căpitanul Sen din pozele prinse pe 
peretele din apartamentul lui Lincoln Rhyme. 

Bang, bang, bang... 

Înotă în jos, ca să verifice şi cabinele de pe cealaltă 
parte a coridorului îngust: cele care dădeau spre fundul 
mării. 

În timp ce înainta, butelia de aer se agăţă de un 
stingător de incendii montat pe perete şi Sachs rămase 
ţintuită locului. Prizonieră pe coridorul cel strâmt, simţi 
cum o cuprinde panica. 

„E în regulă, Sachs”, îi răsună în urechi glasul lui 
Lincoln Rhyme, cu acel ton adânc şi liniştitor pe care-l 

folosea întotdeauna când i se adresa prin căşti, ea fiind la 
scena crimei. „E în regulă.” 

Îşi stăpâni panica şi-şi îndreptă spatele, eliberându-se de 
stingător. 

Manometrul arata 1.050 de kilograme. Trei dintre 
cabinele de sub ea nu fuseseră ocupate. Mai rămânea una 
singură: aceea trebuia să fi fost a Strigoiului. O trosnitură 
înfiorătoare. Alt zgomot metalic. 

Apoi un scrâşnet atât de puternic încât îl simţi de-a 
dreptul în piept. Ce se întâmpla? Vasul se apleca pe-o 
parte. Toate uşile aveau să se blocheze. Va rămâne 
prizonieră aici pentru totdeauna. Se va sufoca puţin câte 
puţin... Va muri singură... „Oh, Rhyme...” 

Dar geamătul încetă, fiind urmat de un zgomot metalic 
şi mai insistent. 

Se opri în uşa cabinei Strigoiului, aflată la picioarele ei. 

Uşa era închisă. Se deschidea spre interior, adică în jos. 
Sachs apucă clanţa şi o apăsă. Inchizătoarea cedă şi uşa 
grea de lemn se lăsa încet în jos. Privi sub ea, în întuneric. 
Obiectele pluteau prin încăpere. Isuse... Simţi un fior pe 
şira spinării şi rămase pe loc, suspendată în mijlocul 
coridorului îngust. 

Dar în minte îi răsună din nou vocea lui Lincoln Rhyme, 
la fel de limpede de parcă ar fi auzit-o în căşti. E o scenă a 
crimei, Sachs. Atât şi nimic mai mult. lar noi ne ocupăm cu 
cercetarea scenei crimei, da? Aplici grila, cauţi, observi, 
culegi probe. 

„OK, Rhyme. Dar m-aş simţi mai bine dacă n-ar fi ţipari.” 

işi dezumflă puţin vesta şi se strecură încet în cabină. 

Două privelişti o făcură să icnească. 

Drept în faţa ei, un bărbat plutea în apa întunecată, cu 
gura căscată, cu braţele întinse în lături, cu haina 
fluturând pe lângă corp. Chipul lui era alb ca hârtia. 

A doua privelişte era mult mai puţin macabră, dar şi 
mult mai bizară: bancnote însumând vreo sută de mii de 
dolari pluteau prin apă, umplând încăperea ca fulgii de 
zăpadă dintr-un glob de iarnă. 

Bancnotele explicau moartea bărbatului. Buzunarele lui 
erau pline de bani şi Sachs deduse că în momentul în care 
vasul începuse să se scufunde, omul fugise în cabină, cu 
gând să adune cât mai mulţi din banii Strigoiului, numai că 
rămăsese blocat înăuntru. 

Sachs înaintă şi mai mult în cabină, cu un vârtej de 
bancnote în urma ei. 

În scurt timp, banii se dovediră a fi o mare pacoste. Se 
lipeau de ea, întunecau scena ca o perdea de fum. („Să 
adaugi asta în cartea ta, Rhyme: excesul de bani la scena 
crimei poate face cercetarea extrem de dificilă.”) Sachs nu 
reuşea să vadă decât la vreun metru, doi dincolo de norul 
de bancnote. Prinse în pumn mai multe bancnote, ca 
probe, şi le puse în plasă. In timp ce dădea din picioare ca 
să ajungă în ceea ce era acum partea de sus a cabinei - de 
fapt, latura - observă o servietă-diplomat deschisă, care 
plutea în punga îngustă de aer. Înăuntru găsi şi mai mulţi 
bani, după toate aparențele, chinezeşti. Puse şi câteva 
astfel de bancnote în plasa cu probe. 

Bang, bang. 

„Isuse, e chiar sinistru.” Întunericul din jur, obiectele 
invizibile care-i atingeau costumul. Nu vedea decât la 
câţiva paşi în faţa ei, atât cât ţinea fascicolul slab de 
lumină aruncat de mica lanternă de pe cască. 

Apoi zări două arme: un pistol automat Uzi şi un Beretta 
calibrul 9 mm. Le cercetă mai îndeaproape şi constată că 
seria pistolului Uzi fusese ştearsă. Lăsă arma să cadă la 
fund. Beretta însă avea serie, ceea ce însemna că ar fi 
putut oferi unele indicii menite să stabilească o legătură 
cu Strigoiul. Puse pistolul în plasa cu dovezi. Aruncă o 
privire la manometru: 900 kilograme de aer. Doamne, îl 
consuma rapid. „Respiră mai rar.” 

„Haide, Sachs, concentrează-te.” 

„Ai dreptate, Rhyme, iartă-mă.” 

Bang, bang, bang. 

„Urăsc zgomotul asta blestemat!” 

Cercetă prin buzunarele cadavrului. Nu avea nici 
portofel, nici acte. 

Din nou simţi cum o treceau fiorii. Oare de ce era locul 
acesta atât de oribil, atât de sinistru? Doar avusese de-a 
face cu zeci de cadavre. Brusc, îşi dădu seama: cadavrele 
de la alte scene ale crimei zăceau întotdeauna ca nişte 
jucării stricate, neînsufleţite, neclintite pe beton, pe iarbă, 
pe covor, datorită gravitaţiei. Nu erau reale, însă omul 
acesta nu stătea nemişcat. La fel de rece ca apa din jur, 
alb ca hârtia, se mişca lent, cu eleganța unui dansator. 

Cabina era foarte mică şi cadavrul o incomoda la 
cercetări. Ca atare, cu un respect pe care nu l-ar fi simţit 
nicăieri în alta parte, ci doar în acest îngrozitor mausoleu, 
ridică încet cadavrul către coridor şi-i făcu vânt mai 
departe. Apoi se înapoie în cabina Strigoiului. 

Bang, bang... bang. 

Privi în jurul ei, fără să ia în seamă scrâşnetele sinistre 
şi zgomotul metalic. Unde ar fi ascuns cineva ceva într-o 
încăpere atât de mică? 

Tot mobilierul era prins de perete şi de podea. Nu exista 
decât un dulap foarte mic. lInăuntru se găseau câteva 
articole de toaletă chinezeşti, nimic care să fi putut 
constitui o probă. 

Căută prin debara, doar, doar ar fi găsit ceva ascuns, 
dar înăuntru nu erau decât haine. 

Bang, bang... 

„Ce să credem, Rhyme?” 

„Păi, eu cred că nu ţi-au rămas decât... stai să vad, vreo 
700 de kilograme de aer. Aş zice că, dacă nu găseşti 
curând ceva, mai bine ieşi dracului de acolo.” 

„Incă nu plec nicăieri”, decise ea. Începu să calce apa, 
rotindu-şi încet privirea prin cabină. Unde s-ar fi putut 
ascunde ceva? Strigoiul îşi lăsase armele, îşi lăsase banii... 
Asta însemna că explozia îl luase şi pe el pe nepregătite. 
Totuşi, trebuie să fie ceva aici. Se uită din nou spre 
debara. Poate. Îşi făcu vânt în direcţia dulapului. 

Începu să caute prin fiecare haină. Nu găsi nimic în 
niciun buzunar. Totuşi îşi continuă căutările şi descoperi o 
tăietură făcută în căptuşeala unuia dintre sacourile 
Armani. Îşi strecură mâna prin tăietură şi trase afara un 
plic, în care se găsea un document, îndreptă raza lanternei 
asupra lui. „Nu ştiu dacă asta ne ajută sau nu, Rhyme. E 
scris în chinezeşte.” 

„Asta vom vedea când te întorci acasă. Tu l-ai găsit, 
Eddie o să-l traducă, eu am să-l analizez.” 

Vâri plicul în plasă. 

Şase sute de kilograme de aer. Dar să nu-ţi ţii niciodată 
respiraţia, sub niciun motiv. 

De ce aşa? 

Aha, altfel o să-ţi explodeze plămânii. 

Bang. 

„OK, am plecat.” 

Părăsi cabina strâmtă şi ieşi pe coridor, cu preţioasele 
probe în plasa prinsă de centură. 

Bang, bang, bang... bang... bang... bang... 

Făcu cale întoarsă pe coridorul nesfârşit, singura rută 
pe unde putea scăpa din acest loc îngrozitor. Puntea de 
comandă părea să fie la kilometri depărtare. 

Cea mai lungă călătorie, primul pas... 

Brusc se opri, prinzându-se de cadrul uşii. „Isuse 
Doamne!” exclamă ea în gând. 

Bang, bang, bang... 

Brusc, Amelia Sachs îşi dădu seama ce însemna straniul 
zgomot metalic pe care îl tot auzise de când pătrunsese în 
interiorul vasului. Trei lovituri scurte, trei lungi. 

Era semnalul S.O.S. În codul Morse. Şi venea de undeva 
din pântecele vasului. 

Capitolul 37 


S.O.S. 

Semnalul internațional de ajutor. 

S.O... 

Cineva trăia! Paza de Coasta nu-l găsise pe acest 
supraviețuitor. Oare trebuia să meargă după ceilalți doi 
scafandri? se întrebă Sachs. 

Ar fi durat prea mult. După ritmul neregulat al bătăilor, 
Sachs îşi imagină că punga de aer din care respira 
supravieţuitorul era pe terminate. În plus, bătăile păreau 
să vină de undeva de aproape. Nu i-ar fi luat decât vreo 
câteva minute să-l găsească pe cel care bătea. 

Dar de unde anume veneau bătăile? 

Era clar că nu din direcţia punţii de comandă, pe unde 
pătrunsese ea în interiorul vasului. Nici dinspre cabine. 
Probabil că dintr-o magazie a vasului sau din sala 
motoarelor, ambele situate la cel mai de jos nivel al 
vasului. Acum, că Dragonul era culcat pe o parte, zona cu 
pricina se găsea la acelaşi nivel cu ea, undeva în stânga. 

Da? Nu? 

De data asta nu se putea sfătui cu Lincoln Rhyme. 

Nu mai era nimeni care s-o ajute. 

„Oh, Isuse, chiar va trebui să fac asta, nu-i aşa?” 

Rămâneau mai puţin de şase sute de kilograme de aer. 

„Aşa că dă-i drumul, fetiţo!” 

Sachs se uită în direcţia luminii slabe, unde se afla 
puntea de comandă, apoi îi întoarse spatele şi porni în 
sens opus, către întuneric - şi claustrofobie - lovind din 
răsputeri apa cu picioarele. Porni în direcţia din care se 
auzeau bătăile. 

S.O.S. 

Dar când ajunse la capătul coridorului întunecat, de 
unde i se părea că aude semnalul Morse, descoperi că nu 
avea cum să pătrundă în burta vasului. Se găsea la capătul 
coridorului. Îşi lipi capul de lemn şi auzi clar bătăile. 

O-S. 

Îndreptă raza lanternei spre perete şi descoperi o uşiţă. 
O deschise şi icni, dând cu ochii de un ţipar verzui, care 
trecu alene pe lângă ea. Aşteptă să i se potolească bătăile 
inimii şi privi în spatele uşiţei, spre stânga, în pântecele 
vasului. Ajunsese probabil la un lift de aprovizionare, care 
transporta proviziile de la punţile inferioare spre cea la 
care se găseau cabinele şi punctul de comandă. Liftul 
măsura cam şaizeci de centimetri pe şaizeci. 

La gândul că ar fi trebuit să-şi facă loc în acel spaţiu 
îngust, o fulgeră ideea de a se duce după ajutoare. Dar şi 
aşa pierduse prea mult timp până găsise uşiţa. 

Oh, Doamne... 

Cinci sute de kilograme de aer. 

Bang, bang... 

Inchise ochii şi clătină din cap. 

„Nu pot să fac asta. Imposibil.” 

S.O.S. 

Amelia Sachs, de un calm imperturbabil când gonea cu o 
sută la oră la volanul automobilului Camaro, se trezea 
plângând în hohote după vreun vis în care se văzuse 
blocată în incinte, tunele şi puțuri de mină. 

„Nu pot să fac asta!” îşi zise ea din nou. 

Oftă prin regulator, se strecură în spaţiul strâmt, se 
răsuci spre stânga şi-şi făcu vânt în adâncimile iadului. 

„Doamne, urăsc asta.” 

Patru sute cincizeci de kilograme de aer, atât arăta 
manometrul. 

Inainta de-a lungul tunelului atât de îngust încât abia 
încăpeau ea şi butelia de aer. Trei metri. Brusc, butelia se 
agăţă de ceva de deasupra ei. Sachs se luptă să-şi învingă 
panica,  încleştând sălbatic dinții pe  muştiucul 
regulatorului. Se răsuci încet, găsi sârma de care se 
agăţase şi se eliberă. Işi reluă înaintarea şi dădu cu ochii 
de alt chip alb-albăstrui, în dreptul celeilalte deschizături a 
liftului de aprovizionare. 

„Oh, Doamne...” 

Ochii opaci ai cadavrului erau aţintiţi asupra ei, lucind 
gelatinos în lumina strălucitoare. Părul plutea desfăcut în 
apă, ca ţepii unui porc spinos. 

Sachs mai înaintă puţin şi-şi făcu încet loc cu picioarele 
pe lângă cadavru, luptându-se să ignore senzaţia oribilă 
produsă de creştetul lui care-i atinsese corpul. 

Ss 

Deşi încă vag, aici zgomotul se auzea mai tare. 


Continuă să înainteze în tunel către capătul de jos al 
puțului de ascensor, străduindu-se tot mai mult să-şi 
învingă panica pe măsură ce se apropia de ieşire, şi 
pătrunse în ceea ce fusese bucătăria Dragonului, 
impunându-şi să rămână calmă. 

Sua 

Apa neagră de aici era plină de gunoaie şi de resturi de 
mâncare, plus câteva cadavre. Bang. 

Oricine ar fi bocănit acum nu mai era în stare să bată o 
literă întreagă. 

Văzu deasupra capului suprafaţa sclipitoare a unei 
pungi mari de aer şi picioarele unui bărbat bălăngănindu- 
se în jos, prin apă. Picioarele încălţate cu şosete se mişcau 
lent, abia zvâcnind. Sachs înotă repede până în dreptul lor 
şi mişcă capul în apă. Bărbatul chel, cu mustață, agăţat de 
nişte rafturi prinse în peretele devenit acum tavanul 
bucătăriei, se feri cu un urlet de spaimă şi, fără îndoială, 
cu ochii îndureraţi de lumina orbitoare aţintită asupra lor. 

Sachs îşi îngustă pleoapele. Îl recunoştea. De unde? 
Deodată, îşi dădu seama că-i văzuse fotografia pe tabla cu 
probe din locuinţa lui Rhyme, apoi poza din cabină, cu 
câteva minute în urmă. Era Sen, căpitanul Dragonului din 
Fuzhou. 

Bărbatul murmura vorbe incoerente şi tremura din toate 
încheieturile. Era atât de vânăt încât părea cianotic: 
culoarea victimelor prin asfixiere. Sachs îşi scoase din 
gură muştiucul regulatorului, trăgând în piept aerul din 
punga de aer, ca să economisească oxigenul din butelie, 

dar mirosul era atât de oribil, iar aerul atât de viciat, încât 
o cuprinse o stare de leşin. Îşi încleştă din nou dinţii pe 
muştiuc, începând să respire din rezerva ei de oxigen. 

Scoase al doilea regulator din vestă şi vâri muştiucul în 
gura lui Sen. El respiră adânc, părând să-şi vină cât de cât 
în fire. Sachs îi făcu semn în jos, spre apă. El încuviinţă din 
cap. 

O privire scurtă spre manometru: 350 de kilograme. Şi 
acum erau două persoane care foloseau rezerva de oxigen. 

Dezumflă puţin vesta şi, înconjurând cu braţul trupul 
inert al bărbatului, se scufundă spre fundul bucătăriei, 
dând la o parte cadavrele şi cartoanele cu mâncare ce 
pluteau în jurul lor. La început nu reuşi să găsească 
intrarea în liftul de aprovizionare. O fracțiune de secundă i 
se muiară picioarele de spaimă,  închipuindu-şi că 
scrâşnetul pe care-l auzise însemna că vasul se lăsa pe o 
parte, aşezându-se pe fundul marii şi că intrarea era acum 
blocată. Apoi însă văzu plutind în dreptul uşii cadavrul 
unei tinere. Împinse cu blândeţe trupul deoparte şi 
deschise larg uşa de intrare în puţul liftului. 

Nu încăpeau amândoi în tunel umăr la umăr, aşa încât îl 
împinse pe căpitan în faţa ei, cu picioarele înainte. 
Strângând din pleoape şi scuturat în continuare de 
frisoane, el apucă disperat regulatorul cu amândouă 
mâinile. Sachs veni după el, dându-şi seama prea bine ce 
s-ar fi putut întâmpla dacă el ar fi intrat în panică şi i-ar fi 
smuls regulatorul din gură, i-ar fi rupt masca sau i-ar fi 
stins lanterna: se văzu prizonieră în locul acela strâmt şi 
oribil, dând din mâini şi din picioare, în ghearele panicii, 
trăgând în plămâni apa aceea mizerabilă... 

„Nu, nu, încetează, nu te mai gândi! Continuă să 
înaintezi.” Începu să dea din picioare cu putere, încercând 
să înainteze cât mai repede. Căpitanul, care plutea cu 
picioarele înainte, se înţepeni de două ori şi Sachs trebui 
să-l deblocheze. 

O nouă privire la manometru: 200 de kilograme de aer. 

„Când indicatorul arată două sute cincizeci de 
kilograme, vă ridicaţi la suprafaţă. Aceasta este limita. 
Este o regulă bătută în cuie. Nu există excepţii.” 

În cele din urmă ajunseră pe puntea superioară, unde se 
aflau cabinele şi coridorul care ducea la puntea de 
comandă, dincolo de care începea acel inegalabil Exterior, 
cu frânghia portocalie urcând la suprafaţă, unde-i aştepta 
o rezervă nesecată de aer curat. Dar căpitanul era încă 
ameţit şi Ameliei Sachs îi luă câteva minute ca să-l 
împingă prin deschizătură, asigurându-se totodată că Sen 
continua să ţină regulatorul în gură. 

Părăsiră puţul liftului de aprovizionare şi începură să 
înainteze de-a lungul coridorului principal. Sachs înota pe 
lângă căpitan, ţinându-l strâns de cureaua de piele. Dar 
chiar când era pe punctul de a-şi face vânt înainte, se opri 
brusc. Robinetul buteliei de oxigen se înţepenise. Întinse 
mâna în spate şi-şi dădu seama că se agăţase de haina 
cadavrului întâlnit în cabina Strigoiului. 

Manometrul arata 150 kilograme de aer. 

„La dracu'!” îşi zise ea, trăgând cu furie de haină şi 
dând din picioare. Însă cadavrul era înţepenit în cadrul 
unei uşi, iar poala hainei se înfăşurase strâns în jurul 
robinetului buteliei. Cu cât trăgea mai tare, cu atât haina 
se înfăşura mai strâns. 

Acul manometrului coborâse acum sub linia roşie: mai 
rămâneau o sută de kilograme. 

lar ea nu putea ajunge la haina care se agăţase de 
robinet. 

OK, nu mai era nimic de făcut... 

Desprinse banda adezivă şi-şi scoase vesta 
compensatoare. Dar în clipa în care voia să-şi concentreze 
atenţia asupra hainei agăţate, căpitanul intră în criză. 
Începu să dea violent din picioare şi o izbi pe Sachs cu 
talpa în obraz. Lanterna se stinse şi regulatorul îi scăpă 
din gură. Lovitura o proiectă înapoi. 

Întuneric, lipsă de aer... 

Nu, nu... 

Rhyme... 

Încercă să apuce regulatorul, dar acesta plutea undeva 
în spatele ei, unde nu-l putea ajunge. „Să nu-ți ţii 
respiraţia. Păi, la dracu’, n-am de ales...” 

Începu să se învârtă în cerc iar şi iar, înconjurată de 
beznă, bâjbâind disperată după regulator. 

Unde erau cele două dădace de la Paza de Coastă? 

„Afară. Le-am spus că voiam să fac cercetările eu 
singură.” Cum le-ar fi putut da de ştire că avea probleme? 

„Repede, fetiţo, repede...” 

Pipăi cu palma plasa cu probe şi vâri disperată mâna 
înăuntru. Scoase pistolul Beretta calibrul 9 mm. Introduse 
un cartuş şi propti ţeava de peretele de lemn, ca să fie 
sigură că nu-l va răni pe Sen, apoi apăsă pe trăgaci. 
Urmară o străfulgerare şi o explozie puternică. Reculul 
aproape că-i rupse încheietura, făcând-o să dea drumul 
armei în norul de sfărâmături şi resturi de praf de puşcă. 

„Vă rog, imploră ea în gând... Vă rog... 

N-am aer... 

Aer...” 

Nişte lumini se aprinseră în tăcere şi scafandrul 
principal pătrunse grăbit pe coridor, urmat de coechipiera 
lui. Îi introduseră în gură alt regulator şi Sachs începu din 
nou să respire. Scafandrul principal vâri cel de-al doilea 
regulator între buzele lui Sen. Dâra de bule era slabă, dar 
măcar respira. 

Schimbară între ei semne că totul era în regulă. 

Apoi toţi patru lăsară în urmă punctul de comandă, 
îndreptându-se spre frânghia portocalie. Semne cu degetul 
mare în sus. Mai liniştită acum, când nu mai exista riscul 
de blocare în spaţiu închis, Sachs se concentră asupra 
urcării la suprafaţă: lent, nu mai repede decât bulele de 
aer, continuând să inspire şi să expire adânc şi lăsând în 
urmă vasul cu cadavre. 


Sachs stătea culcată în camera de gardă a cuterului, 
umplându-şi plămânii cu aer. Preferase să tragă în piept 

aer natural, în locul măştii de oxigen de culoare verde pe 
care i-o oferise asistentul. Se temea că masca - alt obiect 
lipit de corpul ei - n-ar fi făcut decât să-i sporească 
senzaţia de claustrofobie. 

De îndată ce suise pe puntea cuterului care juca pe 
valuri, îşi scosese costumul umed - echipamentul strâns pe 
corp devenise un alt potenţial declanşator al temutei 
claustrofobii - şi se înfăşurase cu o pătură militară, groasă. 
Doi marinari o însoţiseră la cabinetul medical pentru un 
control al încheieturii, care se dovedi a nu fi fost deloc 
afectată. 

În cele din urmă, se simţi destul de bine ca să se 
aventureze pe punte. Înghiţi două pastile de Dramamine şi 
urcă scările care duceau pe punte, remarcând că 
elicopterul se înapoiase şi se legăna în aer, deasupra 
vasului. 

De data asta elicopterul nu venise pentru Sachs, ci 
pentru a-l evacua pe căpitanul Sen, aflat în stare de 
inconştienţă, transportându-l la un centru medical din 
Long Island. 

Ransom încercă să-i explice cum se făcea că, în timp ce 
căutau supraviețuitori, cumva îl omiseseră pe căpitan. 

— Scafandrii noştri au căutat îndelung, au bătut în coca 
vasului, dar n-au primit niciun răspuns. Ulterior am 
efectuat o scanare ultrasonică, dar rezultatul a fost tot 
negativ. Probabil că Sen s-a strecurat în punga de aer, 
apoi a leşinat şi şi-a venit în fire abia după încetarea 
căutărilor. 

— Unde-l duceţi? întrebă ea. 

— La Clinica Marinei din Huntington, e o secţie a 
spitalului. Acolo au camera hiperbarică. 

— Va scăpa? 

— Nu arată prea grozav, spuse Ransom. Dar dacă a 
rezistat douăzeci şi patru de ore în asemenea condiţii, 
atunci îmi închipui că totul e posibil. 

Treptat, senzaţia de frig dispăru. Sachs se uscă bine şi-şi 
puse din nou blugii, tricoul şi cămaşa, apoi porni în grabă 

spre puntea de comandă, ca să-l sune pe Rhyme. Trecu 
sub tăcere o parte din aventurile ei subacvatice şi-i spuse 
că găsise unele probe. 

— Şi poate chiar un martor. 

— Un martor? 

— Am găsit un supravieţuitor în pântecele vasului: 
căpitanul Sen. Se pare că după scufundare câteva 
persoane au rămas blocate în bucătărie. El e singurul care 
a scăpat cu viaţă. Cu puţin noroc, ne va putea da 
informaţii despre afacerile Strigoiului la New York. 

— A spus ceva? 

— E inconştient. Încă nu se ştie dacă va supravieţui, din 
pricina hipotermiei şi a bolii de decompresie. Cei de la 
spital vor lua legătura cu noi de îndată ce vor avea noutăţi. 
Mai bine spune-i lui Lon să trimită oameni care să-l 
păzească şi pe el. Dacă Strigoiul va afla că încă mai 
trăieşte, va veni după el. N 

— Întoarce-te cât mai curând, Sachs. Îţi simţim lipsa. 

Sachs ştia că, la Rhyme, pluralul seniorial „noi” însemna 
de fapt „eu”. 

Îşi adună probele găsite sub apă şi uscă scrisoarea luată 
din cabina  Strigoiului, folosind nişte şerveţele din 
bucătăria cuterului. Proba avea să fie în oarecare măsură 
contaminată, dar poliţista se temea că o expunere 
prelungită a hârtiei la acţiunea apei de mare risca s-o 
deterioreze în asemenea măsură încât să devină ilizibilă. 
După cum îi repetase adesea Rhyme, munca la scena 
crimei era întotdeauna un compromis. 

Căpitanul Ransom îşi făcu apariţia pe puntea de 
comandă. 

— Urmează să sosească un alt elicopter, care să vă 
transporte pe dumneavoastră, domnişoară. 

Ţinea în mâini două pahare mari de plastic, cu capac, în 
care se găsea cafea. Îi întinse unul Ameliei Sachs. 

— Mulţumesc. 

Amândoi scoaseră capacele. În paharul lui se afla cafea 
neagră, aburindă. 

Ea pufni în râs. În paharul ei era suc de fructe, după 
miros, amestecat cu o doză generoasă de rom. 

Capitolul 38 

Feng-shui, în traducere literală „vânt şi apă”, este arta 
de a reţine energia pozitivă şi norocul, totodată 
îndepărtând energia negativă. 

Este practicat frecvent în întreaga lume, dar din pricina 
uluitorului număr de reguli şi a rarităţii priceperii de a 
estima dinamica binelui şi a răului, există foarte puţini 
specialişti feng-shui cu adevărat talentaţi. După cum 
sugerase asistentul lui Loaban, feng-shui implică mult mai 
mult decât simpla aranjare a mobilierului, iar 
apartamentul Strigoiului era neîndoielnic opera unui 
maestru. In China, Li cunoştea o mulţime de practicanți 
feng-shui, dar habar nu avea cine ar fi putut aranja 
apartamentul Strigoiului atât de bine aici, în New York. 

Dar, decât să gonească prin oraş ca Hongse în maşina ei 
cea galbenă, în căutarea cuiva care să-l ajute, Li prefera să 
rămână credincios principiilor sale taoiste. 

Calea de a folosi viața înseamnă să nu faci nimic prin 
acțiune, calea de a folosi viaţa înseamnă să faci totul prin 
simplul fapt că exişti... 

Prin urmare, detectivul Sonny Li se duse la cea mai 
elegantă ceainărie pe care reuşise s-o descopere în 
Chinatown, se aşeză la o măsuţă şi se tolăni pe scaun. 
Comandă o ceaşcă din băutura aceea bizară: ceai îndulcit 
cu zahăr şi subţiat cu lapte. La fundul ceştii înalte se 
găseau boabe mari, negre şi gelatinoase de tapioca, pe 
care le absorbeai printr-un pai gros şi le mâncai. La fel ca 
celebrul - şi tot atât de scumpul - ceai spumos cu gheaţă 
din Fuzhou, şi aceasta era tot o invenţie taiwaneză. 

Sonny nu se prea dădea în vânt după ceai, dar continuă 
să-l ţină în faţa lui, ca să-şi câştige dreptul de a rămâne pe 
loc un timp îndelungat. Privi cu atenţie interiorul cochet, 
proiectat de un designer excesiv de isteţ. Scaunele erau 
din metal şi piele purpurie, lumina - discretă - iar tapetul - 
o imitație de Zen. Turiştii intrau pe fugă, îşi beau ceaiul, 

apoi se grăbeau să vadă noi atracţii ale cartierului 
Chinatown, lăsând în urmă bacşişuri generoase, pe care la 
început Sonny Li le luă drept restul la bani, uitat pe masă: 
în China rareori se dă bacşiş. 

Continuă să stea pe scaunul lui, sorbindu-şi ceaiul... 
Trecură treizeci de minute. Patruzeci şi cinci de minute. 

Să faci totul prin simplul fapt că exişti... N 

În cele din urmă, răbdarea îi fu răsplătită. In ceainărie 
îşi făcu apariţia o chinezoaică atrăgătoare, abia trecută de 
patruzeci de ani, care găsi un scaun în apropierea lui şi 
comandă un ceai. 

Femeia purta o rochie frumoasă, de culoare roşie şi 
pantofi cu tocuri subţiri şi înalte. Citea ziarul New York 
Times, privind prin ochelarii eleganți, cu lentile 
dreptunghiulare, înguste, şi rame subţiri ca firul de păr. 
Majoritatea chinezoaicelor care-şi făceau cumpărăturile 
aici, în Chinatown, duceau în mână sacoşe ieftine de 
plastic, şifonate de prea multă folosinţă. Femeia aceasta 
însă avea o sacoşă de hârtie albă, nou-nouţă. Inăuntru se 
găsea o cutie legată cu şnur auriu. Li descifră emblema de 
pe sacoşă: SAKS FIFTH AVENUE. 

Era exact genul de femeie pe care şi-o dorea Li, numai 
că ştia că va fi refuzat. Zveltă, elegantă, frumoasă, cu 
părul sclipitor şi des ca penajul negru al unui corb, cu 
obrazul supt, cu trăsături vag vietnameze, care le 
completau de minune pe cele chinezeşti de tip Han, cu 
privirea ageră, cu buzele roşii, strălucitoare şi unghii 
foarte lungi, de aceeaşi culoare. 

Li îi studie din nou rochia, bijuteriile, părul dat cu fixativ 
şi decise că era femeia potrivită. Işi luă ceaiul, se apropie 
de masa ei şi se prezentă. Se aşeză, alegând un scaun din 
apropiere, dar nu chiar la masa ei, în aşa fel încât femeia 
să nu se simtă ameninţată de prezenţa lui. Începu o 
conversaţie inofensivă şi discutară despre Ţara cea 
Frumoasă, despre New York, despre ceaiul cu tapioca şi 
despre Taiwan, unde se născuse ea. 

— Motivul pentru care v-am deranjat, şi vă rog să mă 
iertaţi, spuse el dezinvolt, este că mi-aţi putea fi de ajutor. 
Omul pentru care lucrez... e ghinionist. Eu, unul, cred că 
asta se întâmplă din pricina felului în care e aranjat 
apartamentul lui. Se vede limpede că dumneavoastră aveţi 
un bun specialist feng-shui. 

Făcu semn din cap spre obiectele care dovedeau că, 
într-adevăr, femeia urma cu sfinţenie principiile feng-shui: 
o brățară pretențioasă, confecţionată din nouă monede 
chinezeşti, un ac de păr reprezentând-o pe nu prea 
graţioasa zeiţă Guan Yin şi o eşarfă imprimată cu un peşte 
negru. Li o alesese tocmai datorită acestor elemente şi 
pentru că, fără îndoială, era bogată, ceea ce însemna că se 
adresa doar celor mai buni maeştri ai acestei arte, genul 
de specialişti pe care i-ar fi angajat şi Strigoiul. 

— Dacă i-aş putea da şefului meu numele cuiva priceput 
care să-i aranjeze locuinţa şi biroul, poate ar avea o părere 
mai bună despre mine. Asta m-ar ajuta să-mi păstrez slujba 
şi m-ar ridica în ochii lui. 

Spunând acestea, Li îşi plecă fruntea, continuând însă s- 
o privească ţintă, şocat de expresia ei: milă pentru ruşinea 
lui. Însă ceea ce-l tulbură cel mai mult în privirea ei era 
faptul că pretinsa ruşine afişată de polițistul sub acoperire 
Sonny Li era similară cu ruşinea reală resimţită zilnic de 
omul Sonny Li în faţa torentelor de critici venite dinspre 
tatăl lui. Poate că tocmai de aceea ajunsese femeia să-l 
creadă, îşi zise el. 

Frumoasa chinezoaică zâmbi şi vâri mâna în poşetă. 
Scrise un nume şi o adresă - desigur, pe o bucată de hârtie 
pe care nu figurau nici numele, nici adresa ei. li întinse 
hârtia lui Li şi-şi retrase grăbită mâna, înainte ca el să-i 
poată atinge palma sau prinde degetele într-ale lui cu 
patimă şi disperare, ceea ce de fapt Li fusese la un pas de- 
a face. 

— Domnul Wang, spuse ea, arătând din cap numele de 
pe hârtie. E unul dintre cei mai pricepuţi din oraş. Dacă 
şeful dumitale are bani, o să-l ajute. Are preţuri foarte 

mari. Dar o să facă treabă bună. Pe mine m-a ajutat să-mi 
găsesc un soţ bun, după cum vezi. 

— Da, şeful meu are bani. 

— Atunci, va putea şi el să-şi schimbe soarta. La 
revedere. 

Se ridică în picioare, îşi luă sacoşa lucitoare şi poşeta, şi 
ieşi din ceainărie pe tocurile fără cusur, lăsând pe masă, la 
vedere, un cec cu care Sonny să achite consumaţia. 


— Sachs! 

Rhyme îşi luă privirea de la monitorul computerului. 

— Ghici cu ce a aruncat Strigoiul vasul în aer? 

— N-am idee, îi răspunse ea, amuzată de expresia 
încântată de pe chipul lui Rhyme. 

— Grade A, un exploziv C4 nou-nouţ, zise Mel Cooper. 

— Felicitări. 

Descoperirea îl încânta pe Rhyme deoarece - deşi 
componenta de bază a bombelor teroriste din filme - C4 
era de fapt un exploziv foarte rar. Substanţa era 
disponibilă numai pentru militari şi pentru câteva instituţii 
elitiste de aplicare a legii. Aceasta însemna că existau 
relativ puţine surse de C4 de calitate, aşadar şansele de a 
descoperi o legătură între sursă şi Strigoi erau mult mai 
mari decât dacă ar fi utilizat un exploziv obişnuit: TNT, 
Genelex sau oricare alt exploziv comercializabil. 

Lucru şi mai important, C4 este atât de periculos încât, 
conform legii, trebuie marcat: fiecare producător adaugă 
substanţe chimice inerte, dar distincte, la tipul de exploziv 
produs de el. Analiza urmelor găsite la locul unei explozii 
dezvăluie prezenţa unui anumit marker, în funcţie de care 
detectivii pot determina producătorul. La rândul ei, firma 
respectivă trebuie să deţină o evidenţă detaliată a locurilor 
unde a fost depozitat sau utilizat explozivul. 

Dacă ar fi putut găsi persoana care-i vânduse Strigoiului 
exploziv C4, poate că aceasta ar fi cunoscut şi alte 
ascunzători sau baze de operaţii ale contrabandistului la 
New York. 

Cooper trimisese probele de explozibil la Quantico. 

— În câteva ore ar trebui să avem un răspuns. 

— Unde-i Coe? întrebă Sachs, privind în jurul ei. 

— La INS, răspunse Rhyme, adăugând sarcastic: Nu 
cobi, vorbind de el. Să sperăm că rămâne acolo. 

Sosi şi Eddie Deng din oraş. 

— Am venit de cum am primit telefonul de la tine, 
Lincoln. 

— Bravo, Eddie. Pune-ţi ochelarii de citit. Trebuie să ne 
traduci ceva. Amelia a găsit o scrisoare în sacoul 
Strigoiului. 

— Nu zău! exclamă Deng. Unde anume? 

— La treizeci de metri sub apă. Dar asta-i altă poveste. 

Deng avea ochi buni, nu-i trebuiau ochelari de citire, în 
schimb, avea nevoie de o lampă de citit cu ultraviolete, 
pentru a contura cerneala din scrisoare: literele fuseseră 
decolorate de apa de mare şi abia se mai puteau distinge. 

Deng se aplecă deasupra scrisorii, studiind-o cu atenţie. 

— E greu de descifrat, murmură el, încordându-şi 
privirea. OK, OK... E adresată Strigoiului. Cel care a scris- 
o se numeşte Ling Shui-bian. Tipul îl informează pe Strigoi 
când urmează să plece avionul charter din Fuzhou, apoi 
unde şi când să-l aştepte la baza militară Nagorev de lângă 
Sankt Petersburg. Mai spune că-i transferă bani într-un 
cont din Hong Kong... dar nu menţionează nici numărul, 
nici banca. Il mai informează despre costul charterului. O 
parte din bani, dolari, sunt anexaţi la scrisoare. La sfârşit 
avem o listă a victimelor: pasagerii de la bordul 
Dragonului. 

— Asta-i tot? 

— Din păcate. 

— Pune câţiva oameni de-ai noştri aflaţi în China să vadă 
ce-i cu individul asta, Ling, îi ceru Rhyme lui Sellitto. Apoi 
criminalistul se întoarse spre Mel Cooper: Ceva urme pe 
hârtie? 

— Doar ce era de aşteptat să găsesc: apă sărată, 
excremente de vietăţi marine, poluare, fragmente de 
plante, ulei de motor, motorină. 

— Câţi bani erau acolo, Sachs? 

— Mulţi. Cam o mie de dolari. Dar e greu de spus cu 
precizie, când bancnotele plutesc în jurul tău. 

Dolarii americani adunaţi de ea erau hârtii de câte o 
sută, emise recent. 

— Falşi? 

Cooper examină una dintre bancnote. 

— Nu. 

Yuanii - bancnotele chinezeşti - descoperiţi de Sachs 
erau decoloraţi şi şifonaţi. 

— Erau acolo vreo treizeci de teancuri de mărimea asta, 
explică ea. 

Eddie Deng calculă suma din teancul de care dispuneau. 

— Dacă ţinem cont de rata de schimb, treizeci de 
teancuri înseamnă cam douăzeci de mii de dolari 
americani, estimă tânărul detectiv. 

— Am mai găsit o armă Uzi şi un pistol Beretta, continuă 
Sachs, numai că Strigoiul a şters seria la Uzi, iar pistolul l- 
am pierdut pe vas. 

— Din câte-l cunoaştem pe Strigoi, spuse Rhyme, orice 
armă de-a lui, chiar dacă are serie, nu ne va duce nicăieri. 
Criminalistul privi spre coridor. Thom! Avem nevoie de 
scrib! Thom! 

Tânărul intră grăbit în cameră. Scrise informaţiile 
dictate de Rhyme cu privire la exploziv, la scrisoare şi 
urmele de pe ea, precum şi la cele două arme. 

Se auzi sunetul electronic al unui celular şi, gest tipic în 
zilele noastre, toţi priviră în jos, să vadă dacă nu cumva 
era vorba de propriul mobil. Câştigătoarea era Sachs, 
care-şi scoase telefonul de la brâu. 

— Alo? 

— Amelia? 

Ea recunoscu glasul lui John Sung. O clipă i se strânse 
stomacul, cu gândul la seara precedentă. 

— Bună, John. 

— Ce mai faci? 

„În afară de partida de înot în fundul iadului, sunt bine”, 
răspunse ea în gând. N 

— Bine, spuse cu glas tare. In clipa asta sunt cam 
ocupată. 

— Înţeleg, zise doctorul. 

„Ce voce are! se minună Sachs. Ca la căpătâiul unui 
bolnav.” 

— Aţi reuşit să daţi de Sam Chang şi de familia lui? 

— Nu încă. La asta lucrăm acum. 

— Mă întrebam dacă mai târziu ai puţin timp să treci pe 
aici. A 

— Cred că da. Pot să te sun eu mai încolo, John? În 
momentul de faţă sunt acasă la Lincoln şi avem treabă 
până peste cap. 

— Sigur. lartă-mă că te-am deranjat. 

— Nu, nu, îmi pare bine c-ai sunat. Te caut eu peste 
câtva timp. 

Închise telefonul, cu gând să se concentreze din nou 
asupra probelor. Dar, ridicând ochii, îl văzu pe Lon Sellitto 
fixând-o cu o privire pe care n-o putea defini altfel decât 
furioasă. 

— Domnule detectiv, i se adresă ea, putem sta de vorbă 
un minut afară? 

— Ce avem de..? începu el, morocănos. 

— În clipa asta! rosti tăios poliţista. 

Rhyme îi privi curios o clipă, apoi îşi pierdu interesul 
faţă de ciudatul schimb de replici şi-şi îndreptă din nou 
atenţia spre probe. 

Sachs ieşi pe coridor, urmată de Sellitto, cu paşi greoi şi 
apăsaţi. Thom remarcase şi el că ceva nu era în regulă. 

— Ce se întâmplă..? 

Dar vocea nu i se mai auzi, întrucât Sachs trântise 
furioasă uşa în urma ei. Porniră pe coridor până în partea 
din spate a casei, unde ea îi făcu semn şi amândoi intrară 
în bucătărie. 

Sachs se răsuci în loc, cu mâinile pe şoldurile înguste. 

— Ce tot ai cu mine de vreo două zile, domnule detectiv? 

Bărbatul cel mătăhălos îşi trase cureaua peste pântece. 

— Ţi-ai pierdut minţile. Baţi câmpii. 

— Pe dracu'! Dacă ai ceva să-mi spui, spune-mi drept în 
faţă. Merit măcar atât. 

— Meriţi? repetă el pe un ton batjocoritor. 

— Ce înseamnă asta? se răsti ea. 

Urmară câteva clipe de tăcere, timp în care el rămase cu 
ochii ţintă la tocătorul din bucătărie, pe care Thom pusese 
şase roşii şi o mână de busuioc. În cele din urmă răspunse: 

— Ştiu unde ai fost aseară. 

— Nu zău? replică ea. 

— „Dădacele” care stau de pază în faţa locuinţei lui 
Sung mi-au spus că după ce-ai plecat de aici te-ai dus 
acolo şi ai stat până la două fără un sfert. 

— Nu-i treaba nimănui ce fac în viaţa mea particulară, 
replică ea cu răceală. 

Polițistul cel mătăhălos se uită în jur, apoi îi şopti furios: 

— Atâta doar că nu mai este numai treaba ta, Amelia. E 
şi treaba lui. 

— A lui? se încruntă ea. A cui? 

— Rhyme. A cui credeai? 

— Ce tot spui acolo? 

— E un om puternic. Cel mai puternic din câţi cunosc. 
Dar singura care-l va distruge iremediabil eşti tu: dacă o 
ţii tot aşa. 

Ea rămase fără replică. 

— Dacă o ţin aşa? 

— Uite ce e, pe vremea aia tu nu-l cunoşteai... e vorba 
de femeia pe care o iubea, Clare. Când a murit ea, i-a 
trebuit o veşnicie până să-şi revină. Venea la birou, îşi 
făcea meseria, dar a trecut un an până când ochii lui şi-au 
recăpătat licărul de viaţă. Cât despre soţia lui... Sigur, au 
mai avut unele neînţelegeri, vreau să spun genul de certuri 
din superproducţiile Metro Goldwyn Meyer. N-a fost chiar 
cea mai reuşită căsnicie de pe lume, dar după accident, 

când el şi-a dat seama că mariajul lor nu avea cum să 
continue şi a divorţat, i-a fost greu, tare greu. 

— Nu ştiu unde vrei să ajungi, de-mi spui toate astea. 

— Nu ştii? Păi, pentru mine e foarte limpede. Tu eşti 
pentru el centrul universului. Faţă de tine şi-a deschis 
sufletul cu totul. Ai să-l distrugi. lar eu n-am să admit să se 
întâmple una ca asta. Cobori glasul şi mai mult. Ia 
gândeşte-te... dacă ai să continui să te vezi cu tipul asta, 
Rhyme va fi distrus. E... de ce dracu' râzi? 

— Te referi la mine şi la John Sung? 

— Da, la individul pe care te-ai tot dus să-l vezi pe 
ascuns. 

Sachs îşi acoperi obrazul cu palmele şi începu să râdă în 
hohote. 

— Oh, Lon... 

În clipa următoare, întoarse repede capul, fiindcă - 
exact cum îşi dăduse brusc seama că se va întâmpla - 
râsul i se preschimbă în lacrimi. 

„— Trebuie să vorbesc ceva cu dumneavoastră. 

— Se pare că aveţi veşti proaste, domnule doctor. 

— Ce-ar fi să ne aşezam acolo, în colţ?” 

— Isuse! exclamă Sellitto, făcând un pas înainte. Se opri, 
stânjenit, cu braţele căzute pe lângă corp. Amelia, ce...? 

Ea ridică mâna şi-şi feri faţa. 

— Ce se întâmplă? 

În cele din urmă, ea îşi recapătă suflul, îşi şterse obrazul 
şi se întoarse din nou spre detectiv. 

— Nu-i ce crezi tu, Lon. 

El îşi săltă din nou cureaua. 

— Continuă. 

— Ştii că eu şi Rhyme am discutat că ar fi fost bine să 
avem copii. 

— Da. 

Ea râse amar. 

— Ei bine, n-a mers. Nu că nu ne-am fi străduit, însă nu 
rămâneam însărcinată. Eram îngrijorată că-i ceva în 

neregulă cu Lincoln. Prin urmare, acum câteva săptămâni 
am mers amândoi la medic pentru un control. 

— Da, ţin minte că a mers la medic. 

Ei îi veni în gând ziua aceea şi sala de aşteptare. 

„— Ah, domnişoara Sachs. Aici eraţi. 

— Bună ziua, domnule doctor. 

— Tocmai am discutat cu doctoriţa lui Lincoln Rhyme. 

— Şi? 

— Trebuie să vorbesc ceva cu dumneavoastră. 

— Se pare că aveţi veşti proaste, domnule doctor. 

— Ce-ar fi să ne aşezăm acolo, în colţ? 

— Aici e foarte bine. Spuneţi-mi ce aveţi de spus. Fără 
ocolişuri. 

— Păi, doctoriţa lui Lincoln mi-a spus că rezultatele 
testului de fertilitate sunt între limitele normale. Un număr 
uşor diminuat de spermatozoizi, lucru obişnuit pentru un 
bărbat în starea lui, dar care în zilele noastre nu împiedică 
o sarcină. Mă tem însă că dumneavoastră aveţi o problemă 
mult mai gravă. 

— Eu?” 

Fără să-şi ia ochii de la tocătorul de bucătărie de alături, 
Sachs începu să-i relateze lui Sellitto conversaţia avută cu 
medicul. 

— Sufăr de ceva care se cheamă endometrioză, adăugă 
ea. Întotdeauna am avut probleme, dar nu mi-am închipuit 
niciodată că e atât de grav pe cât mi-a spus doctorul. 

— Se poate vindeca? 

Ea clătină din cap. 

— Nu. Se poate interveni chirurgical, se poate face 
terapie hormonală, dar asta n-ar ajuta prea mult 
fertilitatea. 

— Doamne, Amelia, îmi pare rău. 

Ea îşi şterse din nou obrazul. Pe chip îi apăru un zâmbet 
trist. 

— Uscăciune şi fierbinţeală în rinichi. 

— Poftim? 

Sachs râse răguşit. 

— Asta făceam acasă la John Sung. Uscăciune şi 
fierbinţeală în rinichi: conform medicinii chineze, astea 
sunt cauzele infertilităţii. Aseară, Sung m-a consultat şi mi- 
a făcut presopunctură. Mi-a făcut rost şi de nişte plante 
medicinale, care crede el că mă vor ajuta. De asta m-a 
sunat. Aşteaptă aici. 

Sachs ieşi pe coridor, scotoci în poşetă şi se înapoie cu 
ceva ce căpătase de la John Sung cu o seară înainte, când 
se întâlniseră. li întinse detectivului cartea. Titlul ei era 
Tratamente cu plante medicinale şi tehnici de 
presopunctură în sprijinul fertilității. 

— Se pare că o mulțime de medici occidentali 
recomandă femeilor suferinde de endometrioză să apeleze 
la medicina chineză pentru tratament. Aseară, când l-am 
dus sus pe Lincoln, am discutat amândoi problema asta. El 
a zis că-i o prostie, însă a remarcat cât de necăjită am fost 
în ultima vreme din pricina asta. Are dreptate, mi-a spus 
că de la un timp nu mă concentrez. Asta mă deranjează, în 
special când examinez scena crimei. Aşa că am hotărât să 
merg înainte şi să văd cum mă poate ajuta Sung. 

Tăcu un timp şi într-un târziu, spuse: 

— E atâta moarte în jurul meu, Lon... tata, relaţia cu 
fostul meu prieten, Nick... când a intrat în închisoare, 
pentru mine a fost ca şi cum ar fi murit. Pe urmă, toate 
scenele crimei pe care le analizez. Eu şi Lincoln am vrut să 
avem în jurul nostru viață. Am ţinut cu tot dinadinsul să 
repar ceea ce nu funcţionează în corpul meu. 

„Indiferent ce se întâmplă, mai întâi ai grijă de tine. 
Dacă tu nu eşti teafără, atunci nu vei putea să ai grijă nici 
de alţii.” 

Sachs spera că tratamentul lui Sung era calea de a 
realiza exact acest lucru: să redevină un om întreg. 

Sellitto ridică palmele şi zise: 

— N-am ştiut. Ai ţinut totul numai pentru tine. 

— Pentru că nu-i treaba nimănui, în afară de Lincoln şi 
de mine, replică ea furioasă. Făcu semn din cap spre 


417 


- MAIMUŢA DE PIATRĂ - 


camera lui Rhyme. Nu ştii ce însemnăm unul pentru 
celălalt? Cum îţi închipui că aş putea să fac una ca asta? 

Detectivul cel răzvrătit îşi plecă privirea. 

— Cu Betty care m-a părăsit şi cu toate celelalte 
necazuri ale mele, pur şi simplu m-am gândit la ce-am 
păţit eu. 

Căsnicia uriaşului detectiv se destrămase cu câţiva ani 
mai înainte. Nimeni nu cunoştea amănunte despre divorţul 
lui Sellitto, dar se ştie dintotdeauna că e greu să fii soţie 
de poliţist şi că multe neveste îşi găsesc pe cineva mai 
grijuliu. Sachs îşi închipuia că Betty avusese o aventură. 

— Îmi pare rău, domnişoară, ar fi trebuit să-mi închipui. 

Îi întinse palma şi ea îi strânse mâna uriaşă, fără prea 
mare tragere de inimă. 

— O să aibă vreun efect? întrebă el, făcând semn din cap 
spre carte. 

— Nu ştiu, răspunse Sachs, apoi zâmbi, plină de 
speranţă. Poate. 

— Ne întoarcem la treabă? întrebă Sellitto. 

— Sigur. 

Poliţista îşi şterse ochii pentru ultima oară şi amândoi se 
înapoiară în sufrageria lui Rhyme. 


GHOSTSKILL 
Easton, Long Island, Scena crimei 


e Doi imigranţi ucişi pe plajă; împuşcaţi în spate. 
e Un imigrant rănit - doctor John Sung. 
e Bungshou (mâna dreaptă) la bord; identitate necunoscută. 
e Identificat în cadavrul unui înecat descoperit în 
apropierea locului în care s-a scufundat Dragonul. 
e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 
e Mostre de sânge trimise la laborator pentru expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. 
e Şofer: Jerry Tang 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Nu s-a descoperit nimic în legătură cu maşina Honda. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

* Unul dintre înecaţi a fost identificat ca fiind Victor Au, 
bpangshou al Strigoiului. 

e Amprentele au fost trimise la AFIS. 

e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 

e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 

e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 
e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 
e Incăperea distrusă cu sălbăticie. 
e Câteva amprente digitale. 
e Singurele amprente identificate aparţin lui Tang. 
e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 
e Urmele sugerează că ascunzătoarea Strigoiului se află 
probabil în centru, zona Battery Park City. 
e Se presupune că cei trei complici aparţin unei minorităţi 
etnice chineze. Se fac investigaţii în acest sens. 
e Este vorba de uiguri aparţinând Comunităţii din 
Turkestan şi Centrului Islamic din Queens. 
e Apelurile telefonice au fost trasate la un celular din 
centrul oraşului, Patrick Henry Street, nr. 805. 


Schimbul de focuri de pe Canal Street 
Scena crimei 


e Alte urme care atestă o ascunzătoare în zona Battery Park 
City. 

e Chevrolet Blazer furat - nu s-a dat de urma lui. 

e Amprentele nu au fost identificate. 

e Covorul din ascunzătoare: Lustre-Rite, produs de firma 
Arnold, instalat în ultimele şase luni. Se telefonează la clienţi, 
pentru a obţine lista locuinţelor în care a fost instalat acest tip 
de covor. 

e Au fost determinate locurile în care s-au pus covoare: 
32 de clădiri, lângă Battery Park City 

e S-au găsit frunze moarte, din cele întâlnite în grădinărit. 

e Cadavrul complicelui Strigoiului: minoritate etnică din 
vestul sau nord-vestul Chinei. Amprentele nu există în baza de 
date. Inarmat cu un Walther PPK. 

e Detalii privind imigranții: 

e Familia Chang: Sam, Mei-Mei, William şi Ronald; tatăl 
lui Chang, Chang Jiechi şi fetiţa Po-Yee. Sam are de lucru, 
dar nu se ştie nici unde, nici la cine. Conduce un 
microbuz albastru, nu se cunoaşte marca, nici numărul e 
înmatriculare. Familia locuieşte în Queens. 
e Familia Wu: Yong-Ping, Chin-Mei şi Lang. 


Schimbul de focuri din ascunzătoarea Strigoiului 
Scena crimei 


e Amprentele şi fotografiile mâinilor lui Chang Jiechi atestă 
că tatăl şi fiul său, Sam, sunt caligrafi. Sam Chang s-ar putea 
ocupa cu munca de tipărire sau cu pictura de firme. 

e Se verifică firmele şi atelierele din Queens. 

e Biosolidele de pe talpa decedatului sugerează că familia 
locuieşte în apropierea unei uzine de tratare a apelor reziduale. 

e Strigoiul a apelat la serviciile unui decorator feng-shui 
pentru a-i aranja locuinţa. 


Dragonul din Fuzhou 
Scena crimei 


e Strigoiul a folosit exploziv C4 pentru a arunca în aer vasul. 
Se verifică proveniența explozivului, prin intermediul markerilor 
chimici. 

e În cabina Strigoiului s-a găsit un mare număr de bancnote 
americane noi. 

e În cabină s-au găsit şi aproximativ 20.000 de yuani, în 
bancnote chinezeşti uzate. 

e O lista a victimelor, detalii privind un avion charter şi 
informaţii referitoare la un depozit bancar. Se verifică numele 
expeditorului din China. 

e Căpitanul trăieşte, dar încă nu şi-a recăpătat 
cunoştinţa. 
+ Pistol Beretta 9 mm, armă Uzi. N-au putut fi identificate. 

Capitolul 39 


— Fred, salută Rhyme, în clipa când în sufrageria 
transformată în laborator îşi făcu apariţia Dellray, 
îmbrăcat acum cu o cămaşă de un portocaliu atât de 
aprins cum Rhyme nu mai văzuse în viaţa lui. 

— Salut! îl întâmpină Sachs pe agent. Vă lasă să purtaţi 
asemenea cămăşi? Auzi, culoarea asta e naturală? 

— Ne-ai tras o spaimă cumplită, zise Rhyme. 

— Închipuiţi-vă prin ce-am trecut eu, stând cu fundu’ pe 
niscai creaţii ale domnului Noble. Privi în jurul său, prin 
încăpere. Unde-i Dan? 

— Dan? se mira Rhyme. 

— Agentu' coordonator? 

Remarcând privirile lor nedumerite, Dellray continuă: 

— Agentu’ coordonator, tipu’ care m-a înlocuit pe mine. 
Dan Wong. De la birou' nostru din San Francisco. Voiam 
să-i mulţumesc că mi-a ţinut locu”. 

Rhyme şi Sachs se uitară unul la altul. 

— Nu te-a înlocuit nimeni, spuse criminalistul. Încă mai 
aşteptăm un înlocuitor. 

— Încă aşteptaţi? murmură Dellray, neputând să-şi 
creadă urechilor. Chiar eu am vorbit cu Dan, aseară. E 
exact omu' de care aveţi nevoie. S-a ocupat de zeci de 
cazuri de contrabandă cu persoane. E expert în genu' ăsta 
de contrabandişti şi în cultura chineză. Urma să-ți 
telefoneze şi să ajungă aici în dimineaţa asta, cu un avion 
al armatei. 

— N-am primit niciun semn de la el. 

Uimirea de pe chipul lui Dellray se preschimbă în furie. 

— Dar SPEC-TAC? întrebă el, bănuitor. Ăştia sunt aici, 
nu? 

— Nu, răspunse Rhyme. 

Cu un mormăit nervos, Dellray îşi smulse telefonul de la 
brâu de parcă şi-ar fi scos arma. Apăsă butonul de 
conectare rapidă şi imediat obţinu legătura. 

— Aici Dellray... Dă-mi-l la telefon... Puţin îmi pasă. 
Vreau să vorbesc cu el în clipa asta... Ţi-am mai zis, poate 
n-ai auzit bine. Vreau. Să vorbesc. Cu el. In clipa asta. Oftă 
scârbit. Bine, să mă sune el. lar tu să-mi spui ce s-a 
întâmplat cu Dan Wong. 

Ascultă câteva clipe, apoi închise brusc celularul, fără să 
mai spună la revedere. 

— Dan a primit o misiune urgentă în Hawaii. Ordinu' a 
venit de la Washington, aşa că a avut prioritate faţă de o 
tâmpenie de caz, lipsit de importanţă, ca al nostru. Cineva 
ar fi trebuit să ne anunţe, pe mine şi pe voi... dar se pare 
că i-a scăpat din vedere. 

— Şi SPEC-TAC? 

— Agentu' special de serviciu o să revină cu un telefon. 
Dar dacă n-au ajuns până acum, atunci s-a produs o 
încurcătură ca la balamuc. 

— Nouă ne-au spus că problema figura pe agenda unei 
şedinţe de astăzi. 

— Detest să aud toate scornelile lor, se răsti Dellray. Mă 
ocup eu de asta când mă întorc la birou. N-au nicio scuză. 

— Mulţumesc, Fred. Avem nevoie de ajutoare. Am pus 
jumătate din Secţia 5 să caute tipografia sau atelierul de 
pictat firme unde lucrează Sam Chang, dar n-am găsit 
nimic. 

— Asta nu-i bine. 

— Unde ai ajuns cu cercetările legate de bombă? întrebă 
Sellitto. 

— Ăsta-i alt motiv pentru care am trecut pe aici. Zero 
barat. N-am progresat nici cât negru sub unghie. Detectivii 
mei au răscolit Brighton Beach, dar n-au găsit absolut 
nimic. Nici. Un. Indiciu. Şi doar am trimis acolo o groază 
de oameni. 

— Eşti sigur că e de proveniență rusească? 

— Când dracu’ putem fi noi siguri de ceva? 

Asta era adevărat. Rhyme făcu semn din cap spre punga 
de hârtie din mâna lui Dellray. 

— Ce ai acolo? 

Dellray scoase dinăuntru o pungă de plastic în care se 
găsea un baton de exploziv galben strălucitor şi i-l aruncă 
Ameliei Sachs, care se găsea în celălalt capăt al camerei. 

Ea îl prinse din zbor cu o singură mână. 

— Doamne sfinte, Fred! exclamă ea. 

— E simplă dinamită. Şi dacă n-a explodat cu detonator, 
atunci fii sigură că n-o să explodeze dintr-o simplă 
aruncătură. Ascultă, Aye-melia, nu vrei să joci în echipa 
FBI? Ai prins grozav! 

Ea studie batonul de dinamită. 

— Ceva amprente papilare? întrebă Sellitto. 

— E curat. Nicio amprentă. 

Îl ţinu ridicat, ca să-l vadă şi Rhyme, care observă nişte 
numere inscripţionate pe o parte. 

— Ce înseamnă numerele astea? îl întrebă el pe Dellray. 

— Nimic. Băieţii nostru zic că sunt prea vechi ca să li se 
dea de urmă. Altă pistă moartă. 

— O pistă moartă pentru unul e o uşă deschisă pentru 
altul, spuse Rhyme, punându-şi în gând să-i împărtăşească 
zicala proaspăt născocită şi lui Li, când acesta avea să se 
înapoieze. Au examinat dinamita, să vadă dacă nu există 
markeri? 

— Nu. Au zis că e prea veche şi ca să aibă aditivi 
distinctivi. Probabil că aşa şi e. Dar vreau s-o examinez 
oricum. Trimite-o la laborator chiar în clipa asta, îi strigă 
el lui Mel Cooper. Vreau să fie analizată. La „uzină”. 

Cromatografia - procedeul analitic preferat în cazul 
testării dinamitei - necesita de obicei ca mostrele să fie 
arse. Numai că Rhyme nu avea de gând să aprindă 
exploziv în propria casă. Laboratorul NYPD din oraş 
deţinea echipament special în acest scop. 

Mel Cooper telefonă unuia dintre tehnicienii de la sediu 
şi făcu aranjamentele necesare pentru test, după care îi 
înapoie batonul lui Dellray, cu instrucţiuni unde anume să- 
l] ducă. 

— Ne dăm toata silinţa, Fred. 

Pe urmă Cooper se uită la cea de-a doua pungă de 
plastic pe care i-o întindea Dellray. Înăuntru se afla o 
baterie Duracell, sârme şi un comutator. 

— Toate standard, nimic semnificativ. Alcătuirea 
obişnuită a unei bombe, anunță specialistul. Detonatorul? 

Apăru şi cea de-a treia pungă. Cooper şi Rhyme 
examinară ce mai rămăsese din bucata de metal parțial 
topită. 

— Rusesc, de proveniență militară, spuse Rhyme. 

Detonatorul era în esenţă o capsulă detonatoare cu un 
miez din fulminat de mercur sau alt exploziv similar, 
precum şi sârme care se încălzeau când circula prin ele o 
sarcină electrică, declanşând astfel un exploziv primar, 
care la rândul său detona încărcătura principală. 

Nici din detonator nu rămăsese mare lucru: era singura 
parte a bombei care explodase propriu-zis atunci când 
Dellray se aşezase pe dispozitiv. Cooper îl puse sub 
microscopul comparator. 

— N-avem cine ştie ce. Un A şi un R, ambele ruseşti. 
Apoi numerele unu şi trei. 

— Şi nu există o evidenţă a lor în nicio bază de date? 

— Nu. Şi am verificat peste tot: NYPD, ATF%, DEA“! şi 
Ministerul de Justiţie. 

— Atunci, să vedem ce primim de la laborator. 

— Îţi rămân dator, Lincoln. 

— Achită-te de datorie găsind pe cineva de-al tău ca să 
ne ajute la GHOSTKILL, Fred. 


La patru cvartale depărtare de ceainărie, Sonny Li 
descoperi adresa domnului Wang, primită de la femeia în 
rochie roşie. 

Fațada nu trăda prin nimic ocupaţia proprietarului, dar 
în vitrina prăfuită de la stradă se vedea un altar luminat de 


3 Bureau of Alcohol, Tobacco, Firearms and Explosives - Biroul pentru 
Alcool, Tutun, Arme de foc şi Explozivi (n.tr.). 
31 Drug Enforcement Administration - Departamentul de Combatere a 
Traficului cu Droguri (n.tr.). 

un bec roşu şi nişte beţişoare de tămâie, stinse cu multă 
vreme în urmă. Literele chinezeşti decolorate exprimau 
următorul mesaj: SOARTĂ  PREVESTITĂ, ADEVĂR 
DEZVĂLUIT, NOROC PĂSTRAT. 

Tânăra chinezoaică dinăuntru ridică privirea către Li. Pe 
birou, în faţa ei, se aflau o numărătoare şi un laptop. 
Biroul era sărăcăcios, însă ceasul Rolex cu diamante de pe 
mâna fetei dădea a înţelege că afacerile mergeau bine. 
Tânăra îl întrebă pe Li dacă venise ca să-l angajeze pe 
tatăl ei să-i decoreze casa sau biroul. 

— Mi-a plăcut mult un apartament pe care cred că l-a 
aranjat tatăl dumitale. Poţi să-mi spui dacă e creaţia lui? 

— Cui îi aparţine apartamentul? 

— E vorba de cunoştinţa unui prieten care, din păcate, a 
fost nevoit să se înapoieze în China. Nu-i cunosc numele. 
Dar ştiu adresa. 

— Şi care e adresa? 

— Patrick Henry Street, numărul 508. 

— Nu, nu, zise ea. Tata nu lucrează în zona aceea. Nu ia 
apartamente la sud de Midtown. Lucrează numai pentru 
clienţi din nordul oraşului. 

— Dar firma se află în cu totul altă parte. 

— Pentru că aici se aşteaptă oamenii să fie. Toţi clienţii 
noştri se găsesc în zonele Upper East şi Upper West. Şi 
numai o parte dintre ei sunt chinezi. 

— Păi, nu locuiţi în Chinatown? 

Ea râse. 

— Locuim în Greenwich, Connecticut. Cunoaşteţi zona? 

— Nu, răspunse Li. Mi-ai putea spune cine să fi aranjat 
acel apartament? întrebă el dezamăgit. Era foarte frumos 
făcut. 

— Prietenul dumneavoastră e bogat? 

— Da, foarte bogat. 

— Păi, aş zice că domnul Zhou. El decorează multe 
apartamente ale bogaţilor din centru. Uitaţi aici numele şi 
adresa. Are un birou în spatele unui magazin de plante 


427 


- MAIMUŢA DE PIATRĂ - 


medicinale şi produse de băcănie. Cam la cinci cvartale de 
aici. 

Scrise numele magazinului pe o bucată de hârtie, 
notând alături şi cum se putea ajunge acolo. 

Li îi mulţumi şi tânăra îşi îndreptă din nou atenţia către 
computer. 

Odată ieşit în stradă, ca să aibă parte de noroc, Sonny Li 
aşteptă până când un taxi care venea în viteză ajunse la 
numai trei metri de el, apoi trecu în fugă prin faţa maşinii. 
Şoferul îl înjură şi-i arătă degetul mijlociu. 

Li râse. Tăiase scurt coada dragonului, făcându-l 
inofensiv. Acum, că devenise invulnerabil, putea porni în 
căutarea Strigoiului. 

Aruncă încă o privire la foaia de hârtie şi porni pe strada 
în direcţia magazinului Lucky Hope?. 


Purtând o geacă, pe sub care îşi putea ascunde noul 
Glock 36, calibrul 45, Strigoiul mergea pe Mulberry 
Street, sorbind lapte dintr-o nucă de cocos întreagă, 
cumpărată la prăvălia din colţ. In orificiul făcut de 
vânzător cu un cuţit lat în vârful nucii era înfipt un pai. 

Tocmai fusese înştiinţat de către uigurul tocmit de Yusuf 
să se strecoare în locuinţa sigură a NYPD din zona Murray 
Hill, unde era ţinută familia Wu. Numai că paza se 
dovedea mai bună decât se aşteptase omul şi paznicii îl 
depistaseră. Cât pe ce să pună mâna pe el, însă turcul 
reuşise să scape. Fără îndoială că poliţia deja mutase 
familia în altă parte. Era un mic obstacol, dar până la urmă 
tot avea să afle unde anume se găseau. 

Trecu pe lângă un magazin care vindea statuete, altare 
şi beţişoare parfumate. În vitrină era expusă efigia 
protectorului său, zeul arcaş Yi. Strigoiul îşi plecă uşor 
capul şi-şi continuă drumul. 

Mergând, se întrebă: oare credea în spirite? 

Credea că dragonii trăiau în dealuri? 


32 Speranţă norocoasă (n.tr.). 

Se îndoia că ar fi adevărat. La urma urmei, Tiyn Hou, 
zeiţa marinarilor, ar fi putut mişca un deget spre marea 
bântuită de furtună, ca s-o liniştească, dar nu făcuse asta 
decât în legendă. În realitate, nu-i salvase nici pe purceii 
prizonieri în cala Dragonului din Fuzhou. 

Nici rugăciunile adresate de el zeiţei îndurării, Guan 
Yin, cu ani în urmă, nu căpătaseră răspuns. Zeița nu oprise 
mâna studentului cu faţa plină de coşuri care-i omorâse în 
bătaie părinţii şi fratele pentru vina nebuloasă de a fi 
aparţinut lumii vechi. 

Pe de altă parte, Strigoiul credea fără rezerve în gi - 
energia vitală care circulă prin orice fiinţă omenească. 
Simţise în el această forţă de mii de ori. O simţise ca un 
transfer între el şi femeia cu care făcea sex, o simţise ca o 
putere a victoriei în clipa când ucisese un duşman, o 
simţise avertizându-l să nu intre într-o anume încăpere sau 
să nu se întâlnească poate cu un anume afacerist. Când 
fusese bolnav sau în pericol, simţise că energia gi din el 
era afectată. 

Energie qi bună şi energie qi rea. 

Ceea ce însemna că puteai canaliza energia bună, 
îndepărtând-o sau blocând-o pe cea rea. 

Parcurse o străduţă, apoi încă una, după care traversă o 
arteră aglomerată. Intră pe altă străduţă pietruită şi slab 
luminată. În cele din urmă, ajunse la destinaţie. Îşi termină 
laptele din nucă de cocos şi azvârli coaja într-un coş de 
gunoi. Îşi şterse grijuliu degetele cu un şerveţel şi trecu 
pragul, salutând cu un semn al mâinii pe specialistul în 
feng-shui, domnul Zhou, aşezat undeva în spatele 
magazinului Lucky Hope. 


Sonny Li îşi mai aprinse o ţigară şi-şi continuă drumul 
pe strada numită Bowery. 

Cunoştea traficanţii de oameni şi ştia că dispuneau de 
bani şi de un teribil instinct de supravieţuire. Fără îndoială 
că Strigoiul avea şi alte ascunzători în zonă şi cum feng- 
shui conta pentru el atât de mult, dacă fusese mulţumit de 

ce realizase Zhou la adresa din Patrick Henry Street, cu 
siguranţă urma să apeleze la serviciile lui şi pentru 
celelalte locuinţe. 

Se simţea în formă. Semne bune, putere benefică. 

El şi Loaban aduseseră sacrificii zeului detectivilor, 
Guan Di. 

El însuşi retezase coada demonului. 

În plus, avea în buzunar un pistol automat nemţesc. 

Dacă expertul în feng-shui era conştient că lucrează 
pentru unul dintre cei mai periculoşi traficanţi de oameni 
din lume, probabil că va refuza să dea relaţii despre el. 
Dar Sonny Li va şti să-l convingă. 

Judecătorul Dee - personaj din literatura chineză, care 
era detectiv, procuror şi judecător - îşi desfăşura 
investigaţiile cu totul altfel decât Loaban. Tehnicile erau 
asemănătoare celor practicate în China contemporană. 
Accentul cădea pe interogarea martorilor şi a suspecţilor, 
nu pe probele fizice. Elementul esenţial în cercetările 
criminalistice era, ca în atâtea alte situaţii din cultura 
chineză, răbdarea, răbdarea şi iar răbdarea. Chiar şi 
sclipitorul - şi perseverentul - judecător Dee interoga 
suspectul de zeci de ori, până când în depoziţia sau alibiul 
acestuia apărea o fisură. Atunci judecătorul demonta 
versiunea suspectului până când obținea ceea ce 
reprezenta principalul scop al investigaţiei criminalistice 
în China: nu verdictul unui juriu, ci mărturisirea, urmată 
de la fel de importantul jurământ de pocăință. Orice mijloc 
putând conduce la confesiune era admis - chiar şi tortura 
(deşi, pe vremea judecătorului Dee, dacă un suspect era 
supus torturii şi mai târziu se dovedea că fusese nevinovat, 
însuşi judecătorul era torturat şi condamnat la moarte). 

Numele de Sonny Li provenea de la numele unui celebru 
gangster american, Sonny Corleone, fiul Naşului Vito 
Corleone. Li era detectiv-şef la Prefectura de Poliţie, 
Biroul Popular al Siguranţei Publice din Liu Guoyuan, 
provincia Fujian şi, totodată, un om umblat prin lume şi 
prieten cu Jloaban Lincoln Rhyme. Li intenţiona să obţină 

de la specialistul în feng-shui celelalte adrese ale 
Strigoiului, şi asta cu orice preţ. 

Işi continuă drumul, făcându-şi loc prin îmbulzeală, 
trecând de pieţele de peşte cu coşuri de crabi albaştri încă 
vii şi lăzi de scoici şi peşti pe pat de gheaţă, unii deja 
despicaţi în două, cu inimile mici şi negre încă pulsând. 

Ajunse la magazinul Lucky Hope, nu prea mare, dar 
foarte bine aprovizionat: borcane cu rădăcini răsucite de 
ginseng, pachete cu sepie uscată, jucării şi lumânări 
pentru copii, tăiţei şi mirodenii, saci prăfoşi cu orez, cutii 
cu seminţe de pepene galben, paste în formă de steluțe, 
ceai pentru bolile de ficat şi rinichi, broaşte uscate, sos de 
stridii, lotus, jeleuri şi gumă, chifle de ceai congelate şi 
pungi cu măruntaie. 

În spatele magazinului găsi un bărbat aşezat la un birou, 
fumând şi citind un ziar în limba chineză. Cum se 
aşteptase şi Li, încăperea era perfect aranjată: oglinzi 
convexe care să capteze energia negativă, un dragon mare 
din jad transparent (mai bun decât lemnul sau ceramica) şi 
- lucru important pentru succesul în afaceri - un mic 
acvariu lipit de perete, probabil peretele din nord. In 
acvariu înotau peşti negri. 

— Dumneavoastră sunteţi Zhou? 

— Da, eu. 

— E o onoare să vă cunosc, domnule, spuse Li. Am fost 
în apartamentul unui prieten, pe Patrick Henry Street, 
numărul 508. Înţeleg că dumneavoastră sunteţi cel care l-a 
decorat. 

Zhou îşi îngustă imperceptibil pleoapele, apoi dădu din 
cap cu prudenţă. 

— Un prieten... 

— Intocmai, domnule. Din păcate, trebuie să dau de el şi 
nu mai locuieşte acolo. Speram că poate îmi spuneţi 
dumneavoastră unde se găseşte acum. Numele lui e Kwan 
Ang. 

Sprâncenele chinezului se mişcară aproape 
imperceptibil. 

— Îmi pare rău, domnule, nu cunosc pe nimeni cu acest 
nume. 

— Păcat, domnule Zhou. Pentru că, dacă l-aţi cunoaşte şi 
mi-aţi spune unde-l pot găsi, aţi putea câştiga bani buni. 
Trebuie neapărat să iau legătura cu el. 

— Nu vă pot ajuta. 

— Ştiţi că Kwan Ang e traficant de oameni şi ucigaş. 
Presupun că ştiţi asta foarte bine. Se vede din privirea 
dumneavoastră. 

Li se pricepea să descifreze expresia de pe chipurile 
oamenilor la fel de bine cum se pricepea Loaban să 
descifreze probele. 

— Nu, vă înşelaţi. 

Domnul Zhou începu să transpire. Pe frunte îi apărură 
broboane de sudoare. 

— Prin urmare, continuă Li, banii cu care v-a plătit sunt 
bani mânjiţi de sânge. Sânge al unor femei şi copii 
nevinovaţi. Asta chiar vă lasă rece? 

— Nu vă pot ajuta, repetă Zhou, privind în jos, la un 
teanc de hârtii de pe birou. Şi acum, trebuie să mă apuc de 
lucru. 

Tap, tap... 

Li bătea uşor cu pistolul în tăblia mesei. Zhou rămase cu 
ochii la armă, înspăimântat. 

— Aşadar, trebuie să fiţi considerat complice. Poate 
chiar asociat. De fapt, sunteţi şi dumneavoastră traficant. 
Eu aşa cred. 

— Nu, nu, zău că nu ştiu despre ce vorbiţi. Eu nu sunt 
decât expert feng... 

— Ah! exclamă Li. M-am săturat. Am să sun la INS, să 
preia ei cazul. Ei se pot ocupa de dumneavoastră şi de 
familia dumneavoastră. 

Făcu semn din cap spre fotografiile de familie de pe 
perete, apoi se întoarse şi porni spre uşă. 

— Nu-i nevoie să faceţi asta! se grăbi să spună Zhou. 
Domnule... Aţi pomenit cumva de bani? 

— Cinci mii de dolari. 

— Dacă el... 

— Kwan nu va afla niciodată despre dumneavoastră. 
Veţi fi plătit bani gheaţă de către poliţie. 

Zhou îşi şterse faţa cu mâneca hainei. Ochii îi fugeau de 
colo-colo, în timp ce se lupta să ia o hotărâre. Tap... tap... 
tap... 

— Nu sunt sigur de adresă, bâigui în cele din urmă 
Zhou. El şi asociatul lui au venit să mă ia de aici şi m-au 
dus la apartament pe străduţe lăturalnice. Dar dacă-l vreţi 
pe el, vă pot spune un lucru: a fost aici acum cinci minute. 
A plecat chiar înainte de venirea dumneavoastră. 

— Cum? Chiar Kwan Ang? 

— Da. 

— Pe unde a luat-o? 

— Când a ieşit din magazin, l-am văzut că o lua la 
stânga. Dacă vă grăbiţi, îl puteţi ajunge din urmă. Are în 
mână o pungă galbenă, cu numele magazinului meu. A... 
Staţi aşa, domnule! Banii mei! 

Dar Li deja ieşea în fuga din magazin. 

Ajuns afară, o luă la stânga şi porni cu paşi mari pe 
stradă. Privea în jur cu disperare. La vreo sută de metri în 
faţă, zări un bărbat potrivit de statură, cu păr negru şi 
scurt, ducând în mână o pungă de plastic galbenă. Mersul 
lui îi părea cunoscut. Şi-l amintea de pe vas. Da, îşi zise Li, 
cu inima tresăltând de emoție, era Strigoiul. 

Presupunea că ar fi trebuit să-i anunţe pe Loaban sau pe 
Hongse. Dar nu putea risca să-i scape cel pe care-l 
urmărea. Li porni după el, cu degetele încleştate pe 
pistolul din buzunar. 

Alergă cu sufletul la gură, reducând rapid distanţa 
dintre ei. Gâfâia tare, aşa încât, când ajunse în apropiere 
de Strigoi, acesta se opri şi întoarse capul să privească în 
urmă, dar Li se ascunse repede în spatele unei lăzi de 
gunoi. Când polițistul se uită din nou, Strigoiul îşi continuă 
drumul pe străduţa pustie. 

In Liu Guoyuan, Sonny Li purta o uniformă de culoare 
albastru-deschis, mănuşi albe şi chipiu standard cu 

cozoroc de piele. Aici însă arăta ca un ospătar. Nimic din 
înfăţişarea lui nu trăda faptul că lucra împreuna cu NYPD 
şi cu Lincoln Rhyme. Se temea că cine l-ar fi văzut 
arestându-l pe Strigoi l-ar fi luat drept un tâlhar, un bandit 
şi atunci poliţia l-ar fi putut aresta chiar pe el iar 
contrabandistul ar fi reuşit să scape, profitând de 
neînţelegerea creată. 

Prin urmare, Li decise să pună mâna pe Strigoi chiar 
acolo, pe strada pustie. 

Când Strigoiul coti pe altă străduţă, Li se uită în jur, ca 
să se asigure că nu era nimeni prin preajmă şi începu să 
alerge cât îl ţineau picioarele, cu pistolul în mână. 

Până să-şi dea seama contrabandistul că era urmărit, 
Sonny Li se năpustise asupra lui, înşfăcându-l de guler şi 
proptindu-i pistolul în spate. 

Ucigaşul scăpă din mână punga galbenă şi vru să bage 
mâna sub haina, dar Li îi îndesă pistolul în gât. 

— Nicio mişcare! 

Polițistul chinez scoase un pistol mare de la brâul celui 
pe care-l imobilizase şi-l vâri în propriul buzunar. Apoi îl 
răsuci pe traficant cu faţa spre el. 

— Kwan Ang, începu el să recite bine cunoscuta 
formulă. Eşti arestat pentru încălcarea legilor organice ale 
Republicii Populare Chineze. 

Tocmai se pregătea să înşire delictele de care era 
incriminat traficantul, dar cuvintele i se opriră în gât. Privi 
spre gulerul cămăşii Strigoiului, care se descheiase când 
omul încercase să-şi scoată arma. 

Li văzu un bandaj alb lipit de pieptul celui din faţa lui. 

La gâtul Strigoiului, legănându-se pe un şnur de piele, 
era o amuletă din steatit, de forma unei maimuțe. 

Capitolul 40 


Cu ochii măriţi de uimire, Sonny Li făcu un pas înapoi, 
aţintind pistolul spre obrazul Strigoiului. 

— Tu... tu... 

Gândurile i se învălmăşeau în minte, tot încercând să-şi 
dea seama ce se petrecea. În cele din urmă şopti: 

— L-ai ucis pe John Sung pe plajă şi i-ai luat actele şi 
amuleta cu Regele Maimuţă. Te-ai dat drept el! 

Strigoiul îl privi dispreţuitor. Apoi chipul i se destinse 
într-un zâmbet. 

— Se pare că amândoi ne-am prefăcut. Tu erai unul 
dintre purceii de la bordul Dragonului din Fuzhou. Dădu 
din cap, ca să-şi întărească spusele. Aşteptai să ajungem 
pe pământ american, să mă dai pe mâna poliţiei de aici. 

Li înţelese cum procedase contrabandistul. Furase 
Honda de la restaurantul de pe plajă. Loaban şi poliţia îşi 
închipuiseră că ajunsese cu maşina în oraş. În schimb, el 
înghesuise cadavrul lui John Sung în portbagaj şi-l 
ascunsese nu departe de plajă, unde nimeni nu s-ar fi 
gândit să-l caute. Apoi îşi făcuse singur o rană superficială, 
folosindu-şi propriul pistol, şi înotase înapoi în ocean, 
aşteptând să fie salvat de poliţie şi de INS, care îl duseseră 
chiar ei în oraş, mai întâi la spital, apoi la funcţionarul de 
la biroul Imigrări, însărcinat cu audierile. 

„Zece judecători ai infernului”, repetă Li în gând. 
Hongse nu avea habar că „doctorul” era însuşi Strigoiul. 

— Te-ai folosit de polițistă ca sa afli unde erau familiile 
Chang şi Wu. 

Strigoiul încuviinţă. 

— Aveam nevoie de informaţii. Ea mi le-a oferit fără 
ezitare. 

Il studie pe Li mai îndeaproape. 

— De ce-ai făcut asta, mititelule? De ce-ai venit atâta 
cale după mine? 

— Ai omorât trei oameni în oraşul meu, Liu Guoyuan. 

— Zău? Nu-mi amintesc. Am fost acolo cu un an în urmă. 
De ce i-am omorât? Poate chiar meritau. 

Sonny Li era îngrozit că individul nici măcar nu-şi 
amintea de acele crime. 

— Nu, tu şi un contrabandist mai mărunţel aţi deschis 
focul. Aţi omorât trei trecători. 

— Atunci a fost un accident. 

— Nu, a fost o crimă. 

— Uite ce e, mititelule. Răbdarea mea a ajuns la limită şi 
nici n-am prea mult timp la dispoziţie. Poliţia e pe cale să-i 
găsească pe Chang şi pe ai lui, iar eu trebuie să ajung la ei 
înaintea poliţiei şi apoi să plec din ţara asta şi să mă întorc 
acasă. Deci, o sută de mii de dolari, spuse Strigoiul. Ţi-i 
pot da aici pe loc, bani gheaţă. 

— Eu nu sunt ca majoritatea celor de la Biroul 
Siguranţei Publice cu care ai tu de-a face. 

— Vrei să spui că eşti şi mai lacom? Atunci două sute de 
mii. În Liu Guoyuan ar trebui să munceşti o sută de ani 
pentru banii ăştia, râse Strigoiul. 

— Eşti arestat. 

Zâmbetul de pe chipul Strigoiului se topi, înțelegând că 
omul vorbea serios. 

— O să iasă urât pentru soţia şi copiii tăi, dacă nu-mi dai 
drumul. 

— Culcat pe burtă! Acum! 

— Am înţeles. Un poliţist de la Biroul Siguranţei Publice, 
cinstit şi onorabil. Mă mir... Cum te cheamă, mititelule? 

— Numele meu nu te priveşte. 

Strigoiul îngenunche pe pietrele de pavaj. 

Li decise să-i lege încheieturile cu şireturile de la 
pantofi. Apoi... Brusc îşi dădu seama, şocat, că punga de 
cumpărături se găsea între ei doi şi că mâna Strigoiului 
dispăruse undeva sub ea. 

— Nu! strigă el. 

Punga cu emblema magazinului Lucky Hope explodă în 
direcţia lui Li. Strigoiul trăsese prin ea cu cea de-a doua 

armă, pe care o ţinuse ascunsă în tocul de la gleznă sau în 
ciorap. 

Glonţul şuieră pe lângă coapsa lui Li. Acesta ridică mâna 
într-un gest instinctiv de apărare, lăsându-se într-o parte. 
Dar până să-şi îndrepte propriul pistol către Strigoi, acesta 
i-l zbură din mână. Li îşi încleştă degetele pe încheietura 
Strigoiului, încercând să-i smulgă arma Model 51. Se 
rostogoliră amândoi pe pietrele lunecoase şi cea de-a doua 
armă căzu şi ea pe jos. 

Se agăţară cu disperare unul de celălalt, prinzându-se şi 
lovindu-se ori de câte ori puteau, dar mai ales luptându-se 
corp la corp şi încercând să ajungă la una din armele care 
zăceau pe pietre, în apropierea lor. Strigoiul îl plesni pe Li 
cu palma peste faţă, năucindu-l, apoi se răsuci, vrând să ia 
pistolul Glock din buzunarul poliţistului. 

Li îşi reveni rapid şi-l atacă pe Strigoi, aruncând şi 
această armă la pământ. Genunchiul poliţistului îl izbi pe 
contrabandist în spate, lăsându-l fără aer. Continuând să 
rămână cu spatele la Li, contrabandistul se strădui să se 
ridice în picioare, gâfâind şi gemând. Li îşi ţinea în 
continuare braţul strâns pe după gâtul Strigoiului, gata- 
gata să-l sufoce. 

Fără să se dea bătut, Strigoiul tot încerca să ajungă la 
pistol. 

„Opreşte-l, opreşte-l, îşi spuse furios Li. E omul care o 
va ucide pe Hongse, omul care va ucide familia Chang. 

Care-l va ucide şi pe Loaban. 

Opreşte-l!” 

Apucă şnurul de piele de la gâtul Strigoiului, de care 
atârna amuleta cu Regele Maimuţă, şi începu să tragă de 
el cu putere. Fâşia de piele se strânse în jurul gâtului. 
Braţele Strigoiului se zbăteau neputincioase şi din gâtul lui 
ieşeau sunete bolborosite. Contrabandistul începu să 
zvâcnească spasmodic. Călcâiele lui aproape că nu mai 
atingeau pământul. 

„Dă-i drumul, îşi impuse Li. Arestează-l. Nu-l ucide.” 

Dar nu-i dădu dramul, ci continuă să tragă de şnur din 
ce în ce mai tare. 

Deodată, şnurul plesni. 

Amuleta în formă de maimuţă căzu pe jos şi se sfărâmă. 
Li se dădu înapoi cu paşi poticniţi, apoi se prăvăli greoi pe 
stradă, lovindu-se cu capul de pavaj, la un pas de a-şi 
pierde cunoştinţa. 

Judecători ai infernului... 

Polițistul reuşea să distingă silueta Strigoiului: în patru 
labe, gâfâind şi tuşind, ţinându-şi gâtul cu o mână şi 
bâjbâind pe jos cu cealaltă în căutarea unei arme. 

Lui Li îi veni în minte o imagine: cea a tatălui său, 
dojenindu-l pentru vreo nerozie pe care o spusese. 

Apoi o alta: cadavrele victimelor Strigoiului din oraşul 
lui din China, zăcând însângerate pe trotuar în faţa unei 
cafenele. 

Îşi mai imagină o scenă, una care încă nu se întâmplase: 
Hongse moartă, zăcând în întuneric. La fel şi Loaban, cu 
chipul la fel de încremenit în moarte pe cât fusese trupul 
lui în viaţă. 

Sonny Li se rostogoli în genunchi şi începu să se târască 
spre duşmanul lui. 


Microbuzul Secţiei de Criminalistică derapă, lăsând 
urme de cauciucuri pe o distanţă de vreo şase metri pe 
strada din Chinatown, lunecoasă din pricina gheții topite, 
prelinse din lăzile pieţii de peşte din apropiere. 

Din microbuz cobori încruntată Amelia Sachs, însoţită 
de agentul INS Alan Coe şi de Eddie Deng. Toţi trei 
alergară pe aleea mirosind pătrunzător, în direcţia 
grupului de poliţişti în uniformă de la Secţia 5. Aceştia, 
bărbaţi şi femei, aşteptau calmi, cu acel aer nepăsător pe 
care poliţia îl afişează întotdeauna la scena crimei. 

Chiar şi la scena unor omucideri. 

Sachs încetini pasul şi privi în jos, la cadavru. 

Sonny Li zăcea pe burtă pe piatra de pavaj murdară. Cu 
ochii pe jumătate deschişi, cu palmele desfăcute de o parte 

şi de alta a corpului, la nivelul umerilor, ca şi cum s-ar fi 
pregătit să execute nişte flotări. 

Sachs se opri în loc, simțind brusc pornirea de a se lăsa 
în genunchi şi de a-i strânge mâna. În anii de când lucra cu 
Rhyme aplicase grila în numeroase rânduri, însă era 
pentru prima oară când la scena crimei găsea un coleg, un 
poliţist şi - acum îl putea numi astfel - un prieten. 

Totodată, un prieten al lui Rhyme. N 

Cu toate acestea, îşi înfrână pornirile sentimentale. In 
definitiv, era vorba de o scenă a crimei, cu nimic diferită 
de celelalte şi, după cum subliniase Lincoln Rhyme de 
atâtea ori, unul dintre factorii cu cel mai mare risc de 
contaminare a scenei crimei era polițistul neglijent. 

„Treci peste acest moment, nu te gândi cine e victima. 
Aminteşte-ți sfatul lui Rhyme: lasă în urmă morții.” 

Ei bine, e al dracului de greu. Pentru amândoi. În 
special pentru Lincoln Rhyme. Sachs remarcase că în 
ultimele două zile Rhyme legase o incredibilă relație cu 
acest om, cea mai apropiată de una de prietenie, de când îl 
cunoştea ea. Acum era conştientă de tăcerea dureroasă a 
mii de conversații care nu aveau să se mai poarte 
niciodată, a mii de clipe vesele când nu le era sortit să mai 
râdă Împreună. 

Apoi se gândi la altcineva: Po-Yee, urmând curând să fie 
o nouă victimă a celui care comisese această crimă, dacă 
nu reuşeau să-i dea de urmă. Aşadar, Sachs îşi lăsă 
deoparte durerea, la fel cum închidea şi încuia cutia în 
care îşi ţinea pistolul de tir Colt calibrul 45. 

— Am făcut ce ne-aţi cerut, spuse un alt poliţist, un 
detectiv în costum de culoare cenuşie. Nimeni n-a avut 
acces aici. Numai echipa EMS*. 

Făcu semn din cap către cadavru. 

— E DCDS. 


33 Emergency Medical Services - Serviciul Medical de Urgenţă (n.tr.). 

Iniţialele folosite de poliţie pentru definiţia de rutină a 
categoriei în care se încadra mortul: deces confirmat la 
scena crimei. Agentul Coe se apropie încet de ea. 

— Îmi pare rău, zise el, trecându-şi degetele prin părul 
stacojiu. 

Totuşi, tonul lui nu denota tristeţe adevărată. 

— Mda. 

— A fost un tip de treabă. 

— Da, a fost, repetă ea cu amărăciune, adăugând în 
sinea ei: Şi un poliţist de mii de ori mai bun ca tine. Dacă 
n-ai fi făcut tâmpenia de ieri, l-am fi prins pe Strigoi. 
Sonny ar fi în viaţă, iar Po-Yee şi familia Chang ar fi în 
siguranţă. Făcu semn cu mâna către poliţişti. Trebuie să 
examinez scena crimei. Puteţi îndepărta pe toată lumea? 

„Ah, Doamne”, îşi zise ea, înfiorată la gândul a ce urma 
să facă, deşi nu era vorba de misiunea tristă şi dificilă de a 
analiza scena crimei, ci de ceva mult mai chinuitor. 

Îşi puse căştile şi le conectă prin mufă la radioemiţător. 

„OK. Dă-i drumul. Fă-o.” 

Sună Centrala şi i se făcu legătura. 

Un declic. 

— Alo? se auzi glasul lui Rhyme. 

— Sunt aici, spuse ea. 

O pauză, apoi: 

— Şi? 

Sachs îl ghici după ton că încerca să nu-şi facă iluzii. 

— E mort. 

Criminalistul tăcu o clipă. 

— Înţeleg. 

— Îmi pare rău, Lincoln, spuse ea încetişor. 

Urmă iarăşi o tăcere, apoi el vorbi din nou: 

— Fără nume, Sachs. Ghinion, ţii minte? 

Vocea aproape i se înecă. 

— Bine. Dă-i bătaie. Examinează scena. Pentru familia 
Chang timpul este limitat. 

— Sigur, Rhyme, mă apuc de treabă. 

Îşi puse repede costumul de protecţie şi se apucă să 
cerceteze scena. Culese particulele de sub unghii, 
mostrele de substanţe, probele balistice, cartuşele goale, 
prelevă urmele de paşi. Făcu fotografii şi luă amprente. 

Numai că se mişca la fel ca un robot. „Vino-ţi în fire, se 
certă ea în gând. Te porţi ca un prăpădit de începător. Nu 
avem timp doar să culegem probe şi atâta tot. Gândeşte-te 
la Po-Yee, gândeşte-te la familia Chang. Dă-i lui Rhyme 
ceva cu care să poată lucra. Gândeşte!” 

Se înapoie la cadavru şi-l examină cu şi mai mare 
atenţie, analizând tot ce găsea, forțând în minte fiecare 
probă să ofere o explicaţie, să arate de unde provenea şi 
ce semnificaţie ar fi avut proveniența ei. 

Unul dintre poliţiştii în uniformă se apropie de ea, dar 
văzându-i expresia împietrită, se grăbi să se îndepărteze. 

Jumătate de oră mai târziu terminase de pus totul în 
pungi, scrisese numele pe fiecare etichetă şi adunase toate 
probele. 

Telefonă încă o dată criminalistului. 

— Te ascult, zise el posomorât. 

Ce mult resimțea durerea din glasul lui. Ani la rând 
vocea lui Rhyme sunase lipsită de emoție, letargică şi 
resemnată. Pentru ea fusese greu, dar nimic nu se 
compara cu suferinţa din tonul lui de acum. 

— A fost împuşcat în piept de trei ori, însă avem patru 
tuburi goale. Unul provine de la un Model 51, probabil cel 
pe care l-am mai văzut. Celelalte sunt calibrul 45. Se pare 
că asta-i arma cu care a fost ucis. Am mai găsit şi pistolul 
Walther pe care îl avea Sonny la el. Pe piciorul lui am 
descoperit nişte urme: particule de hârtie galbenă şi de 
plante uscate. Pe piatra de pavaj mai era o grămadă din 
aceleaşi plante. 

— Cum crezi că s-a întâmplat, Sachs? 

— Cred că Sonny l-a văzut pe Strigoi ieşind dintr-un 
magazin şi ducând ceva într-o pungă galbenă. Sonny a 
pornit pe urmele lui. Ajunşi pe străduţa asta, a pus mâna 
pe el şi i-a smuls arma cea nouă, calibrul 45. Şi-a închipuit 

că nu mai avea şi alte arme. Sonny a stat liniştit şi i-a 
ordonat Strigoiului să se culce la pământ. Atunci Strigoiul 
a scos arma de rezervă, Model 51, şi a tras prin pungă, 
împrăştiind plantele uscate şi proiectând particule de 
hârtie peste Sonny. Glonţul nu l-a nimerit, însă Strigoiul s- 
a năpustit asupra lui. A avut loc o luptă. Strigoiul a pus 
mâna pe pistolul calibrul 45 şi l-a omorât pe Sonny. 

— Dacă particulele de hârtie galbenă şi de plante se 
găseau pe picioarele lui Sonny, zise Rhyme, atunci 
înseamnă că Strigoiul ţinea arma Model 51 ascunsă într-un 
toc la gleznă, aşa că a tras de jos. Particulele de praf de 
puşcă se află în partea superioară a corpului lui Sonny. 
Adică provin de la arma calibrul 45. 

— Aşa se pare. 

— Şi acum, în ce fel putem utiliza acest scenariu? 

— Indiferent de unde a cumpărat Strigoiul ceea ce avea 
în pungă, este posibil ca vreun vânzător să-l cunoască şi să 
ştie unde locuieşte. 

— Vrei să verificăm toate prăvăliile din zonă, să vedem 
cine ambalează în pungi galbene? 

— Nu, ar dura prea mult. Ar fi de preferat să vedem mai 
întâi ce fel de plante erau în pungă. 

— Adu-le încoace, Sachs. Mel o să le analizeze la 
cromatograf. 

— Nu, am o idee şi mai bună, spuse ea. 

Privi scurt spre cadavrul lui Sonny Li. Apoi se sili să se 
uite în altă parte. 

— Probabil că-i vorba de ierburi sau mirodenii 
chinezeşti. Am să trec pe la John Sung, să-i duc o mostră. 
El o să-mi spună imediat despre ce-i vorba. Locuieşte la 
numai câteva cvartale de aici. 

V 
Toate la timpul lor 


De miercuri, Ora Cocoşului, 6:45 P.M., 
până luni, Ora Maimuţei, 3 P.M. 


Pentru o victorie spectaculoasă... piesele 
adversarului trebuie încercuite complet, 
fără nicio posibilitate de scăpare... La fel 
ca în război, atunci când o poziţie este 
încercuită, soldaţii sunt luaţi prizonieri 
de către inamic. 


Jocul Wei-Chi 

Capitolul 41 


Privi afară pe fereastră la amurgul cenuşiu, mult prea 
timpuriu, din pricina furtunii prelungite. Capul îi căzu în 
piept, greu, greu de tot, nemişcat. Nu din pricina nervilor 
distruşi, ci de durere. Rhyme se gândea la Sonny Li. 

Pe vremea când era şeful Secţiei de Criminalistică 
avusese ocazia să angajeze poate sute de persoane, 
apelând la diverse trucuri - sau la presiuni - pentru a 
aduce în echipa sa oameni din alte secţii, ştiindu-i 
neîntrecuţi ca poliţişti. N-ar fi putut spune cu certitudine 
ce anume îi plăcuse la oamenii aceia. Sigur, aveau toate 
calităţile necesare meseriei: perseverenţă, inteligenţă, 
răbdare, curaj, un ascuţit simţ al observaţiei, capacitate de 
empatie. 

Dar mai exista o calitate. Una pe care Rhyme, cu toată 
firea lui raţională, n-ar fi putut-o defini, deşi o recunoştea 
din prima clipă. Cea mai potrivită denumire a acestei 
însuşiri era dorinţa - ba chiar plăcerea - de a urmări prada 
cu orice preţ. Oricare ar fi fost defectele lui Sonny Li - 
faptul că fuma la scena crimei, că se baza pe semne 
prevestitoare, pe woo-woo - totuşi el fusese înzestrat cu 
această calitate. Polițistul cel singuratic mersese cu 
adevărat până la capătul pământului pentru a pune mâna 
pe suspect. Rhyme ar fi schimbat o sută de novici puşi pe 
treabă şi o sută de veterani cinici pentru un singur poliţist 
ca Sonny Li: un omuleţ care nu-şi dorea nimic mai mult 
decât să ofere cetăţenilor din circumscripţia sa o 
compensație pentru neajunsurile de care suferiseră, un 
strop de dreptate, puţină consolare după atâta rău. 

lar pentru acest fel de răsplată, Li se mulţumise cu 
plăcerea unei vânători pe cinste, cu provocarea şi poate cu 
puţin respect din partea oamenilor la care ţinea. 

Aruncă o privire spre cartea pe care scrisese dedicaţia 
pentru Li. 

Prietenului meu... 

— OK, Mel, spuse el cu glas lipsit de orice intonaţie. Să 
punem lucrurile cap la cap. Ce avem aici? 

Mel Cooper stătea aplecat peste pungile de plastic 
aduse în mare grabă de un poliţist de la scena crimei din 
Chinatown. 

— Urme de paşi. 

— Suntem siguri că a fost vorba de Strigoi? întrebă 
Rhyme. 

— Da, confirmă Cooper, privind amprentele 
electrostatice prelevate de Sachs. Urmele sunt identice. 

Rhyme se declară şi el de acord că era vorba de aceleaşi 
urme. 

— Acum gloanţele, spuse el, examinând cele două 
proiectile, unul turtit, unul intact, amândouă mânjite de 
sânge. Verifică ghinturile şi distanţa dintre ele. 

Termenii se refereau la urmele unghiulare lăsate pe 
glonţul de plumb moale de sistemul de ghinturi din 
interiorul ţevii unei arme - ghinturi în spirală care învârt 
glonţul, mărindu-i viteza şi precizia. Prin studierea 
numărului de ghinturi şi a vitezei de rotaţie, un expert în 
balistică poate adesea determina tipul de armă cu care se 
trăsese. 

Cu mâinile protejate de mănuşi din latex, Cooper 
măsură glonţul rămas intact şi semnele lăsate pe el de 
ghinturi. 

— E un ACP calibrul 45. Profil octogonal pe ghinturi şi 
distanţa dintre ele, rotire spre dreapta. Aş zice o rotaţie 
completă la fiecare 35-40 cm. Am să verific şi... 

— Nu te osteni, îi tăie vorba Rhyme. E un Glock. 

Acele pistoale austriece, nu prea arătoase, dar extrem 
de bune, erau tot mai căutate în întreaga lume, atât de 
infractori, cât şi de poliţişti. 

— Care-i uzura ţevii? 

— Profil ascuţit. 

— Aşadar, e nou. Probabil un G 36. 

Rhyme era surprins. Acel pistol compact, dar de mare 
forţă, costa o avere şi încă nu putea fi găsit la orice pas. În 
Statele Unite era folosit îndeosebi de către agenţi federali. 

„E oare un detaliu util? E util?” se întrebă el. 

Nu încă. Tot ce le dezvăluia această probă era tipul de 
armă, nu şi locul de unde fusese cumpărat pistolul sau 
muniţia. Totuşi, era vorba de o probă, aşa că trebuia 
afişată pe tablă, alături de celelalte. 

— Thom... Thoom! strigă Rhyme. Avem nevoie de tine! 

Asistentul îşi făcu imediat apariţia. 

— Mai sunt şi alte treburi... 

— Nu, îl întrerupse Rhyme. Nu mai sunt şi alte treburi. 
Pune mâna şi scrie. 

Probabil că asistentul ghicise tristeţea profundă 
pricinuită lui Rhyme de moartea lui Sonny Li, aşa că nu 
comentă în niciun fel acel ordin categoric. Luă carioca şi 
se duse la tabla albă. 

Cooper despachetă hainele lui Li deasupra unei hârtii de 
ziar albe şi curate. Trecu o perie peste fiecare dintre ele şi 
examină particulele căzute pe hârtia de ziar. 

— Pământ, particule de vopsea, fragmentele acelea 
galbene, probabil provenite de la pungă, şi plantele uscate 
- mirodenii sau plante medicinale - de care a pomenit 
Amelia, spuse Cooper. 

— Chiar în clipa asta ea verifică despre ce e vorba. 
Deocamdată pune plantele în pungă şi lasă-le deoparte. 

Deşi cu trecerea anilor devenise imun faţă de ororile 
prezente la scena unei crime, totuşi Rhyme simţi o 
strângere de inimă la vederea sângelui uscat de pe hainele 
lui Li. Aceleaşi haine pe care le purtase chiar în încăperea 
aceea, nu cu mult timp în urmă. 

„Zaijian, Sonny. Adio.” 

— Asta-i ce s-a găsit sub unghii, anunţă Cooper, studiind 
eticheta de pe altă pungă de plastic. 

Puse particulele pe o lamelă a microscopului 
comparator. 

— Proiectează, Mel, ceru Rhyme şi se întoarse spre 
monitorul computerului. 

În clipa următoare, pe ecranul mare şi lat apăru o 
imagine clară. „Ce avem aici, Sonny? Te-ai luptat cu 
Strigoiul, l-ai înşfăcat. A existat oare ceva pe hainele sau 
pe pantofii lui care a rămas la tine? 

Şi, dacă e aşa, ne poate duce acest ceva chiar la uşa 
lui?” 

— Tutun, spuse criminalistul cu un surâs trist, 
amintindu-şi patima poliţistului chinez pentru fumat. Ce 
altceva mai vedem aici? Ce-s mineralele de colo? Ce 
părere ai, Mel? Silicaţi? 

— Aşa se pare. Să le trecem prin gazcromatografi. 

Gazcromatograful/spectrometrul de masă urma să 
determine cu exactitate natura substanţei. Curând avură 
rezultatele: magneziu şi silicat. 

— Asta înseamnă talc, nu? 

— Mda. 

Criminalistul ştia că pudra de talc era utilizată curent de 
unele persoane ca deodorant, de muncitorii care purtau 
mănuşi strâmte de protecţie din cauciuc, precum şi în 
anumite practici sexuale implicând costume din latex. 

— Intră pe internet şi află cât mai multe despre talc şi 
despre silicatul de magneziu. 

— S-a făcut. 

În timp ce degetele lui Cooper zburau pe tastele 
calculatorului, sună telefonul lui Rhyme. Thom răspunse şi 
comută telefonul pe microfon exterior. 

— Alo? se auzi un glas de bărbat. 

— Cu domnul... Rhymes, vă rog. 

— Numele corect e Rhyme. Cine întreabă, vă rog? 

— Doctorul Arthur Winslow de la Central Medical 
Huntington. 

— Vă ascult, domnule doctor. 

— Avem aici un pacient, un chinez. Numele lui e Sen. 
Ne-a fost adus la urgenţă, după ce l-a salvat Paza de 
Coastă de pe un vas scufundat în dreptul North Shore. 

„Nu chiar de Paza de Coastă”, comentă în gând Rhyme, 
dar zise cu glas tare: 

— Continuati. 

— Ni s-a spus să luăm legătura cu dumneavoastră dacă 
avem noutăţi. 

— Aşa e. 

— Ei bine, cred că este ceva ce-ar trebui să ştiţi. 

— Ce anume? întrebă rar Rhyme, deşi de fapt voia să 
spună: Treceţi la subiect. 


Sorbi din cafeaua amară, deşi îi displăcea profund. 

Tânărul William Chang, în vârstă de şaptesprezece ani, 
şedea în partea din spate a cafenelei Starbucks, nu 
departe de apartamentul familiei din Brooklyn. Şi-ar fi 
dorit un ceai - făcut aşa cum îl pregătea mama lui, fiert 
într-un ibric vechi de fier - dar continua să-şi bea cafeaua 
de parcă ar fi fost dependent de băutura aceea acră, cu 
aspect noroios. Pentru că asta consuma şi ba-tu din faţa 
lui, cel cu părul pieptănat drept în sus. Pentru William, să 
bea ceai ar fi fost un semn de slăbiciune. 

Imbrăcat cu aceeaşi geacă de piele pe care o purtase şi 
în ajun, puştiul - care se prezentase doar cu numele de 
Chen - termină de vorbit la minusculul celular Nokia şi 
vâri aparatul din nou la brâu. Nu înainte de a se uita şi cât 
era ora la Rolexul său de aur. 

— Ce s-a întâmplat cu pistolul pe care ţi l-am vândut 
ieri? întrebă el în engleză. 

— Mi l-a găsit tata. 

— Dobitocule! Băiatul se aplecă în faţă, cu un aer 
ameninţător. Sper că nu i-ai zis de unde-l ai. 

— Nu. 

— Dacă pomeneşti cuiva de noi, te omorâm. 

Călit de anii în care trăise ca fiu de disident, William 
Chang ştia să înfrunte astfel de indivizi fără să clipească. 

— N-am zis dracului nimic la nimeni. Dar am nevoie de 
altă armă. 

— Tac-tu o să dea şi de asta. 

— Nu, de asta n-o să dea, am s-o ţin la mine. Doar n-o să 
mă percheziţioneze. 

Chen aruncă o ocheadă spre o chinezoaică tânără, cu 
părul lung, care şedea nu departe de ei. Văzând însă că 
fata citea ceva ce părea să fie un manual de şcoală, îşi 
pierdu orice interes. Îl măsură pe William din cap până în 
picioare, apoi întrebă: 

— Auzi, nu vrei un DVD player? Toshiba. E mişto. Două 
sute. Un televizor cu plasmă? Opt sute. 

— Vreau un pistol. Atât şi nimic mai mult. 

— Şi de ce nu-ţi iei nişte ţoale mai ca lumea? Arăţi ca 
dracu’! 

— O să-mi iau şi țoale. 

_ — Hugo Boss, Armani. Pot să-ţi fac rost de tot ce vrei... 
Il studie atent pe William, sorbind din cafea. Ai putea veni 
cu noi într-o noapte. Săptămâna viitoare mergem la un 
depozit din Queens. Soseşte un transport. Ştii să conduci 
maşina? 

— Da, ştiu. 

William privi afară pe fereastra cafenelei. Nici urmă de 
tatăl lui. 

— Ai curaj, aşa-i? îl întrebă ba-tu. 

— Probabil. 

— Triada ta a dat vreo lovitură în Fujian? 

William nu avusese chiar o triadă, doar câţiva amici care 
din când în când furau maşini sau şterpeleau băuturi şi 
ţigări de prin magazine. 

— La dracu”, zeci, nu una! 

— Care era treaba ta? 

— Să stau de şase şi să-i car cât mai iute cu maşina. 

Chen se gândi o clipă, apoi spuse: 

— OK, să zicem că suntem într-un depozit şi tu stai de 
pază. La un moment dat vezi un paznic venind spre noi. Ce 
faci? Îl lichidezi? 

— Ce dracu' e asta? Dau examen? 

— Tu doar răspunde. Ai maţe-n tine să-l omori? 

— Ba bine că nu. Numai că n-aş face-o. 

— De ce, mă rog? 

William zâmbi ironic. 

— Pentru că numai un cretin s-ar lăsa omorât pentru 
nişte trente. 

— Cine a zis de trenţe? 

— Tu, cine? replică William. Armani, Boss. 

— Ascultă aici, să zicem că vine un paznic. Răspunde-mi. 
Ce dracu' ai face atunci? 

— Păi, m-aş apropia pe la spate, i-aş lua arma şi l-aş ţine 
culcat pe burtă până aţi încărca voi marfa în maşini. Pe 
urmă, m-aş pişa pe el. 

Chen se încruntă. 

— Te-ai pişa pe el? De ce? 

— Pentru că primul lucru pe care l-ar face ar fi să-şi 
schimbe hainele, în loc să cheme poliţia. Ca să nu creadă 
poliţiştii că s-a scăpat în nădragi. Asta ne-ar da răgaz s-o 
întindem. Paznicul n-ar păţi nimic, aşa că poliţia nu ne-ar 
putea acuza de atac armat. 

Aşa auzise William că procedase o bandă din port, lângă 
Fuzhou. 

Chen se sili să nu se arate impresionat. Totuşi spuse: 

— Ai să vii cu noi în Queens. Ne întâlnim aici mâine- 
noapte. Am să mai aduc câţiva băieţi. 

— Mă mai gândesc. Acu” tre’ să mă duc acasă. Altfel o să 
se prindă tata că m-am cărat. Scoase din buzunar un teanc 
de bancnote şi-l flutură pe sub nasul lui ba-tu: Ce-mi oferi? 

— Ţi-am vândut cel mai bun pistol pe care-l aveam, 
spuse Chen. Bijuteria aia cromată. 

— Aia a fost un gunoi. Vreau o armă adevărată. 

— Zău că ai curaj. Dar ai şi gura mare. Ai face bine să ți- 
o ţii. Nu am decât un Colt calibrul 38. Dacă-l vrei, bine. 
Dacă nu, nu. 

— Încărcat? 

Chen pipăi arma din punga aflată în faţa lui. 

— Trei gloanţe. 

— Numai atât? întrebă William. 

— Ţi-am mai zis: dacă-l vrei, bine. Dacă nu, nu. 

— Cât costă? 

— Cinci sute. 

William râse răutăcios. 

— Trei sau m-am cărat de aici. 

Chen şovăi, apoi încuviinţă din cap. 

— Asta numai fin'că-mi place de tine. 

Amândoi tinerii se uitară în jur prin cafenea, apoi făcură 
schimbul: punga cu pistolul contra bani. William se ridică, 
fără un cuvânt. 

— Mâine. La opt. Tot aici, zise Chen. 

— Am să încerc. 

— Auzi colo, să te pişi pe el! râse Chen şi se întoarse la 
cafeaua lui. 

Odată ieşit din cafenea, William porni pe trotuar cu paşi 
grăbiţi, îndepărtându-se de Starbucks. 

O siluetă ieşi de pe o străduţă şi veni iute către el. 

William se opri. Sam Chang se apropie de fiul său. 

Băiatul îşi reluă mersul grăbit, cu capul în piept. 

— Ei, bine? întrebă Sam Chang, ajungându-l din urmă. 

— Am rezolvat, Baba. 

— Dă-mi-l, ceru tatăl său. 

Tânărul îi înmână punga, care dispăru în buzunarul lui 
Chang. 

— Sper că nu i-ai spus cum te cheamă. 

— Nu. 

— Şi n-ai pomenit nimic de Strigoi, sau de Dragon. 

— Nu sunt un idiot, spuse tăios William. Habar n-are 
cine suntem. 

Merseră în tăcere câteva minute. 

— Ţi-a luat toţi banii? 

William ezită o clipă, vrând să spună ceva. Apoi vâri 
mâna în buzunar şi-i dădu tatălui său sutele de dolari 
rămase din suma pe care i-o încredinţase Chang pentru a 
cumpăra arma. 

În timp ce se apropiau de casă, Chang spuse: 

— Am să-l ascund în dulapul de la intrare. Îl vom folosi 
numai dacă Strigoiul va încerca să pătrundă în 
apartament. Să nu-l iei nicăieri cu tine. Ai înţeles? 

— Ar trebui să avem fiecare câte unul, pe care să-l 
păstrăm asupra noastră. 

— Ai înţeles? repetă tatăl lui pe un ton ce nu admitea 
replică. 

— Da. 

Chang puse mâna pe braţul fiului său. 

— Mulţumesc, fiule. Ai făcut un act de curaj. 

„Ai maţe-n tine...” 

— Yeye ar fi fost mândru de tine, adaugă tatăl lui. 

„Yeye ar fi fost şi acum în viaţa de n-ai fi fost tu”, fu pe 
punctul să spună William. Dar se abţinu. Ajunseră în faţa 
uşii de la stradă. Chang şi William priviră în jur. Nimeni 
nu-i urmărise pe drumul de la cafenea. Intrară repede în 
bloc. 

Chang ascunse arma pe raftul cel mai de sus al 
dulapului, unde numai el şi William puteau ajunge, iar 
tânărul se trânti pe canapea, lângă fratele său şi lângă 
fetiţă. Lua o revista şi începu s-o răsfoiască. 

Dar gândul nu-i stătea la articolele din revistă. Chibzuia 
la întrebarea pe care i-o pusese Chen. Oare merita să-i 
întâlnească pe ceilalți membri ai triadei în seara 
următoare? j 

Socotea că nu. Totuşi, nu era prea convins. Invățase că 
totdeauna prindea bine să-ți păstrezi nişte opțiuni. 

Capitolul 42 


John Sung îşi schimbase hainele. Acum purta un 
pantalon de trening nou şi un pulover pe gât, care părea 
oarecum ciudat, dată fiind căldura, dar care-i dădea o 
înfăţişare elegantă. Era aprins la faţă, răsufla greu şi 
părea cu gândul dus în altă parte. 

— Eşti bine? îl întrebă Amelia Sachs. 

— Yoga, explică el. Tocmai îmi făceam exerciţiile. Bei un 
ceai? 

— Nu pot sta mult. 

Eddie Deng se întorsese la Secţia 5, dar Alan Coe o 
aştepta la intrare, în microbuzul Secţiei de Criminalistică. 
El ridică o pungă. 

— lată ce voiam să-ţi dau. Plantele medicinale despre 
care ţi-am vorbit aseară, pentru stimularea fertilităţii. 

Ea luă punga cu un aer absent. 

— Mulţumesc, John. 

— Ce s-a întâmplat? întrebă el, privind cu atenţie chipul 
ei tulburat. 

— Ştii polițistul acela din China, care ne-a ajutat? Acum 
vreo oră a fost găsit mort. 

Sung închise ochii o clipă şi oftă. 

— A fost un accident? Sau a avut de-a face cu Strigoiul? 

— A fost mâna Strigoiului. 

— Vai de mine, îmi pare rău. 

— Şi mie. 

Vorbise tăios, ca să-şi alunge emoția, la fel cum proceda 
şi Lincoln Rhyme. Vâri mâna în buzunar şi scoase o pungă 
de plastic cu plantele luate de la scena crimei. 

— Am găsit asta în locul unde a fost ucis. 

— Unde anume? întrebă el. 

— În Chinatown. Nu departe de aici. Noi credem că ar fi 
vorba de nişte plante medicinale sau mirodenii cumpărate 
de Strigoi. Rhyme speră că, dacă aflam ce anume sunt, am 

putea da şi de magazinul de unde au fost cumpărate. Poate 
că vreun vânzător ştie unde locuieşte Strigoiul. 

El încuviinţă din cap. 

— Dă-mi să văd. 

Sung deschise punga şi scutură o parte din substanţa pe 
tăblia mesei din bucătărie. Se aplecă, trase adânc în piept 
aroma şi examină substanţa. Ea îşi spuse că Lincoln 
Rhyme ar fi folosit gazcromatogratul/spectrometrul de 
masă pentru a face exact acelaşi lucru: să separe 
amestecul în părţile lui componente şi apoi să le identifice. 

— Disting aromă de astragalus, ghimbir, poria, poate şi 
ceva ginseng şi alisma, spuse el într-un târziu, apoi clătină 
din cap. Ştiu că ai vrea să-ţi spun că aşa ceva se vinde 
doar în vreo două magazine. Din păcate, în China asta se 
poate cumpăra din orice prăvălie de plante medicinale, 
farmacie sau băcănie. Presupun că şi aici se întâmplă 
exact la fel. 

Descurajată, Sachs se gândi la altceva. 

— Şi la ce ajută amestecul de plante? 

Poate că Strigoiul suferea de vreo boală sau avea o rană, 
şi atunci i-ar fi putut da de urmă prin intermediul unor 
doctori, la fel cum se întâmplase în cazul soţiei lui Wu 
Qichen. 

— E mai degrabă un tonic improvizat decât un 
medicament. Ameliorează rezistenţa organismului, tonifică 
energia gi. Multă lume îl foloseşte pentru a-şi îmbunătăţi 
performanţele sexuale. Se pare că prelungeşte erecţia la 
bărbaţi. Nu tratează o boala propriu-zisă. 

„S-a zis cu teoria mea”, îşi zise Sachs posomorâtă. 

— Aţi putea verifica magazinele din apropierea locului în 
care a fost ucis polițistul, sugeră Sung. Dar presupun că 
deja v-aţi gândit la asta. 

Ea dădu din cap. 

— Aşa va trebui să facem. Poate reuşim să dăm de vreo 
urmă. 

Vru să se ridice şi obrazul i se crispă de durerea care o 
fulgerase în umăr: o întindere de muşchi suferită când 
cercetase Dragonul din Fuzhou. 

— Îţi iei medicamentele? o întrebă el pe un ton 
dojenitor. 

— Da, le iau. Dar ştii ce gust infect au? 

— Dacă vrei un gust plăcut, n-ai decât să bei bere. Ia 
aşază-te din nou. 

Sachs şovăi o clipă, apoi se lăsă greoi pe canapea. El se 
trase mai aproape. Sachs intui că venise lângă ea, din 
faptul că în încăpere nu se mai auzea niciun zgomot. Apoi 
îi simţi mâinile masându-i umărul, la început cu blândeţe, 
apoi cu mai multă forţă, în căutarea punctului dureros. 

Obrazul lui aproape că-i atingea ceafa, îi simţea 
răsuflarea pe gât. Mâinile lui Sung se mişcau în sus şi în 
jos pe pielea ei, apăsând cu putere, dar oprindu-se înainte 
să ajungă la punctul dureros. Într-adevăr, se simţea 
relaxată, totuşi trăi o clipă de derută când palmele şi 
degetele lui aproape îi încercuiră gâtul. 

— Relaxează-te, îi şopti el cu glasul lui liniştit. 

Ea se strădui să facă precum i se spusese. 

Mâinile lui îi coborâră pe umeri, apoi de-a lungul 
spatelui. Degetele înaintară de-a lungul coastelor, oprindu- 
se înainte de a-i atinge sânii, apoi reveniră pe coloană şi pe 
spate. 

Se întrebă dacă doctorul chiar putea s-o ajute, sporindu- 
i şansele de a avea copii cu Rhyme. 

Uscăciune în rinichi... 

Inchise ochii şi se lăsă masată de mâinile puternice. 

Il simţi trăgându-se şi mai aproape, pare-se ca să-şi 
poziţioneze mâinile mai bine. Acum se găsea la numai 
câţiva centimetri. Mâinile lui urcară din nou de-a lungul 
şirei spinării până la gât, cuprinzându-l iarăşi între degete. 
Sung răsufla precipitat, probabil din pricina efortului, îşi 
spuse Sachs. 

— De ce nu-ţi scoţi centura cu pistolul? îi şopti el. 

— Karma rea? întrebă Sachs. 

— Nu, râse el. Îţi blochează circulaţia. 

Ea duse mâna la cataramă şi începu s-o desfacă. Îi simţi 
mâna lângă a ei, pe fâşia groasă de nailon, căutând s-o 
ajute. 

Brusc, îi întrerupse un sunet ascuţit. Celularul de la 
brâul poliţistei începu să sune. Ea se trase într-o parte şi 
scoase telefonul din centură. 

— Alo? La telefon... 

— Sachs, porneşte cât mai iute încoace. 

— Ce-ai găsit, Rhyme? 

O clipă nu primi niciun răspuns şi auzi cum cineva din 
încăpere i se adresa criminalistului. 

Imediat după aceea el reveni la telefon. 

— Sen, căpitanul vasului, şi-a recăpătat cunoştinţa. 
Eddie Deng e pe cealaltă linie, tocmai îi pune întrebări... 
Aşteaptă puţin. 

Se auziră voci, strigate, apoi ordinul lui Rhyme: „Ei bine, 
nu avem timp. Acum, acum, acum!” 

— Ascultă, Sachs, căpitanul a stat un timp în cala 
Dragonului. L-a auzit pe Chang vorbind cu tatăl lui. Se 
pare că o rudă le-a aranjat pentru un apartament şi pentru 
slujbe în Brooklyn. 

— În Brooklyn? Cum rămâne cu Queens? 

— Sam Chang e isteţul numărul unu, ai uitat? Sunt 
convins că a pomenit de Queens doar ca să inducă pe toată 
lumea în eroare. Am restrâns zona în care cred că s-ar 
putea afla: Red Hook sau Owls Head. 

— De unde ştii? 

— Cum de unde, Sachs? După urmele de pe tălpile 
bătrânului, după biosolide. Ţii minte? În Brooklyn există 
două puncte de tratare a deşeurilor. Eu, unul, înclin să 
cred că-i vorba de Owls Head. E o zonă de locuinţe şi se 
găseşte mai aproape de Sunset Park, comunitatea chineză 
de acolo. Eddie Deng şi-a pus echipa de la Secţia 5 să sune 
la tipografiile şi la atelierele de pictat firme din Owls 
Head. Lon a alertat ESU. Şi INS a pregătit o echipă. Vreau 
să mergi acolo. Te anunţ de cum fac rost de adresă. 

Ea ridică privirea către Sung. 

— John, Lincoln a găsit cartierul unde stă familia Chang. 
Plec într-acolo chiar acum. 

— Unde anume? 

— În Brooklyn. 

— Ah, foarte bine, spuse el. Chang şi ai lui sunt bine? 

— Până acum, da. 

— Pot veni şi eu? Aş putea ajuta la traducere. Eu şi 
Chang vorbim acelaşi dialect. 

— Sigur. John Sung vine cu mine şi cu Alan Coe, vorbi 
ea în receptor. O să ne ajute cu traducerea. Am pornit, 
Rhyme. Sună-mă când ai adresa. 

Amândoi închiseră telefonul şi Sung se duse în dormitor. 
O clipă mai târziu se înapoie, îmbrăcat cu o geacă 
voluminoasă. 

— Nu-i chiar atât de frig afară, spuse Sachs. 

— Întotdeauna mă îngrijesc să-mi fie cald: e important 
pentru energia gi şi pentru sânge. 

Sung o privi şi o prinse de umeri. Sachs îi adresă un 
surâs întrebător. 

— Ai făcut un lucru foarte bun dând de urma acelor 
oameni, Yindao, spuse el cu sinceritate în glas. 

Ea făcu o pauză şi-l privi, încruntându-se uşor. 

— Yindao? 

— E numele de alint pe care ţi-l dau eu în chineză. 
Yindao. Înseamnă „prieten apropiat”. 

Sachs era mişcată. Îi strânse mâna, apoi se îndepărtă un 
pas de el. 

— Să mergem să găsim familia Chang. 


Pe strada din faţa locuinţei în care se ascundea, omul cu 
multe nume - Ang Kwan, Strigoiul, John Sung - întinse 
mâna şi o strânse pe cea a lui Alan Coe, pare-se agent al 
INS. 

Faptul îl îngrijora oarecum: îşi închipuia că Alan Coe 
făcuse parte din grupul de reprezentanţi ai autorităţilor 
americane şi chineze care-l urmăriseră peste ocean. 

Echipa de intervenţie ajunsese aproape de el, supărător de 
aproape, numai că bangshou al Strigoiului făcuse la rândul 
lui unele cercetări, aflând că o tânără angajată la o firmă 
cu care Strigoiul făcea afaceri furnizase poliţiei şi INS 
informaţii despre operaţiunile contrabandistului. 
Bangshou răpise femeia, o torturase ca să afle ce anume 
dezvăluise INS, apoi îi îngropase cadavrul pe un şantier de 
construcţii. 

Se pare însă că Alan Coe nu ştia cum arată Strigoiul. 
Contrabandistul îşi aminti că atunci când încercase să 
suprime familia Wu, pe Canal Street, purta o mască de 
schi. Nimeni nu reuşise să-l vadă la faţă. 

Yindao îi explică lui Coe ce aflase Rhyme şi toţi trei suiră 
în microbuzul poliţiei, Coe reuşind să ocupe bancheta din 
spate înainte ca Strigoiul să se poată aşeza el însuşi pe 
acel loc, care oferea o poziţie mai bună, ca şi cum agentul 
n-ar fi avut încredere să lase un imigrant ilegal să stea în 
spatele lui. Demarară şi microbuzul se îndepărtă de 
bordură. 

Din câte îi spunea Yindao lui Coe, Strigoiul înţelese că la 
locuinţa lui Chang urmau să se afle şi alţi poliţişti şi agenţi 
INS. Dar el îşi făcuse deja planul cum să rămână câteva 
minute singur cu familia Chang. Cu puţină vreme în urmă, 
când Yindao venise la el acasă, Yusuf şi un alt uigur se 
aflau acolo. Turcii se strecuraseră în dormitor înainte ca 
Strigoiul să deschidă uşa de la intrare, iar când se dusese 
să-şi ia geaca şi arma, le ordonase să vină după maşina de 
poliţie a lui Yindao. Odată ajunşi în Brooklyn, turcii 
împreună cu Strigoiul aveau să lichideze familia Chang. 

Aruncă o privire peste umăr şi văzu că automobilul 
Windstar al lui Yusuf venea în urma lor, la câteva maşini 
depărtare. 

Cum rămânea cu Yindao? Trebuia să aştepte până a 
doua zi, ca să-şi reia momentul de intimitate. 

„Naixin”, se gândi el. 

„Toate la timpul lor.” 

Nu mai avea în minte decât imagini în care făcea sex cu 
ea: curând uită de el, pierzându-se în fantezii despre 
Yindao, care deveniseră tot mai obsedante de când o 
văzuse pe plajă pentru prima oară, aruncându-se în apă să- 
l salveze. Cu o seară în urmă se mulţumise să-i aplice doar 
un tratament cast prin presopunctură, îndrugându-i verzi 
şi uscate despre efectul acestuia asupra fertilităţii. Dar 
următoarea întâlnire avea să fie cu totul altfel. O va duce 
într-un loc în care va putea da curs tuturor fanteziile care-i 
umpleau gândurile zi şi noapte. 

Yindao, imobilizată sub trupul lui, zbătându-se şi 
scâncind. 

Scâncind de durere. 

Ţipând. 

Acum intrase în erecţie puternică şi pretextă că voia să 
stea de vorbă cu Alan Coe, ca să se poată întoarce spre 
scaunul din spate, ascunzându-şi dovada dorinţei. Incepu 
să converseze cu agentul despre cerinţele INS în vederea 
acordării de azil politic. Agentul era brutal şi nepoliticos, 
vizibil dispreţuitor, chiar şi faţă de omul pe care credea că- 
l are în faţa lui: nu Strigoiul, ci un biet medic văduv, un 
disident iubitor de libertate, în căutarea unui cămin mai 
bun pentru familie, inofensiv şi dornic să pună umărul la 
treabă. 

Purceii trebuie ţinuţi dincolo de graniţe cu orice preţ, 
spunea agentul. Mesajul din spatele vorbelor lui era acela 
că imigranții chinezi nu meritau să devină americani. 
Pentru Strigoi, politica şi moralitatea imigrației ilegale nu 
însemnau nimic, totuşi se întreba dacă Alan Coe ştia că 
numărul americanilor de origine chineză care primeau 
ajutor social era mai mic decât al oricărei alte naţionalităţi 
conlocuitoare, mai mic chiar decât al albilor născuţi pe 
pământ american. Oare Coe ştia că nivelul de educaţie al 
chinezilor era mai ridicat, iar frecvenţa cazurilor de 
sărăcie şi evaziune fiscală mult mai mică? 

Va fi încântat să-l lichideze pe omul acesta, însă regreta 
că nu avea îndeajuns de mult timp ca să-i prelungească 
agonia. 

Strigoiul aruncă o privire spre picioarele lui Yindao şi 
simţi din nou aceeaşi tulburare în vintre. Îşi aminti cum 
şezuseră amândoi la restaurant cu o zi în urmă, iar el îi 
făcuse tot felul de confidenţe... 

Spargeți cazanele şi scufundați vasele... 

Oare de ce îşi deschisese astfel sufletul faţă de ea? 
Fusese o nebunie. Ea ar fi putut ghici cu cine avea dea 
face sau ar fi putut deveni bănuitoare. Niciodată nu 
vorbise atât de sincer despre filosofia lui de viaţă în faţa 
nimănui. 

Oare de ce? 

Explicaţia trebuia să fie alta, pe lângă irezistibila dorinţă 
fizică. La viaţa lui, dorise pătimaş sute de femei, dar îşi 
păstrase sentimentele pentru sine, atât în timpul, cât şi 
după actul sexual. Nu, în cazul lui Yindao era vorba despre 
altceva. Presupunea că în ea îşi recunoştea o parte din 
propriul suflet. Erau atât de puţini cei care-l înțelegeau... 
cu care putea sta de vorba. 

Avea convingerea că Yindao era exact genul acesta de 
femeie. 

În timp ce Coe bătea câmpii la infinit despre bugetul pe 
cap de locuitor şi despre povara cheltuielilor sociale 
cauzate de imigrația ilegală, aducând în discuţie cifre şi 
statistici, contrabandistul se gândea ce păcat era că n-o 
putea lua pe femeia aceasta înapoi cu el, ca să-i arate 
frumuseţile oraşului Xiamen, ca să se plimbe împreună 
prin templul Nanputou - o uriaşă mănăstire buddhistă - şi 
apoi să savureze împreună o supă de arahide sau tăiţei, 
undeva la malul apei. 

Dar ştia cu siguranţă că nu va ezita să facă exact ceea 
ce-şi pusese în gând: s-o ducă într-un depozit sau o fabrică 
abandonată, să petreacă un ceas lăsându-se pradă 
fanteziilor care nu-i dădeau pace. Ca apoi, desigur, s-o 
omoare. Aşa cum îi spusese chiar Yindao, şi ea ar fi spart 

cazanele şi ar fi scufundat vasele. După ce ar fi aflat că el 
era Strigoiul, nu şi-ar fi găsit liniştea până nu l-ar fi ucis 
sau arestat. Trebuia să moară. 

Strigoiul privi peste umăr, la Coe, zâmbind, ca şi cum ar 
fi aprobat trăncăneala individului. Dar ochii lui urmăreau 
de fapt ce se întâmpla în spatele agentului. Yusuf şi 
celălalt uigur se ţineau scai de microbuzul poliţiei. Yindao 
încă nu observase maşina lor. 

Strigoiul se întoarse din nou cu faţa înainte şi-şi plimbă 
privirea peste Sachs. Apoi murmură câteva cuvinte. 

— Ce-a fost asta? îl întrebă Yindao. 

— O rugăciune, răspunse Strigoiul. Sper că Guan Yin ne 
va ajuta să găsim locuinţa familiei Chang. 

— Cine-i Guan Yin? 

— Zeița milei, veni răspunsul, dar nu de la Strigoi, ci de 
la săritorul agent Alan Coe, care şedea pe bancheta din 
spate. 

Capitolul 43 


Zece minute mai târziu se auzi sunând telefonul lui Lon 
Sellitto. 

Rhyme şi Cooper îşi aţintiră privirile asupra aparatului, 
abia stăpânindu-şi nerăbdarea. 

Detectivul răspunse. Ascultă. Apoi închise ochii şi chipul 
i se destinse într-un zâmbet. 

— Au găsit adresa la care locuieşte Chang! exclamă el şi 
închise telefonul. 

Vorbise cu unul dintre poliţiştii de la Secţia 5 care 
supravegheau zona. Acesta găsise în Owls Head pe cineva 
care deţinea două tipografii. Numele lui era Joseph Tan. 
Polițistul îi spusese lui Tan că familia Chang avea să moară 
în câteva ore dacă autorităţile nu vor da de urma lor. Tan 
se lăsase convins şi recunoscuse că făcuse rost de slujbe 
pentru Chang şi pentru băiatul lui, pe lângă faptul că le 
găsise un apartament. 

— V-a dat şi adresa? 

— Da. La două cvartale de uzina de tratare a deşeurilor. 
Ce să spun, binecuvântată fie mizeria aia! 

Rhyme îşi aminti rugăciunea la fel de irelevantă a lui 
Sonny Li către zeul poliţiştilor. 

„Guan Di, Guan Di, ajută la noi să găsim Chang şi să 
găsim Strigoi netrebnic.” 

Işi mişcă scaunul cu rotile astfel încât să-l orienteze cu 
faţa către tabla albă. Privi cu atenţie schemele şi 
fotografiile probelor. 

— Am să sun la Bo şi la INS, să trimită acolo toată 
echipa, zise Sellitto. 

— Aşteaptă o clipă, îl opri criminalistul. 

— Ce s-a întâmplat? 

— E ceva aici ce nu-mi dă pace, spuse încet Rhyme. 

Bucuria resimţită la vestea găsirii familiei Chang se 
topise. 

Capul i se mişca lent dintr-o parte într-alta, în timp ce 
privea pe rând însemnările atente ale lui Thom, fotografiile 
şi alte probe ale cazului, fiecare contribuind la întregirea 
acelei poveşti macabre, la fel ca hieroglifele dintr-o veche 
piramidă egipteană. 

Închise ochii, lăsând informaţiile să i se învârtă în minte 
cu aceeaşi viteză ameţitoare ca automobilul Camaro al 
Ameliei Sachs. 

„Răspunsul e undeva aici, îşi spuse Rhyme, deschizând 
din nou ochii şi studiind tabla. 

Singura problemă e că nu cunoaştem întrebarea.” 

Thom apăru în cadrul uşii. 

— E timpul pentru gimnastică, anunţă asistentul. 

Gimnastica medicală pentru amplitudinea mişcărilor e 
foarte importantă la cvadruplegici. Exerciţiile feresc 
musculatura de atrofiere, ameliorează circulaţia, pe lângă 
efectul psihologic benefic - fapt pe care Rhyme îl negase 
public. Cu toate acestea, şedinţele de gimnastică se bazau 
în parte pe premisa că într-o bună zi el însuşi îşi va pune în 
mişcare muşchii. 

Prin urmare, deşi bombănea şi se plângea, aducându-l la 
exasperare pe Thom, care-l ajuta cu pricepere să-şi facă 
exerciţiile, măsurând apoi rezultatele, în realitate Rhyme 
aştepta cu nerăbdare gimnastica zilnică. Numai că de data 
aceasta criminalistul îi aruncă asistentului o privire 
severă, iar tânărul pricepu mesajul şi se retrase pe 
coridor. 

— Ce ai în gând? îl întrebă Sellitto. 

Rhyme nu răspunse. Implicată în propria gimnastică, 
mintea lui, spre deosebire de membrele inerte, nu era 
limitată de nimic. Beneficia de înălţime şi de profunzime 
infinită, de trecut şi viitor. Criminalistul porni în gând pe 
urma probelor culese de când începuseră să lucreze la 
cazul GHOSTKILL, calea fiind uneori largă ca East River, 
alteori îngustă şi abia vizibilă, cât un fir de aţă, unele 
informaţii fiind utile, altele aparent la fel de inutile ca 

nervii distruşi care legau creierul lui Rhyme de trupul lui 
inert. Dar el nu le ignora nici pe acestea. 


Autostrada ocolea baza militară din Brooklyn şi Yindao 
manevră microbuzul către una dintre ieşiri, la fel de rapid 
cum şi-ar fi condus Strigoiul maşinile BMW sau Porsche, 
ajungând într-un cartier cochet, cu grădini îngrijite şi 
clădiri din cărămidă roşie. 

Strigoiul privi ca din întâmplare în oglinda laterală şi 
văzu că Yusuf se afla tot în urma lor. 

Apoi se uită la Yindao, la profilul ei frumos, la părul 
roşcat şi strălucitor prins în creştet, la conturul sânilor 
ascunşi de tricoul negru. 

Tresari auzind din nou telefonul poliţistei. 

Ea răspunse. 

— Rhyme... da, am ajuns în zonă. Spune. 

Tăcu câteva clipe. 

— Excelent! 

Se întoarse către Strigoi şi către Coe. 

— I-au găsit. Un amic al lui Chang le-a făcut rost de un 
apartament şi de o slujbă prin apropiere. Nu departe de 
aici. 

Îşi reluă convorbirea. Dar în timp ce asculta ce-i spunea 
Rhyme, pe chipul ei trecu o umbră. Strigoiului i se păru că 
poliţista se încordase ca reacţie la ceea ce auzea în 
receptor. Strigoiul se întrebă dacă nu cumva Rhyme aflase 
ceva despre el. Deveni atent. 

— Sigur, Rhyme, spuse ea în cele din urmă. Am înţeles. 

Yindao închise telefonul. 

— La dracu’! exclamă Coe. Nu mi-am închipuit niciodată 
că va reuşi. 

Strigoiul o privi pe Sachs. 

— Deci a aflat adresa exactă. 

O clipă ea nu răspunse. Apoi confirmă: 

— Da. 

Brusc, poliţista începu să pălăvrăgească la fel ca o 
şcolăriţă despre perioada în care locuise în Brooklyn. 

Strigoiul îşi dădu imediat seama că asta nu-i stătea în fire 
şi deveni şi mai bănuitor. Acum înţelegea că, indiferent ce- 
i spusese Rhyme către sfârşitul convorbirii, nu avea nicio 
legătură cu familia Chang. 

Observă cum mâna ei alunecă spre picior, pe care-l 
scărpină cu un aer absent. Mâna rămase lângă şold şi el 
înţelese că gestul nu era decât un pretext ca să ajungă 
lângă armă. 

Fără să-şi ia ochii de la şosea, Strigoiul îşi lăsă mâna pe 
lângă corp, apoi o duse la spate până când apucă mânerul 
pistolului Glock, prins în cureaua pantalonilor, pe sub 
geacă. 

Înaintară în tăcere câteva minute pe străduţele 
mărginite de locuinţe. Strigoiul avea impresia că Yindao 
nu făcea altceva decât să se învârtă în cerc. Se încordă şi 
mai mult, rămânând cu ochii în patru. 

Încă un viraj, apoi, privind la numerele caselor, ea trase 
lângă bordură, opri maşina în parcare şi trase frâna de 
mână. Arătă către un bloc mic din piatră de construcţie. 

— Acolo e. 

Strigoiul aruncă o privire scurtă spre clădire, rămânând 
însă cu atenţia îndreptată asupra lui Yindao. 

— Nu-i o văgăună, cum m-am aşteptat, zise cinic Coe. 
Hai să terminăm o dată. 

— Aşteaptă, îl opri Yindao, pe un ton neutru. 

Se răsuci spre dreapta, privind spre Coe pe deasupra 
spătarului. 

Strigoiul îşi dădu seama imediat că era un truc. Dar ea 
se mişcă rapid, mai rapid decât se aşteptase Strigoiul. 
Înainte ca traficantul să fi apucat să-şi încleşteze degetele 
pe propriul pistol, Yindao îl scosese pe al ei din toc şi acum 
îl aţintea spre el. 


GHOSTKILL 


Easton, Long Island, Scena crimei 

e Doi imigranţi ucişi pe plajă; împuşcaţi în spate. 

e Un imigrant rănit - doctor John Sung. 

e Bangshou (mâna dreaptă) la bord; identitate necunoscută. 

e Identificat în cadavrul unui înecat descoperit în 
apropierea locului în care s-a scufundat Dragonul. 

e Zece imigranţi reuşesc să fugă; şapte adulţi (unul în vârstă, 
o femeie rănită), doi copii, un bebeluş. Fură un microbuz 
aparţinând unei biserici. 

e Mostre de sânge trimise la laborator pentru expertiza ADN. 

e Femeia rănită are grupa AB negativ. S-au cerut mai 
multe date despre sângele ei. 

e Vehiculul care-l aştepta pe Strigoi pe plajă a plecat fără el. 
Se presupune că Strigoiul a tras un foc de armă spre vehicul. S- 
a cerut identificarea mărcii şi a modelului maşinii, pe baza 
urmelor de anvelope şi a distanţei dintre roţile din faţă şi cele 
din spate. 

e Vehiculul e un BMW X5. 
e Şofer: Jerry Tang 

e Nu a fost localizat niciun vehicul care să-i fi aşteptat pe 
imigranţi. 

e Telefon celular, probabil aparţinând Strigoiului, trimis 
pentru analiză la FBI. 

e Telefon prin satelit, setat pentru a nu fi localizate 
apelurile. Sistemul de stat din China a fost spart în acest 
scop. 

e Arma Strigoiului este un pistol calibrul 7,62 mm. Cartuşe 
neobişnuite. 

e Pistol automat chinezesc Model 51. 

e Se spune că Strigoiul are pe statul lui de plată persoane din 
guvern. 

e Strigoiul a furat o Honda roşie pentru a fugi cu ea. A fost 
trimisă o cerere de localizare a vehiculului. 

e Nu s-a descoperit nimic în legătură cu maşina Honda. 

e Trei cadavre au fost recuperate din ocean: doi oameni 
împuşcaţi, unul înecat. Fotografiile au fost trimise la Rhyme şi la 
poliţia chineză. 

* Unul dintre înecaţi a fost identificat ca fiind Victor Au, 
bpangshou al Strigoiului. 

e Amprentele au fost trimise la AFIS. 

e Niciun set de amprente nu este luat în evidenţă, dar 
degetele lui Sam Chang prezintă nişte urme neobişnuite 
(răni, urme de frânghie?) 
e Profilurile imigranţilor: Sam Chang şi Wu Qichen, împreună 
cu familiile, John Sung, bebeluşul femeii care s-a înecat, un 
bărbat neidentificat şi o femeie (ucişi pe plajă). 


Microbuzul furat, Chinatown 


e Camuflat de către imigranţi cu emblema magazinului 
Articole pentru Locuinţa Dumneavoastră. 
e Petele de sânge sugerează că femeia rănită are leziuni la 
nivelul mâinii, braţului sau umărului. 
e Mostrele de sânge au fost trimise la laborator pentru 
expertiza ADN. 
e Femeia rănită are grupa AB negativ. S-au cerut mai 
multe date despre sângele ei. 
e Amprentele au fost trimise la AFIS. 
e Niciun set de amprente nu este luat în evidenţă. 


Uciderea lui Jerry Tang 


e Patru bărbaţi au spart uşa, l-au torturat şi apoi l-au ucis. 
e Două tuburi de cartuşe - aparţinând unui pistol Model 51. 
Tang a fost împuşcat în cap de două ori. 
e Incăperea distrusă cu sălbăticie. 
e Câteva amprente digitale. 
e Singurele amprente identificate aparţin lui Tang. 
e Cei trei complici poartă la pantofi numere mai mici decât 
Strigoiul, probabil sunt şi mai mici de statură. 
e Urmele sugerează că ascunzătoarea Strigoiului se află 
probabil în centru, zona Battery Park City. 
e Se presupune că cei trei complici aparţin unei minorităţi 
etnice chineze. Se fac investigaţii în acest sens. 
e Este vorba de uiguri aparţinând Comunităţii din 
Turkestan şi Centrului Islamic din Queens. 
e Apelurile telefonice au fost trasate la un celular din 
centrul oraşului, Patrick Henry Street, nr. 805. 


Schimbul de focuri de pe Canal Street 

Scena crimei 


e Alte urme care atestă o ascunzătoare în zona Battery Park 
City. 

e Chevrolet Blazer furat - nu s-a dat de urma lui. 

e Amprentele nu au fost identificate. 

e Covorul din ascunzătoare: Lustre-Rite, produs de firma 
Arnold, instalat în ultimele şase luni. Se telefonează la clienţi, 
pentru a obţine lista locuinţelor în care a fost instalat acest tip 
de covor. 

e Au fost determinate locurile în care s-au pus covoare: 
32 de clădiri, lângă Battery Park City 

e S-au găsit frunze moarte, din cele întâlnite în grădinărit. 

e Cadavrul complicelui Strigoiului: minoritate etnică din 
vestul sau nord-vestul Chinei. Amprentele nu există în baza de 
date. Inarmat cu un Walther PPK. 

e Detalii privind imigranții: 

e Familia Chang: Sam, Mei-Mei, William şi Ronald; tatăl 
lui Chang, Chang Jiechi şi fetiţa Po-Yee. Sam are de lucru, 
dar nu se ştie nici unde, nici la cine. Conduce un 
microbuz albastru, nu se cunoaşte marca, nici numărul e 
înmatriculare. Familia locuieşte în Queens. 
e Familia Wu: Yong-Ping, Chin-Mei şi Lang. 


Schimbul de focuri din ascunzătoarea Strigoiului 
Scena crimei 


e Amprentele şi fotografiile mâinilor lui Chang Jiechi atestă 
că tatăl şi fiul său, Sam, sunt caligrafi. Sam Chang s-ar putea 
ocupa cu munca de tipărire sau cu pictura de firme. 

e Se verifică firmele şi atelierele din Queens. 

e Biosolidele de pe talpa decedatului sugerează că familia 
locuieşte în apropierea unei uzine de tratare a apelor reziduale. 

e Strigoiul a apelat la serviciile unui decorator feng-shui 
pentru a-i aranja locuinţa. 


Dragonul din Fuzhou 
Scena crimei 

e Strigoiul a folosit exploziv C4 pentru a arunca în aer vasul. 
Se verifică proveniența explozivului, prin intermediul markerilor 
chimici. 

e În cabina Strigoiului s-a găsit un mare număr de bancnote 
americane noi. 

e În cabină s-au găsit şi aproximativ 20.000 de yuani, în 
bancnote chinezeşti uzate. 

e O lista a victimelor, detalii privind un avion charter şi 
informaţii referitoare la un depozit bancar. Se verifică numele 
expeditorului din China. 

e Căpitanul trăieşte, dar încă nu şi-a recăpătat cunoştinţa. 

e Căpitanul şi-a venit în fire, actualmente reţinut de INS. 

+ Pistol Beretta 9 mm, armă Uzi. N-au putut fi identificate. 


Uciderea lui Sonny Li 
Scena crimei 


e Ucis cu un pistol Glock 36, calibrul 45 (standard?) 

e Tutun 

e Particule de hârtie galbenă 

e Plante uscate neidentificate (plante medicinale, mirodenii, 
droguri?) 

e Silicat de magneziu (talc) descoperit sub unghiile 
cadavrului. 

Capitolul 44 


Strigoiul se feri instinctiv, aproape aşteptându-se ca 
Yindao să-l împuşte fără avertisment - ceea ce el, fără 
îndoială că ar fi făcut, dacă ar fi fost în locul ei. 

Numai că ţeava armei negre trecu de el şi se aţinti 
asupra omului de pe bancheta din spate. 

— Nicio mişcare, Coe. Nu cumva sa te clinteşti din loc. 
Ţine-ţi mâinile la vedere. 

— Ce... Ce înseamnă asta? întrebă Coe, trăgându-se 
deoparte, uluit. 

— Nicio mişcare, repetă ea tăios. Dacă nu-ți vad mâinile, 
te împuşc. 

Agentul clipea des, nedumerit. 

— Dar eu nu... 

— M-ai înţeles? 

— Da, te-am înţeles al dracului de bine, se răsti el, 
furios. Fă bine şi spune-mi ce înseamnă asta. 

— Ții minte că am vorbit la telefon cu un minut în urmă? 
Lincoln a avut şi altceva să-mi spună, în afară de cum să 
ajung la locuinţa familiei Chang. A mai examinat o dată 
probele şi a dat nişte telefoane. Ţi-ai închipuit că nimeni n- 
o să-şi dea seama, aşa-i? 

— Lasă arma, detectiv! Nu poţi... 

— Lincoln ştie tot. Ştie că tu eşti cel care lucrează 
pentru Strigoi. 

Agentul simţi un nod în gât. 

— Ce mama dracului, ţi-ai pierdut minţile? 

— Tu eşti îngerul lui păzitor. Tu eşti cel care-i asigură 
protecţie. De aia ai tras focul de armă în faţa locuinţei lui 
Wu, pe Canal Street: nu voiai să-l dobori. Voiai să-l previi. 
Şi i-ai dat tot timpul informaţii, i-ai spus că familia Wu se 
găsea în locuinţa păzită din Murray Hill. 

Coe se uită în jur neliniştit, apoi aruncă o privire afară. 

— Asta-i o tâmpenie. 

Strigoiul se lupta să-şi recapete suilarea. Îi tremurau 
mâinile. 'Transpirase abundent. Işi şterse palmele de 
pantaloni. 

— Nu te teme, John, i se adresa Yindao. Nu va mai face 
rău nimănui. Se întoarse din nou către agent. Tot tu eşti 
cel care i-a făcut rost de o altă armă: frumuseţea aia de 
Glock. Un pistol nou, calibrul 45. Care se întâmplă să fie 
arma standard în INS. 

— Ai înnebunit, detectiv! 

— Tot timpul am primit înştiinţări că Strigoiul plătea 
oameni din rândul autorităţilor americane. Dar niciodată 
nu ne-am fi închipuit că ar putea fi vorba de un agent INS. 
Ce-a fost cu toate drumurile alea în China, Coe? Din câte 
spune Peabody, niciun alt agent de teren n-a mers acolo 
atât de des ca tine. Uneori, se pare, chiar pe banii tăi. Te 
întâlneai cu oamenii şefului. 

— M-am dus fiindcă informatoarea mea din China 
dispăruse şi voiam să-l prind pe ticălosul care îi făcuse 
felul. 

— Ei bine, la ora asta Rhyme încearcă să ia legătura cu 
Biroul Siguranţei Publice din Fuzhou. Vrea să studieze şi 
probele din acel caz. 

— Vrei să zici că mi-am lichidat propria informatoare? O 
femeie cu copii? 

— Vom cerceta probele, replică ea cu răceală. 

— Dacă cineva a afirmat că m-a văzut vreodată în 
compania Strigoiului, atunci minte. 

— Asta nu înseamnă nimic. Strigoiul nu se întâlneşte 
niciodată personal cu cineva care ar putea depune 
mărturie împotriva lui. Pentru asta are oamenii lui. 

— Baţi câmpii, domnişoară detectiv. 

— Nu, pur şi simplu examinam dovezile, răspunse 
Yindao. Rhyme tocmai a studiat lista convorbirilor tale 
telefonice. Şase apeluri la un serviciu de post-restant din 
New Jersey numai în ultimele două zile. 

— Oh, la dracu”! Pe ăsta îl folosesc pentru informatorii 
mei locali. 

— Nu ne-ai spus niciodată că lucrai cu informatori. 

— Pentru că asta nu avea nicio legătură cu cazul nostru. 

— Intenţia ta era să-l suni pe Strigoi când ajungeam la 
locuinţa familiei Chang? îl repezi Yindao. Sau pur şi simplu 
i-ai fi lichidat chiar tu?... Poate şi pe noi. 

Coe înghiţi în sec. 

— Nu-ţi mai adresez niciun cuvânt. Vreau să vorbesc cu 
un avocat. 

— O să ai timp berechet pentru asta. Acum, pune mâna 
dreaptă pe mânerul portierei. Dacă o clinteşti de acolo un 
milimetru, te trezeşti cu un glonţ în braţ. Ai înţeles? 

— Ascultă... 

— Ai înţeles? 

Strigoiul îi văzu privirea de gheaţă şi simţi şi el un fior 
pe şira spinării. Se întrebă dacă ea chiar îşi dorea ca 
agentul să ducă mâna la armă, să aibă motiv să tragă în el. 

— Da, bombăni furios Coe. 

— Mâna stângă pe armă, numai degetul mare şi 
arătătorul, cu patul înainte. Foarte încet. 

Cu o figură scârbită, Coe scoase arma din toc şi i-o 
întinse. Yindao o vâri în buzunar şi spuse: 

— Coboară din maşină. 

Deschise portiera şi cobori ea prima. Apoi deschise 
portiera din dreptul agentului, cu pistolul aţintit în 
continuare spre pieptul lui. 

— Incet. 

Coe se dădu jos. Ea îi făcu semn cu mâna spre trotuar. 

— Faţa la pământ. 

Inima Strigoiului, care se zbătuse ca o pasăre captivă 
într-o colivie de sticlă, începu să-şi mai domolească 
bătăile. 

Teme-te şi vei putea fi curajos... _ 

Era culmea ironiei, îşi zise el. Într-adevăr, plătea 
americani, chiar şi din INS, printre care pe cineva de la 
Audieri, de aceea i se dăduse drumul atât de repede şi de 
uşor în dimineaţa precedentă. Dar nu cunoştea numele 
agenţilor pe care-i mituise. Şi, după cum tocmai îi 

explicase Yindao lui Coe, el, unul, rareori avea contact 
direct cu vreunul dintre ei. Cât despre adresa locuinţei 
păzite a familiei Wu din Murray Hill, Yindao însăşi îi 
furnizase informaţia, când îl întrebase dacă nu voia să-i 
însoţească până acolo. 

Iar dacă agentul Coe lucra pentru el, oare nu trebuia să 
încerce să-l salveze? 

Nu, era mai bine să se lepede de el. Arestarea lui era o 
diversiune bine-venită. lar Yindao şi ceilalţi se vor arăta 
mai puţin circumspecţi, convinşi fiind că au descoperit 
trădătorul. 

Privi spre trotuar, la Yindao, care prinse cu îndemânare 
cătuşele la încheieturile lui Coe, după care îşi puse arma 
în toc şi săltă fără menajamente prizonierul în picioare. 
Strigoiul cobori geamul portierei şi făcu semn din cap 
către o locuinţă. 

— Vrei să stau eu de vorbă cu familia Chang? 

— Nu-i asta adresa, spuse Yindao. La vreo câteva 
cvartale mai încolo. Am minţit, ca să-l induc în eroare pe 
Coe. Am indicat clădirea aceea pentru că după colţ eo 
secţie de poliţie. O să-l reţină acolo până vin cei de la FBI 
ca să-l ridice. 

Strigoiul îl măsură pe Coe din cap până în picioare şi 
spuse, căutând să se arate cât mai îndurerat: 

— Aveai de gând să-i spui Strigoiului unde era familia 
asta. Copiii... l-ai fi lăsat să ucidă şi copiii. Eşti un om de 
nimic. 

Agentul îl privi furios câteva clipe, apoi Yindao îl 
împinse către colţul străzii, unde îi întâmpinară trei 
poliţişti în uniformă, care preluară prizonierul. Strigoiul 
aruncă o privire în spate şi văzu microbuzul lui Yusuf oprit 
lângă bordură, în celălalt capăt al cvartalului. 

Cinci minute mai târziu, Yindao se întoarse, sui în 
maşină şi ambală motorul. Porniră mai departe. Ea se uită 
la Strigoi şi clătină din cap, râzând fără veselie. 

— Îmi pare rău. Eşti bine? 

Deşi incidentul o tulburase în oarecare măsură, acum 
părea să fi redevenit cea dintotdeauna. Relaxată şi 
încrezătoare. 

— Da, râse şi Strigoiul. Te-ai descurcat grozav. Eşti o 
artistă în meseria ta. Zâmbetul i se topi. Un trădător din 
INS? 

— Toate minciunile alea, cum că Strigoiul i-ar fi ucis 
informatoarea. Ne-a dus de nas pe toţi. Luă celularul şi 
tastă un număr. OK, Rhyme. Coe e reţinut la secţie... Nu, 
nu sunt probleme. Eu şi John suntem în drum spre locuinţa 
familiei Chang... Unde sunt echipele?... OK, ajung în trei 
minute. Nu mai aşteptam ESU. Strigoiul ar putea fi pe 
aproape. 

„Chiar aşa”, îşi spuse contrabandistul. 

Yindao închise telefonul. 

Prin urmare, vor ajunge înaintea tuturor. La urma 
urmei, relaţia lui cu Yindao nu va avea de aşteptat. Va 
omori familia Chang, o va sui pe Yindao în microbuzul 
turcilor şi se va face nevăzut. Strigoiul îşi puse mâna pe 
umărul ei şi o apăsă uşor. Simţi cum erecţia devenea şi 
mai puternică. 

— Mulţumesc că ai venit cu mine, John, îi zâmbi ea. Cum 
se spune „prieten”? Yindao? 

El clătină din cap. 

— Aşa îi spune un bărbat unei femei. Tu trebuie să spui 
Yinjing. 

Era cuvântul care denumea în chineză organul sexual 
bărbătesc. 

— Yinjing, zise ea. 

— Sunt onorat, spuse el, înclinând uşor capul. 

Îşi plimbă privirea peste părul ei roşcat, pielea deschisă 
la culoare, picioarele ei lungi... 

— Prietenul tău Rhyme e un detectiv priceput. Mi-ar 
face plăcere să-i fac o vizită, când se termină toate astea. 

— Am să-ţi dau cartea lui de vizită. Am una în poşetă. 

— Bine. 

Şi Rhyme trebuia să moară. Strigoiul ştia că şi 
criminalistul era genul de om care nu se oprea până nu-şi 
zdrobea duşmanul. Po fu chen zhou... Spargeţi cazanele şi 
scufundaţi vasul. Era prea riscant să-l lase în viaţă. Ea îi 
spusese că Rhyme era paralizat. Oare cum putea fi 
torturat? se întrebă Strigoiul. Obrazul, ochii, limba... 
Existau suficiente modalităţi, depinde cât timp va avea la 
dispoziţie. Focul rămânea întotdeauna un mijloc excelent. 

Yindao coti brusc pe o străduţă cu sens unic şi frână. 
Verifică numărul de pe adresă, apoi continuă să înainteze 
până la jumătatea cvartalului. Parcă paralel cu altă maşină 
şi lăsă pe bord o legitimaţie de poliţie. 

— Acolo e, arătă ea înspre o casă din cărămidă roşie, cu 
trei etaje, la câteva intrări mai departe, unde luminile erau 
aprinse în apartamentul de la parter. 

Modest, îşi zise Strigoiul, dar mult mai luxos decât 
casele acoperite cu şiţă de un galben-bej sau cele din 
cofraje de beton, pentru care atâţia chinezi trebuiau să-i 
fie recunoscători lui Mao. 

Coborâră din maşină şi porniră pe trotuar, apoi se 
opriră. 

— Încearcă să nu fii văzut, şopti ea, conducându-l lângă 
un gard viu de merişor. 

Strigoiul se uită repede în urmă. Yusuf parcase şi 
Strigoiul abia îi putea distinge, pe el şi pe celălalt turc, în 
lumina slabă a înserării. 

Se aplecă şi simţi în nări mirosul pielii ei, un amestec de 
săpun parfumat şi transpiraţie. Erecţia nu i se domolise şi 
se lipi de braţul şi de şoldul ei, în timp ce ea examina 
locuinţa. Yindao făcu semn din cap spre fereastra boltită 
de la intrare. 

— Vom intra pe uşa din spate, dacă este descuiată. Prin 
faţă s-ar putea să ne vadă şi să fugă. 

li făcu semn s-o urmeze până în spatele casei celei mai 
apropiate, apoi străbătură împreună curţile până la 
intrarea în locuinţa familiei Chang. Păşeau cu băgare de 

seamă, ca să nu se împiedice de nimic în semiîntuneric şi 
astfel să-şi trădeze prezenţa. 

Ajunşi la uşa din spate a apartamentului purceilor, se 
opriră şi Yindao privi pe fereastra care dădea într-o 
bucătărie micuță. Nu se vedea nimeni. 

— Intotdeauna trebuie să te uiţi mai întâi prin fereastra 
din spate, îi şopti ea. E noua mea regulă tactică în munca 
de poliţie. Zâmbi trist, dar nu-i spuse de ce. Haide, îl 
îndemnă ea. Păşeşte încet. Să nu-i sperii. Spune-le de la 
bun început că suntem aici ca să-i ajutăm. Că vrem să-i 
apărăm de Strigoi. Şi mai spune-le că au şanse mari să 
primească azil politic. 

Strigoiul încuviinţă din cap, încercând să-şi imagineze 
reacţia lui Sam şi a soţiei lui când îşi vor da seama cine era 
traducătorul lor pentru poliţie. 

Yindao încercă uşa. Era neîncuiată. O împinse brusc, 
probabil ca să nu scârţâie, se gândi el. 

Se întrebă cum trebuia să procedeze. Îşi dădea seama că 
probabil va trebui din prima clipă s-o facă inofensivă pe 
Yindao. Era prea riscant să se limiteze la o simplă 
ameninţare. Cel mai bine, decise el, era s-o împuşte în 
picior: în spatele genunchiului ar fi fost locul cel mai 
nimerit, dată fiind povestea cu artrita. El şi turcii îi vor 
ucide pe Chang şi pe ai lui. Pe urmă se vor înapoia la 
microbuzul Windstar. Se vor îndrepta în viteză spre una 
dintre ascunzători sau spre un depozit părăsit, unde el va 
putea petrece câteva ore cu Yindao. 

Păşiră fără zgomot prin bucătăria înăbuşitor de mică. 

Pe aragaz era o oală cu apă pusă la încălzit. Pe un 
tocător se vedea o jumătate de ceapă, iar alături o legătură 
de pătrunjel. „Oare ce pregăteşte doamna Chang pentru 
cină?” se întrebă el. 

Yindao traversă bucătăria. Se opri la uşa dinspre 
coridorul care ducea în sufragerie, făcându-i semn şi lui să 
rămână pe loc. 

Strigoiul observă că turcii erau afară, pe străduţa din 
dreptul casei. Yindao se găsea cu spatele la el, aşa că le 

făcu semn să meargă la uşa din faţă. Yusuf dădu din cap în 
semn că a înţeles şi amândoi turcii dispărură din raza lui 
vizuală. 

Strigoiul decise s-o lase pe Yindao să intre înaintea lui. 
După ce va intra în sufragerie, îi va da un minut sau două 
ca să-i liniştească pe Chang şi pe ai lui şi ca să lase timp 
turcilor să ajungă la uşa din faţă. Apoi va da buzna în 
încăpere şi o va împuşca pe polițistă, acesta fiind semnalul 
ca turcii să năvălească în casă şi să-l ajute să lichideze 
întreaga familie. 

Strigoiul rămase în urmă şi-şi strecură mâna sub geacă, 
scoțând afara pistolul din cureaua pantalonilor. 

Singură, Yindao porni încet pe coridorul cufundat în 
întuneric. 

Capitolul 45 


Undeva se auzi un zgomot. 

Paşi? se întrebă Sam Chang, care şedea pe canapea, 
alături de mezin. 

În faţa casei? În spate? 

Şedeau în sufrageria slab luminată a apartamentului, 
adunaţi în jurul televizorului, unde rula un talk-show. 
Televizorul era dat tare, totuşi Chang era convins că 
auzise un zgomot. 

Un trosnet. 

Da, zgomot de paşi. 

Ce putea să fie? 

O pasăre Phoenix reînviată din cenuşă, un dragon 
mâniat că această casă greoaie fusese ridicată peste 
sălaşul lui? 

Spiritul tatălui său, revenit ca să le aducă alinare? 

Sau poate ca să-i prevină de ceva. 

Sau poate însuşi Gui, Strigoiul, care le dăduse de urmă. 

„Mi s-a năzărit”, îşi spuse Chang. 

Numai că, privind spre cealaltă parte a încăperii, îl văzu 
pe William, care până atunci citise o revistă de 
automobilism veche de un an. Băiatul şedea în capul 
oaselor, cu gâtul întins, rotindu-şi încet capul dintr-o parte 
în alta, ca un cocostârc care ar fi încercat să descopere de 
unde venea pericolul. 

— Ce s-a întâmplat, bărbate? şopti Mei-Mei, văzându-i 
pe amândoi. 

O trase pe Po-Yee la pieptul ei. 

Un declic. 

Din nou paşi. Nu-şi dădea seama din ce direcţie. 

Sam Chang sări în picioare. William îi urmă exemplul. 
Ronald vru şi el să se ridice, dar tatăl îi făcu semn să se 
ducă în dormitor. Un alt semn categoric spre soţie. Ea îl 
privi în ochi o clipă, apoi porni tiptil spre dormitor, 

împreună cu fetiţa şi cu fiul cel mic, şi închise uşa fără 
zgomot. 

— Să faci ce ţi-am spus, fiule. 

William se postă lângă uşa care dădea spre partea din 
spate a apartamentului, ţinând în mâini ţeava de fier 
găsită de Chang în curte. Tatăl şi fiul plănuiseră împreună 
ce aveau de făcut, în caz că Strigoiul venea după ei. Chang 
urma să împuşte prima persoană, prin uşa: asta însemna 
fie pe Strigoi, fie pe bangshou. Auzind focul de armă, 
probabil că celălalt individ ar fi rămas pe loc, ceea ce i-ar fi 
dat răgaz lui William să înşface pistolul celui doborât, 
astfel ca fiecare din ei să aibă o armă. 

Chang stinse două dintre luminile din sufragerie, ca să 
nu fie o ţintă prea vizibilă, putând în schimb să vadă 
silueta atacatorului profilată în cadrul uşii. Intenţiona să 
tragă în cap: din locul în care se afla, nu avea cum să 
rateze. 

Sam Chang se ghemui în spatele unui scaun. Făcu 
abstracţie de oboseala care pusese stăpânire pe el după 
încercările prin care trecuse - scufundarea vasului, 
moartea tatălui său, uzura sufletească suferită în ultimele 
două zile - şi îndreptă arma către uşă, cu mâinile lui 
sigure, de caligraf. 


În interiorul casei, Amelia Sachs paşi încet pe coridorul 
cufundat în întuneric. 

— Aşteaptă aici o clipă, John, şopti ea. 

— Am înţeles, răspunse el, la fel de şoptit. 

Ea înaintă pe coridor. $Şovăi câteva momente, apoi 
spuse: 

— Acum! 

— Poftim? întrebă nesigur Strigoiul. 

Dar în loc să-i răspundă, Sachs se răsuci spre el, 
ridicând pistolul atât de rapid încât mişcarea armei negre 
se reduse la o ceaţă cenușie. Acum golul infinit al ţevii era 
îndreptat ferm spre pieptul Strigoiului, şi asta înainte ca el 
să fi apucat măcar să-şi ridice propriul Glock. 

Comanda Ameliei Sachs nu-i fusese adresată Strigoiului, 
ci celor şase bărbaţi şi femei în echipament complet de 
luptă - Bo Haumann şi alţi poliţişti de la brigada tactică 
ESU - care năvăliră în bucătăria neîncăpătoare. Aceştia 
dădură buzna pe uşa din spate, în timp ce alţii ieşiră din 
sufragerie, trecând pe lângă ea, cu armele îndreptate spre 
chipul şocat al Strigoiului, toţi răcnind acelaşi şi acelaşi 
ordin: 

— Jos, jos, jos, poliţia, aruncă arma, la podea, jos! 

Îi smulseră pistolul din mână şi-l trântiră la podea, cu 
faţa în jos, prinzându-i cătuşele şi percheziţionându-l. 
Strigoiul simţi o smucitură la gleznă şi arma lui norocoasă, 
Model 51, ajunse în mâinile poliţiştilor, care îi goliră şi 
buzunarele. 

— Suspectul e la podea, strigă un poliţist. Cale liberă. 

— Afară am prins doi, amândoi sunt la pământ şi 
imobilizaţi. 

Ceea ce însemna: culcaţi pe burtă, cu încheieturile 
prinse în cătuşe sau în legături de plastic. Erau cei doi 
indivizi din microbuzul Windstar pe care Sachs îl 
observase venind în urma lor. Tot uiguri de la Centrul 
Cultural din Queens, presupuse ea. 

— Mai ai şi alţi oameni? şuieră cu asprime Sachs, 
aplecându-se la urechea Strigoiului. 

— Şi alţi... 

— l-am prins pe cei doi care ne urmăreau. Mai sunt şi 
alții? 

Strigoiul nu răspunse, aşa că Sachs vorbi în aparatul de 
emisie-recepţie: 

— N-am observat decât un microbuz. Probabil că asta-i 
tot. 

Lon Sellitto şi Eddie Deng coborâră de la etaj, unde 
aşteptaseră ca să nu stea în calea echipei de intervenţie. 
Priviră la Strigoi, care zăcea trântit la podea, fără suflare 
din pricina şocului şi a îmbrâncelilor. Amelia Sachs îşi 
spuse că părea inofensiv: un asiatic frumos şi nu prea 
înalt, cu părul uşor încărunţit la tâmple. 

O voce răsună brusc şi tare în radioemiţătorul lui 
Sellitto. _ 

— Lunetist Unu şi Doi către Bază. IÎncetăm alerta. 

Sellitto reduse sunetul bruiat de paraziți din aparatul 
Motorola şi răspunse: 

— Baza către Lunetişti. Am recepționat mesajul. 

Detectivul cel uriaş se întoarse spre Strigoi. 

— Te-au avut în cătarea armei din clipa în care ai 
coborât din maşină. Dacă ai fi îndreptat arma asupra ei, la 
ora asta ai fi fost un om mort. Mare noroc ai avut! 

Il traseră pe Strigoi în sufragerie şi-l împinseră pe un 
scaun. Eddie Deng îi citi drepturile în engleză, Puntonghua 
şi Minnanghua. Ca să fie sigur că le înţelege. 

El confirmă că înţelesese, neaşteptat de stăpân pe el, 
date fiind împrejurările, după cum constată Sachs. 

— Ce face familia Chang? se adresă Sachs lui Sellitto. 

— E bine. În apartamentul lor sunt două echipe INS. Cât 
pe ce să iasă prost. Tatăl pusese mâna pe o armă, gata- 
gata să tragă, dar agenţii l-au zărit pe fereastră, prin 
ochelarii de noapte. Au făcut rost de numărul de telefon şi 
i-au sunat ca să-i anunţe că erau încercuiți. De îndată ce 
şi-a dat seama că avea de a face cu o echipă adevărată a 
INS, şi nu cu Strigoiul, Chang s-a predat autorităţilor. 

— Şi fetiţa? 

— E bine şi ea. Asistenta socială e în drum spre noi. O 
să-i reţină în casa din Owls Head, până când terminăm cu 
gunoiul ăsta. 

Făcu semn din cap către Strigoi. 

— Pe urmă putem merge acolo, să le relatăm ce s-a 
întâmplat. 

Locuinţa în care se aflau acum, aflată la vreun kilometru 
jumătate de casa în care stătea familia Chang, era frumos 
decorată, plină de flori şi bibelouri în culori vii - lucru 
surprinzător pentru Sachs, dat fiind că locatarul era unul 
dintre cei mai buni detectivi ai Secţiei Omucideri din 
întreg oraşul. 

— Deci, asta-i casa ta, Lon? întrebă ea, luând în mână o 
statuetă de porțelan reprezentând o păstoriţă. 

— E a jumătăţii mele semnificative, răspunse el pe un 
ton de scuză, folosind numele de alint pe care i-l dădea 
prietenei lui, Rachel (combinaţie între „jumătatea mai 
bună” şi „eul semnificativ”, realizată într-unul dintre rarele 
lui momente de veselie). 

Se mutaseră împreună de câteva luni. 

— Jumătate din chestiile astea le-a moştenit de la mama 
ei. 

Luă figurina din mâna Ameliei Sachs şi o puse grijuliu 
pe raft. 

— Era singurul loc unde puteam pune la cale o capcană 
într-un timp atât de scurt. Ne-am gândit că, dacă ne 
îndepărtam prea mult de Owls Head, javra de colo ar fi 
început să aibă bănuieli. 

— Deci totul a fost o făcătură, spuse amuzat Strigoiul. 

Ameliei Sachs i se păru că engleza lui era mai bună 
decât dialectul pe care-l abordase cât timp se dăduse 
drept John Sung. 

— Mi-aţi întins o cursă. 

— Cam aşa ceva. 

Scopul telefonului dat de Lincoln Rhyme în timp ce 
mergeau cu maşina prin Brooklyn, în drum spre locuinţa 
reală a familiei Chang, fusese să-i comunice Ameliei Sachs 
bănuiala lui că Strigoiul se dădea drept John Sung. O altă 
echipă de poliţişti INS şi NYPD pornise spre apartamentul 
propriu-zis al familiei Chang, ca să-i reţină acolo. Între 
timp, Sellitto şi Eddie Deng puseseră la cale o capcană la 
reşedinţa lui Sellitto, unde puteau pune mâna pe 
contrabandist fără a risca victime din rândul unor privitori 
ocazionali, într-un posibil schimb de focuri cu ucigaşul, şi 
unde puteau captura orice bangshou s-ar fi aflat alături de 
el. Rhyme presupusese că acoliţii Strigoiului aveau s-o 
urmărească pe Sachs încă de la ascunzătoarea din 
Chinatown sau că vor fi chemaţi prin telefon de 

contrabandist de îndată ce vor fi ajuns la locuinţa familiei 
Chang. 

În timp ce asculta vorbele lui Rhyme, Amelia făcuse un 
uriaş efort de voinţă pentru a-şi stăpâni emoția, 
mulţumindu-se să încuviinţeze din cap, apoi pretinsese că 
Alan Coe lucra pentru Strigoi şi că cel pe care-l socotea 
prietenul şi medicul ei, omul aşezat la numai un metru 
distanţă şi probabil înarmat, nu era ucigaşul pe care-l 
căutaseră în ultimele două zile. 

Îşi aminti şi de şedinţa de presopunctură din seara 
precedentă, de faptul că-i dezvăluise acestui bărbat 
secretul ei, în speranţa nebună că o va putea vindeca. Se 
cutremură de repulsie la gândul mâinilor lui pe spatele şi 
pe umerii ei. Apoi se gândi cu groază că, de fapt, ea însăşi 
îi dăduse adresa locuinţei păzite a familiei Wu, atunci când 
îl invitase să-i însoţească. 

— Cum de şi-a dat seama amicul tău, acest Lincoln 
Rhyme, că nu eram John Sung? întrebă Strigoiul. 

Ea luă punga de plastic în care se găsea conţinutul 
buzunarelor Strigoiului. Înăuntru se vedeau sfărâmăturile 
amuletei reprezentându-l pe Regele Maimuţă. Sachs îi 
ridică punga în dreptul ochilor. 

— Maimuţa de piatră, explică ea. Am găsit câteva 
fragmente sub unghiile lui Sonny Li. Era silicat de 
magneziu, un fel de talc. Rhyme şi-a dat seama că 
proveneau de la steatitul din care a fost sculptată amuleta. 

Sachs întinse mâna şi trase brusc în jos gulerul rulat al 
puloverului pe care îl purta Strigoiul, dând la iveală urma 
roşie lăsată de şnurul de piele. 

— Ce s-a întâmplat? Ţi-a smuls amuleta de la gât şi 
atunci s-a spart? 

Dădu drumul gulerului şi făcu un pas înapoi. 

Strigoiul încuviinţă încet din cap. 

— Înainte să-l împuşc, l-am văzut zgâriind pământul cu 
unghiile. Am crezut că cerşea îndurare, dar a ridicat ochii 
spre mine şi mi-a zâmbit. 

Deci Li adunase înadins fragmente de steatit sub unghii, 
pentru a lăsa să se înţeleagă că John Sung era de fapt 
Strigoiul. 

De îndată ce analiza silicatului de magneziu, efectuată 
de Cooper, le indicase că materialul putea fi steatit, Rhyme 
îşi amintise urmele văzute în ajun pe mâinile Ameliei 
Sachs. Îşi dăduse seama că acestea ar fi putut proveni de 
la amuleta lui Sung. Luase legătura cu poliţiştii care 
păzeau apartamentul lui Sung, iar aceştia îi confirmaseră 
că locuinţa mai avea o intrare în spate, fapt care-i 
permisese Strigoiului să plece şi să vină fără să fie văzut. 
Rhyme îi mai întrebase şi dacă prin apropiere nu exista 
cumva vreun magazin cu articole pentru grădinărit - 
posibilă sursă pentru plantele uscate pe care le găsiseră - 
şi aflase că la parterul clădirii se găsea o florărie. Rhyme 
verificase apoi apelurile primite pe celularul Ameliei 
Sachs: printre ele figura şi numărul de la care fusese 
apelat Centrul uigur. 

Adevăratul John Sung fusese medic, în timp ce Strigoiul 
nu era. Dar, aşa cum îi spusese Sonny Li lui Rhyme, în 
China toată lumea cunoştea câte ceva despre medicina 
orientală. Diagnosticul dat de Strigoi bolii de care suferea 
Sachs şi ierburile pe care i le recomandase erau lucruri 
cunoscute de oricine se trata cu regularitate la un medic 
chinez. 

— Şi prietenul vostru de la INS? întrebă Strigoiul. 

— Coe? răspunse Sachs. Ştiam că n-avea nicio legătură 
cu tine. Dar trebuia să pretind că Alan Coe era spionul, să 
fim siguri că nu bănuiai că de fapt tu erai cel urmărit. În 
plus, voiam să nu-l avem în linia întâi. Dacă şi-ar fi dat 
seama cine eşti, s-ar fi repezit la tine din nou, exact cum a 
făcut pe Canal Street. Noi am vrut să-ţi întindem o 
capcană sigură. Pe deasupra, n-am fi vrut să-l vedem intrat 
la puşcărie pentru omor. Nici măcar dacă ar fi fost vorba 
să te omoare pe tine, nu se putu ea abţine să nu adauge. 

Strigoiul se mulţumi să zâmbească imperturbabil. 

Când îl dăduse pe Coe pe mâna poliţiştilor de la secţia 
locală, Sachs îi explicase ce se întâmplă. Bineînţeles, 
agentul fusese şocat să afle că stătuse la niciun metru de 
omul care-i ucisese informatoarea din China şi începuse să 
ceară vehement să facă parte din operaţiune. Dar ordinul 
de a-l reţine pe Coe fusese emis de sediul central al poliţiei 
newyorkeze, aşa încât agentul nu putea pleca nicăieri până 
la capturarea Strigoiului. 

Sachs îl studie cu atenţie pe contrabandist, apoi clătină 
din cap scârbită. 

— L-ai împuşcat pe Sung, ai ascuns cadavrul, pe urmă 
te-ai rănit singur şi ai înotat înapoi în ocean. Cât pe ce să 
te îneci. 

— Păi, nu prea aveam de ales, nu? Jerry Tang mă 
abandonase. N-aş fi avut cum să scap de pe plajă dacă nu 
m-aş fi dat drept Sung. 

— Şi ce-ai făcut cu arma? 

— Am ascuns-o în ciorap pe când eram în ambulanţă. Pe 
urmă am ascuns-o la spital şi am recuperat-o când am fost 
pus în libertate de agentul INS. 

— Agentul INS? repetă ea cu un aer gânditor. Ţi-au dat 
drumul foarte repede. 

Strigoiul nu spuse nimic, iar Sachs adăugă: 

— Încă o problemă de care va trebui să ne ocupăm. Deci 
tot ce mi-ai spus despre John Sung... era pură născocire? 
întrebă ea. 

Strigoiul ridică din umeri. 

— Nu, ceea ce ţi-am spus despre el era adevărat. Înainte 
să-l lichidez, l-am făcut să-mi spună totul despre el, despre 
cei aflaţi în barca de salvare, despre Chang şi despre Wu. 
Suficient cât să pot fi credibil. Am aruncat actele cu 
fotografia lui, am păstrat numai portofelul şi amuleta. 

— Şi unde-i cadavrul? 

Strigoiul îi adresă acelaşi zâmbet placid. 

Indiferenţa lui o scotea din sărite. Fusese capturat de 
poliţie, urma să putrezească în închisoare pentru tot restul 
zilelor, poate chiar executat, iar el nu părea mai afectat 

decât dacă i-ar fi întârziat trenul. Sachs se înfurie şi-şi luă 
avânt să-l pălmuiască peste faţă. Dar el nu reacţionă în 
niciun fel - nu se feri, nu lăsă să i se clintească niciun 
muşchi al obrazului - aşa că poliţista cobori braţul, 
refuzând să-i ofere satisfacția de a primi lovitura cu 
stoicism. 

Se auzi sunând celularul ei. Se depărtă câţiva paşi şi 
răspunse. 

— Da? 

— Vă distraţi cu toţii? se auzi glasul sarcastic al lui 
Rhyme. 

— Eu... 

— Poate sunteţi la vreun picnic. Sau vă uitaţi la film. Aţi 
uitat cu totul de noi ceilalţi? 

— Rhyme, am fost în toiul unei operaţiuni. 

— Presupun că până la urmă cineva avea să mă sune şi 
pe mine ca să mă anunţe ce s-a întâmplat. Poate, la un 
moment dat... nu, nu vreau, Thom. Sunt supărat la culme. 

— Am fost cam ocupati aici, Rhyme, răspunse ea. 

— Pur şi simplu, mă întrebam ce se întâmplă acolo. Nu 
am puteri paranormale, ştii bine. 

Ea îşi dădu seama că Rhyme deja aflase că nimeni din 
echipa lor nu era rănit, altfel n-ar fi copleşit-o cu 
sarcasmele. 

— Poţi să-ţi păstrezi% atitudinea... 

— S-o păstrez? Ai vorbit ca un adevărat matroz, Sachs. 

— „pentru că l-am prins. Am încercat să-l fac să-mi 
spună unde e cadavrul lui John Sung, adaugă ea, dar... 

— Păi, putem ghici şi singuri, Sachs, nu-i aşa? În 
definitiv, e la mintea cocoşului. 

„Poate pentru unii”, îşi spuse poliţista, deşi încântată să 
audă din nou ironia lui caracteristică, în locul tonului 
distant de mai înainte. 

— În portbagajul Hondei furate, continuă criminalistul. 


34 În engleză, stow înseamnă a stoca într-un container (n.tr.). 
486 


- JEFFERY DEAVER - 


— Vrei să spui că maşina e şi acum tot în capătul estic al 
insulei Long Island? întrebă ea, înțelegând în sfârşit. 

— Bineînţeles. Unde în altă parte? Strigoiul a furat 
maşina, l-a lichidat pe Sung, apoi a mers spre est ca să 
ascundă cadavrul, ştiind că noi nu vom căuta în direcţia 
aceea. Ne-am fi aşteptat s-o ia spre vest, către oraş. 

Sellitto îşi închise celularul şi făcu semn spre stradă. 

Sachs încuviinţă din cap şi spuse: 

— Trebuie sa mă întâlnesc cu nişte persoane, Rhyme. 

— Nişte persoane? Vezi că te porţi ca şi cum toată 
treaba asta blestemată ar fi un simplu picnic? Cu cine? 

Ea se gândi câteva clipe. 

— Nişte prieteni. 

Capitolul 46 


Familia aştepta adunată în faţa unei căsuțe dărăpănate 
din apropiere de Owls Head Park. In aer plutea un miros 
greu de canalizare provenit de la uzina de tratare a 
reziduurilor, aceeaşi uzină care le  dezvăluise 
ascunzătoarea, dar în acelaşi timp le salvase şi viaţa. 

Niciunul dintre ei nu avea cătuşe, spre mulţumirea 
Ameliei Sachs. O mai încânta şi faptul că doi poliţişti NYPD 
pălăvrăgeau binedispuşi cu un puşti, care părea să fie fiul 
cel mic al familiei Chang. 

Tatăl, Sam Chang, stătea cu braţele încrucişate, 
posomorât şi tăcut, cu capul în piept, în timp ce un 
american de origine asiatică, îmbrăcat la costum - 
probabil un agent INS, presupuse poliţista - discuta cu el, 
notându-şi din când în când câte ceva. 

Lângă Chang era o femeie corpolentă în jur de patruzeci 
de ani, cu chipul trist, care o ţinea de mână pe Po-Yee. 
Sachs simţi cum îi tresaltă inima la vederea Copilului 
Multiubit. Fetiţa era adorabilă: cu feţişoara rotundă, cu 
părul negru şi mătăsos tuns scurt şi cu breton. Purta 
pantaloni roşii de catifea reiată şi o bluză Hello Kitty, cu 
vreo două numere mai mare. 

Un detectiv îl recunoscu pe Sellitto şi se apropie de el şi 
de Sachs. N 

— Familia e OK. Ii ducem la centrul de detenție INS din 
Queens. Se pare că trecutul de disident al lui Chang, care 
a participat la manifestaţiile din Tiananmen şi a fost 
persecutat ani la rând, îi dă şanse mari să obțină azil 
politic. 

— Voi aţi prins pe Strigoi? o întrebă Sam Chang pe 
Sachs într-o engleză aproximativă, apropiindu-se de ei. 

Probabil că aflase vestea, dar - lucru explicabil - încă 
nu-i venea să creadă că ucigaşul se găsea în mâinile 
poliţiei. 

— Da, răspunse ea, fără să-l privească pe cel cu care 
vorbea, ci pe Po-Yee. E reţinut de poliţie. 

— Tu avut rol important la prins Strigoi? întrebă Chang. 

— Da, am fost şi eu la petrecere. 

— Mulţumesc. 

Părea că voia să mai adauge ceva, însă engleza pe care 
o ştia nu-i îngăduia acest lucru. Se gândi o clipă, apoi 
întrebă: 

— Eu pot întreb ceva? Omul... bătrânul, omorât în casă 
la Strigoi... Unde e cadavrul? 

— E tatăl dumitale? 

— Da. 

— La morga oraşului. În centrul Manhattanului. 

— El trebuie înmormântat cum se cuvine. E foarte 
important. 

— Am să le spun să-l păstreze acolo, îl asigură Sachs. 
După ce rezolvaţi cu INS puteţi aranja să fie preluat de o 
firmă de pompe funebre. 

— Mulţumesc. 

În apropiere opri un Dodge mic, albastru, cu emblema 
oraşului New York. Din maşină cobori o femeie de culoare, 
îmbrăcată în pantaloni cafenii şi ţinând în mâna o servietă- 
diplomat. Femeia se adresă agentului INS şi Ameliei 
Sachs: 

— Sunt Chiffon Wilson, asistentă socială de la Serviciul 
pentru Copii, zise ea, fluturând o legitimatie. 

— Aţi venit pentru fetiţă? 

— Da. 

Chang aruncă o privire scurtă soţiei sale. 

— Vreţi să luaţi copilul? întrebă Sachs. 

— N-avem încotro. 

— Nu poate rămâne cu ei? 

Wilson clătină din cap, cu un aer înţelegător. 

— Mă tem că nu. Ei nu pot ridica pretenţii asupra fetiţei. 
E un copil orfan, cetăţean al altei ţări. Va trebui să se 
înapoieze în China. 

Sachs încuviinţă încet din cap, apoi făcu semn asistentei 
sociale să vină mai deoparte. 

— E fetiţă. Ştii ce se întâmplă cu fetiţele orfane în 
China? 

— Va fi adoptată. 

— Poate, răspunse Sachs nu prea convinsă. 

— Nu ştiu nimic despre asta. Tot ce ştiu eu e că trebuie 
să mă supun legii. De fiecare dată procedăm aşa şi n-am 
auzit să fi fost vreo problemă cu copiii trimişi înapoi în ţara 
de provenienţă. 

Ţara de provenienţă... Expresia o tulbură pe Sachs la fel 
de mult ca şi cuvântul tăios rostit de Coe, „indivizii fără 
acte”. 

— Dar mai auziţi ceva despre ei după ce se întorc în 
ţară? 

Wilson şovăi o clipă. 

— Nu. 

Asistenta socială făcu semn din cap spre agentul INS, 
care se adresă în chineză soţilor Chang. Chipul lui Mei-Mei 
încremeni, totuşi femeia dădu din cap şi îndemnă fetiţa să 
se ducă spre asistenta socială. 

— O să... începu Mei-Mei. 

Se încruntă, străduindu-se să-şi găsească cuvintele în 
engleză. 

— Poftim? întrebă asistenta socială. 

— O să fie bine îngrijită? 

— Da, o să fie. 

— Ea copil foarte bun. Ea pierdut mama. Voi faceţi tot 
ca să fie bine îngrijită. 

— Vă promit. 

Mei-Mei privi fetiţa câteva clipe, apoi se întoarse spre 
fiul ei cel mic. 

Wilson o luă în braţe pe Po-Yee. Fetiţa rămase cu ochii 
ţintă la părul roşcat al Ameliei Sachs, apoi întinse mâna, 
curioasă, şi prinse o şuviţă între degete. Trase cu putere, 
iar Sachs începu să râdă. Asistenta socială se îndreptă 
spre maşină. 

— Ting! răsună un glas rugător de femeie. 

Sachs recunoscu cuvântul chinezesc pentru „Aşteaptă!” 
sau „Stai!” Se întoarse şi-i văzu pe Chang şi pe soţia lui 
venind spre ei. 

— Da? 

— Uite. Ţine asta. 

Mei-Mei îi întinse un animal de jucărie, cusut grosolan. 
Probabil o pisică, îşi spuse Sachs. 

— Fetiţa place asta. Face fericită. 

Wilson luă jucăria şi i-o dădu lui Po-Yee. 

Copilul nu avea ochi decât pentru jucărie. Mei-Mei nu-şi 
lua ochii de la copil. 

Asistenta prinse centura de siguranţă în jurul fetiţei şi 
demară. 

Sachs mai petrecu jumătate de oră discutând cu soţii 
Chang, relatându-le cele întâmplate, încercând să afle şi 
alte amănunte care le-ar fi putut permite să construiască 
un dosar de acuzare împotriva Strigoiului. Apoi epuizarea 
ultimelor două zile îşi spuse cuvântul şi-şi dădu seama că 
venise momentul să plece acasă. Sui în microbuzul Secţiei 
de criminalistică şi mai privi o dată în urmă, la familia 
Chang, care urca într-un microbuz INS. Prinse o clipă 
privirea lui Mei-Mei, apoi portiera se închise, iar 
microbuzul ieşi în stradă. Dispăruţii, purceii, indivizii fără 
acte... familia îşi începu călătoria către o altă locuinţă 
provizorie. 


Dovezile există, desigur, independent de infractori şi, 
deşi Strigoiul se găsea în mâinile poliţiei, Lincoln Rhyme şi 
Amelia Sachs îşi petrecură dimineaţa următoare analizând 
informaţiile care continuau să le parvină în legătură cu 
cazul GHOSTKILL.. 

O analiză a markerilor chimici din C4, efectuată de FBI, 
determinase ca potenţială sursă a explozivului utilizat 
pentru a arunca în aer vasul un traficant de arme nord- 
coreean, care vindea cu regularitate armament în China. 

Scafandrii de la bordul cuterului Evan Brigant scoseseră 
la suprafaţă cadavrele membrilor echipajului şi ale altor 
imigranţi de pe Dragonul din Fuzhou, precum şi restul 
banilor: circa 120.000 de dolari. Banii fuseseră declaraţi 
probe şi depozitaţi în siguranţă la FBI. Sachs şi Rhyme mai 
aflaseră şi că Ling Shui-bian, omul care plătise aceşti bani 
Strigoiului şi-i trimisese scrisoarea găsită de Sachs la 
bordul vasului, avea o adresă în Fuzhou. Rhyme 
presupunea că era vorba de unul dintre asociaţii sau 
acoliţii mai puţin importanţi ai Strigoiului, aşa că trimise 
prin e-mail numele şi adresa la Biroul Siguranţei Publice 
din Fuzhou, împreună cu un mesaj care explica legătura 
dintre Ling şi Strigoi. 

— Vrei să introduc şi asta în schemă? întrebă Thom, 
făcând semn din cap spre tablă. 

— Scrie, scrie! îl îndemnă agasat Rhyme. 

Urma să prezinte procurorilor probele, iar cel mai util şi 
mai concis mod de a o face era să reproducă informaţiile 
aşa cum figurau ele pe tablă. 

Asistentul luă markerul şi notă datele care tocmai le 
parveniseră. 


e Strigoiul a folosit exploziv C4 pentru a arunca în aer vasul. 
Se verifică proveniența  explozivului, prin intermediul 
markerilor chimici. 


e Sursa este un traficant de armament nord-coreean. 


e În cabina Strigoiului s-a găsit un mare număr de bancnote 
americane noi. 


e În total, aproximativ 120.000 de dolari. 


e În cabină s-au găsit şi aproximativ 20.000 yuani, în 
bancnote chinezeşti uzate. 

e O listă a victimelor, detalii privind un avion charter şi 
informaţii referitoare la un depozit bancar. Se verifică numele 
expeditorului din China. 


e Ling Shui-bian locuieşte în Fuzhou. Numele şi adresa au 
fost expediate poliţiei din localitate. 


e Căpitanul trăieşte, dar încă nu şi-a recăpătat cunoştinţa. 
e Căpitanul şi-a venit în fire, actualmente reţinut de INS. 


În timp ce Thom scria pe tablă, răsună un bip emis de 
computerul lui Rhyme. 

— Comandă, e-mail, spuse el tăios. 

Computerul acceptă fără să se supere această comandă 
răstită şi-i prezentă lista de mesaje noi. 

— Comandă: cursor jos. Comandă: dublu clic. 

Rhyme citi mesajul care tocmai sosise. 

— Ah, exclamă el. Am avut dreptate. 

Îi explică Ameliei Sachs că trupul lui John Sung fusese, 
într-adevăr, descoperit în portbagajul maşinii Honda de 
culoare roşie, furată de Strigoi. După cum anticipase 
Rhyme, maşina fusese găsită într-un lac, la mai puţin de o 
sută de metri de Easton Beach. 

Prin urmare, la lista capetelor de acuzare împotriva lui 
Kwan Ang se mai adăuga o crimă. 

Mai era un mesaj de interes pentru criminalist. 
Expeditorul era Mel Cooper, care se înapoiase în 
laboratorul de criminalistică din Queens, aparţinând 
NYPD. 


De la: M. Cooper 

Către: L. Rhyme 

Re: Rezultatele testelor cromatografice şi spectrometrice 
efectuate de PERT, Departamentul de Justiţie. Eşantion de 
probă no. 3452-02 

Antetul oficial contrasta cu mesajul informal de 
dedesubt. 


Lincoln, 

Am verificat dinamita, e falsă. 

Fundul lui Dellray n-a fost nicio clipă în pericol. Făptaşul 
a încurcat borcanele şi a folosit dinamită falsă, din cea 
utilizată în aplicaţii. Am încercat să dau de urma sursei, dar 
nu există nicăieri o bază de date pentru substanţe explozive 
false. 

O chestie care ar trebui să dea de gândit. 


Rhyme pufni în râs. Un traficant de arme îl escrocase pe 
atentatorul lui Fred Dellray, vânzându-i exploziv fals. 
Răsuflă uşurat că agentul nu fusese în pericol de a-şi 
pierde viaţa. 

Se auzi soneria şi Thom se duse să vadă cine venise. 

Pe scară răsunară paşi apăsaţi. Două persoane. Rhyme 
îşi închipui că erau Sellitto şi Dellray: polițistul avea un 
mers greoi, inconfundabil, iar agentul, cu picioarele lui 
lungi, suia treptele două câte două. 

Pentru o clipă, Rhyme, de felul lui un singuratic, se 
bucură de venirea lor. Voia să le povestească despre 
bomba falsă. Vor face cu toţii mare haz de întâmplare. 
Brusc însă sesiză ceva şi în creierul lui se aprinse un 
beculeţ de alarmă. Cei doi se opriseră în dreptul uşii şi 
vorbeau în şoaptă. Ca şi cum s-ar fi sfătuit între ei cine să 
fie purtătorul veştilor proaste. _ 

Într-adevăr, recunoscuse paşii. În secunda următoare, 
polițistul cel dezordonat şi agentul FBI cel deşirat dădură 
buzna în cameră. 

— Salut, Linc, zise Sellitto. 

Lui Rhyme îi fu de ajuns o simplă privire ca să-şi dea 
seama că avusese dreptate şi în privinţa veştilor proaste. 
Sachs şi Rhyme  schimbară o privire îngrijorată. 
Criminalistul se uită de la unul la altul. 

— Isuse, spuneţi ceva o dată, unul din voi! 

Dellray oftă adânc. 

În cele din urmă, detectivul spuse: 

— Strigoiul... L-au scos de sub jurisdicţia noastră... Va fi 
trimis înapoi în China. 

— Poftim? icni Sachs. 

— Va fi escortat la avion ceva mai târziu, în cursu' zilei 
de azi, explică furios Dellray. Din clipa în care decolează 
avionu’, va fi liber. 

Capitolul 47 


— Extrădat? întrebă Rhyme. 

— Asta-i găselniţa lor, mârâi Dellray. Dar noi n-am văzut 
nici urmă de mandat de arestare emis de vreun tribunal 
chinez pe numele lui. 

— Ce înseamnă asta, că nu există mandat de arestare? 
întrebă Sachs. 

— Înseamnă că blestematele lui de guanxi îi salvează 
fundul, spuse cu amărăciune Rhyme. 

Dellray încuviinţă. 

— Dacă ţara care cere extrădarea nu prezintă 
documente valabile, noi nu trimitem niciodată pe nimeni 
înapoi. Nici pomeneală. 

— Păi, îl vor judeca, nu? întrebă Sachs. 

— Nu. Am stat de vorbă cu oamenii noştri de acolo. 
Grangurii din China îl vor înapoi, dă-mi voie să-ţi reproduc 
exact: „pentru a fi anchetat în legătură cu unele 
iregularităţi din comerţul cu străinătatea”. Niciun cuvânt 
despre contrabandă, niciun cuvânt despre crime, nimic. 
Tăcere. Totală. 

Rhyme era năucit. 

— Într-o lună de zile se va întoarce la afacerile lui. 

Familiile Chang, Wu şi cine ştie câţi alţii erau dintr- 
odată iarăşi în pericol. 

— Fred, chiar nu poţi să faci nimic? întrebă el. 

Dellray era bine văzut la FBI. Avea prieteni la sediul din 
intersecţia Pennsylvania Avenue cu Tenth, în Washington, 
şi dispunea de numeroase guanxi proprii. 

Însă agentul clătină din cap, strivind între degete ţigara 
pe care o ţinea după ureche. 

— Decizia a fost luată la Departamentu’ de Stat din 
Washington. Nu în sfera de acţiune a relaţiilor mele de 
aici. În situaţia asta n-am nicio putere. 

Rhyme îşi aminti de bărbatul cel tăcut, îmbrăcat în 
costum. Webley de la Departamentul de Stat. 

— La dracu’! şopti Sachs. Ştia. 

— Ce ştia? întrebă Rhyme. 

— Strigoiul ştia că e în siguranţă. Când l-am capturat, 
părea surprins, dar nu îngrijorat. La naiba, mi-a şi relatat 
cum l-a omorât pe Sung şi cum i-a preluat identitatea. Era 
chiar mândru de asta. Un altul care ar fi fost înşfăcat aşa, 
ar fi ascultat cum i se citeau drepturile şi şi-ar fi ţinut 
gura. Ori el se lăuda! 

— Asta nu se poate întâmpla, spuse Rhyme, gândindu-se 
la bieţii oameni ale căror cadavre pluteau în interiorul 
Dragonului din Fuzhou sau zăceau însângerate pe nisipul 
plajei Easton Beach. 

Gândindu-se la tatăl lui Sam Chang. 

Gândindu-se la Sonny Li. 

— Ei bine, uite că se întâmplă, declară Dellray. Va pleca 
în această după-amiază. Şi nu putem face absolut nimic. 


În clădirea Centrului Federal de Detenţie pentru 
bărbaţi, aflat în inima Manhattanului, Strigoiul şedea la o 
masă, faţă în faţă cu avocatul său, într-o sală rezervată, pe 
care avocatul o verificase cu scannerul său manual, dându- 
i  contrabandistului asigurări că nu erau plantate 
microfoane. 

Discutau încet şi grăbit, în dialectul chinez Minnanhua. 

Când avocatul termină ce avea de spus în legătură cu 
procedura de transfer în custodia biroului siguranţei 
publice din Fuzhou, Strigoiul încuviinţă din cap şi se 
aplecă spre el. 

— Vreau să-mi faci rost de nişte informaţii. 

Avocatul luă un blocnotes. Strigoiul privi spre teancul de 
foi o singură dată şi se încruntă. Avocatul puse blocnotesul 
deoparte. 

— E vorba de o femeie care lucrează la poliţie. Am 
nevoie de adresa ei. Adresa ei de acasă. Se numeşte 
Amelia Sachs şi locuieşte undeva, în Brooklyn. S-A-C-H-S. 

Mai vreau adresa lui Lincoln Rhyme. Se scrie la fel ca şi 
cuvântul „rimă”5 din poezie. El locuieşte în Manhattan. 

Avocatul dădu din cap în semn că înţelesese. 

— Pe lângă asta, mai trebuie să dau de urma a două 
familii. 

Chiar şi în absenţa unor dispozitive de ascultare, i se 
păru prudent să evite orice aluzie că intenţiona să-i ucidă 
pe aceşti oameni, aşa încât se mărgini să spună: 

— Familiile Wu şi Chang. De pe Dragon. S-ar putea să 
fie la vreun centru de detenţie al INS, dar nu neapărat. 

— Ce vreţi... 

— Nu-i cazul să-mi pui astfel de întrebări. 

Bărbatul cel suplu tăcu. După câteva clipe de gândire 
întrebă: 

— Când aveţi nevoie de aceste informaţii? 

Strigoiul nu ştia prea bine ce-l aştepta în China. 
Presupunea că peste trei luni se va întoarce într-unul 
dintre apartamentele lui de lux, poate chiar şi mai curând. 

— Cât mai curând posibil. Dacă îşi schimbă cumva 
adresele, să fii cu ochii pe ei şi să-mi laşi vorbă prin 
oamenii mei din Fuzhou. 

— Da. Desigur. 

Strigoiul îşi dădu deodată seama că era obosit. Trăia 
pentru luptă, pentru jocuri pe viaţă şi pe moarte ca acesta. 
Trăia ca să câştige. Dar, vai, cât de obosit erai când 
spărgeai cazane şi scufundai vase, când pur şi simplu nu 
acceptai înfrângerea. Acum avea nevoie de odihnă. 
Trebuia să-şi reîncarce bateriile cu energie gi. 

li spuse avocatului că putea pleca şi se lungi pe patul 
din celula pătrată, curată şi dezinfectată, care-i amintea de 
o sală de pompe funebre chinezească, fiindcă avea pereţii 
vopsiți alb şi albastru. Strigoiul închise ochii şi şi-o 
imagină pe Yindao. 

Zăcând într-o încăpere, într-un depozit, într-un garaj 
aranjat de un maestru în feng-shui cu totul altfel decât ar 


35 Rhyme, în engleză, se traduce prin „rimă” (n.tr.). 

fi făcut majoritatea celor care practicau această artă: 
natura încăperii unde avea să-şi dea curs fanteziilor 
trebuia să atingă culmile mâniei, răului şi durerii. Arta 
vântului şi apei era capabilă şi de aşa ceva, Strigoiul nu se 
îndoia de acest lucru. 

Yin şi yang, două contrarii unite în armonie. 

Femeia cea zveltă legată la podeaua tare. 

Pielea ei albă în întuneric. 

Dur şi catifelat... 

Plăcere şi agonie. 

Yindao... 

Gândul la ea avea să-l ajute să înfrunte greutăţile din 
săptămânile care urmau. Închise ochii. 


— Am avut unele neînţelegeri, Alan, spuse Rhyme. 

— Presupun că da. 

Agentul INS era circumspect. Şedea în dormitorul lui 
Rhyme, pe unul dintre scaunele neconfortabile din răchită 
cu care criminalistul îşi mobilase camera, în speranţa că 
acestea vor descuraja vizitatorii să zăbovească prea mult 
timp. Coe se arătă suspicios în privinţa invitaţiei, însă 
Rhyme voia să nu-şi asume riscul de a fi auziţi întâmplător 
de cineva. Conversaţia lor trebuia să fie numai între patru 
ochi. 

— Ai aflat că Strigoiul va fi pus în libertate? 

— Sigur c-am auzit de Strigoi, bombăni agentul, supărat. 

— Spune-mi, care e cu adevărat interesul tău în acest 
caz? întrebă Rhyme. Fără prostii! 

Coe şovăi, apoi spuse: 

— Mi-a fost ucisă informatoarea. Asta-i tot. 

— Te-am rugat să nu-mi îndrugi prostii. E vorba de mai 
mult, aşa-i? 

— Da, recunoscu agentul într-un târziu. E vorba de mai 
mult. 

— Anume? 

— Informatoarea mea, Julia... Era... Era iubita mea. 

Rhyme îl privi cu mare atenţie. Deşi credea cu tărie în 
valoarea supremă a probelor concrete, nu respingea total 
mesajul transmis prin expresia feţei şi prin privire. În ochii 
lui Coe se citeau tristeţea şi durerea. 

După ce depăşi momentul dificil, agentul zise: 

— A murit din pricina mea. Ar fi trebuit să fim amândoi 
mai prudenti. Ne-am afişat în public. Am mers la Xiamen, 
oraşul acela turistic aflat la sud de Fuzhou. Acolo vin 
sumedenie de turişti din Occident şi m-am gândit că nu ne 
va recunoaşte nimeni. Dar probabil că n-a fost aşa. 

Ochii lui înotau în lacrimi. 

— Niciodată nu i-am cerut să facă nimic periculos. Doar 
să se uite din când în când la calendarele cu programări. 
Niciodată n-a purtat asupra ei vreun microfon, niciodată n- 
a intrat într-un birou străin. Dar ar fi trebuit să-l cunosc 
mai bine pe Strigoi. Nu iartă nimănui trădarea, oricât de 
neînsemnată ar fi ea. _ 

„Veneam la oraş cu autobuz... Înţelegi? Văzut corb pe 
drum, ciuguleşte hrană. Alt corb încearcă fură hrană, dar 
primul corb nu doar alungă celălalt, ci fuge după el şi vrea 
să scoată ochii. Nu lasă scape hoţ.” 

— Strigoiul a pus mâna pe ea, continuă Coe. A lăsat 
două fete orfane. 

— Asta ai făcut peste ocean cât timp ai lipsit? 

El încuviinţă din cap. 

— Am căutat-o pe Julia. Pe urmă am renunţat şi mi-am 
petrecut timpul încercând să iau copiii, care fuseseră duşi 
într-un orfelinat îngrijit de catolici. Era vorba de fete... şi 
ştii ce rău sunt tratate fetele orfane în ţara asta. 

Pentru moment, Rhyme nu spuse nimic, deşi se gândea 
la un incident trăit de el, asemănător cu tragedia de care 
vorbea Coe. O femeie de care se apropiase înainte de 
accident şi pe care o iubise. Era şi ea polițistă, specialistă 
în criminalistică. Murise pentru că el îi ordonase să 
meargă la o scenă a crimei unde se afla o bombă 
artizanală. Bomba o ucisese pe loc. 

— Şi ai reuşit? întrebă criminalistul. Vorbesc de fete. 

— Nu. Au fost luate de stat şi nu le-am mai văzut. Ridică 
privirea şi-şi şterse ochii. De asta am ce am cu indivizii 
fără acte. Câtă vreme oamenii vor plăti cincizeci de mii de 
dolari pentru o călătorie ilegală în America, vom continua 
să avem contrabandişti cum e Strigoiul, care suprimă pe 
oricine le stă în cale. 

Rhyme îşi manevră scaunul cu rotile mai aproape de 
Coe. 

— Cât de mult îţi doreşti să-l opreşti? îi şopti el. 

— Pe Strigoi? Cu orice preţ. 

Prima întrebare fusese uşoară. Acum urma cea dificilă. 

= Cât eşti dispus să rişti pentru asta? 

Insă agentul răspunse fără să ezite nicio clipă: 

— Totul. 

Capitolul 48 


— Ar putea fi o problemă, spuse un glas de bărbat în 
telefon. 

Aşezat pe rândul din mijloc, în interiorul unui microbuz 
încăpător al INS, aflat în drum spre aeroportul Kennedy, 
Harold Peabody, transpirat tot, încuviinţă din cap, ca şi 
cum interlocutorul l-ar fi putut vedea. 

Nu-i trebuiau probleme, nu în acest caz. 

— O problemă. Înţeleg. Spune. 

Auzind aceste cuvinte, omul de lângă Peabody se foi 
neliniştit: era bărbatul cel tăcut, în costum bleumarin, 
Webley, care lucra la Departamentul de Stat şi care-i 
făcuse lui Peabody viaţa un adevărat infern încă de când 
sosise cu avionul de la Washington, în după-amiaza zilei în 
care se scufundase Dragonul. Webley întoarse capul spre 
Peabody, păstrându-şi aceeaşi expresie de nepătruns, 
lucru la care se pricepea grozav de bine. 

— Alan Coe a dispărut, anunţă omul de la telefon, 
adjunctul agentului de serviciu din sediul FBI, Manhattan. 
Ni s-a raportat că a discutat cu Rhyme. După care a 
dispărut din nou. 

— OK, răspunse Peabody, străduindu-se să înţeleagă ce 
putea să însemne asta. 

În spatele lui Peabody şi Webley se găseau doi agenţi 
INS înarmaţi, aşezaţi de o parte şi de cealaltă a 
Strigoiului, care-şi sorbea cafeaua Starbucks în clinchetul 
cătuşelor ce se loveau una de alta. Contrabandistul nu 
părea deloc îngrijorat să afle că se iviseră probleme. 

— Spune mai departe, vorbi în receptor Peabody. 

— Am fost cu ochii pe Coe, aşa cum ne-aţi cerut. Asta 
pentru că ne temeam să nu încerce să lezeze persoana în 
cauză. 

„Să lezeze persoana în cauză... Ce mama dracului mod 
de a vorbi mai era şi ăsta?” se întrebă Peabody. 

— Şi? 

— Păi, nu reuşim să dăm de el. Şi nici de Rhyme. 

— Rhyme e într-un scaun cu rotile. Cât poate fi de greu 
să ştiţi unde se află? 

Corpolentul Peabody era lac de sudoare. Furtuna se 
potolise şi, deşi cerul continua să rămână acoperit, 
temperatura se menținea în jur de 40 de grade. Iar 
microbuzul proprietate de stat avea aer condiţionat ca la 
stat. 

— N-a existat niciun ordin de supraveghere, îi reaminti 
calm adjunctul agentului de serviciu. A trebuit să ne 
ocupăm de asta... neoficial. 

Peabody îşi dădea seama că atitudinea lui detaşată îi 
conferea agentului controlul asupra situaţiei şi-şi propuse 
să se arate mai autoritar. 

Birocraţia era o adevărată nenorocire. 

— Şi care este evaluarea situaţiei în viziunea dumitale? 
întrebă Peabody, spunându-şi în gând: „Ce părere ai de 
formularea mea, dobitocule?” 

— Ştiţi că pentru agentul Coe prioritatea absolută era 
să-l captureze el însuşi pe Strigoi. 

— Adevărat. Şi? 

— Rhyme este cel mai bun detectiv criminalist din ţară. 
Noi am mirosit ca el şi Coe pun la cale să-l captureze pe 
Strigoi. 

„Oare cum miroşi aşa ceva?” se întrebă Peabody. 

— Ce vrei să spui? 

— La cât de bine se pricepe Rhyme în probleme de 
criminalistică, poate au găsit vreo modalitate de a evita 
punerea sub acuzare a lui Coe. De a manipula cumva 
probele. 

— Ce? pufni dispreţuitor Peabody. Asta-i ridicol. Rhyme 
n-ar face niciodată aşa ceva. 

Vorbele lui treziră o umbră de emoție pe chipul lui 
Webley, care se încruntă. 

— De ce nu? replică agentul. De când cu accidentul, nu 
e chiar cel mai echilibrat om din lume. Intotdeauna l-a 
obsedat gândul sinuciderii. În plus, se pare că se ataşase 

mult de polițistul chinez. Poate că atunci când Strigoiul l-a 
împuşcat pe Li, pentru el a fost ultima picătură. 

Părea o nebunie, dar cine, cine putea şti? Meseria lui 
Peabody era să-i prindă pe cei care se strecurau în ţară 
ilegal şi să-i trimită înapoi acasă. Nu ştia ce se petrece în 
mintea unui infractor. De fapt, singura lui legătură cu 
psihologia o reprezentau facturile la psihiatru ale fostei lui 
soţii, pe care trebuia să le achite. 

Cât despre Coe, fără îndoială că era suficient de 
dezechilibrat ca să încerce să-i facă felul Strigoiului. Mai 
încercase o dată să-l suprime, în faţa apartamentului 
familiei Wu, pe Canal Street. 

— Dellray ce zice? întrebă Peabody. 

— La ora asta e pe teren. Nu răspunde la telefon. 

— Păi nu lucrează pentru voi? 

— Dellray lucrează în mare parte pentru Dellray, 
răspunse agentul. 

— Şi ce propui să facem? întrebă din nou Peabody, 
ştergându-şi faţa cu poalele sacoului bej şi şifonat. 

— Crezi că aţi putea fi urmăriţi de Coe? 

Peabody privi în jur, la milioanele de maşini de pe 
şoseaua expres Van Wyck. 

— Cum dracu' să-mi dau seama? răspunse el, renunțând 
complet la limbajul elevat al unui înalt slujbaş de stat. 

— Dacă are de gând să încerce ceva, asta nu se poate 
întâmpla decât la aeroport. Spune-le oamenilor tăi să fie 
cu ochii în patru. Am să anunţ şi paza aeroportului. 

— Nu văd cum se poate întâmpla una ca asta. 

— Mulţumesc pentru asigurare, Harold. Dar nu uita că 
Rhyme a fost cel care a pus mâna pe nemernic. Nu tu. 

Telefonul se închise. Peabody se răsuci în loc şi-l privi cu 
atenţie pe Strigoi, care întrebă: 

— Ce s-a întâmplat? 

— Nimic, răspunse Peabody, apoi întrebă pe unul dintre 
agenţi: Avem în spate ceva veste antiglont? 

— Nu, răspunse unul dintre ei, apoi adăugă: Eu am 
vestă. 

— Şi eu, spuse celălalt. 

Din tonul vocii lor reieşea că niciunul nu avea de gând 
să renunţe la ea. 

Nici Peabody nu le-ar fi cerut aşa ceva. Dacă Alan Coe 
încerca un atac asupra Strigoiului şi reuşea, ei bine, asta 
era şi gata. El şi Rhyme vor trebui să suporte consecinţele. 

Se aplecă în faţă şi se răsti la şofer: 

— Nu poţi face ceva cu blestematul ăsta de aer 
condiţionat? 


Cătuşele care-i prindeau încheieturile păreau uşoare ca 
un fulg. 

Urma să scape de ele cât de curând, de îndată ce avea 
să ajungă în uşa avionului care-l va lua din Țara cea 
Frumoasă pentru a-l duce acasă şi, pentru că ştia asta, 
fierul care-i atârna de mâini deja încetase să mai existe. 

Păşind pe coridorul internaţional al Aeroportului JFK, se 
gândea cât se schimbase transportul aerian în Extremul 
Orient. Se gândea la zilele când zbura cu compania 
naţionala chineză: CAAC - siglă despre care orice chinez 
vorbitor de engleză ştia că înseamnă Compania Aeriană A 
Catastrofelor. Lucrurile stăteau acum cu totul altfel. La 
ora actuală exista o linie aeriană spre L.A, Northwest 
Airlines, şi un zbor China Air spre Singapore, cu legătura 
la Fuzhou, numai business class. 

Grupul lor sărea în ochi: Strigoiul, doi paznici înarmaţi 
şi doi însoțitori - Peabody de la INS şi tipul de la 
Departamentul de Stat. Acum li se alăturaseră şi doi 
oameni de la Paza Aeroportului, doi indivizi solizi, cu ochii 
în patru ca nişte veveriţe, care supravegheau mulţimea, 
pregătiţi în orice clipă să scoată armele. 

Strigoiul nu înţelegea prea bine motivul îngrijorării şi 
întăririi pazei, însă presupunea că se primiseră ameninţări 
cu moartea la adresa lui. Nicio noutate. Trăise sub 


505 


- MAIMUŢA DE PIATRĂ - 


ameninţarea morţii din noaptea în care cele Patru Vechi 
Valori îi uciseseră familia. 

Auzi paşi în spatele lui. 

— Domnule Kwan... domnule Kwan! 

Toţi se întoarseră, dând cu ochii de un chinez slăbuţ, 
îmbrăcat la costum, care se apropia grăbit de ei. Oamenii 
de pază îşi scoaseră armele şi cel care venea spre ei se 
opri în loc, cu ochii măriţi de spaimă. 

— E avocatul meu, explică Strigoiul. 

— Eşti sigur? îl întrebă Peabody. 

— Cum adică dacă sunt sigur? 

Peabody făcu semn chinezului să se apropie, îl 
percheziţionă cu toate protestele Strigoiului, apoi le 
îngădui, lui şi contrabandistului, să treacă lângă perete. 
Strigoiul îşi aplecă urechea spre buzele avocatului. 

— Spune. 

— Familiile Chang şi Wu au fost eliberate pe cauţiune, 
până la audiere. Se pare că vor primi azil politic. Wu şi ai 
lui sunt în Flushing, Queens. Familia Chang s-a întors la 
Owls Head. In acelaşi apartament. 

— Şi Yindao? şopti Strigoiul. 

Omul clipi auzind acel cuvânt obscen. 

— Vreau să spun, poliţista, Sachs, se corectă Strigoiul. 

— Oh, am şi adresa ei. Şi pe cea a lui Lincoln Rhyme. 
Vreti să vi le scriu pe ceva? 

— Nu, doar spune-mi-le, dar rar. Am să le ţin minte. 

După ce le repetă numai de trei ori, Strigoiul reuşi să le 
memoreze. 

— Ai să-ţi găseşti banii în cont, spuse el. 

Nu fusese nevoie să menţioneze nici suma, nici care 
cont anume. 

Avocatul încuviinţă din cap şi, aruncând o privire spre 
paznicii Strigoiului, se îndepărtă. 

Grupul continuă să înainteze pe coridor. Strigoiul putea 
vedea în faţă terminalul, funcţionarele atrăgătoare de la 
3 Referire la vechile tradiţii, vechea cultură, vechile obiceiuri şi 


vechile idei (n. tr.) 

ghişeul de verificare a taloanelor de îmbarcare. Zări pe 
fereastră o porţiune din avionul 747 care avea curând să-l 
poarte către vest, la fel cum Regele Maimuţă, în 
pelerinajul său, găsise în final iluminarea şi pacea 
lăuntrică. 

Din buzunarul cămăşii se vedea ieşind un capăt al 
talonului de îmbarcare. În portofel avea 10.000 de yuani. 
Era escortat de oamenii legii. Mergea acasă, la 
apartamentele lui, la femeile lui, la banii lui... 

Era liber. Era... 

Brusc, simţi mişcare în preajmă. 

Cineva venea repede spre el şi paznicii îl traseră 
deoparte, cu armele scoase din nou din toc. Strigoiul icni 
şocat, închipuindu-şi că era pe punctul să moară. Murmură 
repede o rugăciune către zeul lui păzitor, arcaşul Yi. 

Dar atacatorul se opri brusc. Răsuflând greu, Strigoiul 
începu să râdă. 

— Bună seara, Yindao. 

Era îmbrăcată în jeanşi, tricou şi geacă, iar la gât avea 
ecusonul de poliţie. Stătea cu mâinile în şolduri, una dintre 
ele rămânând aproape de pistol. Poliţista nu-i acordă nicio 
atenţie Strigoiului, ci privi spre tinerii agenţi INS, care 
rămâneau la fel de încordaţi. 

— Ar fi bine să aveţi un motiv solid ca să scoateţi armele 
la mine. 

Ei se pregătiră să vâre armele în toc, dar Peabody le 
făcu semn că nu. i 

Strigoiul privi dincolo de Yindao. In spatele ei era un 
negru înalt, în costum alb şi cravată de un albastru ţipător. 
Se găsea acolo şi polițistul cel gras care-l arestase în 
Brooklyn, precum şi câţiva poliţişti newyorkezi în 
uniforme. Dar din întreg grupul, persoana care-i reţinea 
cel mai mult atenţia era un bărbat frumos, cu părul negru, 
cam de vârsta Strigoiului, cu braţele şi picioarele 
imobilizate într-un scaun cu rotile sofisticat, de un roşu 
strălucitor. În spatele scaunului stătea un tânăr cu 
înfăţişare îngrijită, probabil asistentul sau infirmierul lui. 

Fără îndoială, era Lincoln Rhyme. Strigoiul îl privi cu 
atenţie pe omul acela bizar, care descoperise în mod 
miraculos unde anume naviga Dragonul din Fuzhou, care 
găsise familiile Chang şi Wu şi care, de fapt, reuşise să-l 
captureze pe el însuşi. Ceea ce nu izbutise niciun alt 
poliţist din lume. 

Harold Peabody îşi şterse faţa cu mâneca, cântări 
situaţia şi făcu semn paznicilor săi să se dea un pas înapoi. 
Aceştia îşi puseră armele la loc în tocuri. 

— Ce înseamnă asta, Rhyme? 

Dar criminalistul nici nu-l luă în seamă, continuând să-l 
examineze cu luare-aminte pe contrabandist. Strigoiul se 
simţi vag stingherit. În clipa următoare însă îşi controlă 
această senzaţie. Avea guanxi la cel mai înalt nivel. Era 
imun, chiar şi în prezenţa unei legende ca Lincoln Rhyme, 
pe care-l întrebă fără ezitare: 

— Cine eşti dumneata? Consultant? Detectiv particular? 

— Eu? răspunse infirmul. Eu sunt unul dintre cei zece 
judecători ai infernului. 

Strigoiul începu să râdă. 

— Deci scrii nume în Cartea Viilor şi a Morților? 

— Exact asta fac. 

— Şi ai venit să mă conduci la plecare? 

— Nu, răspunse Rhyme. 

— Atunci ce vrei? îl întrebă circumspect Peabody. 

— Şi-acum, v-aş ruga să plecaţi cu toţii de aici, li se 
adresă agasat oficialul de la Departamentul de Stat. 

— Omul acesta nu va urca în avion, spuse Rhyme. 

— Ba da, va urca, îl contrazise imperturbabil oficialul. 

Făcu un pas înainte, luă talonul din buzunarul 
Strigoiului şi porni cu paşi mari către funcţionara de la 
poartă. 

— Dacă mai faci un pas spre avion, interveni polițistul 
cel gras, poliţiştii aici de faţă au ordin să te aresteze. 

— Pe mine? bombăni furios Webley. 

Peabody râse nervos, uitându-se spre agentul de 
culoare. 

— Dellray, ce-i toată porcăria asta? 

— Cre’ c-ar trebui să asculţi ce zice amicu’ meu, Harold. 
Zău că e în interesu’ tău. 

— Ai cinci minute, acceptă Peabody. 

Lincoln Rhyme se încruntă uşor, cu o umbră de regret. 

— Mă tem că ar putea dura ceva mai mult. 

Capitolul 49 


Contrabandistul era mult mai scund şi mai solid decât se 
aşteptase Lincoln Rhyme. Era un fenomen pe care şi-l 
amintea din vremea când conducea Secţia de 
criminalistică a NYPD: făptaşii pe care-i urmărea luau 
proporţii în mintea lui, iar când îi vedea pentru prima oară 
în realitate - de regulă, la proces - adesea rămânea 
surprins cât de mărunți erau. 

Strigoiul stătea cu cătuşele la mâini, înconjurat de 
oameni ai legii. Era îngrijorat, dar încă nu-şi pierduse 
stăpânirea de sine, îşi păstrase seninătatea, umerii şi 
braţele lui rămăseseră în continuare relaxate. 
Criminalistul înțelese imediat cum de se lăsase înşelată 
Sachs: ochii Strigoiului erau ochii unui vindecător, ai unui 
doctor, ochii unui om de spirit. Privirea lui oferea 
mângâiere şi invita la confidențe. Acum însă că-l 
cunoscuse personal, Rhyme înțelegea din acea privire 
calmă că avea de a face cu un om extrem de vanitos şi de 
necruţător. 

— OK, domnule, ce înseamnă toate astea? întrebă 
prietenul lui Peabody, Webley de la Departamentul de 
Stat, cum îl numea acum Rhyme, ca un ecou la 
prezentarea pompoasă pe care şi-o făcuse oficialul nu de 
mult, în sufrageria lui Rhyme. 

— Ştiţi ce se întâmplă uneori în meseria noastră, 
domnilor? li se adresă Rhyme celor doi bărbaţi. Mă refer la 
criminalistică. 

Webley de la Departamentul de Stat vru să spună ceva, 
dar Peabody îi făcu semn să tacă. Rhyme nu admitea să-l 
zorească cineva. Nimeni nu-l grăbea pe Lincoln Rhyme 
când nu voia să fie grăbit. 

— Uneori pierdem din vedere imaginea de ansamblu. De 
acord, recunosc că eu sunt cel care păţeşte asta mai mult 
decât, să zicem, Sachs, colega mea de colo. Pe ea o 
interesează motivele, de ce fac oamenii ceea ce fac. Dar 

stilul meu e altul. Stilul meu e să examinez fiecare probă şi 
s-o aşez acolo unde-i este locul. Privi zâmbind către 
Strigoi. La fel cum pui o piesă pe tabla de Wei-Chi. 

Contrabandistul care adusese atâta suferinţă în viaţa 
atâtor oameni nu zise nimic şi nici nu schiţa vreun semn de 
confirmare. Funcţionara de la poartă anunţă pasagerii 
zborului Northern Airlines cu destinaţia Los Angeles să se 
pregătească de îmbarcare. 

— Am interpretat indiciile foarte bine. Un semn din cap 
către Strigoi. În definitiv, uite-l acolo, capturat, aşa-i? 
Mulțumită nouă. Şi detinem suficiente probe ca să fie găsit 
vinovat şi condamnat la moarte. Când colo, ce se 
întâmplă? E pus în libertate. 

— Nu-i pus în libertate, îl contrazise Peabody. E trimis 
să fie judecat în China. 

— Scos de sub jurisdicţia ţării în care a comis o serie de 
fapte grave în ultimele câteva zile, îl corectă tăios Rhyme. 
Chiar trebuie să ne certam? 

Era prea mult pentru Webley de la Departamentul de 
Stat. 

— Treceţi la subiect sau îl urc în avion. 

Rhyme continuă să nu-i acorde nicio atenţie. Acum el 
era în lumina reflectoarelor şi nu avea de gând să renunţe 
prea curând la poziţia asta. 

— Imaginea de ansamblu... imaginea de ansamblu... mă 
gândeam ce lovitură am primit. Păi, am descoperit unde se 
afla Dragonul din Fuzhou, am trimis Paza de Coasta să 
caute vasul şi, ce se întâmplă? Individul scapă, după ce 
omoară atâţia oameni. 

Peabody clătină din cap. 

— Bineînţeles că a fost o lovitură pentru tine, spuse el 
oarecum compătimitor. Toţi am rămas şocaţi. Dar... 

Rhyme continuă în forţă. 

— Imaginea de ansamblu... Păi, să ne gândim. E marţi, 
chiar înainte de revărsatul zorilor, suntem la bordul 
Dragonului. Să ne punem în pielea Strigoiului, un om 
urmărit de poliţie, căutat pentru delicte dintre cele mai 

grave, iar Paza de Coastă mai are vreun ceas până să 
interzică acostarea vasului lui de contrabandă. Ce-i de 
făcut în situaţia asta? 

Funcţionara de la poartă continua să verifice taloanele 
de îmbarcare. 

Peabody oftă. Webley de la Departamentul de Stat 
bombăni ceva abia auzit. Rhyme ştia că nu erau cuvinte 
dintre cele mai frumoase. Strigoiul se foi puţin, dar 
continuă să tacă. 

Cum nimeni nu-i răspundea, Rhyme vorbi mai departe: 

— În locul lui, eu mi-aş fi luat banii, aş fi dat ordin ca 
Dragonul să se înapoieze în larg cu viteză maximă şi aş fi 
ajuns la țărm cu una dintre bărcile de salvare. Paza de 
Coastă şi INS ar fi fost ocupați cu echipajul şi cu 
imigrantii, aşa că nu mi-ar fi fost greu să ajung la țărm şi, 
până să-şi dea ei seama că dispărusem, aş fi ajuns deja la 
jumătatea drumului spre Chinatown. În schimb, Strigoiul 
ce-a făcut? 

Rhyme privi scurt spre Sachs, care continuă spusele lui: 

— Strigoiul i-a încuiat pe imigranţi în cală, a scufundat 
vasul şi apoi i-a vânat pe supraviețuitori. Asta cu riscul de 
a fi prins sau ucis. 

— Şi când nu i-a ucis pe toţi pe țărm, preluă Rhyme 
istorisirea, i-a urmărit în oraş şi a încercat să-i lichideze 
acolo. De ce dracu' a vrut să facă asta? 

— Păi, erau potenţiali martori, spuse Peabody. Era 
nevoit să-i lichideze. 

— Ah, şi de ce? exclamă Rhyme. lată întrebarea pe care 
nu şi-o pune nimeni. Ce câştiga din asta? 

Peabody şi Webley de la Departamentul de Stat 
rămăseseră tăcuţi. 

— Tot ce ar fi putut face pasagerii Dragonului era să 
depună mărturie într-un caz de contrabandă cu persoane, 
continuă Rhyme. Dar deja în întreaga lume existau zeci de 
mandate de arestare pentru contrabandă pe numele 
Strigoiului. Era acuzat şi de omucidere - uitaţi-vă la 
notificarea Interpolului. N-avea niciun sens să-şi dea 

osteneala să-i omoare numai pentru că erau martori. Făcu 
o pauză de câteva secunde, pentru efect. Dar faptul că a 
ţinut să-i ucidă devine logic dacă ne gândim că pasagerii 
au fost de la început sortiţi să fie victimele lui. 

Rhyme observă pe chipurile lor două reacții diferite. 
Peabody era surprins şi nedumerit. In ochii lui Webley de 
la Departamentul de Stat se citea cu totul altceva. Acum 
oficialul ştia perfect unde voia să ajungă Rhyme. 

— Victimele, continuă Rhyme. Acesta e cuvântul-cheie. 
Vedeţi, cu ocazia partidei de înot în pântecele Dragonului, 
detectiva mea, Sachs, a găsit o scrisoare. 

Auzind acestea, Strigoiul, care tot timpul o fixase cu 
privirea pe Sachs, se întoarse încet spre Rhyme. 

— O scrisoare? se miră Peabody. 

— Acolo scria ceva de genul „aici ai banii şi lista 
victimelor pe care urmează să le transporţi spre 
America”... Aţi început să  înţelegeţi imaginea de 
ansamblu, domnilor? În scrisoare nu se pomenea de 
„pasageri”, „imigranţi”, „purcei” sau, cum le spuneţi voi, 
destul de dur, Peabody, „indivizii fără acte”. Scria, citez: 
„victime”. La început, când mi s-a tradus scrisoarea, n-am 
înţeles că exact acesta era cuvântul folosit de autorul 
scrisorii. lar imaginea de ansamblu devine şi mai limpede 
când ne uităm cine erau acele victime: numai disidenţi 
chinezi, cu familiile lor. Deci, Strigoiul nu-i doar un simplu 
contrabandist. E şi ucigaş plătit. A fost angajat anume ca 
să-i lichideze. 

— Omul ăsta-i nebun! interveni tăios Strigoiul. Şi 
disperat. Vreau să plec chiar în clipa asta. 

Dar Rhyme continuă să vorbească: 

— Strigoiul a avut tot timpul de gând să scufunde 
Dragonul. A aşteptat doar până s-au apropiat destul de 
mult de țărm ca el şi bangshou să poată ajunge teferi la 
mal. Numai că unele lucruri n-au ieşit chiar conform 
planului: noi am descoperit unde se afla vasul şi am trimis 
acolo Paza de Coastă, prin urmare Strigoiul a fost nevoit 
să acţioneze mai curând decât intenţionase. Pe urmă, 

câţiva imigranţi au reuşit să scape. În plus, explozivul a 
fost prea puternic şi vasul s-a scufundat înainte ca el să 
apuce să-şi ia armele şi banii şi să-şi găsească acolitul. 

— E absurd, murmură Webley de la Departamentul de 
Stat. Beijingul n-ar angaja pe cineva care să lichideze 
disidenţii. Nu mai suntem în anii 1960. 

— Nici n-a făcut-o Beijingul, replica Rhyme, după cum 
presupun că ştii şi dumneata, domnule Webley. Nu, numai 
că noi am aflat cine i-a trimis Strigoiului instrucţiunile şi 
banii. Numele acestei persoane este Ling Shui-bian. 

Strigoiul se uită cu disperare spre poarta terminalului. 

— Am trimis poliţiei din Fuzhou un e-mail cu numele şi 
adresa lui Ling şi le-am spus că, după părerea mea, era 
unul dintre colaboratorii Strigoiului. Însă ei mi-au răspuns 
că probabil mă înşelam. Adresa lui Ling era o instituţie de 
stat din Fuzhou. Ling este consilier al guvernatorului 
provinciei Fujian însărcinat cu dezvoltarea comerţului. 

— Şi asta ce înseamnă? 

— Înseamnă că-i un lord al războiului şi un corupt, 
răspunse cu asprime Rhyme. Nu-i clar? El şi oamenii lui 
scot milioane cotă parte din afacerile desfăşurate pe 
întreaga coastă sud-estică a Chinei. Probabil că lucrează 
mână în mână cu guvernatorul, dar nu am niciun fel de 
dovezi în acest sens. Oricum, nu încă. 

— Imposibil, comentă Webley, dar cu mult mai puţină 
emfază ca mai devreme. 

— Ba deloc, replică Rhyme. Sonny Li mi-a povestit 
despre provincia Fujian. Întotdeauna a fost mai 
independentă decât era pe placul autorităţilor centrale. 
Fujian are cele mai multe legături cu Occidentul şi cu 
Taiwanul... şi cei mai mulţi bani. Totodată, şi cei mai activi 
disidenţi. Beijingul ameninţă tot timpul că va impune 
provinciei restricţii, că va naţionaliza din nou firmele şi că- 
şi va aduce la putere propriii oameni. Dacă se întâmplă aşa 
ceva, Ling şi ai lui îşi pierd principala sursă de venituri. 
Aşadar, ce trebuie făcut ca Beijingul să fie mulţumit? Te 
descotoroseşti de cei mai aprigi disidenţi. Şi ce cale mai 

bună decât să angajezi un contrabandist? Dacă disidenţii 
mor în timpul călătoriei, e numai vina lor, nu a 
autorităţilor. 

— Şi ceea ce-i mai mult decât probabil, interveni Sachs, 
nimeni nu va şti vreodată că au murit. E vorba doar de 
încă un vas cu „dispăruţi”. 

Făcu un semn din cap spre Webley, dându-i cuvântul lui 
Rhyme. 

— Ah, da! Ultima piesă a jocului. De ce e pus în libertate 
Strigoiul? Voi îl trimiteţi înapoi în China ca să faceţi pe 
placul lui Ling şi al oamenilor lui din Fujian, se adresă el 
lui Webley. Ca să vă asiguraţi că nu sunt afectate 
interesele noastre economice. Sud-estul Chinei e zona în 
care SUA are cele mai multe investiţii 

— Asta-i o prostie! se răsti Webley. 

— E ridicol! interveni şi Strigoiul. E minciuna unui 
disperat. Făcu semn din cap spre Rhyme. Aveţi ceva 
dovezi? 

— Dovezi? Păi, avem scrisoarea lui Ling. Dar dacă vrei şi 
altele... Ţii minte, Harold? Tu mi-ai spus că de vreun an 
încoace au mai dispărut şi alte vase cu imigranţi de care s- 
a ocupat Strigoiul. Am verificat declaraţiile rudelor, aflate 
în baza de date a Interpolului. Şi în aceste cazuri, 
majoritatea erau disidenţi din Fujian. 

— Nu-i adevărat, se grăbi să spună Strigoiul. 

— Pe urmă banii, continuă Rhyme, fără să-i acorde nicio 
atenţie contrabandistului. 

— Banii? 

— Taxa de contrabandă. Când s-a dus să înoate în 
Atlantic, Sachs a găsit 120.000 de dolari şi o sumă aproape 
echivalentă în yuani. L-am invitat pe un amic de-al meu de 
la INS la mine acasă, ca să examinam probele împreună. 
EL... 

— Pe cine? întrebă cu asprime Peabody. 

Brusc înţelese. 

— Alan Coe? Despre el e vorba, nu? 

— Un amic. S-o lăsăm aşa. 

515 


- MAIMUŢA DE PIATRĂ - 


De fapt, amicul fusese într-adevăr Alan Coe, care-şi 
petrecuse ziua subtilizând dosare secrete ale INS, ceea ce 
probabil avea să-l coste slujba. Acesta era riscul la care se 
referise Rhyme nu cu multă vreme în urmă şi pe care Coe 
şi-l asumase fără ezitare. 

— Primul lucru pe care l-a remarcat prietenul meu au 
fost banii. Mi-a spus că, atunci când încheie o înţelegere 
cu contrabandiştii, imigranții nu au cum să plătească în 
dolari, pentru că în China nu există dolari, în orice caz nu 
suficienţi cât să plăteşti un drum până în America. Plata se 
face întotdeauna în yuani. Cum la bord se aflau vreo 
douăzeci şi cinci de imigranţi, asta însemna că Sachs ar fi 
trebuit să găsească pe puţin jumătate de milion de yuani 
bani gheaţă. Şi atunci, de ce erau atât de puţini bani 
chinezeşti pe vas? Pentru că Strigoiul le ceruse o sumă 
derizorie, ca să se asigure că disidenţii de pe lista neagră 
îşi vor permite călătoria. Profitul lui erau banii primiţi ca 
să-i omoare. lar cei 120.000 de dolari? Ei bine, aceştia 
erau banii gheaţă primiţi de la Ling. Am verificat seriile 
câtorva bancnote şi, din evidenţa Rezervei Federale, reiese 
că banii au fost înregistraţi ultima oară ca transferați la 
Banca Chinei de Sud din Singapore. Întâmplător, o bancă 
folosită cu regularitate de oficialităţile din Fujian. 

Pasagerii continuau să urce la bordul avionului. Acum 
Strigoiul era disperat de-a binelea. 

Peabody tăcuse, chibzuind la cele auzite. Părea să ezite. 
Dar reprezentantul Departamentului de Stat rămase 
neclintit. 

— Omul nostru va urca în avion şi cu asta, basta. 

Rhyme îşi îngustă pleoapele şi-şi lăsă capul într-o parte. 

— Cât de departe am ajuns cu dovezile, Sachs? 

— Ce-ar fi să zici de C4? 

— Aşa e, explozivul cu care a fost aruncat în aer vasul. 
FBI l-a depistat ca provenind de la un traficant de arme 
nord-coreean, care vinde cu regularitate... ghiciţi cui? 
Bazelor militare ale Armatei de Eliberare a Poporului din 
Fujian. C4 i-a fost dat Strigoiului de către autorități. 

Rhyme închise ochii o clipă. Apoi îi deschise brusc. 

— Pe urmă, celularul găsit de Sachs pe plajă... Era un 
telefon prin satelit, de tipul celor folosite de oficialii din 
conducerea statului. Reţeaua la care era conectat îşi avea 
baza la Fuzhou. 

— Camioanele, Rhyme, îi aminti Sachs. Spune-le despre 
camioane. 

Rhyme încuviinţă din cap. Niciodată nu rezista tentaţiei 
de a ţine o prelegere legată de meseria lui. 

— Un element interesant în ce priveşte munca la scena 
crimei este acela că uneori ceea ce nu găseşti acolo e la fel 
de important precum ceea ce găseşti. Priveam probele de 
pe tabla noastră cu evidenţa dovezilor şi deodată mi-am 
dat seama că ceva lipsea. Unde erau urmele camioanelor 
care trebuiau să transporte imigranții? Prietenul meu de la 
INS mi-a spus că asigurarea transportului pe uscat face 
parte din contractul încheiat cu contrabandiştii. Numai că 
nu existau niciun fel de camioane. Singurul vehicul aflat pe 
plajă a fost cel condus de Jerry Tang, menit să-i transporte 
pe Strigoi şi pe bangshou. Păi, de ce nu era niciun camion? 
Pentru că Strigoiul ştia că imigranții nu vor ajunge vii la 
țărm. 

Şirul de pasageri pe cale să urce la bord se subţia. 
Webley de la Departamentul de Stat se aplecă şi şuieră 
răutăcios în obrazul lui Rhyme: 

— Eşti până în gât în treaba asta, domnu'. Habar n-ai în 
ce te-ai băgat. 

Rhyme îi susţinu privirea cu prefăcută remuşcare: 

— Nu. Habar n-am. Nu mă pricep la politică, la affaires 
d'état... Nu sunt decât un simplu om de ştiinţă. 
Cunoştinţele mele sunt din păcate foarte limitate. Limitate 
la lucruri cum ar fi, să zicem, dinamita falsă. 

Webley de la Departamental de Stat tăcu instantaneu. 

— Aici intru eu în scenă, interveni Dellray. Din păcate 
pentru voi, oameni buni. 

Peabody îşi drese glasul, stânjenit. 

— La ce te referi? întrebă el, dar numai pentru că simţea 
că trebuie să pună întrebarea, răspunsul fiind ultimul 
lucru din lume pe care îşi dorea să-l audă. 

— Bomba din maşina lui Fred? Păi, am primit rezultatele 
de la laboratorul care a analizat dinamita. Interesant e că 
nici n-a fost vorba de dinamită. Doar rumeguş amestecat 
cu răşină. Dinamită falsă. Din cea folosită la instrucţie. 
Prietenul meu de la INS mi-a spus că Biroul pentru 
Imigrare îşi are propria echipă de dezamorsare şi propriul 
departament de instruire în caz de bombe, undeva în 
Manhattan, unde s-a şi dus azi-dimineaţă. Aici au explozivi 
falşi, pe care novicii învaţă să-i recunoască şi să-i 
mânuiască. Batoanele din maşina lui Fred se potrivesc cu 
mostrele de acolo. În plus, numerele de pe detonator sunt 
asemănătoare cu unele găsite într-un fişet cu probe 
confiscate anul trecut, când nişte agenţi au arestat 
doisprezece imigranţi ilegali ruşi în Coney Island. 

Rhyme observă cu încântare sclipirea îngrozită din ochii 
lui Peabody. Se mira că Webley de la Departamentul de 
Stat mai reuşea să facă pe indignatul. 

— Dacă vrei să sugerezi că cineva din guvernul federal 
ar face rău unui coleg... 

— Să facă rău? Cum ar putea un mic detonator să facă 
rău? De fapt, a fost un simplu foc de artificii. Nu, 
încărcătura criminală la care mă gândesc eu ar fi 
intervenţia cu rea intenţie, perturbarea cu bună ştiinţă a 
investigaţiilor, pentru că mie mi se pare că aţi fi vrut ca 
Fred să nu mai lucreze un timp la caz. 

— Şi de ce, mă rog? 

— Pentru că, preluă explicaţia Dellray, în costumul lui 
alb, făcând un pas înainte şi lipindu-l de perete pe Webley 
de la Departamentul de Stat, făceam valuri. Adunam 
echipa SPEC-TAC. Care ar fi pus mâna pe Strigoi şi n-ar fi 
ars gazu' de pomană ca ăştia de la INS. Cre' că de-aia mi- 
au şi repartizat mie cazu’. Nu mă pricepeam la 
contrabandă nici cât negru sub unghie. Şi când am aranjat 

ca un expert, Dan Wong, să preia cazu”, l-au suit imediat 
într-un avion şi l-au trimis în Vest. 

— Fred trebuia să plece, conchise Rhyme, ca să puteţi 
proceda cu Strigoiul conform planului, adică să-l prindeţi 
viu şi să-l scoateţi din ţară în deplină siguranţă, ca parte a 
înţelegerii încheiate între Departamentul de Stat şi Ling 
din Fujian. Făcu semn din cap spre avion. Exact cum s-a şi 
întâmplat. 

— Nu ştiam nimic despre uciderea disidenţilor, bâigui 
Peabody. Asta nu mi s-a spus niciodată. Jur! 

— Ţine-ţi gura! mârâi ameninţător Webley de la 
Departamentul de Stat. 

— Tot ce mi-au spus a fost că Departamentul de Justiţie 
trebuia să se implice cât mai puţin posibil. Că era vorba de 
probleme importante de securitate naţională. Nimeni n-a 
pomenit de interese de afaceri, nimeni n-a pomenit de... 

— Harold! 

Glasul lui Webley de la Departamentul de Stat şuierase 
ca  şfichiul unui bici. Oficialul îi întoarse spatele 
birocratului celui transpirat şi se răsuci spre Rhyme, 
spunând cu voce stăpânită: 

— Uite ce e, dacă - şi subliniez, dacă - ceva din tot ce-ai 
spus aici e adevărat, atunci fără îndoială îţi dai seama că 
aici e vorba de ceva mai mult decât omul acesta, Lincoln. 
Acum Strigoiul a fost dat în vileag. N-o să mai scufunde 
niciun alt vas. Nimeni n-o să-l mai angajeze ca traficant 
după cele întâmplate. Dar, continuă diplomatul cu 
blândeţe, dacă-l trimitem înapoi, chinezii vor fi fericiţi. 
Beijingul n-o să mai ia măsuri represive împotriva 
provinciilor, iar rezultatul final va fi o economie mai 
prosperă pentru oamenii de acolo. Pe de altă parte, dacă 
influenţa americană va spori, situaţia drepturilor omului va 
fi mai bună. Ridică amândouă palmele. Uneori suntem siliţi 
să facem alegeri dificile. 

Rhyme aprobă din cap. 

— Deci, vrei să spui că, în esenţă, e vorba de o chestiune 
de politică şi diplomaţie. 

Webley de la Departamentul de Stat zâmbi, mulţumit că 
Rhyme înţelesese în cele din urmă. 

— Intocmai. Pentru binele ambelor ţări. Sigur, e un 
sacrificiu, dar unul care, zic eu, trebuie făcut. 

Rhyme chibzui câteva clipe la cele auzite. Apoi i se 
adresă Ameliei Sachs: 

— L-am putea numi Marele Sacrificiu Fără Precedent în 
Istorie pentru Binele Poporului. 

La auzul vorbelor sarcastice ale lui Rhyme, Webley de la 
Departamentul de Stat schiţă o grimasă. 

— Vezi dumneata, începu să-i explice criminalistul, 
politica e complicată, diplomaţia e complicată şi ea. Însă 
crima e simplă. Mie nu-mi plac lucrurile complicate. Prin 
urmare, uite ce-ţi propun: fie ni-l încredinţezi nouă pe 
Strigoi, ca să-l deferim justiţiei americane, fie îl laşi să ia 
avionul către ţara lui. In acest caz, vom face public faptul 
că aţi pus în libertate un om suspectat de multiple 
asasinate, şi asta din raţiuni politice şi economice. Şi că aţi 
atentat la viaţa unui agent FBI. Eşti liber să alegi, adăugă 
el cu indiferenţă. De dumneata depinde. 

— Să nu ne ameninţi! Nu sunteţi decât nişte amărâţi de 
poliţişti municipali, răbufni Webley de la Departamentul 
de Stat. 

Funcţionara anunţă ultima strigare pentru pasagerii 
care urmau să plece cu acel zbor. Strigoiul era îngrozit. Cu 
fruntea îmbrobonită de sudoare şi negru la faţă de furie, 
se apropie de Webley şi ridică amândouă mâinile, făcând 
să zăngăne cătuşele. li şopti ceva, supărat. Dar oficialul 
nu-l luă în seamă şi se întoarse spre Rhyme. 

— Cum dracu' ai să dai totul publicităţii? Pe nimeni nu 
va interesa aşa un caz. Crezi că-i blestemăţia aia de 
Watergate? Trimitem un chinez la el în ţară, să fie judecat 
pentru diverse infracţiuni. 

— Harold? spuse Rhyme pe un ton întrebător. 

— Îmi pare rău, spuse copleşit Peabody. Nu pot face 
nimic. 

— Deci, acesta e răspunsul tău, zise Rhyme cu un vag 
surâs. Asta şi voiam. O decizie. Tu ai şi luat-o. Foarte bine. 

Se gândi, cu amărăciune şi amuzament, că totul aducea 
mult cu jocul Wei-Chi. 

— Thom, vrei, te rog, să-i araţi lucrarea noastră? 

Tânărul scoase din buzunar un plic şi i-l întinse lui 
Webley de la Departamentul de Stat. Acesta îl deschise. 
Inăuntru se găsea un amplu raport semnat de Rhyme şi 
adresat lui Peter  Hoddins, redactor-şef la secția 
internaţională a ziarului New York Times. Raportul descria 
în amănunt ceea ce Rhyme tocmai le relatase lui Peabody 
şi lui Webley. 

— Eu şi Peter suntem buni prieteni, spuse Thom. l-am 
zis că s-ar putea să-i vindem un pont în exclusivitate, ceva 
legat de scufundarea Dragonului din Fuzhou, cu implicaţii 
până la personalităţi de vârf din Washington. S-a arătat 
foarte interesat. 

— Peter e un jurnalist bun, interveni şi Rhyme, apoi 
adăugă cu mândrie: Se află pe lista de nominalizări la 
Premiul Pulitzer. 

Webley de la Departamentul de Stat şi Peabody 
schimbară o privire scurtă. Apoi se retraseră într-un colţ al 
zonei de îmbarcare, acum pustie, fiecare începând să dea 
telefoane. 

— Trebuie să-l suim pe domnul Kwan la bordul avionului 
fără întârziere, spuse funcţionara de la poarta de 
îmbarcare. 

În cele din urmă, cele două telefoane federale fură 
închise şi Rhyme îşi primi răspunsul: Webley de la 
Departamentul de Stat îi întoarse spatele fără un cuvânt şi 
porni cu paşi mari pe coridor în direcţia holului principal. 

— Aşteaptă! ţipă Strigoiul. Am avut o înţelegere! Am 
avut o înţelegere! 

Omul îşi văzu de dram, rupând din mers raportul lui 
Rhyme şi aruncându-l într-un coş de gunoi, fără să se 
oprească din drum. 

Sellitto îi spuse funcţionarei de la poarta de îmbarcare 
să închidă uşa care dădea spre avion. Domnul Kwan nu va 
mai urca la bord. 

Strigoiul îl ţintui pe Rhyme cu o privire sfredelitoare şi- 
şi cobori brusc umerii, semn clar că accepta înfrângerea. 
În clipa următoare însă, speranţa în victoria viitoare luă 
locul disperării de a pierde şi un val de energie yin 
echilibră energia yang, cum s-ar fi exprimat Sonny Li. 
Contrabandistul se întoarse către Sachs şi o măsură din 
cap până în picioare cu un surâs îngheţat. 

— Eu am răbdare, Yindao. Sunt sigur că ne vom mai 
întâlni. Naixin... Toate la timpul lor, toate la timpul lor. 

Amelia Sachs îi susţinu privirea şi răspunse: 

— Cu cât mai curând, cu atât mai bine. 

Privirea ei, constată Rhyme, era de mii de ori mai rece 
ca a lui. 

Poliţiştii în uniformă de la NYPD îl luară pe Strigoi în 
custodia lor. 

— Jur că n-am ştiut nimic din toate astea, spuse 
Peabody. Mie mi s-a spus... 

Dar Rhyme se săturase de atât duel verbal. Fără un 
cuvânt, îşi plimbă uşor degetul pe telecomanda scaunului 
Storm Arrow şi-i întoarse spatele. 

Ameliei Sachs îi revenea misiunea de a reconcilia 
diversele instituţii de stat în cazul Kwan Ang, zis şi Gui, 
Strigoiul. Poliţista întinse mâna spre Harold Peabody, încă 
tulburat, şi spuse: 

— Vrei, te rog, să-mi dai cheile de la cătuşe? Dacă le 
vrei înapoi după ce ajunge după gratii, le găseşti la 
Centrul de Detenţie pentru bărbaţi din Manhattan. 

Capitolul 50 


Câteva zile mai târziu, după înfăţişarea în tribunal, 
Strigoiul era reţinut fără posibilitate de cauţiune. 

Lista acuzelor era nesfârşită: încălcări ale legilor locale 
şi federale, crimă, contrabandă cu persoane, atac armat, 
posesie de arme de foc, spălare de bani. 

Dellray şi şefii lui de la Departamentul de Justiţie 
trăseseră nişte sfori în Procuratura SUA, aşa încât Sen Zi- 
juan, căpitanul vasului scufundat Dragonul din Fuzhou, nu 
mai fusese pus sub acuzare pentru contrabandă cu 
persoane, în schimbul mărturiei sale împotriva Strigoiului. 
Sen urma să depună mărturie la procesul Strigoiului, după 
care avea să fie deportat în China. 

Acum, Rhyme şi Sachs se găseau singuri în dormitorul 
lui, unde poliţista se studia într-o oglindă înaltă cât 
peretele. 

— Arăţi bine, îi spuse criminalistul. 

Sachs urma să apară în faţa tribunalului peste o oră. Era 
o şedinţă importantă şi poliţista era preocupată de cum 
avea să evolueze în faţa judecătorului. 

Clătină din cap. 

— Nu ştiu. 

Sachs, care nu regretase niciodată că renunţase la 
modelling, se considera o „adeptă a jeanşilor şi a 
tricourilor”. Acum însă era îmbrăcată într-un costum 
sobru, de culoare albastră, bluză albă şi - Dumnezeule, 
observă Rhyme - o pereche de pantofi Joan & David 
bleumarin, care atrăgeau privirea, cu tocuri înalte, ce o 
făceau să pară de peste un metru optzeci. Părul ei 
roşcovan era strâns fără cusur în creştetul capului. 

Şi totuşi, rămânea Sachs a lui: cerceii ei de argint aveau 
forma unor gloanţe minuscule. 

Sună telefonul şi Rhyme se răsti în receptor: 

— Comandă. Răspunde la telefon. 

Clic. 

— Lincoln? se auzi un glas de femeie în microfonul 
exterior. 

— Doctor Weaver, îşi salută Rhyme neurochirurgul. 

Sachs renunţă să-şi mai studieze ţinuta şi se aşeză pe 
marginea patului Flexicair. 

— Am primit telefonul dumitale, spuse  doctoriţa. 
Asistenta mi-a comunicat că-i vorba de ceva important. E 
totul în regulă? 

— Totul e OK, răspunse Rhyme. 

— Urmezi regimul de viaţă pe care ţi l-am prescris? 
Niciun strop de alcool, multă odihnă? Mai bine spune-mi 
tu, Thom, adaugă ea cu o undă de umor. Eşti acolo? 

— E în camera cealaltă, o informă râzând, Rhyme. Nu-i 
nimeni aici care să mă dea de gol. 

Desigur, cu excepţia Ameliei Sachs, dar ea nu avea de 
gând să-l trădeze. 

— Te-aş ruga să vii mâine la cabinetul meu, pentru un 
ultim control înainte de operaţie. Mă gândeam... 

— Doamna doctor... 

— Da? 

Rhyme o privi în ochi pe Sachs. 

— M-am hotărât să nu fac operaţia. 

— Vrei să... 

— Vreau să renunţ. Am estimat costul traiului meu de 
invalid şi plătesc cu banii jos, glumi el. 

Urmă o clipă de tăcere. 

— Dar îţi doreai acest lucru mai mult decât oricare alt 
pacient al meu, spuse doctoriţa. 

— Mi-am dorit-o, e adevărat. Dar acum m-am răzgândit. 

— Ţii minte că te-am prevenit că riscurile sunt foarte 
mari. Acesta e motivul? 

Rhyme se uita la Sachs. 

— Până la urmă, se mulţumi el să răspundă, nu cred că 
s-ar schimba prea mult situaţia. 

— Cred că-i o decizie bună, Lincoln. E alegerea cea mai 
înţeleaptă. Facem progrese mari în cazul leziunilor 

coloanei vertebrale, adăugă ea. Ştiu că citeşti literatura de 
specialitate... 

— Aşa e, alerg după toate noutăţile, răspunse el, amuzat 
de ironia metaforei. 

— Dar în fiecare săptămână apare câte ceva nou. Sună- 
mă oricând doreşti. Ne putem gândi la posibile opţiuni de 
viitor. Sau sună-mă dacă doreşti să stăm de vorbă. 

— Bine, mi-ar face plăcere. 

— Şi mie. La revedere, Lincoln. 

— La revedere, doamnă doctor. Comandă: închide 
telefonul. 

În încăpere se aşternu tăcerea. O bătaie de aripi însoţită 
de o umbră sfâşiară liniştea şi un şoim pelerin ateriză pe 
pervazul ferestrei. Sachs şi Lincoln rămaseră cu ochii la 
pasăre. 

— Eşti sigur că asta vrei, Lincoln? întrebă Sachs. Dacă 
ţii să faci operaţia, să ştii că te susţin până la capăt. 

Rhyme era convins de acest lucru. 

Dar ştia la fel de bine - şi fără umbră de îndoială - că în 
momentul de faţă nu dorea să facă operaţia. 

„Tu accepti limite la tine... Soarta adus pe tine în starea 
asta, Loaban. Şi asta cu scop. Poate tu cel mai bun 
detectiv tocmai pentru că întâmplat aşa. Viaţa la tine acum 
în echilibru, înţelegi?” 

— Sunt sigur, răspunse el. 

Sachs îi strânse mâna. Apoi se uită din nou afară, la 
şoim. Rhyme privi raza piezişă şi palidă care-i lumina faţa 
cu strălucirea discretă a unei picturi de Vermeer. Într-un 
târziu o întrebă: 

— Sachs, dar tu eşti sigură că vrei să faci asta? 

Arătă din cap spre dosarul de pe masa din apropiere, în 
care se găseau o fotografie a micuţei Po-Yee, o serie de 
declaraţii autentificate şi câteva documente cu aspect 
oficial. 

Foaia de deasupra avea ca antet cuvintele: CERERE DE 
ADOPŢIE. 

Sachs ridică privirea către Rhyme. Expresia din ochii ei 
îl convinse că şi ea era sigură de decizia pe care o luase. 


Aşezată în sala tribunalului, Sachs zâmbi spre Po-Yee, 
Copilul Multiubit, care stătea pe scaunul de alături, unde o 
aşezase asistenta socială cu numai câteva momente mai 
înainte. Fetiţa se juca atent cu pisicuţa ei de pluş. 

— Domnişoară Sachs, e vorba de o procedură de adopţie 
puţin cam neobişnuită. Dar presupun că vă daţi seama de 
acest lucru. 

Judecătoarea Margaret  Benson-Wailes, o femeie 
corpolentă, şedea în spatele biroului incredibil de plin de 
hârtii, din clădirea masivă şi întunecată a Tribunalului 
Familial din Manhattan. 

— Da, doamnă judecător. 

Judecătoarea se aplecă în faţa şi citi în continuare. 

— Tot ce pot să spun e că în ultimele două zile am 
discutat cu mai multe persoane de la Servicii Umane, 
Servicii Familiale, de la primărie, din Albany, de la sediul 
central al poliţiei şi de la INS decât mi se întâmplă de 
regulă într-o lună pentru majoritatea cazurilor de adopţie. 
Spuneţi-mi, domnişoară detectiv, cum se face că o femeie 
firavă ca dumneavoastră se bucură de atâtea relaţii în 
acest oraş? 

— Presupun că am noroc. 

— E vorba de mai mult de atât, spuse judecătoarea, 
îndreptându-şi din nou atenţia asupra dosarului. Am auzit 
lucruri bune despre dumneavoastră. 

După toate aparențele, şi Sachs avea guanxi bune: de la 
Fred Dellray şi Lon Sellitto la Alan Coe (care nu numai că 
nu fusese concediat, dar se pregătea să preia postul lui 
Harold Peabody de la INS). În numai câteva zile, fuseseră 
învinse nesfârşitele meandre ale birocraţiei care însoțesc 
majoritatea cazurilor de adopţie. 

— Înţelegeţi, desigur, continuă  judecătoarea, că 
bunăstarea acestui copil e mai presus de orice alte 

considerente şi că, dacă nu mă conving că înfierea este în 
interesul fetiţei, nu voi semna hârtiile. 

Avea acelaşi aer de bunăvoință severă care-l caracteriza 
şi pe Lincoln Rhyme. 

— Nici n-aş dori să fie altfel, doamnă judecător. 

Sachs aflase că, la fel ca mai toţi judecătorii, şi doamna 
Benson-Wailes avea tendinţa de a ţine prelegeri. 
Judecătoarea se sprijini de spătarul scaunului şi se adresă 
asistenţei: 

— Ei bine, în statul New York procedura de adopţie 
implică un studiu al locuinţei, al posibilităţilor de educaţie, 
al timpului dedicat copilului, de regulă acordându-se o 
perioadă de probă de trei luni. Toată dimineaţa am citit 
acte şi rapoarte, am discutat cu asistenţi sociali şi cu 
tutorele legal numit de noi pentru a răspunde de fetiţă. Am 
primit referinţe foarte bune, dar lucrurile s-au mişcat mai 
rapid decât a decăzut echipa Chicago Bulls după plecarea 
lui Michael Jordan. Prin urmare, iată cum voi proceda. Voi 
acorda celor doi soţi tutela pe o perioadă de trei luni, sub 
supravegherea Departamentului de Servicii Sociale. La 
încheierea acestui termen, dacă nu vor exista probleme, 
voi acorda drept de adopţie permanentă, cu o perioadă de 
probă de trei luni, conform legii. Ce părere aveţi? 

Sachs încuviinţă din cap. 

— E foarte bine aşa, doamnă judecător. 

Judecătoarea studie cu atenţie chipul Ameliei Sachs. 
Apoi, aruncând o privire spre Po-Yee, apăsă pe butonul 
interfonului şi spuse: 

— Introduceţi solicitanţii. 

O clipă mai târziu uşa sălii se deschise şi Sam Chang 
însoţit de Mei-Mei intrară cu paşi temători. li însoțea 
avocatul lor, un chinez în costum cenuşiu-deschis şi 
cămaşă de un roşu atât de strident de parcă ar fi provenit 
din dulapul de haine al lui Dellray. 

Chang o salută din cap pe Sachs, care se ridică şi se 
duse către ei, apoi le strânse, pe rând, mâna. Mei-Mei făcu 

ochii mari văzând fetiţa, pe care Sachs i-o dădu în primire. 
Mei-Mei o strânse cu putere în braţe. 

— Domnule Chang, doamnă Chang, vorbiţi engleza? 

— Eu puţin, răspunse Chang. Soţia mea, nu bine. 

— Dumneavoastră sunteţi domnul Sing? se adresă 
judecătoarea avocatului. 

— Da, doamnă judecător. 

— V-am ruga să ne ajutaţi cu traducerea. 

— Desigur. 

— De regulă, procedura de adopţie în această ţară e 
dificilă şi complicată. Practic este imposibil ca unui cuplu 
având statut incert de imigranţi să-i fie acordată custodia. 

Urmă o pauză, timp în care Sing traducea. Mei-Mei 
aprobă din cap. 

— Dar cazul dumneavoastră este unul neobişnuit. 

O nouă pauză, în timp ce de pe buzele lui Sing îşi luau 
zborul cuvinte chinezeşti scurte şi sacadate. De data 
aceasta, atât Chang, cât şi soţia lui încuviinţară din cap. 
Amândoi tăceau. Totuşi, în ochii lui Mei-Mei se aprinse un 
licăr şi respiraţia ei deveni mai iute. Sachs observă că 
femeia ar fi vrut să zâmbească, însă se străduia să se 
abţină. 

— Mi s-a comunicat de la Biroul pentru Imigrare şi 
Naturalizare că aţi solicitat azil politic şi, datorită 
statutului dumneavoastră de disident din China, probabil 
că cererea va fi aprobată. Ceea ce mă asigură că veţi 
putea aduce oarecare stabilitate în viaţa acestui copil. La 
fel ca şi faptul că atât dumneavoastră, domnule Chang, cât 
şi fiul dumneavoastră aveţi de lucru. 

— Da, domnule. 

— Doamnă, nu domnule, îl corectă cu asprime 
judecătoarea Benson-Wailes, fără îndoială, genul de femeie 
ale cărei ordine în tribunal nu trebuiau date decât o 
singură dată. 

— lertaţi-mă, doamnă. 

Judecătoarea repetă soţilor Chang ceea ce-i spusese şi 
Ameliei Sachs în legătură cu perioada de probă şi cu 
adopţia. 

Se pare că cei doi înțelegeau engleza suficient de bine 
ca să-şi dea seama de esenţa mesajului judecătoarei şi fără 
a avea nevoie de o traducere completă. Mei-Mei începu să 
plângă încet, iar Sam Chang o strânse în braţe, zâmbind şi 
şoptindu-i la ureche. Apoi Mei-Mei se apropie de Sachs şi o 
îmbrăţişă. 

— Xiexie, mulţumesc, mulţumesc. 

Judecătoarea semnă un act în faţa lor. 

— Puteţi lua copilul cu dumneavoastră, spuse ea, 
încheind audierea. Domnule avocat Sing, discută cu 
funcţionara ca să aflaţi ce acte trebuie completate. 

— Am înţeles, doamnă judecător. 


Sam Chang îşi conduse familia, acum îmbogăţită oficial 
cu un nou membru, spre parcarea de lângă clădirea din 
piatră neagră a Tribunalului Familial. Era a doua înfăţişare 
în tribunal pe ziua aceea. Mai devreme, depusese mărturie 
la audierea preliminară a familiei Wu. Cererea lor de azil 
politic avea mai puţine şanse decât a lui Chang, însă 
avocatul lor rămânea relativ optimist în privinţa rămânerii 
familiei Wu în Statele Unite. 

Familia Chang şi poliţista se opriră lângă maşina ei 
sport de culoare galbenă. William, care toata ziua fusese 
posomorât şi îmbufnat, se lumină la faţă dând cu ochii de 
maşină. 

— E un Camaro SS, spuse el. 

— Te pricepi la maşini americane? râse Sachs. 

— Cine şi-ar dori să conducă alte maşini? întrebă el 
dispreţuitor. 

Tânărul cel slăbuţ studie cu atenţie maşina. 

— E al dracului de simpatică. 

— William, şopti ameninţător Chang, însă băiatul îi 
răspunse cu o privire rece şi indiferentă. 

Mei-Mei şi copiii porniră spre microbuzul lor, dar Chang 
rămase lângă polițistă. Traducând rar în engleză, Chang se 
adresă femeii cu părul roşcat: 

— Tot ce făcut voi pentru noi, dumneata, domnul 
Rhyme... Nu ştiu cum mulţumesc la voi... lar fetiţa... ştiţi, 
soţia mea, întotdeauna a... 

— Înţeleg, răspunse poliţista. 

Vorbea cu glas întretăiat şi Chang îşi dădu seama că, 
deşi îi aprecia recunoştinţa, Sachs se simţea stânjenită să-i 
primească mulţumirile. Poliţista se aşeză pe scaunul 
şoferului, schiţând o uşoară grimasă din pricina vreunei 
încheieturi dureroase sau a unei întinderi musculare. 
Motorul porni cu zgomot sacadat şi Sachs ieşi repede din 
parcare, cu roţile învârtindu-se din ce în ce mai tare, pe 
măsură ce maşina căpăta viteză. 

În câteva clipe dispăru din vedere. 

Peste puţin timp familia trebuia să meargă la o firmă de 
pompe funebre din Brooklyn, unde trupul lui Chang Jiechi 
era pregătit pentru funeralii. Totuşi, Sam Chang rămase 
pe loc, privind grupul de clădiri cenuşii ale tribunalului şi 
blocurilor cu birouri din jur. Omul acesta, prins între yin şi 
yang din viaţa lui, avea nevoie de un moment de 
singurătate. Cât îşi dorea să lase deoparte atitudinea dură, 
masculină, tradiţională, autoritară - caracteristice vieţii 
din China - şi să adopte elementul artistic, feminin, 
intuitiv, nou - tot ce reprezenta [ara cea Frumoasă. Dar 
cât de greu îi era să facă acest lucru! Mao Zedong, se 
gândi el, încercase abolirea vechilor obiceiuri şi 
mentalități printr-un simplu decret şi, ca urmare, aproape 
îşi distrusese ţara. 

Nu, îşi spuse Chang, trecutul rămâne pentru totdeauna 
alături de noi. Numai că nu ştia - încă - unde să-i găsească 
trecutului un loc în viitor. Era posibil. Cât de aproape se 
găseau Palatul Interzis, cu vechile lui năluci, şi Piaţa 
Tiananmen, cu spiritul ei atât de diferit. Chang 
presupunea totuşi că aceasta reconciliere era un proces 
menit să dureze până la sfârşitul vieţii lui. 

lată-l aici, la o emisferă depărtare de tot ce-i era 
cunoscut, complet dezorientat şi asaltat de probleme. 

Şi, în plus, asediat de nesiguranța existenţei într-o ţară 
străină. 

Totuşi, erau câteva lucruri pe care Sam Chang le ştia: 

Ştia că în fiecare toamnă, de Ziua Curăţării 
Mormintelor, avea să găsească mângâiere aranjând 
mormântul tatălui său, aducând ofrandă de portocale şi 
stând de vorbă cu spiritul bătrânului. 

Ştia că Po-Yee, Copilul Multiubit, va creşte şi va deveni 
o femeie perfect adaptată la aceste locuri şi vremuri 
remarcabile - Ţara cea Frumoasă în pragul unui nou veac 
- îmbrăţişând fără efort spiritul Chinei şi al Americii, Hua 
şi Meiguo, dar capabilă să se ridice deasupra amândurora. 

Ştia că William va avea în cele din urmă o cameră numai 
a lui şi va ajunge să-şi verse mânia şi pe altceva decât pe 
tatăl său, că încet, încet furia lui îşi va lua zborul ca 
pasărea Phoenix din propria cenuşă şi-şi va găsi şi el un 
echilibru. 

Ştia că el însuşi va munci din greu, că îşi va continua 
strădania ca disident şi că în zilele libere îşi va savura 
bucuriile modeste, plimbându-se cu Mei-Mei prin cartier, 
vizitând parcuri şi galerii de artă, petrecând ceasuri 
întregi prin magazine ca Articole pentru Locuinţa 
Dumneavoastră, unde-şi vor face cumpărăturile sau pur şi 
simplu se vor plimba printre standuri, admirând belşugul 
de pe rafturi. 

În cele din urmă, Sam Chang se îndepărtă de clădirile 
cele înalte şi se înapoie la microbuz, mânat de dorinţa de a 
fi din nou cu familia. 


Amelia Sachs intră grăbită în sufragerie, încă îmbrăcată 
ca o femeie de afaceri din Manhattan, pentru misiunea ei 
sub acoperire. 

— Ei, bine? o întrebă criminalistul, orientându-şi scaunul 
cu rotile astfel încât să ajungă faţă în faţă cu ea. 

— S-a rezolvat, răspunse ea, dispărând în sus pe scări. 

Peste câteva minute, se întoarse îmbrăcată cu jeanşi şi 
tricou, ca de obicei. 

— Ştii, Sachs, puteai să adopţi chiar tu copilul, dacă 
voiai. Făcu o pauză. Adică, am fi putut amândoi să facem 
asta. 

— Ştiu. 

— Şi de ce n-ai vrut? 

Ea se gândi câteva clipe, apoi spuse: 

— Mai deunăzi am pus la pământ un agent, ajutată de 
un infractor, pe o alee din Chinatown, pe urmă am înotat 
la treizeci de metri sub apă, după care am făcut parte 
dintr-o echipă de capturare a unui răufăcător... n-am cum 
să nu fac astfel de lucruri, Rhyme. 

Şovăi, gândindu-se cum şi-ar fi descris pe scurt mai bine 
sentimentele, apoi râse. 

— Tata spunea că există două feluri de şoferi: cei care 
verifică unghiul mort atunci când schimbă benzile şi cei 
care nu fac asta. Eu fac parte din a doua categorie. Dacă 
aş avea un copil acasă, m-aş asigura în permanenţă. N-ar fi 
o treabă. 

Rhyme înţelegea exact la ce se referea poliţista. Totuşi, 
o întrebă în glumă: 

— Dacă nu verifici unghiul mort, nu te temi de 
accidente? 

— $mecheria e să conduci mai repede decât toţi ceilalţi. 
În felul ăsta, nu rişti să fie nimeni în unghiul mort. 

— Când eşti în mişcare, n-au cum să te prindă. 

— Mda. 

— Ai fi o mamă bună, Sachs. 

— Iar tu, un tată bun. Se va întâmpla şi asta, Rhyme. 
Dar să mai lăsăm vreo câţiva ani. Pe moment avem alte 
câteva lucruri de realizat la viaţa noastră, nu crezi? 

Făcu semn din cap spre tabla albă, pe care Thom notase 
elementele cazului GHOSTKILL, aceeaşi tablă albă pe care 
fuseseră scrise însemnări ale altor zeci de cazuri dinainte 
şi care avea să fie plină de date ale altor zeci de cazuri 
viitoare. 

Desigur, ea avea dreptate, reflectă Lincoln Rhyme. 
Lumea descrisă de aceste însemnări şi fotografii, mediul 
riscant în care trăiau amândoi reprezenta însăşi existenţa 
lor - cel puţin deocamdată. 

— Am făcut toate demersurile, spuse el. 

Rhyme vorbise la telefon, aranjând ca trupul neînsufleţit 
al lui Sonny Li să fie trimis tatălui său, la Liu Guoyuan, în 
China. De pregătiri se ocupa o firmă de pompe funebre 
chineză. 

Rhyme mai avea de făcut un singur lucru legat de 
această moarte. Comandă programul necesar de pe 
calculator. Sachs se aşeză lângă el. 

— Dă-i drumul, îl îndemnă ea. 

După jumătate de oră de scris şi şters cuvinte, el şi 
Sachs ajunseră la următoarea versiune: 


Stimate domnule Li, 

Vă scriu pentru a vă transmite sincere condoleanţe 
pentru moartea fiului dumneavoastră. 

Vreau să ştiţi cât de recunoscători suntem, eu şi colegii 
mei din poliţie, pentru privilegiul de a fi putut lucra cu Sonny 
la un caz greu şi periculos, care în final a dus la moartea 
fiului dumneavoastră. 

Sonny a salvat multe vieţi şi a dat pe mâna justiţiei un 
criminal înrăit - ceea ce, fără ajutorul lui, noi n-am fi reuşit să 
facem. Acţiunile lui îi cinstesc memoria în cel mai înalt grad, 
iar noi, comunitatea oamenilor legii din Statele Unite, îi vom 
purta întotdeauna cel mai profund respect. Sper din toată 
inima că sunteţi la fel de mândru de curajul şi sacrificiul fiului 
dumneavoastră precum suntem şi noi. 


Lincoln Rhyme, detectiv, cpt. NYPD (re.) 


Rhyme o citi şi bombăni: 

— E prea mult. Prea sentimentală. S-o luăm de la 
început. 

Dar Sachs întinse mâna şi apăsă pe Print. 

— Nu, Rhyme. Las-o aşa. Uneori prea mult e un lucru 
bun. 

— Eşti sigură? 

— Sunt sigură. 

Sachs puse deoparte scrisoarea, ca s-o traducă Eddie 
Deng ceva mai târziu, când urma să sosească. 

— Vrei să ne reîntoarcem la probe? întrebă Sachs, 
arătând din cap spre tabla albă. 

Erau multe de făcut în pregătirea procesului Strigoiului. 

— Nu, răspunse Rhyme. Vreau să joc un joc. 

— Un joc? 

— Da. 

— Sigur, răspunse ea, cu aparentă modestie. Am chef să 
câştig. 

— Ai vrea tu, o tachină el. 

— Ce joc? întrebă Sachs. 

— Wei-Chi. Tabla de joc e acolo. Ia şi săculeţii cu piese. 

Ea găsi jocul şi-l instală pe masă, în dreptul lui Rhyme. 
Privi scurt la ochii lui, care studiau pătrăţelele de pe tablă, 
şi spuse: 

— Am impresia că trişezi, Rhyme. Ai mai jucat jocul 
acesta. 

— Eu şi Sonny am mai jucat câteva partide, spuse el 
detaşat. 

— Ce înseamnă câteva? 

— Trei, nu mai mult. Cu greu m-aş putea intitula expert, 
Sachs. 

— Şi cum a fost? 

— Durează un timp până capeţi pulsul jocului, răspunse 
el pe un ton defensiv. 

— Adică ai pierdut! ghici ea. Toate trei partidele. 

— La ultima a fost cât pe ce să câştig. 

Ea privi tabla. 

— Pe ce jucăm? 

— O să ne gândim noi la ceva, răspunse el enigmatic. 

Îi explică regulile şi ea se aplecă în faţă, ascultându-l cu 
mare atenţie. 

— Cam asta e... spuse el într-un târziu. Cum n-ai jucat 
niciodată până acum, beneficiezi de un avantaj. Tu faci 
prima mutare. 

— Nu, se opuse Sachs. Nu vreau niciun avantaj. Dăm cu 
banul. 

— Aşa e regula, o linişti Rhyme. 

— Fără avantaje, repetă ea, scoțând din buzunar o 
monedă de douăzeci şi cinci de cenți. Cap sau pajură? 

Şi aruncă moneda în sus. 

